
Notă introductivă 


Prezentul manual Cultură şi comunicare a fost elaborat ca suport didactic pentru 
pregătirea cursanților de la masteratul de Comunicare şi Relaţii Publice, din cadrul 
Facultăţii de Comunicare şi Relaţii Publice “David Ogilvy”. Manulalul este destinat atât 
masteranzilor de la cursul de zi, cât şi celor de la Învăţământ la Distanţă. 


Pornind de la interferența proceselor culturale actuale cu noile forme de comunicare 
mediatică am încercat să oferim cursanților câteva repere teoretice pentru înțelegerea 
fenomenului cultural contemporan în conexiune cu dezvoltarea sistemului mass-media. 
Abordările de ordin conceptual şi metodologic sunt completate cu analiza unor fenomene 
şi tendinţe ale culturii contemporane, cu scopul de a furniza cursanților instrumente de 
cercetare şi un ghid pentru a se orienta în universul atît de divers al manifestărilor culturale 
şi în climatul dezbaterilor critice din lumea de azi. 


Cursul a fost adaptat pentru profilul specific al studiilor masterale, ținând cont şi de 
conținutul altor discipline prevăzute în programa de învățământ. Câteva teme clasice ale 
teoriei culturii (cultură şi valoare, cultură şi civilizație, raportul dintre modele culturale şi 
structuri socio-politice, criza valorilor şi schimbarea paradigmelor culturale în secolul XX, 
identitățile culturale în lumea globalizării) au fost preluate selectiv şi cu modificări 
substanțiale, mai ales în ceea ce priveşte unghiul de abordare, din manualul de Filosofia 
culturii, pe care l-am publicat în 2001, destinat studenţilor de la cursul universitar de zi. 
Faţă de acest manual, ce poate fi consultat cu folos pentru aprofundările analitice şi 
problematice mai extinse, în cursul de față am introdus câteva teme noi şi am dezvoltat 
unele perspective ce privesc specializarea masteranzilor în domeniul comunicării şi al 
relațiilor publice: analiza culturii ca sistem integrat de limbaje simbolice, abordări 
semiotice şi comunicaţionale, caracteristici ale comunicării în diverse sfere ale culturii, 
particularități ale comunicării artistice şi ale limbajului artistic, violența simbolică şi 
impactul mass-media asupra fenomenului cultural contemporan, noile forme ale culturii de 
masă şi ale culturii media, dezbateri privind cultura postmodernă, raporturile dintre 
accesibilitate şi valoare, dintre judecata de gust şi judecăţile de valoare în procesul de 
receptare, schimbări survenite în orizontul de aşteptare şi în structura publicului etc. 


Pentru unele teme am schiţat doar datele problemei şi cadrul lor teoretic general, fără a le 
aborda în mod analitic. Aprofundarea acestora se poate face pe baza studierii bibliografiei 
recomandate, în funcţie de opțiunile cursanților pentru analiza unor aspecte relevante ale 
culturii contemporane. 


Manualul va fi revăzut, completat şi actualizat, mai ales în privinţa sistematizării didactice 
a ideilor şi a problemelor abordate, ținând cont de schimbările ce se produc în lumea de azi 
şi de interesul cursanților pentru unele teme mai speciale, care se vor decanta din 
experienţa interactivă a dezbaterilor. 


Pentru cursanţii de la formele de Învăţământ la Distanţă, care au dificultăţi în studierea 
lucrărilor recomandate în bibliografie, am reprodus, pe cât mi-a stat în putință, cât mai 
multe citate din lucrările unor autori reprezentativi. Cursanţii sunt invitați să parcurgă 
câteva lucrări de referință în domeniu şi să aprofundeze unele teme, în funcție de profilul 
viitoarei lor specializări. 


"Prin cultură, existența se îmbogățeşte cu cea mai profundă variantă a sa. 
Cultura este semnul vizibil, expresia, figura, trupul acestei variante. Cultura ţine 
deci mai strâns de definiția omului decât conformația sa fizică sau cel puţin tot 


aşa de strâns". 
Lucian Blaga 


“După cum frunza are două feţe: una strălucită, spre soare, alta mai întunecată, 
întoarsă spre pământ (dar foarte însemnată, fiindcă prin aceasta planta respiră 
şi se hrăneşte zilnic), tot aşa viaţa omenirii are două aspecte: unul teluric —, 
adică tehnica materială; altul ceresc — cultura, sau suma tuturor produselor 
sufleteşti, prin care omul caută să intre în echilibru cât mai deplin cu restul 
creațiunii şi, în genere, cu universul moral care îl cuprinde. Amândouă aspectele 
acestea sunt inseparabile şi simultane, nu succesive, cum pretinde morfologia 
istorică a lui Spengler”. 
Simion Mehedinţi 


"Pentru prima oară în decursul istoriei omul se raportează numai la sine pe 
acest Pământ ... Astăzi trăim într-o lume atât de complet transformată de om 
încât peste tot întâlnim structuri create de om, ne întâlnim, într-o măsură 
anumită, mereu cu noi înşine”. 

Werner Heisenberg 


"Diversitatea culturilor umane se află înapoia noastră, în jurul nostru şi în faţa 
noastră”. 
Claude Levi-Strauss 


“Societăţile au fost întotdeauna modelate mai degrabă de natura mijloacelor de 


comunicare între oameni decât de conţinutul comunicării”. 
Marshall McLuhan 


“Dintre toate iluziile, cea mai periculoasă constă în a crede că nu există decât o 
singură realitate. În fapt, ceea ce există sunt diferite versiuni ale realității, unele 
contradictorii, toate fiind efecte ale comunicării şi nu reflectarea unor adevăruri 
obiective şi eterne”. 

Paul Watzlawick 


I. CULTURA ŞI CONDIȚIA UMANĂ 


1. CULTURA CA UNIVERS SIMBOLIC AL EXISTENȚEI UMANE 


Cultură şi comunicare — o realție de imanenţă 


“Omul trăieşte într-un univers creat de el însuşi” — iată o propoziţie ce poate rezuma 
axioma la care au ajuns disciplinele sociale în încercarea de a defini specificul existenţei 
umane. Acest univers pe care omul şi l-a creat prin activitatea sa practică şi cognitivă poartă 
denumirera generică de cultură. Dar din ce este alcătuit acest univers pe care omul şi l-a creat 
pentru a-şi perpetua existența? Din obiecte fizice, produse de om, prin care îşi satisface 
trebuințele materiale şi din “obiecte” (de o natură deosebită) ce au o funcție simbolică, prin 
care omul îşi tezaurizează cunoaşterea, îşi interpretează viaţa şi îi conferă un sens. 
Componentele primului domeniu sunt “bunuri” şi “unelte”, în sens generic, de la cuţitele 
paleolitice la maşinile şi calculatoarele de azi, iar cele care alcătuiesc al doilea domeniu sunt 
“limbaje”, sisteme de semne, de la limbile “naturale” ale comunităţilor primare şi desenele 
rupestre până la diversele forme actuale de expresie şi codificare a informației. Cele două 
registre ale existenţei umane, deşi au componente şi funcții diferite (diferenţiere exprimată şi 
prin perechea conceptuală civilizație - cultură), sunt solidare şi interacționează funcțional în 
toate actele şi manifestările prin care omul îşi reproduce condițiile de viață sau încearcă să le 
schimbe. 

Structura duală a universului cultural creat de om reproduce structura duală a 
subiectului uman (trup şi suflet, trebuințe materiale şi aspirații ideale, comportament practic şi 
comportament simbolic, rațiune instrumentală şi sensibilitate artistică, bunuri şi valori, util şi 
gratuit etc.), fără a putea stabili însă o izomorfie în oglindă între cele două emisfere ale vieții 
umane. Componentele hard şi soft ale calculatoarelor, termeni pe care utilizatorii PC-ului şi ai 
Internetului îi înțeleg uşor, sunt aproximări metaforice ale celor două funcții ale creației 
umane. Diferenţele pe care le putem sesiza între cele două registre ale vieţii umane ne apar 
uneori foarte pregnante, alteori infinitezimale şi nesemnificative, în funcție de perspectiva pe 
care o adoptăm pentru analiza lor. Comunicarea este însă prezentă în chip intrinsec atât în 
registrul activităților ce urmăresc ținte practic-instrumentale, cât şi în cel al activităților 
expresiv-simbolice. Comunicarea este o condiţie sine qua non a existenței umane şi a vieții 
sociale. Ea este liantul, factorul de legătură, țesătura ce-i uneşte pe oameni în grupuri, 
comunități, etnii, societăți, state, națiuni, culturi şi blocuri de civilizaţie, până la cel mai înalt 
nivel integrator, cel al umanităţii, cu întreaga ei desfăşurarea în spațiu şi timp, atât de diversă 
şi totuşi unitară în datele sale fundamentale. Dualitatea structurală a condiției umane o regăsim 
şi în spaţiul comunicării, limbajele umane îndeplinind concomitent o funcție instrumentală şi o 
funcție simbolică. 

În mediul de viaţă pe care omul şi-l creează sunt încorporate rezultatele activităţii 
creatoare ale omului, rezultate acumulate în decursul istoriei. În acest mediu “artificial” sunt 
exprimate obiectiv şi facultățile specifice ale omului, cele care fac din el o ființă singulară în 
universul cunoscut: capacitatea de creație, facultatea de a cunoaşte şi de a comunica prin 
utilizarea simbolurilor, de a crea unelte prin care modifică natura şi de a institui norme şi 
reguli de organizare socială potrivit unor valori şi idealuri. Omul este simultan subiect al 
acțiunii, subiect al cunoaşterii şi subiect axiologic, ce valorizează şi apreciază stările reale în 
funcţie de nevoi şi aspirații. Este o ființă ce acţionează, cunoaşte şi instituie semnificaţii, o 
fiinţă în care se întâlnesc ipostazele de homo faber, homo sapiens şi homo significans, în 
relație de complementaritate şi de implicaţie circulară. 


Indiferent din ce perspectivă vrem să definim condiţia umană (culturală, biologică, 
sociologică, istorică, psihologică, economică sau politică), nu putem ocoli un dat funamental 
al fiinţei umane: capacitatea de a comunica printr-o gamă extrem de variată de limbaje 
simbolice, unele construite în prelungirea celor “naturale”, altele inventate, “artificiale”. Ca şi 
cultura, comunicarea reprezintă un atribut specific, de ordin ontologic, pentru existența 
umană. Întregul univers al culturii este un rezultat cumulativ al formelor de expresie şi de 
comunicare pe care omul le-a inventat şi experimentat în decursul istoriei. Omul poate fi 
definit prin capacitatea sa de a utiliza concomitent diverse forme de a comunica, de a codifica 
informații, idei şi semnificaţii, de a le tezauriza în limbaje simbolice şi de a le transmite 
semenilor, asigurând astfel țesutul vieţii comunitare şi sociale. 

Comunicarea este deci un factor constitutiv al culturii, un factor definitoriu şi 
structural, fără de care nu putem înțelege nici cultura interioară şi subiectivă a indivizilor 
(alcătuită din reprezentări, imagini, idei, scheme mentale, valori, norme, evaluări, atitudini), 
nici cultura obiectivă a societății. Comunicare înseamnă, în acest înțeles antropologic şi 
sociologic, un permanent schimb de informaţii, mesaje şi semnificaţii între indivizi şi grupuri, 
prin diverse limbaje (lingvistice şi nonlingvistice), care sunt înțelese de membrii unei 
comunității sociale în măsura în care aceştia cunosc şi utilizează coduri simbolice comune. 
Din această perspectivă nu ar fi greşită nici afirmaţia potrivit căreia comunicarea este esenţa 
vieții sociale a omului, întrucât viața în comun, interacțiunile practice ale vieţii, stocarea 
informaţiilor şi transmiterea moştenirii sociale către noile generații nu ar fi posibile fără 
existența multiplelor forme de semnificare şi de comunicare. 

Domeniile majore ale culturii (religia, ştiinţa, arta, morală şi toate formele de 
exprimare simbolică) pot fi privite şi ca forme specifice de comunicare interumană. Religia, în 
variatele sale manifestări, este în ultima instanță o tentativă de a asigura comunicarea dintre 
om şi transcendență, dintre om şi divinitate, prin texte fondatoare, prin mituri, rituri, simboluri, 
instituţii etc. La fel, ştiinţa, ca demers rațional şi specializat de cunoaştere, reprezintă o 
încercare a omului de a descifra şi de a traduce în limbaj uman secretele naturii, deci un mod 
de a pune “întrebări” naturii, de a o chestiona şi de a condifica “răspunsurile” primite de 
cercetător într-un limbaj anumit. În fine, educaţia, ca sistem cultural central pentru orice 
societate, reprezintă în esență modalitatea de a comunica noilor generații achiţiziiţe practice şi 
spirituale anterioare, experienţa şi tezaurul de cunoaştere al umanității. 

Cât priveşte vocaţia comunicativă a artei, aceasta este de domeniul evidenţei. Dansul, 
muzica, artele vizuale, ornamentica, teatrul, filmul, literatura — toate sunt forme expresive şi 
forme de comunicare interumană. Construind universuri imaginare, arta este o formă 
simbolică de a comunica stări sufleteşti, emoţii, sentimente şi mesaje complexe despre 
condiția umană. G. Călinescu a formulat una dintre cele mai expresive şi mai profunde 
definiții ale poeziei (poezia poate fi luată ca model paradigmatic al artei), definiţie ce 
subliniază specificul limbajului artistic tocmai dintr-o perspectivă comunicaţională: 

“Poezia este un mod ceremonial, ineficient de a comunica iraționalul, este forma 
goală a activităţii intelectuale. Ca să se facă înțeleşi, poeţii se joacă, făcând ca şi 
nebunii gestul comunicării fără să comunice în fond nimic decăt nevoia fundamentală a 
sufletului omenesc de a prinde sensul lumii”. (subl. ns.) 

Conceptele fundamentale din această paradoxală definiție sunt cele de sens şi 
comunicare, mesaj şi înţelegere, precum şi cel de “irațional”, prin care trebuie să înţelegem 
faptul că arta explorează trăirile umane profunde şi încearcă să surprindă metaforic “misterul” 
lumii, iar mesaj ei este “inefabil” şi ambiguu, ireductibil la idei şi noțiuni abstrate, raționale. 
Opera de artă are un mesaj ce derivă din structura ei, din organizarea semnelor într-o 
configurație semnificantă. Arta este, în sensul ei universal, un mod de a încifra simbolic 

experiența umană şi de a comunica un mesaj care să producă în subiectivitatea receptorilor o 
emoție “nepractică”. 


Funcţia simbolică — baza unităţii dintre cultură şi comunicare 


Cultura şi comunicarea sunt o pereche conceptuală în toate ştiinţele care cercetează 
condiția umană. Istoria comunicării umane şi a mijloacelor de comunicare utilizate 
interferează profund cu istoria culturii. Ştim astăzi în ce măsură apariția şi extinderea 
televiziunii au modificat profund universul cultural, deci un nou mijloc de comunicare 
instituie noi comportamente culturale şi o nouă imagine asupra lumii. Totuşi, între cultură şi 
comunicare, atât de strâns legate în procesul de antropogeneză şi în evoluţia istorică a omului, 
nu putem pune semnul egalităţii. Dacă nu confundăm cultura cu societatea, dacă delimităm în 
interiorul sociosferei o zonă axiologică anumită, pe care o numim cultură (alcătuită din valori, 
norme, idei, cunoştinţe, atitudini şi opere de performanță cognitivă şi expresivă) şi o 
diferențiem funcţional de alte forme curente ale practicii umane (chiar dacă acestea din urmă 
depind sau sunt modelate de formele simbolice ale culturii), dacă înțelegem că viaţa în comun, 
deci viața socială, în datele sale elementare, ca şi în modalitățile hipermediatizate şi sofisticate 
de astăzi, nu este posibilă fără comunicarea cotidiană, de o diversitate ce desfide orice 
încercare de sistematizare şi de cartografiere teoretică, atunci putem conchide că sfera 
comunicării, care acoperă şi registrul practic-instrumental al vieţii umane, este mai largă 
decât sfera conceptului de cultură. 

În realitate, spune un specialist în domeniu, “cultura şi comunicare formează un cuplu 
ciudat. Nici una nu se explică fără cealaltă. Cele două fenomene nu sunt perfect etanşe, nu se 
conţin şi nici nu pot fi situate în planul reflexiilor paralele prin corespondență analogică”? 
Totuşi, cultura şi comunicarea interferează şi pot fi considerate două “noțiuni în oglindă”, 
două aspecte ale vieții umane ce se poziţionează reciproc într-o manieră ce aminteşte de 
“figura geometrică a bandei lui Moebius”. O altă imagine prin care am putea asemăna 
raporturile dintre cultură şi comunicare ar fi cele două componente elicoidale şi 
complementare ale codului genetic. Ambele intervin în raporturile dintre individ şi societate, 
într-un mod inconştient pentru utilizatori, ambele au o funcţie majoră în intergrarea socială şi 
în transmiterea experienţei congnitive şi practice. Ele nu sunt identice, dar nici separate. De 
exemplu, publicitatea în formele actuale este un fenomen de comunicare, dar şi unul cu 
implicații semnificative în noul tip de cultură. 

Raportul dintre cultură şi comunicare este interpretat în mod diferit în funcție de 
sensurile ce sunt acordate celor două noţiuni. Comunicarea implică producerea şi interpretarea 
semnelor, fiind astfel o acţiune ce întemeiază universul cultural, ca univers al semnelor prin 
care omul traduce non-textul naturii (sau “cartea naturii”) în textul culturii, în limbaje umane. 
Omul îşi construieşte relația cu lumea obiectelor şi cu natura prin intermediul relațiilor sale 
complexe cu semenii, prin interacțiuni intersubiective, în contextul cărora se fixează 
semnificaţiile conferite situaţiei şi realităţii. În aceste relaţii cu semenii şi cu lumea, omul 
utilizează semne, care ajung să creeze o realitate secundă, pe care o numim cultură (şi pe care 
o opunem adesea naturii primare). Această natură secundă, umanizată, este creată prin 
intermediul funcției simbolice, funcţie pe care omul şi-a amplificat-o continuu, inventând noi 
forme de semnificare şi de comunicare simbolică. Chiar funcțiile strict practice şi 
instrumentale ale limbajului natural sunt posibile şi se exercită eficient numai prin intermediul 
funcțiilor sale simbolice intrinseci şi subiacente, funcții care nu devin “vizibile” (decât pentru 
teoreticianul culturii sau al limbajului) şi operează în mod inconştient, pentru utilizatorii 
obişnuiţi, în sensul că ei le consideră “naturale”, ca făcând parte din mecansimul firesc al 

existenţei lor. Aşadar, baza unităţii dintre cultură şi comunicare poate fi găsită în funcția 
simbolică, specifică existenţei umane. 

Două prejudecăţi comune ar trebui preîntâmpinate pentru a înțelge semnificația 
comunicării în relație cu formele de creație culturală. Prima este aceea care reduce 
comunicarea umană la formele ei lingvistice, pierzând din vedere galaxia vastă a formelor 
nonlingvistice. A doua prejudecată constă în a crede că prin comunicare transmitem un 
“conținut” ce ar fi preexistent, elaborat anterior sau indiferent față de “forma” prin care este 
comunicat. Această reprezentare comună ne duce la ideea greşită după care cultura ar fi 
“conținutul”, iar comunicare “forma” în care acest conţinut este vehiculat. Eroarea este 
facilitată şi de faptul că în limbajul uzual asociem spontan comunicarea cu termenii de “forme 
de comunicare” sau “mijloace de comunicare”, mijloace prin care am putea “transmite” orice 
conținut, de vreme ce considerăm că acest conţinut este indiferent de constrângerile acestor 
forme. Or, după cum vom vedea, conținuturile pe care le transmitem prin limbă, de exemplu, 
prin vorbire sau scriere, nu preexistă într-o altă formă (nonlingvistică) înainte de a fi codificate 
în limbă şi actualizate în actul de comunicare. Gândurile, ideile şi cunoştinţele noastre, cele 
care formează “conținutul” comunicării lingvistice, nu există decât fixate în limbă, de unde 
sunt actualizate cu prilejul unui discurs sau al unei conversații. Gândirea nu este anterioară şi 
independentă de limbă. În pofida aparenţelor, gândirea şi limba fac corp comun, într-o unitate 
de nedespărțit. Desigur, trebuie să avem permanent în minte distincția lui Saussure dintre 
limbă ca fapt social, ca sistem de semne cu elaborare socială şi istorică, şi vorbire ca 
actualizare şi utilizare individuală a acestui sistem. 

Ceea ce se poate comunica prin limbă nu se poate comunica (decât aproximativ) prin 
formele nonlingviste, prin aşa-numitele “limbaje”gestuale, vizuale sau sonore, prin diverse 
manifestări ale comportamentului uman sau prin formele artei. Fiecare tip de limbaj are o 
competență comunicaţională specifică, diferită. În limbajul artistic, de exemplu, conţinutul şi 
forma nu pot fi despărțite, ele formează, după cum vom arăta la capitolul despre comunicarea 
artistică, o unitate nedecompozabilă, întrucât “limbajul” sau “forma” operei de artă este — 
paradoxal - chiar primul element al conţinutul ei, în funcție de calitățile căruia decidem dacă 
este vorba despre o operă de artă sau despre altceva. 


“A comunica Înseamnă a intra într-o orchestră” 


Revenind la universul comunicării nonverbale, acesta este vast şi precede, pe linie 
filogenetică şi ontogentică, formele verbale de comunicare. Cominicarea nonverbală constituie 
soclul permanent al relațiilor sociale, suportul şi mediul în care se desfăşoară comunicarea 
lingvistică. Noile abordări şi şcoli de gândire privesc comunicarea ca un fenomen de relaţie, 
nu ca o simplă transmitere de informație. Ele subliniază că a trăi înseamnă a comunica, a fi în 
relație cu mediu (afirmaţie valabilă pentru orice formă de viață, nu numai pentru om), iar omul 
comunică prin întreaga sa fiinţă şi prin toate formele de manifestare expresivă, nu numai prin 
cuvânt. Întrucât omul nu-şi poate trăi viaţa fără se se manifeste în relaţie cu alţii, adică să-şi 
exprime prezenţa, gândurile, interesele şi aspiraţiile, tot ceea ce face are o semnificaţie pentru 
ceilalți, astfel că putem pune semnul echivalenţei între comunicare şi comportament, în sens 
larg. 

“Nu putem Să nu comunicăm ”, nu există un comportament zero, care să nu aibă nici o 
semnificaţie — aşa sună prima axiomă la care au ajuns cercetările inițiate de antropologul 
american Gregory Bateson (1904-1980) şi de reprezentanţii Şcolii de la Palo Alto (din 
California). În universul uman, semnele, semnificaţia şi comunicarea sunt omniprezente, 
pentru că nu există “non-comportament” sau nu putem să nu avem un comportament, adică un 
fel de manifestare, incusiv tăcerea sau refuzul de a schița vreun gest într-o situație anumită 
sunt purtătoare ale unui sens. 


11 


“Dacă admitem că într-o interacțiune orice comportament are valoarea unui mesaj, 
altfel spus, că este o comunicare, urmează în mod firesc că nu putem să nu comunicăm, 
fie că vrem, fie că nu vrem. Activitate sau inactivitate, vorbire sau tăcere, orice are 
valoare de mesaj, Astfel, comportamentele noastre îi influențează pe alții, iar aceştia, la 
rândul lor, nu pot să nu reacționeze la aceste comunicării şi, prin însuşi acest fapt, ei 
comunică "A 

Omul este singura ființă care utilizează concomitent două tipuri de comunicare, 
comunicarea digitală şi comunicarea analogică. Prima se bazează pe un limbaj complet 
convenţional, construit prin asocierea arbitrară (şi nemotivată) dintre un semn fizic şi un 
referent (real sau imaginar) sau dintre un semn fizic şi un înţeles abstract, înţeles consacrat de 
uzanţe sociale şi culturale (cazul limbilor “naturale” şi al limbajelor logico-matematice, 
numerice şi binare, limbaj artificial pe care se bazează noile tehnologii ale informației şi ale 
comunicării, inclusiv calculatoarele actuale). Comunicarea analogică, având antecedente în 
straturile arhaice ale evoluţiei umane, include practic orice formă de comunicare pre-, para- 
sau non-lingvistică. În cazul comunicării analogice, relaţia dintre semn şi semnificaţiile sale 
este “motivată”, deşi aspectul convenţional nu lipseşte cu totul; ea se bazează pe principiul 
asemănării sau al analogiei. Aici intră imensul repretoriu al comportamentului gestual, 
mişcarea, mimica, postura, intonaţia, privirea, efectele sonore, muzica, precum şi semnele 
iconice, imaginile vizuale, desene, hărți, diagrame, tot ceea ce semnifică prin linii, formă, 
culoare, poziţie, decor, amplasare, configurație etc. Fotografia din buletin întră în registrul 
analogic, iar codul numeric personal în registrul digital. 

Semnificațiile transmise prin limbajul digital sunt mai abstracte şi în ele contează 
“conținutul”, pe când în limbajul analogic predomină aspectele de legate de “relație” şi de 
contextul comunicării. Teorema lui Pitagora conţine şi ne comunică tuturor un adevăr 
acontextual, universal, formalizabil. Dar un gest uman are o anumită semnificație în funcție de 
contextul social şi cultural în care se produce şi în care este receptat. A interpreta un 
comportament presupune cunoaşterea cadrului în care acesta se plasează; gestul de a face un 
cadou unei persoane are o semnificație anumită în diverite contexte relaţionale sau culturale. 
La fel, faptul că o femeie se dezbracă în fața unui bărbat are semnificaţii diferite dacă este 
vorba de relaţia dintre soți sau amanți, de o scenă de music-hall sau de un cabinet ginecologic. 

Pentru a interpreta comunicarea şi funcțiile sale interactive, de relaţie, Şcoala de la 
Palo Alto a impus “modelul orchestrei”, diferit de modelul matematico-cibernetic, al 
telegrafului (ce reducea comunicarea la actul de “transmitere” a informaţiei), recuperând astfel 
sensul orginar al termenului de comunicare (a pune în comun, a participa la, a fi în relație, a 
împărtăşi). Metaforic, orchestra înseamnă un sistem de interacțiuni sociale, de relații 
interpersonale, la care indivizii “participă” efectiv, alternând rolurile de emiţător sau receptor, 
fiind astfel integrați în anvelopa comunicării, integrați în orchestra comunicării sociale, ce 
execută o partitură (anonimă şi invizibilă), pe care nimeni nu o scrie complet, dar care rezultă 
din rețeaua nesfârşită a raporturilor intersubiective, din interacțiunea vocilor şi a mesajelor. O 
gramatică sau o logică a comunicării e posibilă pornind de la axioma că toate activitățile 
umane, fiind interacționale, sunt implicit şi acte de comunicare, de la practicile cotidiene la 
ştiinţă, artă sau religie, întrucât toate presupun utilizarea unor coduri specifice. Comunicarea 
este privită astfel ca un fenomen social integral, o structură ce cuprinde orice formă de relaţie 
a omului cu lumea naturală şi socială. 

Revalorizând potenţialul comunicaţional al comportamentului uman, în toate 
manifestările sale, cu rădăcini în straturile biologice şi naturale, această abordare se 
distanțează critic de viziunea logocentrică dezvoltată pe suportul raționalismul modern, ce a 

privilegiat limbajul ca “solist” al orchestrei numite comunicare, cunoaştere sau cultură. 
Comunicarea lingvistică, ce a făcut posibilă evoluția umanităţii până la performanţele ştiinţei 
şi ale tehnicii actuale, e acum integrată în orchestra mai vastă a comunicării şi a culturii, 
orchestră în care se exprimă şi se “aud” şi alte sectoare, precum limbajul corpului, 
gestualitatea, imaginea vizuală, fotografia, harta, artele plastice şi ornamentica, designul, 
ritualurile şi ceremoniile sociale, sportul, teatrul şi muzica, filmul, casetele video sau audio, 
televiziunea cu fulxul ei de imagini, cu “ştiri”, dezbateri politice sau telenovele, Internetul ce 
ne permite să navigăm în lumile sale lor virtuale etc. Forrmele atât de variate de comunicare, 
pe care le-a produs cultura modernă, alcătuiesc acum o veritabilă “orchestră”, în care avem de 
a face cu o pluralitate deconcertantă a vocilor, a codurilor, a mesajelor şi a culturilor, în fapt 
cu o orchestră a umanităţii ce produce - spun teroriile critice - o muzică disonantă şi 
incoerentă, pentru că îi lipseşte atât o partitură unitară (cum era ideea de sacru pentru 
societățile tradiționale sau ideea de progres, de eliberarea a omului sau de libertate individuală 
pentru societățile moderne), dar şi dirijorul, Internetul fiind cel mai bun exemplu pentru acest 
spațiu al comunicării ce a devenit incontrolabil. 

Fraza lui Bateson: “A comnica înseamnă a intra într-o orchestră” este interpretată de 
Daniel Bougnoux în sensul că orice comunicare prespune înţelegerea contextului şi a codurilor 
folosite de participanţii la interacțiunea comunicativă, întrucât “nu veți reuşi să comunicaţi 
dacă vă aflaţi în disonnță sau dacă muzica voastră nu se armonizează cu partiturile celorlalți 
şi cu codurile în vigoare” Í Metafora orchestrei se opune modelului mecanic al telegrafului 
(prin care Claude Shannon a reprezentat comunicarea ca transmitere de informaţie pe traseul 
linear: emițător-cod-canal-mesaj-receptor), subliniind caracterul interactiv al comunicării, 
precum Şi “prioritatea relaţiei faţă de conţinutul mesajelor noastre”. 


Orchestra ca metaforă pentru ordinea simbolică a unei societăți 


Orchestra este o metaforă pentru organismul social sau pentru codul culturii, pentru 
ordinea simbolică a unei societăți determinate sau pentru cultura unui grup social determinat. 
Orchestra înseamnă, în ultima instanţă, o ordine simbolică transindividuală (precum limba), un 
sistem de convenţii sociale şi culturale, acumulate istoric, un cod cultural dominant, în care 
sunt fixate regulile de semnificare şi de comunicare valabile. Poţi comunica doar dacă intri în 
această rețea dată şi contruită anterior, dacă îți introduci propria voce şi interpretare în 
polifonia orchestrei, respectând codul ei. Această ordine simbolică a culturii are anterioritate 
istorică, logică şi funcțională față de fiecare actor social şi participant la procesele de 
comunicare şi de creație culturală. Indivizii nu pot controla, nici ignora limbajele în care se 
exprimă şi comunică, fiind constrânşi să-şi exprime chiar şi dezacordul față de sistemul 
limitativ al acestor limbaje folosind tot codurile lor. 

Omul este “scufundat“ în acest mediu simbolic, integrat în “orchestra” culturii de care 
aparține. Pornind de la acesstă idee, putem înţelege sensul afirmației celebre al lui Heidegger 
că limba este “casa fiinţei” (“limba este deopotrivă loc de adăpost al fiinţei şi lăcaş al esenței 
omului”), fiind o realitae care “ne domină constant”, un medium în care vieţuieşte omul, 
precum şi afirmația lui Eminescă după care “Nu noi suntem stăpânii limbii, ci limba este 
stăpâna noastră”. Socializarea şi educaţia sunt procese prin care această ordine simbolică 
(având ca element central tocmai limba) este reprodusă (aproximativ) în universul interior al 
indivizilor, în structura lor psihologică şi mentală, care le orientează comportamentele practice 
în lumea reală. 


4 bi A .. . Â o. . . 
Daniel Bougnoux, Introducere în ştiinţele comunicării, Iaşi, Polirom, 2000, p. 29. 


5 : : Í ; Sa 
Martin Heidegger, Repere pe drumul gândirii, Bucureşti, Editura Politică, 1988, p. 340. 


13 


Această ordine simbolică face posibilă comunicarea şi libertatea de expresie, în 
interiorul unor cadre determinate, circumscrise de contextul social, cultural şi de codurile 
uzuale, dar ea impune şi o serie de constrângeri şi limitări pe care indivizii “scufundaţi” în 
acest mediu comunicațional le acceptă tacit şi nu le conştientizează critic. Indivizii 
“navigează” în acest medium cultural şi comunicaţional, fără a fi conştienţi de limitele şi 
deficienţele sale, precum peştii în apă, astfel că, susține McLuhan, anvelopa comunicaţională 
şi codurile pe care le folosesc oamenii în mod cotidian devin pentru ei un “mediu invizibil”, 
considerat a fi natural şi firesc, pe care nu au prilejul de a-l pune în cauză decât atunci când 
întâlnesc comportamente alternative şi modalități diferite de comunicare. 

Culturile umane, în diversitatea lor istorică şi structurală, îşi exprimă identitatea în 
primul rând prin codurile lor simbolice inerente şi abia apoi prin conţinutul explicit al 
mesajelor. Mesajele sunt solidare cu respectivele coduri, iar transmiterea lor în alt mediu 
social sau cultural presupune o complicată operație de “traducere” şi interpretare. Deşi 
mesajele pot avea semnificaţie şi în alte contexte culturale, codurile care au produs 
respectivele semnificații rămân ascunse şi nu au vizibilitate decât pentru antropologul sau 
observatorul ce le cercetează, după ce s-a integrat în mediul de viață al respectivei culturi. 
Ordinea simbolică a unei culturi exercită o dominație inconştientă, şi deci invizibilă, asupra 
indivizilor şi a grupurilor pe care îi cuprinde în reţeaua definită de codul ei. 

“A pretinde să creezi în întregime codul ar fi la fel de inutil ca încercarea de a plăti 
cu o monedă pe care ai inventat-o tu: nimeni nu poate spune «limba mea», tot aşa cum 
nu poate spune «moneda mea», «cultrua mea» sau «codul meu»; în aceste domenii, 
proprietatea privată nu funcționează A 

Desigur, marii creatori sunt cei care reuşesc să schimbe modul de reprezentare sau de 
gândire, cei care introduc coduri şi mesaje inovatoare, cei care schimbă astfel partitura 
orchestrei (cazul marilor curente artisitice) sau care aduc componente noi (cazul noilor 
mijloace de comunciare) sau care reuşesc să creeze cu timpul o orchestră nouă, asigurându-i o 
nouă reţea socială şi instituțională (e cazul creştinismului). După cum vom vedea, teoriile 
asupra culturii au propus numeroase concepte cu funcție asemănătoare, precum ideea de 
model sau “pattern” cultural, definind configuraţia valorilor şi a atitudinilor dominante ale 
membrilor unei comunități, ideea de matrice stilistică inconştientă, concept aparținând 
filosofiei lui Lucian Blaga, sau conceptul de “paradigmă”, lansat de Thomas Kuhn, în înțeles 
sociologic larg, ca mod de gândire (vezi fizica relativistă şi cuantică faţă de cea newtoniană), 
sistem de presupoziţii ontologice, epistemologice şi axiologice ce determină viziunea de 
ansamblu asupra lumii şi tipurile dominante de expresie şi comunicare. 

Astfel, metafora orchestrei ne ajută să înţelegem că modelul cultural dominant sau 
pattern-ul unei culturi, cum spun antropologii americani, sau matricea stilistică a unei culturi, 
cum spune Blaga, impun o serie de constrângerile spirituale, stilistice şi inclusiv mediatice. În 
aceste modele culturale sau matrici stilistică intră şi mijloacele de comunicare, întrucât ele 


: IN A 4 S aA F 
joacă în general “rolul ecosistemului sau al orchestrei ideilor noastre”. 


Semnificația culturii în lumea contemporană 


Extinderea mijloacelor de comunicare în masă a scos şi mai mult în relief legătura 
strânsă dintre formele de comunicare şi procesele culturale, interdependență studiată intens 
ultimele decenii. Comunicarea, în toate ipostazele sale, joacă un rol fundamental în modelarea 
modurilor de viață şi în consacrarea unor tipare culturale dominante în cadrul societăților. 
Noile mijloace de comunicare sunt instrumente culturale cu o forță deosebită în orientarea 


6 f 
Daniel Bougnoux, op.cit,.p 30. 
i Ibidem, p. 30. 

percepțiilor şi a atitudinilor, în formarea imaginilor despre lume şi în difuzarea unor modele de 
comportament social. În legătură cu aceste mijloace de comunicare electronice s-a vorbit, pe 
bună dreptate, de potențialul lor educativ extraordinar, subliniindu-se faptul că asistăm la un 
proces fără precedent de democratizare şi socializare a valorilor culturale. Graţie mass-media, 
miliarde de oameni au acces la informaţii şi cunoştinţe care nu le erau inaccesibile înainte, pot 
cunoaşte obiceiurile, modurile de viaţă şi realizările artistice ale altor epoci şi popoare, au 
posibilitatea de a face permanent schimb de informaţii şi de trăi concomitent diferite 
evenimente, de la întreceri sportive la războaie sau revoluţii “transmise în direct”. 

Faţă de modurile în care se desfăşura comunicarea socială în antichitate sau în urmă cu 
două-trei secole, schimbarea este gigantică. Cartea tipărită, apoi presa de masă, telefonul, 
filmul, radioul, patefonul, televiziunea, publicitatea, casetele audio şi video, sateliții de 
comunicare, calculatoarele, Internetul, telefoanele mobile şi toată gama noilor tehnologii ale 
informaţiei au produs, în cascadă, un salt uriaş în domeniul comunicării. Acest caleidoscop al 
mijloacelor de comunicare a dat naştere unui nou tip de cultură, ce a fost numit iniţial “cultură 
de masă”, datorită impactului social foarte larg, iar mai recent s-a impus noțiunea de “cultura 
media”. Extinderea noilor mijloace de comunicare a impus nevoia unei noi “alfabetizării” a 
oamenilor, pentru a se instrui în utilizarea lor şi a naviga în “realitatea virtuală” pe care o 
instituie. Acest fenomen a dus însă şi al apariţia unor aspecte contradictorii, mai ales pe plan 
cultural, teoreticienii vorbind tot mai frecvent de scăderea standardului valoric al mesjalor 
culturale produse şi vehiculate de sistemul mass-media şi de primejdia manipulării opiniei 
publice, aspecte ce vor fi tratate la capitolul despre cultra de masă. 

În ultimul secol, conceptul de cultură a devenit unul strategic pentru toate disciplinele 
care studiază universul uman şi social. Indiferent de sfera tematică a disciplinelor şi de 
problemele abordate, referinţa la realitățile complexe pe care le exprimă cultura sunt prezente. 
Acest lucru se explică prin faptul că în societăţile contemporane factorii de ordin cultural 
reprezintă o sursă fundamentală a dezvoltării istorice. De aceea, studierea culturii are o 
semnificaţie deosebită în contextul actual. 

Teoreticienii vorbesc azi cu temei despre puterea culturală a unei societăţi, înțelegând 
prin aceasta ansamblul activităţilor care vizează cunoaşterea şi comunicarea, creația valorilor, 
educaţia şi învăţarea noilor coduri ale vieții spirituale, procesarea informaţiilor şi formarea 
deprinderilor de a le utiliza etc. Aceste activități au devenit o componentă esențială a 
dezvoltării sociale şi a puterii, alături de puterea economică. În lumea actuală, marcată de 
extinderea comunicării şi de globalizarea piețelor, potenţialul cultural al unei societăți 
dobândeşte o relevanță deosebită, fiind un suport incontestabil pentru inovația creatoare şi 
pentru adaptarea oamenilor la noile provocări ale modernizării economice. Este semnificativ 
faptul că, în discursul teoretic şi politic de azi, s-au impus deja abordări care asociază strâns 
puterea economică a societăților cu puterea lor informaţională, cu puterea mediatică şi 
simbolică. Toţi aceşti termeni exprimă dimensiuni şi implicaţii specifice ale noilor forme de 
expresie şi de manifestare culturală. 

Cultura este văzută astăzi ca o forță de propulsie a dezvoltării. Descoperirile ştiinţifice 
şi perfecționarea tehnologiilor au revoluţionat modul de a produce bogăţie, astfel că Alvin 
Toffler vorbeşte de noul tip de “economie suprasimbolică”, în care procesarea informaţiei şi 
comunicarea devin forțe hotărâtoare. De asemenea, politologul american Samuel Huntington, 
autorul faimoasei teze despre “ciocnirea civilizaţiilor”, consideră că, în condițiile de azi, 
“cultura contează”, iar factorii de natură culturală au o relevanță deosebită pentru 
transformările sociale şi pentru modelarea raporturilor geopolitice. 

“În lumea posterioară Războiului Rece, cultura este o forță ce deopotrivă divide şi 

unifică...În această lume nouă, politica locală este politica etnicităţii, iar politica 
globală este politica civilizaţiilor. Rivalitatea dintre superputeri este înlocuită de 

ciocnirea civilizaţiilor” 5 

Fenomenul cultural este cercetat intens în ultimele decenii de o serie de discipline 
sociale şi umane, cu un aparat metodologic nou. Comportamentul uman este tot mai frecvent 
explicat prin recurs la date culturale, valori, mentalități şi atitudini. Liniile de orientare istorică 
a societăților sunt puse în dependență de stocul lor cultural, gruparea geopolitică a statelor este 
şi ea redefinită după criterii de oridin cultural. În numeroase abordări ale lumii contemporane 
se vorbeşte de factorii noneconomici ai dezvoltării, factori ce privesc educația, cunoaşterea şi 
noile mijloace de comunicare, schimbarea mentalităților şi a culturii politice. Comportamentul 
economic al grupurilor sociale şi al indivizilor este orientat de valori, atitudini şi motivații ce 
îşi au sursa în mediul cultural. Geopolitica este completată azi de abordări ce iau în calcul 
aceşti noi factori, astfel că sunt utilizați tot mai des termeni precum “geoeconomie” şi 
“geocultură”. În sfârşit, întâlnim frecvent termeni precum război informaţional, psihologic, 
mediatic, cultural, violență simbolică, manipulare etc — termeni care nu pot fi înțeleşi fără 
recursul la diferite procese şi strategii de ordin cultural. 

Probleme ce erau dezbătute până mai ieri doar cu referire la spaţiul cultural (criza 
valorilor, tensiunea dintre tradiție şi inovație, sensului uman al dezvoltării, calitatea vieții, 
stilurile de viaţă etc.) au devenit teme ce au acum o extensie semnificativă în elaborarea 
proiectelor de dezvoltare, în analiza sociologică şi geopolitică a realităţilor din lumea 
civilizației postindustriale. Problemele dezvoltării sociale sunt investigate tot mai mult prin 
mecanisme de ordin cultural (sistemul mediatic şi extinderea culturii de masă, diversificarea 
stilurilor de viață şi a formelor de expresie, fenomenele de manipulare mediatică, şocul 
viitorului, decalajul uman, relația dintre noua lume a complexităţii şi capacitatea noastră 
limitată de a-i face față, caracteristicile culturii postmoderne). 

Fără îndoială, cultura şi comunicarea au devenit concepte universale în întregul câmp 
al cunoaşterii şi al abordărilor ştiinţifice ale lumii actuale. Conceptele de informație, 
comunicare, limbaj şi imagine sunt noi continente subsumabile conceptului de cultură. 
Conceptele de civilizaţie postindustrială, de civilizaţie a imaginii sau de postmodernism nu pot 
fi înțelese fără referinţe explicative şi analize aplicate cu privire la noile mecanismele ale 
creaţiei spirituale, la strategiile de cunoaştere şi de acțiune ale comunităților umane, angajate 
acum concomitent în proiectul integrării lor economice şi în cel al diferențierii lor culturale. 
Atât în istoria reală şi în viața societăților, plămădite din fapte, acţiuni şi evenimente 
contradictorii, care formează totuşi un întreg, o totalitate, cât şi în discursul nostru (ştiinţific, 
eseistic, publicistic, literar sau mitic) despre aceste realități, intervin masiv factori şi elemente 
ce aparțin universului cultural şi comunicațional. Este vorba de opinii, idei şi cunoştinţe (mai 
mult sau mai puţin elaborate), de credinţe, imagini şi simboluri, de valori, norme şi atitudini. 
Aceste elemente formează chiar nucleul culturii. Ele devin active, reale şi eficiente în măsura 
în care sunt exprimate şi cristalizate într-o suită de opere, ce au concomitent o funcție 
simbolică şi o funcție modelatoare, practică şi instrumentală. Aceste idei, opinii, credințe şi 
atitudini, codificate în opere cu funcție simbolică, dar care se manifestă şi în conduite practice, 
alcătuiesc universul specific a existenței umane, care este universul culturii. Viaţa concretă a 
oamenilor, dar şi imaginea lor despre realitatea în care trăiesc sunt modelate de factori 
culturali. 

Cultura contemporană parcurge un amplu proces de schimbare a structurii sale 
interioare, a viziunii spirituale şi a formelor stilistice. Teoreticienii vorbesc de o schimbare de 
paradigmă culturală, în care includ atât schimbările generate de noile teorii ştiinţifice şi de 
formele postmoderne ale artei, cât şi apariția şi răspândirea, prin intermediul sistemului 
mediatic, a culturii de consum. Cultura postmodernă a devenit o temă predilectă, intens 


8 $ : : 
Samuel P. Huntington, Ciocnirea civilizațiilor şi refacerea ordinii mondiale, Bucureşti, Editura Antet, 1998, p. 
36. 

abordată de disciplinele sociale şi filosofice. Asistăm la o transformare a viziunilor ştiinţifice 
şi artistice, la o schimbare de fond a mentalităților sociale şi a conduitelor culturale. Am 
dedicat câteva capitole din prezentul curs pentru analiza şi explicaţia acestui fenomen. 

Impactul sistemului mediatic asupra culturii şi expansiunea culturii de consum 
reprezintă un câmp problematic major al disciplinelor care studiază fenomenul cultural 
contemporan. Cultura de consum reprezintă o caracteristică a lumii contemporane, dar şi o 
provocare la care societățile caută răspunsuri adecvate. Această cultură de consum provoacă 
mutații negative în structura valorică a conştiinţei şi în comportamentul oamenilor. Sub forma 
divertismentului industrializat, ea alterează personalitatea umană şi gândirea critică, reprezintă 
adesea o formă de violență simbolică, de manipulare a indivizilor, de stimulare a impulsurilor 
şi a conduitelor antisociale. Potenţialul negativ al acestei subculturii este semnalat şi analizat 
cu instrumente ştiinţifice (dar şi cu sentimentul că ne aflăm în faţa unui grav pericol) de noile 
teorii asupra culturii. 

Acest fenomen se manifestă şi în câmpul cultural a societății româneşti, în perioada de 
tranziție postcomunistă, când asistăm la dispariția spiritului critic şi la deplasarea preferințelor 
culturale ale publicului larg spre produsele de slabă calitate, înscrise în registrul 
divertismentului industrializat, difuzate masiv de televiziunile comerciale, interesate doar de 
audienţă şi de profit. Nicolae Manolescu semnalează acest fenomen de criză şi consideră că 
“cea mai gravă boală a tranziției” este dispariţia spiritului critic: 

“După 1989, libertatea s-a transformat repede în haos. Valoarea fiind peste tot 

înlocuită de succes, nu mai există nici o demarcaţie între cultura populară, de consum, 
şi aceea adevărată, de elită. O subcultură fără frontiere - iată ce ne oferă perioada de 
tranziţie...Societatea de tranziţie este o societate lipsită de spirit critic. La fel si cultura. 
Rezultatele se văd cu ochiul liber. O mizgă subculturală acoperă literatura, muzica 
(uşoară), artele, arhitectura, spectacolul de teatru, filmul. Mass-media şi presa 
cotidiană n-au nici cea mai vagă idee de ce înseamnă cultură adevărată. Festivaluri ca 
acela recent de la Mamaia (amestec de muzică imbecilă si de afaceri necurate) umplu 
sălile şi stadioanele de un public tînăr de care nu se ocupă nimeni, nici măcar şcoala, la 
vremea ei. Ceea ce se întîmplă este un holocaust cultural, o crimă împotriva 
umanității... Emisiunile culturale au dispărut practic de pe fața ecranelor de televiziune. 
Videoclipurile muzicale sînt neprofesioniste şi vulgare. Telenovelele "educă” generația 
virstnică la fel ca muzica uşoară generaţia tînără Ra 

Aceste considerații amare au acoperire în proliferarea unor fenomene degradante din 
perioada de tranziție. Răspândirea acestei “subculturi fără frontiere”, care seduce o bună parte 
a tinerei generații, nu poate fi ignorată nici de teoriile culturii, dacă acestea vor să fie 
contemporane cu schimbările pe care le suferă obiectul lor. 

În condițiile actuale, puterea culturală se convertește în putere politică, iar bătălia 
pentru dezvoltare este şi o bătălie pentru stăpânirea informației ştiinţifice, pentru prestigiu şi 
recunoaştere socială. Recunoaşterea locului pe care îl are o cultură naţională în tabloul culturii 
universale este dependentă de aceste centre de legitimare şi consacrare. Imaginea unei țări 
conține indiscutabil şi referințe la patrimoniul său de cultură. Cultura reprezintă cel mai bine 
un popor, iar gradul de răspândire a culturii naţionale este dependent nu numai de valoarea 
intrinsecă a creațiilor sale, ci şi de dispozitivele instituționale, tehnice şi logistice pe care le 
poate mobiliza pentru universalizarea acestor creaţii. 


9. y z SEI stuc x ; i 
Nicolae Manolescu, Cea mai gravă boală a tranziţiei, în “România literară”, nr. 36, din 8 septembrie 1999, p. 
1. 

2. CULTURA CA DOMENIU EXISTENTIAL ȘI DOMENIU DE CERCETARE 


Pentru om, cultura, în ansamblul ei, reprezintă mediul specific de existență. Ea 
delimitează un domeniu existențial, caracterizat prin sinteza dintre obiectiv şi subiectiv, dintre 
real şi ideal. În fundamentul cultural al unei societăţi se află resortul afectiv şi spiritual ce 
orientează, adesea în forme mai puţin vizibile, opțiunile, deciziile şi comportamentele practice 
ale oamenilor. Cultura defineşte astfel sintetic modul uman de existenţă şi este simbolul forţei 
creatoare a omului. Destinul omului poate fi descifrat analizând acest imens patrimoniu de 
creaţii spirituale şi tehnice, acumulat în decursul veacurilor, în cadre geografice şi sociale 
diferite, în societăți având legi, instituţii, tradiţii şi structuri variate. 


Cultura — o provocare pentru disciplinele sociale şi umane 


În a doua jumătate a secolul al XIX-lea, cultura a devenit un domeniu ce a început să 
fie cercetat cu predilecție de disciplinele sociale şi umane. Astfel, filosofia culturii a dobândit 
un loc central în tabloul disciplinelor filosofice şi socio-umane la începutul secolului XX. 
Epoca modernă, prin formele ei noi de producție şi organizare socială, prin dinamismul 
creației culturale (ştiinţifice şi artistice, în primul rând), dar şi prin noile mijloace de 
comunicare şi difuzare a valorilor, a impus o ideea fundamentală: omul trăieşte într-un univers 
creat de el însuşi, care este în esenţă un univers simbolic, o lume de forme şi limbaje prin care 
omul îşi traduce experienţa practică şi cognitivă, prelucrează informaţia şi elaborează proiecte 
de acțiune. Cum să numim acest univers şi aceste activităţi definitorii pentru condiţia umană? 
Societate, mediu social, natură umanizată, raționalitate, mediu tehnic, gândire simbolică? Un 
singur termen a fost găsit pentru a defini sintetic acest univers: cultura. 

Totodată, ultimele două secole au produs o schimbare fundamentală în mediul de viaţă 
al umanităţii, prin extinderea civilizației de tip industrial, care a dus la instaurarea unor noi 
moduri de viaţă, la impunerea unor noi forme de gândire, de expresie şi de creație. Acestea au 
solicitat noi abordări teoretice şi ştiinţifice. Astfel, filosofia culturii, ca disciplină ce studiază 
ansamblul creaţiilor prin care omul îşi construieşte un mediu specific de existenţă, s-a 
constituit sub influenţa acestor noi experienţe sociale şi spirituale. 

Astfel, în ceea ce priveşte analiza universului social şi uman, gândirea teoretică a trecut 
de la disciplinele tradiţionale - filosofia istoriei, filosofia artei, filosofia religiei şi filosofia 
socială - la cele specializate şi elaborate după exigenţele demersului ştiinţific modern, precum 
economia politică, sociologia, etnologia şi antropologia culturală, consolidate în decursul 
secolului al XIX-lea. Filosofia culturii este o disciplină filosofică de sinteză, aflată la 
intersecția acestor discipline şi ştiinţe socio-umane; ea s-a cristalizat la sfârşitul secolului al 
XIX-lea, paralel cu întemeierea altor discipline, precum filosofia valorilor (axiologia), 
filosofia limbajului, hermeneutica. Toate aceste discipline s-au intersectat şi s-au conjugat 
întrucât ele analizau câte un aspect al unei realităţi unitare: lumea omului, distinctă de natură. 
Astfel, se constituie demersuri teoretice care vizau elaborarea unei ontologii a umanului. 

Dar care este esenţa realității sociale, a existenței umane privite în datele sale 
definitorii? Activitatea umană, care se concretizează în creaţia de valori. Aşadar, lumea 
omului este alcătuită din valori create de om, prin care el îşi satisface diverse nevoi şi aspirații. 
Cultura este un sistem de valori — iată un alt loc comun al teoriilor. Autonomizarea treptată a 
câmpurilor de creaţie culturală în epoca modernă a produs şi “teoria” acestor forme de creaţie, 
privite în varietatea şi unitatea lor (teoria - sau filosofia - ştiinţei, a religiei, a artei, a istoriei, a 
tehnicii, a dreptului etc.). 

Analiza culturii devine o preocupare dominantă pe măsură ce interesul gândirii 
teoretice trece de la marile construcții filosofice tradiționale, de la ontologia generală (a 
naturii), la ontologia socială (cercetarea realității istorice şi sociale) şi apoi la ontologia 

culturii. Dacă în lumea omului cultura reprezintă nucleul de concentrație şi esențialitate, atunci 
"chipul" omului trebuie căutat în această lume a creaţiilor sale. Dacă o dată cu omul şi "lumea" 
sa culturală "apare ceva nou în lume", cum spune Blaga, o realitate ontologică nouă prin care 
"existența se îmbogăţeşte cu cea mai profundă variantă a sa", atunci în universul culturii 
putem descoperi manifestările şi tensiunile caracteristice ale existenţei umane. 

Revenind la ideea pe care o urmărim, din suita acestor reducţii rezultă că ontologia 
culturii ne poate oferi "cheia" pentru a descifra ontologia umanului. De câte ori ne formulăm 
întrebarea ce este omul, ca formă specifică de existență, vom porni acum investigația din 
perimetrul axiologic privilegiat al ontologiei culturii. Această concluzie rezumă demersurile 
explicative şi comprehensive ale ştiinţei şi filosofiei din secolul nostru, reflecțiile acumulate 
din examenul aplicat condiției umane şi istoriei sale: "O ontologie a istoriei este, în realitate, 
o ontologie a culturii”, 10 conchide George Uscătescu. Dacă omul se raportează la lume numai 
din perspectiva valorilor sale - pe care le-a produs, care îl exprimă şi pe temeiul cărora îşi 
desfăşoară existența specifică, în toate dimensiunile ei - atunci e evident că ontologia 
umanului nu poate fi decât una "axiocentricăn, | înțelegând prin aceasta că îşi are pivotul în 
ontologia culturii, fără a se reduce la ea. 

Traseul consacrat de gândirea tradiţională, de metafizica de factură "clasică", porneşte 
de la ontologia generală a existenţei, coboară în trepte spre ontologia umanului (cu 
ontologia socialului şi a istoriei), pentru a ajunge în final la ontologia culturii. Pe acest traseu 
avem o reductie în trepte: 

e Cercetarea vieții sociale şi istorice a omului a scos în evidență mecanismele specifice ale 
universului social, univers care este privit ca fiind detaşat sau opus naturii (istoria, 
economia, psihologia şi sociologia au marcat această diferență de esență); 

e Conţinutul realității sociale este reprezentat de creația de valori cristalizată în 
manifestări şi opere culturale (limba, forme simbolice, ştiinţa, arta, religia, dreptul, 
morala etc.); 

e Deci, esenţa existenţei umane poate fi dezvăluită prin analiza culturii şi a valorilor create 
de om în decursul timpului şi în diverse ipostaze sociale. 

De la sociologie s-a trecut la un evantai de discipline sociale, istorice şi umane: 
antropologie culturală, filosofia valorilor şi filosofia culturii, la care s-au adăugat teoria 
informaţiei şi a comunicării. Acestea sunt noile continente teoretice ale cunoaşterii, care 
domină secolul XX, având o importanță strategică şi în dispozitivul intelectual al epocii 
noastre. În temeiul acestor idei, care au dobândit în disciplinele sociale, istorice şi umane o 
relevanţă considerabilă în epoca postkantiană, putem înțelege mai bine de ce "filosofiile" s-au 
metamorfozat pe nesimţite în "antropologii filosofice", iar antropologiile filosofice, istorice şi 
sociale au devenit "antropologii culturale", in care fenomenul comunicării este abordat în 
unitate cu cel cultural. 


10 ; ; aie ci : . 
George Uscătescu, Ontologia culturii, Bucureşti, Editura Ştiinţifică şi Enciclopedică, 1987, p.78. 


= L.Grunberg, Ontologia umanului ca ontologie axiocentrică, în vol. Ontologia umanului, Bucureşti, Editura 
Academiei RSR, 1989, p.137-141. În aceeaşi culegere, Cristian Petru afirmă, în studiul Ontologia umanului ca 
ontologie fundamentală (p.124-136), că "ontologia tradițională a fost statornic nedreaptă cu fiinţa şi cu ființarea 
umană", iar "reconsiderarea ontologică a existenței umane ca atare" aparţine secolului XX, deşi putem 
descoperi retrospectiv sugestii, teme şi abordări care au pregătit-o. Reevaluarea semnificației ontologice a 
existenței umane "poate fi numită, pragmatic şi euristic, promovarea principiului antropic în ontologie", spune 
autorul, iar "modalitatea cea mai consecventă, mai radicală a unei asemenea promovări” ar fi totuşi perspectiva 
"antropocentrică". Dincolo de aceste consideraţii ale autorului, textul său conţine o foarte sintetică şi expresivă 
caracterizare a ceea ce am numit într-o lucrare a noastră paradigma clasică (prin "simptomatica osârdie de a 
dezontologiza subiectul epistemic" şi prin tendinţa de a elabora "portretul" realității în sine, precum fotograful, 
fără ca subiectul "să intre în cadru"- p.127.). Vezi, Grigore Georgiu, Națiune, cultură, identitate, Bucureşti, 
Editura Diogene, 1997, pp 279-322, 

Filosofia culturii se intersectează cu o serie de discipline care studiază fenomenul 
cultural din perspective particulare sau cu metodologii specifice: sociologia şi psihologia 
culturii, teoria valorilor, teoria comunicării, disciplinele etnologice şi atropologice, filosofia 
limbajului, semiotica etc. Faţă de toate acestea, filosofia culturii aduce o perspectivă 
integratoare şi de ordin filosofic. Ea interferează substanţial cu antropologia culturală, 
disciplină care s-a constituit pe terenul cercetărilor etnografice şi etnologice în secolul al XTX- 
lea. Diferenţele țin de perspectiva de cercetare şi de interpretare. Filosofia culturii pune 
accentul pe dimensiunea axiologică a culturii, pe corelația dintre creaţie, valoare şi stil 
cultural, pe raportul dintre principalele forme culturale; antropologia este o disciplină ce pune 
accentul pe cercetarea pozitivă a realităţilor în care s-au întruchipat aceste valori, pe corelațiile 
genetice şi funcţionale dintre structurile sociale, instituţii şi practici culturale. Utilizarea 
termenului de antropologie este azi acceptată în toate țările pentru disciplina care studiază în 
ansamblu evoluţia societăţilor umane şi a culturii, în unitatea şi varietatea lor tipologică şi 
istorică. Antropologia s-a constituit ca un demers de sinteză în urma cercetărilor ce priveau 
formele arhaice sau primitive de cultură, (folcloristică, etnografie, etnologie). Apariţia 
antropologiei a fost legată de studierea societăților “fără istorie”, care nu cunosc scrisul sau în 
care predomină comunicarea orală. 

Totuşi, în abordările mai recente, după cum precizează Claude Levi-Strauss,” 
antropologia este văzută ca o treaptă teoretică ce include etnografia şi etnologia, ca momente 
ale cercetării. Acelaşi punct de vedere este adoptat şi de autorii unui dicţionar de specialitate. 
“Termenii de etnografie, etnologie şi antropologie vor caracteriza de aici înainte trei etape, 
autonome şi inseparabile totodată, ale unuia şi aceluiaşi demers de ansamblu”? Etnografia 
corespunde fazei de culegere şi inventariere a datelor specifice culturii unui popor, iar 
etnologia realizează primii paşi spre o sinteză sistematică a acestora. Antropologia, prin 
mijloacele ei de comparație, generalizare şi elaborare teoretică, este privită ca o disciplină de 
maximă cuprindere teoretică, aspirând spre o cunoaştere generală a omului. 

Preluând locul privilegiat al ontologiilor tradiționale, filosofia culturii şi demersurile 
de antropologie culturală au "descoperit" diversitatea istorică, socială şi psihologică a 
umanului, pluralitatea modurilor de a trăi şi înțelege viața, fizionomiile spirituale diferite pe 
care le implică subiacent culturile. Definind omul prin cultură, gândirea filosofică modernă a 
impus ideea că omul produce "lumi" culturale diferite. Pe măsură ce varietatea istorică şi 
morfologică a culturilor a dobândit relevanță în spațiul teoretic al disciplinelor sociale şi 
umane, a început şi căutarea obsedantă a "universaliilor" menite să dea seama de unitatea 
omului, dezintegrată acum în caleidoscopul înfățişărilor sale deconcertante. 

Modelele teoretice avansate pentru a lămuri dualitatea structurală unitate/diversitate 
sunt ele însele dependente de contextul cultural în care au fost elaborate, de caracteristicile pe 
care le au societățile în care sunt integrați teoreticienii "culturii" şi "observatorii" culturilor 
supuse investigaţiei. Pentru că, e un fapt dovedit, teoriile asupra "culturii" preiau în 
dispozitivul lor conceptual mesajul interior al culturii particulare în care apar. Ele exprimă, 
altfel spus, şi poziția existenţială şi istorică a respectivei culturii faţă de alte culturi. După cum 
vom vedea, antropologiile moderne ale culturii au preluat structurile dihotomice din 
ontologiile tradiționale occidentale, sub presiunea spirituală a cărora s-au format. 


12 A B : A PEIES, 
Claude Levi-Strauss, Antropologie structurală, Bucureşti, Editura Politică, 1978, p. 430. 

Pierre Bonte, Michel Izard, Cuvânt înainte, în vol. Dicţionar de etnologie şi antropologie, laşi, Editura 
Polirom, 1999, p.10. 

Teme şi concepte fundamentale 


Filosofia culturii are ca obiect central determinarea sensurilor care sunt ataşate ideii de 
cultură, analiza structurii morfologice a culturii şi a raporturilor dintre formele de creaţie 
culturală. Ea investighează un câmp problematic amplu, care s-a constituit prin diverse 
abordări teoretice şi în care se pot trasa câteva dominante: 


e Raportul dintre cultură şi natură, semnificaţiile culturii pentru existenţa omului; 


e Analiza creaţiilor umane din perspectiva axiologică, adică din perspectiva valorii pe care 
le-o acordă indivizii şi societăţile; 

e Raportul dintre cultură şi civilizație, dintre înfăptuirile materiale, instrumentale şi creațiile 
de ordin spiritual; 


e Evoluţia istorică a tipurilor de culturii, raportul dintre schimbarea socială şi schimbările 
din sfera culturii, tensiunea dintre tradiție şi inovaţie; 


e Raportul dintre unitate şi diversitate în câmpul culturii, dintre diversele tipuri de identități 
(etnice, naţionale, sociale etc) şi formele de universalizare istorică; 


e Analiza culturilor ca sisteme integrate de valori şi ca forme de expresie şi de comunicare, 
între care se manifestă solidarității şi corespondențe ce pot defini anumite configurații 
culturale distincte (epoci, stiluri, curente culturale etc.). 

Problema fundamentală a disciplinei, după cum vom vedea, priveşte definiţa culturii. 
Ce este cultura? Pentru a o defini s-au impus alte concepte majore: creaţie, valoare, simbol, 
stil, limbaje, comunicare etc. Filosofia culturii s-a născut în jurul a două concepte 
fundamentale: valoare şi stil. Primul concept vizează semnificaţiile pe care le au creaţiile 
umane într-un context dat, iar al doilea unitatea formelor de gândire şi de expresie. Ulterior, la 
acestea s-au adăugat şi alte concepte şi realități studiate: forme simbolice, limbaje, forme de 
comunicare, sens, semnificaţie, interpretare etc. 

Noţiunea de cultură este ea însăşi un produs al întâlnirilor practice dintre culturile 
particulare, rezultatul cunoaşterii reciproce şi al interdependenţelor dintre societăţi, fenomen 
care, fără a lipsi în stadiile anterioare, s-a amplificat în epoca modernă şi contemporană. 

"De-a lungul întregii sale istorii, omul a fost doar vag conştient de existenţa culturii 

şi chiar acest grad de conştiinţă l-a datorat numai contrastelor dintre obiceiurile 
propriei societăți şi obiceiurile societăţii cu care s-a întâmplat să intre în 
contact... Astfel că una dintre cele mai importante realizări ştiinţifice ale timpurilor 
moderne a fost recunoaşterea existenţei culturii”. sii 

Într-un fel asemănător stau lucrurile şi cu noţiunea de civilizaţie, care s-a impus în 
epoca Luminilor, când progresele tehnice, ştiinţifice şi economice, abordările raţionale, 
dezvoltarea vieții urbane, a comerţului şi a transporturilor, precum şi afirmarea ideilor politice 
de esență democratică au schimbat scenografia şi substanța vieţii sociale, făcând vizibile 
diferențele față de fizionomia epocii medievale, cu fragmentările ei politice, cu economiile 
naturale, stratificările ei sociale, cu dominantele ei rurale, despotice şi religioase. Treptat, 
civilizația a început să fie asociată cu dezvoltarea industriei, cu extinderea tehnologiilor şi a 
noilor mijloace de transport, comunicaţie şi comerţ, cu alcătuirile politice democratice şi 
moderne, cu noile moduri de viaţă şi de comportament. În felul acesta, un tip istoric de 
civilizaţie a fost identificat treptat cu Civilizaţia ca atare. 

Conceptul de cultură a început să fie utilizat tot mai frecvent în decursul secolului al 
XIX-lea, odată cu formarea noilor discipline sociale. El a fost asociat cu cel de civilizație, 
impus încă din secolul al XVIII-lea, pentru a semnifica progresul cunoaşterii şi al societății pe 

Ralph Linton, Fundamentul cultural al personalității, Bucureşti, Editura Ştiinţifică şi Enciclopedică,1968, p. 

baza extinderii gândirii raționale şi a mijloacelor tehnice de ameliorare a condiției umane. 
Opoziția dintre civilizație (semnificând progresul uman) şi “barbarie” (semnificând faza 
medievală sau fazele primare ale istoriei umane) a funcționat în epoca Luminilor ca o 
polaritate fundamentală, însoțită de polaritatea modern/arhaic, sau modern/premodern. 
Specializarea semantică a celor doi termeni s-a produs după perioada romantismului, când au 
fost descoperite literaturile populare, folclorul, elementele de cultură aparținând civilizațiilor 
rurale. 

Din spațiul artistic, unde definea mai ales formele de expresie şi de limbaj, conceptul 
de stil a fost generalizat şi folosit cu extensie la întregul câmp cultural. Baza acestei extinderi 
se află tot în cercetările de filosofie a culturii, care au dezvăluit că în spatele modificărilor de 
limbaj ale curentelor artistice (romantism, realism, impresionism, simbolism, expresionsim 
etc.) se află o modificare mai profundă, de atitudine spirituală şi viziune asupra lumii. În 
această accepţiune largă, conceptul de stil defineşte unitatea manifestărilor spirituale dintr-o 
epocă sau dintr-o cultură anumită. Din perspectiva stilurilor, culturile au început să fie privite 
ca organisme, cu numeroase corespondențe subterane între ştiinţă, artă, religie, principii 
morale şi politice, mentalități şi atitudinii fundamentale față de om, natură, spaţiu, timp etc. 

Această accepţiune a fost impusă în studiul culturii de Fr. Nietzsche, prin distincția 
dintre “apolinic” şi dionisiac” ca două structuri spirituale şi stilistice din cultura greacă, apoi 
de Leo Frobenius şi Osvald Spengler, care au diferențiat stilurile culturale în funcție de un 
“sentiment spaţial”. O contribuţie decisivă în elaborarea conceptului de stil au avut-o noile 
studii de istoria şi teoria artei (inițiate Alois Riegl (1858-1905), Weolfflin, Worringer, Max 
Dvorak) care au consacrat o metodologie comparativă de cercetare a operelor individuale, 
integrându-le în contextele spirituale care le-au generat, grupându-le astfel în diverse tipologii 
stilistice. Conceptul de stil a fost reelaborat în gândirea românească de Lucian Blaga, care îl 
fundamentează pe categoriile inconştientului colectiv, care determină unitatea şi înrudirile 
profunde dintre manifestările spirituale (artă, ştiinţă, filosofie). Stilul devine astfel un concept 
central, ca factor de diferențiere, în abordarea culturii şi a modurilor de expresie. 


Repere pentru definirea culturii 


Este instructiv, pentru început, să fixăm câteva repere care ne pot ajuta să aproximăm 
înțelesurile conceptului de cultură, repere ce vor fi explicitate în itinerariul teoretic pe care îl 
vom urma. Pe măsură ce a dobândit o utilizare frecventă în disciplinele sociale, termenul de 
cultură a fost investit cu semnificații filosofice şi antropologice foarte largi. Cultura a fost 
considerată ca un factor definitoriu al existenței umane, ca element indispensabil al realității 
sociale. Cu un sens la fel de larg, cultura a fost preluată de gândirea istorică şi antropologică, 
pentru a exprima conţinutul esenţial al procesului de umanizare şi dezvoltare a societății. 

Pentru a preciza sensul conceptului, procedeul cel mai simplu utilizat de teoreticieni a 
fost acela de a delimita cultura de alte componente şi realități umane. Astfel, potrivit lui Al. 
Tănase, € putem înțelege cultura punând-o în corelaţii cu cel puţin patru sisteme de referință: 
natură, societate, conştiinţa individuală/socială şi personalitatea umană. 

e Față de natură, ea reprezintă tot ceea ce omul adaugă naturii, întregul echipament 
simbolic supraordonat celui biologic şi natural, un cosmos alcătuit din obiecte, relaţii şi 
simboluri, un mediu nou de existenţă. Raportul dintre natură şi cultură a fost exprimat de 
antropologul A. Leroi-Gourhan prin analogia dintre două piramide aşezate pe vârfuri. 
Evoluţia biologică a omului s-a stabilizat în momentul în care s-a declanşat evoluţia lui 
culturală, adică noua piramidă care se află în expansiune, derivată din amplificarea 


Vezi, Alois Riegl, Istoria artei ca istorie a stilurilor, Bucureşti, Editura Meridiane, 1998. 

capacităților expresive ale limbii şi ale limbajelor simbolice, pe de o parte, şi din 
amplificarea capacităților tehnice şi a uneltelor. O perspectivă similară se află şi în 
lucrările lui Lucian Blaga, în special în Aspecte antropologice, unde omul este definit ca 
ființă istorică, în care s-a “finalizat” evoluția biologică şi s-a declanşat cea culturală. 

e Faţă de societate, cultura operează un decupaj valoric, reținând numai acele creaţii care-l 
definesc pe om în chip esenţial, care condensează în structuri materiale şi teoretico- 
simbolice o bogăţie de cunoaştere şi de experienţă umană exemplară, satisfăcând astfel 
nevoi Şi aspirații determinate. 

e În raport cu registrul complex al conştiinţei şi al trăirilor interioare, cultura cuprinde 
structurile expresive ce traduc în limbaje simbolice aceste stări şi atitudini, structuri ce 
devin valori intersubiective şi sociale. Cultura este definită adesea ca un ansamblu de 
“deprinderi sufleteşti”, întrucât presupune un proces de asimilare şi trăire subiectivă a 
valorilor. Dar aceste deprinderi şi stări ale conştiinţei sociale şi individuale se 
obiectivează şi se exprimă în opere, în limbaje simbolice, în conduite şi practici sociale. 

e În raport cu personalitatea umană, cultura reprezintă tot ceea ce omul a dobândit în 
calitatea lui de membru al unui grup social, un sistem de idei, de obiceiuri, habitudini, 
modele comportamentale şi reacţii caracteristice pentru modul de viață al unei societăți. 

Deci, acest complex de norme, simboluri, mituri, imagini, credinţe şi idei, acest “corp” 
istoric, sistemul de reacții dobândite şi învăţate, “suma informaţiilor neereditare” (Lotman), 
care constituie ecranul conştiinţei noastre şi mecanismele psihosociale prin care omul se 
raportează la realitate, precum şi universul de cunoştinţe şi stratul de semnificaţii înmagazinate 
în elementele acestei naturi umanizate — iată zona referențială a termenului de cultură. 

Orice element al culturii trebuie considerat simultan ca: 

e un fapt de cunoaştere, 

e o valoare ce răspunde unei nevoi şi exprimă o aspirație umană, 

e un fapt de creație, adică o elaborare originală față de seria fenomenelor în care se 
înscrie, 

e şi, în sfârşit, un sistem de semne prin care sunt codificate semnificaţii umane, sistem 
care stochează, prelucrează şi comunică în spațiul social mesaje şi informaţii. 

Tema fundamentală a filosofiei culturii este distincția/opoziția dintre natură şi 
cultură, în două sensuri: raportarea la natura exterioară: cultura - mediu nou de existenţă, 
alcătuit din valori create prin transformarea naturii; raportarea culturii la natura biologică: 
cultura exprimă tehnici, idei şi comportamente învăţate, dobândite, spre deosebire elementele 
“date”, de programele instinctuale, înăscute. După cum vom vedea, în cele mai multe 
accepțiuni, cultura cuprinde principalele valori materiale şi spirituale, teoretice şi simbolice, 
norme şi reguli, idei, reprezentări, imagini şi comportamente în care se obiectivează modul de 
existenţă specific uman şi prin intermediul cărora viaţa socială se reproduce şi se dezvoltă în 
integralitatea sa. 

Raportul dintre natură şi cultură a fost unul fundamental pentru antropologia şi 
filosofia culturii. Acest raport a fost gândit până acum sub forma unei opoziții ireductibile. 
Astăzi însă teoreticienii vorbesc de o “nouă alianţă” între natură şi cultură, iar Edgar Morin 
afirmă că “omul este o ființă culturală prin natură pentru că este o ființă naturală prin 
cultură”. Deci, cultura este un fel de a doua natură a omului, o natură secundă, apărută prin 
transformarea naturii primare, dar, între cele două realități, nu mai putem postula o ruptură 
radicală. Ele se combină permanent în ființa umană. Ca urmare a creației ştiințifico-tehnice şi 
artistice, lumea culturii moderne a dobândit o densitate simbolică extraordinară. După cum 
spunea Ernest Cassirer, trăim în această lume de simboluri care ne acoperă existența. 


1 ; : : 
i Edgar Morin, Le paradigme perdu: la nature humanine, Paris, Seuil, 1973, p. 100. 

Întrucât orice creație umană reprezintă o unitate indivizibilă a materiei şi a spiritului, a 
obiectivului şi a subiectivului, gândirea filosofică a utilizat într-o vreme şi termenii de cultura 
materială şi cultură spirituală (care reproduc, de fapt, distincția dintre civilizație şi cultură), 
pentru a exprima faptul că între cele două componente nu există o ruptură, ci o legătură 
strânsă, amândouă fiind laturi constitutive ale vieții umane. 

Componenta materială a culturii — care va fi exprimată prin termenul de civilizație - 
cuprinde mijloacele şi valorile care asigură reproducerea materială a vieții sociale, adică 
procesele existenței sociale (unelte, mijloace de producție şi de transport, bunuri de consum, 
modul de viață, gradul de confort, tot instrumentajul complex care întreține viața cotidiană). 

Componenta spirituală a culturii cuprinde sistemele de valori în care se cristalizează 
eforturile de cunoaştere, atitudinile şi reacțiile omului față de lume; acestea se fixează şi 
îmbracă forma unor sisteme teoretice (ştiinţa, filosofia), simbolice (arta, mitologia, religia), 
normative (morala, dreptul, tradiții, obiceiuri). Cele mai multe definiţii privesc cultura ca un 
sistem de valori, idei şi atitudini şi forme de creaţie, cu funcții revelatorii şi simbolice, prin 
care omul cunoaşte lumea, şi-o reprezintă şi o exprimă în opere, dând astfel sens existenţei 
sale. Am putea sistematiza astfel universul culturii: 

e Sisteme teoretice (ştiinţa, filosofia) — în care predomină funcţiile cognitive; 

e Sisteme simbolice (limba “naturală”, în primul rând, religia, arta, mitologia, toate 
tipurile de limbaje) — în care predomină funcțiile simbolice şi de comunicare; 

e Sisteme normative (dreptul, morala, obiceiuri, tradiţii) - cu funcții de reglementare a 
raporturilor interumane; 

e Sisteme instituționale şi instrumentale (instituţii educaţionale, mijloace de comunicare, 
economia, tehnica, politica) — cu funcții preponderent praxiologice, acționale, practice. 

Evident că o anumită formă culturală, precum religia, poate fi privită şi din perspectiva 
funcțiilor sale normative sau teoretice; religiile cuprind şi viziuni globale despre lume, 
reprezentări asupra raporturilor dintre om şi divinitate, prescripții cu valoare practică sau 
medicală etc. Sistemele instituționale şi acționale pot lipsi din tabloul de mai sus, întrucât ele 
aparțin, de fapt, civilizației, domeniului instrumental, dar ele sunt legate de sistemele cognitive 
şi de cele normative, formând un tot integrat. 

Cultura cuprinde şi un ansamblu complex de instituții aferente şi mijloace de 
comunicare, în jurul cărora este organizată viaţa culturală şi prin care valorile pătrund în 
spațiul social (sistemul de educație, biblioteci, muzee, expoziţii, teatre, edituri, presă etc.). 
Cultura trebuie considerată şi în raport cu acest sistem de instituţii care au menirea de a 
organiza creația culturală şi de a o difuza în câmpul social. Printre cele mai însemnate instituții 
care mijlocesc raporturile dintre cultură şi societate trebuie să menționăm: sistemul de 
învățământ, institutele de cercetare ştiinţifică, mijloacele de comunicare în masă. Ele 
constituie forme prin care cultura se socializează şi îşi exercită toate funcțiile sale. 

Pornind de la aceste repere, în cuprinsul acestui curs vom privi cultura din perspectiva 
a patru niveluri de abordare: 


e Nivelul filosofic şi antropologic - cultura ca semn al umanului, ca realitate distinctă, care 
dă seama de specificul modului uman de existență; cultura are o funcție existențială 
evidentă, o societate nu poate exista fără cultură; în ea sunt codificate relaţiile omului cu 
transcendenţa, cu istoria, cu natura, cu societatea, cu semenii; prin cultură omul cunoaşte 
lumea, se cunoaşte pe sine şi îşi fixează scopuri; 


e Nivelul axiologic — definirea culturilor prin ideea de valoare, raportul dintre valori şi 
bunuri, tipurile de valori care alcătuiesc universul cultural, relațiile dintre ele, criterii de 
diferențiere, de apreciere după gradul lor de realizare valorică; 


e Nivelul istoric şi social — conexiunea dintre cultură şi societate, existența unor culturi 
diferite în funcţie de epoci, contexte sociale şi etnice, deosebirea structurală şi funcțională 

dintre cultură şi civilizaţie, unitatea şi diversitatea culturilor; culturile sunt produse de 
societăți, de grupuri, prin creatorii exponenţiali. Cultura răspunde la nevoile sociale şi 
individuale. Rolul culturilor în dezvoltarea socială; 


e Nivelul simbolic şi comunicaţional — relația de substanţă dintre cultură şi comunicare; 
abordări semiotice ale culturii (sistem de semne, de limbaje) şi abordări comunicaționale 
(sisteme de comunicare), omologarea socială a valorilor prin circuitul comunicațional; 
comunicarea dintre culturi; interferenţe culturale, conexiuni şi aculturaţii; schimb de valori 
şi dialogul culturilor. 


3. ABORDĂRI CONSACRATE ŞI CONTEMPORANE 


În ultimele două secole, studierea sistematică a culturii a cunoscut diverse şcoli de 
gândire, orientări teoretice şi metodologice, care au abordat acest fenomen din diverse 
perspective. Cele mai importante sunt abordările evoluționiste, funcționaliste, relativiste, 
culturaliste, structuraliste, semiotice şi comunicaţionale. 


Abordări evoluționiste 


Evoluţionismul a fost cadrul teoretic dominant în secolul XIX, cadrul în care a apărut 
studiul filosofic al culturii. Evoluţionismul şi istorismul monolinear au stăpânit gândirea 
ştiinţifică, biologia, disciplinele sociale, istoria, lingvistica, psihologia, astfel că acest mod de 
gândire şi-a extins principiile sale şi asupra filosofiei culturii. Evoluţionismul poate fi rezumat, 
pentru interesele disciplinei noastre, în două teze fundamentale: 

e Istoria este o succesiune de faze distincte, orientate de un vector unic. Evoluţioniştii 
surprind diversitatea temporală a culturilor, dar, întrucât schimbările din diverse culturi se 
conformează unui model unic de evoluţie, care s-ar fi întruchipat în formula de evoluţie a 
culturii occidentale, această diversitate temporală este privită sub forma unor “decalaje” în 
dezvoltarea culturilor. 

e  Evoluţionismul, provenit din biologie, a preluat şi explicația culturii prin factori naturali 
(geografici şi biologic-rasiali). După modelul dominant al gândirii din secolul al XIX-lea, 
determinist, evoluționist şi pozitivist, superiorul era explicat prin inferior. Astfel, Hypolite 
Taine explică arta şi fenomenele culturale în general prin condiționarea lor de către trei 
factori: rasa, mediul şi epoca. 

Cei mai cunoscuţi reprezentanţi ai curentului evoluționist în gândirea filosofică sunt 
Auguste Comte şi Herbert Spencer. 

În acest curent de gândire se încadrează şi întemeietorii antropologiei culturale, 
disciplină care va alimenta, prin descoperirile şi metodologiile sale, şi filosofia culturii. Dintre 
aceşti întemeietori menționăm pe următorii: 


e Edward Burnett Tylor (1832-1917), antropolog englez, considerat întemeietorul 
antropologiei (împreună cu americanul L.H.Morgan). Tylor publică în 1871 lucrarea 
Primitive culture, prin care consacră antropologia ca disciplină autonomă. În 1881 publică 
un tratat asupra noii discipline, intitulat chiar Anthropology. El pune în evidență o 
succesiune istorică de structuri cognitive, prin analiza comparativă a culturilor, pe baza 
unui vast material etnografic. (Este modelul utilizat şi de Vasile Conta la noi, în concepția 
sa despre fazele prin care trece evoluția religiei). După Tylor, omul culturilor primitive era 
dominat de o concepție animistă, potrivit căreia universul natural era însufleţit de forțe şi 
ființe supranaturale, pe care omul încerca să le îmbuneze prin diverse practici. Tylor 
susține ipoteza evoluționistă a trecerii omenirii prin trei trepte, de la animism la politeism, 
şi apoi de la politeism la monoteism, în plan religios, cu sublinierea superiorității culturii 
occidentale. Tylor a rămas celebru prin definiția dată culturii: 

“ansamblu complex ce include cunoaşterea, credințele, arta, morala, dreptul, 
tradițiile şi orice alte producții şi modalităţi de viaţă create de omul ce trăieşte în 


. » 18 
societate . 


Lewis Henry Morgan (1818-1881) — fondator al antropologiei sociale, cu lucrarea 
faimoasă Ancient Society (1877), unul dintre cei mai importanți exponenți ai 
evoluționismului cultural şi social. El distinge societățile în funcție de sistemul de înrudire. 
Societăţile evoluează spre structuri de o complexitate tot mai mare, iar diferențele dintre 
societăți, observabile prin ancheta etnografică şi etnologică, trebuie înscrise într-un flux 
unitar şi universal, considerând că omenirea a parcurs trei trepte: sălbăticie, barbarie, 
civilizație. 
James George Frazer (1854-1941), antropolog scoţian, creator al unei opere fabuloase, 
Creanga de aur (1880-1935), publicată în mai multe ediţii, ultima, din 1935, având 12 
volume (plus încă unul ce a apărut după această ediţia). Lucrarea lui Frazer este o frescă a 
evoluţiei umanității, cuprinzând un material etnografic imens, o descriere a unor credințe, 
mituri Şi practici religioase ale populațiilor primitive, din diverse colţuri ale lumii. Frazer 
porneşte de la ideea că forma primară a religiei este totemismul, totemul fiind un animal 
sau o entitate naturală care pot fi puse în legătură cu originea clanului; de aici respectul 
comunităţii respective pentru acest totem, care devine tabu alimentar si comportamental. 
Omenirea parcurge trei stadii, trecând de la magie la religie şi apoi la ştiinţă. 

Modelul de gândire evoluționist a supravieţuit în foarte multe abordări ale culturii, deşi 


a fost criticat şi depăşit de abordările secolului XX, putând fi regăsit şi în teoriile 
contemporane ale lui Toffler sau Fukuyama. 


Orientări în secolul XX 


Teoria (sau şcoala) morfologică a culturii este reprezentată de doi iluştri gânditori 
germani: Leo Frobenius (1873-1938), autor al unor studii fundamentale despre cultura 
africană şi despre “ariile culturale”, şi de Ostwald Spengler (1880-1936) autorul celebrei 
lucrări Declinul Occidentului (în două volume, 917-1922), una dintre cele mai comentate 
şi controversate opere din domeniul filosofiei culturii. Leo Frobenius respinge definirea 
unei culturi prin simpla adiționare de elemente şi încearcă să stabilească, în morfologia 
culturală pe care o propune, interdependența organică a formelor de creație culturală, 
privind culturile ca “forme vii”, dotate cu un “suflet imanent” (paideuma). În acest fel, el 
delimitează o serie de “arii culturale” în care predomină anumite forme culturale. 
Prezentarea concepției acestor autori se va face în capitolele următoare. 


Abordarea simbolică inaugurează o direcție extrem de fructuoasă, care va impune 
distincția dintre instrumental şi simbolic. Reprezentantul cel mai cunoscut este Ernest 
Cassirer, autorul lucrării Filosofia formelor simbolice (publicată în 3 volume, între 1923- 
1929) şi al lucrării Eseu despre om (1942). Este o orientare largă, ce se va regăsi în toate 
abordările. La noi, Blaga va ilustra această direcție. Cultura este un echipament simbolic 
permanent al omului; culturile se diferențiază după modul de viaţă al popoarelor. Ca sferă 
simbolică, cultura are autonomie, dar şi un caracter organic, fiind intim legată de sufletul 
colectiv pe care-l exprimă. În unele abordări recente, cultura este văzută ca un câmp de 
creaţie simbolică, modelând sfera acțiunii practice şi opinia publică prin violenţă simbolică 
(Pierre Bourdieu). 


Franz Boas (1858-1942), antropolog german stabilit în SUA, este considerat “părintele 
fondator” al noilor orientări din antropologia americană, orientări care vor domina secolul 


18 : : . i p 
Apud, Pierre Bonte, Michel Izard, Dicționar de etnologie şi antropologie, laşi, Editura Polirom, 1999, p. 682. 

XX. EI va imprima disciplinelor antopologice o perspectivă antievoluţionistă şi relativistă, 
subliniind necesitatea de a studia fiecare cultură ca o entitate integrată, cu datele sale 
specifice, întrucât semnificația instituțiilor sociale variază de la o cultură la alta. Bazându- 
se pe studierea modului de viaţă al indienilor din America de Nord, Boas a enunțat foarte 
multe idei noi, printre care importanța limbii şi a culturii pentru diferențierea popoarelor, 
precum şi teza că limba reprezintă o paradigmă pentru cercetarea celorlalte sisteme 
simbolice ale unui culturi. La şcoala lui Boas s-au format mai multe de generații de 
antropologi, care vor reprezenta diverse direcții de gândire. 


Edward Sapir (1884-1939), lingvist şi antropolog, dezvoltă şi consacră orientarea 
relativistă, fiind interesat să determine specificitatea culturilor prin analiza raporturilor 
expresive dintre limbă, structurile inconştientului colectiv şi configurația personalității; el 
se află la originea teoriei după care experiența cognitivă şi practică este organizată în 
funcție de categoriile lingvistice diferite ale popoarelor (teorie cunoscută sub numele 
“ipoteza Sapir-Whorf’). 

Alfred Kroeber (1876-1960) este o altă figură impunătoare a antropologiei americane, 
ataşat şi el de ideea unităţii interne a culturilor, determinată de faptul că elementele ei sunt 
organizate într-un pattern; apropiat fiind şi de concepțiile difuzioniste, el va cerceta 
comparativ diverse culturi ale indienilor pentru a le delimita în “arii culturale” sau a le 
integra prin trăsăturile lor comune. Antropologia americană este străbătută de diverse 
curente teoretice, păstrând totuşi unele teze importante ale fondatorilor. 


Orientarea “culturalistă” (cunoscută şi sub numele de “teoria culturală a personalității” sau 
“Culture and Personality”) este iniţiată de un grup de antropologi de prim rang, precum A. 
Kardiner (1891-1981), Ralph Linton (1893-1953), Ruth Benedict (1887-1948) şi Margaret 
Mead (1901-1978). Aceşti autori, preluând tradiţiile şi direcțiile de cercetare inițiate de 
Boas, Sapir şi Kroeber, adepți ai dialogului dintre psihanaliză şi antropologie, impun în 
studierea culturilor ideea de “pattern”, de model cultural şi de “personalitate de bază”. În 
concepţia acestor reprezentanţi, cultura este alcătuită din structuri valorice, credinţe şi 
modele comportamentale învăţate în experienţa socială, transmise prin educaţie, 
socializare şi aculturaţie. În lucrarea sa Patterns of culture (1934), R.Benedict propune o 
tipologie a culturilor după orientarea valorilor interiorizate în modelul de personalitate pe 
care-l dezvoltă prin educaţie, precum şi după tendinţele psihologice predominante 
(apolinice sau dionisiace, reluând categoriile de analiză a lui Nietzsche). Kardiner şi 
Linton dezvoltă ideea personalităţii de bază, specifice fiecărei culturii, înțelegând prin 
aceasta un ansamblu de trăsături tipice şi care constituie caracterul etnic sau național. 
Pornind de la instituțiile primare ale societății, un rol fundamental în construcția 
personalităţii de bază revine sistemului educativ, care transmite valorile şi regulile de 
conduită considerate ca fiind definitorii pentru respectiva societate. Pentru aceşti exponenţi 
ai antropologiei, valorile culturale, cu toată autonomia lor, se topesc în plasma vieţii 
sociale, în atitudini, comportamente, instituţii, raporturi sociale. Cultura nu este privită ca 
o haină de duminică (viziuni elitiste), ci ca salopeta de lucru a membrilor unei societăți, 
tehnologia de adaptare a indivizilor la mediul de existență. Agenţii sociali sunt determinaţi 
de valorile în care cred, de idealurile şi țelurile spre care se îndreaptă, de normele pe care 
le respectă, de reprezentările care-i orientează în lume, de simbolurile prin care-şi traduc 
experiența. Alte orientări ale antropologiei americane se înscriu în cadrul 
neoevoluționismului sau, mai recent, al antropologiei economice, cognitive sau 
interpretative. 


Abordările funcționaliste sunt impuse ca model teoretic de Bronislav K. Malinowski 
(1884-1942) şi A.R. Radcliffe-Brown (1881-1955). Teza de bază: cultura îndeplineşte un 
set de funcții universale (de adaptare, de integrare socială, de socializare, funcții practice, 

normative şi simbolice), iar conținuturile particulare ale diferitelor culturi sunt variabile în 
funcție de contexte sociale şi istorice, de mediu, de organizare socială etc. 


e  Concepţiile neoevoluționiste se afirmă în gândirea americană, după al doilea război 
mondial, prin Leslie White, Julien Haynes Steward, Marshall Sahlins ş.a. Culturile se 
diferențiază după mecanismele de adaptare ecologică, în funcţie de nişa ecologică şi 
socială; orientare relativistă care susține pluralitatea liniilor de evoluţie culturală, 
împotriva evoluționismului clasic monolinear. Culturile pot fi înțelese numai dacă le 
punem în corelaţie cu societățile particulare care le-au produs, cu factorii de context, cu 
microevoluția specifică. Cultura nu mai este concepută ca un continuum, ca un flux 
universal, ci este o proiecție a unor determinări psihologice, economice, sociale şi politice. 


e  Abordările structuraliste îl au ca exponent strălucit pe antropologul Claude Levi-Strauss. 
În replică la tendințele evoluționiste, culturile sunt privite ca întreguri, ca structuri 
organizate pe anumite principii de ordine şi pe o rețea de implicații; în toate culturile 
putem găsi un strat fundamental de elemente şi relații care reprezintă structuri universale, 
rezistente la schimbare. 


e Abordarea semiotică, novatoare şi foarte productivă, a fost inițiată şi dezvoltată de 
Ferdinand de Saussure, C.S.Peirce, C.W. Morris, apoi de R. Barthes, Umberto Eco şi de 
Iuri Lotman, precum şi de alți teoreticieni, la interferență cu filosofia limbajului şi cu 
studiile de semiotică a artei. Cultura este un ansamblu de coduri şi de limbaje, reprezintă 
“suma informaţiilor neereditare”, dobândite, fixate şi transmise istoric prin sisteme de 
semne. Cultura are caracter inexorabil (Lotman) pentru existența grupurilor umane 
organizate şi pentru societăţi. Răspunde la nevoile vitale şi la cele spirituale. Prin cultură, 
o societate îşi organizează experienţa, o codifică, o tezaurizează şi o transmite, iar 
generaţiile noi învaţă această experiență, o preiau şi o extind. 


e  Abordările comunicaţionale, mai recente, se constituie la interferența dintre lingvistică, 
filosofia limbajului, semiotică, teoriile comunicării de masă şi ale opiniei publice (W. 
Lipmann, P.Lazarsfeld, H.D. Lasswell, , antropologiile culturale ce pun accent pe funcția 
simbolică şi noile orientări din gândirea sociologică, precum Şcoala de la Chicago 
(ilustrată de lucrările lui John Dewey, R.Park, E. Burgess, Charles Johnson, W.Thomas, 
F.Znaniecki, Clifford Shaw), interacționismul simbolic (G.H.Mead, A. Schutz E. 
Goffman), pentru a se impune suveran prin lucrările lui H. Innis, Marshall McLuhan, G. 
Bateson şi reprezentanții Şcolii de la Palo Alto, apoi prin lucrările lui J. Habermas, 
D.MeQuail, Lucien Sfez, D. Wolton, B. Miege şi alții. 

În cuprinsul cursului vom face referire la aceste orientări şi şcoli de gândire, pe care nu 
le-am menţionat în acest inventar succint - Şcoala de la Frankfurt, teoriile privind cultura 
postmodernă (Fr.Lyotard, I. Hassan, J. Baudrillard, G. Vatimo), care au în nucleul lor 
problematic tocmai impactul noilor mijloace de comunicare asupra universului cultural. 


Necesitatea perspectivelor interdisciplinare 


Conceptul de cultură are un caracter integrator şi numai o perspectivă interdisciplinară 
este capabilă să descifreze articulația diverselor sale aspecte şi implicaţiile socio-umane. 
Cultura este cercetată azi din pespective disciplinare multiple (istorice, sociologice, 
psihologice, semiotice, comunicaţionale, economice etc), iar abordările interdisciplinare sunt 
tot mai frecvente pentru a surprinde corelațiile şi diversele fațete dezvăluite ca urmare a unor 
interpretări elaborate în domenii particulare. Constituirea viziunii interdisciplinare şi a noilor 
paradigme este rezultatul unor convergențe spirituale ale epocii noastre, precum şi a unor 
procese şi tensiuni care străbat câmpurile actualității. Vom încerca să ţinem seama de aceste 
elemente caracteristice, care s-au împus în decursul secolului XX: 

e  prefacerile în care e angajat modelul teoretic al ştiinţelor naturii şi depăşirea paradigmei 
elaborate de raționalismul clasic; echilibrarea tabloului valoric prin integrarea ştiinţei în 
contextul cultural global şi stabilirea unor alianțe cu alte forme de cunoaştere şi expresie, 
deci procesul de resolidarizare a valorilor; 


e sublinierea dimensiunii antropologice a culturii şi punerea ei în relaţie cu statutul ontologic 
al omului; impunerea unui nou înţeles al conceptului de timp istoric, diferit de cel cu care 
opera evoluționismul monolinear; 


e căutarea unei "noi alianţe" între om şi natură, pe măsură ce experiențele recente au scos în 
evidență amenințările ecologice la care este expusă omenirea, iar în gândirea teoretică s-a 
afirmat principiul antropic şi al paradigmei holografice; 


e noile perspective hermeneutice, semiotice şi informaţionale prin care se realizează o 
convergență a demersurilor din ştiinţele naturii şi ştiinţele socio-umane; 


e interesul arătat pentru structurile simbolice ale culturii şi depăşirea viziunilor raționaliste şi 
logocentrice asupra omului şi a creaţiei sale; 


e instituirea unui nou sens al diversității culturale şi reconsiderarea culturilor arhaice, 
tradiționale şi folclorice; afirmarea culturilor din exteriorul spațiului occidental de 
civilizație; creşterea interdependenţelor şi a schimbului de valori între arii culturale, 
societăţi şi naţiuni; 

e  relevanţa pericolului pe care-l reprezintă uniformizarea planetară a culturii de consum, 
difuzate de sistemul mediatic, şi, în consecință, conştientizarea ideii că diversitatea 
culturilor este o condiție a supraviețuirii şi dezvoltării umanității; 


e efectele contradictorii ale proceselor de integrare şi de globalizare a economiilor, care au 
dus, în mod paradoxal, nu la disoluția identităților etnice şi naţionale, ci la resurecția lor 
politică şi culturală; 

e confruntarea deschisă a tendințelor contradictorii ale lumii contemporane animate de 
paradigme diferite cu privire la raporturile dintre unitate/diversitate, globalizare/identitate, 
universal/specific. 


4. OMUL - FIINŢĂ CULTURALĂ 


"Fiecare om poartă în sine forma întreagă a condiției umane". 
Michel de Montaigne 


Cultura a fost investită în orientările teoretice dominante din secolu XX cu o 
semnificaţie ontologică fundamentală. De la un sens istoric iniţial, prin care erau vizate 
caracteristicile societăților dezvoltate din lumea occidentală, conceptele de cultură şi 
civilizație au dobândit o semnificaţie antropologică amplă, ajungând să exprime totalitatea 
creaţiilor, a valorilor şi a mijloacelor prin care existența umană, organizată în societăți 
complexe, se distinge de existenţa naturală. 


In cultură “omul se întâlneşte mereu cu sine însuşi” 


Este simptomatic faptul că un inventar al tezelor de largă circulație în teoriile 
antropologice contemporane ar trebui să înscrie cu siguranță printre cele dintâi afirmaţia că 
omul e o ființă culturală. O ontologie a umanului a fost posibilă ca teorie şi a fost elaborată 
efectiv, în diverse versiuni, doar pornind de la această constatare. Fără a pierde din vedere că 
omul e şi o ființă naturală, ba amintindu-și tot mai frecvent azi de această componentă, 

antropologia filosofică indică pentru caracterizarea modului specific uman de existență tot mai 
rar facultăţi şi note izolate. În schimb, ea ataşează organic acestui mod de existenţă o realitate 
integratoare: cultura. Deci, nici raționalitatea, nici limbajul, nici capacitatea de a produce 
unelte şi de a munci, nici conduita teleologică, nici existenţa în societate, nici creativitatea, 
nici demersul simbolic etc., ci cultura, care le presupune pe toate într-o circularitate de fond 
şi le implică într-o sinteză integratoare. Cultura este termenul sintetic pentru intertextualitatea 
nesfârşită a vieții umane. 

Numai în lumea culturii - în sens larg, de univers ontologic nou - "omul se întâlneşte 
mereu cu sine însuşi", cum spune W.Heisenberg. 

"Pentru prima oară în decursul istoriei omul se raportează numai la sine pe acest 
Pământ ...Astăzi trăim într-o lume atât de complet transformată de om încât peste tot 
întâlnim Structuri create de om, ne întâlnim, într-o măsură anumită, mereu cu noi 
înşine". !* 

Aşadar, ontologia umanului poate fi decodificată analizând întreaga creație istorică a 
omului. Acest tip de demers hermeneutic a schimbat semnificaţia filosofică a culturii şi a 
istoriei umane, iar situaţiile teoretice actuale au dezvoltat în chip privilegiat acest demers. În 
contrast cu ontologiile tradiționale, care voiau să elaboreze un discurs despre principiile ultime 
ale existenţei, discurs nemediat de zona umanului - adică să elaboreze o ontologie fără 
subiect uman -, gândirea filosofică actuală şi-a însuşit lecţia lui Kant şi a centrat "ontologia pe 
modul specific în care ființa umană, angajată în procesul autoedificării sale, creează şi se 
creează prin valori”, deplasând astfel accentul spre o "ontologie a umanului străbătută de o 
perspectivă axiocentrică”. i 

Această perspectivă e mai vizibilă azi după ce s-au consumat o serie de inițiative 
teoretice pornite din sfera unor discipline, cum ar fi lingvistica, semiotica, antropologia şi 
filosofia culturii sau din perimetrul unor orientări ca pragmatismul, fenomenologia, 
existențialismul, structuralismul. Existența umană este înțeleasă acum ca realitate încorporată 
şi impregnată de cercul creațiilor simbolice. Să-l cităm, de exemplu, pe Ernst Cassirer: 

"Filosofia formelor simbolice pleacă de la presupunerea că dacă există o definiție a 
naturii sau a 'esenţei' omului, ea trebuie înțeleasă ca o definiție funcţională şi nu 
substanţială (...). Omul nu poate fi definit nici printr-un principiu inerent care ar 
constitui esența sa metafizică, nici printr-o facultate înnăscută sau printr-un instinct 
succeptibile de a fi verificate prin observaţie empirică. Caracteristica de relief a omului, 
trăsătura sa distinctivă, nu rezidă în natura sa metafizică sau fizică, ci în opera sa. 
Această operă, adică sistemul activităţilor sale, definesc şi determină cercul 
«umanităţii» sale. Limbajul, mitul, religia, arta, ştiinţa, istoria sunt aspectele 
constitutive, diversele sectoare ale acestui cerc. O «filosofie a omului» ar fi deci o 
filosofie care ne-ar permite să cunoaştem structura fundamentală a fiecărei activități 
menționate şi care ne-ar permite în acelaşi timp să le înțelegem ca o totalitate 
organică”. de 

În aceeaşi perspectivă simbolică, dar explicând altfel lucrurile, se înscriu şi alte 
proiecte de reconstrucție pentru ontologia sferei socio-umane. Cele mai multe dintre acestea 
acordă culturii funcția de indicator al unei "mutații ontologice", prin care apare un nou mod de 
existență în Univers: existența omului ca ființă culturală, “existenţă întru mister şi revelare". 
Ideea are un relief teoretic excepţional în filosofia lui Lucian Blaga, autor pentru care cultura 

exprimă modul ontologic specific uman, mecanismul creator care l-a umanizat şi l-a condus pe 
om la actuala dezvoltare. 
"Prin cultură, existența se îmbogăţeşte cu cea mai profundă variantă a sa. Cultura 
este semnul vizibil, expresia, figura, trupul acestei variante. Cultura ţine deci mai strâns 


de definiția omului decât conformaţia sa fizică sau cel puţin tot aşa de strâns" d 

Perspectiva ontologică asupra culturii, relansată cu atâta energie de Blaga, circulă azi 
ca o substanță flotantă prin vasele comunicante ale unor discipline sociale şi filosofice, prin 
retortele unor interpretări hermeneutice de ultimă oră, care îşi proclamă originalitatea într-un 
spaţiu teoretic pe care l-au "deconstruit” cu fervoare, deşi i-au preluat mesajele. În altă parte, 
Blaga afirmă că omul nu poate evada din sfera culturii fără a înceta să fie "om": "Exodul din 
cultură ar duce la abolirea umanităţii ca regn iza Existența umană este deci o existență 
culturală, cu tot ceea ce implică această condiţie. Analiza acestui "corp istoric" şi social al 
omului ne poate oferi cheia pentru înţelegerea statutului ontologic al omului. 

Pe urmele lui Hegel, care elogia productivitatea Spiritului Absolut şi vedea în lumea 
istoriei şi a culturii obiectivarea acestuia, gânditorii moderni au subliniat până la saturație că 
omul îşi produce propria sa realitate, o natură umanizată, un mediu distinct de existenţă, 
prin activitatea sa creatoare. Marx, de exemplu, raporta existența umană la această nouă zonă 
ontologică, la lumea istoriei şi a culturii, a valorilor materiale şi spirituale, numind-o "cartea 
deschisă a forțelor esenţiale ale omului”, baza istorică a vieţii umane. Împotriva 
antropologismului speculativ şi formal, el afirma că "omul nu este o ființă abstractă, situată în 
afara lumii. Omul este lumea omului, statul, societatea”. Lumea omului, care este opera 
omului, este numită semnificativ "temelia reală a ceea ce filosofii şi-au închipuit a fi 


«substanţa» şi «esenţa» omului". Această teză privind dimensiunea antropologică a culturii 
o regăsim azi în toate teoriile culturii. 

Folosind acelaşi traseu demonstrativ, cu o documentaţie empirică mereu în expansiune, 
gândirea antropologică din secolul XX a căutat în spațiul valorilor culturale manifestarea 
expresivă a "esenței" omului. Aşadar, în sensul cel mai larg al termenului, cultura este nivelul 
de realitate pe care se desfăşoară aventura omului în cosmos. Ştim azi că pe acest nivel şi cu 
mijloacele pe care le oferă el, omul dă o formă lumii şi conferă sens existenţei sale. Fără a 
subaprecia constrângerile biologice şi naturale, afirmația că omul e în primul rând o ființă 
culturală e menită să preîntâmpine orice reducționism dispus să livreze destinul omului unei 
instanțe exterioare lui. Teza e deci intrinsec umanistă, căci, plasat în spațiul culturii, omul 
apare ca fiind propria sa creație. 


Saltul de la biologic la cultural 


Teza de la care pornim - aceea că existența umană e o existenţă culturală, o existență 
istorică în câmpul valorilor create de om - anulează din start orice recurs la concepţiile 
biologiste pentru a explica mecanismele specifice ale universului cultural. Acceptând această 
teză, cu toate implicaţiile ei, este firesc să abordăm trăsăturile culturii plasându-ne pe alt nivel 
ontologic decât cel al existenţei biologice. Cele două niveluri - cel biologic şi cel cultural - nu 
sunt absolut independente. Dar legătura dintre ele trebuie privită fixându-ne “punctul de 
observaţie” pe cel de al doilea nivel. Între ele e totuşi o "mutație ontologică”, spune Blaga. 

Pe plan biologic întâlnim structuri care sunt intrinsec unitare pentru toţi indivizii umani 
(la nivel genetic, anatomic, fizic şi al mecanismelor funcționale ale creierului uman). 

Concepţiile rasiste şi biologizante au căutat să pună varietatea structurilor culturale ale 
umanității pe seama diferențelor de potențial biologic al populațiilor (al “raselor”). Dar, 
universalitatea structurilor biologice nu poate fi extrapolată la nivel cultural. Fundamentul 
antropologic al diversității culturilor înseamnă altceva decât fundamentul biologic al 
diversității indivizilor umani. Fizionomia particulară a unei culturi nu e determinată de 


aspectele biologice particulare ale indivizilor care compun o societate”. Diversitatea 
culturilor nu are un corelat direct în diversitatea biologică a indivizilor, ci în formele 
sociale diferite de asociere şi de individualizare a grupurilor etnice. 

Specificitatea culturilor trebuie căutată în fundamentul existenței umane, adică în 
diversitatea formelor de activitate practică şi spirituală, prin care comunitățile umane îşi 
reproduc existența lor socială, în structurile sociale şi istorice diferențiate ca urmare a 
caracterului determinat şi concret al interacțiunilor dintre activitatea subiectivă pe care o 
desfăşoară aceste comunități integrate şi ansamblul condițiilor obiective asupra cărora se 
exercită acțiunea lor transformatoare. Dacă existența umană este o existență care se 
autoproduce prin creație de valori, atunci mecanismele diversificării etnice şi culturale coincid 
cu procesele care definesc existența socială şi istorică a omului. Împrejurări geografice, 
sociologice şi istorice, factori care țin de morfologia internă a unei comunități şi societăți, de 
forma particulară pe care o îmbracă raportul subiect/obiect în existența comunităţii respective, 
acestea sunt - general vorbind - domeniile şi planurile care explică diversificarea culturilor. 
Retrăgând factorului biologic funcția diferențiatoare nu înseamnă că specificitatea culturilor 
nu ar avea temei de existență. Antropologia culturală a ajuns la concluzia că factorii biologici 
umani sunt ei înşişi modelați de - şi încapsulaţi în - structurile culturale ale unei comunități 
(şi deci acţionează din această poziţie, nefiind exteriori existenţei umane). 

Specificitatea culturilor derivă din mecanismul antropologic universal, acela care ne 
arată că producerea şi reproducerea existenței umane are loc totdeauna în condiții determinate. 
Mecanismul semiotic al culturilor produce diferențierea structurală şi istorică a lor, ca urmare 
a faptului că este un mecanism al creației, în primul rând, şi, în al doilea rând, pentru că este 
unul totdeauna determinat. lar aceşti factori - sociali, istorici, umani - reprezintă suporturi 
permanente ale diversificării culturale, după cum şi ale universalizării relative a valorilor. 
Analogiile cu mecanismele biologice sunt oricând înşelătoare. Arătând limitele acelor teorii 
care derivau cultura din "insuficienţele biologice" ale omului, Blaga susține că factorii 
biologici trebuie luaţi în considerare, dar numai ca factori integrați într-o "alcătuire de nivel 
superior", ® nu ca factori izolați. Exagerând însemnătatea factorilor biologici, teoriile în cauză 
deformează profund realitatea umană, "la început numai uşor în premise şi apoi grav în 
concluzii". 

Punctul său de vedere este acela că omul apare ca rezultat al unui salt de la biologic la 
cultural, printr-o evoluție "verticală" ce-i plasează existența în alte coordonate calitative. 
Antropoidele s-au diversificat "orizontal" în specii, pe când omul, rămânând biologic o specie 
unitară, s-a înălțat pe alt nivel de existență, pe un nivel în care diversitatea se exprimă prin 
forme culturale. De aceea, spune Blaga, teoria arhetipurilor elaborată de C.G.Jung nu poate 
servi la o explicație satisfăcătoare a varietății culturale, atâta vreme cât autorul ei consideră că 
aceste "reprezentări colective" sunt înrădăcinate într-un fond biologic comun al speciei.” 
Perspectiva biologizantă reapare astfel ca o fantasmă greu de alungat. 

Încă o dată, nivelul antropologic al raportului U/D nu e cel natural, biologic, ci 
nivelul specific al existenței umane, adică nivelul cultural ca atare. Manifestarea aceleiaşi 


25 pE sua È x ; r tn act d 

Vezi, Michel Leiris, Rasă şi civilizaţie, în vol. Rasismul în fața ştiinţei, pp.48-94. 
26 i En iR 

Lucian Blaga, Aspecte antropologice, în Trilogia cosmologică, în Opere, vol. 11, p.292-293. 
27 

Ibidem, p.329-338. 


32 


structuri polare a subiectului uman la nivel biologic are alte caracteristici, pe care nu le 
discutăm aici, fiind colaterale temei noastre. La nivelul vieţii sociale, creativitatea umană s-a 
desfăşurat totdeauna în modalităţi extrem de variate, în condiţii determinate, care cunosc o 
gamă indefinită de factori singulari şi particulari. 

Culturile diferite reflectă deci modurile diferite de realizare a condiției umane, 
caracterul determinat al relației subiect/obiect, structurile esențiale şi mecanismele variate prin 
care etniile îşi autoproduc devenirea istorică. Antropologul Andre Leroi-Gourhan afirmă că la 
homo-sapiens "constrângerile evoluţiei biologice sunt înfrânte şi fantastic depăşite”, iar 
substituirea treptată a dispozitivului instinctual cu cel cultural, bazat pe memoria colectivă şi 
socială a grupurilor, determină fracţionarea existenței umane în etnii, care iau locul speciilor 
din lumea zoologică. Deşi factorii naturali ai diversificării sociale şi culturale nu pot fi 
neglijați, mai ales în fazele de început ale istoriei umane, etniile se constituie nu pe temei 
natural, ci pe temeiul unei existențe sociale diferențiate, pe care şi-o produc ele însele prin 
activități tehnice şi simbolice, prin forme specifice de organizare, în cadrul cărora un loc 
central îl ocupă tiparul memoriei sociale, "un corp de tradiții" în care sunt rezumate atitudinile, 
conduitele, valorile şi normele particulare ale grupului etnic. 

Etnicizarea umanității este  coextensivă existenței sale din momentul 
antropogenezei şi până azi. Acelaşi atribut poate fi explicat invocând dialectica specifică a 
existenței sociale (în primul rând "diversitatea relației natură-societate”), prin care o 
comunitate umană obţine caracteristici cantitative şi calitative determinate. Întrucât procesul 
practic prin care un grup etnic consistent îşi reproduce realitatea socială 

"se desfăşoară perpetuu în condiţii determinate, el se va contura ca ceva distinct, ca 

o existenţă socială individualizată, alături de - şi în relaţie cu - alte asemenea existente 
sociale, ele însele individualizate de propriul lor proces de producere şi reproducere cita 

Într-o atare viziune, deci, diversificarea umanului şi a culturii este rezultatul 
diversificării fireşti a socialului ca urmare a practicii specifice pe care o desfăşoară orice 
comunitate umană. Concluzia antropologiei filosofice poate fi rezumată şi astfel: 

"Motorul diversificării etnice se află, aşadar, în însăşi dialectica existenţei sociale, 

dialectică fundamental deosebită de aceea a naturii 30 

Cultura urmează îndeaproape acest proces al diversificării etnice şi sociale, fiind 

concomitent o expresie şi un factor constitutiv ce-l alimentează. 


Cultura şi opoziţiile paradigmei clasice 

Gândirea modernă, organizată în jurul ştiinţei clasice a naturii, purtată de valul 
raționalismului occidental, a consacrat o imagine standard asupra culturii, imagine care, cu 
toate variațiile ei, se poate recunoaşte în cel puţin trei opoziții majore: cultură/natură, 
subiect/obiect, unitate/diversitate. 

Astfel, în aria occidentală au făcut carieră acele paradigme care organizează 
reprezentările asupra culturii în aceste blocuri de opoziții structurale. Orientate de opţiuni 
istorice, ideologice şi filosofice, codificate în sinteze teoretice de anvergură, aceste paradigme 
urmăreau să consacre: 


e autonomia culturii față de natură, 


e supremația subiectului asupra obiectului (faimoasa "revoluţie coperniciană" a lui Kant) 

e şi să reducă diversitatea istorică şi structurală a umanului la unitatea sa antropologică şi 
"generică". 

Opoziția natură/cultură a fost "marea afacere" a antropologiei în ultima sută de ani, 
observa un teoretician contemporan. Ea are însă o lungă tradiţie în spiritualitatea occidentală. 
Lumea valorilor acoperă şi structurează câmpurile existenței umane, dar această lume se 
defineşte şi se redefineşte mereu prin raportare la o realitate corelativă opusă. În această 
reprezentare, cultura îşi prelungeşte întruchipările şi mecanismele simbolice până la 
"periferia" umanului - în sens extensiv şi intensiv -, acolo unde se întâlneşte cu opusul ei: 
natura. Cu natura care a devenit obiect al cunoaşterii, al acţiunii şi al valorizărilor umane. Cu 
natura înconjurătoare şi cu fundamentul natural (biologic) al omului. 

Din momentul ei socratic, meditaţia asupra omului a intrat în rețeaua unor opoziții 
permanente. lar relaţia dintre om ca subiect şi lumea ca obiect reprezintă opoziția "generică" a 
umanului, modelul tuturor opoziţiilor categoriale în a căror "analitică" s-a specializat gândirea 
occidentală. "Cunoaşte-te pe tine însuți” e deviza unui subiect autonom, rațional şi 
individualizat. Realitatea la care omul se raportează practic, cognitiv şi axiologic se 
transformă treptat în obiect corelativ al subiectului uman. Răzvrătirea prometeică împotriva 
ordinii divine se prelungeşte în lupta de eliberare a omului din lanţul servituților naturale, 
pentru ca, în unele viziuni individualist-anarhice, să meargă până la tentativa de eliberare a 
individului din constrângerile ce decurg firesc din existenţa sa în cadre comunitare, sociale şi 
istorice determinate. 

În plan filosofic şi metafizic, sciziunea subiect/obiect e marca "omului deplin”, a 
omului "luciferic" blagian, a omului ca ființă istorică. Autoconstituirea omului ca subiect este 
expresia sintetică a procesului de umanizare şi a faptului că omul îşi creează o "a doua natură” 
(cultura), prin intermediul căreia el se detaşează de realitatea imediată şi o transcende prin 
acte creatoare, practice şi simbolice. Calitatea de subiect, cât şi cea de obiect sunt corelative şi 
exprimă atribute social-istorice, nu naturale. Ca matrice globală în interiorul căreia putem 
examina toate formele de raportare a omului la lume, relaţia subiect/obiect exprimă o 
dedublare internă a modului specific uman de existență. În limita acestei dualități constitutive, 
omul s-a manifestat ca făuritor al culturii şi civilizaţiei, ca un subiect total, cu o complexitate 
structurală unică în planul existenței, în toate ipostazele sale (individ, colectivitate, specie). 

Deşi e închis în structura acestei dualități ca într-o limită ontologică de nedepăşit, 
aspirația care-l defineşte pe om este tocmai aceea de a depăşi această opoziţie şi de a găsi un 
acord între el şi lume, între subiect şi obiect, o integrare a lor. Culturile, în diversitatea lor 
etnică şi istorică, au experimentat şi au practicat variate moduri de armonizare a raportului 
subiect/obiect. În tensiunea celor doi termeni se află sursa creaţiei umane, aici e înrădăcinat 
resortul obiectivărilor întemeietoare şi teleologice. 


Reinterpretarea raportului dintre natură şi cultură 


În ultima parte a secolului XX a fost conştientizat riscul acestor ameninţări intervenite 
în relația dintre om şi natură, risc dramatizat cu temei de curentele ecologiste. Opoziția 
natură/cultură începe să-şi piardă treptat din radicalitatea pe care a avut-o în reprezentările 
logocentrice ale epocii moderne. De exemplu, în perioada interbelică, Mihai Ralea mai afirma 
încrezător că "toată istoria e o uriaşă construcţie alături sau contra naturii" e! că evoluţia 
culturii exprimă o tendinţă de artificializare progresivă a vieții umane, dar avertiza şi asupra 
limitelor inerente ale acestei tendințe. Era o convingere larg împărtăşită în medule filosofiei 
culturii. Treptat, subiectul socratic, mândru de exercițiul liber al raţiunii, al gândirii care se 
gândeşte pe sine, conştientizează noua ameninţare şi ajunge acum să-şi revendice 

subiectivitatea integrală, să se recunoască înrădăcinat în situație, determinat de condiţia lui 
istorică şi antropocentrică pe care nu o poate depăşi niciodată pe de-a-ntregul. El înţelege tot 
mai profund că este o fiinţă în lume, nu în afara ei, că este - cu întreaga sa creaţie - parte a 
naturii, nu stăpân al naturii. 

Este o schimbare fundamentală de perspectivă pe care a adus-o finalul secolului XX. 
Istoria recentă e purtătoarea unui fabulos progres ştiințifico-tehnic, prin care se deschid însă 
noi amenințări la adresa condiţiei umane, fapt care pune în discuţie chiar paradigmele gândirii 
moderne. Ideea directoare a modernităţii a fost aceea că progresul uman e un progres în 
conştiinţa libertății, un progres al conştiinţei de sine a subiectului uman. Este mesajul 
filosofilor raționaliste, în frunte cu Kant şi Hegel. La fel, s-a considerat că "retragerea 
granițelor naturale” din câmpul realităţii umane, după expresia lui Marx, ar fi sinonimă cu 
dezvoltarea, uitându-se avertismentul că forma societăţii în care se desfăşoară acest proces 
decide asupra sensului său. 

Dar progresul decisiv al conştiinţei de sine, posibil prin intermediul cunoaşterii şi aş 
reflexiei prilejuite de performanţele civilizației contemporane, a dus până la conştientizarea 
faptului că şi conştiinţa de sine poate fi oricând o "falsă conştiinţă”, întrucât este mereu o 
conştiinţă situată, o conştiinţă ancorată în lanțurile unor conexiuni multiple, care-i determină 
obiectiv motivațiile, ideile şi opţiunile. Însă, arareori această "conştiinţă" de sine, individuală 
sau colectivă, este realmente "conştientă" şi de condiţionările transindividuale care-i 
orientează strategiile de cunoaştere, opţiunile valorice şi strategiile de acțiune. Pe măsură ce a 
denunţat realităţile “transcendente” — divine, naturale, sociale, politice, culturale, lingvistice 
etc. - ca fiind “iluzii”, “abstracții”, “ficțiuni”, entități fără sens, mituri sau prejudecăţi, 
conştiinţa individuală, redusă la instanţa ei strict rațioanlă, s-a confruntat cu un pardox de 
nedepăşit. A devenit evident paradoxul că omul nu se poate cunoaşte pe sine fără a cunoaşte 
simultan lumea în care trăieşte, dar şi faptul că dezvoltarea conştiinţei de sine poate avea 
efecte perverse, care se întorc împotriva "sinelui". Punctul critic la care a ajuns proiectul 
modern al cunoaşterii ştiinţifice, alimentat de paradigma gândirii raționaliste, este formulat şi 
în următoarea constatare a lui J.M.Domenach, făcută după o analiză substanțială a tendinţelor 
ce caracterizează lumea actuală: 


A : i ; l P P 
"Conştiinţa de sine sfârşeşte prin a devora «sinele» în întregime". 


Ce este “sinele” şi ce este “conştiinţa de sine”? Sinele este natura umană, în datele ei 
ontologice primare, naturale, iar conştiinţa de sine e reflectarea ei în spiritul uman, imaginea ei 
reconstruită conceptual şi simbolic de către rațiunea suverană. Dacă "Dumnezeu a murit", cum 
a spus Nietzsche, fundamentul valorilor rămâne să fie căutat doar în lumea creată de om (sau 
în infrastructura sa biologic-naturală, care precede cultura). Dar cultura se închide în sine 
însăşi, denunţând nu numai transcendenţa divină, dar şi transcendenţa naturii şi a istoriei, 
pentru a recunoaşte doar conştiinţa subiectului individual, închis în carcera conştiinţei sale. 
Curând, însă, conştiinţa de sine a subiectului uman, obiectivată de creaţii pe care nu le mai 
poate controla, va "devora" şi subiectul uman. Aşadar: 

"După moartea lui Dumnezeu, prin voci bine armonizate, noua filosofie proclamă 

moartea ucigaşului, lichidarea omului n 55 

Acest traseu al gândirii moderne trebuie corelat inevitabil cu un anumit traseu istoric, 
cultural şi social. În planul ideilor este vorba de o succesiune de opoziții şi rupturi, prin care 
umanismul inaugural al culturii moderne se transformă în "antiumanism teoretic" (Althusser). 
Iată care ar fi fazele acestui scenariu: 

a) emanciparea omului faţă de divinitate (de la secularizarea vieţii sociale se ajunge 
la denunțarea lui Dumnezeu ca "transcendență goală", ca "absență", proclamând omul ca 
"demiurg " şi "măsură" a tuturor lucrurilor); 

b) opoziţia dintre om şi natură (ideea omului ca "stăpân" al naturii, creator al unei 
"ordini" care se opune "dezordinii" naturale, agent care instituie un sens împotriva entropiei şi 
a nonsensului natural, un text ce traduce nontextul naturii şi-l recodifică în limbaj uman; este 
"marea afacere" intelectuală a antropologiei culturale); 

c) ruptura dintre om şi "lumea" sa culturală (denunţarea culturii ca "lume 
înstrăinată", cu o entitate autonomă, ca "lumea a treia”, după Karl Popper, ca univers 
independent atât față de lumea lucrurilor, cât şi față de cea a conştiinţei). 

Toate aceste episoade s-au derulat în situaţii concret istorice ale lumii moderne şi 
contemporane, pe care le exprimă teoretic o seamă de filosofii şi construcţii doctrinare. Ultima 
ipostază e rezultatul obiectiv al unui sens al istoriei, în care s-au angajat, iniţial, societăţile de 
tip occidental, precum şi un corolar al paradigmei ce animă "ştiinţa clasică”. Foucault şi 
Althusser au proclamat insignifianța epistemologică a omului ca subiect (în prelungirea 
modelului neopozitivist de cunoaştere ştiinţifică, cunoaştere "liberă" de orice valori umane), 
iar J.Monod a denunţat explicit lipsa de semnificaţie ontologică şi cosmologică a omului, atâta 
vreme cât apariția şi devenirea sa nu pot fi abordate în termenii unui "proiect", ci doar ca 
rezultat statistic al unor serii cauzale independente, ca produs al "hazardului". 

Oricât ni s-ar părea de straniu, aceste idei alcătuiesc "mesajul esențial" al ştiinţei 
moderne, după Monod. Caracterul accidental al apariţiei omului - se poate răspunde, tot dintr- 
o perspectivă antropocentrică - nu înseamnă lipsa lui de semnificaţie ontologică, întrucât, o 
dată apărut, omul modelează lumea, o schimbă practic, îi acordă semnificaţie şi o valorizează. 

Transformarea principiului obiectivităţii ştiinţifice în principiu de reconstrucție 
antropologică ne duce la concluzii greu de acceptat. Dar este evident că un anumit fond 
teoretic al ştiinţei moderne şi o anumită utilizare a rezultatelor sale l-au însingurat pe om, 
desprinzându-l de lumea naturală şi de cea socială şi culturală. După cum vom arăta, acest 
complex de idei este solidar cu o anumită paradigmă a raportului dintre unitate şi diversitate în 
cultură, raport ce transfigurează modelul ştiinţei clasice newtoniene. 


5. CULTURA LA SINGULAR ȘI LA PLURAL 


Unitatea şi diversitatea culturilor 


Disciplinele sociale şi istorice au asimilat în profunzime ideea unității în diversitate a 
umanului. Specificitatea culturilor, inclusiv sub aspectul identităţii lor naţionale, este un 
fenomen de acumulare istorică şi îşi are temeiul în structura ontologică a modului uman de 
existență. Această concluzie rezultă cu relevanță din datele conjugate ale unor cercetări 
istorice şi antropologice, precum şi din reflecția filosofică prilejuită de structurile polifonice 
ale lumii contemporane. Ea se întemeiază, la nivel filosofic global, pe ideea că homo sapiens, 
ca ființă socială şi creatoare, nu se poate reproduce pe sine ca generalitate formală şi 
abstractă, ci numai în şi prin intermediul ipostazelor sale concrete, ce se întruchipează pe 
întreaga scară a diversităților, pornind de la individ spre formele complexe de asociere şi de 
comunitate. Analizând acest dat ontologic al umanului, cu semnificație deopotrivă genetică şi 
structurală, putem spune că raportul unitate/diversitate a devenit în secolul XX supratema 
antropologiei şi a filosofiei culturii. 

Explorând cu pasiune condiția umană în genere, pentru a reconstitui într-un plan al 
abstracțiunii trăsăturile sale universale, gândirea modernă a descoperit că omul este un subiect 

plural, divers în el însuşi, o unitate în diversitate, o ființă paradoxală ce "atacă" lumea 
obiectivității din puncte diferite, încercând să-i dezvăluie "misterul". Treptat, sub presiunea 
acestor noi interpretări, diversitatea culturilor a ajuns să fie privită ca o realitate cu semnificaţie 
ontologică prin care subiectul uman îşi asigură statutul de ființă creatoare. Este vorba de o ființă 
ce pune în mişcare, de pe întreaga circumferință spațială şi temporală a existenţei sale, 
mecanisme variate de "traducere" simbolică a lumii înconjurătoare în limbaje umane. 

Dacă echipamentul cultural al omului n-ar fi avut diversitatea uimitoare pe care ne-o 
înfăţişează istoria, începând cu diversitatea relevantă a limbilor naturale - după unele estimări”? 
astăzi se vorbesc efectiv pe glob circa patru sau cinci mii de limbi! - existența umană s-ar fi oprit 
într-o formă stereotipizată şi staționară, s-ar fi blocat într-un tipar unic de comportament, precum 
celelalte specii de viețuitoare. Omul ar fi avut poate o evoluţie, dar nu o istorie. Dar, fapt salutar, 
diversificarea a devenit legea culturii, mecanismul ei de autoreproducţie lărgită, progresivă. 
Inovația, schimbarea, ramificarea continuă a formelor de expresie, autodiferențierea valorilor şi a 
conduitelor practice, în funcție de natura sfidărilor istorice şi de solicitările concrete ale mediului 
social, au devenit mecanisme strategice de adaptare, ce fac posibilă conduita deschisă şi 
inventivă a omului față de mediu, până la punctul critic în care inventarea unui nou mediu de 
existență afectează chiar fundalul natural pe care se edifică. 

În existența umană operează aşadar, concomitent, logica integrării şi logica 
diferenţierii, pe toate nivelurile sale de realitate. Istoria umană este manifestarea vizibilă a 
acestei structuri contradictorii. La fel ca şi în mecanismul eredității şi al evoluţiei naturale, 
logica diferenţierii e înscrisă în structura existenței sociale a omului, unde funcționează în 
simultaneitate cu fenomenul opus al integrării şi totalizării diversităţilor în unități istorice 
relative şi dinamice. Logica diferențieri e înscrisă în natura omului, care, ne spun biologii, 
posedă cel mai deschis şi mai elastic program genetic - unitar, totuşi, în varietatea nedefinită a 


ipostazelor sale." "Natura textului genetic", spune Francois Jacob, este responsabilă de 
manifestarea concomitentă şi permanentă a identităţii şi variabilităţii ființelor vii, proprietăți 
contradictorii ce rezultă din combinarea multiplă (indefinită) a unor constituenți “de-finiți” 
(limitați ca număr). Într-un mod analog putem privi şi capacitatea limbilor naturale de a 
elabora "mesaje" de o diversitate infinită pe baza unui "cod" gramatical bine definit şi cu 
elemente limitate - sunete, litere, cuvinte, lexic, dicţionar şi procedee sintactice finite. 

"Prin analogie, se compară adesea această succesiune limitată (a constituenților 
nucleici în lanţurile cromozomilor - n.ns.) cu cea care grupează semnele alfabetului în 
cuprinsul unui text. Fie că este vorba de o carte sau de un cromozom, specificitatea 
rezultă din ordinea în care sunt dispuse unităţile, adică de literele sau radicalii 
nucleici". Să 

Analogiile - pe care le privim doar ca analogii - cu mecanismul simbolic al culturilor 
sunt evidente. Din elemente, teme şi procedee limitate, prezente în substratul tuturor culturilor, 
pot rezulta universuri culturale de o varietate indefinită, prin permutări şi combinaţii 
nesfârşite, aşa cum în interiorul unei limbi naţionale pot apărea discursuri, texte şi mesaje 
infinite care folosesc un număr limitat de foneme, simboluri sau litere. Acelaşi lexic poate 
genera, prin diferență stilistică, atât un discurs banal, cât şi o capodoperă literară. 


Cultura şi destinul creator al omului 


Fiind un rezultat al acțiunii practice şi cognitive a omului asupra lumii, un mecanism 
de adaptare în lupta pentru existență, funcție pe care şi-o depăşeşte indefinit, cultura este 


"numele colectiv pe care îl dăm diverselor creaţii ale omului Aa dar mai ales acelora care sunt 
destinate unor scopuri ce transcend supraviețuirea primară a comunităților umane. Dintr-o 
perspectivă funcțională şi descriptivă, cultura este un ansamblu de comportamente codificate 
social. 

"Dacă vrem să desemnăm cu un singur cuvânt un ansamblu de comportamente 
individuale împărtăşite de marea majoritate a unei populaţii, ansamblu ce se sprijină pe 
instituţii, pe reguli recunoscute de toată lumea şi pe un patrimoniu comun, suntem 
obligați să vorbim de cultură”. o 

Relevanța culturii pentru specificul existenței umane are o însemnătate principială în 
contextul analizei pe care o desfăşurăm. Cultura, ca semn al umanului, nu există decât ca 
multiplu, după cum umanitatea nu există decât ca multiplicitate concretă de unităţi etnice şi 
sociale determinate. Cultura este rezultatul creației umane, deci e domeniul ontologic al 
diversităţii, pe fundalul unor structuri antropologice unitare, ce pot fi regăsite în exercițiul 
spiritual şi practic al tuturor comunicaţiilor umane. 

O dată cu încheierea procesului de antropogeneză, deci din momentul în care 
umanitatea a încetat să fie o realitate zoologică, devenind una culturală, ea nu se mai 
reproduce doar ca specie naturală, ci şi sub forma unor unități culturale diferenţiate, ca etnii, în 
ipostaza unor forme de existenţă socială determinate, specifice. Faptul ţine chiar de statutul 
ontologic al omului de a fi o ființă deschisă, istorică, non-specializată în raport cu mediul, 
capabilă să se adapteze la medii diferite, să-şi creeze medii specifice de existență, să-şi 
"dezmărginească" orizontul de existență, cum spune Blaga. Existenţa umană implică în mod 
necesar o suprastructură culturală - de fapt, o adevărată structură complexă care intervine în 
metabolismul societății şi mijloceşte toate domeniile şi formele vieții umane. Pe acest nivel 
viaţa umană se diversifică nu în specii biologice, ci în culturi specifice, manifestări ale 
aceluiaşi mod ontologic. Existând într-o ambianță mereu dezmărginită, omul şi-a desfăşurat 
productivitatea în forme diversificate în spaţiu şi timp, întrucât, spune Blaga: 

"Omul singur a devenit fiinţă istorică, ceea ce înseamnă permanent istorică, adică o 
fiinţă care veşnic îşi depăşeşte creaţia, dar care niciodată nu-şi depăşeşte condiția de 
creator”. 


Condiția de creator este corelată ontologic cu existența unor variate "câmpuri 
stilistice", determinate etnic, istoric, social şi spiritual, câmpuri ce comunică unele cu altele, se 
influențează reciproc, dar îşi păstrează sigiliul inconfundabil. Câmpurile stilistice definesc 
cercul de viaţă al unor comunităţi etnice în individualitatea şi interacțiunea lor multiplă cu alte 

comunităţi învecinate sau mai depărtate. În momentul în care a intrat în câmpul existenţei 
culturale, omul a intrat şi în câmpul unei tensiuni structurale: tensiunea dintre unitate şi 
diversitate, dintre universal şi specific. Aceste categorii polare definesc o structură 
ontologică a omului, nu o stare tranzitorie a existenţei lui. Societăţile şi culturile, ca realități 
istorice concrete, reproduc în forme diverse determinațiile universale ale existenței umane. 

De la teoria H.Taine, după care culturile sunt condiţionate de trei factori modelatori - 
rasa, mediul şi epoca -, teorie elaborată în laboratorul pozitivismului istoric, gândirea socială 
şi filosofică s-a interesat obsesiv de găsirea unui fundament care să explice diversitatea 
istorică şi tipologică a culturilor. Frobenius şi Spengler traduc această preocupare în registrul 
speculativ şi metafizic prin ideea lor despre un "sentiment al spațiului” ca fundal şi sursă 
ultimă în care ar trebui să căutăm temeiul specificității culturilor. Supralicitând diferențele 
dintre culturi şi relativitatea modurilor de viaţă, Spengler ajunge la reprezentarea istoriei 
universale ca o succesiune de culturi izolate, văzute ca nişte "organisme" independente şi 
separate, ce nu comunică între ele, întrucât fiecare ar fi produsul unui "suflet" specific, 
evoluând ciclic, de la naştere la decadență. Leo Frobenius furnizează şi o explicaţie 
contextuală a acestei paradigme. Trăind într-o epocă pe care o numeşte de "bastardizare 
culturală”, de extindere a civilizației mecanice, afectând mai ales suprafața vieţii, 
"uniformizând aspectul exterior" al modurilor de viaţă, Frobenius consideră că s-a intensificat 
complementar şi interesul pentru specificitate şi spiritualitate, "tendința intensității”, ca o 
contrapondere firească prin care 

“"entelehia fiecărei culturi naţionale a lepădat generalizarea împinsă prea departe şi 

a căzut în extrema cealaltă, într-o accentuare puternică a revendicării şi exprimării 
propriei naturi”. ai 

Să ne imaginăm cum ar fi procedat Frobenius şi alți teoreticieni de la începutul 
secolului dacă ar fi trăit în configuraţiile "hibride" ale culturii contemporane, puse sub semnul 
"culturii mozaicate" (A. Moles) sau al "culturii amalgam" (R. Berger), o cultură "globalizată” 
de mass-media (Marshall McLuhan). Pentru mulți exegeţi, cultura contemporană oferă 
imaginea unei lumi dominate de relativism valoric şi stilistic, o lume polimorfă, aparent 
haotică, aflată în "tranziție" accelerată, cu o pluralitate deconcertantă de manifestări spirituale, 
imposibil de grupat sub directiva unor linii stilistice bine individualizate. Ceea ce putem 
constata astăzi este că tendinţa de uniformizare coabitează, ca şi pe vremea lui Frobenius, cu 
tendința spre originalitate şi diferenţiere a culturilor. Căutarea obsedantă a originalității şi a 
identității de către culturile naționale, simultan cu diversficarea crescândă a manifestărilor din 
interiorul lor şi cu amplificarea procesului de sincronizare şi interdependenţă dintre ele, ne 
arată că entelehia culturilor naționale nu s-a stins, chiar dacă nu mai apelăm azi la o 
"paideumă a popoarelor" ca humus şi temei al diferențierii lor. 

Teza centrală a gândirii filosofice şi ştiinţifice contemporane este aceea că 
diversificarea culturală a omenirii îşi are izvorul în modul ontologic specific uman, şi deci nu 
exprimă o situaţie istorică particulară, ci un mecanism constitutiv şi de nedepăşit al acestui 
mod de existenţă. Unitatea şi diversitatea, universalul şi specificul reprezintă structura polară a 
umanului, dualitatea caracteristică a culturii şi civilizației. Această structură ambivalentă a 
modului specific uman de existenţă ne întâmpină pretutindeni şi în orice ipostază istorică: 

"În societățile omeneşti - susține Levi-Strauss - acționează simultan forţe orientate 
în direcții opuse: unele tind spre menţinerea şi chiar spre accentuarea 

particularismelor, altele acționează în sensul convergenței şi al afinității". 

În fond, cele două tendinţe trebuie privite ca fiind corelative şi constitutive istoriei 
umane, în toate fazele sale. Astăzi, însă, aceste tendințe se află într-o tensiune pe care 
culturile n-au cunoscut-o înainte sau n-au resimțit-o cu aceeaşi intensitate. Viziunile 
evoluționiste (cristalizate în scrierile lui Tylor, Morgan, Spencer şi nuanţate de Frazer sau mai 
târziu de Leslie White“) au consacrat o schemă după care istoria culturală a umanității este 
"un continuum", iar schimbările din diferite culturi "se conformează unei formule generale a 
Evoluţiei”, după formula lui Spencer,” formulă care se impune dincolo de varietatea locală a 
formelor de organizare şi creație. Pentru acest model explicativ, diversitatea temporală a 
societăților nu era asociată cu diversitatea coexistentă a liniilor specifice de evoluție. 
Principiul prin care aceste paradigme interpretau istoria culturii poate fi rezumat şi astfel: 

"Postulatul că istoria umanității reprezintă o serie unilineară de instituţii şi credințe, 

ale căror similitudini le vedem astăzi, denotă principiul unităţii psihice a omului pie 

Interpretarea unilaterală a procesului istoric doar ca succesiune de faze distincte, 
ordonate pe o filiație unică, a declanşat un virulent front critic din partea noilor orientări 
morfologiste, difuzioniste, funcționaliste şi structuraliste. Afirmate în decursul secolului XX, 
toate aceste orientări erau interesate să găsească o formulă prin care să explice evoluţia 
multilineară şi profund diferențiată a societăților şi a culturilor, să raporteze sistemele de 
valori la temporalitatea specifică a fiecărei culturi. Noul mediu istoric şi intelectual a consacrat 
o altă perspectivă de interpretare. Edward Sapir sintetizează noua viziune a relativismului 
cultural, deschizând o serie de trasee teoretice pe care le va explora noua antropologie. 
Reinterpretând istoricitatea în termeni noi, Sapir consideră că nucleul semantic al conceptului 
de cultură se referă la un 

"ansamblu de atitudini, de viziuni asupra lumii şi de trăsături specifice de civilizaţie 

care conferă unui popor anumit locul său original în lume". (subl.ns.) 

Orice definire a culturii va avea deci o referință explicită la cadrul social, istoric şi 
etnic de geneză, impunându-se treptat semnificaţia standard din antropologie şi etnologie: 
cultura defineşte modul de viaţă al unui popor, privit în integralitatea sa, ca sistem de atitudini, 
valori, idei, conduite şi instituţii. Ideea unității psihologice a umanităţii va face loc 
perspectivei relativiste, pentru care elementele culturale au semnificaţii variabile istoric şi 
regional, în funcţie de configurațiile şi de contextele specifice în care sunt integrate. Culturile 
au fizionomii specifice, determinate de istoria lor, de înlănţuirea experienţelor succesive, de 
raporturile cu alte culturi şi grupuri umane, de preocupările şi performanţele lor speciale. Un 
nou concept de istoricitate se anunţă la orizont, diferit de reprezentările unui timp omogen şi 
neutru din paradigma clasică. 


Cultura - o unitate care "se distribuie fără să se împartă" 


Cultura este, portivit lui Noica, factorul care înalță un popor la conştiinţa de sine şi îl 
transformă în naţiune modernă. În cultură se manifestă o tensiune caracteristică vieții 
spirituale, anume tensiunea dintre unitate şi diversitate. Cum pot fi înţelese cele două aspecte? 
Cultura este o totalizare a unor contrarii, fiind o unitate care "se distribuie fără să se împartă”. 
A recunoaşte concomitent unitatea şi diversitatea culturilor, fără a încerca să reduci un termen 
la altul, conservând deci polaritatea lor ontologică fecundă, înseamnă a regândi împreună cu 

Platon variațiile posibile ale temei dezvoltate în dialogul "Parmenide": raportul dintre Unu şi 
Multiplu. 

Constantin Noica afirmă că în acest raport se regăseşte structura însăşi a culturii şi 
toate variațiile ei posibile. Cum poate fi o realitate unitară şi diversă în acelaşi timp şi sub 
acelaşi raport? Această problemă (insolubilă!) s-a impus gândirii umane din momentul în care 
omul a devenit conştient de sine, întrucât lumea omului, cultura, se caracterizează tocmai 
printr-o astfel de înfăţişare paradoxală. 

Noica analizează cinci tipuri de raporturi între cei doi termeni, fiecare definind un tip 
posibil de cultură: 

"1) Unul şi repetiţia sa; 2) Unul şi variaţia sa; 3) Unul în Multiplu; 4) Unul şi 

Multiplul; 5) Unul multiplu.“ 

În toate culturile apar, cu intensităţi diferite, aspecte şi trăsături ale celor cinci 
raporturi. Accentele, notele predominante hotărăsc însă caracterul specific al culturilor. 
Ultimul raport, specific culturii europene, ar exprima o unitate sintetică în care 

"nici Unul nu primează, nici Multiplul, ci Unul este de la început multiplu, 
distribuindu-se fără să se împartă” (sublinierea autorului). 

E unitatea ce se desface în câmpuri, unităţi autonome, izotopi, unitatea ce se 
diversifică şi se multiplică pe sine. E o unitate sintetică în expansiune, nu o unitate de sinteză 
care unifică aposteriori o diversitate dată. În cazul acestei culturi europene am avea de-a face 
nu cu unificarea unui divers (operație specifică procesului de cunoaştere), ci cu diversificarea 
Unului, desfacerea unității de fundal în alte unități specifice, individualizate, într-o “lume de 
valori autonome”. Noica afirmă că numai în cultura europeană modernă s-a realizat acest 
model în chip plenar, deşi începuturile sale se regăsesc în fixarea dogmei creştine a trinităţii 
odată cu Conciliul de la Niceea din 325 şi până la Conciliul din 787. Aceste concilii au 
statornicit “contradicția vie”, prin care se postulează că “trei sunt efectiv una”, astfel, cultura 
europeană devine una “a întrupării legii în caz” şi toate manifestările ei urmează acest 
principiu. 

“În termeni filosofici, ființa este şi ea trinitară, neînsemnând numai legea, nici 
realitatea individuală numai, ci laolaltă legea, realitatea individuală şi determinaţiile 
sau procesele lor”. 

Pornind de la această idee, Noica găseşte o similitudine între principalele categorii 
morfologice ale limbii şi caracteristicile unor epoci culturale. Din morfologica gramaticală s- 
ar putea deriva astfel o “gramatică a culturii” Substantiv, adjectiv, adverb, pronume, 
conjuncţie, prepoziţie devin forme ale logosului care “pot da socoteală de întregul unei epoci 
sau comunități ridicate la cultură”. Fiecare epocă din evoluţia culturii europene poate fi 
aşezată sub semnul unei categorii gramaticale. Evul Mediu stă sub semnul substantivului, al 
entităților substanțiale, Renaşterea sub semnul adjectivului, al diversului şi eterogenului, 
epoca Reformei, a Contrareformei şi a barocului stau sub semnul adverbului, cu excesele şi 
rafinamentele sale, cu înclinația spre metodă şi criticism, epoca modernă e dominată de 
pronumele personal “eu” şi “noi”, epocă a individualismului, dar şi a democraţiei, iar secolul 
al XIX-lea şi cel ce urmează vor fi dominate de numeral şi de conjuncţie, cu “era maselor”, cu 
omul statisticii, izolat şi numărat, dominat de sentimentul absurdului şi de nihilism. Epoca ce 
urmează ar fi cea a prepoziţiei “întru”, specifică spiritului românesc. 

Noica va face însă o critică aspră culturii occidentale din a doua jumătate a secolului 
XX pentru că a abandonat tradițiile şi valorile marii culturi europene, pentru că arată chipul 
unei “Europe bolnave, aproape isterice”, pentru că, deşi dispune de o tehnologie superioară, 
promovează “absurdul, nonsensul şi cinismul”, prelungeşte “era conjunctției”, ca liant exterior 
între oameni, lăsându-i “pe oameni să trăiască unul lângă altul ca şi când ar fi unul fără 
altul”. Forța culturii europene vine însă din modul nou şi fecund în care a ştiut să articuleze 
unitatea şi diversitatea. Ea a reuşit astfel să integreze toate experienţele şi să depăşească 
momentele critice. 

“Nu e semnificativ, pentru spiritul european, faptul că nu se sperie de eşecuri? Ca 

în Biblie, unde cu înţelepciune a fost integrat Ecleziastul, care părea să zădărnicească 
totul, dar lăsa intact totul, aşa au venit acum un Nietzsche şi după el alții, care să-şi 
închipuie că dinamitează lumea cu adevărurile tunate de ei. lar lumea le-a răspuns 
liniştit: che bella voce! 

În spiritul european sfârşeau prin a precumpăni două modalități: logosul 
matematic şi cel istoric. Acesta din urmă nu şi-a găsit căile şi a dus la nihilism. Cel 
matematic a reuşit din plin, totuşi riscă să ducă, sub chipul formalismelor, tot la un fel 
de nihilism. Dar ce importă? Modelul european ştie să explice şi valorifice nihilismele, 
aşa cum jubiliează în veac cu formalismele sale”. 

Întrebarea ar fi de ce numai cultura europeană modernă operează cu acest model al 
raportului unitate/diversitate? Modelul respectiv, - în care nu primează nici Unul, nici 
Multiplul şi în care "Unul este de la început Multiplu” -, s-a dovedit extrem de fecund în 
ordinea culturală, lucru uşor de ilustrat prin densitatea creației ştiinţifice, filosofice şi artistice, 
prin bogăția experiențelor spirituale pe care le-a parcurs aria europeană de cultură şi 
civilizație. Dacă scoatem din calcul ipoteza unui potenţial biologic şi spiritual de excepţie cu 
care ar fi "înzestrate" etniile europene - ipoteză pentru care reprezentanţii sociobiologiei şi ai 
"noii drepte" au consumat multă energie -, atunci rămân în discuție numai factorii istorici şi 
sociali pentru a explica poziția de avangardă a modelului cultural european. 

Ce ar constata însă un ipotetic observator situat într-o condiţie de extratemporalitate şi 
neangajat axiologic faţă de variatele contexte culturale "terestre"? Dacă ne angajăm în acest 
experiment mintal, atunci putem spune că, printre multe aspecte caracteristice, ipoteticul 
"extraterestru" ar observa că în spațiul european s-au constituit culturi naţionale, mai 
devreme decât în alte arii geografice, arii care au rămas în altă formă de organizare a 
diversităților etnice decât Europa. Condiţii istorice specifice - printre care trebuie să 
menționăm modernizarea economică şi demarajul industrializării - explică această 
împrejurare, iar diversificarea naţională a culturilor din această arie reprezintă un rezultat 
istoric şi un "motor" al dezvoltării lor. Europa a ajuns în poziția de avangardă tocmai pentru că 
a intrat în formula "optimă" de organizare a diversificării culturale, formulă în care frontierele 
economice şi politice coincid îndeobşte cu cele etnice, lingvistice şi culturale. Reaşezarea 
popoarelor în ordinea lor etnică firească le-a oferit prilejul de a-şi afirma potenţialul creator şi 
de a-şi accelera extraordinar de mult dezvoltarea socială. 

Mai mult decât o ilustrare metaforică a acestor realități, formula unităţii care se 
distribuie fără să se împartă traduce destul de expresiv noua ordine națională a culturilor. 
"Misterul" noului model, experimentat de Europa mai întâi, se dezleagă prin conjuncția care s- 
a produs între diversitatea antropologică şi istorică a etniilor şi diversificarea societăților 
individualizate care s-au edificat în prelungirea primei determinații. 

Noica nu aminteşte însă decât vag, în ilustrările foarte puţine pe care se sprijină, de 
procesul de constituire a culturilor naţionale moderne, care, în unitatea şi diversitatea lor, în 

relațiile dintre ele şi în relația fiecăreia cu planul de fundal al universalității, exemplifică foarte 
exact tocmai acest model al unităţii sintetice. Culturile naționale, integrate evident în câte o 
arie mai largă de civilizaţie, dar comunicând azi în toate sensurile şi preluând valori şi modele 
din alte culturi, descoperă universalitatea în ele însele. Important este să descoperim că fiecare 
cultură se află într-un autoraport cu universalul inerent, cu unitatea pe care o întruchipează în 
forme specifice. Aceasta e însă unitatea antropologică, unitatea sintetică a genului uman pe 
care istoria ne-o prezintă desfăşurată în culturi diferențiate cu destine singulare sau înrudite. 
Tocmai natura actuală a raporturilor dintre culturile naționale exprimă, mai puternic ca 
altădată, tensiunea structurală a unității şi diversităţii umanului. 

Gândirea contemporană este atrasă simultan de câmpurile gravitaționale descrise de 
cele două concepte polare. Dar nu mai avem acum o predominanță hotărâtă a Unului față de 
Multiplu, ca în culturile pre-moderne. Istoria experimentează, se pare, alt mod de a pune în 
relație cele două realități polare din structura existenței umane. În spaţiul culturii se manifestă 
elocvent acest nou raport. Diversităţile s-au autonomizat, declarându-se "de sine stătătoare". În 
acelaşi timp, ele sunt corelate funcțional în spaţiul polimorf al istoriei şi îşi caută unitatea în 
cadrul căreia să dialogheze fecund. Care ar fi raportul "optim" dintre unitate şi diversitate? 
Trăind într-o dispersie necesară, valorile îşi caută "noi alianţe”. Ştiinţele umane încearcă să 
refacă unitatea omului după ce au parcurs analitic caleidoscopul diversității. Nevoia acută a 
unui nou concept filosofic de universal e un simptom al acestei situaţii. 

Diversitatea culturilor se arată a fi calitativă, nu o simplă multiplicitate cantitativă. 
Unităţile culturale etnice sunt nesubstituibile, ireductibile, calitativ distincte. Deşi pun în 
mişcare acelaşi mecanism simbolic, rezultatele lor sunt diferite. Într-un anumit sens, 
parafrazând un paradox aritmetic comentat de fizicianul Erwin Schrödinger cu privire la 
relația dintre multiplicitatea şi unitatea spiritului uman, am putea spune că numărul total al 
culturilor este unul.” Dar în ce sens? O totalizare care s-ar încheia nu cu o sumă numerică, ci 
tot cu unitatea. Refuzând soluţia ce decurge din "monstruoasa teorie a monadelor lui Leibniz”, 
Schrödinger consideră că numai doctrina identității din gândirea orientală ar putea soluţiona 
paradoxul. Dar a postula o consubstanțialitate de fundal a spiritelor nu înseamnă a rezolva 
chestiunea raportului dintre unitate şi diversitate. Paradoxul este explicabil tot prin 
mecanismul unităţii sintetice, care se întruchipează în forme diferite, determinate social, 
istoric, concret. Pluralitatea culturilor nu înseamnă, deci, aceeaşi unitate culturală multiplicată 
numeric, ci unități individualizate, ireductibile, diferite una de alta şi, deci, neînseriabile pe un 
şir univoc al numerelor naturale. Înlăuntrul ei, cultura rămâne un dialog între singular şi plural. 


Temeiul antropologic al diversităţii culturilor 


Diversitatea umană este un fapt de o evidență primară. Omul simplu constată şi 
receptează caleidoscopul înfățişărilor umane (biologice, psihologice, sociale, lingvistice, 
culturale) în experienţa cotidiană, după cum are şi o intuiție nelămurită şi vagă cu privire la 
unitatea speciei sale. În plan teoretic, însă, explicarea diversității umane reprezintă una din 
cele mai dificile probleme. George Steiner, parafrazând o idee a lui Levi-Strauss, consideră că 
diversitatea lingvistică şi culturală a omenirii ar fi “misterul suprem” al antropologiei.” 
Cultura nu există decât în ipostazele concrete ale diversității, fiind chiar multiplicatorul 
diversității, aşa cum într-o limbă - ce rămâne aceeaşi în structurile fundamentale - pot fi 
produse discursuri şi mesaje de o varietate nelimitată. Ea angajează inevitabil determinații care 
exprimă modul în care umanul se diversifică interior, prin forme originale de organizare şi 

existență, prin stiluri şi particularități ale creației. Realitate definitorie a omului, cultura se 
înfăţişează ca existenţă diversificată şi plurală, în devenire istorică. 

Diversitatea e condiția însăşi a culturii, starea ei firească, nu patologică. Cultura există 
prin “izotopii” ei morfologici şi istorici. Să amintim doar faptul că sensul unei opere se 
modifică în funcție de contextul receptării ei şi că ea poate genera noi înțelesuri pentru 
receptori care sunt scufundaţi în fluxuri temporale şi în morfologii culturale diferite. 
Experiența culturală a unei comunități, o dată cunoscută şi asimilată de altă comunitate, 
indiferent de treapta de civilizație pe care se află în raport cu prima, provoacă o rezonanţă în 
planul semnificațiilor şi fecundează spiritul creator, prin alternativa pe care o generează. 
Intertextualitatea este legea de evoluţie şi diversificare a culturii. Orice cultură națională 
procedează prin intertextualizare, îşi reinterpretează trecutul şi intră în raporturi de comunicare 
cu vecinătățile ei spirituale sau cu modelele care au influențat-o în diverse momente ale 
cristalizării şi afirmării sale. 

Pentru a înţelege diferenţierea actuală a culturilor actuale trebuie să redeschidem o 
întrebare cu orizont filosofic: care sunt temeiurile, "rădăcina" şi mecanismul diversificării 
culturilor? La ce nivel de adâncime putem găsi sursele care alimentează şi întreţin de-a lungul 
istoriei raportul unitate/diversitate în cultură? Teza care rezultă din liniile încrucişate ale 
gândirii filosofice şi ştiinţifice contemporane este aceea pe care am mai formulat-o, anume că 
diversificarea culturală a omenirii îşi are izvorul în modul ontologic specific uman, şi deci nu 
exprimă o situație întâmplătoare, ci una constituțională acestui mod. 

Diversificarea culturilor este expresia faptului că orice subiect uman colectiv este unul 
determinat, aşezat într-o matrice de condiții specifice cu care întreţine un dialog existențial, 
practic şi spiritual. Subiectivitatea "antropologică” din planul global al raportului 
subiect/obiect se fracționează, se diversifică şi se reproduce în toate ipostazele particulare ale 
subiectului uman, în cele morfologice (indivizi, grupuri umane, etnii, culturi) şi istorice (tipuri 
istorice de societăţi, epoci, contexte şi niveluri de evoluţie etc.). Fiecare nivel şi tip de 
subiectivitate are drept corelat un câmp specific al obiectivităţii, un "mediu" în care îşi 
desfăşoară aventura creatoare. Subiectivităţile plurale ale omului decupează - în funcţie de 
nevoile şi de instrumentele de care dispun - aspecte şi caracteristici diferite din continuumul 
spațiotemporal şi se adaptează la "nişa ecologică" şi la cadrul socio-istoric în care îşi produc 
existenţa. Dualitatea fundamentală a culturii e aşadar aceea fixată de raportul 
unitate/diversitate. Omul - spunea Platon - ca să se (re)cunoască pe sine trebuie să se 
oglindească în semenul său, semen care este asemănător cu el, dar şi diferit. Aşa cum exprimă 
structura ontologică a lumii, raportul unitate/diversitate exprimă şi structura însăşi a 
subiectului uman. Omul, cu toate creaţiile sale culturale, e o stranie articulație între Unu şi 
Multiplu, între unitate şi diversitate, putând fi privit şi ca o unitate care se multiplică interior, 
se divide, se diferenţiază formând constelații (familii, grupuri, comunități, societăți, civilizații 
şi diverse forme de integrare la nivel regional). 

Omul se reproduce pe sine numai prin dualităţile pe care le generează şi la care e 
părtaş. Elaborând ideea de "recesivitate", Mircea Florian îi acordă o semnificaţie ontologică, 
afirmând că dualismul recesiv exprimă "o disimetrie profundă în structura lumii"€. Iar cea 
dintâi structură recesivă pe care o examinează, "dualismul fundamental" spune autorul, este 
raportul "deosebire-asemănare" (sau diversitate-identitate), urmat îndeaproape de raportul 


"Multiplu-Unu" (sau pluralitate-unitate)””. Fenomenul cultural oferă un vast câmp de ilustrare 
a raporturilor logice dintre aceste categorii polare. 

Teza după care diversitatea culturală are o semnificație antropologică de prim ordin a 
căpătat relevanță pe măsură ce teoriile asupra culturii s-au distanțat de linia explicaţiilor 
evoluționiste şi pozitiviste. Doctrinele biologiste şi rasiste au stabilit o relație cauzală între 
caracterele biologice ale grupurilor umane şi tipul (sau gradul) de cultură la care au ajuns. 
Fundamentarea diversităţii culturilor pe date biologice, interpretate în sens rasist, a urmărit 
până la urmă să legitimeze inegalitatea culturală a popoarelor, "dreptul" unora de a le domina 
pe altele. Fiind în dezacord cu datele investigaţiilor ştiinţifice, doctrinele rasiste” şi-au 
asigurat supraviețuirea numai printr-o interpretare ideologică interesată. Revenirea lor în 
actualitate, sub un nou camuflaj teoretic, nu este străină de finalități ideologice asemănătoare 
cu cele urmărite de variantele lor tradiţionale. 


58 , K : F perii . 
Vezi studiile din vol. Rasismul în fața ştiinţei, Bucureşti, 1982. 

II. CULTURĂ ȘI CIVILIZAȚIE, VALORI ŞI BUNURI 


1. CULTURA: DEFINIȚII ȘI SENSURI 


Odiseea definiţiilor 


O caracteristică a filosofiei culturii ca disciplină teoretică rezidă în faptul că ea îşi 
redefineşte continuu obiectul de studiu, întrucât acest obiect (cultura) are o complexitate 
deosebită, se metamorfozează în mii de chipuri, se schimbă el însuşi de la o epocă la alta şi 
poate fi abordat din perspective multiple. A defini cultura înseamnă a defini însăşi condiția 
umană, în unitatea şi varietatea ei. Definiţiile cunoscute şi aflate în circulaţie pun accent pe 
anumite componente sau aspecte ale culturii. După cum vom vedea, definițiile din sfera 
antropologiei şi a istoriei diferă de cele sociologice, psihologice sau semiotice. 

Astfel, cei mai mulți antropologi din şcoala americană au definit cultura ca un sistem 
de credințe, idei şi modele comportamentale învăţate în experienţa socială şi transmise prin 
socializare şi aculturație. Cum am arătat, pentru abordările semiotice cultura reprezintă un 
ansamblu de semne şi limbaje care codifică experienţa şi o tezaurizează, pentru a o transmite 
din generaţie în generaţie, asigurând astfel continuitatea procesului istoric. Cassirer şi Blaga 
au definit creaţiile culturale prin funcţiile lor simbolice şi revelatorii, implicând cunoaşterea şi 
formele prin care se exprimă atitudinile fundamentale ale omului față de existență. Prin 
cultură, omul îşi depăşeşte mediul imediat de existență şi dă sens vieții sale. 

Nu există o definiție standard a culturii. De fapt, cultura, spune Abraham Moles, se 
pretează la o “definiție deschisă”, oricând susceptibilă de corecturi şi adăugiri, spre deosebire 
de conceptele cu care operează ştiinţele naturii sau geometria, care pot primi definiţii închise. 
Fenomenul cultural, în complexitatea sa ireductibilă, poate fi doar “conturat”, evident în mod 
imprecis, prin convergența unor trăsături, dar nu definit riguros, întrucât, având un caracter 
proteic (id est: creator), cultura poate oricând “să dispară din propria sa definiție” dacă 
aceasta este una închisă şi dogmatică. Nimeni nu va mai inventa noi definiţii relevante pentru 
triunghiul dreptunghic, pentru tensiunea curentului electric sau pentru entropie, care sunt 
concepte “închise”, dar oricând este posibilă o nouă definiție a culturii. De ex., Abraham 
Moles porneşte de la una preliminară, dar suficient de vagă pentru a o putea dezvolta apoi în 
sistemul său cibernetico-informaţional: 

“O caracteristică esențială a ființei umane este de a trăi într-o ambianţă pe care ea 

însăşi şi-a creat-o. Urma lăsată de acest mediu artificial în spiritul fiecărui om este ceea 
ce numim «cultură», termen atât de încărcat de valori diverse încât rolul său variază 

simţitor de la un autor la altul şi pentru care s-au găsit peste 250 de definiții”. 

Moles propune o reinterpretare a culturii din perspectiva comunicării sociale 
generalizate (prin mass-media) şi a “ciclurilor socio-culturale” pe care le parcurg mesajele 
care ne structurează “tabloul spiritual”, “ecranul cunoaşterii”. Fiecare dintre noi purtăm în 
structura psihică, în spiritul nostru un “tablou al lumii”, format din cunoştinţe, idei, opinii, 
credinţe, reprezentări, valori, norme, atitudini etc., toate alcătuind “imaginea” noastră asupra 
lumii. 

Definiţiile sunt importante întrucât ele exprimă o anumită viziune asupra culturii, 
dezvăluie atitudinea şi perspectiva particulară a autorilor, precum şi funcțiile ce se atribuie 
culturii. Din varietatea definiţiilor nu trebuie să tragem concluzia că fenomenul cultural ar fi 
prin natura sa indefinibil. Din aceste definiții multiple putem reţine unele reperele ce sunt mai 


59 ; Ă Sa 
Abraham Moles, Sociodinamica culturii, Bucureşti, Editura Ştiinţifică, 1974, p. 45. 

frecvente, care nu lipsesc din nici o încercare de definire. Din multitudinea definiţiilor şi a 
abordărilor am reținut încă din primul capitol cîteva elemente definitorii ale acestui concept: 
sisteme de valori, idei şi atitudini, formele de creație prin care omul, grupurile sociale şi 
societățile îşi interpretează experiența istorică şi o transcriu în opere; aceste opere reprezintă 
valori şi norme, care se transmit din generaţie în generație, asigurând continuitatea existenței 
umane. 


Sensuri constituite istoric 


Termenul de cultură a fost preluat de mai toate limbile moderne din limba latină, unde 
cuvântul “cultura” avea atât înţelesul de cultivare a pământului, cât şi pe cel de cultivare a 
spiritului, cu sensul larg de educaţie, de formare a spiritului şi a sufletului, de instruire şi de 
modelare a personalităţii pe baza cunoştinţelor şi a experienței personale. Analogia dintre 
agricultură şi cultură are drept bază ideea de modificare a naturii, atât a celei exterioare 
omului, cât şi a naturii umane, adică a facultăţilor naturale ale omului, pe care educaţia este 
chemată să le transforme din potențialități în realități. 

Cercetările entografice şi antropologice din secolul al XIX-lea au dus la cristalizarea 
unei prime definiții sintetice, de tip dicţionar. Este definiţia antropologului E. B. Tylor, care 
porneşte de la studiul culturilor primitive pentru a ajunge la o generalizare care înglobează în 
conceptul de cultură toate manifestările de viaţă ale unui popor, de la mitologie, limbaj, rituri, 
ceremonii, simboluri, cunoştinţe, până la instituţii şi forme de organizare socială, fără a face 
distincții între aceste sfere. 

Definiţiile culturii s-au multiplicat la începutul secolului XX, când diverse discipline 
sociale au început să cerceteze mai aplicat fenomenul cultural, dar ele nu au depăşit cadrul 
unor polarități deja consacrate: cultură/natură, spirit/materie, subiectiv/obiectiv, valori/fapte, 
creaţii spirituale/bunuri materiale, mentalități/instituții, tradiţie/inovație, particular/universal, 
etc. Cum vom vedea, antropologii americani, A. Kroeber şi K. Kluckhohn, care au inventariat 
definițiile conceptului de cultură, le-au sistematizat în funcție de un set de criterii universale, 
care privesc raportul dintre om şi natură, dintre om şi valori, precum şi relaţiile interumane. 

Termenii de cultură şi civilizație au fost utilizați, încă din secolul al XVIII-lea, cu 
sensuri diferite în spaţiul francez şi în cel german. În Franţa, civilizaţia era considerată un 
termen cu o sferă mai amplă, ce conţine cultura ca o componentă a sa. În Germania, 
dimpotrivă, teoreticienii au acordat culturii o sferă mai largă şi au văzut în civilizație doar 
componenta materială, tehnică şi economică a culturii. În Statele Unite, unde tradiţia gândirii 
antropologice este puternică, cei doi termeni au fost utilizaţi multă vreme cu aceeaşi 
semnificaţie, desemnând în mod global “modul de viaţă” al unui popor. Ocupându-se cu 
precădere de comunitățile premoderne, tradiționale, “primitive”, antropologii americani nu au 
operat o distincţie tranşantă între unelte, forme de producţie, tehnici, cunoştinţe, idei, credinţe, 
mituri, forme ale religiei, tradiții, limbaje, simboluri, comportamente etc. Într-o societate de 
acest tip, valorile nu sunt diferențiate şi autonome, precum într-o societate modernă; în 
contextul unui sincretism al valorilor, este greu să disociezi aspectele culturii de cele care ţin 
de sfera civilizații, aşa cum procedăm în cazul analizei aplicate asupra unei societăți moderne, 
în care structurile sociale sunt puternic diferențiate, în care activităţile, formele de creație şi 
valorile sunt relativ autonome, iar accentul axiologic se deplasează de la comunitate spre 
indivizi (care devin “cetăţeni” liberi), de la tradiție spre inovaţie şi schimbare, de la 
conformism social la personalizare. 

Termenul de civilizație a fost construit în epoca modernă prin derivarea lui din 
cuvintele latine civis, civitas, civilis, civilitas, având ca sensuri cetățeanul care trăieşte într-o 
cetate/stat, cetățean care dispune de anumite calităţi prin care se conformează regulilor de 
conduită în relaţiile sociale şi publice. Pornind de pe terenul acestui sens etimologic, 

“civilizarea” însemna (ca şi astăzi) educarea cetățeanului pentru comportarea lui adecvată 
(politeţe, bune maniere, obiceiuri) în “viaţa civilă”, în spaţiul “civic”, în spațiul public, unde 
trebuie să respecte anumite convenţii şi reguli consacrate ale relațiilor interumane şi sociale. 
Pe lângă sensul antropologic - de stăpânire a naturii prin cunoaştere invenţii tehnice -, 
civilizația a vizat prin chiar înțelesul ei primar reglementarea relaţiilor sociale prin norme şi 
instituţii, organizarea vieții comunitare potrivit unor exigențe diverse (calitatea mediului de 
viață, ordine, curăţenie, igienă, ţinută, coduri ale conversației, comportament afabil, 
respectarea uzanțelor specifice unui anumit mediu social etc.). 

În secolul Luminilor, în mediul francez se folosea cu precădere termenul de civilizaţie 
(opus “barbariei”) pentru a desemna stăpânirea rațională asupra naturii, progresul cunoaşterii 
şi al moravurilor. Civilizaţia era de asemenea opusă naturii, fiind considerată un mediu 
artificial de existență, în timp ce cultura se referea la anumite valori ce se înrădăcinează în 
“starea naturală”, situație ce explică şi critica pe care o făcea Rousseau civilizației care 
perverteşte aceste valori (bunătate, generozitate etc.). Civilizaţia este identificată cu stadiul 
modern al cunoaşterii şi al organizării societăților, precum şi cu un model de comportare a 
indivizilor, model ce presupune respectarea unor coduri şi convenţii sociale. 

În spaţiul gândirii germanice, însă, noţiunea de civilizaţie a fost devalorizată, fiind 
asociată cu “formele exterioare” ale vieții (produse tehnice, instituții şi reguli impuse etc.), cu 
exterioritatea vieţii, pe când cultura era asociată cu procesul de formare spirituală, cu 
interioritatea, cu aprecierea subiectivă a lucrurilor, cu realitățile sufleteşti şi cu “suma 
activităților spiritului” % Astfel, termenul de cultura dobândeşte o utilizare tot mai frecventă 
pentru a exprima în primul rând fondul de reprezentări al unui popor, valorile, viața spirituală 
şi deprinderile sufleteşti, constituite istoric. Universalismul Epocii Luminilor este respins 
inițial de Vico şi Herder, ultimul fiind cel care introduce conceptul de “spirit al poporului” 
(Volkgeist), dar şi pe cel de “spirit al epocii” (Zeitgeist), pentru a diferenţia culturile în spațiu 
şi timp, după valorile şi practicile lor specifice. Istorismul şi relativismul cultural sunt astfel 
puse în opoziţie cu universalismul şi cu imaginea unei evoluții unilineare a umanităţii. Sunt 
concepte şi viziuni ce vor fi preluate şi dezvoltate de Hegel, Fichte, Al. Humboldt, G.F. 
Klemm, Theodor Waitz, Adolf Bastian. 

Gândirea germană inițiază astfel o “altă filosofie a istoriei”, diferită de linia 
reprezentată de teoreticienii dreptului natural (Hobbes, Locke, Rousseau, Montesqieu). 
Cultura este privită astfel ca semnul global al identității spirituale a popoarelor, ca element ce 
atestă diversitatea structurală a umanității, pe când civilizația este văzută ca întruchipare 
practică a valorilor culturale. Concepţiile istorice (şi “istoricizante”), amplificate de romantism 
şi de viziunile evoluționiste, vor opera cu ideea unor comunități etnice definite prin limbă, 
tradiții spirituale şi valori proprii, elemente care sunt diferite de la o comunitate la alta, în 
dezacord cu reprezentările luministe, care priveau omul în calitatea lui supremă de “ființă 
rațională”, de cetățean abstract, disociat de contextele istorice şi culturale. Astfel, cultura 
devine indicatorul definitoriu al identităţilor naţionale, iar analizele tot mai aplicate asupra 
culturii populare şi a tradiţiilor istorice, asupra condiţiilor concrete şi a mijloacelor - materiale, 
spirituale, simbolice - prin care un popor îşi reproduce existenţa în totalitatea sa, vor alimenta 
noua viziune a relativismului cultural, care dislocă treptat paradigma raționalismului clasic din 
câmpul ştiinţelor sociale şi istorice. 

Astfel, la începutul secolului XX, filosofia culturii şi disciplinele sociale erau marcate 
de conflictul subiacent dintre două paradigme culturale, paradigme ce orientau demersurile din 
ştiinţele naturii şi din cele sociale. Paradigma clasică are ca substrat teza universalităţii rațiunii 
umane şi, implicit, ideea că valorile specifice ale civilizației occidentale, cu performanţele lor 


60 
Jacob Bruckhardt, Consideraţii asupra istoriei universale (1905), apud, Cultura, de Bernard Valade, în vol. 
Tratat de sociologie (sub coordonarea lui Raymond Boudon), Bucureşti, Editura Humanitas, 1997, p. 524. 

tehnologie, au un caracter intrinsec universal, că ele reprezintă modelul consacrat şi omologat 
al progresului social. Dimpotrivă, paradigma relativistă, cu antecedente variate în gândirea 
modernă, dezvăluie condiționările multiple prin care o cultură este modelată de contextul 
istoric şi existenţial în care ființează. 

Evoluţia gândirii sociale din spaţiul european a consacrat astfel dualitatea 
cultură/civilizație. Este vorba de două concepte cu vocaţie generalizatoare şi sintetică. Ele 
despart şi grupează toate creațiile umane în două emisfere, după criteriul funcției lor 
predominante: creații simbolice sau/şi instrumentale. Sunt două tipuri de activităţi, de 
atitudini, de opere şi de finalități, două dimensiuni constitutive şi corelative ale existenţei 
umane: una orientată spre ideal, altă spre real, una spre valori, alta spre bunuri, una spre 
semnificaţii, alta spre fapte, una spre viaţa spirituală interioară, alta spre confortul material 
exterior; una se sprijină pe credinţe şi atitudini subiective (individuale şi colective), alta pe 
demersuri ce aspiră la o cunoaştere obiectivă; una întemeiază identități şi diferenţe, alta 
facilitează cooperări, deschideri şi integrări relative. 

Potenţialul creator al omului poate fi repartizat astfel pe o gamă ce se întinde de la artă 
la tehnică. Arta este chintesenţa demersului simbolic al omului, iar tehnica este chintesența 
demersului său practic-instrumental. Arta este nucleul culturii, tehnica este factorul generator 
şi constitutiv al civilizaţiei. Condiţia umană se desfăşoară concomitent pe ambele registre 
existențiale, cu tensiuni, interferenţe şi desincronizări conjuncturale. Astfel, tabloul lumii 
actuale este unul extrem de eterogen, cu numeroase nuclee culturale renăscute, care îşi 
revendică energic dreptul la identitate şi la diferenţă tocmai în epoca globalizării economice şi 
mediatice. 


Abordări, definiţii şi sensuri interdisciplinare 


Doi antropologi americani, Alfred Kroeber şi Clyde Kluckhohn au făcut, într-o lucrare 
publicată în 1952, un inventar al definiţiilor date conceptului de cultură, ajungând să 
înregistreze 164 de definiții aparțindând unor filosofi, istorici, sociologi, psihologi, 
antropologi etc. Autorii au grupat aceste definiții în şapte mari categorii: enumerativ- 
descriptive, istorice, normative, psihologice, structurale, genetice şi incomplete. Sintetizând 
diverse înţelesuri şi abordări, cei doi antropologi construiesc ei înşişi o definiție a culturii: 

“Cultura constă din modele implicite şi explicite ale comportării şi pentru 

comportare, acumulate şi transmise prin simboluri, incluzând şi realizările lor în unelte. 
Miezul esenţial al culturii constă din idei tradiționale, apărute şi selecţionate istoric, şi, 
în special, din valorile ce li se atribuie; sistemele de cultură pot fi considerate, pe de o 
parte, ca produse ale acțiunii şi, pe de altă parte, ca elemente ce condiționează acțiunea 
viitoare” I 

După cum vedem, această definiție pune accentul pe cultură ca mecanism social de 
acumulare şi transmitere a unor “modele comportamentale”, prin intermediul unor simboluri, 
încorporate chiar şi în unelte materiale. Valorile culturale sunt privite concomitant ca rezultate 
ale acțiunii şi ca elemente ce condiționează acțiunea. Autorii nu disting elementele ce aparțin 
culturii de cele care țin de sfera civilizației, considerând că “sistemele de cultură”, fiind un 
nucleu al civilizației, cuprind modele spirituale (am spune programe “soft”) pentru 
comportament şi acțiune socială. Aceeaşi viziune se regăseşte şi la alți antropologi şi 
teoreticieni americani. Un sociolog american contemporan, Norman Goodman, caracterizând 
cultura, o explică prin unitatea dintre aspectele materiale şi nemateriale ale vieții, prin sinteza 
lor. Iată cum ar putea arăta elementele definitorii ale culturii, prezentate într-un mod 

schematic, pornind de la dimensiunile menţionate de acest autor, dar şi de alți teoreticieni ai 
culturii, elemente pe care le-am grupat în tabloul următor.” 


>> ce 


Cultura materială = “creații concrete şi tangibile”, “manifestările fizice ale vieții” (maşini, 
televizoare, avioane, rigla de calcul, îmbrăcăminte, locuinţe, precum şi comportamente 
fizice: ex. dansurile) 


Cultura nematerială = creaţii “abstracte” ale societăţii, transmise din generaţie în generaţie 


Elemente ale culturii nemateriale: 


l. Componente cognitive ( idei): 


e cunoştinţe 
e opinii (păreri) 


2. Componente axiologice 


valori = “idei abstracte (investite şi cu semnificație emoțională) despre ceea ce o societate 
crede că este bun, corect şi plăcut”. “Valorile asigură baza pe care judecăm acțiunile 
sociale”. 


3 . Componente normative 


Norme = reguli care structurează comportamentele indivizilor în societate. Tipuri de 
norme: 


obiceiuri - convenţii curente ale vieții 
moravuri - norme asimilate social 
tabu-uri - ceea ce nu se cade să facem 


legile - norme ale autorităţii publice 


Normele exprimă “cultura ideală”. 
Comportamentele exprimă “cultura reală”. 


4, Componente simbolice 


e Semnele naturale (fum-foc) 


e Simbolurile - semne convenţionale asimilate prin educaţie şi care dobândesc înţeles 
prin consens social (cuvinte, gesturi, obiecte, imagini vizuale) 


e Limba - ansamblu de simboluri, construit social 


e Gesturile - formă nonverbală de comunicare 


După cum se poate vedea, din acest tablou lipseşte distincția cultură/civilizație, iar 


cultura este definită prioritar prin elemente ale comportamentului învăţat. Vom reveni la 
distincția şi interferența dintre cultură şi civilizaţie după ce vom trece prin analiza conceptului 
de valoare, elementul cheie al culturii. 


62 B A A 

2. CULTURĂ ŞI VALOARE 


Problematica valorilor. Contextul istoric şi cultural 


Conceptul de valoare a polarizat atenția gânditorilor din sec. XIX, odată cu trecerea de 
la viziunile luministe şi raționaliste spre o concepție istorică asupra culturii, sub auspiciile 
romantismului şi apoi ale teoriilor evoluționiste. Epoca Luminilor era încrezătoare în 
autonomia şi universalitatea rațiunii umane, sursă a valorilor general umane şi a drepturilor 
“naturale”, deci universale, ale omului ca ființă rațională şi liberă, indiferent de contextele 
sociale şi istorice. Progresul cunoaşterii istorice a dezvăluit însă faptul că umanitatea este 
alcătuită din forme de organizare politică diferite, din state, societăţi, culturi, grupuri 
lingvistice şi grupuri sociale care au moduri de viață, comportamente, reprezentări, credințe şi 
atitudini fundamentale diferite. 

Cum se împacă postulatul teoretic al unității şi universalității rațiunii umane cu 
diversitatea reală a culturilor şi a limbilor, dar şi a idealurilor şi a criteriilor diferite prin care 
sunt apreciate manifestările şi creaţiile umane? În momentul în care conştiinţa modernă a 
postulat ideea universalității raţiunii umane şi a unităţii genului uman, a apărut o problemă 
cardinală: problema raportului dintre unitate şi diversitate în lumea umană. 

Cercetările istorice au impus în spiritul epocii ideea că diferențele dintre culturi sunt 
determinate de orientările lor axiologice diferite, de faptul că ele răspund unor nevoi 
determinate şi au idealuri diferite, că fiecare mare cultură sau fiecare epocă sunt caracterizate 
şi orientate de anumite valori specifice, dominante. În secolul al XIX-lea devin relevante 
diferenţele dintre romantism şi clasicism, apoi dintre alte stiluri, dintre Orient şi Occident, 
dintre modern şi medieval, dintre cunoaşterea de tip ştiinţific şi alte forme de cunoaştere, 
dintre industrie şi agricultură, dintre metropolă şi periferie, dintre concepțiile politice 
(liberalism şi conservatorism), dintre culturile moderne şi cele tradiționale, dintre modurile de 
viață şi formele de expresie culturală etc. Toate aceste diferențe angajează, într-un fel sau 
altul, ideea de valoare. 

Pentru a explica aceste diferenţe istorice şi contraste stilistice, de viziune şi de 
expresie, gândirea filosofică modernă a apelat la ideea de valoare, pe care a transformat-o într- 
un concept fundamental. Acest concept a îndeplinit cel puţin două funcții teoretice: 

e o funcţie critică, aceea de a stabili în interiorul unei culturii date criterii ale performanței, 
delimitând valorile de nonvalori, impunând o ierarhie a operelor într-un domeniu sau altul 
al creației umane, în funcție de calitatea specifică a operelor; 

e o funcţie de indicator al identităților culturale globale, arătând care sunt idealurile şi 
criteriile specifice ce operează în spațiul diverselor epoci şi culturi ale umanității, ce 
reprezentări, credinţe şi atitudini definesc anumite societăţi, popoare şi culturi. 

Impunerea noţiunii de valoare în disciplinele filosofice şi socio-umane este rezultatul 
unor schimbări profunde care au avut loc în structurile civilizaţiei moderne, după epoca 
Renaşterii. Este vorba de procesul de autonomizare a valorilor şi a domeniilor culturale. De 
exemplu, valorile şi activitățile economice s-au disociat treptat de cele religioase, morale şi 
artistice. Comerţul, activitățile de schimb, munca de tip industrial, toate în expansiune, au 
impus alte criterii de apreciere decât cele morale sau religioase; calendarul activităților 
economice a fost disociat în mod treptat de cel religios; ştiinţa şi-a impus norme şi 
metodologii specifice, detaşându-se atât de simțul comun, cât şi de viziunile filosofice şi 
speculative; instituţiile politice şi-au creat forme şi proceduri independente de legitimare, 
diferite de cele tradiționale; arta s-a autonomizat ca o formă specifică de activitate creatoare. 
Problematica valorilor a fost receptată astfel de gândirea filosofică, iar Kant a fundamentat 
distincțiile dintre cunoaştere, morală şi activitatea estetică, dintre adevăr, bine şi frumos. O 
primă teorie închegată a valorilor a apărut în spațiul ştiinţific al economiei politice, odată ce 

Adam Smith şi David Ricarrdo au analizat valoarea economică în sine, luând în considerare 
doar fazele procesului strict economic. 

Autonomizarea valorilor devine un indicator semnificativ_al progresului social, astfel 
că mediul cultural îşi construieşte instituții specifice, prin care îşi câştigă o treptată 
independența relativă. Aceste tendințe s-au accentuat pe măsură ce s-a consolidat civilizația 
modernă, industrială şi urbanizată, în decursul secolului al XIX-lea. Presa, asociațiile culturale 
şi noile instituţii educative şi cele de difuzare vor face legătura dintre câmpul restrâns de 
creație culturală şi câmpul social larg. Dar tabloul valorilor cunoaşte o dinamică accentuată, 
receptând pulsațiile transformărilor sociale şi ale evenimentelor istorice. Schimbarea rapidă a 
modurilor de gândire, a experienţei estetice şi a atitudinilor spirituale induce, la sfârşitul 
secolului al XIX-lea, o stare de criză în conştiinţa epocii, când supremaţia modelului clasic al 
lumii, făurit în laboratoarele ştiinţei de tip newtonian, va fi pusă în discuţie, ca strategie 
globală a spiritualităţii. De sub tutela modelului clasic, generalizat în secolul al XVIII-lea, s-au 
emancipat mai întâi artele, anumite orientări filosofice şi treptat complexul ştiinţelor istorice şi 
umane. Procesul acesta de polarizare culturală a atins registre acute la sfârşitul secolului XIX 
şi el n-a încetat să se manifeste până azi, oferind spectacolul unei confruntări dramatice, 
numite de unii teoreticieni, cu un termen numai parțial adecvat, "criza culturii moderne”. E 
vorba, în fond, de o schimbare a "raportului de forțe" între două paradigme culturale cuprinse 
deopotrivă în patrimoniul de experienţe spirituale europene. Noua paradigmă cucereşte pas cu 
pas teren, pentru ca, la începutul secolului nostru, să putem vorbi de o confruntare deschisă 
"între «ştiinţă» şi restul culturii". Sintagma “restul culturii” denumeşte aici toate acele 
mişcări spirituale care, pe plan filosofic, contestă intelectualismul dogmatic, promovează 
relativismul moral şi ideea de emancipare politică, iar pe plan artistic reabilitează funcția 
creatoare a imaginației, sensibilităţii şi intuiției, libertatea de expresie şi dreptul artei de a avea 
"adevărul" ei autonom. 

Astfel, în intervalul 1870-1914,% au fost puse în cauză fundamentele valorice ale 
culturii occidentale, prin noile interpretări şi opere novatoare aparținând lui Nietzsche, 
Bergson, Freud, Dilthey, Max Weber, şcolilor neokantiene, pragmatismului lansat în gândirea 
americană (W. James, C.S.Peirce, John Dewey), fenomenologiei lui Husserl, noilor 
perspective deschise de logica matematică a lui Frege şi Russell. Este o perioadă de schimbări 
spectaculoase în plan ştiinţific şi estetic (termodinamică, teoria relativităţii, teoria cuantelor, 
succesiunea rapidă a curentele artistice, avangarda etc.), dar şi în plan politic, social şi 
ideologic (ascensiunea doctrinelor rasiste, socialiste, anarhiste etc.), perioadă ce se încheie 
odată cu primul război mondial. Aceste schimbări zdruncină edificiul valoric al culturii clasice 
occidentale, dominate de raționalism, evoluţionism şi pozitivism. 


Două provocări: Nietzsche şi Freud 


Care este fundamentul valorilor? Rațiunea universală şi autonomă a subiectului uman, 
cum ne spune raționalismului clasic? Stările psihologice, dorinţele subiective şi variabile, cum 
sună răspunsul concepțiilor subiectiviste? Raporturile economice obiective, traduse în 
ideologii, cum susține marxismul? Societatea, prin reprezentările ei colective, cum afirmă 
sociologia lui Durkheim? O zonă autonomă şi apriorică atât față de existenţa reală cât şi față 
de stările variabile ale subiectului, cum susțin neokantienii? 


63 . i . : : : . 
Această confruntare este convingător şi expresiv descrisă de Ilya Prigogine şi Isabelle Stengers în: Noua 
alianță. Metamorfoza ştiinţei, Bucureşti, Editura Politică, 1984, p.121-149, 390-393. 


64 ; i i 
Cf. Pierre Auregan, Guy Palayret, Zece etape ale gândirii occidentale, Bucureşti, Editura Antet, 1998, pp 215- 
241. 

Față de aceste versiuni, două răspunsuri şocante au apărut la sfârşitul secolului al XIX- 
lea: răspunsul lui Nietzsche, care neagă orice fundament rațional, obiectiv şi transcendent al 
valorilor, înrădăcinându-le în fondul biologic al vieții (“voința de putere”), de unde 
relativismul extrem şi amoralismul; răspunsul psihanalizei lui Freud, care descoperă o nouă 
sursă a valorilor şi a comportamentului uman: inconştientul, partea nevăzută a aisbergului pe 
care îl reprezintă psihicul uman, alcătuit din dorințe refulate, din energii instinctuale şi 
pulsiuni blocate de cenzura conştiinţei, dar care răzbat în chip disimulat în activități simbolice, 
în vise şi în creația culturală, în comportamentul indivizilor. Sunt două provocări care vor 
genera reacții teoretice şi vor duce la o refundamentare a teoriei valorilor şi a culturii. 

Friedrich Nietzsche (1844-1900) inițiază o critică globală a metafizicii occidentale şi a 
valorilor dominante ale timpului său, valori întemeiate pe paradigma evoluționistă, raționalistă 
şi pozitivistă. El denunţă pretenţiile ştiinţei şi ale filosofiei raționaliste de a reprezenta o 
cunoaştere “obiectivă” şi certă, respinge principiile moralei curente (o “morală a celor slabi”, a 
“turmei” gregare), afirmând că adevărurile şi ideile noastre sunt “aprecieri”, credinţe, opinii, 
“iluzii” transformate în “idoli” etc. Aşadar, Nietzsche “deconstruieşte” şi respinge conceptele 
fundamentale ale ştiinţei şi ale raționalismului occidental (cauzalitate, finalitate, substanţă, 
autonomia conştiinţei, adevăr, liber arbitru etc.). El consideră că valorile care s-au impus de-a 
lungul istoriei sunt cele ale “renunțării”, care duc la “deprecierea vieţii” în numele unor 
idealuri false, pe care omenirea le-a proclamat drept “absolute”. 65 

Împotriva acestei morale a celor slabi, a concepţiei care predică supunere, obedienţa, 
domesticirea voinţei, Nietzsche propune o reformă radicală, o “răsturnare a tuturor 
valorilor”, pentru a ieşi din capcanele unei viziuni care neagă viaţa. Eliberarea omului din 
cătuşele convențiilor sociale şi emanciparea vieţii, pentru a asigura desfăşurarea ei oarbă, în 
necontenită devenire, reprezintă condiţia necesară pentru a lăsa loc de afirmare celor puternici, 
întucât “voinţa de putere” ar fi sursa oricărei valori afirmative, care se situează “dincolo de 
bine şi de rău”. Proclamând faimoasa sentință: “Dumnezeu a murit”, Nietzsche lasă valorile 
umane fără un fundament transcendent, încercând să le întemeieze pe reabilitarea vieții şi a 
voinţei de putere. “Oriunde am găsit viaţă, găsit-am voință de putere”, se spune în Aşa grăit-a 
Zarathustra. 

În lucrarea Naşterea tragediei (1871), Nietzsche a introdus distincţia dintre “apolinic” 
şi “dionisiac”, aceste concepte definesc două viziuni asupra vieţii (întemeiate pe valori 
diferite), dar şi două orientări stilistice. Apolinicul este orientat de principiul individuației, al 
măsurii şi al luminii raționale, iar dionisiacul de voinţa de contopire cu fondul irațional al 
vieții şi al lumii, de impulsul “dezmărginirii” şi al ieşirii omului din sine şi din cadrele date. 
Arta greacă antică este astfel văzută ca o sinteză a celor două tendinţe, ca o sublimare 
apolinică a fondului dionisiac. 

Astfel, la Nietzsche, conceptele de valoare şi de stil dobândesc sensuri filosofice 
ample, devin operaţionale şi relevante în cercetarea universului cultural. El a pus arta în 
legătură profundă cu orientările spirituale (valori) şi cu tendințele expresive (stiluri) ale 
diferitelor culturi. Arta este expresia unei energii lăuntrice, a unor credinţe şi viziuni sădite în 
străfundurile spiritului uman. Peste fondul irațional al vieţii, operele de artă aruncă o lume de 
aparenţe frumoase. Punând arta, mai ales muzica, în dependență de straturile profunde ale 
ființei umane, de voința insondabilă, Nietzsche este şi un deschizător de drumuri pentru 
direcțiile psihanalitice. 

Relativismul axiologic al lui Nietzsche a avut un mare ecou în epocă şi a declanşat o 
dezbatere privind fundamentele, natura şi valabilitatea valorilor. Opera sa va fi un punct de 


i Dintre operele lui Nietzsche menționăm: Naşterea tragediei (1871), Ştiinţa veselă (1886), Genealogia moralei 
(1887), Amurgul idolilor (1888). 

referinţă pentru gândirea secolului XX, iar în ultimele decenii, Nietzsche este revendicat ca un 
precursor de teoriile postmodernismului. 

Aflat în dezacord profund cu spiritul dominant al timpului său, Nietzsche este unul 
dintre cei mai controversați gânditorii ai epocii moderne, cel care a denunțat modernitatea cu 
miturile şi utopiile ei. Tema sa cardinală este reabilitarea subiectivității împotriva tiraniei pe 
care o exercită raționalismul şi convențiile sociale. Asocierea numelui său cu teoriile rasiste şi 
antisemite este însă nedreaptă; el însuşi a protestat atunci când a constatat că ideile sale sunt 
utilizate în scopuri politice, iar “numele Zarathustra este luat în gură de antisemiți”. Etichetat 
înainte de a fi analizat în profunzime, Nietzsche a fost victima unor interpretări superficiale, 
care se perpetuează până azi. 

O punere în discuţie a valorilor clasice realizează şi alți autori de referință ai epocii. 
Astfel, împotriva raționalismului clasic, Henri Bergson reabilitează “datele imediate ale 
conştiinţei”, intuiţia, sensibilitatea, “elanul vital”. Dar cel care va realiza o adevărată 
“răsturnare coperniciană”, în raport cu viziunea raționalistă despre om şi cultură, este Sigmund 
Freud (1856-1939). Teoria psihanalitică elaborată de el ocupă un loc aparte în tabloul gândirii 
moderne, prin ipotezele explicative pe care le enunţă şi prin fecunditatea analizelor şi a 
aplicaţiilor pe care le-a inspirat. În comparaţie cu Nietzsche, care a reabilitat fondul volitiv şi 
dimensiunea valorică a existenței umane, Freud realizează o dislocare şi mai radicală a 
subiectului rațional din pozițiile sale privilegiate. “Revoluţia” lui Freud vine după ce 
evoluționismul darwinist a detronat statutul privilegiat al omului şi întregul antropocentrism 
postrenascentist, după ce marxismul făcuse din conştiinţă un “produs” emergent al relaţiilor 
sociale şi după ce Nietzsche a împins factorul determinant al conştiinţei umane în fondul 
irațional şi amoral (“dincolo de bine şi de rău”) al voinţei. 

Psihanaliza lui Freud, elaborată în mai multe etape," se înscrie în acelaşi proces de 
“desvrăjire a lumii” (Max Weber) şi a omului, întrucât şi ea demistifică autonomia conştiinţei 
şi a subiectului rațional, arătând că viața psihică a omului este controlată şi administrată de o 
realitate mai profundă: inconştientul. Freud îşi va dezvolta teoria până la încercarea de a 
interpreta întregul univers al valorilor prin ipoteza inconştientului. Religia, literatura, arta în 
general, mitologiile colective, structurile politice, toate pot fi puse în legătură cu mecanismele 
refulării şi ale sublimării disimulate, cu activitatea fabulatorie a inconştientului. 

Mai mult, teoria psihanalitică explică tensiunile caracteristice ale civilizației moderne 
prin constrângerile specifice impuse de viaţa colectivă, fapt care duce la limitarea libertăţii 
individului, la devierea energiilor primordiale spre forme de expresie (şi de satisfacție) ce apar 
ca substitute ale acestor energii (muncă, ştiinţă, artă etc.). Structura vieţii psihice a omului este 
alcătuită pentru Freud din trei componente: Sinele, Eul şi Supraeul. Sinele este inconştientul 
ca atare, sediul instinctelor fundamentale (sexuale şi de autoconservare), dar şi al dorințelor 
refulate. Sinele conţine tendinţe contradictorii, fiind orientat de pricipiul plăcerii (Eros) şi de 
principiul distrugerii (Thanatos). Eul reprezintă componenta intermediară, ce cuprinde 
principalele facultăți şi funcții psihice ale psihicului individual. Supraeul este etajul social al 
vieţii psihice, constituit prin asimilarea valorilor şi a normelor sociale, funcționând ca o 
cenzură în raport cu impulsurile instinctuale (el stabileşte ce este permis şi ce este interzis). 

Relaţiile dintre cele trei instanţe sunt antagonice, Eul fiind câmpul de confruntare între 
pulsiunile Sinelui şi exigenţele Supraeului, încercând mereu să concilieze şi să ajusteze 
energiile instinctuale cu normele sociale şi culturale. Eul se conduce după principiul realităţii, 
deliberând între cele două instanțe opuse, având la dispoziție două mecanisme de echilibrare: 
refularea dorințelor ce intră în contradicție cu normele sociale interiorizate în configurația 


ii Dintre lucrările lui S. Freud: Cinci prelegeri de psihanaliză (1910), Totem şi tabu (1913), Dincolo de 
principiul plăcerii (1920), Angoasa în civilizaţie (1929) 

Supraeului şi sublimarea, satisfacerea lor în modalități camuflate, deghizate, travestite, deviate 
(vise, creația artistică etc.). Astfel, comportamentul uman este mereu într-un echilibru precar. 

Construcția mediului cultural, cu valorile şi normele sale specifice, presupune 
îngrădirea instinctelor sexuale şi a tendințelor agresive inerente naturii umane. Civilizația 
presupune aşadar reglementarea raporturilor sociale prin restricții ce îngrădesc satisfacerea 
pulsiunilor instinctuale, prin norme juridice şi morale, prin constrângeri, care sunt resimțite ca 
frustrări şi traumatisme psihice. Structurile interne al civilizației pun în opoziție libertatea 
individuală şi cerinţele existenței sociale, principiul plăcerii şi cel al realității. Astfel “edificiul 
civilizației se sprijină pe principiul renunțării la pulsiunile instinctuale”, pe refularea şi pe 
satisfacerea lor deviată, prin sublimare. 

“Pulsiunile instinctuale vor fi determinate să-şi modifice, prin deplasare, condițiile 
necesare staisfacerii lor...Sublimarea instinctelor constituie una dintre trăsăturile cele 
mai izbitoare ale dezvoltării în planul civilizației; ea este aceea care permite 
activităților psihice superioare, ştiinţifice, artistice sau ideologice să îndeplinească un 
rol atât de important în viaţa civilizată”. A 

Civilizația presupune şi limitarea agresivităţii, principiu al distrugerii, inerent şi el 
naturii umane. Fondul instinctual al omului ar cuprinde, după Freud, două componente 
energetice opuse, dar adesea inseparabile: o energie instinctuală a Erosului (libido), şi o 
energie ce ţine de Thanatos, de instinctul morţii (al agresivităţii, distrugerii). În consecință, 
după opinia lui Freud, în lumea umană am avea de a face cu un conflict permanent între acest 
fond instinctual şi normele raționale pe care le impune civilizaţia. Freud este tentat mereu să 
caute rădăcina conflictelor din plan cultural în substratul biologic şi psihologic al naturii 
umane. Astfel, spune el, civilizația şi umanitatea în întregul ei sunt sfâşiate între tendinţa de 
unire a indivizilor în forme comunitare de viaţă şi tendinţa spre agresivitate ce sălăşluieşte în 
străfundurile ființei umane, deci între “Eros şi Thanatos, între instinctul vieţii şi instinctul de 
distrugere” $È 

“Ca urmare a acestei ostilități primare, care îi ridică pe oameni unii împotriva 
altora, societatea civilizată este mereu amenințată cu ruinarea... Civilizaţia trebuie să 
facă totul spre a limita agresivitatea umană şi spre a-i reduce manifestările cu ajutorul 
reacţiilor psihice de ordin cultural. 

Cultura şi civilizația sunt astfel produsul sublimării, dar ele au un preţ greu, ce constă 
în permanentizarea insatisfacției. Aici se află sursa tensiunilor lăuntrice ale omului şi 
explicația faptului că “omul nu-şi găseşte fericirea în condiţiile civilizației”. Freud operează cu 
un model al naturii umane în care determinante sunt componentele biologice şi psihologice, cu 
imaginea unui individ care ar fi modelat de aceste structuri instinctuale, ce acţionează 
independent de contexte istorice, sociale şi culturale, structuri ce orientează motivațiile 
acțiunii Şi ale creaţiei umane. 

Concepţia psihanalitică a avut o influenţă deosebită asupra teoriilor despre cultură. 
Carl Gustav Jung a dus teoria psihanalitică spre o direcție filosofică şi antropologică mai 
amplă, lansând teza referitoare la inconştientul colectiv al speciei umane, în care şi-ar avea 
originea miturile şi arhetipurile fundamentale, cele care reprezintă substratul tuturor creațiilor 
culturale. 

la începultul secolului XX, filosofia culturii a fost marcată în chip esenţial de 
concepţiile lui Nietzsche şi Freud, dar şi de alte orientări teoretice şi spirituale (neokantianism, 
curente şi teorii artistice, noile teorii ştiinţifice), mişcări care au pus în discuţie statutul 


67 a. : : PERIE 
{ Sigmund Freud, Angoasa în civilizație, în Opere, vol. I, Bucureşti, Editura Ştiinţifică, 1991, p. 321. 
68. 
Ibidem, pp. 342. 
6 ; 
P ibidem ppi 3A. 

valorilor morale, ştiinţifice, estetice, religioase sau politice. Ele vor fi abordate în capitolele 
următoare. 


Conceptul de valoare. Abordări şi teorii 


Culturile au fost mereu definite ca sisteme integrate de valori, deci cea dintâi operaţie 
trebuie să fie definirea conceptului de valoare. Ce este valoarea? Sunt consacrate deja mai 
multe abordări, sensuri şi teorii, mai multe răspunsuri teoretice la această problemă. 

Paradoxul cu care se confruntă orice axiologie constă în faptul că “valoarea presupune 
ceva demn de apreciat şi pe cineva în măsură să aprecieze”, deci un moment obiectiv şi unul 
subiectiv. Dar, față de această problemă, întrebările vin în cascadă: despre care subiect este 
vorba: individual sau colectiv, rațional sau afectiv, acțional sau contemplativ, un subiect 
generic (general-uman) sau unul particular, determinat de contexte social-istorice? În legătură 
cu polul obiectiv al valorii, întrebările majore privesc următoarele variante: obiectul la care se 
referă valoarea este unul existent sau dorit, unul real sau unul ideal, relativ sau absolut, 
material sau fictiv, ontologic sau logic? 

Aceste întrebări au generat numeroase răspunsuri teoretice, dintre care unele au pus 
alternativele de mai sus în relații de disjunctție, altele în relații variate de conjunctie. Relația 
dintre cele două aspecte ale valorii (obiectiv/subiectiv) reprezintă problema fundamentală a 
oricărei axiologii sau teorii a culturii, cristalizată în următoarele întrebări: “sunt obiectele 
valori pentru că subiectul le valorizează, sau subiectul le valorizează pentru că ele sunt 
valori?; posedă obiectele valoare pentru că noi le dorim sau noi le dorim pentru că ele 
posedă intrinsec valoare?” 

Decisiv pentru definirea valorii este modul în care este privit raportul dintre subiect şi 
obiect. Astfel, există trei tipuri de concepții, “considerându-se fie că valoarea este imanentă 
subiectului, fie că este situată în sfera transcendentă a unor obiecte (materiale sau ideale), fie 


că rezultă din dintr-o interacțiune între subiect şi obiect”.!? În consecință, putem sistematiza 
concepţiile despre valoare în următoarele categorii. 

e Realismul naiv identifică valoarea cu o calitate intrinsecă a lucrurilor sensibile, a 
faptelor, a obiectelor naturale. Sub influența economiei politice, dar şi a concepțiilor 
materialist-pozitiviste, valoarea este identificată cu obiectul exterior subiectivității. 

e Concepții subiectiviste şi psihologiste. Valoarea este definită ca un atribut al 
subiectivităţii umane, ca trăire interioară, dorință, plăcere, interes, preferință, ideal. Ca 
exemple de teorii care întemeiază valoarea pe stările subiective ale omului sunt citate 
concepţiile lui Alexius von Meinong, R.M.Lotze şi Christian von Ehrenfels, afirmate la 
sfârşitul secolului al XIX-lea. Aceste poziţii teoretice subiectivizează valorile, le 
relativizează până la punctul în care nu mai pot explica existența unor valori sociale, 
comune, istorice, stabile etc. 

e Concepții biologiste şi rasiste. Rădăcina valorilor este una biologică. Valorile exprimă 
potențialul biologic al indivizilor şi al popoarelor. Nietzsche şi alți teoreticieni vor 
dezvolta această viziune care va duce la teoriile rasiste, ce au drept teze directoare: 
superioritatea biologică a unor popoare; dependenţa culturii de calitățile biologice; deci, 
implicația este: inegalitatea culturală a raselor. 

e Concepții autonomiste. Aparţin gânditorilor neokantieni - Heinrich Rickert, W. 
Windelband, Nicolai Hartaman. Valorile nu au existenţă, ci valabilitate. Ele alcătuiesc 

un fel de regiune autonomă, zonă separată atât de subiect, cât şi de obiect. Valorile au un 
statut asemănător cu ideile platonice. 


e Concepţia psihanalitică. Valorile sunt proiecția unor dorinţe refulate în subconștient, iar 


creația culturală, artistică mai ales, este expresia sublimată a acestor dorințe. Teoria lui 
S.Freud pune valorile în dependență de inconştient, zonă ce cuprinde impulsuri 
înrădăcinate în instinctul de conservare şi în pornirile erotice. 


e Concepții relaționale. Valorile nu se confundă nici cu trăirile subectului, deşi le 


presupun, nici cu atributele sensibile ale obiectelor, deşi le presupun şi pe acestea, ci 
sunt expresia unei relaţii specifice dintre obiect şi subiect. De această perspectivă s-au 
apropiat concepțiile fenomenologice, precum cea a lui Max Scheler, care considera 
valorile drept obiecte corelative ale unor “intuiţii emoţionale”. În gândirea românească, 
Petre Andrei, Tudor Vianu şi L. Grunberg sunt adepţi ai acestei viziuni relaționale. Un 
pol al valorii e situat în obiectivitate, altul în subiectivitate; deci valorile exprimă această 
corelație. Nu sunt substanțe, ci relaţii. 

Pornind de la această ultimă viziune, putem rezuma unele elementele definitorii ale 


valorilor în câteva propoziţii cheie: 


valoarea presupune un raport între un obiect (obiect fizic, unealtă, bun material, o operă 
spirituală, o idee, un gest, un comportament etc.) şi un subiect care prețuieşte obiectul 
respectiv; 


nu există valoare decât pentru un subiect determinat (individual sau colectiv), situat 
totdeauna într-un anumit context cultural, social şi istoric; 


subiectul apreciază calitățile obiectului în funcție de capacitatea acestui obiect de a-i 
statisface o seamă de trebuinţe, idealuri, aspirații; 


valorile se caracterizează prin polaritate (adevăr/fals, bine/rău, util/inutil, frumos/urât, 
sacru/profan etc.) şi prin ierarhie, în funcție de gradul realizării lor (între drept şi nedrept, 
adevăr şi eroare, frumos şi urât, bine şi rău etc. există situaţii intermediare) şi în funcţie de 
importanţa lor pentru o comunitate dată; 


valorile se întruchipează în bunuri, care sunt însuşite de indivizi pentru că le satisfac 
anumite nevoi, dar valorile au mereu şi sensul de idealuri şi aspirații; valorile subliniază 
contrastul dintre starea de fapt şi cea de drept, dintre realitate şi dorințele şi aspiraţiile 
noastre, dintre ceea ce este şi ceea ce trebuie să fie (în funcție de un ideal); 


valorile pot fi deosebite după domeniul lor (morale, religioase, politice, ştiinţifice, estetice 
etc.), după natura lor (valori materiale, valori spirituale, valori sociale sau valori personale 
etc.), după funcția lor (valori-mijloc, valori-scop), precum şi după alte criterii, cum ar fi 
semnificația, aria de răspândire sau durabilitatea lor (valori general-umane, valori 
universale, valori naționale, valori perene (“clasice”) sau valori ce au doar o recunoaştere 
conjuncturală, valori dominante sau secundare, etc.); 


Valorile sunt concomitent autonome şi solidare în tabloul axiologic al unei epoci sau al 
unei culturi determinate; păstrându-şi diversitatea şi autonomia, valorile formează 
configurații structurale şi istorice, se integrează funcțional într-un sistem de valori, iar 
societățile, grupurile umane şi culturile îşi definesc identitatea prin această configurație 
originală a sistemelor de valori; 


valorile sunt transmise prin mecanismele educaţiei şi ale socializării, fiind asimilate şi 
interiorizate de indivizi; ele dobândesc astfel un caracter normativ şi intră în structura 
mentalităților şi a convingerilor noastre, de unde acționează ca repere şi criterii de 
orientare a comportamentelor şi acțiunilor; 


criteriile de apreciere a valorilor sunt elaborate la nivel social, au o anumită stabilitate 
istorică, dar se caracterizează şi prin istoricitate şi relativitate; aceste criterii se schimbă de 

la o epocă la alta, diferă de la un grup social la altul, iar în actul concret de valorizare ele 
se individualizează în funcție de datele specifice ale unei personalități. 
Sistematizând trăsăturile distinctive ale valorii, L. Grunberg construieşte următoarea 
definiție amplă a valorii: 
“Valoarea apare astfel ca acea relație între subiect şi obiect în care, prin polaritate 
şi ierarhie, se exprimă prețuirea acordată (de o persoană sau de o colectivitate umană) 
unor însuşiri sau fapte (naturale, sociale, psihologice), în virtutea capacității acestora 
de a satisface trebuințe, necesități, dorințe, aspirații umane, istoriceşte condiționate de 
practica socială. Astfel spus, valoarea este relația socială în care se exprimă prețuirea 
acordată unor obiecte sau fapte, în virtutea unei corespondețe — istoriceşte determinate 
de mediul socio-cultural — a însuşirilor lor cu trebuințtele unei comunități umane şi 

idealurile generate de acestea”. 


Cultura ca sistem de valori 


Există azi un consens explicit asupra faptului că noțiunea de valoare se află în centrul 
oricărei definiții a culturii. Pentru a prezenta temele majore ale axiologiei vom urmări 
demersul sistematizator şi sintetic al lui Tudor Vianu, autorul primului curs de filosofia 
culturii şi de teorie a valorilor la Universitatea din Bucureşti, ținut în perioada interbelică. 
După ce parcurge analitic teoriile cele mai consistente din filosofia culturii, Vianu ajunge la 
concluzia că termenul de cultură exprimă suma valorilor create de om, mediul artificial şi 
simbolic în care omul îşi dobândeşte caracteristicile sale ireductibile. 

Cultura este un patrimoniu al valorilor, un univers axiologic în care omul îşi 
dobândeşte demnitatea sa. În centrul definiţiei sale stă conceptul de valoare. El defineşte 
valoarea în sens relaţional, ca fiind obiectul unei dorințe. 

"Scurt spus, o valoare este obiectul unei dorinţe. Această dorință poate să fie la 

rândul ei fizică sau morală. Un lucru care întruchipează în sine o astfel de valoare, un 
lucru care prin prezența sau prin întrebuinţarea lui poate să satisfacă această dorință 


se numeşte bun”. 

Definind cultura ca ansamblu structurat de valori, Vianu situează valorile la intersecția 
dintre dorinţe şi nevoi, pe de o parte, şi obiectele corelative acestora, care au capacitatea de a 
le satisface, pe de altă parte. “Dorinţa cuprinde valorile ca pe obiectele ei corelative” - spune 
Vianu. Valoarea este, deci, ținta unei aspirații, expresie a unui ideal sau scop. Actul cultural 
constă în introducerea unui obiect, prin creație umană, în sfera unei valori. Prin creație, omul 
investeşte un obiect cu o anumită valoare şi, deci, îl integrează culturii, îl înalță din natură în 
cultură. Cultura, mai spune el, constă în “introducerea obiectelor acestei lumi în sfera 
feluritelor valori”; astfel lumea capătă sens, iar lucrurile, privite din perspectiva unor valori, 
dobîndesc anumite semnificaţii umane. 

În cele mai frecvente înțelesuri, valoarea este "expresia ideală a unui acord între eu şi 


lume, care poate fi oricând realizat" ” Cultura, ca imperiu al valorilor, este văzută ca o 
axiosferă a existenței umane, un ansamblu de valori şi de criterii de apreciere a lumii. Orice 
valoare, deşi rămâne o proiecție ideală, se întruchipează relativ şi gradual într-un suport fizic 
(obiect, operă, imagine, comportament, acţiune), prin care îşi exprimă existenţa şi este 
încorporată în plasma vieţii concrete. Cultura delimitează în aria socialului tot ceea ce omul a 
inventat şi a introdus în câmpul existenţei, toate creațiile şi mijloacele care alcătuiesc mediul 
specific al existenţei umane. 

"Prin lucrarea tuturor creatorilor, prin tehnică şi prin artă, prin opere ştiinţifice şi 
prin instituții, prin codificări şi prin ritualuri, ne înconjurăm cu un mediu axiologic 
condițional”. 

În concepția sa, Vianu pune un accent deosebit pe actul cultural, adică pe ideea de 
creaţie. Vianu elaborează o concepție proprie asupra culturii, pe care o denumeşte “concepție 
activistă”, deoarece are în centrul ei ideea rolului activ al subiectului cultural. Cultura este 
deci procesul activ de creare a valorilor, de întrupare a valorilor în bunuri de civilizație şi de 
valorificare a lor conform nevoilor şi trebuințelor umane. 

El încearcă să combine teza autonomiei valorilor cu perspectivele psihologiste, 
respingând, totodată, poziţiile extreme ale acestor orientări. Între obiectivism şi subiectivism, 
Vianu consideră că valorile “reprezintă expresia ideală a unui acord între eu şi lume”, deci 
posibilitatea unei adaptări satisfăcătoare între lucruri şi conştiinţă. Vianu respinge atât 
psihologismul radical, care reduce valoarea la simple trăiri subiective, cât şi materialismul 
vulgar, care confundă valoarea cu lucrurile în afară relației lor cu omul. 

Deci valoarea este o relaţie a conştiinţei subiective cu lumea obiectivă. Deşi sunt 
expresia subiectivităţii, prin creaţie, valorile au obiectivitate şi valabilitate socială, fiind 
împărtăşite de grupuri umane. Ele sunt determinate de nevoile umane, răspund unor dorințe 
determinate, unor trebuințe, sunt expresia muncii şi a creativităţii umane, dar au în acelaşi 
timp şi un caracter social. Concepţia sa încearcă, aşadar, să concilieze determinările subiective 
şi obiective, individuale şi sociale, raționale şi afective ale valorilor. 

Valorile reprezintă o zonă intermediară între conştiinţă şi lucruri, o zonă autonomă dar 
care se află în acelaşi timp în corelație cu cele două realități, fiind o punte între subiect şi 
obiect. El este aproape, pe de o parte, de orientările platoniste, care acordă valorilor 
autonomie, ca o lume ideală. Dar, interesat mereu să asigure sinteza dintre ideal şi real în 
structura valorii, el va face distincție între valorile pure şi cele realizate, între mediul 
axiologic, autonom şi spațiul social. Substanţa valorilor este asigurată totdeauna de realități la 
care conştiinţa umană se raportează în mod necesar. De aici decurge obiectivitatea valorilor, 
pe care Vianu o numeşte “excentricitatea valorilor”, afirmând că ele sunt cuprinse de 
conştiinţă ca nişte realităţi exterioare ei. 


Clasificarea valorilor culturale 


Lumea valorilor culturale este de mare complexitate. “Există deci tot atâtea valori câte 
aspirații vibrează în sufletul omenesc”, spune Vianu. Valorile se diferențiază între ele, devin 
autonome în evoluţia istorică a culturii şi sunt ireductibile unele la altele, deşi ca geneză au 
temeiuri asemănătoare. Toate la un loc exprimă gama foarte bogată şi diversă a existenţei 
umane. Ierarhia valorilor e diferită de la o epocă la alta. 

“Analiza criteriilor de grupare ale valorilor ne-a arătat că fiecare valoare aparține 
unui sistem raţional de coordonate. O valoare poate fi reală sau personală, materială 
sau spirituală, mijloc sau scop, integrabilă, neintegrabilă sau integrativă, liberă sau 
aderentă faţă de suportul ei concret, perseverativă sau amplificativă prin sensul şi ecoul 
ei în conştiinţa subiectului deziderativ ”. m 

În funcție de aceste criterii, Vianu elaborează o topografie a universului axiologic, 
stabilind opt tipuri de valori: economică, vitală, juridică, politică, teoretică, estetică, morală, 
religioasă. Pentru fiecare domeniu al culturii există o valoare dominantă: sănătatea, utilul, 
dreptatea, puterea, adevărul, frumosul, binele, sacru. Ultimele patru sunt valori-scop, primele 
patru valori-mijloc. Observăm că în această scară valorile instrumentale, care îndeplinesc 

funcția de mijloc (primele patru) sunt situate în partea de jos a ierarhiei, iar valorile care 
îndeplinesc funcţia de scop (valori finale) se află în fruntea acesteia. Între aceste valori există 
relații de coordonare şi de influențare reciprocă, dar ele sunt “ireductibile” unele la altele. 
Chiar dacă genetic au fost conexate, valorile au dobândit treptat autonomie. 

Kant este cel care a teoretizat şi a fixat independenţa celor trei clase mari de valori: 
teoretice, morale, estetice (adevăr, bine, frumos). Fiecare valoare poate fi definită prin 
caracterele sale diferențiatoare, prin aspirațiile specifice pe care le satisface, prin finalitatea lor 
distinctă. Valoarea economică răspunde nevoii de întreţinere a vieții, valoarea teoretică nevoii 
de a organiza şi codifica experiența, iar valoarea etică nevoii de a reglementa raporturile 
armonioase între semeni. Pentru a exprima această autonomie a valorilor, Vianu afirmă că ele 
sunt “iraționale” în fondul lor, pentru că: 


e Nu pot fi reduse unele la altele, nu pot fi substituite, fiecare dintre ele având o finalitate 
intrinsecă, specifică; 


e Nu pot fi definite unele prin altele, nu pot fi definite prin raportare la o valoare 
supraordonată (cum ar fi, de exemplu, adevărul), aşa cum au încercat unii gânditori în 
antichitate sau alții în epoca modernă, care au propus definirea universului valoric din 
perspectiva unilaterală a unei singure valori (valori estetice sau religioase). Valorile au 
deci o ireductibilitate logică; 


e Ele au, de asemenea, o ireductibilitate genetică, întrucât nu pot fi derivate nici istoric unele 
din altele (morala din religie, arta din religie sau din muncă etc.), deşi au apărut 
concomitent, printr-un complex de condiții în care s-au interferat şi s-au influențat 
reciproc; 


e Când sunt trăite, valorile se asociază unui sentiment specific. Valorile cer să fie trăite, nu 
doar gândite; 


e Nu pot fi definite prin raportare la un gen proxim, pe care nu-l au; 


e Nu pot fi definite doar prin determinări logice, întrucât în structura valorilor intervin 
facultăți pre-logice (afectivitate, dorințe, idealuri etc.). 


Valoare şi sens în ştiinţele umane 


La începutul secolului XX, sub influenţa orientărilor neokantiene şi fenomenologice, s- 
a declanşat o dezbatere privind statutul valorilor în ştiinţele naturii şi în ştiinţele sociale şi 
umane. Filosofia culturii s-a cristalizat odată ce a devenit limpede pentru teoreticieni 
deosebirea dintre ştiinţele naturii şi ştiinţele spiritului, dintre natură şi cultură, dintre lumea 
fizică şi lumea morală. 

Aceste distincţii, formulate la sfârşitul secolului al XIX-lea de orientarea neokantiană, 
vor reveni mereu în teoriile culturii. Distincţiile dintre faptele obiective, independente de om, 
fapte repetabile exprimate sub formă de legi, prin judecăţi de existență, pe de o parte, şi 
fenomenele dependente de om, care fac parte din civilizația umană, fenomene irepetabile, 
individuale, care implică subiectivitatea umană şi care sunt apreciate în funcție de un anumit 
sistem de valori, aceste distincţii se regăsesc în toate abordările. Ele sunt importante întrucât 
au temperat excesul filosofiei pozitiviste de a aplica şi culturii legile naturii. 

Istoria umană, cultura şi creaţiile spirituale, caracterizate prin temporalitate şi 
semnificaţii contextuale, nu pot fi cercetate prin procedeele ştiinţelor naturii, întrucât ar 
însemna să reducem istoria la natură. Teoreticienii au arătat că aceste realități au drept specific 
ireductibil raportarea lor la valori, punându-le în raport cu omul şi condiţia umană. Wilhem 

deoarece evenimentele şi fenomenele din perimetrul istoriei umane şi al culturii au 
semnificaţii variabile, iar înțelegerea lor necesită o altă atitudine din partea observatorului, una 
participativă, din care derivă interpretări şi sensuri, astfel că demersul hermeneutic este 
obligatoriu. Dezacordul dintre modelul ştiinţei clasice şi noile discipline va fi declarat în toată 
amploarea sa la începutul secolului XX, când “științele spiritului” fac un gest revoluţionar de 
independenţă. Era vorba, la W.Dilthey şi alți gânditori care au participat la constituirea 
conştiinţei critice a ştiinţelor istorice şi umane, nu numai de o revoluţie metodologică, ci de o 
revoluţie care consacra o nouă viziune asupra omului şi asupra relației sale cu universul 
culturii.” Această nouă viziune se va proiecta apoi chiar şi asupra raportului dintre om şi 
natură. Reinterpretarea omului şi a istoriei sale antrenează - sau este solidară cu - o nouă 
imagine asupra naturii. Fără să urmărim o formulare paradoxală, putem afirma că, în decursul 
secolului XX, noua paradigmă, cu valoare strategică, a ştiinţelor umane se impune chiar şi în 
teritoriul ocupat de glorioasa paradigmă a raționalismului clasic: ştiinţele naturii. Căci, pe 
măsură ce paradigma clasică, dominantă în ştiinţele naturii, pierde teren în "restul culturii” 
(artă, ideologii, teorii sociale, doctrine politice, filosofie etc.), se va dizolva treptat şi 
autoritatea ei în ştiinţele naturii. 

Acest complex problematic priveşte modul ambivalent în care ne raportăm teoretic şi 
cotidian la realitatea umană, fie prin judecăţi de existență, fie prin judecăţi de valoare. Cele 
două tipuri de raportări sunt independente una de alta sau se “amestecă” şi sunt inseparabile? 
În ştiinţele naturii, canonul pozitivist a impus exigenţa de a despărţi categoric cele două tipuri 
de judecăţi, ca o condiţie pentru a obţine o “cunoaştere obiectivă”, netulburată de proiecţii 
subiectiviste şi antropomorfe. Dar poate fi respectată această normă raționalistă în cazul în 
care cercetăm şi analizăm comparativ propria noastră epocă în raport cu alte epoci istorice, 
putem descrie “obiectiv” istoria poporului din care facem parte în raport cu istoria altor 
popoare sau putem evalua corect (“obiectiv”) situaţia culturii noastre în raport cu alte culturii? 
Ce sens mai are ideea de obiectivitate din momentul în care noi suntem subiecți condiționați 
de contextul istoric în care trăim, de cadrul mental în care suntem fixați, de paradigmele şi 
mentalitățile actuale? Cum putem descrie (“ştiinţific”), explica, înţelege şi “interpreta” epoci, 
popoare şi culturi care au avut ori au ca temei al existenţei lor alte valori, norme şi criterii 
decât cele pe care le preţuim noi? Filosofia culturii s-a născut din această provocare cognitivă 
şi hermeneutică. 


3. CULTURĂ ŞI CIVILIZAȚIE. DISTINCȚII ŞI INTERFERENŢE 


Semnificaţia actuală a distincției cultură — civilizaţie 


Cultura şi civilizaţia formează o pereche conceptuală în toate construcțiile teoretice 
dezvoltate în cadrul filosofiei culturii. Această relație constituie chiar una dintre temele majore 
ale disciplinei noastre. Distincția a fost utilizată încă din secolul al XIX-lea, dar consacrarea ei 
se datorează lui Oswald Spengler (1880-1936), care defineşte civilizația ca fiind faza de 
decădere a culturi. Într-o viziune organicistă şi ciclică a istoriei, Spengler considera cultura un 
“organism” care, după geneza sa, parcurge o fază de creştere şi de maturizare, caracterizată 
prin dezvoltarea plenară a activităților spirituale (ştiinţă, artă, religie, credinţe, principii 


Pentru semnificaţia pe care o are la Dilthey raportul dintre individual şi universal în istorie, vezi, Raymond 

juridice şi morale etc.). După aceste faze urmează faza de decădere, când cultura se 
“cristalizează” în forme stilistice îngheţate, se ofileşte şi se transformă în civilizație, fază în 
care predomină maşinismul, spiritul mercantil şi pragmatic, viața umană se tehnicizează, alte 
caracteristici fiind ireligiozitatea mediului social, tranzacționarea valorilor morale, lipsa de 
ideal spiritual etc. 

Cei mai mulți teoreticiani au criticat această viziune, în primul rând considerarea 
culturii şi a civilizaţiei ca două faze succesive în evoluția unor societăți, dar n-au abandonat 
distincția respectivă. Au privit însă cultura şi civilizația ca două componente simultane ale 
vieții umane, ca două registre diferite prin componente, structură şi funcții, dar 
interdependente. Pe această linie se situează aproape toţi gânditorii reprezentativi care au 
dezvoltat teorii consistente cu privire la cele două concepte (Max Weber, Ernst Cassirer, 
Fernand Braudel, Arnold Toynbee, Edgar Morin, Paul Ricoeur ş.a.), cu diferenţe şi nuanţe, în 
funcţie de perspectivele analitice. În aceaşi categorie se înscriu şi gânditorii români (S. 
Mehedinţi, Blaga, Vianu) la care vom face referinţe în continuare. 

Deşi gândirea contemporană se fereşte de dichotomii foarte severe, totuşi distincția 
dintre cele două componente ale universului uman se dovedeşte utilă şi ne fereşte de confuzii 
atunci când suntem puşi în situația de a judeca anumite evoluţii şi transformări chiar ale lumii 
actuale. Mircea Malița, adept al acestei distincții, denunță “costul confuziei” dintre cele două 
realități, luând în discuţie cazul teoriei lui Huntington (la care ne vom referi mai la vale), autor 
care defineşte civilizațiile prin elemente culturale, ajungând astfel la “concluzii greşite” cu 
privire la conflictele specifice ale actualități. 

“Toate activităţile omului sunt puse în acelaşi coş. Poemele şi lirismul stau la un loc 
cu automobiliul şi computerele. Credinţele religioase şi folclorul sunt tratate împreună 
cu strategia şi politica du 

Politologul american preia această abordare globalizantă şi indistinctă a culturii şi 
civilizației din tradiţiile antropologiei americane, care s-a constituit prin cercetarea modului de 
viață al triburilor amerindiene şi prin analiza etnologică a culturilor numite “primitive”, din 
diverse zone ale lumii, societăți şi culturi ce au organicitate şi structuri integrate. Ele se 
caracterizează printr-un maxim de structură şi un minim de istorie, cum spunea Levi-Strauss. 
În aceste societăţi, uneltele, activităţile economice şi practicile magice, sistemele de înrudire în 
cadrul grupurilor (studiate cu predilecție de antropologie), credințele religioase, codurile 
morale şi sancțiunile juridice, instituţiile politice şi militare, conduita membrilor comunității în 
caz de război, formele de educaţie şi de expresie artistică, riturile şi ceremoniile sociale, toate 
sunt solidare, interferente şi amalgamate existențial. 

A proiecta asupra societăților moderne această imagine construită prin analiza 
societăților arhaice şi premoderne, societăți în care diviziunea muncii, a instituţiilor şi a 
formelor de expresie artistică era incipientă, reprezintă o gravă eroare ştiinţifică. În societăţile 
arhaice avem de a face cu sincretismul valorilor şi al practicilor, în societăţile moderne avem 
de a face cu autonomia valorilor şi a atitudinilor. Cultura modernă s-a specializat în disocieri, 
discriminări, departajări, frontiere ştiinţifice, artistice, morale, politice etc., pe când cultura 
actuală, numită adesea postmodernă, tinde să anuleze aceste autonomii şi cultivă cu fervoare 
amalgamul şi confuzia. 

“Defectul axiomatic” al teoriei lui Huntington, spune Malița, constă în “confuzia dintre 
cultură şi civilizaţie”, de unde decurg alte concluzii eronate: teza privind pluralismul 
civilizațiilor (Huntington consideră că epoca actuală este una “multicivilizațională”), 

conflictul civilizațiilor (în locul conflictelor cultural-identitare) şi neglijarea proceselor de 
integrare regionale.5! 

Mircea Malița apreciază că distincția clasică din filosofia culturii ne cere să distribuim 
activitățile omului nu în două faze distincte sau pe două registre (valoric diferite), ci pe o axă 
cu “doi poli”, la extremităţi având caracteristicile cele mai deosebite, iar spre centrul axei 
zonele de interferență, în care putem constata cazuri de “rezonanţă” între cultură şi civilizaţie. 
Cu precizarea că pe când culturile sunt diferite, civilizația este “una singură”, cu deosebiri 
privind “treptele” sau performanţele ei. 


“Polaritate concordantă 

[...] Putem astfel distinge între activităţile umane pe cele care ţin de credinţă (beliefs). 
Acestea sunt esențialmente subiective. Două mari categorii pot fi imediat identificate: religiile 
şi ideologiile, ca forme fundamentale de articulare a unor credințe, opinii, presupuneri sau 
ipoteze de bază. Valorile aparțin aceleiaşi categorii, ele fiind în ultimă instanță preferințe, 
organizarea unei ierarhii de idei, aspirații, obiective, gusturi. Ele izvorăsc din tradiții şi 
obiceiuri şi caracterizează grupuri legate prin limbă şi istorie, ce le sunt proprii. Manifestările 
lor sunt atitudinile şi mentalitățile specifice. Culturile apar întotdeauna la plural, singularul 
cere adjectiv. Să numim acest gen de activități umane: culturi.|...] 

Sub semnul civilizaţiei stau cunoştinţele verificabile şi uşor transmisibile. De aceea, 
noţiunea cea mai strâns legată de civilizaţie este bl/ue-printul, reţeta sau instrucțiunea de 
fabricare sau folosire. Dacă izvorul cunoştinţelor este ştiinţa, sfera lor de aplicare principală 
este tehnica. În toate țările, indiferent de limbă, tradiție şi obiceiuri, locomotivele, 
automobilele, căile ferate, telefoanele, aparatele casnice, televiziunea şi computerele se produc 
şi se utilizează la fel. În termen mai vechi se spunea că sfera materială este de domeniul 
civilizației, iar cea spirituală de ordinul culturii, dar “materia” arhitecturii din cultură şi 
“materialitatea” informației din civilizație ne fac să depăşim această definiție. Important este 
faptul că reprezentând un stoc de cunoştinţe comunicabil şi transferabil, civilizaţia are o 
vocaţie universală pronunțată, trece peste graniţele teritoriale sau culturale, tinde spre unitate 
şi omogenizare. Nu numai producţia de bunuri ce stă în centrul civilizației reclamă acest lucru, 
dar şi circulaţia bunurilor, schimburile şi comerţul, afacerile şi finanţele”. 


Mircea Malița, Zece mii de culturi, o singură civilizaţie, Bucureşti, Editura Nemira, 
1998, pp 24-25. 


Civilizaţia ca realizare practică a valorilor culturii 

Înţelesul cel mai răspândit al civilizaţiei vizează infrastructura tehnică a vieții umane şi 
formele de reglementare a vieţii sociale prin norme, instituţii şi convenții acceptate. În raport 
cu valorile culturale, spațiu al creațiilor simbolice, “nemateriale”, “ideale”, civilizația ar 
exprima, pentru mulți teoreticieni, integrarea socială a acestora, funcționalitatea lor practică, 
asimilarea valorilor în modul de viaţă, în toate formele de manifestare ale unei societăți. 

Dacă raportăm cultura la credințe, idei, valori, simboluri şi atitudini, vom raporta 
civilizaţia la bunuri, tehnici, practici, norme şi instituţii, ca valori obiectivate social, devenite 
mijloace operaționale de satisfacere a unor trebuinţe materiale sau ideale. Ca elemente de 
civilizație, bunurile sunt suporturi materiale şi întruchipări concrete ale valorilor culturale, fără 
a postula neapărat o anterioritate a acestora din urmă. Civilzaţia exprimă astfel finalitatea 
practică a creaţiilor, efectul lor în câmpul existenţei cotidiene a oamenilor. De unde şi tentația 

unor autori de a identifica civilizația cu aspectul material şi tehnologic al culturii, cu 
instituţiile, cu modul de viaţă al unei comunităţi. 

P.H. Chombart de Lauwe a construit următorul tabel pentru a marca sensurile diferite 
acordate inițial conceptelor de cultură şi civilizaţie în mediile franceze şi germane, sensuri 

care s-au impus apoi în țările anglo-saxone şi în Europa continentală: 


Caan Zivilisation Bildung 
materielle 


Țările anglo-saxone Europa continentală 


Culture Culture 
(proprie unei societăţi) (progres personal ori colectiv) 
civilisation civilisation 


(progresul umanității) (caracterizează o societate 
ori un ansamblu de societăţi) 


În spaţiul intelectual francez termenul de “civilisation” este utilizat pentru a desemna 
ceea ce îndeobşte este desemnat prin cultură, iar germanii au utilizat termenul de “kultur” 
pentru a desemna civilizaţia. Pentru francezi, civilizaţia are o sferă mai largă, ea cuprinde 
cultura ca o componentă spirituală, iar componenta ei materială formează civilizația propriu- 
zisă. Pentru germani, cultura este termenul dominant, iar civilizația este o componentă a 
culturii, fiind o aplicație sau o întruchipare materială a valorilor culturale. Sensul special al 
termenului de cultură este cel de construcție spirituală a personalităţii, de “bildung”. Din 
spațiul germanic, termenul de cultură, mai bogat în înțelesuri, se va extinde în mediile 
răsăritene, inclusiv în România, unde se impune cu sensul de ansamblu al “deprinderilor 
sufleteşti”, al creațiilor spirituale ce caracterizează o națiune. 

Această inversare terminologică a creat multe confuzii. În teoriile anglo-saxone, 
civilizația este utilizată cu un sens sinonim celui de cultură, fie, din perspectivă evoluționistă, 
civilizația defineşte doar acele culturi care au atins o treaptă de dezvoltare ridicată, în opoziţie 
cu termenul de “culturi primitive”. Orientările culturaliste americane au considerat ca un 
ansamblu de modele comportamentale învăţate, asimilate şi respectate de o comunitate, deci 
ca o realitate emergentă, supraorganică, dependentă de procesul de simbolizare.” 

Astfel, cultura şi civilizația au fost privite fie în relație de opoziție, fie în realție de 
unitate, fie ca termeni sinonimi, care se referă la aceeaşi realitate. De exemplu, Al. Tănase 
apreciază că fenomenul cultural este alcătuit din două procese sau cicluri strâns legate: “un 

ciclu al creaţiei şi al instituirii valorilor, un ciclu al circulaţiei şi al realizării valorilor”. 


Civilizația vizează al doilea proces, cel al realizării tehnice şi practice a valorilor, transmiterea 
lor în spaţiul social şi asimilarea lor de către indivizi, modalităţile organizate şi 
instituționalizate de socializare a valorilor, cum ar fi sistemul educației şi cel mediatic. Astfel, 
civilizația este înțeleasă ca fiind “cultura în acţiune”, adică “intruchiparea culturii în mediul 
de viaţă, de muncă şi comportare, în obiecte ale universului artificial, deci mişcarea sa din 


panteonul valorilor spre forumul cetății, pătrunderea în laboratorul vieţii practice” $ 

Tehnica reprezintă mecanismul esențial de traducere a valorilor culturale (“simbolice”) 
în bunuri de civilizație (materiale, practice, instrumentale). Toate invențile tehnice ale 
umanității au fost precedate de “idei”, de un set de cunoştinţe şi informații care s-au 
materializat apoi în tehnici, instrumente şi programe educaționale. Toate invențiile care au 
sporit puterea omului asupra naturii şi au ameliorat condițiile de viață - prepararea termică a 
alimentelor, roata, moara, furca de tors, războiul de ţesut, roata olarului, metalurgia, folosirea 
cimentului în construcții, tehnicile de navigație, telescopul, rigla de calcul, tiparul, maşina cu 
aburi, maşina de cusut, calea ferată, fotografia, generatorul de curent electric, becul, telefonul, 
automobilul, avionul, submarinul, fierul de călcat, stiloul şi pixul, radioul, televiziunea, 
radarul, laserul, calculatorul, videocasetele, xerox-ul, fax-ul, telefonul mobil etc. - toate 
reprezintă sinteze între cunoştinţe, atitudini şi tehnici, deci între cultură şi civilizație. Dacă 
analizăm evoluția omenirii din acest punct de vedere, s-ar părea că ideile şi cunoştinţele au 
anticipat înfăptuirile tehnice ale civilizației. Dar în evoluţia reală lucrurile s-au întrepătruns. 
Presiunea necesităților materiale ale vieţii şi constrângerile adaptării la mediu au orientat 
inteligenţa practică şi imaginaţia simbolică. 


Simbolic şi instrumental, specific şi universal 


Distincția dintre simbolic şi instrumental pare a fi o cheie universală prin care putem 
înțelege raportul dintre cultură şi civilizație. 

Funcția simbolică a culturii, funcție pe care Blaga o numeşte metaforică şi revelatorie, 
se regăseşte în toate creațiile culturale (limbă, mitologie, religie, artă, principii morale etc.), 
inclusiv în ştiinţă, întrucât şi aceasta este o formă prin care omul încearcă să dezvăluie 
misterul lumii. Această funcție universală, ce se întâlneşte în toate culturile lumii, se manifestă 
totdeauna în forme stilistice particulare, în cadrul unui "câmp stilistic” determinat. Aspectul 
stilistic e prezent şi în planul civilizaţiei, dar aspectul simbolic revelatoriu, nu. 

Cultura ar urmări ținte simbolice şi revelatorii, civilizația ţinte practice, finalități 
pragmatice, neavând caracter revelatoriu, ci doar "prin reflex un aspect stilistic accesoriu”. 
Din teoria lui Blaga rezultă că valoarea diferenţiatoare a oricărui aspect al realității sociale e 
direct proporțională cu intensitatea funcției sale simbolice (deci culturale) şi invers 
proporțională cu funcția utilitară (ce intră în atributul civilizației). La fel, şi gradul de 
specificitate etnică este dat de densitatea stilistică a creațiilor şi a bunurilor, densitate ce scade 
de la artă la tehnică, pe traseul cultură-civilizație, fără a lipsi cu totul nici în cele mai prozaice 
manifestări umane, în modurile de viaţă ale comunităţilor umane. 

O diferenţiere explicită, pe baza aceloraşi criterii, face şi G. Călinescu, în formulări 
demne de reținut: 

"Civilizaţia e un mod artificial de trai, valabil universal, în vreme ce cultura e un 

fenomen concret, care se situează în timp şi spaţiu. Peste tot unde mergem - conchide G. 
Călinescu - întâlnim scaune şi paturi, sobe şi solnițe. Numai stilurile, ca semne ale 

culturii, sunt deosebite”. 


Totuşi, G. Călinescu subliniază mereu întrepătrunderea dintre aspectele culturale şi 
cele de civilizaţie, pornind de la ideea că "spiritul uman îşi găseşte adevărata expresie în 
obiecte”, iar prin civilizație trebuie să înţelegem "spiritul exprimat, devenit material”, 
încorporat în "monumente, în înțeles larg". În aceste monumente se îmbină funcţiile utilitare 
cu cele estetice şi spirituale, astfel că "într-o fară înaintată, civilizația şi cultura merg mână în 
mână, în aşa chip încât un obiect de civilizaţie este în acelaşi timp şi un fenomen cultural" $ 
Deşi "civilizația şi cultura nu sunt despărțite printr-o prăpastie" şi există o sudură între 
aspectele materiale şi spirituale "până într-acolo că e greu a le separa", sensul distincţiei 
dintre ele nu dispare: 

"Singura distincție legitimă este aceea că în unele obiecte accentul cade asupra 

utilului universal, iar în altele asupra gratuitului specific, că unele vorbesc mai mult 


instinctului de conservare, iar altele mai mult sufletului”. e 
Obiectele ce alcătuiesc universul civilizaţiei poartă în ele semnificaţii umane 
particulare, astfel încât dobândesc pecetea unor stiluri, care, "ca semne ale culturii”, sunt 
diferite. Aşadar, pe măsură ce ne ridicăm cu analiza din planul instrumental al vieții sociale 
spre componentele cu funcție predominant simbolică (niveluri ce-şi exercită funcţia 
"instrumentală" într-un mod atât de "mijlocit" încât au putut fi declarate "gratuite", 
"dezinteresate", "inutile" etc.), creşte în intensitate şi coeficientul lor "stilistic", marca 
originalității, semnul distinctiv al identității. Acest fenomen e vizibil atât în creaţia 
individuală, cât şi în cea colectivă. Totuşi, civilizațiile nu sunt doar o colecţie de tehnici, 
instrumente şi instituţii eterogene; în nucleul lor acționează un model cultural, un sistem de 
valori şi de credinţe, anumite forme predominante de raportare la lume şi la om, lucru pe care-l 
menționează şi Călinescu: 
"O civilizaţie, deci, presupune o comunitate de vederi şi un consens în formele de 
train. 
Orice distincție am introduce între cele două concepte, important este de a nu 
contamina o distincție ce are sens descriptiv cu evaluări de natură axiologică, de a nu 


An 


devaloriza înfăptuirile civilizației materiale în raport cu spiritualitatea "înaltă" a culturii. 


Civilizațiile ca subdiviziuni ale umanităţii 

Raportul dintre cultură şi civilizație a generat interminabile controverse în ultima sută 
de ani. Cultura a fost definită ca ansamblu al valorilor spirituale şi al deprinderilor sufleteşti, 
iar civilizația ca sumă a mijloacelor materiale de ameliorare a vieţii; cultura ca un indicator al 
identităților (individuale, sociale, etnice, naţionale), iar civilizația ca un factor de unificare a 
societăților. 

La începutul secolului XX s-a declanşat o semnificativă dispută filosofică asupra 
raportului dintre cultură şi civilizație, care s-a prelungit în perioada interbelică. Cum am arătat, 
şcoala morfologică germană (Leo Frobenius, Oswald Spengler) a consacrat ideea opoziţiei 
dintre cultură şi civilizaţie, acordând primei noţiuni sensul de configurație spirituală, expresie 
a unui "suflet" particular, ce ar ține de o reprezentare intuitivă şi o trăire specifică a spaţiului, 

iar ultimului termen sensul de înfăpturi materiale, utilitare, de activitate mercantilă, tehnică, 
fără pecete identitară. Culturile ar evolua în cicluri închise, paralele, fără comunicare între ele, 
iar civilizația ar reprezenta faza de declin a unei culturi. Raportul dintre cultură şi civilizație 
este văzut ca unul de succesiune, nu de simultaneitate. 

Această reprezentare este depăşită azi, când cele două aspecte ale existenţei umane 
sunt considerate dimensiuni constitutive şi concomitente ale societăţilor. Începând din 
perioada interbelică, pentru toți gânditorii de marcă cultura a funcționat ca un concept cu 
vocaţie sintetică şi generalizatoare, ca un indicator distinctiv al condiţiei umane. 

Conceptul de civilizație a primit şi el interpretări variate. Nota comună a definiţiilor 
pune accentul pe componenta instrumentală, tehnică, practică şi materială a vieții umane. Este 
conceptul care se referă la dimensiunea “terestră” a vieţii, la bunurile “tangibile” care au 
funcţii instrumentale şi ameliorează viaţa societăţilor. În cele mai multe reprezentări, 
civilizațiile decupează mari unităţi ale istoriei universale, cadrele şi modurile de viaţă ale unor 
popoare şi societăți solidare prin religie, tradiții, instituţii politice şi juridice, trăsături 
culturale, valori, idealuri, forme artistice, tipare de acțiune practică, tehnologii. Civilizaţiile s- 
au născut şi s-au diferențiat în fluxurile ramificate ale istoriei, interacționând în forme variate, 
fără a-şi pierde specificitatea relativă. Ele exprimă structuri de durată lungă ale existenţei 
umane, în varietatea lor geografică şi istorică, manifestându-se prin moduri complexe de 
organizare economică, instituțională şi politică a societăților. 

Sistematizările şi clasificările aplicate civilizațiilor diferă de la un autor la altul, iar 
frontierele dintre civilizaţii sunt şi mai greu de trasat azi, când aceste mari entități cultural- 
istorice se combină şi interferează, într-un proces de mondializare şi globalizare a 
economiilor, tehnologiilor, comunicaţiilor şi chiar a unor valori şi forme simbolice. 

Civilizațiile sunt pentru mulţi teoreticieni (Toynbee, Braudel, Levi-Strauss) vaste 
unităţi de viaţă istorică, răspândite pe o arie geografică variabilă, ce integrează comunități şi 
societăți diverse, articulate pe baza unor înrudiri fundamentale ce ţin de sistemul de valori, de 
modul de viaţă şi de infrastructura lor tehnologică. Popoarele europene, deşi au puternice 
diferenţe lingvistice, istorice, sociale şi culturale, au totuşi o serie de caracteristici spirituale 
comune, formate pe tradiția culturii greco-romane şi pe suportul religiei creştine, pe ideile 
umanismului modern, aspecte de civilizație care le disting de popoarele arabe, africane sau de 
chinezi. În acest sens, putem afirma că arabii, europenii şi chinezii au dezvoltat de-a lungul 
timpului civilizații distincte, altfel spus, entități culturale largi, ce nu pot fi subsumate altei 
entități integratoare, decât umanităţii, privite generic. Dacă umanitatea generică este termenul 
limită prin care ne referim la destinul omului în cosmos, termenul de civilizație - însoțit 
permanent de cel de cultură, ca un dublet structural - este un concept de fundal pentru a 
exprima formele istorice de organizare a societăţilor şi a existenței umane, în tipare 
consolidate de practici seculare sau multimilenare. 


Comunicarea şi dialogul civilizaţiilor 

Antropologul Claude Levi-Strauss spune că cea mai mare nenorocire ce s-ar putea 
întâmpla unui popor ar fi “de a rămâne singur pe lume”. Civilizaţiile, în varietatea lor istorică 
şi tipologică, au dezvoltat modalități specifice de răspuns la necesitățile fundamentale ale 
omului, strategii complexe de dezvoltare şi raportare la istorie, dar ele au interacţionat şi au 
comunicat permanent. Prin mas-media, însă, comunicarea dintre ele a luat forme generalizate, 
pregătind “satul global”, anunţat de McLuhan. 

Culturile naţionale au o firească deschidere spre universal, spre dialog şi schimb de 
valori cu alte culturi şi spaţii spirituale. Epoca modernă şi cea contemporană au intensificat 
comunicarea socială a valorilor şi comunicarea dintre culturi, odată cu extinderea 
extraordinară a sistemului mediatic, astfel că interferenţele culturale, conexiunile şi 

schimburile de valori au devenit astăzi realităţi dominante. În plan cultural, şi lumea 
contemporană reproduce, în forme evident schimbate, raportul structural dintre unitate şi 
diversitate. Globalizarea este dublată de o tendință complementară, de un interes tot mai 
pronunţat al culturilor pentru identitatea lor spirituală, concepută însă ca fiind integrată, nu 
izolată, în vastul circuit al comunicării. 

Culturile interferează şi comunică între ele, fiind cuprinse de obicei în anumite arii 
regionale sau continentale de civilizație (de ex., lumea bizantină, civilizația arabă sau 
civilizația europeană modernă) sau în anumite forme istorice de universalitate, în tipuri de 
spiritualitate dominante, ce acoperă lungi perioade (cum au fost Epoca Renaşterii, clasicismul, 
luminismul, romantismul etc.). Astăzi, în lumea comunicării generalizate, se vorbeşte de 
trecerea spre cultura post-modernă, caracterizată de un amestec al stilurilor, de renunţarea la 
marile ideologii politice şi artistice, de dispariția frontierei dintre cultura de elită şi cea 
“populară”, de extinderea culturii de consum şi a industriilor de divertisment. Este vizibil şi 
caracterul policentric al creaţiei culturale contemporane, diversificarea formelor şi a centrelor 
zonale de creaţie. În lumea contemporană, cu tensiunea ei structurală dintre globalizare şi 
identitate, interdependenţele crescânde nu anulează identitățile culturale, dar le obligă să se 
redefinească într-o lume ce a devenit globală şi policentrică, o lume în care identitatea 
culturilor - cum spunea antropologul Claude Levi-Strauss - este o funcție a relaţiilor dintre ele, 
nu o consecinţă a izolării lor. Identitățile nu se consolidează prin izolare şi autarhie, ci prin 
creație performantă şi participare competitivă, prin afirmarea lor în spaţiul universalității. 

Identităţile istorice mari cu care operăm în această perspectivă nu pot fi înţelese ca 
fracțiuni izolate şi fără comunicare între ele. Dimpotrivă, investigaţiile istorice au arătat că 
niciodată culturile şi civilizațiile nu au trăit ca unităţi închise, ci au practicat mereu schimburi 
şi transferuri de bunuri şi idei, încă din timpuri străvechi, cum a fost şi celebrul "drum al 
mătăsii", înlocuit azi de noile mijloace de transport şi de comunicare. Aceste schimburi s-au 
intensificat în timpurile moderne, iar astăzi societățile aparținând unor civilizații diferite se 
află în raporturi vitale de cooperare, de schimb economic, comercial, ştiinţific şi tehnic. 
Interferenţa şi comunicarea dintre civilizaţii nu le diminuează specificitatea, alimentată în 
continuare de alte aspecte ale lor, de la religie, comportament, limbă, tradiţii, instituţii 
specifice şi forme expresive. În contextul discuţiilor de azi despre integrare şi identitate este 
bine să ne amintim de avertismentul antropologiei care ne spune că 

"nu trebuie să uităm vreodată că nici o fracțiune a omenirii nu dispune de formule 

aplicabile totalității şi că o omenire amalgamată într-un gen de viață unic e de 

neconceput, deoarece ar fi o omenire osificată". 


4. TEORII CU PRIVIRE LA RAPORTUL _ DINTRE CULTURĂ ŞI 
CIVILIZAȚIE 


Vom prezenta în continuare câteva teorii cu privire la civilizație şi la raportul cultură- 
civilizație (Toynbee, Braudel, Huntington), teorii care s-au impus în literatura de specialitate. 
Din spațiul gândirii româneşti am selectat trei autori (Mehedinţi, Blaga, Vianu), care au 
dezvoltat teorii consistente asupra acestei teme. 


Arnold Toynbee: civilizațiile ca entități ale istoriei universale 


Arnold Toynbee (1889-1975) a elaborat o amplă teorie asupra civilizațiilor, înțelegând 
prin acestea mari grupuri umane, “societăți vaste”, cum le numește teoreticianul englez, ce 

cuprind etnii, popoare, state, chiar imperii, şi care formează, prin legăturile dintre ele, mari 
“ansambluri” ce se întind pe suprafeţe geografice considerabile.” Istoria unui popor sau a unui 
stat național nu poate fi înţeleasă decât dacă este integrată în evoluția acestor mari comunități 
şi unități de viaţă, civilizațiile, singurele care îşi sunt suficiente lor înseşi, singurele care 
“cuprind fără a fi cuprinse”. Civilizaţiile sunt astfel “domenii inteligibile pentru studiul 
istoric”. 

“Unitatea inteligibilă a studiului istoric nu este nici statul naţional, şi nici (la 
celălalt capăt al scării de referinţe) omenirea ca un tot, ci este o anumită alcătuire a 
umanității, alcătuire pe care am denumit-o societate. Am descoperit cinci asemenea 
societăți existente în zilele noastre, împreună cu anumite rămăşiţe fosilizate ale unor 
societăți moarte sau dispărute ”.” 

Toynbee foloseşte în mod indistinct denumirea de societăți şi civilizaţii, deşi el 
deosebeşte în cadrul acestor “societăți” două categorii: civilizațiile şi “societățile primitive”. 
Societăţile primitive, apreciate la circa 650 ca număr, sunt cele care nu au dat naştere unui 
“proces de civilizaţie”, sunt societăți stagnante, îngheţate, fără evoluţie. 

Societăţile care sunt numite “civilizații” ar fi, după Toynbee, în număr de 21 în 
întreaga istorie cunoscută a umanităţii. Ele au anumite caracteristici comune întrucât “ele şi 
numai ele sunt angajate în procesul de civilizaţie”." Toynbee a introdus o serie de concepte 
specifice pentru a explica mecanismul de evoluţie al civilizaţiilor (filiaţia civilizațiilor, 
mimesis, stat universal, biserică universală, năvălirea barbarilor, proletariat intern şi extern, 
interregn, epoci eroice, provocare şi răspuns, minoritate dominantă şi creatoare etc.), concepte 
care nu pot prezentate şi analizate în acest cadru. 

Din cele 21 de civilizații, unele s-au stins fără a genera “urmaşi”, altele 5 ar fi încă 
active în lumea contemporană: civilizaţia creştină occidentală, civilizaţia creştină ortodoxă, 
civilizaţia islamică, civilizaţia hindusă, civilizaţia extrem-orientală.” Aceste cinci civilizaţii 
actuale descind fiecare din alte civilizații, pe care le continuă. 

După cum se poate observa, factorul fundamental care diferențiază aceste civilizaţii 
este religia şi complexul de valori altoit pe credinţele religioase. Pentru Toynbee, în nucleul 
unei civilizaţii se află un set de valori spirituale, valori care dau caracterul global al civilizaţiei 
respective. În analizele sale atât de amănunțite uneori, el disociază în arhitectura unei 
civilizaţii trei planuri: “planul economic, cel politic şi cel cultural”. Tipul de economie se 
poate extinde nelimitat în spaţiul intern al unei civilizații (şi chiar la scară globală, asupra altor 
civilizaţii, cum este cazul economiei de tip occidental), tipul de organizare politică la fel, dar 
nucleul “cultural” din interiorul unei civilizații, în pofida atâtor influenţe reciproce dintre ariile 
de civilizaţie, rămâne specific, particular şi distinct. Civilizaţiile îşi au în religie şi în sistemele 
de valori spirituale ultima redută a identităţii lor structurale şi istorice. 

“În lupta pentru existenţă, Occidentul a împins societăţile contemporane lui către 

marginea zidului şi le-a învăluit în mrejele superiorității lui economice şi politice, dar 
nu le-a silit să renunțe la culturile lor distincte. Oricât de asuprite ar fi, aceste societăţi 

îşi pot încă menține sufletul intact”. 

Arnold J. Toynbee, Studiu asupra istoriei (sinteză a volumelor I-IV de D.C.Sommervell), Bucureşti, Editura 


Humanitas, 1997, pp 15-30. 

3 Ibidem, p. 29. 

Ibidem, p. 25. Alături de aceste cinci civilizații, el mai menționează alte două “relicve fosilizate” ale unor 
civilizații similare, ce îi cuprind pe creştinii monofiziți, pe nestorieini (din Orientul Mijlociu), pe evrei şi parsi, 
precum şi anumite ramuri ale budismului şi pe jainii din India. 

Între timp, lucrurile s-au schimbat, altfel spus, s-au schimbat şi strategiile şi tehnicile 
de subordonare, în pofida convingerii (“umaniste”) a lui Toynbee că ţările occidentale s-ar fi 
mulțumit să cucerească militar teritorii şi resurse, să impună în societățile coloniale practici 
economice şi sisteme politice similare cu cele occidentale, dar (supremă dovadă de toleranță!) 
nu le-ar fi silit pe acestea “să renunțe la culturile lor distincte”, permițându-le să-şi menţină 
“sufletul intact”. Experiențele contemporane dovedesc exact contrariul şi ne-au imunizat (cel 
puţin pe teoreticienii lucizi) în fața unor astfel de consideraţiile nobile şi generoase. 
Expansiunea colonială a Occidentului (începută în perioada Renaşterii) a urmat o logică 
“naturală”, trecând de la exterior spre interior, de la cucerirea militară a teritoriilor şi 
resurselor, la impunerea mecanismelor economice şi politice, pentru a se focaliza azi pe 
schimbarea culturii spirituale a popoarelor din periferie (a “sufletului” lor), astfel încât ele să 
asimileze “valorile” şi “atitudinile”, aspiraţiile şi conduitele specifice modului occidental de 
consum, fără a dispune de tehnologia şi de întregul sistem occidental de producție. Pentru a 
“stăpâni” azi un popor este important să-i stăpâneşti cultural “sufletul”, nu să-i stăpâneşti 
militar teritoriul. Sistemul mediatic, cultura de consum, agresiunea informaţională şi 
psihologică, violența simbolică, strategiile de manipulare etc. sunt instrumente şi tehnici 
verificate prin care poţi convinge un popor să îşi schimbe “sufletul intact” şi să renunţe la 
“cultura lui distinctă”. Pentru a modifica atitudinile şi comportamentele economice, politice şi 
geopolitice este necesar să schimbi “sufletul” unui popor, adică cultura lui spirituală. Acesta 
este noul teritoriu ce trebuie cucerit, este “noua Africă” pe care o asaltează industriile culturale 
şi mecanismele de agresiune informaţională. “Sufletul” naţional este şi el un teritoriu ce poate 
fi cucerit, iar epoca noastră a demonstrat că dispune de mijloace eficace pentru această 
operație. Colonialismul exterior, militar, economic şi politic, a fost abandonat în momentul în 
care au intrat în funcțiune noile mijloace de subordonare, cele informaţionale, culturale şi 
spirituale. 

Trecând peste această paranteză, să revenim la concepția lui Toynbee. El este convins 
că în inima fiecărei civilizații pulsează un factor spiritual, un suflet specific (remanenţă a 
ideilor spengleriene), suflet responsabil de “creația originală”, singura care conferă identitate 
respectivei civilizaţii. Astfel, Toynbee respinge şi viziunea curentă ce reduce substanţa unei 
civilizaţii la invențiile tehnice şi la aspectele materiale ale vieții. 

“Dar, oricum ar fi, civilizațiile nu sunt construite din materiale de acest soi, în ciuda 
noțiunilor pervertite ale materialismului modern. Civilizaţiile nu sunt clădite pe maşini 
de cusut sau pe tutun sau pe puşti, şi nici măcar pe alfabete sau pe cifre. Cel mai lesne 
lucru cu putință este să faci comerț mondial exportând o nouă tehnică descoperită în 
Occident. Dar este cu mult mai anevoie pentru un poet sau pentru un sfânt din Occident 
să ajungă să aprindă într-un suflet care nu este occidental aceeaşi flacără spirituală 
care le luminează sufletul. Aşa încât, dând fenomenului răspândirii ceea ce i se cuvine, 
este totuşi nevoie să punem accentul pe partea care a fost jucată în istoria omenirii de 
către creația originală Şi trebuie să ne amintim că germenele creaţiei originale poate să 
înflorească în orice fel de manifestare a vieții, în virtutea principiului uniformităţii 
naturii”. 

Toynbee îşi scrie monumentala sa operă ca un intelectual britanic situat în centrul unui 
imperiu economic mondial. Această situare hermeneutică este vizibilă în multe teoreme ale 
concepției sale (mai ales în credința sa privind o utopică fraternizare şi unificare a religiilor, 
sub egida procesului de universalizare a civilizaţiei occidentale), dar trebuie remarcate şi 
deschiderile sale interpretative, absolut novatoare pentru perioada interbelică şi postbelică, în 
contrast cu  europocentrismul, rasismul, evoluționismul  monolinear şi cu tezele 
difuzionismului cultural, poziţii atât de răspândite în epocă şi pe care Toynbee le respinge în 

mod convingător. 

Este semnificativ faptul că Toynbee denunță “iluzia egocentrică” a teoreticienilor 
occidentali, prejudecata lor că lumea răsăriteană e în stagnare, precum şi ideea că progresul 
modern s-ar desfăşura în linie dreaptă şi ar culmina cu formula civilizației occidentale. El 
critică schema convenţională ce reduce istoria universală la succesiunea fazelor antică, 
medievală, modernă şi contemporană. Împotriva acestor viziuni, care operau cu imaginea unei 
singure civilizații “unitare”, care evoluează rectiliniu (prin stadii, etape, epoci etc.), el îşi 
susține teza referitoare la pluralitatea civilizaţiilor şi a evoluţiei lor multilineare. În locul 
imaginii curente după care civilizațiile se înşiră “cap la cap, ca tulpina unui lemn de bambus 
între noduri”,5 adăugând mereu o nouă secvenţă la cea dinainte, el propune “o schemă în 
formă de arbore, în care civilizațiile se nasc, ca atâtea ramuri, unele lângă altele”. Ideea 
pluralității civilizaţiilor şi a evoluţiei lor multilineare reprezintă implicit o respingere a 
poziţiile occidentalocentriste atât de răspândite. lată un text mai amplu din cartea lui Toynbee, 
text în care denunţă trei “iluzii” care ar explica originea şi persistenţa tezei referitoare la 
“unitatea civilizației”. 


“(2) Concepţia eronată asupra «unităţii civilizației» 

Cel de-al doilea argument împotriva posibilităţii de a compara între ele cele douăzeci si 
una de civilizații ale noastre este de sens contrar celui dintâi. Anume, că n-ar fi vorba de 
douăzeci şi una de reprezentante ale unei anume specii de societate, ci de o singura civilizație 
— civilizaţia noastră. 

Teza unităţii de civilizaţie este o concepție greşită spre care au fost îndrumați istoricii 
occidentali contemporani sub influența mediului lor social. Împrejurarea care îi induce în 
eroare este faptul că, în epoca modernă, civilizația noastră occidentală şi-a întins plasa 
sistemului ei economic de-a lungul întregii lumi. Şi această unificare a lumii pe o schemă 
occidentală a fost urmată de o unificare politică pe aceleaşi scheme, unificare ce a mers 
aproape tot atât de departe ca unificarea economică. Fiindcă, deşi cuceririle efectuate de 
armatele şi guvernele occidentale n-au fost nici atât de puternice şi nici atât de complete 
precum au fost cuceririle operate de industriaşii şi de tehnicienii occidentali, rămâne totuşi un 
fapt că toate statele lumii contemporane constituie o parte dintr-un singur sistem politic de 
origine occidentală. 

Sunt fapte izbitoare. Dar, dacă vrem să le consideram ca pe o evidenţă a unităţii de 
civilizaţie, atunci ar însemna să dăm dovadă de superficialitate. În vreme ce harta economică 
şi harta politică ale lumii au ajuns să fie occidentalizate, harta culturală a lumii a rămas în 
esență ceea ce fusese mai înainte ca societatea noastră occidentală să se angajeze pe calea 
cuceririlor ei economice şi politice. Pe plan cultural, pentru acei care au ochi să vadă, 
liniamentele celor patru civilizații non-occidentale existente sunt încă clare. Dar mulți nu au 
asemenea ochi. Şi amăgirea lor este dovedită de folosirea termenului englez “navites“ 
(«indigeni — n.t.) sau a echivalentelor lui în alte limbi occidentale. 

Atunci când occidentalii numesc alte popoare «indigene», ei fac implicit o judecată de 
valoare în schema căreia este cuprinsă, inconştient, ideea că este vorba de o altă cultură. 
Occidentalii privesc asemenea popoare ca pe nişte fiare sălbatice mişunând prin ţinutul în care 
se întâmplă să-i întâlnească în calea lor, ca pe o parte a florei şi a faunei locale, iar nu ca pe 
nişte oameni călăuziți de aceleaşi năzuinţe ca şi ei. Şi atâta vreme cât îi numesc «indigeni» li 
se pare firesc să-i extermine, sau, aşa cum este mai la modă astăzi, să-i îmblânzească, socotind 
astfel cu bună-credinţă (şi poate nu fac o prea mare eroare socotind astfel) că se străduiesc să 
le amelioreze neamul. Numai că occidentalii nu se prea străduiesc să înceapă prin a înțelege 
sufletul «indigenilor». 

Dar, lăsând la o parte iluziile create de succesul la dimensiuni mondiale al civilizației 
occidentale în domeniul material, concepția eronată asupra «unității istoriei» — concepție în 
care este implicat postulatul unei singure direcții posibile spre civilizație, şi anume direcția 
adoptată de civilizația occidentală, toate celelalte civilizații fiind sau tributare civilizației 
occidentale sau pierdute pentru totdeauna într-un pustiu de nisip — poate fi lămurită prin 
rădăcinile ei în număr de trei: iluzia egocentrică, iluzia unui «Răsărit în nemişcare» şi iluzia 
asupra progresului conceput ca o mişcare rectilinie. 

În ceea ce priveşte iluzia egocentrică, ea este destul de firească, şi tot ce trebuie 
adăugat este că nu numai occidentalii i-au căzut pradă. Şi evreii sufereau de iluzia că ar fi nu 
un popor, ci «poporul ales». Popoarele pe care noi le numim «indigene», ei le numeau 
«goimi», în vreme ce grecii le numeau «barbare». (...) 

Iluzia progresului, potrivit căreia progresul ar avea un aspect rectiliniu, este un 
exemplu pentru tendinţa către simplificare excesivă pe care o desfăşoară mintea omenească în 
toate activităţile ei. În «periodizările» lor, istoricii noştri îşi înşiruie perioadele într-o singură 
serie, cap la cap, ca tulpina unui lemn de bambus între noduri, sau întocmai ca secțiunile unei 
prăjini articulate la capătul căreia un coşar înzestrat cu tot utilajul la modă îşi fixeaza peria de 
curăţat coşurile de funingine. Pe coada periei pe care au moştenit-o istoricii noştri 
contemporani se aflau inițial numai două noduri, cel «antic» şi cel «modern»; ele 
corespundeau în linii mari — cu multe excepții — cu Vechiul şi Noul Testament, ca şi cu 
convenția măsurii datelor cronologice înainte şi după era creştină. Dihotomia timpului istoric 
constituie o rămăşiţă a concepției proletariatului intern din sânul societăţii elene, care îşi 
exprima prin ea sentimentul de alienare față de minoritatea dominantă elenă. S-a ajuns astfel la 
o antiteză absolută între cronologia veche a elenilor şi aceea a Bisericii creştine. Prin aceasta, 
proletariatul intern al societăţii elene a căzut pradă iluziei egocentrice (ceea ce era mult mai 
scuzabil pe-atunci, la nivelul de cunoştinţe de pe vremea aceea, decât este scuzabil pentru noi) 
de a considera tranziţia de la o societate din cele douăzeci şi una de societăți” ale noastre către 
alta din ele ca fiind punctul crucial al întregii istorii a omenirii.” 

Pe măsură ce trecea timpul, istoricii noştri au găsit mai nimerit să desfăşoare coada de 
mătură telescopică şi mai mult şi au adăugat astfel o a treia articulaţie, pe care au denumit-o 
«medievală», fiindcă o inseraseră între cele două existente. Dar, în vreme ce diviziunea în 
«antic» şi «modern» era menită să însemne ruptura dintre istoria elenă şi cea occidentală, 
diviziunea în «medieval» şi «modern» a însemnat numai tranziţia de la unul din capitolele 
istoriei occidentale către un alt capitol. Formula: «antic+medieval+-modern» este eronată. Ar fi 
trebuit să fie: «elen+occidental (medieval+modern)». Dar nici această din urmă formulă nu se 
potriveşte. Fiindcă, dacă îi facem atâta cinste istoriei occidentale încât o împărțim în două 
«perioade» distincte, de ce să refuzăm aceeaşi cinste şi istoriei altor epoci? Nu avem nici o 
îndreptățire să punem mai degrabă accentul pe o împărţire cronologică în funcție de anul 1475, 
de pildă, decât pe alta în jurul anului 1075. Şi avem multe pricini să presupunem că am trecut 
la un nou capitol de istorie, ale cărui începuturi ar putea fi statornicite în jurul anului 1875. 
Astfel încât am avea următoarea periodizare: 

Occidental I («Evul Mediu timpuriu») 675-1075 

Occidental II («Evul mediu») 1075-1475 

Occidental III («Epoca modernă») 1475-1875 


9 : y ic ura ai EE A eat 
A nu se uita că termenul de “societăţi” are aici sensul de “civilizaţii” (nota ns.). 


i În acelaşi chip, întemeietorii Republicii Revoluţionare Franceze, închipuindu-şi că reprezintă punctul de 
plecare al unei noi epoci în istorie şi că tot ceea ce fusese mai înaintea ei n-a fost decît beznă sinistră, au pornit o 
nouă cronologie de la data de 21 septembrie 1792. Bunul-simţ şi spiritul conservator al lui Napoleon au pus capăt 
calendarului revoluționar doisprezece ani mai tîrziu, dar aceşti doisprezece ani de calendar revoluționar au fost 
suficienţi ca să-i încurce şi astăzi pe studenți cu Fructidorul şi Thermidorul lor. (Nota lui Toynbee). 

Occidental IV («Epoca post-modernă»?) 1875-? 

Dar ne-am îndepărtat de punctul de plecare. Am afirmat că elaborarea unei ecuații în 
care istoria elenă şi istoria occidentală ajung să fie funcțiuni ale istoriei universale înseşi — 
«istoria antică şi istoria modernă», dacă preferaţi — nu reprezintă altceva decât o viziune 
măruntă şi prezumţioasă la exces. Ar fi întocmai cum ar publica un geograf o carte intitulată 
«Geografia lumii» în cuprinsul căreia n-ar cerceta nimic altceva decât Bazinul mediteranean şi 
Europa”. 


Arnold J. Toynbee, Studiu asupra istoriei, Bucureşti, Editura Humanitas, 1997, pp 60-64. 


Fernand Braudel şi “gramatica civilizaţiilor” 


În bună tradiţie a gândirii franceze moderne, şi pentru Braudel civilizaţia include 
cultura, ca un element esențial şi diferenţiator. Spre deosebire de teoriile din spațiul germanic 
care văd în civilizație o concretizare practică a culturii (incluzînd deci civilizaţia în cultură, 
care ar avea o sferă mai largă), pentru Braudel civilizaţia porneşte de la un nucleu cultural pe 
care îl extine într-un dispozitiv complex material şi simbolic. 

Aşadar, civilizațiile grupează azi societăţi, state, culturi şi naţiuni, în virtutea faptului 
că există o serie de înrudiri şi corespondențe între entitățile ce participă la un sistem de valori 
şi de bunuri culturale, de practici şi moduri de gândire specifice. Modul de viață este un 
element structural al civilizaţiilor, un nucleu al morfologiei lor diferențiale, mecanismul 
existențial în care se proiectează trăsăturile lor dominante. 

Trecând de la singular la plural, o dată cu progresul studiilor comparative de istoria 
civilizaţiilor, precum şi cu extinderea practică a interacțiuniilor dintre culturi şi civilizații 
diferite, termenul de civilizație ajunge să dobândească şi el un sens diferențiator, prin care 
suntem invitați să înțelegem, potrivit lui Braudel: "ansamblul caracteristicilor pe care le 

prezintă viata colectivă a unui grup sau a unel epoci". 


Braudel consideră că atât termenul de cultură, cât şi cel de civilizație trebuie scrise 
concomitent la singular şi la plural. Când le scriem la singular avem în vedere sensul lor 
antropologic, când le scriem la plural avem în vedere sensul istoric determinat. Dar, adeseori 
când este folosit la singular, termenul de civilizație este aplicat numai unui tip particular de 
civilizație, de fapt civilizației occidentale, apreciată ca superioară celorlalte şi indicând 
direcția de evoluție a tuturor civilizațiilor actuale. 

În epoca modernă, procesul difuziunii rapide a valorilor şi a tehnologiilor a 
interconectat civilizațiile, dar nu le-a anulat particularitățile, deşi civilizația industrială de tip 
occidental tinde să devină modelul universal de civilizație. Pozițiile occidentalo-centriste au 
tendința de a prezenta alte culturi şi civilizații doar ca "replici" întârziate sau ca etape depășite 
ale istoriei umane, civilizația occidentală fiind apreciată drept singurul etalon şi reper 
universal, datorită performanţelor sale științifice şi tehnologice, performanţe care, într-adevăr, 
au schimbat fundamental condiția umană. 

Elaborând o scară a temporalităţilor istorice, pe registrele reprezentate de evenimente, 
conjuncturi şi durate lungi, Fernand Braudel, exponent al "noii istorii”, face şi o ierarhizare 
verticală a componentelor unei civilizaţii, elaborând o "gramatică" a lor, din componente, 
relaţii şi activităţi distribuite pe paliere şi secţiuni interdependente. În multiplicitatea timpului 
prezent se îmbină o istorie agitată şi cu oscilaţii grăbite, istoria evenimentelor, cu "o istorie 

îndepărtată ce ne însoţeşte cu paşi lenți", istoria civilizaţiilor. 

“A alege, de fapt, marile civilizații drept 'cadre inteligibile' ale lumii actuale 
înseamnă a depăşi mişcarea rapidă a istoriei”, pentru a analiza "o istorie cu respiraţie 
lentă, 'de lungă durată!'. Civilizaţiile sunt personaje aparte, a căror longevitate 
depăşeşte puterea de înțelegere. Peste măsură de bătrâne, ele persistă să trăiască în 
fiecare dintre noi şi ne vor supravieţui încă multă vreme”. 

Aşadar, impus în dublet cu termenul de cultură, civilizaţia a ajuns să aibă "două etaje" 

- complexul spiritual şi dispozitivul material -, prilej pentru mulți teoreticieni de a le acorda 
accepțiuni diferite. Dacă în epoca Luminilor civilizația era opusă barbariei şi stadiului primitiv 
al existenţei umane, termenul a definit ulterior, deopotrivă, valori morale şi valori materiale, 
pentru a se specializa apoi cu referință explicită la aspectele materiale, tehnice şi ale modului 
de viață, astfel că Braudel citează afirmația unui teoretician care afirma că "civilizația 
înseamnă drumuri, porturi şi cheiuri”, chip de a spune că nu înseamnă numai viaţă spirituală, 
ci un ansamblu de mijloace colective folosite pentru a acţiona asupra naturii şi a amenaja 
mediul de viaţă al oamenilor. "° 

Aşadar, societățile se aseamănă prin bunurile ce satisfac funcții utilitare, dar se 
deosebesc mai pregnant prin cele care răspund funcției simbolice. Acordând adjectivului 
cultural calificativul de numitor comun al manifestărilor umane, Braudel conchide: 

"În aceste condiţii, vom spune despre o civilizaţie...că este un ansamblu de bunuri 
culturale, a cărui «locuire» geografică este o arie culturală, istoria sa - o istorie 
culturală, că împrumuturile de la o civilizaţie la alta sunt împrumuturi sau transferuri 
culturale, acestea din urmă fiind atât materiale cât şi spirituale”! 

Din aceste consideraţii rezultă că civilizațiile au în nucleul lor un model cultural 
specific. Deşi civilizaţia occidentală e pe cale de a-şi extinde şi universaliza modelul său 
industrial şi tehnic, influențând puternic toate celelalte civilizații ale planetei, antrenându-le în 
schimbul general şi în piața globală, totuşi, conchide Braudel, pentru multă vreme, istoricul va 
trebui să scrie termenul de civilizaţia concomitent “/a singular şi la plural”. 


Simion Mehedinţi: Cultura şi civilizaţia — “doi poli” ai realităţii umane 

Simion Mehedinţi (1868-1962) a elaborat un sistem teoretic de interpretare a raportului 
dintre cultură şi civilizație.” Omul este un agent ontologic excepțional, întrucât el creează 
prin activitatea sa o nouă realitate, un “nou cosmos” de obiecte şi valori materiale şi spirituale. 
Viaţa popoarelor trebuie cercetată în funcție de aceste creaţii, iar disciplina investită cu acest 
rol este “etnografia”. Mehedinţi operează cu o reprezentare complexă asupra culturii, 
articulând sensul ei universal uman şi cel specific, istoric şi tipologic. Sistemul de gândire al 
lui Mehedinţi porneşte de la ideea că munca are rolul determinant în procesul de 
antropogeneză şi în întreaga existență umană. Mehedinţi afirmă că “uneltele şi munca cu 
uneltele pot fi considerate ca adevăratul caracter distinctiv al speciei homo”. Omul a creat 
nu numai unelte materiale, care au extins progresiv domeniul civilizației, ci şi-a dezvoltat şi 
unelte spirituale, limbajul fiind cel mai important instrument al vieţii psihice şi al întregului 

etnografice: cultura şi civilizația (1928). Aceste două studii reprezintă nucleul concepţiei filosofice a lui Simion 


Mehedinţi, studii care îi conferă un loc aparte în gândirea filosofică românească. 

univers de creații culturale. 

Pornind de la această perspectivă antropologică, Simion Mehedinţi descoperă în 
realitatea umană două categorii de fapte, unele aparținând civilizaţiei, altele culturii. Dar 
amândouă derivă, spune Mehedinţi, din “dublul caracter — material şi sufletesc - al muncii”. 
Înainte de a marca deosebirile structurale şi funcționale dintre cultură şi civilizaţie trebuie să 
menționăm că în sistemul lui Mehedinţi munca este sursa lor comună, cele două dimensiuni 
formând o unitate a contrariilor, aflate în raporturi de simultaneitate şi de interdependenţă. 

Astfel, civilizația este pentru Mehedinţi “suma tuturor descoperirilor tehnice care au 
înlesnit omului adaptarea sa la mediul fizic”, iar cultura “suma tuturor creaţiilor sufleteşti 
(intelectuale, etice şi estetice) care înlesnesc adaptarea individului la mediu social”. 

Elementul comun al celor două dimensiuni îngemănate ale realității umane este 
“adaptarea”, în sens ecologic şi larg antropologic. De la adaptare se ajunge la creaţie, adică la 
descoperiri care depăşesc sensul de răspunsuri strict adaptative. Dintre elementele culturii, 
Mehedinţi consideră că arta este expresia cea mai elocventă a creativităţii umane, 
“chintesența” culturii. Mehedinţi elaborează un sistem de categorii, de “coordonate 
etnografice”, prin care împarte civilizaţia şi cultura în alte subcategorii definitorii, care pot fi 
aplicate oricărei comunități etnice, indiferent de treapta de dezvoltare pe care se află. 


e civilizaţia cuprinde următoarele elemente: hrana (de la formele cele mai simple până la 
formele de preparare actuală, industrializată), îmbrăcămintea şi locuinţa (de la “culcuşul de 
o noapte” până la “zgârie-nori”), mijloacele de circulație (de la “umblet”, deplasarea cu 
animale, apoi de la roată la locomotivă, de la navigaţie maritimă la cea aeriană, cu 
avionul); 


e cultura include ştiinţa (de la formele primare de cunoaştere la gândirea rațională şi la 
metodele pozitiviste ale ştiinţei moderne), arta (de la desenul paleolitic la arta actuală) şi 
religia (de la magie la religiile monoteiste universale; religia este înlocuită în unele lucrări 
cu morala). 

Acest tablou al elementelor morfologice poate fi luat drept ghid pentru analizele 
etnografice şi antropologice, pentru cercetările empirice menite să descrie şi să evalueze 
comparativ starea culturală şi de civilizație a unui popor, după indicatori ce pun în corelație 
cele două aspecte paralele, dar “inseparabile”. 

“Paralelismul este evident. Civilizaţia se măsoară pe coordonata tehnică, prin 
numărul, calitatea şi originalitatea uneltelor, iar cultura se măsoară pe coordonata 
superioară a creațiunilor psihice, adică prin numărul, calitatea şi originalitatea 
produselor sufleteşti” 

Aceste componente sunt unite de o linie mediană a muncii (unde Mehedinţi plasează 
sintetic “graiul” şi “unealta”), poziţie ce semnifică faptul că atât cultura, cât şi civilizația îşi au 
rădăcina în activitatea fundamentală a omului, aceea de transformare a mediului natural şi 
social de viață în funcţie de anumite scopuri. Astfel de sistematizări au fost propuse şi de alți 
antropologi ai timpului. 

Mehedinţi subliniază mereu unitatea existențială dintre cele două dimensiuni ale 
existenţei umane, despărțite doar în plan teoretic, din nevoia de a le cerceta analitic. Analizând 
diverse epoci cu valoare paradigmatică pentru raportul cultură/civilizație, situații în care cele 
două aspecte nu se află în raporturi de simetrie, Mehedinţi ajunge la concluzia, verificabilă 
istoric, după care civilizația şi cultura pot avea evoluţii relativ independente, astfel încât “o 
stare de civilizație modestă se poate asocia cu o foarte bogată cultură”, după cum există şi 
situații în care raportul are valori opuse. 

“De aceea, polul civilizaţiei şi polul culturii rar coincid. Un grad mare de civilizație 
poate atinge orişicine dacă împrumută rezultatele muncii altora. O cultură înaltă e însă 
un fenomen cu mult mai greu de realizat. Ea presupune nu numai muncă bogată şi mare 
bogăție de cugetare, dar şi o simţire fină, care se traduce printr-o atitudine etică şi 
estetică de un nivel superior” 1” 

Cele două aspecte distincte se află în raporturi de interferență şi de solidaritate, dar nu 
poate fi vorba de o “proporționalitate” perfectă între ele, datorită finalităților relativ diferite pe 
care le urmează şi împrejurărilor naturale şi sociale ce pot favoriza dezvoltarea unei linii de 
evoluţie chiar în detrimentul celeilalte. Mai mult, sunt frecvente cazurile în care un element al 
civilizației (tehnica de construcţie a caselor sau metodele de navigaţie) înregistrează progrese, 
iar altele stagnează (alimentaţia şi îmbrăcămintea). Aceste aspecte eterogene se întâlnesc nu 
numai în viața unui popor, dar şi în configurația culturală a unor indivizi din epoca modernă, 
când cineva poate fi un savant în matematici sau în ştiinţele naturii, dar această calitate se 
asociază în aceeaşi personalitate cu o foarte redusă experiență artistică sau cu atrofierea 
conştiinţei morale şi a simțului civic. 

Adunând informaţii numeroase despre populațiile aşa-zise primitive, Mehedinţi arată 
că aceste comunităţi umane dispun de un echipament tehnic, oricât de rudimentar, necesar 
adaptării la mediul natural, dar dispun şi de un cod minim de norme morale, de credinţe şi de 
forme estetice prin care-şi exprimă dispoziţiile sufleteşti. Aşadar, cultura şi civilizația sunt 
prezente concomitent în orice stadiu al dezvoltării umane, ca două aspecte îngemănate, 
universale. Astfel, Mehedinți respinge cu argumente teoria lui Oswald Spengler despre 
opoziția dintre cultură şi civilizaţie ca două faze distincte, succesive, în evoluţia istorică a 
poporelor. Împotriva curentelor spiritualiste din perioada interbelică, pentru care civilizaţia 
reprezenta o fază de decadență a culturii, savantul român susține pe baza unei vaste 
documentații că progresul se desfăşoară concomitent pe cele două linii distincte, dar 
“inseparabile”, ale vieţii umane, reabilitând astfel dimensiunea civilizatorică. 

Iată în rezumat punctul de vedere al lui Mehedinţi: 

“După cum frunza are două feţe: una strălucită, spre soare, alta mai întunecată, 
întoarsă spre pământ (dar foarte însemnată, fiindcă prin aceasta planta respiră şi se 
hrăneşte zilnic), tot aşa viaţa omenirii are două aspecte: unul teluric — civilizaţia, adică 
tehnica materială, altul ceresc — cultura, sau suma tuturor produselor sufleteşti, prin 
care omul caută să intre în echilibru cât mai deplin cu restul creaţiunii şi, în genere, cu 
universul moral care îl cuprinde. Amândouă aspectele acestea sunt inseparabile şi 
simultane, nu succesive, cum pretinde morfologia istorică a lui Spengler. 

Concluzie. Din cele înşirate până aici rezultă: 

1. Civilizaţia şi cultura sunt noțiuni fundamental deosebite. Una priveşte lumea 
materială; cealaltă e de natură exclusiv sufletească. 

2. Pe toate treptele dezvoltării omeneşti, alături de un quantum de civilizaţie, găsim şi 
un quantum corelativ de cultură. 

3. Amândouă se pot măsura după criteriile etnografice, stabilite mai sus” 1" 

Tehnicile de adaptare la mediul natural (civilizaţia) şi tehnicile de adaptare a mediul 
social (cultura) se întrepătrund într-o unitate ce conferă organicitate vieţii unui popor. După ce 
a marcat distincțiile de esență (de structură, finalităţi, proceduri acționale, motivații) dintre 
cele două componente, Mehedinţi subliniază că ele converg în “unitatea vieţii”, întrucât 
“tehnica materială (civilizația) şi tehnica sufletească (cultura) sunt legate printr-o sută şi o 
mie de fire, iar tranziţia de la una spre cealaltă e de multe ori atât de fină, încât devine 

imperceptibilă. Unitatea vieții le cuprinde pe amândouă”. 


Cultura şi civilizația devin la Mehedinţi categorii filosofice fundamentale, capabile să 
dea seama atât de condiția umană în universalitatea ei, cât şi de diversitatea procesului istoric 
şi a manifestărilor ce dau identitate unui popor. Prin creaţiile ce intră în sfera celor două 
concepte, omul îşi construieşte existența socială şi îşi tălmăceşte experiența de viaţă. 
Mehedinţi este printre puţinii gânditori români care au propus nu numai o teorie a culturii, ci şi 
un sistem operaţional de analiză a culturii şi civilizației, cu un nomenclator al componentelor 
lor structurale, ceea ce îl îndreptățește pe editorul şi interpretul operei sale, antropologul 
Gheoghiţă Geană să afirme că Mehedinţi a elaborat “un sistem operațional de filosofie a 


Sei 
culturii”. 


Lucian Blaga: distincția ontologică dintre cultură şi civilizație 

Blaga a elaborat una dintre cele mai coerente şi mai interesante teorii asupra culturii. 
Potrivit lui Blaga, omul este sortit creației, are un destin creator permanent. Omul trăieşte într- 
un mediu specific, creat de el însuşi, într-un univers simbolic care-l detaşează de natură. 
Cultura este astfel o “tălmăcire” simbolică a lumii, o “lectură” a existenței, o interpretare a 
lumii, un mod de a “traduce” experiența în limbaje simbolice. Această idee, ce domină 
filosofia culturii şi antropologia culturală la începutul secolului XX, are un relief teoretic 
excepțional în gândirea lui Lucian Blaga, autor pentru care cultura exprimă modul ontologic 
specific uman, mecanismul creator care l-a umanizat şi l-a condus pe om la actuala dezvoltare. 

"Prin cultură, existența se îmbogăţeşte cu cea mai profundă variantă a sa. Cultura 

este semnul vizibil, expresia, figura, trupul acestei variante. Cultura ţine deci mai strâns 
de definiția omului decât conformaţia sa fizică sau cel puţin tot aşa de strâns" 1” 

În altă parte, Blaga afirmă că omul nu poate evada din sfera culturii fără a înceta să fie 
"om": "Exodul din cultură ar duce la abolirea umanității ca regn". "^ Existenţa umană este 
deci o existență culturală, cu tot ceea ce implică această condiție. Cultura exprimă modul 
specific uman de existenţă. Omul nu poate exista decât în şi prin intermediul culturii. Cultura 
ese rezultatul creației umane. Cultura are astfel o “semnificație metafizică”, fiind o dimensiune 
definitorie a omului sub raport antropologic şi istoric. 

Folosind acelaşi traseu demonstrativ, cu o documentaţie empirică mereu în expansiune, 
gândirea antropologică din secolul nostru a căutat în spaţiul valorilor culturale manifestarea 
expresivă a "esenței" omului. Aşadar, în sensul cel mai larg al termenului, cultura este nivelul 
de realitate pe care se desfăşoară aventura omului în cosmos. Ştim azi că pe acest nivel şi cu 
mijloacele pe care le oferă el, omul dă o formă lumii şi conferă sens existenţei sale. Fără a 
subaprecia constrângerile biologice şi naturale, afirmaţia că omul e în primul rând o fiinţă 
culturală e menită să preîntâmpine orice reducționism dispus să livreze destinul omului unei 
instanţe exterioare lui. Teza lui Blaga este deci intrinsec umanistă, căci, plasat în spațiul 
culturii, omul apare ca fiind propria sa creație. 

Conceptele de creație şi de cultură au un loc central în concepţia blagiană. Revelarea 
misterului lumii are loc prin două forme: prin cunoaştere şi prin plăsmuire (creaţie). Cultura 
este rezultatul creației umane, creație desfăşurată pe toate registrele existenţei şi ale 
raporturilor posibile dintre om şi lume. lată o definiție a culturii în care Blaga subliniază 
elementele ei specifice, care alcătuiesc o structură unitară: 

“Creația de cultură este 1) un act creator 2) de intenții revelatorii în raport cu 
transcendenţa sau cu misterul 3) utilizează imediatul ca material metaforic 4) depăşeşte 
imediatul prin stilizare 5) şi se distanțează de transcendență (mister) prin frânele 
stilistice şi datorită metaforismului ”. 

Dar, potrivit lui Blaga, omul cunoaşte două moduri fundamentale de existență: 
existența în orizontul imediat al lumii sensibile şi existența în orizontul misterului. Această 
dualitate de ordin ontologic reprezintă pentru Blaga temeiul distincției dintre cultură şi 
civilizaţie. Toate creaţiile care îi asigură autoconservarea şi securitatea materială în interiorul 
acestui orizont concret alcătuiesc ceea ce se cheamă civilizaţie (tehnică, forme de producție şi 
de organizare politică, confort material, mod de viață etc.). Existenţa în orizontul misterului dă 
naştere culturii. Toate creațiile prin care omul încearcă să dezvăluie misterul existenței 
alcătuiesc cultura (ştiinţă, filosofie, artă, mitologie, religie etc.). Cele două realități şi atitudini 
răspund la două funcții diferite: 

“Cultura răspunde existenţei umane întru mister şi relevare, iar civilizația răspunde 
existenței întru autoconservare şi securitate. Între ele se cască deci o deosebire 
profundă de natură ontologică”. 

Aşadar, cu teoria lui Blaga suntem în miezul unei distincții de natură, a unei diferenţe 
ontologice între cultură şi civilizație. Faptele de civilizație (o anumită ordine socială, "o 
unealtă, o regulă de muncă sau de luptă", condițiile materiale de viață), "nu sunte destinate să 
reveleze un mister prin mijloace metaforice", fiind judecate după "utilitatea lor în cadrul unei 
finalități pragmatice". Creaţiile culturale au, spune Blaga, două caracteristici fundamentale: 


e a)o funcţie metaforică şi revelatoare, în sensul că încearcă să dezvăluie conținutul adânc al 
lumii, adică misterul ei; 

e  b)o pecete stilistică, adică o fizionomie particulară, un aspect specific, care le diferenţiază 
de alte creații. 

Cultura are concomitent aspect revelatoriu (metaforic) şi stilistic, pe când civilizația nu 
are caracter revelatoriu, dar poate avea caracter stilistic, unul derivat, ca reflex al culturii în 
planul înfăpuirilor practice, cu rost instrumental. Arta poate fi considerată un model al culturii, 
iar tehnica un factor central al civilizaţiei. Forța metaforică a creaţiilor umane se manifestă cu 
maximă pregnantă în cazul artei, dar este absentă în cazul înfăptuirilor tehnice. La fel, stilul, 
cealaltă trăsătură distinctivă a culturii, are relevanță maximă în cazul artei, dar este palid 
ilustrat în cazul tehnicii, unde este o trăsătură accesorie şi neesențială. Aşadar, densitatea 
metaforică şi stilistică a creaţiilor umane este maximă în cazul artei şi scade de la artă la 
tehnică. Realizările strict utilitare, tehnice şi acţiunile cu scop imediat practic nu au funcții 
simbolice şi revelatorii, dar pe măsură ce ne ridicăm spre alte zone ale existenței umane — 
moduri de viață, practici şi ceremonii sociale, modele de comportament, alcătuiri sociale şi 
politice, sisteme juridice, obiceiuri şi stiluri de viață, principii morale, credințe şi idei 
religioase, idei şi teorii ştiinţifice, până la creaţiile artistice — funcția revelatorie, dar şi cea 
stilistică devin tot mai importante în detrimentul funcției instrumentale. Pe măsură ce creşte în 
intensitate caracterul revelatoriu (metaforic şi simbolic) al creaţiilor umane, de la tehnică la 
artă, creşte în intensitate şi caracterul lor stilistic, distinctiv, specific, particular. 

Blaga a codificat astfel în sistemul său filosofic o problemă capitală a antropologiei 
culturale. La un capăt al axului antropologic avem civilizaţia (tehnica este paradigma ei), iar la 
celălalt capăt avem cultura (arta este paradigma ei). Cei doi poli ai umanităţii — producția şi 
creaţia, civilizația şi cultura — exprimă astfel cele două tendințe structurale ale istoriei umane, 

întru mister şi revelare, câtă vreme civilizația este expresia existenței întru autoconservare, confort şi securitate" 
- Lucian Blaga, Trilogia culturii, Bucureşti, Editura pentru Literatură Universală, 1969, p. 325. 

unitatea şi diversitatea. Culturile sunt nucleul identităților, civilizația este terenul 
convergenţelor. 


Tudor Vianu: cultură şi civilizaţie/valori şi bunuri 


Vianu porneşte de la o definiție “analogică” a culturii, preluând ideea anticilor care 
puneau în analogie cultivarea ogorului (“cultura agri”) cu formarea spiritului uman prin 
educaţie (“cultura animi”), analogie prezentă la Cicero, printre alţii. Această analogie a 
culturii spirituale cu acţiunea de “cultivare” a pământului poate dezvălui sensul primar al ideii 
de cultură. Vianu consideră că orice definiţie a culturii trebuie să aibă în vedere trei factori: un 
substrat natural, o valoare care orientează creația umană şi actul de creaţie propriu-zis. 

De la Vianu ne-a rămas o distincţie clasică deja, aceea dintre valori şi bunuri, dintre un 
ideal sau o semnificaţie şi suportul lor fizic concret. Prin disocierea termenilor de valori şi 
bunuri intrăm în perimetrul unei dezbateri teoretice de anvergură în secolul nostru. Este vorba 
de criteriile prin care deosebim cultura de civilizație. Astfel, primul termen a vizat cu 
precădere domeniul valorilor spirituale, iar cel de al doilea, perfecționarea mijloacelor şi a 
condiţiilor exterioare de viață. Din această distincţie ar rezulta că termenul de cultură se referă 
la valori, iar cel de civilizaţie la bunuri în care se întruchipează valorile. Totuşi, Vianu afirmă 
că 


"civilizația nu este, de fapt, decât o cultură definită prin sfera ei, o cultură socială 
parțială, din punctul de vedere al unei singure valori, şi anume din punctul de vedere al 
valorii tehnico-economice...Civilizaţia ar fi deci o cultură afectată exclusiv țintelor 
tehnico-economice... Civilizaţia nu este o entitate care s-ar opune culturii, este numai 
unul dintre aspectele ei”.!!! 

Aşadar, între cultură şi civilizaţie ar exista doar o distincție funcțională, nu de natură. 

Civilizaţia reprezintă o cultură socială parțială, “cultura definită din punctul de vedere 

al unei singure valori, şi anume din punctul de vedere al valorii tehnico-economice”. El 
consideră că distincția dintre cultură şi civilizaţie este necesară, dar militează pentru sinteza 
lor în procesul dezvoltării sociale. Civilizaţia, spune el, este “cultura afectată țintelor ei 
tehnico-economice”, fiind deci unul din aspectele culturii. Raportul cultură-civilizație este 
conceput de Vianu într-un mod raționalist şi echilibrat. Civilizația este realizarea valorilor 
culturale în bunuri materiale, menite să amelioreze condiția umană. El critică viziunile care 
condamnă civilizaţia şi o opun culturii. În acelaşi timp, el ne invită să nu exagerăm valorile 
tehnico-materiale, care trebuie gândite în acord cu celelalte valori şi scopuri umane. 


Samuel Huntington şi “conflictul civilizaţiilor” 


Samuel P. Huntington este autorul unei teorii geopolitice de mare răsunet în ultimii 
ani. El porneşte de la ideea că în lumea contemporană “cultura contează” tot mai mult, că 
factorii de natură culturală modelează atât tendințele de integrare, cât şi pe cele de 
dezintegrare. Însă, pentru el, elementele culturale reprezintă nucleul unor entităţi istorice 
vaste, civilizațiile, care astăzi au ajuns adesea în poziţii de adversitate şi conflict. 

În 1993, în plină glorie a viziunilor globaliste şi integraţioniste, de tip Fukuyama, 
viziuni care prognozau unificarea lumii sub egida democraţiei liberale, care a învins 
regimurile totalitare, Huntington a publicat un studiu în care contrazice flagrant euforia care a 
cuprins mediile occidentalo-centriste după sfârşitul războiul rece: 

"În ipoteza mea, sursa fundamentală de conflict în noua lume nu va mai fi în 

principal ideologică sau economică. Marile diviziuni dintre oameni şi sursa dominantă 
de conflict vor fi de natură culturală. Statele naţionale vor rămâne cei mai puternici 

actori în relaţiile internaţionale, dar principalele conflicte se vor ivi între națiuni şi 
grupuri ale diferitelor civilizaţii. Conflictul civilizaţiilor va domina politica mondială. 
Linia de demarcaţie dintre civilizaţii va fi linia confruntărilor în viitor”.!!5 

Huntington acordă factorului religios un rol primordial în declanşarea acestor conflicte. 
Este un punct de vedere ce nu poate fi ignorat. Cele mai acute conflicte se produc pe 
frontierele ce despart lumea creştină (occidentală şi ortodoxă) de cea musulmană (zona 
Balcanilor, Caucaz, Asia Centrală, zonele Mării Negre şi ale Mării Mediterane). Aceste arii 
de contact inflamează identitățile şi le aduc în stare de fierbere, mai ales acolo unde în spatele 
lor răbufneşte o energie religioasă neconsumată în plan social-economic. 

Autorul îşi ilustrează teza arătând cum islamul, sub forma sa integristă, atacă frontal 
civilizația occidentală prin “mişcări de furie”, anarhice şi distructive. Dar autorul nu coboară 
cu analiza în stratul de adâncime al acestor tensiuni dintre tipurile de civilizaţie, mulţumindu- 
se să afirme că religia, sistemele de reprezentări şi de valori, mentalitățile, instituţiile şi 
practicile de ordin simbolic le-ar aduce în stare de conflict. Aceste conflicte, chiar dacă 
îmbracă un aspect preponderent religios, îşi au izvorul în stările de subdezvoltare economică şi 
în solicitările contradictorii la care popoarele cu modernitate întârziată trebuie să facă față în 
lumea contemporană. Se ştie că societățile întârziate sunt confruntate cu un amalgam de 
instituţii şi credinţe, cu paradoxuri care le aduc periodic în situaţia de a fi zguduite de un frison 
identitar. Aflate permanent în situații critice, fără ieşire, confruntate cu un viitor incert, ele 
sunt înclinate mai degrabă să-şi reproblematizeze originile şi istoria decât să se angajeze 
prospectiv în acţiuni de modernizare socială. Dar, pe de altă parte, Huntington observă că 
replierea identitară a acestor societăţi nu este un fenomen singular, ci unul care a dobândit o 
extensie “globală”. 

El consideră că astăzi există şapte sau opt mari blocuri de civilizaţie pe glob, 
diferenţiate prin elemente culturale. Nivelurile de identificare ale oamenilor urcă în cercuri 
concentrice de la mediul familial şi local spre tipul de civilizație de care aparțin. Precum 
Toynbee, şi Huntington supraevaluează criteriul religios de diferenţiere şi ia în discuţie 
această filieră de identificare. De exemplu, un locuitor al Romei de azi se poate autodefini în 
trepte ca: roman (locuitor al Romei), italian, catolic, creştin, european, occidental. Ultima 
identificare defineşte apartenenţa la civilizaţia occidentală (cu două subcivilizaţii: europeană şi 
nord-americană), civilizaţie distinctă - după opinia autorului - de civilizaţia slav-ortodoxă de 
care ar aparține popoarele est-europene. Astfel, "o civilizație este cea mai largă grupare 
culturală de oameni”, grupare căreia i se pot găsi anumite elemente comune de “identitate 
culturală". "? 

Deci, identitatea unei civilizații este definită prin elemente culturale. Respingând 
perspectiva “gânditorilor germani din secolul XIX” care au introdus o distincție radicală între 
cultură şi civilizație, Huntington îmbrățişează perspectiva lui Braudel după care nu putem 
desprinde cultura de fundamentul ei, civilizația. Revenind cu alte precizări, Huntington vede 
în civilizații (“la plural”) ample “totalități”, durabile sub raport istoric, cu un oarecare grad de 
integrare, ce cuprind popoare, state, naționalități, grupuri religioase etc. Toate acestea au 
“culturi distincte”, dar şi “elemente comune” şi legături strânse care le integrează într-o 
civilizație determinată. 

“Astfel, o civilizație este un grup de oameni cu cele mai înalte trăsături culturale şi 
cu cel mai răspândit nivel al identității culturale pe care oamenii îl au şi care îi distinge 
de alte specii. Ea este definită deopotrivă prin elemente obiective comune, cum ar fi 
limba, istoria, religia, obiceiurile, instituțiile, şi prin auto-identificarea subiectivă a 
oamenilor ”...Civilizațiile sunt cel mai mare «noi» înăuntrul căruia ne simțim din punct 

Juis izi TE SOS < 54120 
de vedere cultural acasă şi deosebiți de toți ceilalți «ei» de afară.” 


Pornind de la ideea că “civilizația şi cultura se referă deopotrivă la modul de viaţă al 
oamenilor”, autorul abandonează tacit această distincție şi ajunge să opereze doar cu ideea de 
civilizație, repetând adesea că “o civilizație este cea mai întinsă entitate culturală”. Teoria 
sa a fost criticată tocmai pentru această confuzie, pentru că definește civilizațiile prin elemente 
culturale, fără a disocia cele două concepte şi implicit fără a discocia între realitățile diferite pe 
care le desemnează aceste concepte. De aceea, pe câtă vreme alți teoreticieni consideră că în 
lumea actuală au dobândit relevanță conflictele “identitare”, ce îşi au sursa în revendicarea 
identităților culturale, Huntington vorbeşte de “conflicte între civilizații”. Este acuza pe care o 
formulează Mircea Malița, cum am văzut, dar şi alți teoreticieni. lată cum îşi prezintă 
Huntington ideea sa: 

“Tema centrală a acestei cărţi o constituie faptul că identitatea culturală şi cultura 

care, la nivelul cel mai răspândit, sunt identități ale civilizaţiei, modelează tendința de 


l f ; TA Sesi 123 
coeziune, dezintegrare şi conflict în lumea de după războiul rece”. (subl. ns.). 


Apare din nou confuzia dintre cultură şi civilizaţie. Dar, dincolo de acest lucru, ideea 
sa capitală este aceea că asistăm la renaşterea interesului pentru identitățile culturale şi 
civilizaționale şi acest fapt va duce la reconfigurarea geopolitică a lumii. De aceea, pentru a ne 
descurca în hățişul lumii actuale avem nevoie, spune Huntington, de noi hărţi mentale. În 
timpul războiului rece, politica globală a fost una bipolară, iar acum a devenit 
multicivilizațională şi multipolară. Paradigma simplificată, bipolară, a războiului rece a 
devenit inadecvată. 

Astăzi avem nevoie de noi paradigme şi modele la fel de simplificate asupra lumii 
privite în totalitatea ei. Globalizarea devine o paradigmă tot mai des utilizată pentru a 
“traduce” în limbaj simplificat încrucişarea unor tendinţe şi legături tot mai complexe între 
societăți, precum şi pentru a face predicții asupra evoluţiei mondiale. Dar, consideră 
Huntington, departe de a se uniformiza şi integra într-o “civilizaţie universală”, lumea de azi 
îşi păstrează diversitatea şi este formată dintr-un “sistem multicivilizațional” şi multipolar, cu 
civilizații şi culturi interesate să-şi păstreze şi să-şi afirme identitățile pe multiple planuri. 
Nucleul fiecărei civilizaţii - şi care le diferențiază elocvent - este alcătuit din “elemente 
culturale”, pe prim plan fiind religia, viziunile aspura lumii, credințele şi valorile, din care 
derivă deosebirile privind modurile de viaţă, familia, obiceiurile, artele, dreptul, economia, 
politica etc. 

Mai mult, raporturile geopolitice ar fi acum determinate de raporturile dintre civilizații, 
văzute ca mari blocuri de viaţă istorică, având origini, evoluţii şi caracteristici spirituale şi 
economice diferite. Astfel, conflictele viitoare vor fi conflicte “intercivilizaționale”, conflicte 
care pun faţă în faţă civilizaţii diferite, în pofida legăturilor şi a interdependenţelor dintre ele 
în lumea globalizată de azi. Pe lângă faptul că lumea a devenit multipolară sub raport 
geopolitic după încheierea războiului rece, Huntington detectează şi o altă tendință, anume 


diminuarea ponderii globale pe care a avut-o până acum civilizația occidentală şi afirmarea 
ofensivă a civilizaţiilor nonoccidentale. In dezacord cu mulţi ideologi şi teoreticieni, apologeți 


5 


ai “lumii occidentale”, Huntington interpretează altfel procesele caracteristice ale secolului 
XX. 


Pentru a degaja un sens global din schimbările combinate ce au loc azi în toate 
civilizațiile, el analizează corelațiile active dintre factorii geografici, economici, politici, 
demografici, tehnici şi culturali, insistând asupra noilor viziuni şi atitudini emergente, care pot 

fi detectate în raporturile internaționale, dar şi în fondul spiritual al epocii. Din această 
“lectură” a proceselor semnificative ale epocii, Huntington extrage următoarea concluzie: 
“«expansiunea Occidentului» a încetat şi «revolta împotriva Occidentului» a început’ ” 
Dacă vrem să păstrăm reprezentarea bipolară din alte vremuri, atunci şi azi lumea poate fi 
considerată bipolară, dar e vorba, spune Huntington, de o altă bipolaritate, nu de natură 
ideologică, ci de natură civilizațională, care opune “Occidentul” şi “lumile nonoccidentale”. 
Avem aici o altă interpretare a globalizării. Asupra acestui punct, Huntington susţine 


câteva idei geopolitice importante. 


e Creşterea interdependențelor dintre civilizații a fost de la 1500 până acum un fenomen 
unidirecțional, dinspre Occident spre civilizațiile şi societăţile nonoccidentale. 


e Azi însă lumea a devenit multipolară, sub raport geostrategic, iar această pluralitate se 
sprijină pe forţe culturale şi identitare consolidate; aceste centre multiple care intervin în 
raporturilor geopolitice sunt tocmai civilizațiile active azi. 


e În această lume policentrică nu mai există un conflict ideologic dominant, precum în epoca 
războiului rece, ci o multitudine de conflicte, toate determinate de diferenţele şi de 
opoziţiile de ordin civilizaţional, conflicte şi războaie ale “liniilor de falie” dintre 
civilizaţii. 

“Cele mai periculoase conflicte culturale sunt cele care iau naştere de-a lungul 
liniilor de falie între civilizații” 

În ipoteza sa "conflictele locale care riscă să se extindă sunt cele care - după cum ne 
arată războiul din Bosnia sau din Caucazi - se produc de-a lungul faliilor dintre civilizaţii”. 
De unde şi profeția sa apocaliptică după care "următorul război mondial, dacă el va 
izbucni, va fi un război între civilizaţii”. Conflictele etnice din interiorul unei civilizații 
(Somalia, Ruanda etc.) nu au implicaţii globale, pe când conflictele etnice în care se întâlnesc 
civilizații diferite, precum cele din Bosnia, Caucaz, Asia Centrală sau Caşmir au un potenţial 
de amplificare global, putând deveni mari războaie. 

Rezumându-şi teza cărții sale, Huntington spune: 

“În această lume nouă, politica locală este politica etnicităţii, iar politica globală 
este politica civilizaţiilor. Rivalitatea dintre superputeri este înlocuită cu ciocnirea 
civilizaţiilor... În lumea posterioară Războiului Rece, cultura este o forță ce deopotrivă 
divide şi unifică [...]. $7 143 

“Pentru prima oară în istorie, politica globală este, în acelaşi timp, multipolară şi 
multicivilizaţională; modernizarea este distinctă faţă de occidentalizare şi nu produce 
nici o civilizație universală, în orice înţeles cu semnificaţie, şi nici occidentalizarea 
societăţilor nonoccidentale ”.'* (sublin. ns.). 

Avem în aceste afirmaţii o sinteză a pozițiilor sale şocante. Vom reveni asupra lor, mai 
ales asupra distincție dintre modernizare şi occidentalizare. Formulată încă din 1993 şi intens 
comentată în lumea specialiştilor, teoria lui Huntington a fost reactualizată după atacul terorist 
din 11 septembrie 2001, unii comentatori văzând în actualul război antiteorist o confirmare a 
tezelor sale, pe când alți teoreticieni au respins aceste teze. Unele dintre afirmațiile sale sunt 
evident disonante în raport cu perspectivele prin care dispozitivul teoretic occidental priveşte 
şi interpretează tensiunile ce străbal lumea actuală, cum ar fi şi afimația că Occidentul şi-a 
postulat propriul său tip de cultură ca fiind universal, în timp ce “non-occidentalii văd ca fiind 
occidental tot ceea ce Occidentul vede ca fiind universal”. 

“Ceea ce occidentalii vestesc a fi o blândă integrare globală, cum este cazul 


proliferării mass-media la dimensiuni mondiale, non-occidentalii denunță a fi 


Se hei ae +, 127 
imperialism ticălos occidental”. 


Una dintre concluziile pe care vrea s-o demonstreze este că tocmai globalizarea a 
modernizat şi a consolidat civilizațiile nonoccidentale, care astăzi se află în curs de 
“indigenizare” şi dispun de forţa necesară pentru a înfrunta dominaţia de secole a civilizației 
occidentale. Deşi sistemul internaţional e unul multicivilizațional, hărțile mentale ale 
specialiştilor, spune Huntington, sunt dominate încă de perspectiva occidentalo-centristă. 


5. RELIGII ŞI DIFERENȚE CULTURALE. O PERSPECTIVĂ ISTORICĂ ŞI 
GEOPOLITICĂ 


Religia ca element definitoriu al culturilor 


Istoric şi filosof al religiilor, Mircea Eliade subliniază complexitatea fenomenului 
religios, fenomen privit ca o dimensiune constitutivă a condiției umane, prin care se exprimă 
nevoia permanentă a omului de a-şi raporta viaţa, experiența şi actele sale la o realitate 
transcendentă. Toate societăţile şi culturile, în diversitatea istorică a organizării lor, au operat 
în reprezentările lor colective cu o zonă a sacralității, pe care au delimitat-o de sfera 
experienței imediate, învestind-o cu funcția de sursă şi sistem de referință pentru sensurile 
conferite istoriei şi vieţii umane. În cuvântul înainte scris la /storia credințelor şi a ideilor 
religioase, Eliade reia ideea exprimată în alte lucrări după care religia este o structură 
permanentă a condiției umane, nu o fază tranzitorie în evoluția omului. 

“Conştiinţa unei lumi reale şi semnificative este strâns legată de descoperirea 
sacrului. Prin experienţa sacrului, spiritul uman a sesizat deferența între ceea ce se 
relevă ca fiind real, puternic, bogat şi semnificativ, şi ceea ce este lipsit de aceste 
calități, adică curgerea haotică şi periculoasă a lucrurilor, aparițiile şi disparițiile lor 
fortuite şi vide de sens... Pe scurt, sacrul este un element în structura conştiinţei şi nu un 
stadiu în istoria acestei conştiinţe. La nivelurile cele mai arhaice ale culturii, a trăi ca 
ființă umană este în sine un act religios, căci alimentația, viaţa sexuală şi munca au o 
valoare sacramentală. Altfel spus, a fi sau mai degrabă a deveni om înseamnă a fi 
religios”. sli 

Eliade se detaşează consecvent de viziunile evoluționiste, istoriciste şi funcționaliste, 
care au dominat autoritar câmpul filosofiei culturii aproape un secol. Fără a elimina 
perspectiva istorică, Eliade consideră este necesară şi posibilă degajarea unor aspecte 
structurale şi universale ale religiilor, adică elaborarea unei “morfologii a fenomenelor 
religioase”, care să reprezinte un ghid pentru a scrie “istoria” acestora. Din această 
perspectivă fenomenologică şi hermeneutică, Eliade este interesat să stabilească structurile, 
funcţiile şi semnificațiile pe care le au diversele forme şi manifestări religioase, în contexte, 
conjuncturi şi culturi oricât de îndepărtate istoric şi geografic. Având ca structură permanentă 
distincția dintre sacru şi profan, dar şi manifestarea sacrului în profan, prin diverse hierofanii, 
fenomenul religios se prezintă adeseori ca “o masă polimorfă şi uneori chiar haotică de 
gesturi, credințe şi teorii”, astfel că Eliade subliniază necesitatea de a cerceta religia dintr-o 
perspectivă interdisciplinară, din care nu pot lipsi abordările istorice şi morfologice, 

sociologice, culturale şi psihologice. “În realitate, nu există fapt religios în stare pură. Un fapt 
religios esste totdeauna şi concomitent fapt istoric, sociologic, cultural şi psihologic”. 

Religia este astfel integrată în ansamblul unei culturi, ansamblu care, la rândul lui, se 
răsfrânge şi se manifestă prin respectivele valori religioase. Contextul social şi istoric al 
experiențelor religioase trebuie investigat cu pertinenţă fără a reduce religia la statutul de 
epifenomen derivat al unor structuri sociale, poziție pe care Eliade o combate mereu. 
Împotriva concepţiilor raţionalist-pozitiviste şi a celor evoluționiste - care explicau religia 
legând-o doar de stadiul “culturilor primitive” şi de o presupusă mentalitate “prelogică”, de 
forme ce vor fi inevitabil depăşite prin dezvoltarea cunoaşterii raționale -, Eliade urmăreşte să 
descopere structura permanentă şi universală a fenomenului religios, considerând că distincția 
dintre sacru şi profan, precum şi interferenţele lor, se manifestă în toate culturile şi în toate 
timpurile, inclusiv în epoca actuală, apreciată de Eliade drept “etapă ultimă a desacralizării”. 

În nucleul fiecărei culturi se află valorile şi credinţele religioase, care interferează cu 
valorile estetice, morale şi politice, înfluențând ansamblul respectivei culturii. Studiind 
societățile arhaice, Eliade afirmă că a fost uimit de o trăsătură a acestora: “revolta împotriva 
timpului concret, istoric, nostalgia unei reîntoarceri periodice la un timp mitic al originilor”. 
Refuzul unei “istorii” autonome, adică o “istorie fără regulă arhetipală”, fără “model 
transistoric”, presupune o “anumită valorizare metafizică a existenţei”, o valorizare diferită de 
cea consacrată de filosofiile moderne (“mai ales marxismul, istoricismul şi existenţialismul”), 
care insistă pe “omul istoric”, pe omul “care este în măsura care se creează pe sine însuşi în 
sânul istoriei”. 

Această viziune asupra timpului este solidară cu o anumită viziune asupra fiinţei şi 
realității, viziune codificată în mituri şi simboluri. Pentru omul arhaic, “primitiv”, 
“presocratic”, actele sale sau obiectele lumii empirice au realitate şi valoare numai dacă 
“participă într-un fel sau altul la o realitate care le transcende”, adică la un plan meta-fizic. 
Actele sale fundamentale sunt de asemenea o “repetare neîntreruptă” a unor gesturi 
primordiale şi paradigmatice (“acte îndeplinite la origine de zei, eroi sau strămoşi”). Ontologia 
arhaică, de “structură platonicieană”, pentru care realitatea unui obiect sau act se dobândesc 
prin repetare (ritualică) sau participare (simbolică) la un model exemplar, tinde spre “abolirea 
timpului” profan, la abolirea istoriei, pentru a pierde contactul cu “ființa”, cu realitatea ultimă. 
Această ontologie se prelungeşte în culturile populare, folclorice, unde se întâlneşte curent 
fenomenul de “reducţie a evenimentelor la categorii şi a individualităților la arhetipuri”. 
Evenimentul istoric real este asimilat mitului, iar eroul istoric este redus la condiția de imitator 
al unui arhetip. 

Spre deosebire de omul arhaic, omul modern trăieşte într-un univers desacralizat şi 
valorizează pozitiv istoria, cu evenimentele, noutăţile şi schimbările sale “ireversibile”. Dar, şi 
în cazul societăților moderne, semnificațiile arhetipale supraviețuiesc “camuflate” în realități 
profane, codificate în mituri degradate şi în simboluri, care nu sunt prin acest fapt mai puțin 
eficiente, deşi aceste societăți şi omul lor rațional nu le conştientizează. 

Culturile arhaice, prin mituri, simboluri şi comportamente specifice, sunt şi un răspuns 
la teroarea istoriei, concept prin care Eliade înţelege “catastrofele cosmice, dezastrele militare, 
injustițiile sociale”, nefericirile personale, suferințele şi nenorocirile pe care le suportă 
indivizii şi popoarele în existența lor. Teroarea istoriei este o expresie a “suferinței”, a 
iraționalului sau a violenţei din viața umană, dar toate acestea sunt suportate pentru că ele “au 
un sens”, nu sunt considerate arbitrare sau gratuite, ci se datoresc unor intervenții magice sau 

unei voințe care nu se află sub control uman. Suferinţa are o “cauză” (voinţa divină, greşeală 


personală, răutatea duşmanilor etc.) şi are o “semnificaţie” (mânia unui zeu, o pedeapsă divină 

pentru căderea în păcat etc.), iar omul arhaic “o suportă pentru că ea nu este absurdă", * ci 


are o funcție soteriologică, salvatoare, purificatoare. Teroarea istoriei este investită mereu cu 
“un sens”, precum în legea karmică a indienilor sau în profetismul şi mesianismul vechilor 
evrei. 

Societăţile arhaice şi tradiționale îşi desfăşoară viaţa în conformitate cu ciclurile 
cosmice, naturale, iar regenerarea ciclică a timpului mitic prin rituri şi alte ceremonii este o 
strategie tipică a acestor societăți de a suspenda timpul profan. Deci o strategie prin care ele 
răspund la teroarea istoriei. Societăţile arhaice supraviețuiesc aşadar prin această tehnică de 
abolire a timpului profan, a istoriei, prin participare la arhetip şi prin repetare a unui timp 
infinit. 

Dar societățile moderne sunt dominate de o cu totul altă viziune asupra timpului şi a 
istoriei, de o viziune “istoricistă”. Întrebarea la care vrea să răspundă Eliade care sunt soluţiile 
pe care le oferă această “perspectivă istoricistă” pentru a permite omului moderrn să “suporte” 
istoria. În viziunile occidentale asupra timpului şi a istoriei se regăseşte atât concepţia timpului 
finit şi ciclic, cât şi ideea istoriei privită ca “progres”, ca desfăşurare pe traiectoria unui timp 
monolinear. Trecerea spre cea de a doua viziune are loc în epoca modernă şi triumfă odată cu 
teoriile evoluționiste şi pozitiviste. Societăților moderne consideră, într-o perspectivă 
pozitivistă, că miturile şi simbolurile sunt faze depăşite pe care istoria ar trebui să le elimine. 
Dar, în substratul societăților moderne, masele ţărăneşti îşi păstrează şi azi vechea concepţie a 
arhetipurilor şi a repetării, prin care răspund la teroarea istoriei. 

Potrivit lui Eliade, filosofiile posthegeliene justifică tragediile umane prin raportarea 
lor la un sens imanent al istoriei sau la o “necesitate” istorică, obiectivă, ce ar impune un 
anumit scenariu obligatoriu, fatal, de desfăşurarea a evoluţiei. Procesele istoriei moderne pot fi 
valorizate din perspective diferite, în funcție de paradigmele interioare ale culturilor. Aventura 
modernităţii şi expansiunea modelului capitalist apusean pot fi privite din sisteme de referință 
diferite pentru a le descifra semnificaţiile şi consecințele. Mircea Eliade afirmă că tocmai în 
perioada în care se edificau interdependenţele capitaliste moderne, viziunile istoriciste şi 
evoluționiste - care operau cu ideea unui sens unic şi universal al dezvoltării istorice, pe care-l 
identificau cu tipul de civilizaţie occidentală - au fost susținute teoretic de 

"sânditorii care aparțineau naţiunilor pentru care istoria nu a fost niciodată o 

teroare continuă. Aceşti gânditori ar fi adoptat probabil altă perspectivă dacă ar fi 
aparținut națiunilor marcate de "fatalitatea istoriei". 

Dar şi aceste viziuni istoriciste sunt expresii camuflate ale unei viziuni mitice, 
apropiate de ideea timpului ciclic sau de ideea unui paradis terestru, pe care mitologiile îl 
fixau la începutul timpului istoric, iar ideologiile moderne, precum marxismul, îl plasează la 
sfârşitul timpului, prin imaginea unei societăți fericite, fără conflicte etc. Este tot o formă de 
abolire a istoriei, de reluare a eschatologiilor arhaice, plasând însă “Vîrsta de aur” la sfârşitul 
istoriei. Azi se vorbeşte insistent de epoca post-istorică. Proiecţia acestui paradis la sfârşitul 
istoriei este o formă de consolare şi un remediu la teroarea istoriei. 

Eliade încheie acestă “filosofie a istoriei” afirmând că, pentru “omul căzut” în istorie, 
pentru omul modern “iremediabil integrat istoriei şi progresului”, credința creştină este forma 
nouă prin care poate întâmpina teroarea istoriei, întrucât această credinţă îl ancorează din nou 
în planul divinității. Despărțit acum de mecanismul arhetipurilor şi al repetării, omul creştin se 


132.4 

Ibidem, p. 9%. 
133. 

Ibidem, p. 156. 


85 


salvează din mediul tragediilor istoriei conferindu-le o semnificaţie transistorică. In afara 
acestei soluţii, omul este pradă disperării şi unei terori permanente. 


Religiile ca factor geopolitic 


Totodată, cei mai mulți istorici şi teoreticieni ai civilizațiilor au văzut în religie un 
factor definitoriu al civilizaţiilor, făcând din diferențele religioase un criteriu pentru a deosebi 
şi clasifica civilizațiile. Astfel, Huntington supraevaluează importanţa pe care ar avea-o religia 
în definirea civilizaţiilor şi în întreţinerea surselor de conflict dintre ele. În nucleul 
civilizaţiilor s-ar afla credințele religioase. Această perspectivă preia în bună măsură viziunea 
lui Toynbee. 

Pe lângă multe critici care i s-au adus, noi suntem datori să punem în discuţie una 
dintre tezele lui Huntington şi imaginea cu care el operează asupra Europei Centrale şi de Est. 
După teoria lui Huntington, zona în care creştinismul occidental (catolicismul şi 
protestantismul) se întâlneşte cu ortodoxia şi cu islamul ar reprezenta o zonă vulnerabilă, 
întrucât ar fi vorba de trei blocuri de civilizaţie diferite, iar frontierele dintre acestea ar fi locul 
unor conflicte majore în viitor. Huntington îşi ilustra teza prin războiul din spațiul fostei 
Iugoslavii, în care se înfruntau cele trei religii şi “civilizații”. 

Împărţind Europa după criterii religioase în două tipuri de civilizaţii, autorul decupa 
Transilvania de restul României, printr-o linie ce tăia continentul de la Marea Nordului la 
Marea Adriatică, divizând, pe lângă România, şi alte ţări (Belarus, Ucraina şi spaţiul fostei 
Iugoslavii). Aceasta ar fi, după opinia lui Huntington, frontiera ce desparte catolicismul şi 
protestantismul de ortodoxie, deci, implicit, aceasta ar fi frontiera estică a civilizaţiei 
occidentale, de fapt a Europei, aşa cum afirmă în termeni expliciți Huntington. Autorul 
american consideră că Transilvania ar aparţine blocului de civilizaţie occidental, spre 
deosebire de restul României care ar aparține blocului răsăritean şi ortodox. Harta ce cuprinde 
imaginea acestei divizări este prezentă atât în cuprinsul articolului din 1993, cât şi pe coperta 
cărții sale din 1997. Prin acest fapt se sugera că Transilvania ar fi o zonă de posibile conflicte 
(cu deosebire interetnice şi interconfesionale), asemănătoare cu cele din fosta Iugoslavie. 

Autorul vrea să stabilească un “criteriu” clar privind extinderea UE şi a NATO spre 
est. El este interesat să precizeze frontiera până la care se va întinde umbrela de sercuritate a 
NATO. Pentru aceasta, Huntington se întreabă: “Unde este frontiera de est a Europei?” 
Răspunsul la această întrebare ne va arăta, spune autorul, “cine ar trebui să fie inclus în 
categoria de «țară europeană» şi apoi să devină un potențial membru al Uniunii Europene, al 
NATO şi al altor organisme comparabile”. 

Pentru a afla răspunsul, autorul "fuge" în trecutul Europei, unde întâlneşte divizările 
religioase ale continentului, pe care le consideră şi azi drept criterii operaționale în plan 
geopolitic. Iată textul lui Huntigton: 

"Cel mai evident şi pătrunzător răspuns la aceste întrebări este dat de marea linie 
istorică ce a existat timp de secole şi care separă popoarele creştine occidentale de cele 
musulmane şi ortodoxe. Această linie datează de la divizarea Imperiului Roman în 
secolul al IV-lea şi de la crearea Imperiului Sfânt Roman în secolul al X-lea. Începând 
din nord, linia se întinde de-a lungul a ceeea ce sunt acum frontierele Finlandei, Rusiei 
şi ale statelor baltice (Estonia, Letonia şi Lituania), prin vastul Belarus, prin Ucraina, 
separând greco-catolicii de ortodocşi prin România, separând Transilvania, cu 
populația ei maghiară catolică, de restul ţării şi prin fosta Iugoslavie, de-a lungul 
frontierei ce separă Croaţia şi Slovenia de celelalte republici. Desigur, în Balcani, 
această linie coincide cu divizarea istorică între imperiile austro-ungar şi otoman. 
Aceasta este frontiera culturală a Europei şi în lumea de după Războiul Rece; ea este, 
de asemenea, şi frontiera politică şi economică a Europei şi a Occidentului. 

Paradigma civilizațională produce astfel un răspuns bine conturat şi evident la 

întrebarea cu care se confruntă vest-europenii: unde se termină Europa? Europa se 
termină acolo unde creştinătatea occidentală se termină şi începe Islamul şi ortodoxia. 
Acesta este răspunsul pe care vest-europenii doresc să-l audă, pe care îl sprijină, 
majoritatea dintre ei sotto voce şi pe care numeroşi lideri intelectuali şi politici l-au 
aprobat explicit" pad 
Este răspunsul pe care îl aprobă, îl sprijină şi îl argumentează şi Huntington. Sub 
influența unor apologeţi interesați ai fostului imperiu austro-ungar (Michael Hovard, Pierre 
Behar etc.), el reia distincţia, aproape ştearsă în timpul dominaţiei sovietice, dintre Europa 
Centrală (Mitteleuropa) şi Europa de Est, conferindu-i o semnificaţie culturală şi implicit una 
geopolitică majoră. Mai mult, după teoremele autorului, criteriile integrării devin acum 


preponderent religioase şi culturale: 


"Identificarea Europei cu creştinătatea occidentală conferă un criteriu clar pentru 

admiterea de noi membri în organizaţiile occidentale”. 


lată un mod de-a dreptul straniu de aborda azi integrarea europeană din perspectiva 
unor vechi fracturi religioase şi culturale ale continentului. După ce Huntington critică 
viziunile occidentalo-centriste, iată-l un adept convins al acestor viziuni, identificând textual 
“Europa cu creştinătatea occidentală”, cu Occidentul adică. Cu aceste argumente, el consideră 
că extinderea UE ar trebui să se oprească la ţările catolice şi protestante, excluzând țările 
ortodoxe. Şi, întrucât “în lumea de după Războiul Rece, NATO este organizaţia de securitate a 
civilizaţiei occidentale”, evident că şi extinderea ei ar trebui să urmeze acelaşi principiu: 
“Logica civilizaţiilor dictează un rezultat similar în ceea ce priveşte extinderea NATO”. 
Această reprezentare tinde să se instituţionalizeze şi să fie folosită drept argument strategic, 
deşi mascat, pentru neadminterea ţărilor ortodoxe în NATO şi UE. Extinderea NATO spre Est 
este privită, dintr-o perspectivă bimilenară, ca o extensie a Occidentului spre Est, după ce 
multe secole Estul a asaltat, demografic, militar şi politic, lumea vestului. 

Această imagine este construită, paradoxal, tot pe suportul unor reprezentări din 
perioada războiului rece. În loc să ne proiecteze în viitor, paradigma lui Huntington ne 
retrimite în trecut, mutând în epoca postmodernă tensiuni şi conflicte care s-au consumat în 
cea premodernă. Ţările ortodoxe nu ar avea certificat de ţări "europene" în adevăratul sens al 
cuvântului, pe motive ce privesc fundamentul religios al culturii lor istorice. 

Apelul la fapte şi la istorie este obligatoriu pentru a respinge teoria lui Huntington. 
Transilvania a fost - în orice epocă istorică am plasa analiza - şi este şi azi preponderent 
ortodoxă, nu catolică sau protestantă, cu toată prezenţa cultelor reformate şi catolice, de care 
aparțin membrii minorităţii maghiare şi germane. Datele statistice îl contrazic flagrant pe 
Huntington. Autorul american nu e bine informat sau e "intoxicat" de o anume istoriografie. 
Stabilind “frontiera” estică a Europei pe linia de expansiune a catolicismului şi a 
protestantismului, autorul preciza şi linia până la care el considera că ar fi oportun să se 
lărgească NATO (Polonia, Cehia, Ungaria). Ţările cu religie preponderent ortodoxă, cum ar fi 
şi România, nu şi-ar avea “locul” în structurile de securitate occidentale. Cert este că decizia 
NATO de la Madrid, din iulie 1997, a “respectat” harta lui Huntington, fapt ce a dat naştere 
unor comentarii care susțin că “ortodoxia” şi valorile sale specifice reprezintă o piedică pentru 
intrarea României în structurile euroatlantice, aşa cum sugerează Huntington cu harta lui. 


Ibidem, pp 231-232. Europa Centrală ar include acele teritorii care au format odată creştinătatea pro- 
occidentală: vechile ţinuturi ale Imperiului Habsburgic, Austria, Ungaria, Cehoslovacia, alături de Polonia şi de 
Germania. Termenul de Europa de Est ar trebui, crede autorul, să fie rezervat acelor regiuni care s-au dezvoltat 
sub auspiciile Bisericii Ortodoxe: comunitățile din jurul Mării Negre care s-au eliberat de dominaţia otomană 
abia în secolul XIX şi părțile europene din Uniunea Sovietică. 

Aşadar, ne aflăm în fața unei teorii geopolitice care a avut efecte directe în deciziile 
strategice pe care le-au luat marile puteri ale lumii actuale. Criteriul utilizat de Huntington este 
contrazis de realități. Grecia e ortodoxă şi este o țară integrată atât în NATO, cât şi în UE. 
Turcia e în NATO şi e islamică. Dar aceste exemple ţin de conjunctura specială a războiului 
rece şi nu ar mai avea semnificație azi. Huntington devalorizează realitățile care îi contrazic 
teoria. 

Ar trebui să-i amintim autorului american că a trecut vremea cruciadelor religioase şi 
că Europa de azi îşi reconfigurează "geometria variabilă" pe alte principii politice şi culturale 
decât cele strict religioase. Ideea de a rediviza Europa (şi chiar unele țări actuale) după criterii 
religioase sună ca o invitaţie de a pune în paranteze toată evoluția modernă şi de a ne 
reîntoarce la hărțile din Evul Mediu şi la "marea schismă" ce a fisurat lumea creştină acum o 
mie de ani. Trasând "frontiera de est a Europei" pe acest aliniament, Huntington ne contestă 
implicit apartenenţa la "Europa" - pe care o identifică, de fapt, cu "Occidentul" - sau, în cel 
mai bun caz, ne priveşte ca pe o ţară "sfâșiată" între Est şi Vest, cu tendinţe contradictorii în 
plan mental şi cultural, asemenea altor ţări plasate pe "liniile de falie" intercivilizaționale 
(Ucraina, Turcia ş.a.). Cultura română are un indiscutabil fundament european, ca de altfel şi 
culturile altor ţări ortodoxe din zonă, şi este cu totul nerealist să invoci considerente religioase 
pentru a justifica azi opțiuni de natură geostrategică. Nu “logica civilizațiilor” a întârziat 
integrarea României în structurile europene, ci factori de altă natură. 

În sfârşit, este foarte discutabilă ideea că "civilizațiile" s-au aflat sau se vor afla în 
"conflict". În conflict se pot afla state sau grupuri de state, cu interesele lor economice, 
geostrategice sau politice. Este o ipoteză neconvingătoare să abordezi războiul din Golf doar 
ca un moment al "ciocnirii" dintre civilizația islamică şi cea occidentală, întrucât cele două 
lumi ar avea fundamente religioase diferite, uitând cu totul de interesele "profane" care s-au 
ciocnit acolo, interese privind controlul resurselor de petrol. 


Blaga: diferenţe religioase şi stilistice în cadrul culturii europene 


Diferenţele culturale dintre catolicism şi protestantism, pe de o parte, şi lumea 
ortodoxă, pe de altă parte, sunt apreciate în mod eronat de Huntington ca frontiere de 
“civilizație”, care ar avea azi, după secole de interferenţe şi contaminări reciproce, o 
semnificaţie geopolitică majoră. Faptul că popoarele ortodoxe sunt şi azi în condiţia de zone 
subdezvoltate ale Europei, zone ale periferiei şi ale semiperiferiei europene, este explicabil 
prin factori istorici bine cunoscuţi, iar apelul la diferenţele religioase şi culturale nu este decât 
o reeditare mai voalată a unor viziuni occidentalo-centriste cunoscute. 

Această problematică a fost abordată, printre alţii, de Lucian Blaga în perioada 
interbelică, fără a ajunge la concluzia că ortodoxia ar fi un obstacol în calea integrării noastre 
în structurile europene. Blaga consideră că matricea stilistică inconştientă are o forță 
modelatoare extraordinară, aspect care este vizibil şi în faptul că o formă spirituală de vocaţie 
universală, precum creştinismul, s-a diferențiat în funcție de matricele stilistice locale pe care 
le-a întâlnit. Distincţiile stabilite de el între catolicism, protestantism şi ortodoxie sunt 
relevante pentru forța explicativă a ideei de matrice stilistică. Creştinismul este o spiritualitate 
bipolară, spune Blaga, ce are un pol fixat în “transcendenţă” şi alt pol în aspectele “concrete”, 
lumeşti. Faptul definitoriu al spiritualităţii creştine este “întruparea” divinității în făptura 
umană, “întruparea” Logosului divin în realități profane. Culturile europene şi ramurile 
creştinismului se diferenţiază şi în funcție de realitățile profane care sunt alese pentru a fi 
“echivalate în rang” cu transcendenţa. 

Astfel, răspândirea creştinismului în mediul romanic a dus la cristalizarea 
catolicismului. Întâlnind matricea stilistică romană, catolicismul a asimilat valorile divine cu 
ideea de stat şi cu toate categoriile etatizante. Biserica este aici considerată un stat al lui 

Dumnezeu pe Pământ, iar catolicismul a preferat întotdeauna valorile autorităţii, fiind animat 
de spiritul juridic roman, de disciplina religioasă, de voinţa de putere, de o atitudine activistă, 
de o năzuinţă universalistă şi de tendinţe imperialiste. 

Protestantismul s-a născut din întâlnirea spiritului creştin cu matricea popoarelor 
germanice, mediu în care categoria libertății individuale a fost asimilată cu absolutul. Viaţa 
religioasă protestantă este dominată de problematizare, de nelinişte interioară, precum şi de un 
acut sentiment al datoriei raționale. 

Ortodoxia a ales categoriile organice pentru a semnifica divinitatea (viaţa, pământul, 
firea). Din aceste diferențieri derivă apoi diferențieri fundamentale privind concepțiile despre 
biserică, despre naţiune şi stat, despre limbă, diferenţe de stil cultural şi de atitudine spirituală. 

Teoria lui Blaga are numeroase rezonanţe actuale. Diviziunile istorice, spirituale şi 
religioase ale Europei (diviziuni în interiorul unui tip de civilizaţie neîndoielnic unitar), ne pot 
da o idee despre paradigmele diferite ce operează în mediul european, paradigme ce 
modelează concepţiile despre om şi natură, despre libertate şi salvare, despre limbă, despre 
naţiune şi stat etc. Într-o analiză comparativă, de excepţională pătrundere, Blaga arăta că, pe 
câtă vreme apuseanul catolic sau protestant înclină să "confunde ideea de națiune cu ideea de 
stat sau Chiar să o derive din ideea de stat", în aria românească şi, în general, în cea 
răsăriteană, națiunea este definită prin categoriile "organicului”, asociindu-se "ideea de 
națiune cu aceea de neam "136 Structurile politice mişcătoare, tranzitorii, variabile, de cele 
mai multe ori de tip imperial, care şi-au întins umbra dominatoare asupra acestui spațiu, erau 
resimţite de popoarele din zonă ca alcătuiri "neorganice", împotriva cărora ele au declanşat o 
serie de revoluţii naţionale şi sociale. 

Ca atare, comunitatea de viaţă istorică, de limbă, de tradiţii culturale, în esenţă, 
unitatea de viaţă spirituală, au îndeplinit în această arie un rol capital. Mecanismele simbolice 
prin care era reprezentată apartenenţa la realitățile istorice, supraindividuale şi "organice" ale 
națiunii, au fost extrem de vii şi eficace la popoarele răsăritene, care se pot mândri, spune 
Blaga, cu "un sentiment mult mai lămurit al etnicului”. Acest sentiment de solidaritate etnică 
opera cu eficiență pe deasupra sau pe dedesuptul decupajelor teritoriale vremelnice, impuse de 
raporturile geopolitice, de aranjamentele şi schimbările survenite în raporturile de forță dintre 
state, imperii sau provincii. (lată şi un posibil traseu explicativ pentru actuala dezintegrare a 
Estului). 

Observațiile lui Blaga sunt de o certă actualitate. Construit pe valori etatiste, pe 
categorii aferente autorității de stat, catolicismul a dizolvat națiunea în stat, supunând-o la un 
proces de integrare politică şi administrativă, care a permis apariția unor structuri statale solide 
şi centralizate. Dacă este adevărat, după cum spune Blaga, că instituțiile catolicismului au 
favorizat centralizarea statului francez, este la fel de elocvent şi contraexemplul Italiei, unde 
alți factori, de natură istorică, economică şi locală, au întârziat unificarea statală. 

In schimb, protestantismul, cu pivotul său în categoriile libertății individuale, a 
favorizat nu numai desprinderea unor naţiuni de blocul catolic universalist şi sufocant, odată 
cu Reforma lui Luther, dar şi convingerea indivizilor că națiunea e obiectul unei libere opţiuni 
morale, al unui angajament voluntar al individului față de o "formă abstractă" şi detaşată de 
viața concretă a individului, formă faţă de care el are, totuşi, un înalt sentiment al datoriei 
civice. Blaga sintetizează astfel diferențele, precizând că, în lumea protestantă, națiunea 

"nu este socotită ca un adevărat organism, cu o bază profund inconştientă, şi de o 
înfăţişare niciodată ostentativ afişată, ca în răsăritul ortodox, ci mai curând ca o 
colectivitate de libertăţi convergente, ca o entitate abstractă, cimentată prin acte de 

Lucian Blaga, Trilogia culturii, Bucureşti, Editura pentru Literatură Universală, 1969, p. 141-142. 


89 


zii că mA 5 „n 137 
voinţă şi ca o expresie înaltă a datoriei”. 


Cu toate particularitățile parcurse de formarea statelor naţionale în țările occidentale, 
este elocvent că, atât în spațiul catolic, cât şi în cel protestant, rolul decisiv l-au jucat factorii 
de ordin politic, economic, instituțional, administrativ şi juridic. În aceste medii, statul 
premerge națiunii moderne şi a modelat națiunea. Pe când în mediile răsăritene, unde imperiile 
medievale s-au prelungit până în epoca modernă, naţiunile s-au cimentat şi fortificat inițial sub 
aspect cultural (prin elemente “organice”: limbă, tradiţii, literatură etc.) şi au ajuns ulterior, 
prin eforturi de durată, să-şi constituie structuri politice de tipul statului național. 

Deci, rezumând aceste analize, putem spune că în cele mai multe țări occidentale 
națiunea are drept sistem privilegiat de referință identitatea politică, văzută ca un contract 
voluntar şi raţional între individ şi stat. În lumea răsăriteană, națiunea are drept prim sistem de 
referință identitatea culturală, ca formă de apartenenţă a individului la realități “organice” 
(limbă, tradiţii, forme culturale, istorice şi supraindividuale). Se impune, totuşi, o observaţie 
pentru a echilibra interpretările excesive ale acestor diferenţe. Ca şi în zona occidentală, 
cultura națională a fost în spaţiul estic un instrument de construcţie a statului național. Dar, în 
mediul geopolitic al estului european putem vorbi de o predominanţă a mijloacelor spirituale 
şi culturale față de factorii economici şi instituțional-administrativi. Acest fapt nu înseamnă că 
mişcările de emancipare naţională, pornite inițial din perimetrul culturii, nu aveau ca ținte 
politice explicite tocmai construcția statului național, ideal pe care, de exemplu, agenții 
culturali şi politici din aria românească nu l-au pierdut din vedere nici o clipă. De fapt, după 
cum au demonstrat cercetările istorice, agenţii culturali şi politici nu numai că au lucrat 
convergent în spațiul românesc, dar au coincis multă vreme. De aceea, putem afirma că 
factorii culturali au avut un rol cauzal genetic, în sensul tare al termenului, în formarea națiunii 
române. Creatorii de cultură au preluat asupra lor şi sarcini explicit politice, iar unitatea 
culturală a anticipat, a pregătit şi a sprijinit cristalizarea ulterioară a unităţii politice. 

O actualizare a acestei probleme ne este oferită, după cum am arătat, de politologul 
american Samuel Huntington, autor al unor studii controversate privind importanţa culturii şi 
în special a religiei pentru modelarea universului interior al unei națiuni şi pentru dinamica 
raporturilor geopolitice dintre civilizaţii. În acest caz ne interesează doar distincţia pe care el o 
face între “națiunile organice” şi “naţiunile politice”. Huntington apreciază că toate naţiunile 
europene sunt “naţiuni organice”, edificate pe suporturi istorice, etnice, lingvistice şi culturale 
evidente, pe când Statele Unite, având un caracter singular, ar fi o “naţiune politică”, în care 
funcția de solidarizare este îndeplinită de factori de ordin politic, specifici democraţiei 
americane./"5 El consideră că americanii îşi regăsesc identitatea nu în aspecte de natură 
culturală, ci într-un ansamblu de principii şi valori politice, care alcătuiesc aşa-numitul "crez 
american", definit de autor ca "un amalgam”, un complex de idei, valori, atitudini şi 
convingeri, cu un caracter difuz şi nesistematic, ansamblu de valori care este însă larg 
împărtăşit de toti membrii societătii. Aşadar, în cazul SUA, identitatea politică are o relevanţă 
mai mare decât cea culturală. 


Lumea ortodoxiei şi provocările modernizării 


Fără îndoială, procesele de secularizare şi de separare dintre puterea laică şi cea 
religioasă s-au petrecut cu întârziere în spaţiul est-european față de procesele similare din 
lumea apuseană. Modernizarea este şi ea un fenomen cu întârzieri notabile în această arie. 

Ibidem, p. 143. 

Samuel P. Huntington, Viața politica americană, Bucureşti, Editura Humanitas, 1994, pp 40-46. 

Preluând demersul lui Max Weber privind importanța “eticii protestante” 1"? în geneza 
modernităţii apusene şi în dezvoltarea capitalismului, mulți teoreticieni caută explicaţia 
acestor handicapuri istorice în caracterul specific al ortodoxiei, ca religie ce nu încurajează 
spiritul ştiinţific şi pragmatic, fiind prea ataşată de valori şi atitudini naționaliste. Dintr-o 
perspectivă antitradiționalistă, Eugen Lovinescu, în lucrarea sa /storia civilizației române 
moderne, consideră că influenţele ideologice apusene, preluate în secolul al XIX-lea de forţele 


liberale de la noi, au determinat modernizarea României, proces care a determinat o 


i Ă ; ; aS pie f : 140 
“schimbare a axei de orientare a poporului român dinspre Orient spre Occident”. 


Modernizarea era pusă în conexiune cu desprinderea din mediul răsăritean ortodox şi cu 
integrarea noastră în spațiul de influență al civilizației de tip occidental. 

Fără îndoială, prin datele sale constitutive, poporul român s-a confruntat mereu cu o 
contradicție lăuntrică, de nedepăşit, întrucât îi defineşte chiar natura sa ontologică, nu numai 
condiția geopolitică. Aşezat la hotarul dintre două lumi, cum spuneau Blaga şi Eliade, el este 
singurul popor de origine latină care aparţine ortodoxiei. Dumitru Drăghicescu apreciază că 
cea mai relevantă caracterizare a româniei este cuprinsă în formula: “rasă occidentală cu 
obiceiuri orientale”.!*! Desigur că ideea naţională s-a cristalizat pe un fond cultural relativ 
diferit în aria răsăriteană a Europei şi a indeplinit funcții multiple. Raporturile dintre 
ortodoxie, ideea naţională şi procesele de modernizare din această zonă reprezintă o temă 
foarte complexă, pe care nu-o putem aborda aici. me 

Numeroşi analişti se străduiesc să demonstreze că ţările ortodoxe sunt refractare la 
procesul de modernizare şi integrare, că nu sunt "calificate" pentru acest proces, că nu 
îndeplinesc standardele impuse de comunitatea europeană, că handicapul lor istoric 
(insurmontabil!) ține de ortodoxie şi că trebuie lăsate în afara procesului de extindere NATO. 
Această perspectivă se întâlneşte nu numai la Huntington, ci şi la alți teoreticieni de azi. 
Pentru mulți analişti occidentali ortodoxia este o “sursă” majoră a crizelor şi a conflictelor din 


zonă, fiind un fel de “supragenerator al naționalismului”, o zonă unde ar avea loc "o fuziune 


la temperatură înaltă între faptul național şi faptul religios USA 


Astfel, politologul Francois Thual consideră că ortodoxia a supraviețuit perioadei 
comuniste şi se afirmă acum în rolul său de "inspiratoare şi de garant al națiunilor ieşite din 
lumea slavo-byzantină. În acelaşi timp, ea se pregăteşte pentru o nouă misiune: aceea de 
metereză împotriva întoarcerii islamului 11% E o misiune care nu este nouă de fapt. Ea s-a 
considerat permanent o apărătoare a creştinismului autentic şi un garant al acestei “tradiţii 
sacre” împotriva tuturor ereziilor, a schismelor şi a altor religii. Această auto-percepție e trăită 
intens nu atât în cadrul oficial al bisericii, ci în psihologia colectivă. Ortodoxia consideră că 
numeroasele persecuții pe care le-a suportat decurg din acest rol de gardian al "tezaurului 
sacru" al creştinismului. Această reprezentare a generat în lumea ortodoxă "compexul 
slujitorului care suferă", pentru că ea s-a perceput ca fiind persecutată de occidentali, de turci, 
de comunişti. Acest dispozitiv ideologic este amplificat azi de confruntarea cu islamul. În 
aceste condiţii, religiozitatea se află în miezul atitudinilor etnico-naţionale. 

Max Weber, Etica protestantă şi spiritul capitalismului, Bucureşti, Editura Humanitas, 1993. 

Aceste societăți “congelate? o jumătate de secol se confruntă cu problema redefinirii 
identității naționale. În consecință, redemarajul politic al modernizării nu se putea face decât 
pe baza a ceea ce exista înainte de perioada comunistă, adică religia şi sentimentul național. 
Este adevărat şi faptul că modernitatea a prins cheag în aceste țări destul de târziu faţă de 
procesele din lumea occidentală. Dar, pentru a înţelege corect fenomenul, referințele istorice 
sunt indispensabile. 

“În aceste țări, conştiinţa naţională s-a născut în confruntarea cu ocupantul străin - 
mongol în spaţiul rusesc, otoman în cazul țărilor din Balcani - de etnie diferită şi adesea 
musulmană. Lupta pentru independență a fost deci indisociabilă de lupta pentru 
identitatea lor naţională şi religioasă... Bisericile ortodoxe au servit de creuzet pentru 
identitatea religioasă. În cursul secolului XX şi al catastrofelor sale politice - nazism, 
fascism, comunism - ele au devenit conservatoare” 1” 

Autorul vorbeşte de o "stereofonie națiune-religie", care va ocupa multă vreme în acest 
spațiu scena istoriei. Indiferent despre care ţara ortodoxă este vorba, "ortodoxia este inima 
nucleară a naţionalismului, la fel precum naţionalul este orizontul de nedepăşit al 


. n 146 
ortodoxiei". 
Recursul la istorie este un argument pentru a condamna aceste societăți, aflate veacuri 


de-a rândul “în decalaj politic, social şi cultural față de lumea occidentală"! Aceste 
aprecieri globale ne arată că mulţi teoreticieni occidentali lucrează cu şabloane, nu cu realități, 
cu prejudecăți şi nu cu analize concrete. Din aceste teorii rezultă că lumea ortodoxiei ar fi 
marcată de un handicap istoric insurmontabil. 

Revenirea ideii religioase pune în discuție problema modernizării acestor societăți. 
Deşi aceste țări au intrat mai târziu în ciclul modernizării, trebuie spus că nu religia ortodoxă a 
fost principalul lor obstacol. Ca să luăm cazul României, în cursul secolului al XIX-lea ea a 
adoptat structuri politice moderne, s-a acomodat cu principiile modernităţii, cu laicizarea 
vieţii, cu secularizarea societăţii şi a culturii, cu separarea structurilor politice de cele 
religioase. Iar cât priveşte conştiinţa națională modernă, trebuie iarăşi să amintim că ea s-a 
făcut nu pe temei religios, ci pe temei istoric şi etnic (obârşie comună, limbă, continuitate 
teritorială, obiceiuri, tradiţii, cultură, imagini şi proiecții subiective etc.). După cum au 
demonstrat numeroşi exegeţi ai “fenomenului românesc”, tocmai raporturile cu mediile 
occidentale au stimulat ideea naţională în spaţiul românesc. Încă din secolul al XVII-lea, 
cronicarii români scriau “istorii ale neamului" lor, având clară ideea că românii sunt o entitate 
etnică şi istorică diferită de alte neamuri, tot ortodoxe. În secolul al XVIII-lea avem de-a face 
în spaţiul românesc cu o teorie închegată asupra ideii moderne de națiune, aşa cum o întâlnim 
la elita intelectuală grupată în Şcoala Ardeleană, la care ideea naţională se desprinde de 
suportul ei religios pentru a dobândi un înţeles modern, vizând pe toți românii, indiferent de 
confesiune. 

E drept că aceşti intelectuali, deşi erau afiliați la spiritul luminismului, nu au criticat 
biserica, în care vedeau, spre deosebire de luminiştii apuseni, un factor menit să "lumineze" 
poporul, investind-o cu sarcini educative şi modernizatoare. Ei "recunoșteau rolul vital social 
şi mai cu seamă naţional pe care bisericile unite şi ortodoxe îl jucaseră în trecut ca 

apărătoare ale comunității etnice româneşti”. Trepat, în mediile intelectuale şi apoi în 
cercuri tot mai largi, pe măsură ce educația de tip modern s-a generalizat, ideile occidentale au 


pătruns în lumea ortodoxă şi au modificat mentalități şi atitudini, formând o reprezentare 

modernă a națiunii. Ideea de națiune se desprinde de baza ei religioasă, pentru a dobândi un alt 


referent global, de natură culturală largă, vizând acum pe toți membrii comunității naționale, 
după un set de criterii care erau indiferente la religie. Deci nu există o "fuziune" culturală 
absolută între faptul religios şi cel național, cum susține Thual, care se îndoieşte de capacitatea 
societăților est-europene de a rezista la "acizii modernității", aşa cum au rezistat la opresiunea 
musulmană şi la persecuțiile comuniste. 

III. CULTURĂ, SOCIETATE, ISTORIE 


1. CULTURĂ ŞI DEZVOLTARE SOCIALĂ 


Cultură şi contexte sociale 


Fiind o expresie sintetică a experienţei practice şi cognitive a omului, o codificare a 
unor atitudini şi valori prin care el se afirmă ca fiinţă creatoare în lume, cultura este implicată 
genetic, structural şi funcțional în toate formele concrete de existență socială, în toate 
mecanismele şi manifestările esențiale care definesc societatea. Ca urmare, raportarea culturii 
la structurile societăţii este o cerință metodologică de prim ordin pentru înţelegerea adecvată a 
conținuturilor sale valorice şi pentru explicarea mecanismelor funcționale care-i asigură 
dezvoltarea istorică. 

Astăzi este unanim acceptată ideea că o comunitate umană nu poate exista în nici o 
fază istorică a evoluției sale fără un minim “echipament cultural“. Cultura mijloceşte 
raporturile societăţii cu lumea înconjurătoare şi cu ea însăşi, asigură satisfacerea nevoilor şi 
aspirațiilor umane, reglementează corelațiile interne ale sistemului social şi imprimă acestuia 
direcția progresivă a evoluţiei sale istorice. 

Gândirea filosofică a dezvăluit faptul că structura, conținutul şi funcțiile culturii sunt 
determinate obiectiv, prin complicate mecanisme mijlocitoare, de interacțiunile ei cu sistemul 
social global, cu principalele domenii ale vieţii sociale. Cultura nu este un adaus facultativ la 
condițiile materiale, un lux sau o podoabă accesorie, ci o latură indispensabilă a existenţei 
umane, un sistem de creaţii care răspund unor cerințe existențiale concrete. 

Nu poate fi imaginată o societate umană care să nu dispună de un minim “echipament 
cultural“ pentru înţelegerea şi transformarea mediului; o societate nu-şi poate epuiza energiile 
exclusiv în sfera producţiei de bunuri de consum, ea nu poate supraviețui fără a produce 
cultură, adică fără a fi suportul unor creaţii acumulate şi sedimentate istoric care să-i asigure 
continuitatea eforturilor de umanizare a naturii, de perfecționare a relaţiilor sociale, de 
dezvoltare a personalității umane. 

Raportul dintre cultură şi sistemele de idei cu funcție ideologică (doctrine politice, 
curente culturale şi ideologice) este foarte complex şi va fi abordat la capitolul referitor la 
cultură şi politică. Agenţii ideologici structurează din interior blocul cultural al unei societăţi, 
îl orientează valoric în conformitate cu interesele, tendințele şi aspirațiile dominante ale unor 
epoci sau grupuri sociale. Evoluând istoric printr-un proces complex de acumulare şi creaţie, 
cultura se diferenţiază în funcţie de nivelul general de dezvoltare a unei societăți, de 
particularitățile unei comunități umane determinate, de funcțiile sale sociale. 

Deşi este integrată într-un ansamblu de relații determinative, cultura are şi o autonomie 
relativă față de factorii sociali care o condiționează. Această caracteristică se explică prin 
specificitatea valorilor culturale şi prin caracterul profund mediat al relației lor cu factorii 
materiali ai societății, prin interacțiunile profunde care se stabilesc între diferitele forme şi 
domenii ale culturii, prin existența unor permanenţe general umane în fluxul transformărilor 
istorice. Fiind un proces prin excelenţă creator, cultura îşi depăşeşte continuu determinările 
sociale şi dependenţele funcționale la intersecţia cărora se cristalizează. Există o 
corespondenţă intimă între structurile unei societăţi şi structurile culturii sale, dar un moment 
istoric dat cuprinde şi valori contradictorii care nu se află în raporturi de adecvaţie cu stările de 
fapt. Această caracteristică poate fi descifrată în multiple planuri de analiză. 

Tot aici ar trebui amintit şi faptul că prin cultură se modelează personalitatea umană, 
întrucât cultura tezaurizează şi transmite modele comportamentale, atitudini omologate social, 

reacţii dobândite şi învăţate, întregul “corp“ istoric al omului ca ființă socială. Cultura 
tezaurizează experienţa socială şi cognitivă, deţine formele în care se exprimă conştiinţa de 
sine a unei societăţi, elaborează şi întreține mecanismele prin care se afirmă creaţia umană. 


Cultură şi schimbare socială 


În urma unor experienţe revelatorii parcurse de epoca noastră, dimensiunea culturală a 
dezvoltării a devenit tot mai evidentă. Teoreticienii au pus într-o strânsă ecuaţie raportul dintre 
schimbarea socială şi schimbarea culturală. Componentele culturale au astăzi un rol cauzal, în 
sensul “tare” al cuvântului, în dezvoltarea societăților. Indicatorii culturali ai dezvoltării au o 
relevanţă tot mai accentuată. Tot mai mulți teoreticieni vorbesc astăzi despre factorii non- 
economici ai dezvoltării, despre importanţa sistemului de educaţie, care a devenit un loc 
strategic în care se pregăteşte viitorul. 

Dezvoltarea e şi un proces cultural, nu numai economic. Corelaţia dintre dezvoltare şi 
cultură exprimă de fapt caracterul global al determinismului social. Ştim azi că densitatea 
creaţiei culturale (mai ales a celei ştiinţifice) din anumite societăţi le-a propulsat pe acestea în 
avangarda civilizației contemporane. Ştim, de asemenea, în ce măsură competiţia pe terenul 
dezvoltării este adesea o competiţie pentru informația ştiinţifică sau o competiție în domeniul 
cercetării ştiinţifice fundamentale. Informaţia ştiinţifică se dublează la cîțiva ani şi ea este o 
sursă primară a dezvoltării. lar societățile dependente, din aria "lumii a treia", îşi găsesc cu 
greu calea spre o dezvoltare autentică, endogenă, care este imposibilă fără producerea unei 
culturi organice care să sprijine acest proces. A produce modernitatea, nu a o împrumuta - iată 
un imperativ vital pentru aceste societăți. Dar a produce modernitatea înseamnă a dispune de 
forțe culturale care să realizeze efectiv acest lucru. 

Interesul pentru problemele culturii este legat astăzi de noile modele de dezvoltare 
socială şi de faptul că componentele culturii au devenit factori hotărâtori ai schimbării sociale. 
În această competiţie culturală ce are loc între societăți este important să ne sporim forța 
creatoare, să dezvoltăm un învățământ formativ, care să-i înveţe pe oameni să înveţe singuri şi 
să se adapteze la complexitatea mediului contemporan. Asistăm la o acceleraţie a istoriei, la 
uzura rapidă a cunoştinţelor şi la nevoia de reciclare a ideilor, pentru a rezista în această 
competiție. S-a observat că toate resursele de care dispune omul sunt limitate, în afara 
capacității omului de învăţa, care este principial nelimitată. Ea trebuie stimulată, întrucât 
potenţialul uman este insuficient folosit şi datorită unor condiţii sociale constrângătoare. 

Teoreticienii fac astăzi o distincție clară între creşterea economică (acumulare 
tehnologică, eficiență etc.) şi dezvoltare socială (concept care angajează toate structurile unei 
societăți). Tehnica (împrumutată) poate stimula creşterea economică, dar nu e sinonimă cu 
dezvoltarea socială. Aceasta e solicitarea contradictorie la care trebuie să răspundă aceste 
societăți. Dezvoltarea presupune o nouă cultură interioară, presupune schimbarea valorilor 
interiorizate, a "fundațiilor" mentale” pe care se înalță un pattern cultural, schimbarea 
sistemului de valori, a mijloacelor de expresie simbolică etc. 

Cultura e implicată, structural şi funcțional, în interstițiile unei societăți, şi noua 
infrastructură tehnică nu poate funcţiona adecvat fără o paradigmă culturală adecvată. 
Interdependenţa dintre economie şi cultură a fost surprinsă de George Călinescu în următoarea 
formulă: "Economia şi cultura sunt doi poli contradictorii şi comunicanţi care împing viața 
socială după acelaşi principiu după care funcționează soneria electrică”. 

Concepţiile care au văzut în tehnologie singurul factor semnificativ al dezvoltării s-au 
izbit de realităţi pe care nu le-au luat în seamă. Entuziasmul necritic faţă de strategia 
transferului de tehnologie e în scădere şi s-a observat că paradigmele culturale "locale", 
conduitele productive ale agenţiilor din aria societăților dependente supradetermină 
funcționarea şi eficienţa acestor tehnologii transplantate. Determinismul tehnologic e integrat 

într-unul social şi cultural global. Echipamentul cultural şi mental este, deci, un factor 
constitutiv al unei societăţi, nu doar o expresie a ei. 

Adevărul acesta banal trebuie repetat adeseori. Pe de altă parte, tehnologia transportă 
în valizele sale invizibile şi modelul cultural care a produs-o, dar structurile culturale "locale" 
(mentalități, tradiţii, strategii de acţiune şi cunoaştere, moduri de viață, suprastructuri 
ideologice moştenite, limbaje simbolice) au o forță de rezistență mult mai puternică decât 
eram obişnuiţi să le-o acordăm. Căutarea unor soluţii proprii de dezvoltare, în acord cu 
modelele culturale locale, cu fondul mental autohton, e un fenomen tot mai vizibil. E un fapt 
care ne demonstrează importanţa culturii în procesul de dezvoltare. 

Sociologul american Daniel Chirot, studiind mecanismele proceselor de schimbare din 
diverse tipuri de societăţi, ajunge la concluzia că schimbările sociale sunt determinate de un 
complex de factori, dar de cele mai multe ori ele îşi au sursa în “domeniul ideilor abstracte”, 
în formele de cunoaştere şi de educaţie, domenii în care se formulează un set de soluţii şi de 
răspunsuri posibile la solicitările date ale unei societăți. Asimilarea ştiinţei şi a noilor 
tehnologii, educaţia şi capacitatea unei culturi de a se schimba interior, producând idei, moduri 
de gândire şi reprezentări noi, reprezintă factorii cei mai importanți ai schimbării sociale. 
Aceste idei noi trebuie să se acumuleze până la un nivel care să permită exercitarea unei 
presiuni asupra unei societăți în direcția schimbării sale. O condiţie pentru stimularea 
schimbării ar fi existenţa unei culturi suficient de diferenţiate în codurile şi formele sale pentru 
a fi disponibilă la noi experienţe spirituale. 

“Nici o cultură care devine prea omogenă, prea satisfăcută de sine sau prea legată 
de vechiul ortodoxism [cu sensul de vechile tipare şi moduri de gândire -nota ns.], nu va 
da naştere unui număr îndeajuns de idei noi...Din punctul de vedere al societăților, 
vitalitatea şi diversitatea unei culturi, precum şi rezistența ei la uniformitate, acum, ca 


şi în trecut, oferă cele mai mari şanse de întâlnire cu succes a viitoarelor 

confruntări”. 


Economistul John Kenneth Galbraith ajunge la o concluzie paradoxală în privința 
capacității de schimbare a societății americane, în care s-ar fi insaturat o “cultură a 
satisfacției” şi dominaţia celor mulțumiți de starea lor. Astfel, aşa cum arată diverse situaţii şi 
experienţe, “indivizii şi grupurile care se bucură de un statut economic privilegiat sunt 
înclinate să creadă că ordinea de care ele profită este socialmente bună şi durabilă”. 199 

Convingerile celor răsfățați de soartă justifică perpetuarea mulţumirii lor, iar ideile 
economice şi politice ale epocii se acomodează cu acest sos. Există o piaţă politică avidă de 
lucruri agreabile care să satisfacă şi să recompenseze indivizii pentru starea de fapt. Într-o 
societate dominată de o cultură orientată spre satisfacţie, 15! spune autorul, "cei norocoşi şi 
privilegiați nu gândesc şi nu acționează în funcţie de propriul lor interes pe temen lung", ci 


14 E : Se , a : 
2 Daniel Chirot, Societăți în schimbare, București, Editura Athena, 1996, p. 214. 

John Kenneth Galbraith, La republique des satisfaits. La culture du contentement aux Etats-Unis, Traduit de 


l'americain par Paul Chemla, Seuil, 1993, p. 12. 

Culturile orientate spre satisfacție s-au dezvoltat şi altădată, în centrele imperiale (Roma lui Traian, epoca lui 


Ludovic al XV şi a lui Ludovic al XVI), unde “minoritatea creatoare” nu avansa nici un proiect de viitor. Teoriile 
economice din epocile respective justificau şi celebrau un sistem economic în care bogăția revenea aristocrației. 
Nimic nu părea să pună la îndoială strălucirea economică a celor care se bucurau de această repartiție şi 
organizare economică. Dar crizele au zguduit periodic aceste edificii ale bunăstării. Au urmat perioade de 
explozie a nemulțumirilor sociale, de bulversări economice. Galbraith susţine că revigorarea economică sub 
mandatele lui Roosevelt s-a produs împotriva conduitelor dezvoltate de marii agenţi economici particulari şi 
împotriva previziunilor făcute de economişti, precum Schumpeter, care considerau că o relansare sănătoasă nu 
poate veni decât spontan, nu prin intervenţia statului. Azi este unanim recunoscut faptul că revoluția lui 
Roosevelt a salvat capitalismul tradițional şi l-a adaptat la noile cerințe. 

numai pentru a apăra “confortul lor şi multumirea lor imediată". Funcționează aici un instinct 
uman profund. 

"Ceea ce este cu adevărat nou în ţările zise capitaliste - şi este un punct crucial - 
este că multumirea puterii, cu convingerile care o inspiră, este acum a celor mulți, nu 
numai a câtorva. Ea operează sub egida inatacabilă a democrației, chiar dacă aceasta 
nu este democrația tuturor cetățenilor, dar a celor care, pentru a apăra privilegiile lor 
economice şi sociale, se duc efectiv la urne. Rezultatul este un stat care nu ia în seamă 
realitatea şi nevoile populației, ci doar opiniile celor satisfăcuţi, ce reprezintă 
majoritatea votanților". da 

Autorul vrea să dezvolte o "economie politică a satisfacției" (mai aporape de 
antropologia culturală decât de teoria economică), să analizeze comportamentul economic al 
acestei mase de oameni satisfăcuți de sine şi de condițiile de viață - fără a propune nici o 
reformă, fără indignare sau condamnare, ci, precum antropologul care doar observă şi 
constată, fără a interveni să modifice ceva din riturile pe care analizează. Etosul satisfacției şi 
al automulțumirii "rezistă cu vigoare celor care-l pun în cauză", dovedind o "rezistență 
extrem de motivată împotriva schimbărilor şi a reformei", a fapt care face inutilă critica 
acestui sistem, consideră autorul. 

Ideea majorității mulțumite este că "membrii săi merită ceea ce au", că situaţia lor este 
"produsul calităților, al inteligenţei şi eforturilor personale", pentru că succesul constiuie 
recompensa unui merit, şi reacția față de cei care contestă această convingere este de 
“indignare şi respingere mânioasă".!”* Este lumea "majorității electorale", care nu poate fi 
tulburată de dizidenţele critice ale universitarilor sau jurnaliştilor care simpatizează cu cei 
excluşi. "Dominația celor bogați” şi satisfăcuţi capătă o "alură democratică”, întărită de 
poziţiile exprimate de oamenii politici, de purtătorii de cuvânt ai mediilor diverse. 

"Majoritatea satisfăcută” preferă "inacțiunea publică pe termen scurt, chiar dacă 
efectele sunt alarmante, în locul acţiunii preventive pe termen lung", pentru că funcţionează 
ideea că "termenul lung nu va sosi niciodată”, iar costul imediat al acțiunii ar putea să cadă şi 
asupra categoriilor privilegiate, sporind impozitele. Beneficiile acţiunilor cu scop pe termen 
lung vor fi profitabile pentru alţii, iar "teologia quietistă a laissez-faire-ului nu ne asigură ea 
că totul se va sfârşi cu bine?". Astfel, şi măsurile pe planul ecologic sunt amânate sine die.” 

După opinia lui Galbraith, cultura de satisfacție ar reprezenta un blocaj al schimbărilor 
sociale. Din această situație nu se va putea ieşi, consideră autorul, decât prin dezastrul 
economic al marilor întreprinderi, prin efectele perverse ale unor acțiuni militare 
internaționale, prin erupția claselor inferioare. Politica economică de termen scurt, dusă în 
favoarea celor “satisfăcuți”, va duce la inconfort economic pentru întreaga societate. 


Eficienţa economică — un concept al culturii moderne 


Lumea contemporană ne obligă să operăm cu un concept mai larg de eficiență, 
ireductibil la sensul tehnic şi economic. După cum am spus, autonomizarea câmpului de 
activitate economică - fenomen integrat procesului de autonomizare a valorilor în epoca 
modernă - a propulsat sensul cantitativist şi instrumental al ideii de eficienţă, sens pertinent în 

Ibidem, p. 19. 

Ibidem, p. 28. 


j Pentru cei satisfăcuți, "statul este resimţit ca o povară: nici un credo politic al timpurilor moderne n-a fost 
atât de frecvent repetat şi aplaudat cu atâta căldură ca nevoia urgentă de a «elibera indivizii de greutatea 
strivitoare a statului»...Nevoia de a reduce sau de a arunca această povară - şi, odată cu ea, agreabilă surpriză, 
impozitele care o finanţează - este un articol esenţial de credință pentru majoritatea uşuratică şi satisfăcută", 
Ibidem, p. 31. 

aria faptelor strict economice. La nivel macrosocial, istoric şi antropologic, eficiența 
economică nu poate fi considerată o variabilă independentă şi nici un indicator absolut al 
dezvoltării. Eficienţa acțiunii umane trebuie apreciată şi din perspectiva unor efecte sociale şi 
umane. 

Eficienţa strict economică poate intra adesea în contradicție cu alte valori sociale de 
natură etică, estetică, politică sau vitală (protejarea mediului înconjurător, dezvoltarea omului 
etc.). Există efecte secundare perverse (neluate în seamă de proiectele strict tehnice şi 
economice), efecte sociale pe termen lung (iarăşi pierdute adesea din vedere) sau efecte 
extraeconomice care, prin amploarea lor, anulează rezultatele obţinute în plan economic. 
"Costurile" sociale şi umane ale eficienței economice trebuie avute în vedere. O eficiență 
economică obţinută cu preţul deteriorării iremediabile a mediului natural, cu preţul înstrăinării 
umane şi al marginalizării unor categorii sociale nu poate dobândi o semnificație pozitivă într- 
o autentică perspectivă umanistă. Trebuie să ne întrebăm care e finalitatea sau valoarea 
eficienţei economice. Eficiența trebuie conjugată cu valorile sociale, trebuie apreciată prin 
intermediul unor criterii axiologice, care o raportează la nevoile şi aspirațiile umane. 

Concluzia este aceea că semnificaţia ideii de eficiență este supradeterminată de 
vectorii axiologici ai unui model cultural. Dincolo de relativitatea distincțiilor conceptuale 
introduse de antropologia culturală, putem afirma că societățile şi culturile premoderne, 
folclorice şi tradiționale, cele cu "istorie staționară" - ca să folosim sintagma lui Claude Levi- 
Strauss - n-au fost animate de "demonul" eficienţei în intensitatea şi în ipostazele pe care acest 
"factor" le-a dobândit în "istoria cumulativă" a societăţilor moderne. Aşadar, ideea de eficiență 
este o componentă a mentalităților moderne. Hegemonia pe care o exercită în destinul 
societăților contemporane trebuie pusă în legătură cu schimbarea generală a paradigmelor 
culturale în perioada Renaşterii occidentale. 

Schimbarea reprezentărilor asupra timpului istoric, închegarea ideii de timp linear al 
evoluţiei, noua perspectivă faustică ("La început voi pune Fapta", se decide Faust) ce acordă 
o valoare hotărâtoare acțiunii, vieţii active în opoziție cu viaţa contemplativă şi alte schimbări 
în structura mentală şi culturală au propulsat ideea de eficiență în poziţia strategică de azi. 
Semnificativ este şi faptul că acţiunea economică s-a autonomizat în raport cu ansamblul 
altor câmpuri valorice, încorporându-le însă (cazul ştiinţei) sau încercând să le "traducă" în 
indicatorii "eficienței" imediate (tendința de comercializare a artei sau transformarea unor 
valori morale, a demnităţii personale sau a onoarei, în valori de schimb). Legea economiei de 
timp şi de muncă devine stindardul unei societăţi care glorifică progresul material în sine. 
"Mitul utilului", magistral analizat de D.D.Roşca, este axul modelului cultural impus de 
burghezie, cu efecte vizibile în structura vieții cotidiene. 

Procesul e complicat şi nu putem nici măcar menţiona toate aspectele sale. Evident că 
el a avut şi o imensă semnificaţie istorică pozitivă, introducând o nouă formă de raționalitate a 
muncii Şi a vieţii sociale. Pentru acest nou tipar de organizare a ei, acordul dintre formă şi fond 
rămâne o cerință de căpătâi. Ineficienţa acţiunilor umane condamnă orice societate la stagnare 
sau chiar la dispariție. A produce mai mult într-un timp mai scurt, a obține performanţe cu un 
minimum de cheltuieli sunt formule ce definesc societățile moderne angajate într-o competiție 
acerbă cu timpul. 

Căci ideea de eficienţă s-a impus ca simptom al unei noi atitudini față de timp. "Timpul 
dezvoltării ne este luat şi tema cea mare este de a-l înlocui printr-o îndoită energie", proclamă 
Maiorescu, sesizând decalajul societății româneşti din vremea lui față de societăţile 
occidentale. Ne trebuie o gestiune chibzuită a energiilor naţionale, ne trebuie clarviziune, 
temeinicie şi eficienţă în cultură, în economie, în politică, în diplomație, în administrație, în tot 
ce facem, spunea Maiorescu, căci, angajaţi în cursa unei dezvoltări accelerate, "românii au 
pierdut dreptul de a comite greşeli nepedepsite". Idee de o actualitate copleşitoare. Un sens 

pozitiv al tranziției actuale se va impune doar printr-o gestiune chibzuită şi eficientă a forţelor 
naționale, ceea ce implică o anumită cultură a agenților sociali. 

Spiritul critic maiorescian operează firesc cu acest sens larg al eficienţei. "Formele fără 
fond" reprezintă un consum în gol al energiilor sociale, un consum ineficient. Atunci, unei 
sincronizări în planul formelor politice îi corespundea un "decalaj" economic, tehnic şi 
cultural, o întârziere a fondului. Acest dezacord este caracteristic pentru societățile din 
semiperiferie, care trebuie să-l depăşească printr-un efort conjugat sub raport cultural şi 
economic. 

Evident că raționalitatea şi eficiența acțiunilor sociale sunt dependente de coeficientul 
de cultură pe care-l încorporează agenții acestor acțiuni. Dar trebuie să ne delimităm de 
înțelegerea tehnocratică, pragmatistă şi de cea economicist-îngustă a eficienței. În gândirea 
contemporană se pot detecta semnele unei mutații cu privire la ideea de eficienţă. E vorba de 
abandonarea cunoscutei teorii a neutralității axiologice a ştiinţei şi tehnicii, de modificările 
survenite în strategiile dezvoltării, de relevanța pe care o dobândesc treptat criteriile 
transeconomice ale dezvoltării (calitatea vieții, factorii ecologici, sociali, demografici, 
psihosociali, culturali, stil de viaţă, dezvoltarea organică, armonioasă etc.). Într-un cuvânt, este 
vorba de conjugarea eficienţei cu alte valori sociale, perspectivă care se impune tot mai 
frecvent azi. 

Cultura nu este doar o componentă a societății, ci şi a oricărei structuri de putere. 
Această componentă a devenit azi una strategică. Toffler vorbea de economia suprasimbolică, 
ca un nou mod de a face bogăţie, în care contează cunoaşterea, comunicarea, procesarea 
informațiilor. Toate aceste componente ale puterii economice sunt puse în mişcare de 
cognitariat, grupuri sociale cu înaltă specializare, care manipulează nu obiectele materiale, ci 
cunoaşterea, ideile, strategiile, informaţiile. De aici decurge o nouă definiție a eficienţei 
sociale şi a factorilor care intervin în configuraţia puterii. O putere fără suport cultural nu 
durează. Hegemonia politică şi economică este însoțită de hegemonia culturală şi simbolică. 
Mulţi teoreticieni exemplifică această idee pe cazul URSS şi al fostelor ţări comuniste. 


2. TEORII PRIVIND CIVILIZAȚIA POSTINDUSTRIALĂ 


Cunoaşterea, informaţia şi comunicarea — noi factori ai dezvoltării 


Teoreticienii din câmpul ştiinţelor istorice şi umane au codificat schimbările 
intervenite în fundamentele civilizaţiei actuale prin noțiuni diferite, unele vizând viteza 
procesului ca atare, altele rezultatul acestuia, dar fenomenul esenţial este acelaşi. Astfel, în 
anii '70, analizând sensul global al acestor schimbări ce afectează fundamentele civilizaţiei, 
Daniel Bell şi alți sociologi au propus noțiunea de “societate postindustrială”, Zbigniew 
Brzezinski pe cea de “revoluție tehnetronică”, Alvin Toffler pe cea de “tranziență”, “şoc al 
viitorului” sau “al treilea val” al civilizaţiei, care anticipează o societate informațională. Şi, 
înainte de toți aceşti teoreticieni şi profeți ai schimbării, Marshall McLuhan a surprins în anii 
"60 efectele sistemului mass-media asupra societăţii, vorbind de “globalizare” şi de apariția 
unei culturi a audiovizualului, care va disloca viziunile, concepțiile, valorile, atitudinile şi 
comportamentele produse, induse şi asociate de cultura scrisă, de “Galaxia Gutenberg”. 

Pentru toţi teoreticienii care au interpretat fenomenul în discuție, viteza extraordinară a 
schimbărilor este determinată de un factor global, numit revoluţia ştiinţifică şi tehnică. În 
spatele acestor schimbări ce ne bulversează viaţa “se aude huruind marele motor al schimbării 


— tehnica” — scria în 1970 Toffler.!* După al doilea război mondial, aplicaţiile tehnice ale 
descoperirilor ştiinţifice s-au făcut cu mare rapiditate, modificând caracterul muncii şi al 

producției, economia, modurile de trai, raporturile sociale şi interumane, comunicarea, 
instituţiile sociale şi politice, formele de creaţie artistică, stilurile de viaţă etc. În câteva 
decenii, circulaţia informaţiei a devenit globală şi instantanee, viteza avioanelor a depăşit 
bariera sunetului, sateliții şi navele cosmice au luat în stăpânire spaţiul sideral, armele 
nucleare s-au multiplicat, posibilitatea de a acţiona asupra codului genetic a devenit o realitate 
etc. 

O lucrare de referință pentru abordarea noilor tendinţe este cea a lui John Naisbitt, 
Megatendinţe,”! apărută iniţial în 1982, urmată de alte ediţii actualizate. Cartea lui Naisbitt a 
avut un ecou deosebit, datorită capacității autorului de a sintetiza tendinţele majore ale 
civilizației actuale şi de a le prezenta într-o manieră foarte expresivă. Aplicând o vastă analiză 
de conținut asupra informațiilor difuzate în presa vremii (a prelucrat timp de 12 ani peste două 
milioane de articole referitoare la evenimentele locale), autorul a identificat zece tendinţe 
dominante, care “pornesc de jos în sus”, şi care transformă societatea americană şi care se vor 
extinde treptat în toate societățile. 

Cea mai importantă tendință pe care o înregistrează Naisbitt în tabloul său este 
“tranziția hotărâtoare de la o societate industrială la una informaţională”. Un moment 
relevant al acestei tranziţii este situat de Naisbitt în deceniul şase (mai exact în 1956), când în 
SUA “oulerele albe, aflate în posturi tehnice, administrative şi funcționăreşti depășeau ca 
număr gulerele albastre”. Este un reper “simbolic”, dar şi unul foarte concret. Pentru prima 
dată în istorie, într-o societate dată, cei care produc şi manipulează informaţia devin mai 
numeroşi şi mai importanți decât cei care produc şi manipulează bunuri materiale. 

Traseul evolutiv al “civilizației” înregistrază astfel o deplasare semnificativă de la 
fermier la muncitor, apoi de la acesta la funcționar, iar azi de la toți aceştia la “specialist” şi 
“tehnician” în domeniul informatic. În 1979, personalul ocupat în agricultură reprezenta mai 
puţin de trei la sută în SUA, fiind întrecut ca număr de personalul permanent care lucra în 
universități. Cunoaşterea reprezintă acum cea mai importantă resursă strategică a “bogăției” şi 
a dezvoltării sociale, iar computerul este instrumentul tehnic şi simbolic al acestei schimbări. 
Economia bazată pe informație şi pe noile tehnologii schimbă din temelii toate relațiile sociale 
şi componentele vieţii umane. lată cum rezumă Naisbitt cele zece tendinţe care ne duc spre 
societatea informaţională: 

“I. Ne-am deplasat de la o societate industrială la una bazată pe crearea şi 
distribuirea informaţiei. 2. Ne mişcăm în două direcţii — tehnologie înaltă şi reacţii 
înalte, însoțind fiecare nouă tehnologie cu un răspuns uman compensatoriu. 3. Nu ne 
mai permitem luxul de a opera în cadrul unui sistem economic naţional izolat, autarhic; 
trebuie să ne dăm seama că astăzi suntem o parte a unei economii globale...4. 
Reorganizăm societatea în care tronează considerentele şi motivațiile pe termen scurt, 
în favoarea abordării lucrurilor într-o perspectivă temporală mult mai largă. 5. În 
oraşele şi în statele componente ale federaţiei [ale SUA- nota ns.], în micile organizaţii 
şi subdiviziuni am descoperit capacitatea de a acționa în mod inovator şi cu bune 
rezultate plecând de jos în sus. 6. Ne deplasăm din cadrul instituțional către bizuirea pe 
propriile forțe în toate aspectele vieţii. 7. Descoperim că sistemul democraţiei 
reprezentative e depăşit de realitatea unei epoci în care informaţia se transmite 
instantaneu. 8. Renunţăm la dependenţa față de structurile ierarhice în favoarea unor 
rețele mai degajate. Acest lucru va fi important în special pentru comunitatea oamenilor 
de afaceri. 9. Tot mai mulți americani trăiesc în Sud şi în Vest, părăsind vechile oraşe 
industriale ale Nordului. 10. De la o societate bazată pe opțiunea sau-sau, cu o marjă 
limitată de alegeri personale, irupem într-o societate nonconformistă, cu posibilităţi de 

. 159 
opțiune multiple. 


Sub raport cultural, globalizarea economică nu va produce uniformizarea societăților, 
ci diversificarea lor lăuntrică şi renaşterea interesului pentru identități etnice şi naționale. 
Trăim într-o “vreme a parantezei” dintre epoci, a tranziției spre alt tip de civilizație, iar 
tendința dominantă este spre pluralism şi descentralizare, precum şi spre diversitate 
culturală. '% 


“Al Treilea Val” — o schimbare de paradigmă culturală 


Vizibilitatea culturii, ca factor central al dezvoltării societăților contemporane, este 
favorizată şi de globalizarea economiilor şi de ascensiunea noilor "forțe de producție" şi de 
comunicare. Alvin Toffler constată că natura puterii - şi implicit a identității prin care se 
afirmă un actor social şi istoric - a fost dintotdeauna o combinație între forță, avere şi 
cunoaştere. Fenomenul inedit rezidă în faptul că astăzi se schimbă ponderea acestor 
componente în configurația puterii, însemnătatea lor fiind acum exact inversă față de ordinea 
lor cronologică de apariție şi de afirmare. 

Noul sistem de a produce avere (şi de a instrumenta violența) depinde azi complet de 
cunoaştere, de comunicații, servicii, informații, simboluri, software, know-how, computere, 
mass-media etc. Computerul este unealta ce a revoluționat nu numai spațiul comunicării, ci 
întreaga viață umană (economia, educația, administrația, cercetarea ştiinţifică şi literatura, 
politica şi sistemele de apărare etc.). Scoaterea din uz a tipului de fabricație tradițional, în care 
contau munca ieftină, materiile prime şi utilajele fizice, este un salt spre un nou sistem 
revoluţionar de producţie, spre "economia supra-simbolică”. În fostele regimuri comuniste, 
activitățile simbolice, legate de cunoaşterea şi administrarea informaţiilor, erau subordonate 
puterii politice care le încorseta. Deficitul de performanţă economică a fostelor țări comuniste 
le-a decis sfârşitul, socialismul celui de "Al Doilea Val" neputându-se adapta la noile 
mecanisme ale puterii, în care activităţile simbolice au devenit predominante. Datorită acestor 
schimbări interne în fundamentele civilizației actuale, societățile est-europene au fost 
surclasate pe teren economic şi tehnologic, fapt care-i prilejuieşte lui Toffler aprecierea că, 
odată cu intrarea în era informaticii, "coliziunea socialismului cu viitorul a fost fatală" ®' 
acestuia. 

În noul context al civilizației contemprane, relațiile individului cu lucrurile, locurile, cu 
organizațiile şi ideile se schimbă foarte repede. Pentru a sublinia această caracteristică a vieții 
contemporane, Toffler a introdus conceptul de tranziență. 

“Relațiile care înainte durau perioade îndelungate, acuma au şanse aşteptate de 
viață mai scurte. Această scurtare, această comprimare dă naştere unei senzații 
aproape tangibile că trăim fără rădăcini şi în nesiguranță, printre dune mişcătoare. 
Tranzienţa poate fi de fapt definită în mod mai precis prin viteza cu care se modifică 
relaţiile noastre”. 

De fapt, percepția timpului şi atitudinile omului față de timp “sunt condiționate de 
cultură”. lată cum vede Toffler succesiunea acestor schimbări sociale şi corespondenţa lor cu 
tipurile de cultură. 

"Nici un nou sistem revoluționar de creare a bogăției nu se poate propaga fără a 

declanşa conflicte personale, politice şi internaţionale. Schimbaţi modul de a produce 
averea şi vă veți ciocni imediat cu toate interesele înrădăcinate a căror putere este 

produsul sistemului de îmbogăţire anterior.....Acum 300 de ani, revoluţia industrială a 
dat ființă şi unui nou sistem de creare a bogăției. Coşurile de fum au început să 
străpungă cerul câmpiilor cultivate odinioară. Au proliferat fabricile. Aceste 
«întunecate mori satanice» au adus cu ele un mod de viaţă total nou - şi un nou sistem 
de putere. 

Țăranii eliberaţi din semiservitutea asupra pământului s-au transformat în muncitori 
urbani subordonați şefilor privaţi sau de stat. Odată cu această schimbare au survenit şi 
modificări în relaţiile de putere de-acasă. Familiile agrare, constând din mai multe 
generații trăind sub acelaşi acoperiş, cârmuite laolaltă de câte un patriarh bărbos, au 
cedat locul familiilor nucleice restrânse, din care vârstnicii au fost curând excluşi sau 
reduşi ca prestigiu şi influență. Familia însăşi, ca instituție, şi-a pierdut mult din 
puterea socială, pe măsură ce numeroase dintre funcţiile sale se transferau altor 
instituții - educația, către şcoală, de exemplu.....Majoritatea aristocrației moşiereşti, 
care s-a agăţat de stilul său rural de viaţă, a sfârşit ca boierime în zdrenţe, cu conacele 
transformate finalmente în muzee sau în parcuri zoologice aducătoare de bani. Oricum, 
pe lângă decadenţa puterii lor s-au înălțat noi elite: căpeteniile corporațiilor, birocraţii, 
mogulii presei. Producţia de masă, distribuția de masă, educaţia de masă şi 
comunicațiile în masă au fost însoțite de democraţia de masă sau de dictaturile pretins 
democratice. ....Pe scurt, apariția unui nou sistem de creare a averii a subminat toţi 
stâlpii vechiului sistem de putere, în ultimă instanţă transformând viaţa familială, 
afacerile, politica, naţiunea-stat şi structura puterii globale însăşi” 5 

Acest tip de civilizaţie, consolidat în ultimele secole, se confruntă acum cu un “noul 
val al civilizaţiei”, care modifică radical toate componentele vieții sociale şi umane: familia, 
educaţia, modul de viaţă, formele de socializare, raporturile dintre generații, economia, 
politica, modurile de gândire, arta, credinţele, comportamentele etc. Acest nou tip de 
civilizație, spune Toffler, îşi produce noi “principii” de interpretare a realităţii, o 
“supraideologie” care este pe cale de a se naşte. 

Caracterul esențial al celui de “al treilea val” rezidă în depăşirea structurilor specifice 
civilizației industriale, spre o civilizație postindustrială, informatizată. “Ea este deopotrivă 
foarte tehnică şi antiindustrială”, precizează Toffler. Este vorba de o schimbare de 
paradigmă culturală globală, de trecerea spre o civilizație în care decisive sunt cunoaşterea, 
procesarea informaţiilor şi comunicațiile. Această civilizaţie, pe care Toffler şi alți autori o 
descriu foarte expresiv, aduce cu sine un “nou mod de a produce avere”, o nouă relaţie dintre 
ceea ce am fost obişnuiţi să numim “cultură” şi spaţiul economic şi social. 

“Acest nou sistem de a face avere depinde complet de comunicațiile instantanee şi 
de diseminarea datelor, a ideilor, a simbolurilor şi a simbolismului. Reprezintă, după 
cum vom descoperi, o economie supra-simbolică, în sensul exact al cuvântului. Sosirea 
sa este transformaţională. Nu constituie, aşa cum mai insistă tardiv unii, un semn de 
«de-industrializare», «găunoşenie» sau descompunere economică, ci un salt spre un nou 
sistem revoluționar de producție. Acest nou sistem ne poartă cu un pas gigantic dincolo 
de producţia de masă, spre specializarea crescândă a produselor, dincolo de 
marketingul de masă, spre nişe şi micro-marketing, dincolo de corporaţia monolitică, 
spre noi forme de organizare, dincolo de naţiunea-stat, spre operațiuni care sunt atât 
locale căt şi globale şi, dincolo de proletariat, spre un nou «cognitariat» Den 

Autorul consideră că acestă coliziune dintre forțele care favorizează noul sistem de 

creare a bogăției şi apărătorii vechiului sistem al coşului-de-fum este conflictul economic 
dominant al timpurilor noastre, depăşind ca importanţă istorică vechiul conflict dintre 
capitalism şi comunism sau dintre Statele Unite, Europa şi Japonia. 

Deplasarea de la o economie bazată pe coşurile de fum spre una fundamentată pe 
computere necesită masive transferuri de putere şi explică în mare măsură valul de 
restructurări financiare şi industriale care străbate lumea, aruncând la suprafaţă noi lideri, pe 
măsură ce companiile caută cu disperare să se adapteze la noile imperative. 


3. CONTEXTE ISTORICE ȘI STRUCTURI CULTURALE 


Caracteristici ale culturii în secolul XX 


Referindu-se la secolul XX, muzicianul Yehudi Menuhin a formulat următoarea 
constatare amară: 


“Dacă ar trebui să fac bilanţul secolului XX, aş spune că a trezit cele mai mari 


3 aa et ae rak 1» 166 
speranțe concepute vreodată de omenire şi a distrus toate iluziile şi idealurile”. 


A distrus oare “toate iluziile şi idealurile”? lată o temă de meditaţie pentru teoreticienii 
culturii, pentru cei care încearcă să descifreze sensul schimbărilor pe care le trăim. În perioada 
interbelică, poetul spaniol Damaso Alonso punea caracteristicile artei moderne sub semnul 
unor “concepte negative”, singurele care pot dezvălui ruptura dintre artă şi societate: 

“În acest moment nu există altă cale de a defini arta noastră decât prin concepte 

negative” 19 

Teoreticianul german Hugo Friedrich analizează într-o carte de referință, Structura 
liricii moderne, evoluția atitudinilor spirituale şi a limbajului poetic de la Baudelaire până la 
jumătatea secolului XX. El constată că nu poate utiliza decât “categorii negative”, în sens 
descriptiv, nu apreciativ, pentru a reconstitui caracteristicile poeziei moderne, din secolul XX 
în speţă: refugiul artei în limbaj, deformarea realului, tensiunile disonante, cultivarea obsesivă 
a obscurităţii şi a stărilor negative, de înstrăinare şi incomunicare, grotescul, fragmentarea, 
imaginile distrugerii, fantezia dictatorială, transcendența goală etc. Din toate, decurge 
imaginea unui conflict nerezolvat între om şi realitate, tendința excesivă a spiritului de a se 
refugia într-o lume ireală, construită de spiritul însuşi, prin limbaj, astfel încât “realitatea 


dezarticultată sau sfâşiată de violenţa fanteziei subsistă în poem ca un câmp de ruine” 158 

O artă pusă sub semnul negativului, refugiată într-o “idealitate goală”, o ştiinţă care a 
distrus aparențele şi care operează cu o lume a ficțiunilor matematice, a particulelor 
elementare sau a codului genetic, o tehnică dezlănţuită, ce a creat o uriaşă vegetaţie de obiecte 
şi instrumente prin care mediul de viaţă a devenit nenatural, realmente altceva decât cadrul 
natural în care s-a desfăşurat viața omului milenii de-a rândul. Iată câteva dintre trăsăturile 
puse pe seama culturii şi a noului mediu de viață din secolul XX. Acest secol a creat efectiv o 
altă realitate culturală, noi sisteme de gândire, noi forme de exprimare artistică, noi moduri de 
raportare la lume, o nouă conştiinţă de sine a omului. 

Cultura contemporană este rezultatul cumulat al unor schimbări fundamentale ce au 
avut loc în epoca modernă în diverse câmpuri ale creației culturale, ale progresului tehnic şi 
ale organizării politice. Schimbările cele mai relevante s-au produs în ştiinţă şi în spaţiul 
creaţiei estetice, de unde au iradiat în planul tehnic şi economic al civilizației, determinând şi 

apariția noilor mijloace de comunicare, fără de care nu mai putem înțelege tabloul şi 
caracteristicile lumii contemporane. Toate aceste schimbări s-au intersectat şi s-au potențat 
reciproc. În secolul XX s-au schimbat radical reprezentările ştiinţifice asupra naturii, 
metodologiile ştiinţelor şi raporturile funcționale dintre ştiinţă şi tehnică, formele de 
reprezentare artistică şi relația dintre artă şi mediul de viață, mijloacele de comunicare socială, 
calitatea vieţii şi scenografia vieții cotidiene. 

Secolul XX a determinat mutații radicale în câmpul culturii, dintre care se detaşează 
succesele extraordinare obținute de cunoaşterea ştiinţifică, de unde şi predominanţa acordată 
valorilor ştiinţei, accelerarea schimbărilor culturale şi criza valorilor tradiționale, creşterea în 
intensitate a creației, căutarea febrilă a unor noi mijloace şi forme de expresie, integrarea 
rapidă a valorilor culturii în sistemul activităților sociale prin mass-media, democratizarea 
accesului la cultură, extinderea culturii de masă, apariţia unor fenomene de pseudocultură etc. 

Este semnificativ modul în care activităţile economice contemporane, precum 
caracteristicile lor sunt dependente de datele cunoaşterii ştiinţifice. Este revelator, de 
asemenea, faptul că dezvoltarea cunoaşterii a modificat, prin noul tablou ştiinţific pe care l-a 
elaborat şi prin obiectivările ei tehnice, nu numai universul material al existenţei noastre, 
“scenografia“ realităţii sociale, ci şi modul de viaţă, structura mentală a oamenilor, relaţiile 
interumane, condiția umană. 

Acelaşi lucru s-ar putea spune despre artă, care a modificat cadrele imaginare, vizuale 
şi auditive ale omului contemporan, formele de expresie şi comunicare, ambianța simbolică în 
care se desfăşoară existenţa cotidiană. 

După cum vom vedea, o primă caracteristică a secolului XX rezidă în accelerarea 
schimbărilor, care au afectat toate componentele vieții umane. Este greu de făcut un catalog al 
acestor schimbării încrucişate, datorită complexităţii fenomenului cultural şi interferențelor 
dintre procesele sociale şi cele culturale. Totuşi, încercăm să decupăm liniile majore ale 
acestor schimbări: 


e Consolidarea civilizației moderne, industriale şi urbane, fenomen ce are loc în prima 
jumătate a secolului, traversată de crize şi conflicte mondiale. Este vorba de amplificarea 
proceselor de modernizare (redimensionarea sistemului educaţional, expansiunea 
publicaţiilor şi a culturii scrise, autonomizarea valorilor etc.), care au impus un nou mod 
de viaţă, noi reprezentări asupra lumii, un nou sistem de valori, realități culturale diferite 
de cele aparținând culturilor tradiționale. Procesele de modernizare şi-au atins apogeul în 
spațiul societăţilor occidentale dezvoltate şi s-au extins spre societățile periferice, ducând 
la semnificative reorganizări spirituale, la tensiuni între tradiții şi modernizare. Sub 
presiunea noii revoluţii ştiinţifice şi tehnice, modernitatea a atins un prag critic în a doua 
jumătate a secolului, odată cu revoluția produsă de tehnologia informației şi cu 
intensificarea procesului de globalizare, moment în care societăţile dezvoltate trec de la 
civilizația industrială la cea postindustrială, iar tensiunea caracteristică în plan cultural 
devine cea dintre identitate şi integrare. 


e La începutul secolului XX, ca urmare a unor experimente artistice acumulate în secolul 
precedent şi a unor schimbări de atitudine spirituală, are loc o revoluție în câmpul creaţiei 
estetice. Mişcările avangardiste denunță cu vehemenţă normele artistice tradiționale, care 
orientau formele de expresie şi reprezentare a realității; spațiul culturii, de la paradigmele 
gândirii ştiinţifice la formele de expresie artistică, este răvăşit masiv de un curent înnoitor, 
definit prin căutarea unor noi perspective spirituale, a unor noi metodologii şi formule 
stilistice. Arta secolului XX a cunoscut evoluţii contradictorii, fie în prelungirea 
atitudinilor avangardiste, fie ca replică la ele. Filosofia culturii a receptat aceste căutări şi a 
încercat să le codifice teoretic. 

În cursul secolului XX, universul cultural a fost marcat de apariţia şi extinderea 
mijloacelor de comunicare în masă, fenomen de anvergură istorică, întrucât a schimbat 
radical relația dintre societate şi cultură, impunând noi instrumente de difuzare a valorilor 
şi noi forme de expresie şi creaţie. De la cultura “savantă”, instituționalizată, elitistă, 
“înaltă”, secolul XX a marcat trecerea la cultura de masă, la inserția culturii în cotidian. 
Necesitatea de a interpreta sensul acestor schimbări a stimulat reflecția teoretică asupra 
culturii. 


În acelaşi timp, ca dovadă că noul spirit al timpului se regăseşte în varii domenii, au loc 
mutatiile semnificative în gândirea teoretică, în ştiinţă, filosofie şi în disciplinele socio- 
umane. În toate aceste domenii se formulează noi metodologii şi noi paradigme, care aduc 
în discuţie gândirea simbolică, problema limbajului, a mitului, precum şi validitatea noilor 
forme de expresie artistică. 


Secolul XX a intensificat în forme fără precedent schimbul de valori şi dialogul dintre 
culturii. Este una dintre caracteristicile epocii pe care o trăim. Comunicarea socială a 
valorilor şi comunicarea dintre culturi au fost favorizate de extinderea sistemului mediatic, 
astfel că interferenţele culturale, conexiunile şi schimburile de valori au devenit astăzi 
realități dominante. Mass-media reprezintă azi o rețea ce difuzează instantaneu 
informațiile pe tot globul, iar creațiile culturale de ultimă oră, mai ales cele din marile 
centre de producție mediatică, pot fi receptate în toate societăţile şi regiunile planetei. Este 
aspectul extensiv şi tehnic al globalizării, care a anulat distanţele şi a pus în contact direct 
societăți, regiuni şi spaţii culturale care înainte erau izolate unele de altele sau aveau relații 
sporadice. 


Spre sfârşitul secolului XX, ca urmare a acestor schimbări în fundamentele civilizației, 
vechea temă a raportului dintre integrare şi identitate a renăscut în forme radicale. Forţele 
globalizării au resuscitat sentimentul identitar. Astfel că, lumea contemporană, cu 
tensiunea ei structurală dintre globalizare şi identitate, caută o formulă de împăcare a celor 
două tendinţe contradictorii. Interdependenţele crescânde nu anulează identitățile culturale, 
dar le obligă să se redefinească într-o lume ce a devenit globală şi policentrică, o lume în 
care identitatea culturilor - cum spunea antropologul Claude Levi-Strauss - este o funcție a 
relațiilor dintre ele, nu o consecinţă a izolării lor. Identitățile nu se consolidează prin 
izolare şi autarhie, ci prin creaţie performantă şi participare competitivă, prin afirmarea lor 
în spaţiul universalităţii. 
Ca urmare a schimbărilor cumulate, din diverse sfere ale culturii şi societăţii, teoreticienii 
susțin că asistăm, din a doua jumătate a secolului XX, la apariția unei civilizaţii 
postindustriale, a unei societăţi informaţionale, a unei culturi postmoderne. Astăzi, în 
lumea comunicării generalizate, cultura postmodernă ar fi caracterizată de un amestec al 
stilurilor, de renunţarea la marile ideologii politice şi artistice, de dispariția frontierei 
dintre cultura de elită şi cea “populară”, de extinderea culturii de consum şi a industriilor 
de divertisment. 

În concluzie, am putea spune că secolul XX a dus la apogeu procesele de modernizare 


şi a pregătit societățile pentru a trece dincolo de modernitate. 


Tensiunea dintre tradiţie şi inovaţie 
Raportul dintre schimbarea socială şi cea culturală poate fi investigat prin grila 


raportului dintre tradiție şi inovație, care reprezintă un mecanism universal de evoluţie şi de 
schimbare, întâlnit în toate societăţile şi în toate epocile istorice. Contrastul dintre lumea 


veche şi lumea nouă a fost mai puternic ca oricând în istoria umanităţii în decursul secolului 
XX, secol ce a produs schimbări frapante în substanţa culturii şi în mecanismul social al 

culturii, atât în ceea ce priveşte viziunea asupra lumii, formele de expresie simbolică şi de 
cunoaştere, cât şi în ceea ce priveşte infrastructura tehnică a procesului cultural (noi metode de 
educaţie, noi mijloace de comunicare şi de difuzare a valorilor etc.). Tensiunea dintre tradiţiile 
culturale şi noile forme de creație, noile limbaje şi viziuni spirituale a fost extrem de puternică 
în decursul secolului. 

Totuşi, sensul noţiunii de tradiție s-a precizat tocmai în aceste răsturnări care au 
bulversat peisajul cultural al secolului. Cultura tezaurizează şi acumulează valorile, reține ceea 
ce este durabil în ordine spirituală, transmițînd peste timp operele care “pot învinge timpul”. 
Este vorba de performanţe care rămân actuale prin semnificațiile lor, care nu şi-au consumat 
mesajul în epoca în care au apărut. Este cazul marilor creatori, care sunt permanent 
"contemporanii noştri”, întrucât exprimă ceva esențial din condiţia umană, fie că este vorba de 
Homer sau Shakespeare, de Eminescu sau Blaga. "Sufletul unui scriitor mare este sinteza 

sufletească a unui popor la un moment dat", spunea Camil Petrescu. 

Tensiunea dintre tradiție şi inovație este un mecanism interior de evoluție pentru toate 
culturile. Istoria culturii înregistrează adeseori mutații, răsturnări de perspective, când apar 
creatori şi forțe care revoluționează paradigmele culturale, sistemele simbolice, dar toate 
aceste schimbări se integrează într-un lanț evolutiv, aşa cum s-au petrecut lucurile şi în 
decursul secolului XX. Toate contestările avangardiste s-au istoricizat şi au intrat în corpul 
tradiției culturale. Tradiția nu se identifică mecanic cu trecutul, ci este vorba de o selecție 
axiologică pe care prezentul o face în corpul acestei moşteniri, aplicând criterii particulare. 
Valorile culturale, cele care sintetizează o epocă şi un mod de a înțelegere a lumii, dobândesc, 
prin forţa lor ideatică şi expresivă, un caracter de permanenţă, devenind repere pentru 
conştiinţa unei societăți. Ele sunt mereu reinterpretate, din noi perspective, fiind astfel aduse 
în circuitul viu al culturii. 

Unele opere care s-au "uzat" odată cu timpul, s-au istoricizat, dar au avut eficienţă în 
epoca lor, sunt trecute în fondul "pasiv" al culturii; altele rămân vii şi active permanent, prin 
exemplaritatea lor. Acestea sunt valorile de performanţă, de mare densitate axiologică şi 
semantică, opere deschise, care solicită şi permit noi interpretări. Fiecare epocă cu adevărat 
nouă proiectează asupra trecutului o altă perspectivă şi descoperă în el sensuri noi, iar unii 
creatori pot fi redescoperiți şi revalorizaţi din perspective inedite. Astfel, progresul cercetărilor 
de antropologie istorică şi de istorie a religiilor a determinat în secolul XX o schimbare 
fundamentală a imaginii noastre asupra epocilor premoderne şi asupra culturilor arhaice, 
precum şi asupra culturilor extraeuropene. Revalorizarea lor nu era posibilă fără o schimbare 
de atitudine spirituală, care s-a produs în atmosfera de criză a raționalismului clasic şi a 
evoluționismului, în momentul în care şi unele curente din arta modernă şi-au regăsit surse de 
inspirație în formele artei primitive. 

Tradiția reprezintă partea activă a moştenirii culturale, ceea ce rămâne viu din trecut, 
elementele care acţionează modelator asupra prezentului cultural. Tudor Vianu a definit într- 
un mod expresiv tradiţia: "Scurt spus, tradiția este influența muncii culturale anterioare 


asupra celei prezente". 119 Tradiţia este "condensată" în opere şi acţionează modelator prin 
instituţii de învățământ şi de tezaurizare, prin formele educaţiei şi prin mecanismele memoriei 
sociale. Raportul tradiţie/inovaţie este mereu problematizat, este tensiunea esenţială a 
mediului cultural. 

În raportarea la tradiţie, întâlnim două poziţii opuse: tradiţionalismul, care reprezintă o 
supraevaluare a culturii anterioare şi o devalorizare a prezentului. Ideea că arta secolului XX 

este o “artă decadentă”, ce cultivă experimentul formal şi gratuit, sau că este în bună parte o 
artă frivolă, de consum, poate fi întâlnită la mulți teoreticieni. Atitudinea de elogiere necritică 
a trecutului se conjugă adesea cu refuzul inovației şi al noilor formele de gândire şi de 
expresie. La polul opus se află atitudinile antitradiționaliste, moderniste, care se afirmă uneori 
prin negarea în bloc a tradiției culturale, prin glorificarea "noutăţii” şi a avangardei, prin 
atitudini nihiliste şi prin apologia experimentalismului. Cultura română a cunoscut şi ea astfel 
de poziţii extreme, care s-au confruntat în forme exclusiviste, alimentând polemici 
răsunătoare. Vitalitatea unei culturi este probată şi de tensiunea acestor poziţii antinomice. 
Este firesc ca, într-o privire retrospectivă, să includem în cultura secolului XX deopotrivă 
ambele poziţii şi operele în care ele s-au obiectivat, înfățişând cu obiectivitate motivațiile 
teoretice, sociologice, axiologice sau conjuncturale pe care s-au sprijinit. 

Secolul XX este considerat un secol al “rupturilor” față de trecut, un secol ce a 
dezintegrat “vechile modele ale relaţiilor sociale”, în care “valorile unui individualism asocial 
absolut au fost dominante, atât în ideologia oficială, cât şi în cea neoficială, deşi cei care le- 
au promovat deplâng adesea consecințele lor”. Sub fascinația “noutăţii”, secolul XX se 
caracterizează printr-o violentă contestare sau “uitare” a tradiţiilor, prin “ruperea legăturilor 
dintre generaţii, cu alte cuvinte între trecut şi prezent”, astfel că la sfârşitul acestui secol 
putem vedea “pentru prima oară cum arată o lume în care trecutul, inclusiv trecutul din 

prezent, şi-a pierdut rolul”. 
Sub raport cultural, o primă ruptură s-a produs la începutul secolului, odată cu noile 


teorii ştiinţifice şi cu afirmarea avangardei artistice. O a doua ruptură, de dimensiuni şi efecte 
nebănuite, a avut loc în a doua jumătate a secolului, când au apărut - ca urmare a acumulării 
unor descoperiri ştiinţifice, inovaţii tehnice şi a unor experimente artistice - noi structuri 
culturale, noi configurații simbolice, noi atitudini față de universul natural, social şi cultural. 
Teoreticienii au codificat aceste structuri în concepte precum civilizația postindustrială, “al 
treilea val” al civilizației, societatea informaţională, vorbind de predominanţa “audio-vizual- 
ului”, de civilizația imaginii, de impactul sistemului mass-media asupra universului cultural 
etc. Este momentul în care are loc o reacție față de modernism şi față de tot ce a însemnat el în 
epoca modernă, reacţie care a dus la ceea ce astăzi se numeşte cultura postmodernă, pe care o 
vom analiza în alt capitol. Acum nu mai este vorba de reacții împotriva fondului cultural 
premodern, precum în Secolul Luminilor, ci de reacții împotriva unor formule ce aparțin 
epocii moderne: modelul ştiinţei clasice, pus în discuție de noile descoperiri ştiinţifice, 
modelul de reprezentare artistică, contestat de avangardă, modelul raționalismului clasic în 
filosofie şi principiile evoluţionismului social, contestate în planuri diferite (filosofia istoriei, a 
limbajului şi a valorilor, ştiinţele umane, filosofia culturii etc.). 


Mitul schimbării. Dincolo de orizontul modernităţii 


Mulţi teoreticieni consideră că societățile dezvoltate au depăşit orizontul modernității 
şi se află azi îtr-o nouă fază, numită civilizație postindustrială sau “cultură postmodernă”. 
Înainte de a ajunge însă la pragul postmodernităţii, secolul XX este cel care a consolidat 
modernitatea printr-o suită de schimbări fundamentale. O lungă perioadă de timp, ce se întinde 
pe câteva milenii, omenirea şi societățile ei particulare au trăit în forme de viaţă şi de 
organizare stereotipe, consacrate de tradiție, iar viziunile asupra lumii, cele ştiinţifice, 
religioase, artistice sau morale nu au suferit schimbări semnificative. Antichitatea greco- 
romană şi epoca medievală au adus schimbări radicale față de civilizațiile arhaice pe suportul 
cărora s-au construit. Ele sunt puncte nodale în evoluția civilizaţiei europene, acoperind 
fiecare, după schema lui Spengler, circa o mie de ani. Odată cu Renaşterea şi cu epoca 

modernă, societățile occidentale, treptat şi alte societăți, au intrat într-un flux cumulativ de 
schimbări economice, ştiinţifice şi tehnologice, schimbări care s-au accelerat pe măsură ce ne 
apropiem cu analiza de ultimele două secole. 

În secolul XX însă schimbarea a devenit o realitate predominantă; discontinuitatea şi 
inovaţia au prevalat faţă de mecanismul tradiţiei. Schimbarea a devenit un proces omniprezent, 
un vector dominant al societăţilor şi culturilor, toate cunoscând tensiunea dramatică dintre 
tradiție şi modernizare. O caracteristică a secolului XX o reprezintă aşadar accelerarea 
schimbărilor, ritmul lor precipitat, de unde decurg radicalismul cu care erau contestate formele 
tradiționale de cultură, virulența mişcărilor avangardiste, succesiunea rapidă a formelor 
stilistice şi a curentelor de idei, relativismul viziunilor şi al poziţiilor spirituale etc. 
Schimbările s-au acumulat până ce au atins, în a doua jumătate a secolului XX, o masă critică 
dincolo de care teoreticienii au început să vorbească de apariţia un nou tip de civilizaţie, 
numită postindustrială sau informaţională. Aceste schimbări, venite în avalanşă, au creat un 
sentiment de încredere în forța nelimitată a tehnologiei de a stăpâni natura, dar şi unul de 
incertitudine şi derută, de “complexitate înăbuşitoare”, având în vedere consecinţele perverse 
ale progresului tehnologic (epuizarea resurselor, poluarea şi deteriorarea mediului natural, 
stressul, forțarea capacităților biopsihice ale omului de a se adapta la aceste schimbării etc), 
efecte analizate pătrunzător în Rapoartele Clubului de la Roma, începând cu Limitele creşterii, 
din 1972. 

“Şocul viitorului”, spunea Toffler, este maladia pe care o generează invazia 
intempestivă a viitorului în viaţa oamenilor, care trebuie să se adapteze la schimbări foarte 
mari într-un timp foarte scurt. Este reacția psihologică a oamenilor la “curentul năvalnic al 
schimbării, care a devenit atât de puternic încât răstoarnă instituţiile, modifică valorile şi ne 


usucă rădăcinile”. 7 Acceleraţia schimbării, prin suprastimularea consumului, scoate în 
evidență decalajul dintre rapiditatea schimbărilor tehnice şi ritmul lent al adaptării umane la 
aceste schimbări. Tehnica este motorul schimbării, iar ştiinţa este combustibilul care o 
alimentează. Cifrele sunt elocvente. În societăţile dezvoltate, producţia totală de bunuri şi 
servicii se dublează la 15 ani, iar 90 % din totalul oamenilor de ştiinţă din toate timpurile 
trăiesc în prezent. Astfel, spre deosebire de societățile tradiționale bazate pe “permanență”, 
omenirea dezvoltată a intrat într-o societate a “franzienței”, în care lucrurile, locurile şi 
oamenii, ideile şi organizațiile se schimbă într-un ritm ameţitor, iar relaţiile noastre cu lumea 
devin instabile, trecătoare, fără durată.” Circulația accelerată a lucrurilor şi a relațiilor prin 
viața noastră, “înlocuirea” rapidă a obiectelor din jur, perisabilitatea lor, instabilitatea 
credințelor, a valorilor şi a ideilor, uzura lor foarte rapidă, toate acestea transformă realitatea 
“într-un fel de caleidoscop ce se mişcă încontinuu”. Sociologul Jean Baudrillard a radiografiat 
civilizația contemporană din perspectiva noilor relații instituite între oameni şi obiectele 
tehnice, produse sub presiunea consumului, care au invadat spațiul cotidian al vieţii. 
“Să ne reamintim că, dacă vreme de veacuri, oamenii supravieţuiau obiectelor prin 
generații succesive şi într-un decor stabil, actualmente avem de-a face cu generaţii 


întregi de obiecte ce se succed într-un ritm accelerat într-o singură existență 
Sin up IA 
individuală”. 
Baudrillard consideră că trăim într-o lume de “simulacre”, de obiecte ce şi-au pierdut 
funcția primară de utilitate, devenind “semne” integrate într-un cod prin care societatea de 
consum se autoreproduce, o societate în care consumul precede producția. Societatea 


contemporană este una ce a reuşit o “eliberare” din canoanele restrictive anterioare pe toate 

planurile: economice, politice, sociale, artistice, sexuale, militare etc. Dar, eliberarea 
consumului l-a înlănţuit pe om într-o lume ce îl devoră prin obiectele care îl aservesc şi îi 
dictează ritmurile existenţei. Accelerarea tuturor proceselor din viaţa umană — cele fizice, de 
producţie şi consum, de transport, comunicare şi informaţie, a evenimentelor şi a faptelor de 
cultură — îl plasează pe om într-o stare de provizorat, de instantaneitate a informaţiei şi a 
noutăților, fără durată. O societate care exhibă totul, care trăieşte prin mesaje şi informaţii ce 
copleşesc şi ameţesc percepția umană, care transformă consumul, politica, ideile, cultura, 
sportul, biografiile individuale şi timpul liber în spectacol cotidian, pierde simţul istoriei. “De 
fapt, nimic nu are loc în timp real. Nici măcar istoria. Istoria în timp real e rețeaua de 
televiziune CNN şi informaţia instantanee, care e tocmai contrariul istoriei”. 

Procesele şi schimbările ce au avut loc în spațiul cultural nu pot fi analizate şi înțelese 
separat de cele politice, sociale, economice şi geopolitice. Dintr-o perspectivă istorică de 
ordin antropologic, ce operează cu durate lungi, secolul XX este apreciat ca unul de ruptură nu 
cu secolul al XIX-lea, ci cu întreaga istorie derulată din neolitic până în prezent. Eric 
Hobsbawm pune secolul XX sub semnul “extremelor” şi susține că în “durata scurtă a 
secolului XX”, ce este cuprinsă, după opinia sa, între 1914-1991, pot fi departajate trei 
perioade. Prima este numită “o epocă a catastrofelor”, din 1914 până în 1945, o epocă a 
crizelor politice şi economice succesive, dominată de cele două războaie pustiitoare, când 
omenirea a trecut “dintr-o calamitate în alta” şi am asistat la “alianța temporară şi bizară 
dintre capitalismul liberal şi comunism” pentru a învinge pericolul nazist. Apoi au urmat circa 
trezeci de ani de “extraodinară creştere şi transformări economice, care au modificat 
societatea umană mult mai profund decât orice perioadă istorică de aceeaşi durată relativ 
redusă”, o “vârstă de aur” ce s-a încheiat în anii '70 şi care a creat o “o economie mondială 
tot mai integrată”. Secolul s-a încheiat cu o perioadă de “descompunere, incertitudine şi 


criză”, odată cu destrămarea sistemului comunist şi cu trecerea omenirii spre “un viitor 

necunoscut şi problematic”. 


Autorul consideră că prin dezvoltarea economică şi schimbările uluitoare care s-au 
desfăşurat în a doua jumătate a secolului, prin revoluția în telecomunicații şi transporturi, prin 
explozia demografică şi interconectarea lumii, prin tehnologia informaticii şi prin 
transformările culturale ce s-au acumulat, la începutul anilor '90 “s-a încheiat o epocă din 
istoria omenirii şi a început alta”. Constituirea noilor state independente după destrămarea 
sistemului colonial, amplificarea revoluţiei ştiinţifice şi tehnice, expansiunea mijloacelor de 
comunicare în masă, prăbuşirea regimurilor comuniste, schimbarea raporturilor geopolitice şi 
puternicele tensiuni etnice din diverse colțuri ale lumii etc. au modificat complet tabloul lumii 
în câteva decenii. După opinia lui Hobsbawm, termenul de comparație al acestor schimbări 
combinate este revoluția neolitică, întucât, spune istoricul, aceste schimbări “reprezintă cea 
mai profundă revoluţie din societate din epoca primitivă şi până acum”. 

“Se poate spune mai corect că cea de-a treia parte a secolului a marcat sfârşitul 

celor şapte sau opt milenii de istorie omenească ce au început odată cu inventarea 
agriculturii în epoca de piatră, fie şi numai pentru că a pus capăt lungii perioade în 


care majoritatea covârşitoare a rasei umane a trăit cultivând plante şi crescând 


f 176 
animale”. 


Revoluția ştiinţifică şi tehnologică actuală, prin implicațiile ei, multiplicate în cascadă, 
a schimbat atât de profund modul de viaţă, relaţiile dintre oameni şi societăți, dintre om şi 
mediu, a lărgit indefinit frontierele cunoaşterii încât viitorul nu mai poate fi o continuare a 
trecutului, iar omenirea a ajuns în “momentul unei crize istorice”, cînd “nu ştim unde ne va 
duce călătoria noastră, nici măcar unde ar trebui să ne ducă”. Este criza de ideal, criza de 

sens şi de direcție, în momentul în care dispunem de mijloace tehnice pe care omenirea nu le-a 
avut niciodată înainte, dar nu mai ştim încotro ne îndreptăm. Acest sentiment de incertitudine 
e prezent în simbolurile artei contemporane, dar şi în meditaţiile filosofice ale unor spirite 
lucide ale omenirii. 


4. CRIZA VALORILOR ŞI A LUMII MODERNE 


“Instrumente desăvârşite, dar țeluri vagi” 


“Instrumente desăvârşite, dar țeluri vagi; iată trăsăturile timpului nostru”. Această 
constatare aparţine lui Albert Einstein, creatorul teoriei relativității şi unul dintre întemeietorii 
noului model ştiinţific al lumii. Afirmația lui Einstein surprinde esenţa crizei pe care o 
traversează lumea modernă şi postmodernă. Ea pune în balanță mijloacele (domeniul tehnic al 
civilizaţiei) şi scopurile (domeniul ideal al culturii). În această afirmaţie răsună un ecou al 
avertismentului formulat de umanistul Francois Rabelais, în pragul epocii moderne, anume că 
“ştiinţa fără conştiinţă este ruina sufletului”. Ştiinţa şi tehnica s-au dezvoltat într-un mod 
exploziv, fapt ce reclamă şi o nouă responsabilitate a omului, o “con-ştiință” pe măsură a 
agenților sociali şi politici (responsabili de interpretarea acestor procese, de definirea 
sensurilor, de fixarea scopurilor, de motivarea opțiunilor şi a finalităților). 

Valorile teoretice şi cele practic-utilitare au dobândit supremație în lumea modernă. 
Astăzi, mai mult decât în alte perioade, cunoaşterea ştiinţifică a devenit o sursă a puterii, iar 
ştiinţa a schimbat pur şi simplu faţa lumii. Ştiinţa fost motorul dezvoltării societăților 
occidentale, iar astăzi, datorită unor schimbări structurale, ştiinţa îşi regândeşte propria ei 
condiţie şi se integrează în ansamblul culturii. Faţă de ştiinţă s-au dezvoltat în ultimul secol 
două atitudini opuse: 

e pe deo parte, idolatrizarea ştiinţei ca un factor atotputernic al dezvoltării; 
e iar pe de altă parte, culpabilizarea ei pentru efectele negative ale unor aplicaţii ale sale 
asupra mediului natural. 

Epoca noastră a denunțat adeseori hegemonia raționalismului ştiinţific, prioritatea 
acordată valorilor instrumentale, represiunea generalizată pe care o poate genera progresul 
ştiinţific disociat de cel spiritual şi moral. Modernitatea, prin pasiunea ei discriminatorie, a 
exagerat autonomia valorilor şi le-a pus adeseori în relație de opoziţie. Lucrările lui Spengler, 
G. Simmel, Unamuno, Berdiaev, Keyserling, Ortega y Gasset, J. Benda sau Rene Guenon au 
avut un mare ecou în perioada interbelică; nota lor comună rezidă în profețiile sumbre privind 
destinul culturii europene şi chiar destinul speciei umane. În prima jumătate a secolului XX 
abundă viziunile critice şi apocaliptice în filosofia culturii, denunțând lipsa de sens a vieții, 
absurdul existenței umane, teme ce domină şi filosofia existențialistă, teatrul şi literatura 
“absurdului”, curentul neorealist în cinematografie etc. Angajate pe direcția raționalismului 
instrumental şi a maximizării profitului, seduse de performanțele conjuncturale ale cunoaşterii 
şi tehnologiei, societățile moderne ar fi căzut pradă unor maladii iremediabile, pe care 
teoreticienii le diagnostichează şi le descriu cu fervoare: 


e subordonarea valorilor spirituale față de cele materiale, inversarea raportului firesc dintre 
mijloace şi scopuri, fetişizarea eficienței tehnice şi a succesului imediat; 


e  exteriorizarea vieții şi alienarea omului în universul tehnic, golirea interiorității umane de 
aspirații şi trăiri autentice; 

e masificarea şi robotizarea omului, anularea personalității, standardizarea atitudinilor şi a 
comportamentelor; 


e secularizarea vieții şi anularea relaţiei dintre om şi transcendenţă, pierderea sensului vieții, 
disoluția reperelor valorice şi a motivaţiilor etc. 

Într-o carte de răsunet, La trahison des clercs (1927), Julien Benda a denunţat demisia 
intelectualilor de la menirea lor tradițională de a apăra marile valori spirituale în faţa ofensivei 
atotcuprinzătoare a “laicilor”, adică a acelor grupuri dedicate pasiunilor “realiste” şi 
pragmatice. Distincția dintre spiritual şi temporal, dintre cei care cultivau valorile non- 
practice, gratuite şi dezinteresate (adevăr, frumos, bine, dreptate etc.) şi cei care urmăresc 
interese imediate, temporale (succes, profit economic, realizare personală, putere politică etc), 
a încetat la sfârşitul secolului al XIX-lea, când intelectualii s-au angajat masiv în serviciul 
unor cauze politice conjuncturale, în loc să-şi afle ca înainte bucuria în cultivarea artei, ştiinţei 
ŞI filosofiei. 75 Astfel, cei care aveau funcţia de a fixa o tablă ideală de valori, de a întreţine 
tensiunea spre un ideal moral şi de a fi o stavilă în calea “realismului” maselor au ajuns să 
stimuleze acest “realism” şi să organizeze ura şi conflictele seculare, prin presă şi angajări în 
disputele momentului. 

Benda consideră că ne aflăm în faţa unei “răsturnări” de proporții istorice, pe care el o 
pune pe seama unor trăsături specifice a lumii moderne: supremaţia acordată valorilor 
practice, intereselor materiale şi pasiunilor politice, paralel cu abandonarea referințelor la 
valorile atemporale şi transcendente, cele care au “ținut în frâu” veacuri de-a rândul instinctele 
iraționale şi înclinația maselor spre dobândirea bunurilor materiale. 

“Cu o ştiinţă şi o conştiinţă care vor ului istoria, cei care, timp de douzeci de 

veacuri, au încercat să discrediteze pasiunile realiste în beneficiul unei transcendenţe 
au început să transforme aceste pasiuni şi curentele care le sprijină în virtuţi supreme şi 


să nu mai aibă decât dispreţ pentru existența care, într-un fel sau altul, se situează 
79 


dincolo de temporal ia 
Funcţia critică a intelectualului a încetat, întrucât acest agent al valorilor absolute şi 
necontingente s-a înregimentat astăzi în falanga ideologiilor de clasă sau naţionale, iar 
metafizicianul modern, spre deosebire de cel premodern, nu mai acordă mare preţ rațiunii, ci 
este interesat să reabilitaze afectivitatea, instinctul, sensibilitatea, “partea activă şi volitivă” a 
sufletul uman. Astfel, Benda descoperă în multe teorii ale modernităţii “intenția de a umili 
valorile cunoaşterii în fața valorilor faptei”. 50 În această metamorfoză, intelectualii au 
devenit, din călăuze spirituale, “slujitori” ai unor interese, au devenit nu numai “moralişti ai 
realismului” politic şi ai pragmatismului cotidian, ci s-au “pus în slujba războiului” social şi 
politic, furnizând filosofii şi teorii justificative pentru acţiuni condamnabile. Înainte, chiar 
dacă grupurile sociale şi laice făceau “răul”, ele “cinsteau binele”, ca un ideal, pe când în 
epoca modernă răul este justificat şi legitimat de ideologii şi de principiul “realismului”. 
Anularea transcendenţei şi subordonarea vieții unor scopuri imediate sunt atitudini ce 
țin de “esenţa însăşi a lumii moderne”, de cultul ei pentru valorile utilitare şi pentru putere 
seculară. Pronosticul lui Benda pentru acestă lume degradată este sumbru. O societate ce 
profesează un “realism integral” şi nu mai poate asigura autonomia valorilor spirituale se 
îndreaptă în chip logic, spune Benda, spre un “masacru organizat între naţiuni şi între clase”, 

spre “războiul cel mai total şi mai desăvârşit pe care l-a avut lumea vreodată”. In urma 

acestui “război zoologic”, specia umană se va extermina pe sine, iar “istoria va zâmbi la 


gândul că Socrate şi Isus Cristos au murit pentru această specie”. 152 

Într-un moment critic pentru soarta continentului, înaintea celui de al doilea război 
mondial, Paul Valery reamintea că spiritul european, întruchipat în ipostaze naţionale atât de 
variate, îşi are suportul unităţii sale într-un ansamblu de valori, atitudini şi demersuri raționale, 
menţionând tiparul juridic şi organizatoric al moştenirii romane, pecetea morală a 
creştinismului şi patrimoniul spiritual-ştiințific al grecilor. 

"Acolo unde numele lui Cezar, Gaius, Traian şi Vergiliu, acolo unde numele lui 
Moise, acolo unde numele lui Aristotel, Platon şi Euclid au o semnificaţie şi o autoritate 
simultane, acolo este Europa. Orice rasă şi orice pământ care au fost succesiv 
romanizate, creştinate şi supuse, în privinţa spiritului, disciplinei grecilor este în mod 
absolut european”. ic 

Forţa şi superioritatea Europei faţă de restul lumii au venit din neliniştea ei creatoare, 

din diversitatea fecundă pe care a încurajat-o, din contrastele care i-au alimentat dinamismul 
fără seamăn în epoca modernă, când a devenit o "bursă" universală a ideilor ştiinţifice şi a 
mişcării artistice. Deşi sub raport geografic nu reprezintă decât "un apendice occidental al 
Asiei, Europa s-a transformat, prin forța ei culturală şi politică, într-o "o uzină intelectuală 
fără precedent", fapt ce a asigurat preeminenta ei faţă de restul lumii. 

Dar, la apogeul puterii sale, într-un moment de acută "dezordine mentală", Europa, cu 

glorioasa ei moştenire, îşi descoperă fragilitatea şi caracterul perisabil: 

"Noi, civilizațiile, ştim acum că suntem muritoare. 

Am auzit vorbindu-se de lumi dispărute cu totul, de imperii prăbuşindu-se cu toţi 
oamenii şi maşinăriile lor, căzute în groapa inexplicabilă a secolelor, cu zeii, cu legile 
lor, cu academiile şi ştiinţelor lor pure şi aplicative, cu gramaticile şi dicționarele lor, 
cu clasicii, romanticii şi simboliştii lor, cu criticii şi critica criticilor lor. Ştim că 
pământul întreg e făcut din cenuşă şi că cenuşa semnifică ceva. Zărim prin ceața deasă 
a istoriei fantomele imenselor nave încărcate cu bogăţiile spiritului. Nu le putem 
număra. (...). Vedem că prăpastia istoriei este destul de încăpătoare pentru toată lumea. 
Simţim că o civilizație are aceeaşi fragilitate ca şi o viaţă”. a 

Iată cât de acut era sentimentul de criză a valorilor, de criză a culturii moderne în 

perioada interbelică. Valorile religioase şi cele morale, care au fost coloana vertebrală a 
culturilor premoderne, au intrat în eclipsă, ajungând la finele secolului XX să fie considerate 
aspecte ale vieții private, domenii în care se exercită liberul arbitru şi anagajările valorice 
individuale. “Privatizarea moralei” şi a sentimentului religios reprezintă un semn clar al 
schimbărilor pe care le trăim la acest sfârşit de secol. 


Lumea modernă între ordine și dezordine 


În radiografia sa, Valery afirmă că spiritul european, saturat de contradicții lăuntrice, 
asemenea unui Hamlet emblematic, "se c/atină între două prăpăstii, căci două sunt pericolele 
care nu încetează să amenințe lumea: ordinea şi dezordinea".'5 Ordinea uniformizatoare, 
prin automatismele consacrate şi prin refuzul înnoirii, dezordinea prin confuzia criteriilor de 
valoare şi prin imposibilitatea de a organiza efortul constructiv. 

Imaginea lumii de azi este pusă adesea sub semnul dezordinii produse de intersecția 
unor schimbări contradictorii, astfel că Ignacio Ramonet, direrctorul publicaţiei Le monde 
diplomnatique, consideră că este oportun să vorbim de o “geopolitică a haosului”, în care 
sensurile abia instituite sunt distruse de tendinţe opuse. Societăţile sunt bulversate de aceste 
schimbări, ele au pierdut sensul ideii de progres, evoluția lor nu mai e direcționată de scopuri 
clare, viitorul e imprevizibil, mai mult ca niciodată, iar haosul devine un concept fundamental 
pentru a descrie starea lumii actuale. 

“Pretutindeni, în relaţiile internaționale, ca şi în cadrul societăţii, se produce o 
mutație a puterii, fenomen care poate fi remarcat atât în ceea ce priveşte statul, a cărui 
capacitate de intervenţie este diminuată, cât şi la eșalonul familiei, al şcolii sau al 
întreprinderii. Suntem pe cale să trecem de la formele de putere autoritare, ierarhice, 
verticale, la formele negociate, reticulare, orizontale, mai civilizate, dar mai 


complexe”. 

Concluzia acestei analize este că statele nu mai guvernează lumea la acest sfârşit de 
mileniu. Corporaţiile economice transnaționale, grupurile industriale şi băncile, organismele 
financiare internaţionale, organizaţiile regionale, circuitele oculte ale economiei subterane şi 
mijloacele de comunicare îşi împun peste tot legea. Noile forţe economice au detronat politicul 
şi se substituie statelor. Logica pieţelor comerciale şi financiare se extinde asupra tuturor 
activităților sociale şi dărâmă totul. Economicul subordonează atât de elocvent politicul încât 
discursul despre democraţie riscă să devină unul de fațadă, chiar ridicol. Pieţele financiare - pe 
care s-a generalizat acţiunea “capitalului vagabond”, de care vorbea Stere - sunt mai puternice 
decât voinţa statelor şi opţiunile electoratului dintr-o ţară democratică. Nimeni nu se mai poate 
izola de reţeaua mondializării. 

Dezechilibrele ecologice au devenit un risc major pentru existența umană, dar zeul 
productivităţii şi al profitului nu vrea să cedeze. A proteja varietatea vieţii şi a naturii a devenit 
un imperativ la care forțele pieţei sunt surde. Sistemele performante de telecomuncații, 
rezultate din revoluţia tehnologică şi a informaticii, sunt o expresie a noilor forme de putere, 
care se mondializează şi impun un nou tip de hegemonie. 

Destructurarea lumii vechi, cu reperele ei, statul național, industria, progresul, 
consensul social, solidaritatea grupurilor, bunăstarea socială, are loc cu rapiditate, dar noile 
forme de organizare se încheagă cu dificultate şi lumea trăieşte într-o perioadă de interregn 
greu de definit. Spre ce se îndreaptă omenirea? Nimeni nu are răspunsuri. Nimeni nu 
îndrăzneşte să avanseze un principiu organizator a noii lumi. Civilizație, progres, democraţie, 
drepturile omului, economie de piață, securitate şi altele sunt paradigme pe cale de a-şi epuiza 
potenţialul descriptiv şi capacitatea de a funcționa drept criterii de evaluare globală. 
Conceptele noastre, construite pentru a defini şi înțelege vechea structură a lumii, nu mai sunt 
adecvate pentru a descrie şi interpreta noua realitate. E un decalaj între conceptele şi 
reprezentările noastre şi lumea care se naşte în aceste metamorfoze încrucişate din care, 
deocamdată, nu putem desprinde un sens dominant. 

Noua ordine mondială se dovedeşte o dezordine uriaşă, de nestăpânit. La un deceniu de 
la prăbuşirea zidului de la Berlin şi de la depăşirea sistemului bipolar de putere, omenirea este 
în stare de incertitudine, cu speranțele ruinate, într-un climat de dezamăgire generală. 
Limbajul actualități a fost invadat de o listă de concepte negative: dezordine, haos, 
dezintegrare, incertitudine, criză, ameninţări, riscuri, efecte perverse, paralizia politică, 
incapacitatea sistemelor politice de a stăpâni şi gestiona conflictele, polarizare socială, 
marginalizare, explozia demografică, distrugerea naturii, poluare, droguri, SIDA, crima 
organizată, taifunul crizelor financiare etc. Toate sunt concepte care exprimă incapacitatea 
omului de a mai stăpâni lumea şi destinul său ca ființă rațională. 

Asistăm la o schimbare de epocă, de eră istorică, vizibilă în toate registrele vieții. 
Lumea a devenit un vast câmp în care interacționează forțe diverse şi nimeni nu poate 
prevedea consecinţele care vor rezulta din combinarea cauzelor, a factorilor şi a efectelor. 
Unificarea lumii, de către noile forțe ale economiei, ale piețelor deschise, ale comerțului, 
tehnologiilor şi comunicaţiilor, riscă să complice indefinit ecuația globului şi să stârnească 
replica particularităților, cu impulsul lor de revanşă. Lumea este străbătută concomitent de doi 
vectori contradictorii: un proces de fuziune şi altul de fisiune. Se formează ansambluri 


economice şi politice, iar exemplul cel mai clar este UE, un “obiect” politic de tip cu totul 


188 A ; i : SIA 
nou, paralel cu dezintegrarea unor state sau structuri anterioare. Tendinţele de sciziune 


formează realmente o tendinţă globală şi înconjoară planeta. 


“Toate forțele istorice, încremenite multă vreme din cauza echilibrului terorii, 


sa d soi crai 189 
năvălesc ca un torent la acest final de mileniu”. 


Apar în scenă forţe care au stat în latență, mai ales cele care privesc identitățile etnice, 
naționale, regionale, religioase. Revendicările privind identitatea națională sunt atât de 
puternice întrucât ele se adresează unei lumi care, în logica ei impersonală, vrea să le 
abolească. Textul lumii actuale ne solicită o nouă lectură şi interpretare, dar este greu să ne 
desprindem de tipul de lectură cu care ne-am obişnuit în ultimele patru sute de ani. Lumea îşi 
scrie propriul ei roman, nonclasic, labirintic, autoreferenţial şi parodic, după alte legi de 
construcţie a intrigii, un roman desconstructivist, cu antieroi, un roman nu “pe dos”, ci absurd, 
pur şi simplu, nu încifrat, ci unul hibrid, postmodern, fragmentar, incoerent. El nu poate fi 
înțeles decât prin altă estetică. Catalogul acestor maladii a fost completat în a doua jumătate a 
secolului XX de teoriile critice ale culturii de masă şi ale industriilor culturale de divertisment, 
pe seama cărora sunt puse numeroase efecte negative în plan cultural şi spirtual. Ele vor fi 
analizate în alte capitole ale lucrării. 


De la autonomia valorilor la resolidarizarea lor 


Ceea ce s-a numit criza valorilor îşi are sursa în această tendință de autonomizare a 
valorilor, cu excesele ei inerente. Supremaţia acordată unor valori a dus la fragmentarea şi 
unilateralizarea existenţei umane. Vianu delimitezează trei faze în evoluția umanităţii, în 
funcție de relația dintre valori: 

e sincretismul premodern al valorilor, solidaritatea lor existențială în societățile 
tradiționale; 

e autonomia valorilor lor în epoca modernă, tendinţa lor de a se constitui în universuri 
distincte, autonome şi de a impune criterii de apreciere specifice; 

e Resolidarizarea valorilor ca strategie şi direcție de ieşire din criza modernității, prin 
refacerea unității dintre dimensiunile contrastante ale umanului. 

Vianu îşi exprimă încrederea în capacitatea omului de a reechilibra tabloul cultural, de 
a atenua specializarea îngustă şi de a reface unitatea culturii. Aceasta ar fi sarcina epocii 
noastre, aceea de a reface întregul cultural, de a resolidariza valorile pe suportul unei noi 
viziuni umaniste. 

Cultura individuală, profesională, specializată nu se opune culturii generale. Vianu 
face o distincție între cultura individuală şi cultura socială. Ambele pot fi parțiale sau totale. 
Prin cultura parțială, Vianu înţelege situaţia în care un individ sau o societate cultivă numai un 
gen de valori, privilegiind cultura profesională. Prin cultura totală, Vianu înţelege capacitatea 
unui om sau unui grup social de a trăi în câmpul tuturor valorilor umane. Ea trebuie 

diferențiată față de “cultura generală”, care se reduce la un ansamblu de cunoştinţe din 
domenii diferite, pe care individul poate să nu le trăiască afectiv. 

Datorită faptului că în epoca contemporană cultura şi-a îmbogățit în mod substanțial 
capacitatea de a influența dezvoltarea societăţii prin perfecționarea şi expansiunea fără 
precedent a mijloacelor de comunicare în masă, există o puternică confruntare de opinii 
referitoare la statutul şi rolul acestor noi mijloace şi instituţii de cultură. M. McLuhan, unul 
dintre teoreticienii de notorietate ai fenomenului, consideră că natura noilor mijloace de 
comunicare audiovizuale determină o mutație radicală în structura sensibilităţii şi a gândirii 
umane, în deprinderile, reacțiile şi atitudinile omului faţă de realitate, cu importante consecinţe 
în modul de viaţă, în organizarea socială a muncii, în condiția umană.” 

Este tot mai răspândită ideea că, pe lângă avantajele enorme aduse de mass-media, 
trebuie să avem în vedere pericolul pe care îl reprezintă aceasta în standardizarea reacțiilor, în 
determinarea unui comportament pasiv al receptorului, în subminarea intelectului reflexiv şi în 
depersonalizarea indivizilor. De asemenea, apariția culturii de masă şi extinderea unor forme 
ale culturii de consum, sunt puse, uneori cu temei, alteori în mod exagerat, pe seama mass- 
media. Mai ales zona artei este marcată de astfel de fenomene, de kitsch, de opere surogat, de 
prost gust, în care prevalează stimulii elementari, biologici şi sentimentali, opere menite să 
epateze şi să subjuge sensibilitatea şi imaginaţia receptorului, rezultat al unor industrii ale 
divertismentului care pervertesc gusturile şi întrețin false iluzii, mistifică realitatea şi 
subiectivitatea omului. 

Alături de bulversările geopolitice, produse în dezordinea instalată după prăbuşirea 
regimurilor comuniste şi încheierea "războiului rece", o altă sursă ce alimentează schimbările 
actuale se află în planul de adâncime al culturilor, plan tensionat el însuşi, mai dramatic ca 
altădată, de raportul dintre tradiţie/inovaţie şi unitate/diversitate. În lumea actuală, dominată 
de monopolul comunicaţiilor şi al mass-media, cultura - cu noile ei forme expresive, cu 
tehnologiile ce au transformat-o lăuntric şi au adus-o într-o nouă relaţie cu mediul social - 
rămâne cîmpul unor experienţe spirituale fundamentale, mediul germinativ al unor noi forme 
de expresie umană. Căutările şi tensiunile epocii actuale sunt foarte vizibile în plan cultural, în 
experimentele ce au loc în literatură, teatru şi cinematografie, în tendințele contradictorii din 
lumea comunicării, toate interferând cu schimbările de ordin economic şi social, aspecte ce au 
rezonanțe şi în plan religios sau de altă natură. 


5. GLOBALIZARE ECONOMICĂ ŞI IDENTITATE CULTURALĂ 


Una dintre temele cele mai dezbătute în gândirea actuală este cea a raportului dintre 
identitate națională (culturală) şi globalizare (integrare europeană). Ea are un fond teoretic 
acumulat în secolul XX, un prezent extrem de tensionat (în care se discută scenarii alternative 
de integrare) şi un viitor previzionat de analiştii fenomenului. Această temă revine în toate 
analizele şi interpretările dedicate culturii contemporane, astfel că suntem obligaţi să o 
abordăm şi noi în mai multe capitole ale acestui curs. 


O problemă cu orizont istoric pentru cultura română 
Tema raportului dintre identitățile naționale şi procesul de integrare — la scară 
europeană şi globală — a devenit un loc comun al teoriei politice şi al dezbaterilor intelectuale, 
de la noi şi de aiurea. Dar, fapt observabil, teoria politică şi socială este adesea depăşită de 
evoluţiile fenomenului istoric real, în măsura în care ea nu reuşeşte să producă o 

reconceptualizare şi o reinterpretare a semnificațiilor pe care le are ideea naţională în 
contextul integrării europene şi al globalizării. 

Uniunea Europenă parcurge în ultimii ani un proces de aprofundare (de reformă şi 
consolidare a instituţiilor comunitare) şi un proces de lărgire, ce are ca scop integrarea țărilor 
din Europa Centrală şi de Est în structurile ei politice, economice şi de securitate. Prin 
implicaţiile sale geopolitice, de durată, integrarea europeană este unul dintre cele mai 
importante procese istorice actuale. El se cere abordat în complexitatea sa, din perspective 
combinate, interdisciplinare, lucru dificil, deoarece gândirea socială şi politică este pusă în fața 
unui câmp problematic inedit şi există riscul de a aplica asupra acestuia scheme de interpretare 
depăşite. 

Tema identității este repusă în discuţie cu acuitate în mediile occidentale, de circa zece 
ani, dar ea este resimţită cu un plus de intensitate în țările central şi est europene, care sunt 
angajate simultan în tranziția internă postcomunistă şi în procesul de integrare europeană. 
Reformele pe care aceste societăți trebuie să le opereze în organismul lor intern, pentru a 
îndeplini standardele şi criteriile de integrare, implică şi o redefinire a identităţii lor, la toate 
nivelurile (politice, instituţionale, sociale, economice, culturale, mentale etc.). 

Problema integrării europene are un fond dramatic autentic pentru români, pe care 
teoria socială nu-l poate ignora. De fapt, ea s-a aflat la noi în centrul confruntărilor de idei din 
deceniul postcomunist, angajând deopotrivă mediile publicistice, politice şi academice. Este o 
temă ce a aprins spiritele, a antagonizat adeseori grupurile culturale de la noi, fiind cel mai 
disputat dosar al spiritului românesc. Lărgind cadrul discuţiei, putem spune că raportul dintre 
identitate şi integrare a fost, în fapt, tema centrală a gândirii române moderne, de la Cantemir 


la Noica, pentru a lua două repere de vârf. Fondul problematic al culturii române moderne are 

în articulația sa profundă tensiunea caracteristică a raportului dintre identitatea națională şi 
integrarea europeană. Este tocmai "nucleul dur" al perioadei pe care o străbatem. In proiectele 


lor lucide, ce au dus la construcția modernității, românii nu şi-au conceput niciodată afirmarea 
lor istorică în afara Europei, de care sunt legați prin datele lor structurale, ci numai în cadrele 
ei de civilizație. Generația paşoptistă şi unionistă, apoi cea a lui Maiorescu şi Eminescu, a lui 
lorga şi Stere, pentru a culmina cu elita politică şi culturală din perioada interbelică, au 
acționat pentru acest obiectiv şi au conceput, în maniere specifice timpului, destinul românesc 
integrat în spaţiul european, sub aspect politic şi al alianțelor militare, precum şi sub aspect 
economic şi cultural. 

După revoluția anticomunistă de acum un deceniu, problema a cunoscut un nou episod, 
mai dramatic parcă, întrucât e vorba de a depăşi handicapul atâtor decenii de izolare. 
Examenul comparativ a avut drept rezultat primar faptul că ne-am redescoperit decalajul 
istoric faţă de societăție occidentale dezvoltate, ne-am redescoperit “golurile istorice şi 
psihologice”, cum spunea Cioran. Starea economică precară, insuccesele reformei şi atâtea 
anomalii ale tranziției postcomuniste au alimentat sentimentul de frustrare şi complexul de 
inferioritate. În aceste condiţii, atitudinea cea mai frecventă nu a fost aceea de autoglorificare 
naționalistă, ci o recădere într-un spirit fatalist, întreținut de elanul criticist şi percepția 
identității noastre în termeni preponderent negativi. Integrarea este prilejul unui examen sever, 
ce pune cultura română în situația de a-şi redeschide dosarul identității sale, în termeni mai 
radicali, şi de a găsi răspunsuri la noile sfidări ale istoriei. 

Nu putem pierde din vedere contextul real în care are loc dezbaterea noastră. La 
summit-ul Consiliului European de la Helsinki, din decembrie 1999, România a fost invitată 
(alături de alte state) să înceapă negocierile directe de aderare la Uniunea Europeană. Moment 
important pentru noi, moment istoric, cum s-a spus, pe bună dreptate. Dacă scenariul integrării 
se va derula firesc, atunci destinul României poate lua un alt traseu. Problema integrării este 
aşadar una cardinală, cel puţin pentru noi. Este firesc, în aceste condiţii, ca integrarea să fie o 
temă prioritară a gândirii sociale din România. 

Integrarea nu este doar o problemă de orientare politică a guvernantilor şi a clasei 
politice, ci o problemă a societăţii româneşti. Ea trebuie înţeleasă şi asumată de agenții sociali 
constitutivi, de societatea civilă, de intelectualitate, până la cetăţenii simpli. Pentru aceasta, ei 
trebuie să dispună de informaţii, de repere, de hărți mentale care să-i orienteze în hățişul lumii 
contemporane. "O bună teorie socială înseamnă totdeauna o faptă bună ” - spunea Dimitrie 
Gusti.!”! O altă formulare a aceleiaşi idei, pusă pe seama psihologului Kurt Levin, spune că 
nimic nu este mai practic decât o teorie bună. Avem noi astăzi o teorie consistentă asupra 
raportului dintre identitate şi integrare? Mă refer la o teorie elaborată în sfera gândirii 
ştiinţifice, care să conceptualizeze datele reale ale problemei, nu la opinii, mitologii şi 
“atitudini” politice, care au invadat spaţiul mediatic. Dincolo de sarcina practică a 
guvernantilor, avem noi o reprezentare clară asupra schimbărilor pe care le implică integrarea? 
Asupra priorităţilor, a costurilor şi a etapelor? Asupra domeniilor în care putem obţine 
avantaje competitive şi asupra celor în care suntem vulnerabili? Şi, în sfârşit, nu putem ocoli 
problema “metafizică” a integrării europene: ce se va întâmpla cu statul național, cu 
suveranitatea, cu identitățile culturale şi naționale? 

Deşi contraperformanţele economice nu ne recomandă pentru integrare, analiştii sunt 
de acord că România beneficiază totuşi de o conjunctură ce trebuie valorificată. Încă o dată, 
reorganizarea liniilor de forță geopolitice, la nivel global şi continental, ne deschide o 
oportunitate istorică. Să ne amintim: suntem şi azi situați în “pântecul moale” al Europei, 
suntem o ţară de “frontieră”, pe limesul noului imperiu economic, reprezentat astăzi de UE. În 
anii ocupaţiei sovietice, după al doilea război mondial, Mircea Eliade se întreba înfrigurat ce 
direcţie va lua destinul nostru ca “popor de frontieră”, aşezat de soartă la frontierele răsăritene 
ale Europei, pe ambele versante ale “ultimilor munţi europeni, Carpaţii”. lată cuvintele sale 
profetice: 

“Întrebarea este aceasta: printr-un miracol, sămânța Romei nu s-a pierdut după 
părăsirea Daciei de către Aurelian — deşi această părăsire a însemnat o adevărată 
catastrofă pentru locuitorii bogatei provincii. Dar Europa îşi mai poate îngădui această 
a doua părăsire a Daciei în zilele noastre? Făcând parte, trupeşte şi spiritualiceşte, din 
Europa, mai putem fi sacrificați fără ca sacrificiul acesta să nu primejduiască însăşi 
existența şi integritatea spirituală a Europei? De răspunsul care va fi dat, de Istorie, 
acestei întrebări, nu depinde numai supraviețuirea noastră, ca neam, ci şi 

supraviețuirea Occidentului”. 


Identitate şi integrare — de la disjuncție la conjuncţie 


Abordarea relației dintre integrare şi identitate presupune o înţelegere rațională şi 
aplicată a termenilor acestei ecuații. Precizez că identitățile naţionale şi cele ale grupurilor 
etnice, deşi au elemente durabile, de permanență istorică, nu sunt structuri îngheţate, ci 
configurații aflate în devenire, odată cu evoluția componentelor morfologice ale societăților. 
Identitatea este un concept pertinent, cu planuri multiple de semnificaţie, ce trebuie protejat de 
abordările substanţialiste şi tradiționaliste, care îl fac atât de vulnerabil sub raport teoretic. 

Problema “intrării în Europa” a fost inevitabil contaminată de angajări politice şi, în 
consecință, interpretată într-o manieră disjunctivă. Teza care s-a impus, sub presiunea 
mediatică a unor viziuni unilaterale, a fost aceea că integrarea europeană ar fi incompatibilă cu 
ideea națională şi cu promovarea valorilor naţionale. Operația de recuperere a identității, după 
desfigurarea ei în perioada comunistă, a fost şi ea interpretată, în mod eronat, ca atitudine 

D.Gusti, Opere, vol.I, Bucureşti, Editura Academiei RSR, 1966, p.352. 

Mircea Eliade, Destinul culturii româneşti, în vol. Profetism românesc 1 — Itinerariu spiritual, Scrisori 


către un provincial, Destinul culturii româneşti, Bucureşti, Editura “Roza Vânturilor“, 1990, pp. 139 -150. 
(Studiul “Destinul culturii româneşti” este datat “august 1953”). 

antieuropeană. Conştiinţa acestei desfigurări a identităţii şi eforturile de a o recupera au fost 
condamnate acum din noua perspectivă a sincronizării cu spiritul democratic şi cu exigenţele 
globalizării şi ale integrării europene. 

Astfel, s-a ajuns la situaţia în care relația de disjuncție funcționează ca o reprezentare 
de fundal atât în opinia celor care militează pentru integrare, considerând că aderarea la UE 
implică punerea în surdină a valorilor naționale, cât şi în opinia celor care resping integrarea 
tocmai pe motiv că ea ar însemna abandonul tradițiilor şi al specificului naţional. Această 
paradigmă disjunctivă a fost preluată din patrimoniul raționalismului clasic şi redimensionată 
sociologic de ideologiile globalizării, cum voi încerca să arăt. Mulţi au înţeles că integrarea 
presupune să ne uităm tradiţiile şi valorile naţionale, să le subapreciem, să ne “demitizăm” 
istoria şi simbolurile naționale, să nu mai amintim nici de nedreptățile istorice flagrante pe 
care le-a suferit poporul român după al doilea război mondial. 

În această viziune antinomică este greu de înțeles că o conştiinţă raţională şi critică a 
identităţii nu este un obstacol, ci o condiţie a integrării europene. În mod inevitabil, s-au 
redeschis disputele dintre cei care apreciază că integrarea este posibilă numai prin diminuarea 
sau uitarea identității noastre, odată cu armonizarea legislativă, instituțională şi cu 
remodelarea sistemului economic după cerințele UE, şi cei care susțin că nu ne putem integra 
în concertul european decât cu valorile culturale specifice, cele care ne legitimează existenţa şi 
identitatea.” Poziţia din urmă, calificată de adversari drept “naționalism moderat” sau 
“decent”, are drept formulă expresivă afirmaţia că nu există “europeni de nicăieri”, cum spune 
dl Octavian Paler, întrucât calitatea de european nu anulează apartenenţa naţională. Poziţiile 
extreme şi-au găsit şi ele expresii în retorica noului cosmopolitism, care, mizând excesiv pe 
virtuțile globalizării, subapreciază valorile naţionale, şi în atitudinile naționalist înguste şi 
antioccidentale. 

Închei aceste scurte referințe la contextul intern al dezbaterii cu aceste sugestive 
considerații aparținând lui Laurenţiu Ulici: 

“În definirea europenismului, naţionalul joacă rolul diferenţei specifice, ceea ce 
vrea să spună că nu te poţi erija în european fără să te cunoşti ca naţional. Din acest 
simplu motiv interesul pentru consolidarea traiectului nostru european nu mi se pare 
deloc contrar grijii pentru limpezirea traiectului național. Nu-i mai puţin adevărat însă 
că vreme de un veac şi jumătate de istorie modernă noi am făcut deseori din 
«europenism» şi din «naționalism» fie un complex, fie o prejudecată, efectul fiind, între 
altele, şi percepţia celor doi termeni, la scară destul de largă pentru a nu fi neglijată, ca 
incompatibili unul cu celălalt. Asta nu schimbă, se înţelege, sensul esenţial de 
complementaritate al relaţiei dintre «european» şi «naţional» ”.1** 

Acest text exprimă un punct de vedere echilibrat şi rațional. Autorul face o necesară 
delimitare a planurilor. În plan ideologic, avem de a face cu o disjuncţie între “europenism şi 
naționalism”, ca poziţii unilaterale, pe când, în plan antropologic şi istoric, este vorba de 
“complementaritatea”, zice autorul, dintre “european şi naţional”. În plan ideologic avem un 
“antagonism al suprafeţelor”, cum ar spune Camil Petrescu, iar în planul de adâncime avem o 
conjuncţie a termenilor. Disjuncţia este nutrimentul cotidian al ideologiilor, al confruntărilor 
politice şi al spectacolului mediatic curent; conjuncția se dezvăluie numai unei priviri şi 
analize aplicate istoriei de durată lungă. 

Deplasarea discuţiei din planul ideologiilor în planul istoric şi antropologic este de 
natură să atenueze tensiunile conjuncturale şi să impună o nouă viziune asupra procesului de 


integrare, o viziune ce nu exclude cei doi termeni, național şi european. Integrarea în Europa 

polemică în publicistica româneacă, laşi, Editura Polirom, 1996. 

“instituțională” şi afirmarea identităţii nu sunt aspecte disjunctive, ci conjunctive. Prin valorile 
sale definitorii şi prin întreaga sa evoluţie spre modernitate, România aparține structural 
spațiului de civilizaţie al Europei, iar sentimentul naţional este astăzi solidar cu sentimentul 
apartenenţei noastre fireşti la acest spaţiu. Recuperarea identității naționale şi reinterpretarea ei 
ca suport al integrării sunt compatibile cu viziunea prin care apreciem că evoluţia pozitivă a 
României în deceniile următoare va fi legată vital de procesul integrării sale în structurile 
europeane. 

Reprezentarea ce vedea în UE o construcție ce va duce la dizolvarea națiunilor şi a 
identităţilor este astăzi depăşită. Unificarea monetară, coordonarea programelor economice, 
politicile externe comune şi existența unor instituţii politice comunitare nu au dus la atenuarea 
identităților naţionale. Dovadă că ţările care fac parte din UE nu şi-au pierdut identitatea, ci şi- 
au redefinit-o în acest context nou. Globalizările, departe de a şterge diferenţele şi identitățile 
naționale, impun o redefinire a lor în noul mediu policentric, o înrădăcinare a lor în datele 
interne, în vocaţiile şi ethosul național, precum şi o deschidere a lor spre dialog şi schimb de 
valori. Această atitudine spirituală ambivalentă se manifestă cu vigoare astăzi şi în societățile 
democratice dezvoltate. 


Intregrare europeană şi diversitate culturală 


Raportul dintre cultură şi sistemele politice şi economice au fost analizate şi din 
perspectiva procesului de intregrare europeană. Uniunea Europeană este un experiment crucial 
pentru istoria postmodernă în care am intrat deja. Alte proiecte de integrare regională vor fi 
condiționate de succesul sau de eşecul ei. Există opinii care văd în Tratatul de la Maastricht 
"lovitura de graţie dată statelor-naţiuni”, ce au constituit secole de-a rândul fundamentul 
Europei. Philippe Seguin aminteşte faptul că, oricât de ambițios ar fi şi oricât de mult ar vrea 
să ocolească realităţile, în stufărişul unor consideraţii retorice, Tratatul de la Maastricht nu 
poate crea "o nouă cetăţenie”, nici un "ipotetic popor european”. Tendinţa de integrare 
supra-naţională îşi are replica în renaşterea identităților şi întoarcerea comunităților spre sinele 
lor ireductibil. 

"Logica angrenajului economic şi politic al Tratatului este aceea a unui federalism 
mascat, fundamental antidemocratic, fals liberal, puternic tehnocratic. Europa care ni 
se propune nu este nici liberă, nici dreaptă, nici eficace“. 

Tratatul, prin aplicarea neraţională a principiului subsidiarităţii, ar duce la 
dezintegrarea statelor naţionale, deşi "noi am ales, totuşi, descentralizarea, nu 
dezintegrarea".'” Prin acest proiect administrativ şi tehnocratic, ce ignoră "economiile reale" 
şi se sprijină exclusiv pe mecanismele monetariste şi formale de integrare, "federaliştii" 

urmăresc, de fapt, "să scoată din joc statele naţionale”. “ Nu se ştie, deocamdată, cine va 

manifest anti-Maastricht, considerând că Tratatul prevede, în fapt, un federalism mascat, iar dacă el va fi aplicat, 
va duce la dezintegrarea statelor naționale şi la "federalizarea Europei" pe principiul regionalizării. Încetând să 
mai fie o asociere a unor naţiuni suverane, Occidentul îşi poate rata destinul istoric. Tratatul nu foloseşte 
termenul de federalism, din prudență politică, dar mecanismele pe care le prevede duc, în mod logic, la o 
structură federalistă ce va anula suveranitatea statelor naţionale. Autorul apreciază că raporturile dintre regiuni se 
vor tensiona, pe motive economice, şi nu vor mai putea fi gestionate de instituţiile destrămate ale statelor 
naționale. Regiunile, eliberate de sub administraţia statului național, se vor contrapune violent între ele, precum şi 
fiecare în parte faţă de statele naţionale din care vor să evadeze, iar ostilitățile şi conflictele se vor multiplica. 

dicta în organismele comunității, deşi există deja temeri că vor apărea noi tipuri de 
hegemonie, ca cele exercitate de Germania, care devine pe zi ce trece pivotul Europei după 
destrămarea Estului. 

Este semnificativ că Tratatul s-a semnat în decembrie 1991, exact când se consemna 
destrămarea URSS. Între timp, Rusia îşi reafirmă statutul de mare putere, iar UE a avansat 
considerabil în procesul de integrare economică şi monetară. Contextul s-a schimbat foarte 
mult în ultimii ani, perspectivele s-au particularizat, iar politicile statelor membre se re- 
naţionalizează sub presiunea intereselor economice şi a reacţiilor sociale. Între timp, lumea s-a 
obişnuit cu ideea unei Europe cu "geometrie variabilă”, o Europă cu "mai multe viteze”, cu un 
"nucleu dur”, format din blocul germanic, şi mai multe cercuri concentrice. 

Cei mai mulți critici ai Tratatului de la Maastricht sunt, de asemenea, adepți ai 
integrării europene, dar nu după modelul federalist (readus în discuţie recent), ci după cel al 
cooperării dintre state şi națiuni, cu păstrarea suveranității şi a identității lor. Această viziune 
şi-a găsit un sprijin consistent în poziţia celor care susțin că identitățile culturale rezistă la 
presiunile unificării politice şi economice, drept pentru care, spun istoricii şi analiştii lucizi, 
tocmai de aceea aspectul cultural al integrării este ignorat şi acoperit în discursuri 
conjuncturale. 

În perioada interbelică, Valery aprecia că "Europa cântărește încă mult mai greu decât 
restul globului", dar el era conştient că avantajele comparative tradiționale ale Europei sunt pe 
cale de dispariţie, observând că "inegalitatea atât de mult păstrată în beneficiul Europei 
trebuia, prin propriile ei efecte, să se schimbe progresiv în inegalitate de sens contrar”. În 
această perspectivă geopolitică se pune azi problema reunificării spirituale şi politico- 
economice a Europei, pentru a putea rezista în competiția dezvoltării, declanşată de noile forțe 
ale civilizației. 

Problema integrării europene nu este însă a trecutului, ci a prezentului şi a viitorului. 
Întrebarea este în ce măsură integrarea va afecta culturile naţionale atât de individualizate ale 
Europei, mai ales cele din sfera occidentală. Există mai multe răspunsuri globale, în funcție de 
modelul de integrare avut în vedere. Europa a ajuns la performanţele cunoscute prin mijlocirea 
culturilor ei naţionale, prin bogăţia şi diversitatea experiențelor ei spirituale. 

Provocarea majoră la care va trebui să facă faţă UE va fi, în viziunea lui Jean Marie- 
Domenach, tensiunea dintre “Europa economică” şi “Europa culturală”. Prima poate 
avea succes în competiţia globalizării — şi aceasta este miza ei geopolitică -, dar a doua se va 
revendica mereu de la logica identităţii şi a diferenţierii. Deficiența majoră a proiectului 
elaborat de euro-tehnocraţii integrării este că au propus ca bază a integrării Europa 
economică, nu Europa culturală, pe care au ignorat-o cu superioritate. Astfel, Europa 


comunități crispate asupra egoismelor locale; regiunile bogate vor deveni şi mai bogate, iar cele sărace vor 
deveni şi mai sărace. Vom asista astfel la marea întoarcere a feudalităţii, fapt care a început deja să se 


manifeste pe scară largă". 

Autorul susţine că, sub auspiciile liberalismului de factură monetaristă, proiectul unificării economice va crea 


instituții birocratice supra-statale, scăpate de sub controlul mecanismelor democratice, încât decizia va deveni 
monopolul unei caste a bancherilor şi tehnocraţilor. Integrarea propusă de Tratat se bazează pe articularea unui 
spaţiu economic al liberului schimb, "pe armonizarea condiţiilor de concurență". Dar, întrucât diferențele de 
productivitate nu pot fi anulate şi omogenizate prin măsurile "eurocraţilor” de la Bruxelles, "marea piaţă” nu 
este o garanţie a dezvoltării, pentru că moneda unică va scoate la iveală tocmai discrepanţele de potenţial 
economic şi va relansa concurenţa în condiții de inegalitate între țări şi economii. Autorul ironizează utopia unui 
spaţiu economic uniform, afirmând că vom ajunge să "punem mici ochelari de soare pe roşiile catalane, întrucât 
ar fi nedrept ca acestea, ajutate de un soare arzător, să se coacă mai repede decât cele olandeze! Să nu râdem; nu 
suntem prea departe de asemenea situaţii" (p. 57). 

comunitară pare a fi obsedată doar de unificarea ei pe temeiul bunurilor şi al valorilor 
instrumentale, utilitare, deci civilizaționale, ignorând cu superioritate planul cultural, în care 
relația identitate/integrare dobândeşte o altă relevanță şi semnificaţie. Jean Marie-Domenach 
susține că nu putem vorbi de o cultură europeană, ci de culturi ale Europei 2%, în care se 
conjugă elementele comune cu cele diferențiale ale fiecărei culturi. Putem vorbi, însă, de o 
civilizație europeană, ceea ce este altceva, dacă păstrăm distincțiile clasice. Dar, după 
Huntington, şi sub raport civilizaţional Europa ar fi fracturată între zona creştinismului 
occidental şi a celui răsăritean. 

Principala sfidare la adresa UE va veni, aşadar, din partea identităților culturale, spune 
acelaşi Domenach. Apropiind în mod forțat națiunile, proiectul Europei unite riscă să provoace 
o reacţie de respingere reciprocă între entitățile ei. "Proximitatea naşte totdeauna reflexe de 
diferențiere, de iritare şi ostilitate”,*5 iar acest mecanism psihologic s-ar putea traduce mâine 
într-unul sociologic, cultural şi politic, accentuând tendinţele centrifuge şi pasiunea pentru 
diferenţiere naţională. Nimeni nu poate răspunde deocamdată în mod univoc şi tranşant la 
interogațiile ce privesc modul în care se va articula funcțional şi practic un spațiu economic şi 
monetar unificat cu diferențele de mentalitate şi de cultură ce alimentează identitățile 
naționale. Poate avea viabilitate o Europă integrată la etajele economic, monetar şi (eventual) 
politic, dar diferențiată interior de structuri culturale naţionale? Pot supravieţui diferențele 
culturale sub cupola unificării economice, monetare, financiare şi politice? Sunt întrebări pe 
care le va dezlega istoria, nu teoria istoriei. Întrebările sunt fireşti întrucât în planul cultural 
intră în joc bariere lingvistice, psihologice, mentale, religioase, întreaga fundație spirituală a 
națiunilor europene, acumulată în decursul a zece secole de evoluţie diferențiată şi specifică. 

Pentru a nu fi o simplă adiţionare de state şi economii, Uniunea Europeană trebuie să 
treacă pragul de la cantitativ la calitativ, să-şi organizeze diversitățile culturale în unități 
viabile. Este problema cea mai grea. Aşa cum a trecut şi altă dată peste situaţii critice, 
proiectul unificării europene va depăşi, cu certitudine, şi impasurile actuale, întrucât miza 
geopolitică a UE angajează destinul acestor popoare în arhitectura lumii de azi. 

"Dacă ar fi să reîncep, aş începe cu cultura”, ar fi mărturisit Jean Monnet, 
inițiatorul CEE. Este posibil ca în viitorul imediat discuţiile despre Europa unită să se strămute 
din plan politic şi economic în plan cultural. Avem astăzi o Europă divizată încă de dezvoltări 
economice inegale şi de atâtea alte realități diferenţiatoare. Cum se vor armoniza identitățile 
plurale în Europa integrată de mâine? Nimeni nu are un răspuns pregătit dinainte. Dar istoria 
nu este doar repetiție, ci şi invenţie. Uniunea Europeană nu va anula principala bogăție a 
Europei: diversitatea ei culturală. E diversitatea umană, care face posibilă creația şi istoria. 


Globalizarea şi efectele ei perverse 


Omenirea străbate o perioadă ce se caracterizează prin două fenomene complementare, care se 
manifestă simultan şi cu o forță comparabilă: procesul de integrare şi cel de reafirmare a identităţilor 
etnice şi naţionale. Sunt două procese concomitente şi complementare, pe care societăţile 
contemporane sunt chemate să le armonizeze şi să le articuleze în forme nonconflictuale. Problema 
integrării europene se intersectează de fapt cu problema globalizării. Integrarea în spaţiul european este 
o etapă a integrării în circuitul globalizării. Totuşi, putem opera cu o distincție mai clară între 
globalizare şi integrare. Integrarea se referă la relaţiile dintre societățile plasate într-un mediul regional 
sau continental determinat - cazul Uniunii Europene, al Asiei de sud-est sau al acordurilor comerciale 
dintre SUA, Canada şi Mexic -, pe când globalizarea este un concept ce se referă la interacțiunile 
multiple dintre societăți şi economii aparţinând unor zone de civilizaţie diferite. 

Aşa cum am arătat, globalizarea şi integrarea sunt vectori fundamentali ai istoriei din secolul 
pe care-l încheiem, dar şi proiecte ale civilizației occidentale de reorganizare a lumii, fenomene care 
însoțesc expansiunea planetară a acestui tip de civilizaţie. Unul dintre paradoxurile modernitaţii constă 
şi în faptul că “globalizând” lumea, sub semnul civilizației de tip occidental, a dezlanţuit cele mai 
puternice tendinţe şi forțe identitare în spaţiile nonocidentale, aşa cum arată Huntington. Construind o 
piață unică a bunurilor şi a informațiilor, globalizarea postmodernă a revitalizat într-un mod 
surprinzător forțele aparent adormite ale identităţii. Astfel că teza după care febra identităților este un 
produs al globalizării, respinsă iniţial, este acceptată azi în mediile occidentale cu aerul unui enunţ 
banal. 

Globalizarea economiilor, a pieţelor, a comerțului şi a informaţiei, sub acţiunea noilor mijloace 
de comunicare, duce la o transformare de substanţă a civilizaţiei. Acest fenomen atât de relevant îi face 
pe teoreticieni să caracterizeze epoca actuală doar din perspectiva globalizării, diminuând adesea 
semnificația fenomenului complementar. Astfel, renaşterea identităţilor este privită ca un fenomen 
straniu, ca o deviere sau o ciudăţenie, care “iese din cadru”. Iese din cadru întrucât contrazice 
paradigmele prin care a fost interpretat procesul istoric actual, mai ales după prăbuşirea comunismului. 
Este o interpretare care vine din ceea ce am numit paradigma disjunctivă. 

Globalizarea a fost considerată ca un fenomen ce va dizolva decupajele politice naţionale ori 
va diminua referinţele la aceste cadre naţionale, atât sub raport economic, cât şi cultural. Surpriza a fost 
însă reapariţia tensiunilor naționale, a conflictelor identitare şi chiar o “renaţionalizare” a societăților 
dezvoltate. Deşi interpretările diferă, azi toată lumea este de acord că transformarea sistemului 
internațional şi procesele de globalizare au dus la un puternic curent de revitalizare a diferenţelor, la o 
nouă percepție a identităților, astfel încât pentru unii teoreticieni tocmai tendința opusă globalizării pare 
a fi trăsătura definitorie a epocii: “Sfirşitul secolului al XX-lea este marcat de revenirea naţiunii şi a 
naţionalismului” De fapt, globalizarea redeschide problema — identităţilor. Interdependenţa 
economică generează o reacție de fragmentare. Globalizarea şi identitatea, ca aspecte complementare, 
vor reprezenta probabil termenii unei sinteze a viitorului. Revenirea atât de frontală a ideii naţionale a 
pus gândirea contemporană în faţa unei provocări de anvergură. După ce o serie de interpretări 
consacrate ne-au făcut să credem că lumea dezvoltată se de-naţionalizează şi că acesta ar fi sensul 
major al istoriei, iată că asistăm la un interes sporit al societăţilor pentru identitățile lor naționale, la o 
redimensionare a factorului etnic, mergând până la poziţii fundamentaliste şi agresiv xenofobe, 
declanşând uraganul unor confruntări interetnice de o violenţă nebănuită, în cele mai diverse puncte ale 
globului. Paradoxul este că globalizarea şi afirmarea postmodernității anunţă întoarcerea a ceea ce 
Dominique Wolton numea “«banda celor patru»: națiunea, istoria, religia, identitatea” 2% Aceste 
patru teme au fost redescoperite şi domină azi spaţiul teoriilor politice şi sociale. 


Cadre naţionale şi imperative ale globalizării 


Globalizarea pune în cauză şi una dintre structurile durabile ale modernităţii, anume statul 
naţional, cu atributele sale esenţiale, anume suveranitatea, identitatea politică şi culturală. Întrebarea 
referitoare la ce se va întâmpla cu statul-naţiune este vitală. În epoca globalizării şi a 
interdependenţelor multiple, articulaţia dintre factorii interni şi cei externi ai dezvoltării nu mai 
seamănă cu formula ei clasică. În primul rând este greu de a mai opera cu această distincţie consacrată 
atâta vreme cât factorii economici interni sunt modelaţi de oscilaţiile pieţei internaţionale şi de fluxurile 
transnaționale de tehnologie şi capital, iar piaţa globală este condiţionată de interacţiunea schimbătoare 
a unui număr enorm de economii naţionale, interconectate ca niciodată înainte. Factorii interni au acum 
în compoziţia lor, pe lângă date care ţin de resurse materiale şi umane ale unei societăți, şi elemente ale 
pieţei regionale şi continentale, oportunități născute din interacţiunile conjuncturale, din trendul 
economiei mondiale. Societăţile şi economiile interiorizează acum mediul lor extern de existență, îl 
traduc în factori ai organismului naţional. 

Economia globală depăşeşte cadrele naţionale şi operează în spaţiile schimbului mondial. După 
cum a spus Daniel Bell, şi de atunci au repetat întruna teoreticieni, statele-naţiuni au devenit prea mici 


Jacques Rupnik, Le reveil des nationalismes, în vol. Le dechirement des nations, (sous la direction de 
Jacques Rupnik) Paris, Seuil, 1995, p. 9. 

pentru problemele mari şi prea mari pentru problemele mici. Dar, contrar profeţiilor marxiste de ieri 
sau celor ultraliberaliste de azi, globalizarea nu a dus la abandonarea politicilor naţionaliste, nici chiar 
şi în domeniul economic. Unii analişti arată că, în mod paradoxal, pe câtă vreme logica economică 
duce spre globalizare, interdependență şi integrare regională, logica politică şi cea culturală este 
orientată spre diferenţiere şi chiar spre fragmentare. Deşi statul naţional este acuzat de inadecvare, 
faptele arată că marile ansambluri multinaționale sunt mult mai “bolnave” decât statul-națiune. 
Aşadar, întrebările cheie sunt acum dacă națiunea, statul-naţiune şi identitățile pe care el s-a bazat vor 
supraviețui sau vor fi transformate de valul globalizărilor. Dacă logica integrării va învinge logica 
diferențierii şi a identităţii. Dacă lumea în care intrăm va fi organizată tot pe structura de rezistenţă a 
statelor-naţiuni sau va inventa alte structuri politice şi sociale. Răspunsurile depind de interpretările 
date acestor procese istorice, de codul de lectură care se aplică realităților atât de contradictorii ale 
lumii de azi. 

De exemplu, politologul Maurice Duverger afirmă că naţiunile europene, culturile şi cadrele 
lor politice, statele-naţiuni, fiind "înrădăcinate în istorie şi în spirite", "sunt un element de neclintit, 
care ar împiedica orice uniune europeană, dacă cineva ar pretinde că le distruge prin aceasta" ?® 
Acesta este un punct de vedere ce devine predominant în mediile europene şi în disputa de peste o 
jumătate de secol ce are loc între "federalişti şi naționaliști". Culturile îşi vor păstra identitatea lor 
naţională, vor coopera, dar nu vor deveni indistincte şi uniforme. Un argument pentru acestă poziţie 
vine din faptul că, deşi UE are deja o istorie de o jumătate de secol, diferenţele atât de pregnante dintre 
culturile germană, franceză, engleză, italiană şi spaniolă, de exemplu, sunt şi azi la fel de reale şi active 
ca şi acum o sută de ani, în pofida interferenţelor dintre ele şi a faptului că receptorii "Euroviziunii" 
consumă acelaşi meniu cultural. Pentru unii analişti, mass-media omogenizează stratul superficial al 
culturilor, stratul culturii de consum, de divertisment, al culturii de discotecă, pe când nucleul generativ 
al culturii autentice, al culturii de performanță, rămâne pe mai departe specific şi ancorat în matricea 
identității psihologice a naţiunilor ce compun Europa unitară şi diversă în acelaşi timp. 

Alţi teoreticieni, care au dobândit mare influenţă în ultimele două decenii, relativizează ideea 
de naţiune şi de stat naţional, considerându-le “produsul unor conjuncturi istorice particulare, 
inevitabil locale şi regionale”. Sub fascinația proceselor de globalizare, unii teoreticieni, grăbiţi să 
consemneze decesul naţiunilor, le consideră “comunități imaginate” (Benedict Anderson) sau bazate pe 
“inventarea tradiţiilor”, creații ale “naționalismului” ca program politic (E.J.Hobsbawm), comunități 
produse şi legate de fenomenul industrializării (A. Toffler, E. Gellner). În consecință, în lumea post- 
industrială şi globalizată aceste structuri îşi pierd temeiul şi vor fi depășite.” Este adevărat că fiecare 
națiune este şi o “comunitate imaginată”, întrucât îşi construieşte o imagine despre sine, un edificiu 
simbolic ca mijloc de protecţie a identităţii sale. Acest registru este fundamental non-raţional şi 
operează cu imagini istorice şi încărcate de angajări afective ale comunităților. Dar tocmai “naţiunile 
mari” au instituit această practică politică, vitală, de altfel, pentru a întreține solidaritatea socială. 

Această direcție de interpretare vizează respingerea concepţiilor care leagă natiunea de 
rădăcinile ei etnice, de suporturile sale istorice, culturale, lingvistice etc., utilizând drept argumente 
situația imigranţilor (care îşi “aleg” o identitate adoptivă) sau a minorităţilor care sunt oprimate în 
cadrul statelor naţionale. Nu numai că națiunilor nu li se recunoaşte nici un rol în viitor, dar acum li se 
contestă şi trecutul, fiind declarate “invenţii” ideologice sau “construcţii” artificiale, accidente istorice 

Este ciudat că teoreticienii vorbesc doar de criza statului-naţiune când tocmai statele federale sunt locul celor 


mai puternice crize şi conflicte (Rusia, fosta Iugoslavie, Marea Britanie/Irlanda, Canada, Belgia, Liban, 
Israel/Palestina, Turcia/kurzi, India/Pakistan etc). 

sa Eric J. Hobsbawm, Națiuni şi naționalism, din 1780 până în prezent, Chişinău, Editura Arc, 1997, p. 7. Este 
incredibil câtă energie speculativă este mobilizată pentru a nega o realitate evidentă, anume că lumea modernă şi 
cea actuală sunt construite pe structurile politice ale statelor naţionale, aflate firesc în conexiuni şi în raporturi de 
interdependență. Până de curând, națiunile erau recunoscute ca fiind structurile “tari” şi esenţiale ale modernitaţii, 
dar apologeții globalizării nu le mai rezervau nici un rol în viitor. În ultmele două decenii, însă, încercarea de a le 
delegitima a devenit atât de puternică încât până şi trecutul lor “modern” este reconstruit mitografic şi 


reconfigurat astfel încât națiunea să nu mai aibă nici măcar legitimitatea istorică de care se bucura înainte. 

nefericite. Planul Wilson de a destrăma imperiul Austro-Ungar şi de a reconstrui Europa pe principiul 
națiunilor şi al statelor naționale este apreciat de Hobsbawm ca “un proiect pe cât de periculos pe atât 
de impracticabil”?"! proiect care ar fi răspunzător de conflictele şi de genocidul ce au urmat. O altă 
strategie a acestei viziuni rezidă în a lega “congenital” națiunea şi statul național de “naționalism”, 
înțeles în sens negativ, transferând astfel asupra naţiunii atribute care nu-i aparțin în chip necesar 
(intoleranţă, xenofobie, şovinism, discriminarea minoritaților etnice, respingerea străinilor etc). 


Noile forţe economice şi culturale ale integrării 


Percepția asupra ideii naționale şi interpretările teoretice ale raportului dintre 
identitate/integrare s-au schimbat în ultimul timp chiar în interiorul "marii pieţe” occidentale. 
Cercetând literatura dedicată acestei teme putem observa o deplasare de accent în ultimii anii. Astfel, 
teoreticienii de referință nu mai vorbesc de “dispariţia” statului-naţiune în cazul integrării europene, 
nici în perspectiva globalizării, ci analizează transformările pe care le suferă statul național odată cu 
emergenţa noului tip de economie. Formula statului-naţiune, care a asigurat în ultimii patru sute de ani 
performanțele Europei şi s-a generalizat la scară mondială, va suferi modificări funcționale şi de 
structură, dar e greu de prevăzut că va fi depăşită de forțele economiei “suprasimbolice”, după expresia 
lui Toffler, economie ce are drept resursă fundamentală cunoaşterea şi procesarea informaţiilor, o 
economie globalizată sub aspectul comerțului şi a circulaţiei informaţiei. 

Elementul definitoriu al acestui “nou tip de economie” constă, după Robert Reich, în faptul că 
astăzi întreprinderile de succes se “desprind” de cadrul naţional şi se integrează în/sau îşi dezvoltă 
“reţele globale”. Un segment tot mai important al economiilor naţionale se bazează acum nu pe volum, 
ci pe “valoarea superioară”, nu pe o organizare piramidală, ci pe una elastică, nu pe resurse tangibile, ci 
pe cele “intangibile”, pe capacități “de a identifica şi rezolva problemele”, de a propune strategii de 
marketing, şi relaţii publice. Această economie diferă faţă de cea “clasică”, dar şi faţă de cea de acum 
câteva decenii, în care firmele “multinaționale” aveau o naţionalitate clar definită, cu toate ramificațiile 
lor secundare. A apărut o nouă unitate economică, cu adevărat globală, în care “colaborarea” s-a extins 
la scară planetară şi se face prin intermediul semnalelor electronice, datorită telecomunicaţiilor, în care 
capitalul migrează spre zonele cele mai favorabile pentru profit, fără să întâmpine obstacole 
tradiționale. 

“Firele rețelelor globale sunt calculatoarele, faxurile, sateliții, monitoarele de mare rezoluție 
şi modem-urile - toate acestea făcând legătura între proiectanți, ingineri, părți contractante, 
concesionari şi intermediari din lumea întreagă” 2? 

În economia globalizată, ne spune Robert Reich, “economiile naţionale devin regiuni ale 
economiei globale”. Autorul aduce în discuţie noua stratificare socială produsă de globalizare în 
interiorul unei societăți naționale. Astfel, Reich identifică în societatea americană trei categorii 
profesionale ale viitorului, care au atitudini diferite faţă de globalizare. 


e Sunt mai întâi “cei angajați în serviciile de rutină în producţie”, în producţiile clasice şi în cele noi, 
cum ar fi “armatele de informaticieni” care fac o muncă repetitivă şi de prelucrare a informaţiei, 
aşa cum altădată făceau o muncă monotonă la liniile de asamblare (sau cei din industriile 
extractive, primare). 


n Ibidem, p. 62. Într-o atare viziune, nu regimurile totalitare şi imperialiste din URSS şi din Germania ar fi la 
originea conflagrației mondiale, ci ordinea națională pe care s-a construit Europa după primul război mondial. 
Pentru a decripta sensul acestor teorii şi a releva “interesele de cunoaştere” care le orientează, după expresia 
consacrată a lui Habermas, este suficient să constatăm că ele nu contestă deloc “naționalismul” atât de eficient al 
marilor puteri, ca şi când dominația acestora ar fi subînțeleasă şi acceptată, ca fapt obiectiv şi indiscutabil. Trăim 
în mediul marilor naționalisme, pe care nu le mai percepem ca atare, după cum nimeni nu simte greutatea 
atmosferei sau mişcarea Pământului în jurul Soarelui, aşa cum spunea Blaga despre faptul că trăim, în mod 
inconştient, sub auspiciile unui stil. Micile naţionalisme “ies din cadru”, cum am spus. În fond, ce ne spun aceste 
teorii? Anume că popoarele din periferie au produs “naționalismul” ca proiect mitizant şi generator de conflicte, 
că şi-au “inventat” retrospectiv tradiţia şi baza de revendicare a statului naţional, în loc să se resemneze cu rolul 


de provincii obediente şi subordonate faţa de imperiile “democratice” ale metropolei. 

e Al doilea nivel este cel al “prestărilor de servicii publice”, de la chelner la birocraţii din 
administraţie. 


e Al treilea nivel este ocupat de “serviciile de analiză conceptuală”, care presupune activităţi 
complexe de identificare şi rezolvare de probleme şi de alegere a strategiilor. 

Ultima categorie de activități este specifică economiei globale, în care se comercializează şi se 
vând “combinaţii de simboluri”, date, cuvinte, imagini, reprezentări, informaţii. Este o categorie în care 
intră cei care organizează şi asigură transferul informaţiilor, managerii, bancherii, inginerii şi experții 
de tot felul, avocaţii şi consilierii, directorii în strategiile de marketing şi de publicitate, cei din sistemul 
mediatic şi din industria divertismentului. 

Ce au în comun aceşti “operatori” care reprezintă circa 20 la sută în cazul SUA? Iată răspunsul: 
“Analiştii conceptuali rezolvă, identifică şi selectează problemele manipulând simboluri” Este 
categoria pe care Toffler o numea “cognitariar”. Acest cognitariat nu mai are “patrie”, el s-a dezlegat 
de solidaritățile naționale şi locale. El este agentul globalizării. Din schema socială a lui Reich dispare 
intelectualul, “intelighenţia”, aşa cum era definită în mod tradiţional. Este vorba de intelectualul care 
era angajat într-o creație specifică, legată de limbă, de tradiţii, de un complex de sensibilitate locală, de 
un context spiritual anumit. 

Fenomenul pe care-l sesizează Reich constă în fractura socială pe care o provoacă globalizarea 
în interiorul fiecărei societăţi naționale. Întreprinderile care intră în “rețelele globale” şi cei care 
lucrează în aceste sectoare şi câştigă de pe urma globalizării (personal care reprezintă aproximativ 1/5 
din totalul populaţiei SUA) se eliberează de economiile lor naţionale şi de legătura tradiţională a 
“loialității naționale”, detaşându-se de restul cetăţenilor, care vor fi abandonaţi în condiții de viaţă tot 
mai precare. 

Nu mai există o “corabie națională”, pentru toți americani, ci “bărci diferite” şi de dimensiuni 
mai reduse.” Contrar devizei marxiste, după care “proletarii nu au patrie”, astăzi tocmai cei care 
ocupă funcţia tradiţională a proletariatului, adică muncitorii din industriile tradiționale sau din cele noi, 
“armatele de informaticieni”, la care se adaugă cei din serviciile publice, se văd sacrificați de forțele 
globalizării şi sunt sprijinitorii “naționalismului economic”. La un capăt al lanţului economic se află şi 
o categorie de producătorii şi funcționari, care sunt constrânşi în ceea ce fac de condiţiile “locale”, 
chiar dacă produsele lor intră în reţele globale şi se distribuie în toată lumea. Ei sunt, alături de fermieri 
şi de cei din serviciile publice, “sedentari”, într-un sens nou, desigur. Numai “negustorii nu au patrie”, 
după cum afirma Thomas Jefferson, pentru că legătura lor cu locul de unde îşi trag profitul este mai 
puternică decât aceea cu locul de unde provin. Or, ne asigură Reich, economia globalizată este, până la 
urmă, o expansiune mondială a negustorilor, a “intermediarilor”, a celor care asigură comunicarea 
generalizată azi dintre entităţile economice, a celor care au reuşit să impună “liberalizarea 
schimburilor” şi să câştige din circulaţia “liberă” a bunurilor, a serviciilor, a capitalului şi a 
persoanelor. 

Sentimentele patriotice, cu forță de orientare în plan economic pentru corporaţiile tradiționale, 
cedează acum în fața imperativului strict economic al maximizării profitului. 

“Acum, capitalismul american este organizuat fără sovăială în funcţie de profituri şi nu de 

sentimente patriotice”. 

Întrucât corporaţiile se desprind de contextul lor naţional, şi luptă cu alte companii globale, 
“liniile de luptă nu se mai confundă cu graniţele naţionale”. Dar efectele sociale se răsfrâng şi în 
planul raporturilor dintre state, ne asigură Reich. Aşa cum globalizarea dizolvă solidaritatea națională, 
producând o fractură socială în interiorul națiunilor - între grupurile care câştigă din globalizare şi cele 
care pierd -, la fel provoacă şi fracturi sociale în plan global, între state cu şanse diferite pe această 
piață globalizată. “Şovinismul” social — generat de desprinderea grupurilor favorizate de cele 
defavorizate - va înlocui şovinismul de tip naţional, atât în interiorul națunilor, cât şi în relaţia dintre 
ele. 


219 idemo Taa. 
21% ii dea 130; 
210, rii dota m T2 
210 Tider p 140) 


126 


Analiza lucidă şi extrem de bine documentată a lui Reich (fost ministru al muncii în 
administraţia americană) deschide o serie de întrebări grave. Dacă apartenența națională a unei 
întreprinderi îşi pierde importanţa, nu îşi pierde importanța întrebarea “unde se duc profiturile” şi nici 
ideea de “interes economic național”, spune autorul. Să nu ne facem iluzii. Economia globalizată este 
construită încă tot pe structurile polare centru/periferie. Controlul asupra resurselor, asupra circulaţiei 
capitalului şi a profiturilor revine statelor din centrul sistemului mondial, iar pierderile se 
contabilizează în seama statelor defavorizate. Statele dezvoltate sunt singurele care pot practica un 
naționalism eficient în plan economic, în economia globală. Nu e nici un paradox că în acelaşi timp 
discursul lor teoretic, politic, ideologic şi mediatic condamnă, în numele liberalizării schimburilor, 
“naționalismul economic”, pe care îl atribuie statelor slab dezvoltate, care nu mai au mijloace efective 
de a-şi “proteja” interesele naţionale în planul real al economiei, mulțumindu-se, în consecință, cu un 
naționalism retoric, sentimental, total ineficient. 

Indiferent ce spun ideologii, apologeţii pieţei globale sau cei care o contestă, globalizarea este 
o forţă ce se impune fără drept de replică tuturor. Problema globalizării este că unii câştigă, iar alții 
pierd în acest proces. Globalizarea este noua forță - reală, nu închipuită - de a subordona economic 
statele slab dezvoltate în profitul celor dezvoltate. Inegalităţile din interiorul naţiunilor şi dintre națiuni 
se accentuează. Datele statistice sunt elocvente. Globalizarea nu uniformizează lumea nici sub 
aspect economic, nici sub aspect cultural, ci o repolarizează. Creşterea polarizărilor sociale este 
paralelă cu avansul globalizării. 

Globalizarea a generalizat totodată şi războiul economic şi informaţional. Indignarea retorică şi 
patriotică față de noul mod în care operează capitalul globalizat nu are nici o eficiență practică. 
Soluțiile nu mai pot fi cele clasice, protecționiste. Războiul economic şi informaţional au devenit un 
fapt obiectiv vizibil, nu conspirativ, un dat fundamental al lumii noastre. Economiile înapoiate nu pot 
face faţă concurenţei globalizate. Decalajele de dezvoltare, produse de epoca modernă, riscă să se 
adâncească în epoca postmodernă. Naționalismul a devenit apanajul marilor puteri economice, care 
controlează totul. Aceast naționalism a dobândit condiţia generală de mediu antropologic şi istoric, 
astfel că el nu mai este pus în discuţie aşa cum nu este pusă în discuţie legea gravitaţiei. Numai 
naționalismul ţărilor mici este condamnat. Al celor mari face parte din “atmosferă”. Ce strategie ar 
trebui aplicată, la nivel global, pentru a atenua aceste decalaje, e o problemă socială la care va trebui să 
răspundă secolul XXI. 


Statul-naţiune în societatea postcapitalistă 


Peter Drucker, un economist de notorietate în lumea contemporană, autor al tezei că intrăm, 
odată cu procesele de globalizare a pieţelor, într-o “societate postcapitalistă”, afirmă răspicat că 
“statul-naţiune nu va dispărea”, dar va “împărți puterea din ce în ce mai mult cu alte organe, alte 
instituţii, alți factori de decizie”. Mulţi teoreticieni occidentali ai globalizării, după ce inventariază 
transformările de structură în plan social intern — dispariţia polarizării clasice burghezie/proletariat, 
ascensiunea clasei de mijloc, economia bazată pe informaţie şi procesarea cunoştinţelor, globalizarea 
pieţelor etc. — îşi focalizează energiile, obsesiv, pentru a demonstra că statul-naţiune este o citadelă 
sortită dispariției, că este o structură prea restrânsă pentru problemele globale şi una prea largă pentru 
probeleme cetăţenilor. Ciudat este faptul că pe măsură ce statul național este devalorizat în teorie, 
politica statelor occidentale se renaţionalizează vizibil şi explicit. Este un motiv pentru a disocia în 
analiză între discursul politic şi mediatic şi practica efectivă a statelor. 

Peter Drucker apreciază că, deşi ne aflăm în faţa unei noi dezordini mondiale, putem prevedea 
care vor fi “structurile politice” ale epocii postcapitaliste. Ele vor fi dominate de patru niveluri 
funcţionale: structuri supranaționale, transnaționale, naționale şi subnaţionale (tribaliste). Cele 
supranaţionale ar avea sarcina de a reglementa problemele globale (mediul, terorismul, controlul 
armamentelor etc.). Cele transnaţionale privesc afacerile economice şi financiare, comerțul, banii şi 
informaţiile, mişcarea capitalului, investițiile, circuitul informațional, dar şi securitatea globală. 
Globalizarea este concomitentă cu regionalizarea. La nivel regional, industriile tehnologiei de vârf cer 
o organizare care să depăşească sfera naţională pentru a face posibilă concurenţa. Protecționismul, dar 
şi modelul clasic al “pieţei libere” sunt soluţii depășite. Regionalismul este “inevitabil şi ireversibil”, 

spune Drucker, întrucât noile forţe economice presupun trecerea de la internaţional, la transnaţional şi 
la supranaţional, precum în cazul UE. Stucturile naţionale vor avea drept sferă de competență domeniul 
administraţiei fiscale şi locale, domeniul apărării ordinii publice şi cel privitor la asistența socială. 

Ultimul nivel, cel subnaţional, este nivelul “tribalismului” sau al etnicităţii subnaţionale, care 
atacă statul-naţiune din interior, aspirând să înlocuiască națiunea cu “tribul”. Drucker porneşte de la 
experiența SUA în care grupurile etnice diverse vor să-şi păstreze identitatea primară sub cupola 
politică naţională. El consideră că "noul tribalism" se exprimă prin faptul că, peste tot în lume, 
grupurile sociale îşi reafirmă particularitătile locale, identitățile lor, etnice şi religioase, subnaționale, 
respingând statul-naţiune şi cerând autonomie." Devoluţia şi subsidiaritatea vor fi procese dominante 
care vor transforma statul-naţiune într-un “stat pur şi simplu”, o unitate “mai mult administrativă decât 
politică”. Autorul transferă asupra altor societăți experiența americană, unde este vizibil faptul că de 
câteva decenii procesul de fuziune s-a inversat, predominant fiind acum interesul pentru păstrarea 
etnicității grupurilor sub cupola cetățeniei americane. Aceast nou proces este numit de Drucker 
“tribalism”, proces asociat cu fenomenul multiculturalităţii. 

Mult vehiculata idee de “multiculturalitate” se sprijină, aşadar, pe experiența americană, unde 
se conjugă acum globalul şi localul, supranaţionalul şi etnicul, unde identitatea națională, după 
faimoasa analiza a lui Huntington, a fost o construcție bazată pe valori politice, nu pe referinţe istorice 
şi culturale preexistente.” Fără a insista, consider că multiculturalitatea este noua paradigmă 
alexandrină a globalizării, care nu are însă suporturi în tradițiile culturale unitare şi, totodată, 
diversificate național ale Europei. Această idee are nevoie de un alt cadru de abordare. 


Globalizare şi “indigenizare” 


Globalizarea nu este un fenomen nou. Ea a început odată cu expansiunea economică, 
geopolitică şi culturală a Occidentului, în urmă cu o jumătate de mileniu. De atunci, trecând 
prin diverse forme istorice, ea reprezintă o tendință fundamentală a civilizației de tip 
occidental, indiferent cum a fost denumită. Procesul complementar, generat de această 
expansiune, este construcția ordinii naţionale a lumii, în toate registrele sale. 

Deschiderea dosarului național după revoluțiile anticomuniste a dus la reapariția unor 
vechi teme, precum aceea a conflictului dintre civilizaţii sau blocuri geopolitice. Teoreticienii 
vorbesc de o nouă tensiune între Occident şi Orient, de faptul că tendinţele de sincronizare cu 
modelele occidentale de civilizaţie au dus la renaşterea tendinţelor specifiste şi identitare. 
Revenirea identităţii nu e o sincopă a procesului de globalizare, ci o fază necesară a lui. Tot 
mai frecvent se aude vocea unor analişti care descifrează din haosul prezentului ideea că 
viitorul imediat va fi dominat de ciocnirea marilor blocuri de civilizație, de conflictul 
identităților renăscute. 

Astfel, Samuel Huntington afirmă că asistăm la renaşterea interesului pentru 
identitățile culturale şi civilizaționale, iar acest fapt va duce la reconfigurarea geopolitică a 
lumii. Este printre puţinii teoreticieni de suprafață care nu condamnă revenirea ideii naționale, 
ci o interpretează ca fapt constitutiv al epocii. El defineşte epoca prin coincidența a două 
procese, pe de o parte globalizarea economiilor şi pe de altă parte renaşterea identităţilor 
culturale. Analizele şi concluziile lui Huntington sunt extrem de interesante, întrucât exprimă 
o percepţie şi o interpretare a actualităţii din interiorul sistemului american, adică din inima 
metropolei care domină lumea de azi. Cu toate că asistăm, spune el, la anularea distincției - 
specifice modernităţii - dintre cultura de elită şi cultura de consum, operă înfăptuită de 
sistemul mass-media, totuşi lumea nu se uniformizaează sub raport cultural. El îi contrazice pe 
profeţii globalizării de tip Fukuyama, afirmând că: 

“Statele-naţiuni sunt şi vor rămâne cei mai importanți actori în afacerile 

internaţionale, însă interesele lor, asocierile şi conflictele dintre dintre ele sunt din ce în 

ce mai mult limitate de factori culturali şi civilizaționali ”. 


Potrivit lui Huntington, revenirea identităţii nu e o sincopă a procesului de globalizare, 
ci o dimensiune constitutivă a istoriei contemporane. Una dintre tezele cărții sale este aceea 
că astăzi “modernizarea este distinctă faţă de occidentalizare şi nu produce nici o civilizaţie 


universală, în orice înțeles cu semnificație, şi nici occidentalizarea societăților 

nonoccidentale”. 


După schema lui Huntington, Occidentul a controlat lumea şi a deținut timp de 500 de 
ani monopolul asupra vieții spirituale şi economice. Dominația spirituală, culturală şi 
simbolică a Occidentului a însoțit dominația sa economică, tehnică şi politică. El avea la 
dispoziție logistica, mijloacele de validare şi de promovare simbolică. Dominația simbolică a 
Occidentului a fost extrem de eficace în favoarea sa, fiind în acelaşi timp în detrimetul 
societăților periferice. Această dominație e în scădere după analizele lui Huntington; tendința 
ce se conturează pe termen mediu şi lung o reprezintă declinul treptat al civilizaţiei 
occidentale şi afirmarea civilizațiilor non-occidentale. Concluzie şocantă şi greu de acceptat 
de alți teoreticieni. Dar poate fi confirmată de tendinţele pe termen lung. 

Huntington respinge şi ideea de “civilizaţie universală”, pe care alți teoreticieni o văd 
posibilă prin globalizarea actuală. Ceea ce se cheamă “civilizaţie universală” este rezultatul 
modernizării de trei sute de ani a lumii. Modernizarea este un proces de calibru istoric, 
comparabil cu revoluţia neolitică a agriculturii de acum 5 mii de ani. Occidentul a fost în 
avangarda modernizării, impunând lumii noua formulă de cultură universală. Occidentul şi-a 
extins civilizația sa performantă pe tot globul, dar a trezit acum reacția de respingere a 
civilizaţiilor non-occidentale. Astfel, conflictul major al lumii actuale este cel care pune față în 
faţă civilizaţia occidentală şi civilizațiile non-occidentale. 

Globalizarea poate fi privită diferit din perspectiva civilizaţiilor active azi, aşa cum şi 
conceptul de “civilizație universală” poate avea interpretări diferite. Huntington spune că acest 
concept este un produs tipic occidental, elaborat pentru a servi ca instrument ideologic al 
Occidentului în confruntările sale cu culturile non-occidentale. Conflictul de imagine a ajuns 
până acolo încât “non-occidentalii văd ca fiind occidental tot ceea ce Occidentul vede ca fiind 
universal”, iar Occidentul şi-a postulat propriul tip de cultură ca fiind universal. 

“Ceea ce occidentalii vestesc a fi o blândă integrare globală, cum este cazul 


proliferării mass-media la dimensiuni mondiale, non-occidentalii denunță a fi 

imperialism ticălos occidental”. 


Globalizarea din ultimele două secole nu a produs o civilizaţie universală, ci o arenă în 
care se confruntă civilizații diferite. Pluralul nu moare sub asaltul unicului. Aceptând ideea că 
lumea actuală formează un “sistem multicivilizațional” şi că statele din interiorul unei 
civilizații au anumite afinități care favorizează legăturile dintre ele, putem conchide că 
integrarea va opera inlăuntrul blocurilor de civilizație, iar globalizarea va pune în conexiuni 
funcționale civilizațiile. Lumea de azi este caracterizată de sinteze dintre global/local. 
Globalizându-se, lumea a devenit mai diversă interior şi s-a împăcat cu această diversitate. 
Orientarea viguroasă spre integrare şi universalizare a generat tendința opusă de renaştere a 
identităților multiple. Fapt este că, împotriva unor utopii mondialiste, presiunea fenomenului 
de globalizare nu a reuşit să decupleze identitățile naționale de vechile lor înrădăcinări şi 
aderenţe istorice. "Gândirea unică", produsă şi difuzată de sistemul mass-media, cu forța sa 

copleşitoare de a orienta hipnotic opiniile, nu a reuşit totuşi să disloce mentalitățile şi 
reprezentările locale, autocentrate de forța gravitaţională a unui model cultural determinat. 
Sistemul mediatic local îl concurează pe cel global. Mass-media a produs inițial uniformizare, 
servind acelaşi “meniu cultural” prin televiziuni; azi produce diferențe şi identități 
fragmentate, preocupându-se de “probleme locale”, de refacerea solidarităților şi a 
vecinătăților. Iluzia unei civilizații universale există doar la nivelul unei elite mondiale, 
alcătuită, după opinia lui Huntington, din circa 200 de experţi şi oameni de afaceri, care se 
întâlnesc anual la Davos pentru a-şi negocia afacerile şi sferele de influență. 

Pentru tema noastră, un interes deosebit are distincția pe care o face Huntington între 
occidentalizare şi modernizare. Până acum câteva decenii, cele două atitudini şi strategii se 
confundau, societăţile slabdezvoltate doreau să devină “asemănătoare” cu cele occidentale, 
preluându-le valorile şi instituțiile. Astăzi, spune autorul, modernizarea este decuplată de 
occidentalizare, iar civilizațiile non-occidentale vor să se modernizeze, dar resping 
occidentalizarea, de unde până acum voiau să se modernizeze prin occidentalizare, prin 
imitație şi preluarea valorilor occidentale (vezi exemplul kemalismul în Turcia). ^ Concluzia 
la care ajunge Huntington după analizele sale este aceea că în ultimele decenii asistăm la 
procesul de “indigenizare” a societăților periferice pe măsură ce avansează modernizarea lor. 
Este vorba de indigenizarea proiectelor de modernizare şi chiar a societăților periferice în 
ansamblul lor ("asiatizarea" țărilor din Asia de sud-est şi a Japoniei, "hiduizarea" Indiei, 
"reislamizarea" Orientului Mijlociu şi a țărilor musulmane etc. ). 

Pentru a înțelege fenomenul, Huntington preia distincția stabilită de politologul Joseph 
Nye între “puterea hard” (putere bazată pe forța militară şi economică) şi ”puterea soft” 
(bazată pe cultură, valori şi ideologii şi pe atracția pe care acestea o exercită asupra altor 


societăți). “Puterea soft este putere doar când este bazată pe fenomenul puterii hard pă altfel 
spus, pe măsură ce societăţile non-occidentale îşi sporesc forța economică, politică şi militară 
(dețin şi arme nucleare) în aceeaşi măsură sporeşte şi încrederea lor în propria cultură, pe care 
o opun celei occidentale, ajungând “să-şi trâmbițeze din ce în ce mai mult propriile virtuţi, 
instituții şi propria cultură”. Fenomenul este legat şi de “renaşterea” religiilor din aceste 
societăți, de indigenizarea învățământului şi de respingerea valorilor cecidentale, difuzate prin 


mass-media, considerate “laice, relativiste şi degenerate”. “Este o respingere a ceea ce a fost 

numit «occidentoxificarea» societăților non-occidentale”, notează Huntington. 


Într-o primă fază, modernizarea ţărilor coloniale sau înapoiate era asigurată de 
intelectuali formaţi în universitățile apusene, care doreau să “occidentalizeze” şi mediul 
societăţii lor. În a doua fază, intelectualii din “a doua generaţie” au fost formaţi cu precădere 
în universităţiile “de acasă”, create de prima generație. Căutând să preia puterea, chiar prin 
intermediul unor instituţii democratice, noua elită intelectuală vrea să se legitimeze ca 
exponentă a intereselor naționale şi caută “mijloace de a avea succes chiar în interiorul 
propriei societății”, asumându-și cultura şi valorile locale. Fenomenul este detectabil atât în 
spațiul islamic, cât şi în societățile democratizate (America de sud, Africa, Asia de sud-est 
etc.). Pentru multe țări rămase în urmă, modernizarea şi dezvoltarea este un program ce 


căi Unele teorii din lumea a treia consideră că modernizarea a fost ratată tocmai datorită occidentalizării formale, 
care, prin mecanismele ei vicioase, a favorizat dezvoltarea dependentă şi periferializarea. Sunt şi situaţii în care 
putem vorbi de occidentalizarea elitei politice fără modernizarea societăţii - cazul României din secolul trecut, 
denunţat de cultura critică românească prin formula “formelor fără fond”. Occidentalizarea de faţadă a 
instituțiilor şi a agenţilor politici şi îndepărtarea elitei politice de “mase” sunt fenomene recurente în spațiul 
românesc. 

mizează acum tot mai mult pe formule proprii, pe oportunitățile culturilor locale, iar 
modernizarea este înţeleasă uneori de către elitele locale ca “dez-occidentalizare”. 

Mai mult, este vizibil un proces de “indigenizare” şi de autoetnicizare chiar în cazul 
societăților dezvoltate (fenomen pe care alţi teoreticieni îl asimilează cu “noul tribalism”, cu 
“multiculturalitatea” etc.). A crescut interesul statelor dezvoltate pentru culturile lor naţionale, 
pentru simbolurile lor naționale şi identitare. Cultura a devenit o forță de propulsie a 
dezvoltării, factorii noneconomici ai dezvoltării dobândesc relevanță. La ordinea zilei este deci 
modernizarea pe o cale proprie. Societăţile care au reuşit sunt cele care şi-au afirmat 
diferenţele față de Occident, cele care s-au modernizat pe suportul identităţii lor (Japonia, 
China etc.), preluând tehnologia occidentală, dar păstrându-şi tradițiile culturale. 

Diviziunile politice ale lumii, care erau făcute în timpul războiului rece după criterii 


ideologice, au luat sfârşit, dar “diviziunile fundamentale ale umanităţii”, spune Huntington, 


5 i So E a AS l e i 0 227 
“cele în termeni de etnicitate, religii şi civilizaţii rămân şi dau naştere la noi conflicte”. 


Întrebarea este dacă globalizarea va anula aceste diviziuni? Nu, pentru că ele sunt 
antropologice, nu conjuncturale. Până şi economiile globalizate sau interconexate la piața 
globală se vor diferenţia în continuare după fundamentul lor cultural — lucru ce devine tot mai 
relevant. Culturile reprezintă un sistem de valori al societăților, şi economia de piață se 
adaptează la aceste fundamente culturale ale popoarelor, la matricea lor stilistică, în termeni 
blagieni. Experienţa istorică ne impune să fim prudenți şi circumspecți față de viziunile 
euforice şi apologetice asupra globalizării. Departe de a se omogeniza, lumea rămâne diversă 
şi contradictorie, iar mâine s-ar putea să fie şi mai divizată după criterii şi principii pe care nici 
nu le putem intui astăzi. 

Interacțiunile crescânde dintre oameni, culturi, civilizaţii, prin comerţ, turism, 
comunicaţii etc., generează o nevoie psihologică de identitate şi comunitate, întrucât pe 
măsură ce oamenii se confruntă cu idei şi modele străine, ei îşi definesc identitatea lor prin 
“ceea ce ei nu sunt”, astfel că ei “acordă o importanță din ce în ce mai mare identităţii lor 
civilizaționale” 225 Concluzia pe care o impune teoria globalizării, privită din perspectivă 
sociologică şi psihosocială, este că “intr-o lume aflată în globalizare crescândă — există o 
accelerare a auto-conştiinţei civilizaționale, societale şi etnice”??? 

Este semnificativ că un teoretician al globalizării ajunge, sub presiunea realităților, la 
astfel de concluzii. Nu putem încheia referințele la concepția lui Huntington fără a consemna 
şi formula emblematică prin care acest autor îşi rezumă viziunea. El apreciază că civilizațiile 
non-occidentale sunt azi în măsură să adreseze civilizației occidentale - care le-a trezit din 


“somnul” lor istoric şi le-a ajutat să se modernizeze, următorul mesaj: “Vom fi moderni, însă 


„> 230 
nu vom fi ca tine”. 


x 
x x 

Paradoxul lumii actuale este că, în timp ce teoreticienii discută în simpozioane şi 
congrese ştiinţifice despre globalizare şi despre dispariția națiunilor, în atâtea puncte ale 
planetei mii şi zeci de mii de oameni se luptă stradă cu stradă şi mor - uneori chiar în timp ce 
vorbesc la telefoane mobile, instrumente ale globalizării —, mor tocmai pentru identitate, 
pentru loialitate naţională, pentru frontiere, uneori numai pentru simboluri etnice. Ce sens au 
aceste fapte, dacă lumea se îndreaptă în mod fatal spre integrare şi spre dispariția cadrelor 


ii Ibidem, p. 9%. 
S Ibidem, p. 97. 
K Ibidem, p. 98. 
250 Thidem p 147. 

etnice şi naționale? Ce răspuns au teoriile culturii şi teoriile politice în faţa acestor situaţii? 
Tăcerea lor este vinovată. 


6. CULTURĂ ŞI POLITICĂ 


Zone de interferenţă între cultură şi politică 


Cultura şi politica pot fi privite ca două sfere fundamentale ale societăţii, care 
interferează în numeroase aspecte. Societăţile moderne şi-au construit structuri politice 
diversificate, bazate pe separaţia puterilor, dar şi-au construit şi un spaţiu cultural diversificat, 
ce cuprinde ansambluri autonome de idei şi valori (ştiinţa, arta, religia, educaţia etc.), iar 
extinderea noilor mijloace de comunicare a diversificat şi mai mult oferta culturală, lansând 
noi formule estetice, stiluri şi viziuni. 

În vocabularul societăților contemporane s-au consacrat termenii de cultură politică şi 
de “politici culturale”, alături de politici economice şi sociale, de valori şi mentalități politice 
etc. Aprecierea politică a faptelor culturale este de asemenea consacrată prin termeni 
cunoscuţi, precum cultură de dreapta sau de stânga, cultură democratică, cultură reacționară, 
cultură oficială, cultură contestatară etc. Putem semnala şi alte sintagme foarte răspândite azi, 
precum “teatrul politic“, “romanul politic“, “eseul politic“, ca să nu mai amintim de “limbaj 
politic“, “simboluri politice“, “mituri politice“, “mesaj politic“, discurs politic“ şi “comunicare 
politică“. Toate aceste zone de interferenţe dintre cele două domenii, cultură şi politică, devin 
teme pentru cercetarea teoretică şi sociologică. 

Conexiunea dintre cultură şi putere politică este una dintre temele cele mai intens 
dezbătute în gândirea contemporană. Concepţiile funcționaliste, structuraliste, semiotice şi în 
ultimele decenii abordările comunicaţionale şi cele postmoderniste au subliniat interferența 
dintre caracterul simbolic al culturii şi anumite componente ale sistemului politic. Relaţia 
dintre cultură şi sfera politică a societății este una extrem de complexă, în care putem vorbi 
atât de dimensiunile politice ale culturii, cât şi de impactul decisiv pe care valorile şi 
structurile culturale le au asupra mecanismelor de legitimare politică, asupra ideilor şi 
comportamentelor politice ale grupurilor sociale. Sociologia politică a preluat o serie de 
concepte şi abordări specifice teoriei culturii pentru a explica dependența conduitelor politice 
de sistemul de valori, atitudini şi reprezentări culturale, modul în care matricea culturală şi 
mentalităţile dominante din cuprinsul unei societăți îşi transmit influențele asupra instituţiilor 
şi relațiilor politice. Relaţia dintre sistemul politic şi cel cultural se desfăşoară pe mai multe 
niveluri. "Un sistemul cultural determinat este cel care formează atitudinile cetăţenilor, 
aşteptările lor faţă de stat, mecanismele de interiorizare a valorilor civice...Orice discurs al 
Puterii vehiculează simboluri, mobilizează credinţe, propune obiective care trebuie să se 
insereze în mediul cultural" 2! 

Lumea contemporană a reevaluat însemnătatea culturii ca factor al dezvoltării sociale, 
iar legătura dintre cultură şi sfera puterii politice a fost cercetată în mod deosebit în ultimile 
decenii. Sistemul politic îşi are corespondențe în sistemul cultural al societății. Este o relație 
complexă în care descoperim condiționări reciproce sau structuri analogice. Cultura 
organizează valorile pe care le respectă şi le urmăresc oamenii în viaţă, iar puterea politică se 
sprijină pe acest set de valori pentru a orienta acțiunea socială, pentru a acţiona asupra 
societăţii. 


231 ni vys : : zidi ; A : 
Philippe Braud, La science politique, Paris, Presses Universitaires de France, quatrieme edition corrigee, 

Între componentele unei societăți — sistemul politic, sistemul economic, sistemul 
social, sistemul cultural — există relații variate. Unii teoreticienii au considerat cultura ca o 
sursă generativă a puterii politice, precum Antonio Gramsci, o expresie a puterii sau un 
instrument al acesteia, o sursă de schimbare a puterii etc. Gramsci considera că hegemonia 
politică a unei clase se întemeiază pe hegemonia ei culturală. Astfel, burghezia şi-a impus 
valorile sale în spațiul vieţii sociale, dobândind astfel treptat şi puterea politică. 

Mulţi teoreticieni consideră că puterea politică reală se realizează prin — şi se sprijină 
pe — cultură. Concluzia lor este aceea că o putere politică fără suport cultural nu durează. 
Raporturile dintre cultură şi spaţiul puterii sunt mai degrabă raporturi de corespondență, iar 
uneori de tensiune. Opțiunile puterii politice sunt adeseori orientate valoric de anumite modele 
culturale, de ponderea unor valori impuse în spațiul cultural. De mare însemnătate este 
raportul dintre schimbare politică şi schimbare culturală, dintre noile valori politice şi 
structurile culturale. Există o fundaţie culturală şi mentală a societăților de care structurile 
politice trebuie să țină seama. 

În dezvoltarea contemporană, indicatorii culturali, noneconomici, au o relevanță 
deosebită, pentru a caracteriza calitatea vieţii, dezvoltarea echilibrată, pentru a măsura efectele 
sociale şi umane ale transformărilor politice. Starea învățământului, a educaţiei, a sistemului 
mediatic şi informațional reprezintă indicatori importanți privind potențialul de dezvoltare a 
unei societăți. Mulţi teoreticieni consideră că liniile de cauzalitate socială sunt mijlocite de 
cultură, de valorile pe care le prețuieşte omul, de competențele şi aspirațiile sale. Dezvoltarea 
este văzută astfel ca un proces complex ce implică aspecte economice, sociale, culturale şi 
politice. Valorile interiorizate sunt decisive. Cultura politică exprimă modul în care cetățenii şi 
populaţia în ansamblu se raportează la instituțiile politice şi la opțiunile sistemului politic. 


Abordări şi teorii 


Raportul dintre cultură şi puterea politică a fost interpretat prin intermediul unor teorii 
filozofice şi sociologice, dintre care amintim: 

Concepţiile luministe şi raționaliste considerau cultura ca o zonă detaşată de conflictele 
de putere, ca o forţă independentă de spațiul politic. Cultura era domeniul valorilor universale, 
supraistorice şi transpolitice. 

Hegel considera că statul este expresia raționalităţii, o formă prin care poporul îşi 
promovează interesele şi devine conştient de ele. Cultura ar avea funcţia de a furniza 
conştiinţa de sine a poporului, iar statul ar fi expresia acestei conştiinţe de sine. Cultura ar fi 
baza statului, ca expresie obiectivată a raționalităţii. Glorificarea statului se asocia cu 
respingerea subiectivităţii. 

Marxismul a considerat cultura ca fiind dependentă de structurile politice prin 
intermediul mecanismelor ideologice. Exponenţii acestei teorii au politizat excesiv cultura, 
considerând că ea este orientată de un vector ideologic puternic şi ar avea un caracter de clasă 
pronunţat. Lenin a teoretizat existența a două culturi în cuprinsul societății capitaliste, cultura 
proletară trebuind să o disloce pe cea burgheză odată cu revoluția comunistă. Caracterul de 
clasă al culturii era opus celui național. 

Concepţiile funcționaliste (B. Malinowski, T. Parson) au considerat cultura ca un 
subsistem al societăţii, care are funcţia de a realiza consensul social şi echilibrul societăţii, 
consolidând legitimitatea puterii. Puterea exprimă ordinea socială, iar cultura este un 
instrument prin care această ordine se conservă pe sine. 

Şcoala de la Frankfurt a dezvoltat o teorie critică asupra culturii din societățile 
capitalismului târziu, văzând în cultura adevărată o forță subversivă față de putere, o forță a 
schimbării. Cultura ar fi o expresie a dorinţei, iar puterea un sistem de interdicții. În lucrarea 
Omul unidimensional, H. Marcuse consideră că această funcție critică şi revoluționară a 

culturii s-a tocit în societățile contemporane, care au reuşit să anuleze, prin cultura de masă, 
distanţa critică dintre cultură, ca expresie a idealurilor, şi realitate. 

Concepţiile contemporane privitoare la relația dintre cultură şi putere sunt de mare 
diversitate şi vor fi abordate în paginile următoare, la capitolul ce se referă la impactul 
sistemului mediatic asupra culturii şi la capitodul dedicat cuturii postmoderne. 


Arta — un cod simbolic al societăţii 


Creaţiile culturale au ele însele o anumită semnificaţie politică implicită (un mesaj care 
este încifrat în sensurile operei) sau o semnificație explicită, un mesaj politic care este 
formulat în chip deliberat (romanul politic, teatrul politic — vezi, opera lui Caragiale sau 
Brecht). În această problemă s-au manifestat două direcţii extreme, sociologismul vulgar, care 
a căutat o transcriere directă a socialului şi politicului în operă, şi tendințele formaliste şi 
estetizante, care au militat pentru autonomia artei, pentru analiza operei independent de 
conținuturile sau implicațiile sale sociale. 

Teoreticienii au arătat că există un “cod ideologic” al operei de artă, care poate fi 
descoperit la nivelul viziunii asupra lumii, cod ce rezonează cu un anumit mesaj politic. 
Lucian Goldmann?” a dezvoltat o teorie cu privire la relaţia dintre viziunile asupra lumii, 
codificate expresiv în operele de artă, şi anumite tendinţe sociale şi politice. Arta este şi o 
formă de autoconştiință a unei societăţi. Conținuturile sociale sunt interiorizate de creator în 
subiectivitatea sa, se exprimă apoi în operă şi produc un efect asupra receptorilor. 

Legătura dintre operă şi spațiul social şi politic poate fi descifrată la nivelul viziunii 
asupra lumii. Viziunea asupra lumii structurează atitudinile ideologice fundamentale ale unui 
grup social. Există o omologie structurală între structurile conştiinţei colective şi structurile 
operei de artă. Printr-o analiză profundă, în structura operei putem descoperi structurile 
mentale colective. Comportamentul eroilor din piesele antice diferă de cel al eroilor din 
dramaturgia contemporană datorită faptului că diferă contextele culturale şi angajările 
valorice. 

Goldmann considera că opera de artă sistematizează “conştiinţa posibilă” a grupului 
social, astfel încât putem descoperi similitudini între forma romanului şi forma societăţii. 
Economia liberală îşi găseşte corespondența în romanul clasic (Balzac, Dostoievski), ce 
problematizează existenţa individului care se afirmă ca un erou. Capitalismul monopolist îşi 
găseşte corespondențe în romanele lui Kafka sau Camus, în care adeseori personajul este un 
antierou, rătăcit în labiriturile sistemului, un individ care a pierdut iluzia că mai poate 
modifica istoria prin acțiunile sale. Societăţile contemporane îşi găsesc imaginea în proza din 
care a dispărut personajul, în care individul este dominat de un univers reificat, precum în 
teatrul absurdului. În acelaşi cadru poate fi interpretată şi disoluția figurativismului în pictură. 

Opera de artă se află în relaţie cu socialul precum o hartă aeriană seamănă cu realitatea 
geologică. Opera este o structură semnificativă care exprimă atitudini globale în faţa realității, 
un complex de reprezentări pe care îl cristalizează în forme ce vor deveni bunuri sociale. Dar 
opera nu este un simplu reflex al unor conţinuturi sociale exterioare, conţinuturi care ar 
preexista operei. Semnificaţia politică şi socială a unei opere nu poate fi cercetată independent 
de valoarea ei estetică. Este citată adeseori afirmaţia lui B. Croce după care opera de artă “este 
un monument, nu un document”. 

Pierre Francastel”“* a subliniat funcţia creatoare a artei, capacitatea ei de a ordona şi 
structura viziunile sociale, de a orienta direcția de evoluţie a mentalităților sociale, de a 
exprima în avangardă noi stări de spirit, atitudini şi reprezentări sociale. El a considerat că 

examenul sociologic al artei trebuie aplicat la toate nivelurile constitutive ale operei, inclusiv 
la structurile formale, care ţin de limbaj, expresie şi stil. Artiştii sunt personalități, nu 
instrumente pasive ale unei clase, iar arta exprimă viaţa în complexitatea ei, fiind o 
reconstrucție simbolică a vieţii. 

Arta este o formă fundamentală de activitate prin care omul îşi reprezintă raporturile cu 
lumea. Operele de artă sunt “obiecte de civilizaţie” cu un statut aparte, un statut simbolic prin 
care ele depăşesc realul în posibil. Arta anticipează astfel cadrele posibile ale experienţei 
sociale, ea nu reflectă o spiritualitate, ci o creează. Trebuie, deci, să cercetăm raporturile dintre 
sistemul de convenţie al artei şi diverse componente ale sistemului social pentru a putea 
descoperi corelaţia dintre aceste realități. Arta nu este doar o expresie a societăţii, ci şi o 
componentă a societăţii, o condiţie şi o forță socială a ei. 


Sisteme politice şi tipuri de cultură 


Tudor Vianu, sintetizând cercetările de sociologie a artei datorate lui H. Taine, Fr. 
Baldensperger sau Ch. Lalo, considera că putem descoperi o serie de raporturi expresive între 
anumite forme ale culturii şi organizarea politică a societăților.” Antropologia a dezvăluit 
solidaritatea dintre activităţile artistice şi formele de viaţă socială. Comunitățile preponderent 
nomade s-au ilustrat prin poezie şi muzică, iar cele sedentare prin arhitectură, artă plastică, 
literatură dramatică. Mai ales arhitectura poate fi pusă în legătură cu tipurile de structuri 
politice. Astfel, democraţia ateniană a fost interesată de amenajarea arhitectornică a spaţiilor 
publice, de mediul cetăţii, construind temple dedicate zeilor şi eroilor cetăţii, stadioane, 
amfiteatre mărețe, portice festive sau dezvoltând forme ale artei ce implicau solidarizarea 
grupului social (teatrul, olimpiadele, sărbători etc.). Prin contrast, acolo unde puterea politică a 
deținută de plutocraţie (domnia celor bogaţi), în Roma lui August sau în oraşele-state din 
Renaştere, s-a dezvoltat o “artă a forului” menită să glorifice măreția cezarilor, precum şi vila 
de reşedinţă. 

Evul Mediu a dezvoltat pentru nobilime castelul izolat, iar pentru civilizația comunală 
rurală — primăria şi turnul comunal, ca loc al comunităţii. Regimurile de monarhie centralizate 
au dezvoltat palatul de reşedinţă (Versailles), iar individualismul Renaşterii a dus la impunerea 
portretului în pictură. În epoca Renaşterii, comanda socială, prin intermediul mecenatului, 
punea arta în dependenţă de câmpul puterii. Ulterior, secularizarea vieţii şi laicizarea 
mentalităților au dus la apariția unor noi genuri în pictură (peisajul, viaţa de familie), iar 
temele religioase au rămas ca un pretext pentru subiecte prozaice. 

În epoca modernă are loc o autonomizare a câmpului artistic de cel politic, dar 
similitudinile de structură pot fi găsite şi în aceste condiţii. Muzica clasică şi preclasică se află 
în corespondenţă cu formele de viaţă specifice secolelor XVI-XVIII, după cum ritmurile 
accelerate ale vieții contemporane se pot regăsi transfigurate în configuraţiile sonore ale 
genurilor muzicale actuale. În ultimele două secole, arta s-a raportat de obicei critic la spaţiul 
social şi politic. Ea a exprimat, în forme specifice, anumite curente de idei sociale, participând 
la formarea şi difuzarea lor. 

Situându-se adesea în opoziţie față de sistemele politice ale momentului, arta, filosofia, 
religia şi alte forme ale culturii îndeplinesc, spun teoreticienii, şi o importantă funcție 
“compensatorie”, oferind publicului imagini ale unei lumi alternative, expresia unor 
sentimente şi aspirații interzise de autorități. Astfel, regimurile despotice au privilegiat 
adeseori genurile frivole, operele sentimentale şi fără implicații politice, literatura de evaziune 
etc. 

“Pentru că interzic sau oprimă gândirea socială, tiraniile dezvoltă genurile 

frivole... Regimurile autocratice favorizează apoi expresia sentimentelor erotice, 
singurele care nu le ameninţă şi care le pot câştiga simpatia anumitor cercuri. Eritismul 
rococoului francez este în această privință un exemplu printre altele. Progresul 
libertăților publice poate uneori să abată spiritele de la practica artelor şi a 
literaturii” 2” 

Ultima observație a lui Vianu este demnă de interes şi pentru înțelegerea condiției artei 
în perioada tranziției postcomuniste. Trecerea bruscă spre un regim democratic şi afirmarea 
libertăţii de expresie, după o lungă perioadă de interdicții, au acaparat interesul societății şi 
chiar al intelectualilor, grup specializat în creaţia culturală, pentru spaţiul politic şi pentru 
confruntările politice, determinând o eclipsare a interesului pentru arte şi creația “gratuită”. 
Aşa se explică şi pierderea prestigului social pe care-l avea literatura în timpul regimul 
dictatorial din România, când simboliza o formă de opozite şi avea o funcţie critică implicită. 


Un caz: “rezistenţa prin cultură” 


Diagrama raporturilor dintre regimul politic comunist din România şi spaţiul cultural, 
cu schimbările pe care le-a suferit în diferite perioade, poate oferi elemente pentru o analiză a 
fenomenului discutat. În primii ani ai regimului (perioada proletcultismului), spaţiul cultural a 
fost complet controlat de instituțiile cenzurii politice. Vechea elită culturală şi politică a fost 
suprimată brutal. Este intervalul în care s-a consumat, după epoca fanariotă, cea mai teribilă 
tragedie naţională; este perioada unui “holocaust” al culturii naţionale, în care elita culturală 
anterioară a fost decapitată fizic sau marginalizată, perioada în care România a trăit sub 
agresiunea unui model cultural de ocupaţie, ce viza distrugerea memoriei istorice şi rusificarea 
instituţiilor, a învăţământului şi a culturii în ansamblul ei. 

Urmează o perioada de relativă liberalizare, care a avut efecte benefice asupra 
mediului cultural, între anii 1964-1974. Este perioada în care sunt redescoperite şi 
revalorificate filoanele naționale ale culturii, în care se reiau contactele intelectuale cu lumea 
occidentală; arta şi activitățile culturale îşi revendică şi obţin o relativă autonomie față de 
directivele politicii oficiale, directive ce cunosc şi ele o fază de relaxare, iar cenzura 
ideologică devine mai permisivă. Artele plastice, teatrul, cinematografia, literatura şi presa 
culturală cunosc o înnoire de substanță, o diversificare stilistică şi realizări de performanţă. 

După 1971, regimul comunist manifestă o tendință tot mai accentuată de reideologizare 
a mediului cultural şi de înăsprire a cenzurii. Regimul politic evoluează treptat spre o 
restalinizare, prin impunerea unei “linii ideologice” în cultură şi prin cultul personalității 
dictatorului Ceauşescu. Efectul acestei “cotituri ideologice” este contradictoriu în plan 
cultural. Este momentul în care se naşte o reacție puternică, difuză la început, dar tot mai 
consistentă în plan spiritual şi în formele sale “disimulate” de opoziție la politica regimului. 
Apar tot mai frecvent forme de protest social şi intelectual. 

Mediile culturale aveau acum structuri consolidate, independente de cele politice, iar 
pozițiile dobândite de o serie de personalități şi de unele publicaţii în perioada anterioară 
încurajează unele acte de dizidenţă individuală, care se vor amplifica în anii '80. Dar mediile 
culturale sunt divizate de angajări teoretice şi ideologice diferite, inclusiv de atitudini diferite 
față de tradiţia culturală; sunt reluate teme şi dispute din perioada interbelică. 

Literatura dezvăluie aberaţiile sistemul comunist, dar într-un limbaj simbolic, aluziv şi 
“esopic”, pentru a putea trece de cenzură. În mediile sociale şi intelectuale se dezvoltă un 
limbaj codificat prin care oamenii îşi exprimă aversiunea faţă de regim; este epoca limbajului 
dublu, a unor conduite duplicitare, ca strategii de supravieţuire şi de opoziţie simbolică. Este 
perioada în care cenzura se înăspreşte, revistele şi editurile sunt din nou controlate, circuitul 

informației era supravegheat, iar în anii '80 cetăţenii care aveau maşini de scris sunt obligați 
periodic să le înregistreze la miliţie; televiziunea îşi reduce programul la două ore, în care se 
difuzau doar programe în care se făcea un cult deşănțat al dictatorului. Deşi propaganda s-a 
intensificat, ea nu mai avea eficiență, regimul nu mai era crezut, iar lumea culturală a dezvoltat 
diverse forme de rezistență, pasive sau manifeste. În aceste condiţii s-au dezvoltat limbajul 
dublu, literatura cu “cheie”, dar conduite duplicitare în spaţiul culturii. 

Pentru a-şi legitima dictatura, regimul Ceauşescu a recurs la o amplă acțiune de 
exaltare a ideii naţionale, încercând să anexeze la această politică naționalistă şi sectoare ale 
creației artistice. De fapt, sub aceste practici, care desfigurau istoria şi transformau ideea 
națională într-o temă de propagandă, se promova un cult al personalităţii dictatorului, cult ce 
devenise sufocant şi luase forme caricaturale. 

Deşi cei care nu scriau pe placul propagandei oficiale aveau dificultăți în a publica, o 
serie de intelectuali au refuzat să facă compromisuri, nu au renunţat la ţinuta estetică şi 
morală, s-au retras în spaţiul cultural, clădind opere de valoare. Această atitudine a fost numită 
ulterior “rezistenţă prin cultură”. Unele grupuri s-au izolat şi au lucrat temeinic în sfera unor 
discipline sau preocupări culturale majore, precum a fost grupul din jurul lui Constantin 
Noica, de la Păltiniş.2*€ 

Deşi au avut şi gesturi de contestaţie directă împotriva dictaturii, strategia pe care au 
adoptat-o cei mai mulți intelectuali români a fost una de rezistență implicită, “retragerea în 
cultură”, într-un spaţiu autonom, pe care regimul dictatorial nu mai putea să-l controleze în 
ultimii ani în toate manifestările sale. Creatorii care nu au acceptat să participe la ritualurile de 
glorificare hilară a puterii au adoptat acestă formă de opoziție pasivă, care a fost ulterior 
numită "rezistență prin cultură". Astfel, constată Eugen Simion, cultura în ansamblu, dar mai 
ales segmentul ei literar şi critic, a purtat "o luptă dură pentru a-şi câştiga relativa 
independenţă şi, mai ales, pentru a impune o scară de valori cât mai exactă", nedistorsionată 
de considerente ideologice. În felul acesta, "literatura română şi-a revenit din somnul 
proletcultismului şi s-a constituit ca instituţie spirituală naţională". 

Într-adevăr, după 1965, literatura a devenit o “instituţie spirituală naţională”, cu o forță 
de penetrare socială neobişnuită. A apărut o constelație de creatori, de poeți, romancieri, 
dramaturgi şi critici, personalități de relief care au reînnodat legătura cu tradiția spirituală 
autohtonă şi au produs opere în rezonanţă cu noile orientări estetice din spațiul mondial. 


Conceptul de cultură politică 


Cultura politică reprezintă un ansamblu de idei, valori, atitudini şi conduite prin care 
indivizii şi grupurile sociale îşi reprezintă şi îşi conştientizează raporturile lor față de 
structurile de putere. Aşadar, ca o definiție de pornire, cultura politică reprezintă un ansamblu 
de reprezentări, idei, sentimente, judecăți, atitudini şi comportamente care vizează sistemul 
politic, raporturile dintre putere şi cetăţeni. Cultura politică se cristalizează şi ea prin 
mecanismul de socializare generală a individului şi de asimilare a normelor sociale. În cazul 
culturii politice, aşa cum vom arăta, avem de a face cu procesul prin care indivizii şi grupurile 
sociale interiorizează idealuri, valori, norme şi atitudini față de sfera politică a societăţii, 
exteriorizându-le apoi în conduite şi acțiuni individuale sau de grup, dar care au relevanță 
politică globală. 

Cultura politică este un concept interdisciplinar, care poate fi abordat din perspectiva 
filosofiei culturii, a sociologiei politice, a politologiei şi a altor discipline. Realităţile 

complexe pe care le exprimă conceptul au fost investigate şi prin cercetări emipirice, dar o 
serie de componente ale culturii politice sunt greu de cuantificat: valori, reprezentări, 
mentalități, mituri, simboluri, cuprinzând şi importante aspecte psihologice (personalitate, 
atitudini, afecte, sentimente, motivații, reacţii emoționale etc.). 

Putem decupa în morfologia culturii politice cel puţin trei componente distincte: 


e cunoştinţe, informaţii, idei, sistematizate în doctrine şi teorii politice sau prezente în mod 
difuz la membrii societății (reprezentări, opinii etc.); 


e valori, credințe, atitudini, convingeri, idealuri şi motivații, solidificate în mentalități, prin 
care relaţiile politice sunt reprezentate şi evaluate; 


e atitudini, comportamente şi acțiuni politice prin care se materializează opțiunile şi valorile 
politice. 

Deci, putem considera că gândirea politică, valorile politice şi conduitele politice 
alcătuiesc sistemul culturii politice. Avem, aşadar, un nivel cognitiv, unul axiologic şi unul 
praxiologic. Altă sistematizare posibilă este aceea care disociază între cultura teoretică 
elaborată, alcătuită din sisteme de cunoştinţe, valori şi idei, concretizate într-o ideologie sau 
doctrină, şi cultura trăită, nivelul psihosocial care se sprijină pe mentalități politice, atitudini 
fixate în obiceiuri şi practici consacrate tradițional. 


Elaborări teoretice ale conceptului de cultură politică 


Conceptul de cultură politică a fost impus de sociologul american Gabriel A. Almond, 
fiind preluat şi de alţi teoreticieni ca un instrument fecund de analiză politică a societăților şi a 
sistemelor politice.” După opinia acestora, cultura politică a agenților sociali, prin 
conținuturile sale cognitive, afective şi valorice, se află într-o relație de simetrie - de 
interdependență sau corespondență - cu particularitățile şi caracteristicile sistemului politic în 
care aceşti agenţi trăiesc şi se manifestă. 

Gabriel Almond şi Sidney Verba au studiat sistemele politice şi comportamentele 
politice ale membrilor societăţii prin anchete aplicate în cinci țări (SUA, Marea Britanie, 
Mexic, Italia şi Germania). Cartea lor, apărută în 1963, sintetizează rezultatele acestei vaste 
anchete, din care autorii ajung la concluzia că structura culturii politice poate fi determinată 
prin trei tipuri fundamentale de orientări individuale, care au o puternică înrădăcinare 
psihologică: orientări cognitive, emoţionale şi estimative. Folosind noţiunea antropologică de 
cultură în sensul de "orientare psihologică spre obiecte sociale", cei doi autori construiesc 
conceptul de cultură politică pe ideea de orientare, care ar exprima "aspectele internalizate ale 
obiectelor şi relațiilor" politice. Ca "set de orientări", cultura politică oferă indivizilor scheme 
pentru a-şi întemeia o atitudine sau un comportament în situaţii problematice concrete. 

"Când vorbim de cultura politică a unei societăţi ne referim la sistemul politic aşa 

cum a fost el interiorizat în cunoştinţe, sentimente şi evaluări ale populaţiei sale Ag 

După schema autorilor, cultura politică ar cuprinde aşadar trei componente majore: 

e Orientarea cognitivă se referă la cunoaşterea pe care o au indivizii despre sistemul politic, 
despre componenţa sa, despre rolurile şi deţinătorii puterii. 

e Orientarea afectivă priveşte sentimentele indivizilor faţă de structurile politice şi față de 
actorii săi, credințele şi stările de spirit care sunt inspirate de raportarea la sistemul politic. 

e Orientarea evaluativă conține aprecierile şi judecăţile de valoare ale indivizilor faţă de 
sistem, opiniile formate pe temeiul informaţiilor şi al sentimentelor politice. 

Aceste trei orientări formează sistemul de referință al culturii politice. Pe baza acestor 

componente, autorii au determinat trei tipuri fundamentale de culturi politice: 


e Cultura politică parohială în care indivizii posedă o foarte slabă cunoaştere despre 
sistemul politic, iar existența lor nu este afectată de acțiunile sistemului politic. Este un tip de 
cultură care poate fi întâlnit în societățile tradiționale, tribale sau în comunitățile locale 
închise. Cunoştinţele asupra sistemului politic central, afectele şi judecățile de valoare față de 
el tind spre zero: indivizii manifestă indiferență, lipsă de interes, apolitism, repliere asupra 
solidarității locale sau etnice. Aspecte ale acestui tip de cultură pot fi întâlnite şi în statele 
industrializate moderne şi actuale, când orizontul de interes al unor cetățeanului este limitat la 
afinități locale, sat, regiune etc. 

e Cultura politică dependentă, specifică pentru regimurile autoritare, despotice, când 
indivizii cunosc mecanismul sistemului politic, dar acceptă condiția de supunere, iar 
participarea este foarte slabă. În acest tip de cultură, numit şi cultura de supunere, raportarea 
la putere se face preponderent în termeni ce vizează aspectele "descendente": puterea emite 
norme ce trebuie respectate, reglementări ce trebuie urmate, la care indivizii consideră că 
trebuie să se supună, fie pentru că se tem de autorități, fie că aşteaptă beneficii de la această 
atitudine de ascultare. Din anchetele autorilor, acest tip de cultură politică se regăseşte 
preponderent în cazurile Italiei şi Germaniei. 

e Cultura politică participativă, prezentă în regimurile democratice, unde cetățenii posedă 
un grad înalt de cunoaştere politică şi participă activ atât la elaborarea deciziilor politice, cât şi 
la controlul aspura structurilor politice. Puterea centrală este cunoscută şi recunoscută ca 
legitimă, iar măsurile sale sunt respectate, dar cetăţenii dispun de mijloace pentru a participa la 
procesul de elaborare a deciziilor. Acest tip de cultură politică este caracteristic, prin frecvenţa 
ridicată a trăsăturilor sale, pentru Marea Britanie şi SUA. 

Cele trei tipuri de culturi politice - parohială, dependentă şi participativă - sunt 
construite printr-o reducție severă a diversităţii sociale şi istorice la dominantele unor situaţii 
obiective şi ale reacțiilor umane. Aceste tipuri ideale se combină în viața practică a tuturor 
societăților, în proporții variabile, dând naştere unor "subculturi” amestecate, hibride, 
eterogene, în funcție de tradițiile naționale şi de dominația unor caracteristici ale culturilor 
naționale. Aceste tipuri culturale se întrepătrund în realitatea politică a societăților moderne, 
dar cultura dependentă este specifică regimurilor dictatoriale, pe când cultura participativă este 
specifică regimurilor democratice. 

Autorii au acordat termenului de "cultură civică" un sens special, văzând în ea o 
“cultură mixtă, în care predomină elementele culturii participative, dar în aliaje specifice 
cu elemente ale culturii dependente şi ale culturii parohiale, care rămân funcționale pe anumite 
segmente ale vieții politice. Cultura civică ar fi o formă a culturii participative, dar care 
păstrează în structura sa mixtă şi elemente din cultura parohial-comunitară şi din cea 
dependentă. Conceptul ar defini simultan condiția cetățeanului de membru al unei comunități 
locale, de supus al autorităţilor politice centrale şi de agent al vieţii politice, la nivel local şi 
național. Autorii subliniază că "în cultura civică, orientările politice participative se combină 


cu şi nu înlocuiesc orientările politice dependente şi parohial gi e 

Există o corespondență între structurile economice şi cele politice ale unei societăți şi 
fundamentele ei culturale. O analiză a culturii politice presupune luarea în considerare a 
tuturor acestor componente, o semnificație deosebită având-o valorile politice, ideologiile 
politice şi mentalitățile politice. Este important să descoperim corelațiile dintre credințe, idei, 
valori, atitudini şi comportamente, care reprezintă urzeala culturii politice. După cum se ştie, 

mentalitățile reprezintă elementul cel mai profund al psihologiei colective şi structurile cele 
mai rezistente la schimbare. De aceea, schimbarea mentalităților politice este o temă centrală 
de analiză pentru înțelegerea tranziţiei postcomuniste. 


Mentalităţi culturale, tipuri de societăţi şi de structuri economice 


O dezbatere intensă se poartă azi cu privire la raporturile dintre structurile culturale, 
politice şi economice ale unei societăţi. Întrebarea este dacă structurile politice de formulă 
democratică şi mecanismele economiei de piață, structuri care s-au împus în spaţiul civilizației 
occidentale, sunt compatibile cu structurile culturale ale societăţilor nonoccidentale (asiatice, 
africane etc.). Prin structuri culturale trebuie să înțelegem aici religie, artă şi gândire 
filosofică, obiceiuri şi credințe, moduri de viață, tradiții, tipuri de familie şi comportament, 
moravuri, reprezentări cu privire la divinitate, natură, om, forme de educaţie etc. Ce influență 
au toate aceste aspecte în plan politic sau economic? 

Orice economie națională are un suport în modul de viaţă al oamenilor, în mentalitățile 
şi comportamentul lor economic şi social, în contextul lor cultural specific. Capitalismul de 
formulă vestică presupune nu numai un sistem politic democratic, aşa cum este cunoscut, ci şi 
un tip anumit de societate civilă şi de cultură politică, fără de care nu poate funcționa. Mai 
mult, experiențele mai recente au descoperit şi o altă condiționare, mai profundă, privind tipul 
de cultură şi de mentalitate. Max Weber a analizat substratul cultural, religios şi moral pe care 
s-a edificat capitalismul de tip occidental. Din analizele lui Max Weber rezultă că forma de 
capitalism care a triumfat în Occident este "cu totul deosebită şi (care) nu s-a dezvoltat 
nicăieri în altă parte" 2% Aşadar, este atipică, este excepţia, nu regula istoriei universale. 

Contraexemplele cele mai invocate privesc dezvoltarea capitalistă spectaculoasă a 
Japoniei, mai recent a Chinei şi a "tigrilor asiatici”. Aceste țări au reuşit să se adapteze la 
rigorile capitalismului deşi cultura lor este una de tip colectivist, nu individualist, iar religiile 
asiatice sunt departe de a alimenta spiritul întreprinzător şi o mentalitate activistă în plan 
economic. Totuşi, această grefă a capitalismului în organismului unor societăți de tip 
tradițional a generat interpretări diverse, dintre care unele consideră că fundamentele culturale 
ale societăților sunt cele care modelează şi structurile economiei de piață, presupuse a fi 
universale. Există numeroase exemple care ilustrează rezistenţa configuraţiilor cultural- 
simbolice ale unui popor, chiar dacă sunt supuse decenii la rând unei aculturaţii negative. 

Extinderea planetară a civilizaţiei occidentale, fenomen caracteristic în ultimele două 
secole, nu a produs o civilizație universală, ci o arenă în care se confruntă civilizații diferite, 
consideră Huntington. Societăţile dependente au o situaţie specifică. Odată ieşită din 
colonizare, o ţară îşi pune cu fervoare - prin grupurile sale active, chiar prin cele care au 
asimilat inițial valorile occidentale instrumentale - "problema identității sale şi a specificităţii 
sale culturale". într-o primă fază, ele doresc să se “asemene” cu societățile occidentale, pe 
care încearcă să le imite. Dar, în a doua fază, spune Huntington, asistăm la procesul de 
"indigenizare", având ca agenţi elitele din “a doua generaţie”. Huntington spune că o 
asemenea succesiune de atitudini se observă în toate societățile care au adoptat inițial modelul 
occidental de industrializare şi modernizare. Ele rămân angajate ferm în procesul de 
modernizare, dar refuză "occidentalizarea", adică refuză anihilarea identităţii lor culturale. Ele 
sunt societăți "sfâşiate", cum le numeşte acelaşi Huntington, preluând parcă teoria lui Gherea 
despre neoiobăgie, ca tip de societate ce articulează în chip "monstruos" două moduri de 
producţie — şi două tipuri culturale - total diferite. 

Sub presiunea unor realități contemporane, sociologii occidentali reiau şi unele teme 
care au fost intens dezbătute în cultura română modernă, cum ar fi tema raportului dintre 
modelul economic de dezvoltare şi infrastructura culturală şi psihologică a unei societăți. 
Societăţile în curs de dezvoltare cuprind un strat tradiţional, cu dominanță rurală şi agrară, 
cu moduri de viață, practici şi credinţe paternaliste, şi un strat modern, cu dinamică urbană, 
industrială şi comercială, care se află în câmpul de gravitație al valorilor occidentale. Ele se 
confruntă cu un proces extrem de complicat, în care imperativul modernizării sociale 
interferează cu imperative naționale şi cerința de a-şi consolida identitatea culturală. 

Globalizarea este privită diferit din perspectiva diferitelor civilizații, aşa cum este 
privit diferit conceputul de “civilizație universală”, produs tipic occidental, prin care se 
exprimă “ideologia Occidentului în confruntările cu culturile non-occidentale”, pentru că 
“non-occidentalii văd ca fiind occidental tot ceea ce Occidentul vede ca fiind universal”, 
pentru că Occidentul şi-a proclamat propriul tip de cultură ca fiind universal. 

“Ceea ce occidentalii vestesc a fi o blândă integrare globală, cum este cazul 


proliferării mass-media la dimensiuni mondiale, non-occidentalii denunță a fi 


EN MR A „, 245 
imperialism ticălos occidental”. 


Economiile est-asiatice au fost puternic zdruncinate de crize financiare în ultimii ani. 
Un reputat analist şi comentator american - William Pfaff - consideră că este vorba de 
"proasta aplicare a valorilor occidentale în Asia" şi de o "eroare" în actuala concepţie 
occidentală despre capitalism. Din această eroare derivă şi iluzia că îndată ce societățile 
răsăritene au scăpat din strânsoarea regimurilor comuniste autoritare ele îşi vor construi în 
mod automat un sistem antreprenorial de piață liberă. 

"Greşala constă în a presupune că tot ceea ce este necesar pentru a crea o economie 
industrială modernă este de a dereglementa. Factorii culturali şi politici sunt 
consideraţi nerelevanți în economie sau subordonați forțelor economice. Ceea ce este cu 
totul neadevărat. Cultura naţională este aceea care determină forma pe care o îmbracă 


o economie". 

lată o idee ce contrazice atâtea teorii în vogă astăzi. Puţini vor fi aceea care vor 
înțelege din această teză ideea că fiecărei culturi naționale îi corespunde o formă proprie de 
capitalism. Reprezentarea comună, cea care domină acum mediile intelectuale, politice şi 
jurnalistice, introduce o ruptură între economie şi cultură. Această reprezentare consideră că 
stratul economic al societăților se uniformizează prin globalizarea tipului occidental de 
economie de piață, iar identitățile naționale se manifestă doar pe plan cultural, plan de unde ar 
urma să fie erodate şi ele treptat în beneficiul unei omogenizări culturale şi spirituale a 
omenirii. lată o altă perspectivă, care, departe de a susține restrângerea identităților la nivelul 
culturilor, le extinde şi în plan economic. Desigur, termenul de cultură este folosit de William 
Pfaff în sens antropologic larg (potrivit şcolilor antropologice americane), cuprinzând formele 
de expresie spirituală, dar şi modurile de viaţă, tradițiile, mentalităţile, atitudinile înrădăcinate 
într-un sistem de valori, comportamentele politice şi economice sădite într-o experiență 
istorică particulară. 

Cu puţine excepţii, de un secol şi ceva, teoriile occidentale, indiferent că este vorba de 
cele evoluționiste, liberaliste sau marxiste, ne spun că factorii economici şi politici sunt 
hotărâtori în dezvoltare şi că sistemele culturale urmează sau reflectă doar dinamica acestora. 
Cele mai multe teorii româneşti susțin că mediul cultural specific modelează şi realitățile de 
ordin economic şi social. Matricea stilistică îşi întinde liniile de forță ale câmpului său 

gravitațional nu numai asupra înfăptuirilor strict culturale, ci şi asupra comportamentelor 
economice, asupra raporturilor de "piață", pe care le orientează într-un anumit mod. 

Aşadar, potrivit autorului citat, eroarea proiectelor liberaliste sau social-democrate de 
reformă, susținute de experţii occidentali, constă în a crede că astăzi "capitalismul occidental 
poate fi instaurat oriunde", indiferent de structurile mentale şi culturile locale. Drept urmare, 
constrângerea țărilor asiatice de a aplica acest model de capitalism, constrângere determinată 
de presiunea relațiilor economice globalizate, dar şi de anumite acţiuni de natură geopolitică, a 
produs în ţările asiatice "o formă coruptă şi speculativă de expansiune economică". 

Iată, aşadar, o recunoaştere clară a faptului că metropola exportă în periferie un tip de 
capitalism neviabil, care nu ține seama de fondul etic şi cultural din ţările supuse unei evoluții 
rapide spre capitalism. Criza capitalismului asiatic din vara anului 1997 este explicată prin 
absenţa elementelor de statornicie a capitalului, prin ravagiile pe care le produce "capitalul 
vagabond" (concept introdus de Constantin Stere la începutul secolului XX) în sistemul de 
relaţii economice şi politice din ţările în care operează. 

"Odată ce investițiile 'aventuriere' (puternic speculative-n.tr.) motivate de aceste 
relaţii au început să eşueze, atât investitorii din ţară, cât şi cei din străinătate s-au 
retras sau au speculat împotriva monedelor şi piețelor asiatice şi totul a început să se 
destrame"? 

Autorul american reia explicațiile lui Max Weber. Capitalismul american s-a dezvoltat 
în cadrul unui "cod de convingere protestant", având în centru "credința că succesul material 
şi bogățiile câştigate sunt dovezi ale binecuvântării date de Dumnezeu atât indivizilor, cât şi 
națiunii". Pe acest suport moral şi religios s-au dezvoltat organizațiile filantropice şi 
solidaritatea dintre angajați şi corporații. Aceste lucruri au dispărut din SUA în ultimele 
decenii, când considerațiile etice sau de altă natură au cedat în favoarea individualismului 
hedonist, pentru care contează doar autorealizarea individuală, chiar atunci când este 
distructivă față de comunitate şi interesele naționale. Practicile capitalismului american 
contemporan, care dau tonul în întreaga lume, exprimă schimbarea de mentalitate şi de 
abordare a raportului dintre afaceri şi lumea morală, orientarea culturii publice spre valori 
"materialiste şi hedoniste", cultură care, practic, "a abandonat baza etică a economiei ţării", 
situație care se regăseşte peste tot. 

"Business-ul american funcționează cu neglijarea din principiu a cerințelor 
individuale de justiție socială şi cu ferma convingere într-o nouă versiune de 
determinism economic: aceea că piața va rezolva toate problemele, inclusiv pe acelea 
de dreptate şi echitate. Aceasta ar putea fi numită o totală inversare a americană a 
marxismului, dar a devenit etica economică națională. Ea a fost exportată în Rusia şi 


Europa de Est postcomuniste şi în Asia cu un zel misionar demn de o altă epocă şi o 

cauză a mai bună". 


Aşadar, crizele din periferie se datorează "nepotrivirii dintre cultura moştenită şi 
valorile economice importate", iar criza din metropolă ține de desprinderea capitalismului de 
suportul său etic şi cultural tradițional. În ambele cazuri avem de a face cu o contradicţie între 
economie şi cultură, între practicile capitalului speculativ şi ale economiei de cazino, pe de o 
parte, şi formele productive ale societăţilor, în care intră şi componentele lor culturale, pe de 
altă parte. Capitalismul de tip vestic, oricât de mult s-ar mondializa şi globaliza, are nevoie de 
o ancoră productivă naţională, de un suport în fundația culturală a societăților şi de o 
înrădăcinare în principii care să-i dea un sens constructiv, să-l transforme într-un mecanism de 
civilizaţie şi progres. 


2 Ibidem. 

IV. CULTURĂ ŞI COMUNICARE. ABORDĂRI SEMIOTICE 
ALE CULTURII. LIMBAJE ŞI SISTEME DE VALORI 


1. CULTURĂ ŞI COMUNICARE 


Comunicarea — element definitoriu al condiţiei umane 


“Comunic, deci exist” - aceasta ar fi noua formulă sintetică prin care filosofia actuală 
este ispitită să definească omul. După ce omul a ajuns la înţelegerea faptului că rațiunea este 
trăsătura sa definitorie, o trăsătură esenţială şi universală, ce îi conferă specificitate, identitate 
şi (chiar) unicitate în structura ontologică a lumii cunoscute, raţiunea însăşi, ca subiect pur, 
investigându-se pe sine, a ajuns să se definească drept competență comunicativă, facultate 
mijlocitoare, care leagă gândirea şi acțiunea, individul şi contextul social în care trăieşte. 
Rațiunea umană se percepe şi se înțelege pe sine ca acţiune comunicativă, ca “punerea în 
comun” a sensului şi a referinței discursului. Comunicarea interpersonală întemeiază atât 
individualitatea oamenilor, cât şi “comunitatea” lor socială. Limbajele, sistemele de semne, 
practicile semnificante şi comunicaţionale, formele de cultură îl menţin pe individ în sfera 
gravitațională a comunităţii sociale. Experienţa fondatoare a comunicării cu altul precede 
constituirea eului şi înţelegerea de sine. 

Noile abordări ale comunicării, în special modelul organic şi “orchestral” al 
comunicării, au scos în evidență faptul că omul este esențial o ființă “dialogală”, un 
“participat” la procesul de comunicare, că este integrat în “anvelopa” comunicării şi că el “nu 
poate să nu comunice”, întrucât orice comportament al său are o semnificaţie şi se constituie 
într-un mesaj pentru ceilalalți. Concluzia pe care o poate semna gândirea actuală este aceea că 
a exista ca om însemnă a comunica — cu semenii, cu sine, cu divinitatea, cu obiectele şi cu 
natura, cu tot ceea ce există şi cu lumile ficționale create de om. Într-o atare perspectivă, 


“locul transcendentalului kantian (condiţiile de posibilitate) este luat de competența 

comunicativă”. 


A comunica înseamnă faptul primar prin care oamenii, ca ființe raționale, fac schimb 
de mesaje inteligibile şi interacționează complex în spaţiul social, care este spaţiul 
intersubiectiv construit prin intermediul comunicării. Astfel, comunicarea este apreciată ca o 
dimensiune antropologică definitorie, fiind un factor fundamental al procesului de umanizare, 
un factor coextensiv istoriei umane. Procesul de comunicare este nu numai o dimensiune 
intrinsecă şi definitorie a culturii, ci este vital pentru existenţa omului şi pentru desfăşurarea 
tuturor activităţilor care produc şi reproduc viața societăților. Este simptomatic faptul că astăzi 
nu se mai poate analiza cultura fără a ne referi la comunicare. Importanța comunicarii pentru 
definirea şi înţelegerea omului şi a culturii a fost sesizată de gânditorii moderni, dar numai în 
secolul XX comunicarea a devenit obiect de reflecţie şi de cercetare sistematică pentru pentru 
disciplinele sociale, după ce filosofia culturii şi filosofia limbajului, lingvistica structurală, 
filosofia valorilor, semiotica şi hermeneutica au dezvăluit semnificaţia antropologică a 
comunicării, rolul sistemelor de semne în codificarea experienței umane şi în transmiterea ei 
de-a lungul generaţiilor. 

Fiind o realitate fundamentală a vieții umane, comunicarea este şi elementul central al 
culturii, întrucât aceasta este alcătuită dintr-un ansamblu de limbaje şi sisteme de semne. 
Comunicarea va fi cercetată din perspective multiple: antropologice, istorice, sociologice, 


249249 . î ce it , À Di eat sah a 
Ilie Pârvu, Filosofia comunicării, Bucureşti, Facultatea de Comunicare şi Relaţii Publice “David Ogilvy 


— SNSPA, 2000, p. 115. 


145 


tehnice, simbolice, psihologice etc. Noile abordări privesc fenomenul comunicării ca fiind 
integrat în substanța vieţii sociale şi culturale, aspectele relaționale fiind predominate. 
Comunicarea este un flux de mesaje şi răspunsuri prin care membrii unei comunități 
modelează şi construiesc, prin interacțiunile la care participă, un sistem de norme, reguli şi 
valori, prin care se raportează unii la alții, la context şi la sensul acţiunilor sociale. 


Noul univers al comunicării 


Sistemul mass-media a creat un nou univers al comunicării, iar raportul dintre cultură 
şi societate s-a modificat fundamental. Asistăm acum la o integrare rapidă a valorilor 
ştiinţifice şi artistice în viaţa socială, la inserția culturii în spaţiile existenţei cotidiene, în fapt, 
la apariția unei “culturi de masă”, dependente de noile medii electronice. Acest proces are 
drept consecință schimbarea radicală a matricei ambientale în care se desfăşoară viața umană. 
Însă, circulaţia rapidă a valorilor în spaţiul social este concomitentă şi cu circulaţia 
nonvalorilor, a falselor valori. Problema impactului pe care îl are sistemul mediatic asupra 
realației dintre om şi lume, problema culturii de consum şi a efectelor sale degradante 
reprezintă teme centrale pentru gândirea contemporană, teme investigate din varii perspective, 
de sociologie, psihologie şi teoria culturii. 

Sistemul mediatic a produs o nouă morfologie culturală, o nouă rețea de infrastructuri 
comunicaţionale. Tema clasică referitoare la criza culturii moderne este azi reluată într-un nou 
registru. Este vorba acum de o criză a sensului, de tehnicizarea excesivă a culturii, de 
inversarea raporturilor dintre mijloace şi scop, de relativizarea criteriilor valorice, de alienarea 
umană generalizată, de violenţa simbolică şi fenomenele de manipulare. 

Sub impactul noilor mijloace de comunicare s-a schimbat şi perspectiva teoretică 
asupra comunicării. Mediul uman de existență este studiat ca un ansamblu de semne şi 
limbaje, nu de lucruri mute, de practici semnificante, nu de acţiuni şi gesturi indiferente. Din 
perspectiva noilor teorii, comunicarea este privită ca o relaţie activă (şi omniprezentă) între 
actorii sociali; fiecare individ sau grup constituit se află scufundat în oceanul comunicării 
sociale, fiind simultan emițător de mesaje şi receptor al mesajelor emise de partenerii de 
dialog. Teoria interacționalismului simbolic ne spune că fiecare agent social (individual sau 
colectiv) interpretează comportamentul existențial al celorlalți agenţi, astfel că, într-un context 
determinat al interacțiunii lor, fiecare agent acționează în funcție de semnificația pe care o 
proiecteză asupra partenerilor săi. Agentul social, care este acum un consumator de mesaje 
mediatice, interpretează comportamentele celorlalți şi acționează pe baza acestei interpretări; 
raportarea la propriile sale intenţii este dependentă de modul cum individul descifrează sensul 
pe care îl au acțiunile celorlalți. 

Lumea de azi este modelată fundamental de noile mijloace de cominicare. Alături de 
potenţialul lor extraordinar de a extinde tehnic formele de cunoaştere şi de interacțiune umană, 
mass-media reprezintă un factor cu efecte sociale contradictorii. Mijloacele noi de comunicare 
instituie noi relaţii între om şi realitate, au creat un nou mediu de existență umană, o nouă 
“natură”, care modifică radical “structurile cotidianului”, modurile de percepţie şi de gândire, 
mentalitățile şi comportamentele. Ele creează un ambient complex care se subtituie realității, 
aşa cum aceasta era definită prin vechile practici umane. Este lumea imaginilor, a semnelor pe 
care omul le-a produs şi care îl înconjoară din toate părțile. Omul a devenit captiv în această 
anvelopă care este “invizibilă” pentru el, mediu în care trăieşte scufundat, fără a fi conştient de 
efectele acestei situații, asemeni unui peşte care nu “vede” apa în care înoată. 

Teoreticienii au semnalat şi analizat faptul noile mijloace de comunicare reprezintă şi 
o multiplicare a mijloacelor de manipulare a conştiințelor şi de “formare” dirijată a opiniei 
publice. Comunicarea generalizată este şi mediul germinativ al unor mesaje şi imaginii care se 
subtituie vieții, faptelor şi realității primare, ajungând să fie considerate de receptori, 

transformați în consumatori de imagini, drept realitatea însăşi. Într-un plan mai general, 
stabilitatea şi evoluţia societăților este influențată de mesajele formate şi transmise prin 
sistemele de comunicare, prin industriile mediatice, industrii prospere, care au devenit 
simbolul lumii postmoderne, în care asistăm la convertirea tuturor valorilor umane în 
echivalentul comercial al valorii-marfă. Imposibilitatea de a disocia informarea de 
dezinformare, cunoaşterea autentică de manipluare, a dus la amplificarea stăriilor de confuzie 
a valorilor, la sentimentul de derută şi insecuritate, stări şi atitudini ce devin caracteristice 
pentru cetăţeni, naţiuni şi state. În faţa acestei agresiuni informaţionale, pe care tocmai noua 
tehnologie a comunicării a făcut-o posibilă, individul nu se poate apăra în nici un fel, întrucât 
este complet dependent de structurile, de mesajele şi de mijloacele de comunicare care îi 
alcătuiesc ambientul existenţei sale. Societăţile şi elitele lor intelectuale sunt în căutarea unor 
remedii şi antidoturi care să protejeze cunoaşterea şi comunicarea autentică de invazia 
simulacrelor şi a subculturii de consum, care au luat în stăpânire comunicarea de masă. În 
consecinţă, societățile şi organismele lor imunitare trebuie să-şi asume noi răspunderi şi 
competenţe, absolut necesare pentru a-şi dezvolta capacitatea de reacţie şi de apărare în noul 
mediu al culturii de consum şi al confruntărilor informaționale. Crizele politice interferează 
adesea cu cele de comunicare în societățile contemporane, societăţi în care - după cum se ştie - 
procesarea şi gestionarea informaţiilor, strategiile comunicaţionale şi modul în care acestea 
reconstruiesc realitatea în plan simbolic devin aspecte predominante. 

În lumea contemporană, procesele de comunicare au dobândit o importanţă vitală, 
întrucât instituțiile atât de influente ale comunicării produc diverse “versiuni” ale realității, 
“lecturi” diferite ale lumii şi ale evenimentelor, imagini şi reprezentări care alcătuiesc o 
realitate secundă, un mediu simbolic în care suntem situați şi de care nu putem face abstracție 
nici în actele noastre cotidiene. Achiziţiile interacţionismului simbolic şi modelul sociologic al 
comunicării au dezvăluit faptul că grupurile sociale, instituțiile şi indivizii, fiind entităţi care 
procesează informaţii, în calitate de emițători sau receptori, deci de interpreți ai mesajelor, se 
definesc în primul rând prin competenţa lor comunicațională. 


2. ABORDAREA SEMIOTICĂ A CULTURII 


Cultura ca sistem de semne 


Semiotica este considerată o disciplină integratoare, o metaştiință şi o metodă în 
acelaşi timp, ce oferă instrumente analitice altor discipline, dar şi un domeniu de cercetare în 
continuă expansiune. Ea s-a impus pe temeiul ideii că toate demersurile umane creatoare, 
cognitive şi practice constau în manipularea semnelor, iar viața umană este absorbită în semne. 
Semiotica este văzută ca o etapă în procesul de unificare a ştiinţelor pe baza conceptului de 
semn. 

Semiotica este definită ca “o ştiinţă generală a semnelor”. Este o disciplină constituită, 
în forma ei actuală, la începutul secolului XX, dar care s-a extins masiv în ultimele decenii. 
Studiul semiotic al culturii îşi are temeiul în natura simbolică a operelor culturale, în faptul că 
ele implică procese de semnificare şi de comunicare. 

Abordarea semiotică a culturii a marcat o distanţare critică față de caracterul relativ 
speculativ al abordărilor tradiționale, cantonate în filosofia valorilor sau a limbajului. În 
ultimul timp, semiotica a cunoscut o accentuată diversificare şi specializare. Există o gamă de 
semiotici, în funcție de decupajele şi segmentările pe care teoreticienii le aplică asupra lumii 
semnelor. Eco se întreabă dacă este vorba de o disciplină sau de un domeniu de cercetare, 

afirmând că trebuie să luăm în considerare câmpul semiotic, “aşa cum se înfăţişează el astăzi, 

în varietatea şi chiar în dezordinea formelor sale”. 


Abordarea semiotică a culturii a fost alimentată de abordările care au subliniat 
caracterul simbolic al creaţiilor culturale. Cassirer trebuie menţionat neaparat pentru lucrarea 
sa Filosofia formelor simbolice (publicată în trei volume, între 1923-1929), iar de la noi 
Lucian Blaga, cu Trilogia culturii (1936), în care subliniază caracterul “revelatoriu” 
(metaforic) al tuturor creaţiilor culturale, faţă caracterul instrumental pe care îl au elementele 
civilizației. Abordarea semiotică nu este una axiologică sau calitativă (nu se finalizează cu 
judecăți de valoare), ci este una mai degrabă descriptivă, care ne ajută să înțelegem 
mecanismele interne ale culturii, procesele care o definesc. Mulți teoreticieni au renunţat să se 
mai ocupe de definiția culturii, a valorii sau a artei (pentru că şi în cazul lor se poate aplica 
formula: “arta este ceea ce ştim toți că este”), concentrându-şi eforturile pentru a descrie 
aceste realități din perspectiva carcaterului lor simbolic. 

Semiotica s-a născut la intersecția unor cercetări diverse care vin, în principal, din 
filosofia limbajului, din lingvistică, din analiza limbajului natural şi din preocupările unor 
logicieni de a distinge aspectele funcţionale ale semnelor. Lingvistica a devenit o ştiință-pilot 
a secolului XX, fiind cea mai dezvoltată disciplină în procesul de abordare semiotică. În 
cultura română, Hasdeu a considerat lingvistica “o algebră a ştiinţelor sociale”, iar limba un 
“nod” al vieţii sociale. În limbă pot fi traduse aproximativ toate sistemele de semne. Limba are 
o preeminenţă în lumea umană. Alte sisteme de semne (arta, comportamentul uman, mesajul 
oublicitar, ritualurile etc.) au fost abordate ulterior, iar antropologia culturală a ajuns şi ea în 
faza în care tratează ansamblul culturii ca un sistem de semne. 

Astfel, semiotica este locul de întâlnire al mai multor discipline umaniste, având un 
câmp de cercetare imens. Trebuie spus de la început că orice sistem de semne este integrat 
într-un proces de comunicare. Aceasta este rațiunea de a fi a unui sistem de semne, să 
comunice ceva, cuiva, prin anumite canale şi urmărind un anumit efect. Această orientare larg 
răspândită în gândirea contemporană studiază faptele de cultură ca sisteme de semne şi 
procese de comunicare. 

Constituirea semioticii a urmat două tradiții: una ce vine din teoria lingvistică a lui 
Ferdinand de Saussure, alta din cea a lucărilor de semiotică aparținând lui Charles Sanders 
Peirce.” Alături de aceşti intemeietorii, printre reprezentanții abordării semiotice a culturii 
menționăm pe Charles Morris, I.A.Richards, pe lingviştii Emile Benveniste, L. Hjelmslev, N. 
Chomsky, pe exponenţii formalismului rus, Tomaşevsky şi Tînianov, pe cei grupaţi în Şcoala 
de la Praga, Roman Jakobson, Jan Mukarovsky, pe cei care au dezvoltat semiotica după al 
doilea război mondial - Umberto Eco, luri Lotman, Roland Barthes, C. L. Strauss, 
A.J.Greimas; pe teoreticienii care au introdus perspectiva informaţională, Max Bense, Helmar 
Frank, Abraham Moles, pe teoreticianul comunicării mediatice, Marshall McLuhan. Dintre 
contribuţiile româneşti menționăm pe B. P. Hasdeu, pe Tudor Vianu, cu importante studii de 
stilistică, pe Matiyla Ghyka şi Pius Servien (Şerban Coculescu), pe Solomon Marcus, Radu 
Cezar. 


Definiţia semiotică a culturii 


Aşadar, din perspectivă semiotică, cultura este un sistem de semne, de practici 
semnificante, prin care omul îşi codifică experienţa şi o comunică (sincronic şi diacronic). 


250 : : d na . : i 
Umberto Eco, Tratat de semiotică generală, Bucureşti, Editura Ştiinţifică şi Enciclopedică, 1982, p. 19. 

O abordare sistematică a liniilor de constituire a semioticii, înglobând contribuții ale lingvisticii structurale, 


ale filosofiei analitice, a hermeneuticii, ale poeticii şi teoriei litaraturii, etc., se află în lucrarea lui Vasile 
Macoviciuc, Inițiere în filosofia contemporană, Bucureşti, Editura Economică, 2000, pp 185-302. 

Cultura ne apare astfel ca un ansamblu de limbaje, simboluri şi semnificaţii care sunt integrate 
într-un proces de comunicare. Ferdinand de Saussure a propus constituirea unei discipline, 
numite de el ““semiologie”, pe care a definit-o ca fiind “ştiinţa care studiază viața semnelor în 
sânul vieţii sociale”. Limba este un caz particular al acestui univers al semnelor, iar lingvistica 
ar fi o componentă a acestei ştiinţe, cea mai însemnată însă. Dacă limba naturală este o 
paradigmă a oricărui sistem de semne utilizat de om (a oricărui “limbaj”), atunci lingvistica 
este o paradigmă pentru orice abordare de tip semiotic. Existența umană şi, în special, viața 
culturală a oamenilor constau în bună măsură în învăţarea, utilizarea şi interpretarea semnelor, 
de la cele lingvistice, plastice şi muzicale până la cele rutiere, gestuale sau cele din lumea 
publicității. 

Lotman consideră cultura drept un mecanism semiotic de codificare, acumulare, 


păstrare şi transmitere a informaţiei. Din această perspectivă, el defineşte cultura drept “sumă 


A N i P E ; aaa „43 252 
a informaţiilor neereditare, împreună cu mijloacele de organizare şi păstrare a acesteia”. 


Existenţa socială presupune, spune el, un consum de valori materiale, dar şi acumularea 
cunoştinţelor şi păstrarea lor. Lupta pentru existență este de fapt o luptă pentru informaţie şi 
pentru acumularea ei. Cultura este tocmai acest organism de organizare şi de codificare a 
informaţiei, făcând posibilă traducerea informaţiei dintr-un cod în altul. În consecință, cultura 
poate fi privită ca o sumă de limbajuri, de sisteme semiotice, de texte, prin care are loc 
traducerea nonsensului în sens, a nontextului (lumea, faptele) în text şi includerea informaţiei 
într-un sistem. 

Levi-Strauss definea cultura, sub raport antropologic, ca sumă de reguli, de norme, 
deci de coduri şi restricții aplicate vieţii umane. El spune că unde apar reguli, apare cultura, în 
opoziţie cu natura. General-umanul, natura omului aparţine naturii şi se caracterizează printr- 
un automatism spontan. Ceea ce e definit de reguli şi norme restrictive, adică cultura, 
constituie relativul şi particularul. Reguli şi norme înseamnă “coduri” ale comportamentului 
social, coduri de semnificare şi de interpretare a experienței, limbaje prin intermediul cărora 
oamenii comunică şi construiesc astfel mediul lor specific de existență. 

Prin lucrările sale de factură teoretică, Umberto Eco s-a impus ca “semioticianul” cel 
mai sistematic (şi mai cunoscut) din aria acestei “metaştiinţe”, care studiază repertoriul atât de 
divers al limbajelor şi al activităților de semnificare/comunicare, privite ca practici sociale şi 
semnificante. El ne avertizează că “semiotica studiază procesele culturale ca PROCESE DE 
COMUNICARE. Şi totuşi, fiecare din aceste procese pare să subziste doar pentru că dincolo 
de ele se statorniceşte un SISTEM DE SEMNIFICARE” 255 Distincțiile lui Eco sunt 
importante. Condiţiile de posibilitate ale oricărei comunicării interumane sunt definite prin 
existența unor “coduri” intersubiective de semnificare, pe care o comunitate le utilizează 
pentru a-şi traduce experienţa cognitivă şi practică în diferite limbaje. Preexistența codului 
comun (sistem de semnificare) este o condiție pentru transmiterea şi interpretarea mesajului de 
către destinatar (proces de comunicare). Abia când intervine “interpretarea” de către destinatar 
a mesajului avem de a face cu un proces “uman” de comunicare. Cultura este simultan un 
proces de semnificare şi unul de comunicare. Codificarea unei semnificații a experienţei într- 
un tip de limbaj nu poate avea loc decât prin utilizarea unui "cod”, definit de Eco drept “un 
sistem de semnificare care cuplează entităţi prezente şi entităţi abesente”. 

Cultura este mecanismul semiotic prin care se realizează această culpare între expresia 
materială şi semnificaţia ideală, între simbol şi înțelesurile sale multiple. Cultura este deci un 
ansamblu de coduri, ce pun în relație diversă semne sensibile şi perceptibile cu semnificații 
abstracte şi ideale. 


252 3 ; , : 
Iuri Lotman, Studii de tipologie a culturii, Bucureşti, Editura Univers, 1974, p. 18. 

Umberto Eco, Tratat de semiotică generală, Bucureşti, Editura Ştiinţifică şi Enciclopedică, 1982, pp 19-20. 

Concepte specifice 


Semiotica a reelaborat o serie de concepte fundamentale care pot defini şi delimita 
câmpurile creației culturale: semn, mesaj, cod, simbol, informaţie, semnificaţie, sens, înţeles şi 
altele. Noţiunile fundamentale sunt cele de semn, cod, mesaj, limbaj, sens, semnificație. Iuri 
Lotman defineşte astfel limbajul: 

“Prin limbaj noi înțelegem orice sistem de comunicare care utilizează semne 

organizate într-o manieră anumită pe 

Constatăm că Lotman priveşte limbajul concomitent dintr-o perspectivă funcțională 
(funcţia de comunicare) şi structurală (capacitatea de a semnifica prin modul de organizare 
semiotică). Semnul este o realitate sensibilă (obiect, fapt, imagine etc.) care se referă la o altă 
realitate, diferită de sine. Semnul “tine” locul altei realități, reale, imaginare şi concepute, 
după definitua standard al lui C.S.Peirce. Semnele sunt realităţi contradictorii, duale, care 
unesc o componentă materială şi una ideală, una expresivă şi una simbolică. Ele sunt realități 
sensibile totdeauna, adică sunt o întru-chipare a unei idei sau a unui înţeles, o evocare a unui 
obiect sau realități. 

Pentru F. de Saussure, “semnul lingvistic nu uneşte un lucru cu un nume, ci un concept 
cu o imagine acustică”. Adică un semn sonor cu o imagine mentală. Semnificatul nu este 
obiectul exterior, observabil, ci conceptul care este un construct cultural. În modelul triadic al 
lui Peirce, între reprezentant (semn) şi obiect se interpune interpretantul care este dependent 
de contextul social şi cultural. 

Mesajul se referă la conţinutul informațional al comunicării, iar codul la organizarea 
internă a sistemului de semne, la gramatica lui, la relațiile dintre semne şi dintre acestea şi 
referentul lor. 

Codul este cel mai important concept în abordarea semiotică. Noţiunea de cod este 
definită de Eco în felul următor: “Orice sistem de simboluri, care, printr-o convenție 
prealabilă, este destinat să reprezinte şi să transmită o informație de la o sursă la un punct de 
destinaţie”. Ca structură culturală, codul este o “convenție” sedimentată istoric şi acceptată de 
o comunitate determinată. Sensul noțiunii de cod este precizat de Eco şi prin următoare 
formulare: 

“Ori de cite ori, pe baza unor reguli subiacente, ceva MATERIALMENTE prezent în 


raza de percepția a destinatarului ŢINE LOCUL la altceva se realizează o 


e: 
semnificare”. 


Codul uneşte o componetă materială şi perceptibilă cu un sens. El este un sistem de 
semnificiare. Codul este alcătuit din reguli, convenţii, norme de comunicare, fixate cultural şi 
istoric şi acceptate de o comunitate umană. Eco stabileşte mai multe tipuri de coduri: naturale 


şi spontane; complexe, culturale, elaborate în mod artificial.2*€ 

e codurile comunicării animale (zoosemiotica) 

e codurile olfactive (codurile parfumurilor, de exemplu, în poezie) 
e codurile tactile (folosite de orbi) 

e codurile gustului 

e codurile medicale (simptomul bolilor, semiotica medicală) 


e codurile gestuale (comportamentul fizic, mersul, eticheta, gesturile rituale, formele de 
politeţe, semnele militare, conduita protocolară etc.) 


254 i y 3 i : : 

Iuri Lotman, Lecţii de poetică structurală, Bucureşti, Editura Univers, 1970, p. 59. 

U. Eco, op cit, p. 20. 

Ibidem, pp 21-26. 

e codurile muzicale 


e limbajele formalizate (limbajele de calculator, alfabetul Morse, formulele chimice, 
matematice etc.) 


e codurile limbii naturale (care mijlocesc sistemele secunde din interiorul limbii — literatura, 
miturile, structurile narative etc.) 


e riturile simbolice religioase 

e limbajele coregrafice (dans, balet) 
e limbajul formelor plastice 

e codurile secrete 


e codurile culturale (ierarhii sociale, modă, mentalități — tipuri umane: cavalerismul, 
gentlemenul, bişniţarul, care respectă anumite coduri, codurile ştiinţifice, politice sau 
filosofice, coduri de organizare socială, sistemul de rudenie etc.) 


e codurile estetice 
e codurile comunicării de masă 


retorica 

Aceste coduri, ce se întrepătrund organic în viața umană, alcătuiesc teritoriile 
predilecte în care se poate exercita analiza semiotică, disciplină ce se ocupă în fapt de întreaga 
cultură. 


Tipologia semiotică a culturilor 


Semiotica a delimitat trei tipuri fundamentale de relaţii în universul semnelor: relații 
între semn şi referent (semnificaţie), între semne în interiorul unui sistem de semne şi relaţii 
între semne şi agenţii umani care le folosesc (emiţători sau receptori). Astfel, semiotica este o 
disciplină ce cuprinde trei abordări sau trei perspective asupra semnelor: semantica, sintactica 
şi pragmatica. Ele privesc cele trei relații fundamentale ale senului: 


e relaţiile semantice care se referă la raportul dintre semn şi semnificaţie (referent); 


e relațiile sintactice, care se referă la raporturile dintre semne în interiorul unui sistem, al 
unui limbaj; 
e relaţiile pragmatice, care se referă la utilizarea semnelor de către emițător sau creator şi la 
utilizarea lor de către receptor. 
Aceste trei abordări sunt necesare pentru a analiza un sistem de semne, fiind de fapt 
trei dimensiuni ale procesului de semioză. 
Tipologia culturii poate fi făcută în funcție de două abordări: 


e cultura privită ca mesaje definite, ca ansamblu de mesaje, ca sumă de texte; 


e cultura privită ca realizare a codurilor ce organizează aceste texte. 

Lotman face o tipologie semiotică a culturilor.” Deci, cultura, în al doilea sens, e un 
complex de coduri, dintre care unul este dominant. Tipologia sa se bazează pe atitudinea 
colectivităților fată de semn, pe răspunsul la întrebarea ce sunt semnele față de fapte şi ce 
relație există între aceste două dimensiuni? El ia în considerare dimensiunea semantică şi cea 
sintactică. 

Prima se referă la raportul dintre semn şi nonsemn (referent), iar a doua la raportul 
dintre semn şi alt semn. A fi semn înseamnă a exista 


e pentru că semnul înlocuieşte ceva mai important decât el însuşi 

Iuri Lotman, Studii de tipologie a culturii, Bucureşti, Editura Univers, 1974. 

e pentru că face parte din ceva mai important decât el însuşi. 

În primul caz, semnul desemnează ceva, în al doilea este integrat într-un sistem. 
Pornind de la aceste două atitudini şi situaţii, el elaborează o tipologie bazată pe opoziția 
dintre cuvânt şi text, stabilind patru tipuri fundamentale de cultură: 


e tipul semantic şi asintactic 
e tipul asemantic şi sintactic 
e tipul asemantic şi asintactic 


e tipul semantic şi sintactic 

Aceste patru tipuri nu există în stare pură, ele se întrepătrund în culturile reale. Este 
vorba doar de predominarea unui anumit tip, într-o anumită epocă istorică sau într-un tip de 
societate. 


Tipul semantic şi asintactic. Tipul semantic se caracterizează prin faptul că semnele 
sunt înfățişări diferite ale aceleiaşi semnificații, iar diferitele semnificații elaborate reprezintă 
trepte spre absolut. Expresia este materială, iar conţinutul este ideal. Acest tip de cultură se 
întâlneşte frecvent în epoca medievală. 

În reprezentarea medievală, lumea are adâncime, dar nu are suprafaţă. Lucrurile sunt 
opuse semnelor, iar viața autentică este viaţa semnelor. Semnul (cuvântul, icoana, cartea sfântă 
etc.) înlocuieşte ceva mai important decât el: lumea divină, lumea ideală a înţelesurilor 
supreme. 

Semnificaţia este cea care conferă existență, iar nonsemnificația înseamnă 
nonexistenţă. Este orientat spre cuvânt, care reprezintă o realitate de sine stătătoare, şi nu spre 
text, de aceea este un tip asintactic. În acest caz, expresia nu are valoare independentă, 
valoarea ei este determinată de locul conținutului pe care îl exprimă în tabloul lumii. Esenţa 
reală a fenomenelor este separată (e transcendentă) de esenţa lor ca semne. Partea este 
izomorfă întregului (Biblia e expresia divinității, împărtăşania, oglinda: planul conţinutului 
rămâne unitar, deşi expresia este fragmentată). 

O altă caracteristică a sa este similitudinea dintre conținut şi expresie, întrucât expresia 
este deseori iconică. Caracterul iconic al acestei culturi arată că expresia era o componentă a 
conţinutului. De exemplu, omul era o imagine a lui Dumnezeu, este un semn iconic. Artistul 
era un intermediar ce dădea expresie unui conţinut invizibil. De aceea, originalitatea era 
exclusă, un text nou fiind de fapt un text vechi redescoperit. Iar adevărul reprezenta o continuă 
adâncire în semn, nu o trecere de la un semn la altul. Tabloul lumii era atemporal, iar timpul 
nu afectează semnele, ci nonsemnele. 

Semnificaţia se constituie ierarhic, fiind alcătuită din expresii diferite care pot primi 
lecturi diferite, în funcție de tipul de localizare a abordării. De exemplu, Biblia poate fi 
interpretată în sens literal, alegoric, mitologic, istoric, religios. 

Tabloul lumii este un tablou atemporal, care este exprimat în tabloul expresiilor 
temporale. Este vorba de un grad înalt de semiotizare a lumii, de accentul pus asupra 
cuvântului, care semnifică, nu asupra textului. Semnele diferite sunt înfățişări diferite 
(sinonimie, antonimie) ale aceleiaşi semnificații. Instrucţia nu este o acumulare cantitativă de 
cunoştinţe diferite, ci aprofundarea aceleiaşi cunoştinţe. 

În cazul culturii medievale, ritualul ca formă de învestire a lucrurilor cu semnificaţie 
(vânătoarea, lupta) este extrem de important. Locul unui personaj în ritual sau în suita regală 
este cel care conferă semnificaţie în sistemul social. (Ca şi azi!) A pierde acest loc este 
sinonim cu a pierde puterea, care este determinată de locul individului ca semn în ierarhia 
sistemului. 

Semnele se articulează paradigmatic (pe o scară a ierarhiei), astfel încât expresia de la 
un nivel devine conținut la alt nivel. Acest tip de cultură se bazează pe raportul dintre material 

şi ideal, cuvântul material fiind o expresie a unui conţinut imaterial. Astfel, semnul maxim 
este cuvântul nespus, care nu are expresie materială. Onoarea apare ca o expresie materială 
bine determinată a cinstei care se conferă unui personaj. Faima este o onoare cu expresie 
materială nulă. 


Tipul asemantic şi sintactic. Tipul sintactic de cultură corespunde monarhiilor 
absolutiste, interesate de organizarea internă şi de centralizarea sistemului. El reabilitează 
activitatea practică, bunul simţ şi duc la o desemiotizare a lumii. De fapt, la o desemantizare, 
întrucât, în cazul acestui tip, valoarea unui semn depinde de sistemul din care el face parte. A 
fi înseamnă acum a face parte din ceva supraordonat: societatea, statul, patria, biserica etc. 

În acest caz, lumea nu mai are adâncime, dar are suprafaţă. Conţinutul semnelor derivă 
nu din raportul lor cu nonsemnul, ci din raporturile lor din interiorul sistemului de semne, 
singurul care organizează şi instituie semnificații. Reabilitarea funcţiei practice înseamnă de 
fapt reabilitarea funcției pe care o are în sistem semnul respectiv. Interesele practice se 
situează deasupra semnificaţiilor simbolice. 

Simbolurile sunt negate, golite de conținutul lor ideal şi umplute cu semnificații 
funcționale, instrumentale (cade importanţa icoanei sau a ritualului de la Curte). Atitudinea 
strict teoretică este depreciată, iar elemente strict imaginare, de prisos, sunt eliminate. Cultura 
suferă un proces de simplificare. Valoarea semnului nu mai este determinată de raportul său cu 
un conţinut din altă serie, ci integrarea lui în acelaşi sistem după principii bine determinate 
(ucazurile lui Petru cel Mare). În acest caz, întregul este mai preţios decât partea, iar partea nu 
este egală cu întregul, ci este insignifiantă în faţa lui. Întregul este acum suma unor fracțiuni 
organizate sintactic. Cultura este supusă acum temporalității, întrucât sistemul de semne 
înregistrează şi reține progresiv schimbările novatoare. Progresul înseamnă o creştere a 
organicităţii sistemului (stat, biserică, drept). El este sinonim cu suprimarea unităților haotice, 
cu subordonarea lor treptată la legile întregului. 

Cadrul culturii tinde acum spre principiul muzical-arhitectonic, în care accentul cade 
pe organizare, nu pe conținut, pe expresia contextuală. Este cazul barocului. Statul se 
transformă într-un Leviatant. Asistăm la complexificarea raporturilor sociale şi la 
instituționalizarea culturii. Pe câtă vreme clasicismul poetiza victoria şi subiectul eroic, 
culturile semantice (Evul Mediu, Romantismul) glorifica eroii care mor, care sunt înfrânți, 
pieirea, nu victoria, prin care îşi dobândeau faima după moarte. 


Tipul asemantic şi asintactic. Tipul asemantic şi asintactic exprimă un moment de 
criză istorică, iar tendinţa de resurecţie a naturalului faţă de cultural, deci de desemiotizare, şi 
chiar de distrugere a sintaxei, devine dominantă. În acest tip de cultură valoare au nu semnele, 
ci lucrurile reale (apă, pâine, viață, individul natural, nu cel supus convențiilor). Realitatea are 
nu ceea ce este o parte a unui sistem, ci unitatea de sine stătătoare, întregul natural. Codurile 
anterioare sunt considerate negative. Este vorba de o atitudine negativă faţă de principiul 
însuşi al semnului. Lumea semnelor este falsă, este o ficţiune, o minciună, cuvintele, ca un 
concentrat al socialului, sunt vorbe goale, expresie a ceea ce este nenatural. Prin opoziţie, 
adevărul aparține de lumea lucrurilor reale, naturale, iar semnul, care reprezintă o altă 
realitate, este de fapt o ficțiune. 

Sinceritatea este preţuită acum ca o emancipare de sub tutela convențiilor. Atitudinea 
lui Gogol exprimă această concepţie: “O înspăimântătoare împărăție de cuvinte în loc de 
fapte”. Adevărul se află în sfera extra sau presemiotică. Este epoca ce reabilitează limbajul 
natural. Semnele culturii sunt percepute ca semne convenționale, de la statutul social până la 
cuvinte. De aici şi concepţia că esența omului se poate manifesta şi în starea lui de izolare, iar 
sistemele politice pot falsifica şi altera principiile naturale. Este momentul în care apare teoria 
dreptului natural şi a contractului social. Spre deosebire de cavalerul medieval, care reprezenta 

pe cineva (rege, clasă etc.) şi acționa într-un grup restrâns (castă), Robinson Crusoe nu 
simbolizează nimic, ci doar pe sine însuşi, având orgoliul de a se izola şi de a se individualiza. 
Libertatea era echivalentă cu eliberarea de sub semn, de sub convenţii, singura suveranitate 
acceptabilă fiind suveranitatea individului. Popoarele sunt o sumă mecanică de indivizi, iar 
umanitatea este prezentă efectiv în individul izolat. 

Deşi iluminismul nu exprimă o conduită anticulturală, el este interesat să 
deconstruiască cultura anterioară, semnele anterioare. Prin ideea că real este numai omul 
singur (de fapt este ireal), iluminiştii cad în capcana aceleiaşi irealităţi. Nonsemnul spre care 
tinde iluministul este un semn de gradul al doilea. 


Tipul semantic şi sintactic. Tipul semantico-sintactic face apel la o lume unitară care 
este concomitent _semnificantă şi organizată sintactic. El coincide cu apariţia viziunilor 
istoriciste şi a hegelianismului, cu împăcarea omului cu realitatea. Lumea este acum o 
succesiune de fapte reale care au înţeles şi sunt integrate într-un ansamblu istoric. Sistemul de 
semne care dă valoare este istoria. “Să nu-mi vorbiţi de destin; istoria este destinul”, a spus 
Napoleon. 

Este vorba de reabilitarea istoriei reale, cotidiene, a universului real văzut ca un sistem 
semnificant, care îşi exprimă esenţa ideală în fenomene contingente şi întâmplătoare. Există 
doar faptele care au semnificație semantică (dezvăluie ceva din esenţa lumii) şi o semnificație 
sintactică (sunt un moment în evoluţia sistemului). Lumea este acum un text, nu un cuvânt, un 
limbaj articulat semantico-sintactic. Gândirea este interesată acum să descifreze realitatea în 
toate componentele sale. Este interesată să analizeze expresia materială, din perspectivă 
sintactică, singura care dezvăluie conținutul (organizarea socială, esența societăţii). Esenţa 
lumii este dedusă acum din descrierea structurii sale. Este epoca dominată de realism în artă. 

Aceste tipuri culturale se amestecă, iar în ultima fază asistăm la o mixtură a tipurilor de 
coduri, la o mixtură între tipul al treilea şi al patrulea. Tipurile 1 şi 3 sunt orientate spre 
nontexte, iar tipul 2 şi 4 sunt orientate spre text. 


3. ANALIZA CULTURII DIN PERSPECTIVĂ COMUNICAŢIONALĂ 


De la teoria comunicării la teoria culturii 


După cum ştim, comunicarea a fost definită adesea ca acțiunea de transmitere a unei 
informaţii (indiferent prin ce mijloace) de la un emițător la un receptor. Distincţiile dintre 
informație, semnificație, sens şi mesaj, care vizează conţinutul comunicării, sunt de 
competenţa teoriei comunicării şi nu le vom aborda decât tangențial. Transferul de informaţii 
este un proces universal ce se poate regăsi în domenii foarte variate (lumea fizică, animală, 
umană), dar comunicarea umană presupune mai mult decât un simplu transfer tehnic de 
informații. De aceea, fără a intra în disputa teoreticienilor privind sfera de manifestare a 
comunicării, ne referim doar la formele de comunicare ce sunt definitorii pentru existenţa 
umană. 

Definită într-un sens riguros, comunicarea presupune o relație practică şi simbolică, o 
interacțiune “în oglindă” a două fiinţe raționale, un emiţător şi un receptor, care, utilizând un 
sistem de semne - definit prin anumite reguli explicite sau tacite (un cod comun) - şi un mijloc 
(canal) de comunicare, reuşesc să “converseze”, adică să schimbe între ele informaţii, mesaje 
şi semnificaţii. Această acțiune comunicativă se desfăşoară totdeauna într-un context social şi 
cultural determinat. Cele două instanţe se definesc prin intenţia de a schimba mesaje şi printr-o 
capacitate specială, anume aceea de a utiliza un sistem de semne, sistem care codifică mesajele 
şi le transmite printr-un canal, astfel încât receportul le poate decodifica şi interpreta, 

înțelegând sensul pe care emițătorul vrea să-l comunice. 

În literatura de specialitate s-a impus un model standard de analiză a comunicării, 
model ce a fost consacrat prin schema lui H.D.Lasswell, dezvoltată apoi de alţi teoreticieni din 
perspectiva teoriei informaţiei, a semioticii şi a ciberneticii. În 1948, Lasswell îşi propune să 
analizeze fenomenul de comunicare pornind de la cinci întrebări fundamentale, grupate în 
următoarea formulă: “Who says what to whom in what channel with what effect?” 

1) who? (cine?); 

2) say what? (ce spune?); 

3) to whom? (cui?); 

4) under what circumstances? (în ce împrejurări?); 

5) with what effects? (cu ce efecte?). 


În acestă viziune, actul comunicării se reduce, astfel, la următoarea schemă: 


EMIŢĂTOR MESAJ MEDIUM RECEPTOR IMPACT 
cine? ce spune? prin ce mijloc? cul? cu ce efect? 


Deşi a fost criticată pentru perspectiva unidirecțională a comunicării şi reducerea ei la 
un act de transmitere, perspectivă derivată din modelul preponderent informaţional şi 
cibernetic, schema lui Lasswell, alături de cea a lui Roman Jakobson privind funcțiile 
comunicarii lingvistice, a reprezentat baza pentru cercetările şi dezvoltările ulterioare asupra 
proceselor de comunicare. Ceea ce lipseşte din schema lui Lasswell este contextul social al 
comunicării, precum şi ideea că orice comunicare autentică presupune un cod comun, în sens 
sociologic şi cultural. Noile viziuni asupra comunicării (pe care le-am prezentat în primul 
capitol) subliniază ideea că nu putem reduce comunicarea la un act mecanic de transmitere a 
informațiilor între indivizi consideraţi în mod singural şi atomar fie în ipostaza de sursă, fie în 
cea de destinatari ai comunicării. Comunicarea înseamnă o acțiune socială, un act 
fundamental al ființei umane, ce implică întregul comportament al omului, nu doar limbajul, 
un act ce influențează comportamentul celorlalți, o interacțiune vie între actorii care 
participă, într-un context determinat, la construirea semnificației pe care o acordă realității şi 
propriilor acţiuni, la definirea situației existenţiale în care se află, a orizontului de viaţă şi a 
perspectivelor în care îşi proiectează destinul. 

În acest înţeles, comunicarea este privită ca o componentă definitorie, structurală, a 
existenţei umane şi a culturii. Aşadar, comunicarea este actul cultural primar, ce presupune un 
schimb interactiv de masaje între indivizi, grupuri, societăți, culturi. Ea face posibilă 
continuitatea şi coeziunea vieţii sociale, fiind un tip de acţiune socială. În lumea 
contemporană, circulația informaţiei este decisivă şi a devenit o necesitate vitală pentru 
societăți şi indivizi. Sistemul mediatic a fost asemănat cu sistemul nervos al societăţii. 
Informaţia este astăzi materia primă şi sursă a dezvoltării. 

Abordările teoretice recente (interacţionismului simbolic, modelul praxiologic şi 
sociologic al comunicării etc.) analizează fenomenul comunicării ca element integrat în 
substanța vieţii sociale şi culturale.” Din această perspectivă, este firesc să privim 
comunicarea în aspectele ei “relaționale”, prin care membrii unei comunități operează cu 
simboluri, limbaje şi mesaje care le permit să interacționeze practic şi să acorde semnificaţii 
congruente unor valori, norme şi reguli. Pornind de la acestea, ei interpretează lumea, se 
raportează la ea şi se raportează unii la alţii, organizându-şi mediul de viață. Orice 
componentă activă din spațiul societății (individ, grup social, instituţie etc.) poate fi definită şi 
din perspectiva competenţei sale comuncaționale. Procesele de comunicare au dobândit o 

importanţă vitală, iar instituțiile atât de influente ale comunicării produc astăzi diverse 
“versiuni” ale realității, “lecturi” diferite ale lumii şi ale evenimentelor, imagini şi reprezentări 
care alcătuiesc o realitate distinctă, un mediu secund în care suntem situaţi şi de care nu putem 
face abstracție nici în actele noastre cotidiene. 

Funcţiile comunicării sunt multiple: pe lângă funcția de informare şi de socializare a 
valorilor, comunicarea asigură țesutul vieţii sociale, formarea motivaţiilor şi aspirațiilor, 
facilitează dialogul şi dezbaterea socială, avînd o intrinsecă funcție educativă, de învăţare 
socială, de promovare a culturii şi de formare a opiniei publice, precum şi funcția de 
divertisment şi de asigurare a unor activităţi recreative. În concluzie, comunicarea este 
principalul instrument de integrare a individului în societate şi de modelare a culturii sale. 


“Mijlocul de comunicare este mesajul” 


Marshall McLuhan (1911-1980) este teoreticianul care a provocat, prin şocul produs 
inițial de ideile sale, una dintre cele mai radicale schimbări în gânrirea veacului XX şi în 
metodologiile de analiză a diverselor segmente ale culturii. Teoreticianul canadian şi-a 
câştigat o faimă internațională în anii ‘60 şi *70 datorită studiilor sale referitoare la efectele 
exercitate de mass-media asupra gândirii şi a comportamentului social. Tezele sale şocante 
privind modul în care mijloacele de comunicare influențează structura percepției şi a gândirii 
umane au fost formulate iniţial în lucrarea „Galaxia Gutenberg”, din 1962, iar ulterior au fost 
dezvoltate în lucrările “Understanding Media: The Extension of Man” (1964) şi “The Media Is 
the Message” (1967). 

În dezacord cu o întreagă tradiţie a raționalismului european, dominat de o viziune 
logocentrică, el a impus o abordare a culturii dintr-o perspectivă comunicaţională, acordând 
mijloacelor de comunicare un rol fundamental în existenţa umană şi în evoluția societăților. 
Ideile sale, formulate în urmă cu 40 de ani, sunt considerate şi azi un sistem de referință pentru 
teoriile privitoare la sistemul mediatic. De aceea, este foarte important să înțelegem corect teze 
şi demonstrațiile sale, înainte de a le aprecia şi critica. McLuhan a fost interesat să determnie 
specificitatea fiecărui mijloc de comunicare şi să arate influența mijloacelor de comunicare 
asupra individului, a culturii şi a societății. 

Teza centrală a lui McLuhan. Teza sa este aceea că mijloacele de comunicare 
dominante în anumite societăți au ca efect o structurare specifică a universului cultural, a 
modurilor de gândire şi a formelor de viaţă. lată cum rezumă McLuhan, într-un interviu în 
care i s-a cerut să-şi expliciteze ideile sale pardoxale, principiile care i-au condus strălucitele 
analize dedicate culturii: 

“Trebuie să vă aduceţi aminte că definiția mijloacelor [de comunicare] în concepția 
mea este largă: ea include orice tehnologie care crează extensii ale corpului şi 
simțurilor omeneşti, de la haine la computer. Doresc să subliniez încă o dată o idee 
fundamentală: societățile au fost întotdeauna modelate mai degrabă de natura 
mijloacelor de comunicare între oameni decât de conținutul comunicării Ma 

Simplu spus, este important nu numai “ce” anume transmitem, ci şi prin ce “mijloc” de 
comunicare transmitem un mesaj. Astfel, McLuhan este cel care a descoperit şi impus în 
ştiinţele sociale şi umane o idee nouă, anume că mijloacele de comunicare, prin chiar natura 
lor, influențează în chip decisiv viziunea oamenilor asupra lumii, percepția, gândirea şi 
organizarea societăţii. Această idee a fost sintetizată de McLuhan în formula „the medium is 
the message” (“mijlocul de comunicare este mesajul”). Într-o formulare maximalistă, teza lui 
McLuhan ne spune că influența formei de comunicare este mai importantă decât influența 

conţinutului comunicării. Ca sî înțelegem această teză, ce a stârnit numeroase interpretări şi 
controverse, este necesar să reconstituim presupoziţiile de la care porneşte şi să refacem într-o 
structură logică “paşii” demonstraţiei sale. Voi încerca să explic schema raționamentului său, 
pornind de la principiile pe care le invocă şi de la interpretările pe care le dă unor evenimente 
şi schimbări culturale cunoscute. 

Mesajul distinct al formei de comunicare. În concepţia noastră comună, mesajul este 
un “conţinut” informaţional ce este transmis printr-un canal (mediu) de comunicare, fără ca 
acest canal să influenţeze conţinutul informațional transmis. Ne imaginăm canalul de 
comunicare ca un simplu “vehicul” ce transportă un conţinut oarecare, precum un vagonet ce 
preia un minereu şi îl descarcă la o destinaţie oarecare. Această reprezentare este falsă, ne 
spune McLuhan, întrucât şi mijlocul de comunicare înfluențează receptorul, nu numai 
conținutul transmis. La fel precum mijloacele de tranasport utilizate de o societate (car, vapor, 
cale ferată, avion) înfluențează organizarea muncii, relațiile dintre oameni, deci societatea, 
indiferent ce “încărcătură” este transportată prin aceste mijloace. 

McLuhan susţine că mijlocul de comunicare folosit produce efecte secundare ce se 
adaugă la efectele pe care le produce conţinutul explicit al mesajului. Aceste efecte secundare 
- ce se produc în mod inconştient, efecte pe care nici teoreticienii nu le-au sesizat - sunt 
adeseori mai importante decât conținutul mesajelor. “Forma” de comunicare influenţează 
receptorul într-o măsură mai mare decât “conținutul” ce se transmite prin această formă. După 
cum explică Paul Levinoson, un discipol şi continuator al ideilor lui McLuhan, “privitul la 
televizor are o influență mult mai semnificativă asupra vieților noastre decât emisiunea 
concretă sau conţinutul programului la care ne uităm” 20 

Sensul raţional al tezei paradoxale că “mediul este mesajul” constă în faptul că 
mijlocul de comunicare produce efecte secundare alături de conţinutul explicit al mesajul, 
efecte care sunt adeseori mai importante decât conţinutul mesajelor. 

“Dar oamenii, în majoritate, de la şoferii de camion la aristocrații rafinați, sunt încă 
fericiți în ignoranța lor cu privire la efectul mijloacelor de comunicare; nu 
conştientizează că, datorită efectelor atotcuprinzătoare ale mass-media, asupra omului, 
mijlocul însuşi este mesajul, nu conţinutul, nu înțeleg că mijlocul este şi masajul — că, 
trecând peste jocul de cuvuinte, literalmente bruschează, şi impregnează, şi modelează, 


: zana Și : „>> 202 
şi transformă orice raport între simțuri ”. 


Deci, influența exercitată de media asupra individului este de natură inconştientă. 
Sistemul noilor mijloace cuprinde “telegraful, radioul, filmele, telefonul, computerul şi 
televiziunea”; toate aceste mijloace, precum şi altele derivate din ele, “au amplificat sau 
exteriorizat întregul sistem nervos central, tranformând astfel toate aspectele existenţei 


noastre sociale şi psihice” 205 

Structura aparatului senzorial uman. Cum se explică această influență distinctă a 
“mijlocului” de comunicare? Autorul introduce aici o serie de presupoziţii de natură 
psihologică, referitoare la componentele sensibilităţii umane şi la interacţiunea dintre aceste 
componente. McLuhan consideră că tehnologiile create de om sunt prelungiri şi extensii ale 
simţurilor umane. Condiţia ideală a omului este aceea în care toate simţurile sale sunt active şi 
se află în armonie. Condiţia reală (adică istorică) a omului este însă aceea în care un anumit 
dispozitiv senzorial (auzul, văzul), modelat prin tradiție şi educație, dobâneşte un rol 
predominant în raport cu alte forme de comunicare. Când un mijloc de comunicare devine 

preponderent se produce un dezechilibru în structura sensibilităţii umane. Aşa s-a întâmplat 
cu vorbirea, cu scrisul şi cu audovizualul. 

Efectele preponderenţei unui miljoc de comunicare (oral, tipărit, electronic) s-au 
datorat nu conținutului transmis, ci mediului de comunicare utilizat ca atare. Mijlocul de 
comunicare exercită prin el însuşi o influență formativă asupra subiectului receptor, 
modelându-i deprinderile perceptive şi structura spirituală, indiferent de conţinutul comunicat. 

Distincția dintre mijloace reci şi calde. Faimoasa distincţie a lui McLuhan dintre 
mijloacele de comunicare „fierbinți” şi „reci” se referă la efectele senzoriale diferite ale 
mijloacelor în funcţie de definiţia lor înaltă sau joasă. 


e Mijloacele „fierbinți/calde” (radioul, fotografia, cinematograful, alfabetul fonetic, tiparul) 
sunt mai încărcate de informație şi permit o implicare mai scăzută a utilizatorului; 


e mijloacele „reci” (telefonul, desenele animate, televiziunea) sunt mai lipsite de informaţie, 
permițând o mai mare participare senzorială a utilizatorului. 

Un mijloc fierbinte este acela care extinde un singur simţ, dându-i o „definiție înaltă”. 
Definiţia înaltă caracterizează starea în care eşti bine alimentat cu date. Aceste mesaje 
„complete” fac apel mai mult la abstracție decât la imaginație şi determină o detaşare 
rațională. O fotografie posedă, vizual vorbind, o definiţie înaltă. Un desen animat are definiție 
Joasă, pentru că oferă extrem de puțină informaţie vizuală. 

Telefonul e un mijloc rece/cu definiţie scăzută, deoarece urechii i se pune la dispoziţie 
o cantitate mică de informație. Vorbirea e şi ea un mijloc rece, pentru că se oferă foarte puţin, 
fiind nevoie ca restul să-l completeze cel care ascultă. Mediile reci, adaptate concretului şi 
spontaneităţii, angajează puternic interlocutorii şi deci participarea lor activă. Mijloacele 
fierbinţi, în schimb, pretind o participare scăzută din partea receptorilor. 


Noile mijloace de comunicare modifică structura culturii 


McLuhan acordă mijloacelor de comunicare un rol fundamental în existenţa umană şi 
în evoluţia societăţilor. Teza sa e aceea că mijloacele de comunicare dominante în anumite 
societăţi au ca efect o structurare specifică a universului cultural, a modurilor de gândire 
şi a formelor de viaţă. McLuhan a susținut că efectul moajor al noilor tehnologii 
informaţionale şi comunicaţionale este acela de retribalizare a modului de viaţă, a structurii 
conştiinţei individuale şi sociale. Milioanele de oameni aşezaţi în jurul televizorului, în stil 
CNN, absorbind echivalentul modern al învățăturii şamanice de la sursa autorizată, sunt o 
realitate foarte asemănătoare cu vechile relaţii tribale de instrucție şi control. 

Trei ere comunicaţionale şi culturale în istoria omenirii. Periodizarea istoriei 
umane are drept criteriu de bază, în viziunea lui, predominanţa unui medium, iar înlocuirea 
dominanţei unui medium cu a altuia nou duce la transformarea societății. Din punctul de 
vedere al miljoacelor de comunicare predominante, umanitatea ar fi parcurs trei stadii 
importante: 


e Primul este determinat de comunicarea orală şi produce o cultură sincretică, specifică 
societăților tradiționale. Cultura  oralității imprima o configurație specifică 
interdependențţelor dintre dintre oameni: primitivul trăia prin lumea magică a cuvântului 
oral, prin puterea acestuia de a creea un univers sonor încărcat de semnificaţii. Este o 
cultură a “spaţiului acustic”, simţul solicitat preponderent fiind auzul. 


e Al doilea stadiu aparține culturii scrise, societăților alfabetizate; apariția tiparului în 
secolul XV a modificat radical structura societăţii, modurile de gândire şi de percepție, 
producând autonomizarea valorilor, gândirea raționalistă şi individualismul în plan social. 
Scrisul şi apoi tiparul au favorizat procesele de abstractizare mentală, dar şi cele de 
separare şi de individualizare socială. Simţul solicitat acum preponderet este văzul. 

e  Altreilea stadiu este caracterizat prin apariţia mijloacelor electronice de comunicare, care 
produc o civilizaţie a imaginii, în care domină audiovizualul. Este cultura contemporană ce 
resolidarizează valorile, spațiile sociale, indivizii şi grupurile sociale, producând aşa 
numitul „sat global”. Mijlocul de comunicare fundamental al erei electronice este 
televiziunea. Tehnologiile comunicării electronice solicită mai multe simţuri. 

Omenirea ar fi parcurs trei faze: comunităţile tradiţionale în care predomină 
comunmicarea orală, societățile moderne în care predomină scrisul şi societățile contemporane 
în care predomină comunicarea audiovizuală, ce ar avea ca efect o retribalizare a omenirii, 
apariţia unui „sat global”, în care toţi indivizii se află potenţial conectaţi la aceste mijloace de 
comunicare. 

McLuhan (care a murit în ultima zi din anul 1980) nu a avut şansa de a asista la 
extinderea în masă a calculatoarelor personale şi a Internetului, dar prin tezele sale a anticipat 
efectele comunicării online, subliniind similitudinea acestora cu procesele de comunicare 
verbală din cultura oralității. 

Satul global — ”o lume simultană”, “o lume în mozaic”. În consecință, spune 
McLuhan, am asista la o retribalizare a omenirii, la o transformare totală a culturii, a valorilor 
şi a atitudinilor, trecând de la cultura atomizată, individualistă, fragmentată şi specializată din 
era scrisului şi a maşinismului, în era mijloacelor electronice, care unifică şi integrează 
valorile şi atitudinile într-o reţea de legături reciproce între indivizi, dezvoltând o “conştiinţă 
sinestezică” integrală. 

“Momentul individualismului, al izolării, al cunoaşterii fragmentate sau «aplicate», 

al «punctelor de vedere» şi al scopurilor specializate cedează locul conştiinţei generale 
a unei lumi în mozaic, în care spaţiul şi timpul sunt covârşite de televiziune, avioane cu 


reacţie şi computere — o lume simultană, unde domneşte «totul-deodată», unde totul 

intră în rezonanță cu totul, ca într-un câmp electric absolut”. 


Cultura media şi “satul global” 


Trecerea de la cultura oralităţii la cultura bazată pe scris a anternat o schimbare 
fundamentală. McLuhan consideră că piesele lui Sakespeare ilustrează tranziţia de la cultura 
tradițională (orală), bazată pe auz, la cultura modernă, bazată pe scriere. McLuhan 
interpretează piesa “Regele Lear” ca o metaforă a tranziţiei spre modernitate. Modernitatea 
înseamnă fragmentare, alfabetizare, individualizare şi specializare. Cultura oralităţii a 
supralicitat auzul, cultura scrisă a supralicitat văzul. 

Cultura contemporană se bazează pe imaginea audiovizuală şi pe interferența 
dinamică a tuturor mijloacelor de comunicare, care se conţin unele pe altele. Filmul cuprinde 
comunicarea verbală, cea scrisă şi cea prin imagine, find o sinteză între comportamentul 
actorilor, imagine, muzică, scenografie, costume etc. Imaginea televizuală integrează, la 
rândul ei, celelalte forme de comunicare şi de expresie, după cum Internetul, cu noile sale 
performanţe şi utilizării, cu realitatea virtuală pe care o face posibilă, operează o integrare la 
altă scară. Noile teorii asupra comunicării, în prelungirea tezelor lui Marshall McLuhan, aduc 
o perspectivă originală în evaluarea efectelor comunicării: aceste efecte nu mai sunt doar o 
funcție a conţinuturilor şi a mesajelor, ci şi a structurii şi a tehnicilor specifice fiecărui canal 
de comunicare. Mass-media nu sunt doar instrumente, canale de transmitere a informației, ci 
miljoace reprezentând ele însele mesajul şi care, prin natura şi specificul tehnologiei lor şi al 
modului de percepţie pe care îl solicită, înfluențează modul de receptare a mesajului şi efectele 
globale ale comunicării. 


264. 

În satul global al comunicării generalizate, există posibilitatea ca toţi să comunice cu 
toți, servindu-se de noile tehnologii de comunicare. Noile media modifică felul în care 
individul percepe lumea, ele modelează sensibilitatea şi gândirea oamenilor. Deci ele produc 
treptat o nouă viziune aspura lumii şi un nou tip de cultură, cultura media. Ideea că noile 
mijloace de comunicare produc un alt tip de cultură a fost confirmată de . Limbajul, vorbirea, 
gândirea, tiparul, cărţile se văd acum supuse unei presiuni din partea mijloacelor electronice, 
mijloace care reorganizează aparatul senzorial al omului, dar şi modurile de reprezentare şi 
atitudinile față de lume. 

Percepția şi imaginea noastră asupra realităţii depind hotărâtor de mijlocul de 
comunicare predominant pe care o societate îl foloseşte. Mijlocul de comunicare utilizat (oral, 
scris, audiovizual) determină o amune structură a informaţiei şi a cunoaşterii. Fiecare mijloc 
de comunicare privilegiază un anumit simţ, o anumită formă de percepţie şi favorizează un 
anumit mod de a acumula experiență. Folosirea unui mijloc de comunicare produce anumite 
transformări în structura percepției, transformări care se petrec în structura reprezentării şi în 
configurația mentală de conţinutul transmis. lată ce înseamnă paradoxul „mijlocul de 
informare este mesajul”. 

Consecințele sociale ale fiecărui mijloc rezultă din noua configuraţie a vieţii noastre 
creată de fiecare nouă tehnologie. Noile tehnologii ale informaţiei creează o profunzime a 
implicării în muncă şi un grad de asociere umană pe care tehnologia mecanică de până acum le 
distrusese. Din punctul de vedere al modurilor în care maşina modifica relaţiile noastre 
reciproce, relaţiile cu noi înşine şi cu lumea, este mai puţin important ce anume produceau 
acestea, cât raporturile de comunicare şi de interacțiune socială pe care le generează civilizația 
de tip industrial. Restructarea muncii şi a asocierii oamenilor a fost modelată până acum de 
tehnica fragmentării, ce reprezintă esența tehnologiei maşinilor. Esenţa noilor tehnologii 
electronice de codificare a informației şi de comunicare generează efecte care se află la polul 
opus. Ele produc efecte profund integratoare şi descentralizatoare, în aceeaşi măsură în care 
maşinile au avut un rol de fragmentare şi, complementar, de centralizare a spațiilor sociale şi 
publice. 

Dacă luam ca exemplu lumina electrică — în ipostaza de medium — observăm că ea este 
independentă de conţinutul obiectelor pe care le luminează. La fel, ea este independentă de 
activităţile de comunicare pe care le mijloceşte: o reclamă, un meci, o conferință de presă. 
Lumina electrică este informaţie pură, un mediu fără mesaj, cu excepţia cazului în care e 
folosită pentru a comunica un anunţ textual sau un nume. Acest fapt, caracteristic tuturor 
mijloacelor, înseamnă că, în realitate, „conținutul ” oricărui mijloc este întotdeauna un alt 
mijloc. Conţinutul scrierii este vorbirea, cuvântul scris e conţinutul tiparului, iar tiparul e 
conținutul telegrafului. Conţinutul vorbirii e procesul concret al gândirii. „Mesajul” oricărui 
mijloc, al oricărei tehnologii, presupune o schimbare de scară sau ritm, ori introducerea unei 
structuri noi în viața omului. Conţinutul şi „cel care conține” nu pot fi separate. Calea ferată 
nu a introdus mişcarea, transportul, roata sau drumul în societatea umană, dar a accelerat şi a 
amplificat scara la care se desfăşurau anterior funcțiunile omeneşti, creând un tip cu totul nou 
de oraşe, tipuri noi de muncă şi de distracţii. Aceasta s-a întâmplat indiferent dacă o anume 
cale ferată funcționa la tropice sau în ținutul nordic, şi independent de marfa sau conţinutul 
mijlocului „cale ferată”. Avionul, accelerând viteza transportului, tinde să dizolve forma 
specifică a oraşului creat de calea ferată şi, totodată, politica şi forma de asociere, independent 
de scpoul pentru care este el utilizat. 

Mijlocul modelează şi controlează dimensiunea, precum şi forma asocierii, a acțiunii 
umane. Conţinutul sau utilizătile unor asemenea mijloace sunt tot atât de diverse pe cât de 
ineficiente în influențarea formei asocierii umane. „Conţinutul” oricărui mijloc ne orbeşte 
mereu, împiedicându-ne să vedem caracterul lui. Astfel, trăim în anvelopa culturii media fără 


160 


să-i “vedem” caracteristicile şi limitele, precum peştii în apă. De aceea, McLuhan aprecia că 
lumea şi cultura media în care trăim scufundaţi reprezintă un “mediu invizibil” pentru noi. 


4. MASS-MEDIA ŞI NOUA REALITATE CULTURALĂ 


Efecte culturale în cascadă 


Problema comunicațiilor de masă a readus în discuţie sensul culturii, valoarea şi 
condiţia ei. Difuzarea socială a valorilor şi democratizarea accesului la informaţie nu au fost 
dublate de utilizarea potențialului lor educativ. Extinderea sistemului mass-media a adus cu 
sine probleme noi precum violenţa simbolică, problema manipulării indivizilor prin mesajele 
mediatice, problema educației culturale pusă în alți termeni decât cei tradiționali. Mulţi 
teoreticieni consideră că subordonarea sistemului mediatic față de interesele comerciale a ratat 
şansa de a folosi acest sistem în scopuri educative. Solicitările mediului social asupra 
indivizilor sunt tot mai diversificate, astfel încât şi răspunsurile lor trebuie să fie diversificate, 
creatoare, anticipative. 

Cel puțin câteva aspecte şi trăsături noi s-au impus ca urmare a revoluţiei ştiințifico- 
tehnice şi a noilor forme de comunicare: 

e s-a perfecționat şi s-a multiplicat infrastructura tehnologică a comunicării sociale; 

e a apărut un public de dimensiuni fără precedent, care are necesităţi culturale noi, 
stimulate de mesajele mediatice, astfel că cererea modelează oferta culturală; 

e s-a schimbat condiţia socială a culturii şi a artei, comunicarea de masă a făcut din cultură 
realmente un bun social, acesta fiind aspectul pozitiv. 

e Între operă şi receptor se interpun acum numeroase verigi intermediare, medium-uri, 


creându-se o realitate mediatică, secundă, un univers al imaginii care dulează universul 


primar al vieţii, se întrepătrunde cu aceasta de fapt, până la indistincţie. S-a observat că 
înlocuitorii tehnici (afiş, disc, casetă, reproducere, tv, radio etc.) constituie o lume 


independentă față de operele pe care le mijlocesc sau de la care au emanat. Apare astfel 
o ontologie a semnelor, o realitate diferită de realitatea primară. 

e În aceste condiţii, experienţa directă a artei este înlocuită cu experiența mediată. Arta 
este coborâtă în planul direct al realului, în cetate, este amestecată cu obiectele de 
consum. Întreaga cultură este acum mijlocită de tehnică, astfel încât Rene Berger a 
vorbit de tehnocultură şi de o cultură amalgam. 

e în aceste condiţii se anulează ruptura dintre cultura de elită şi cultura de masă, dar 
rămâne distincția dintre cultura specializată şi cultura de masă. 

Dezvoltarea noilor mijloace de comunicare a modificat fundamental cultura 
contemporană. Potrivit lui Pierre Bourdieu, asistăm la trecerea rapidă a operelor din cercul 
restrâns al specialiştilor culturii în cel larg al conumatorilor, al maselor, în societatea de 
masă.205 El face o distincție între câmpul restrâns al culturii (intelectuali, instituţii, creatori, 
grupuri de elită etc.) şi câmpul larg al culturii, care este alcătuit din ansamblul receptorilor 
nespecializați. Sistemul mediatic conferă putere culturală şi politică societăţilor avansate care 
au posibilitatea de a controla fluxul comunicaţional şi mesajele difuzate pe mapamond. 


265 -. . E Loara : , E, dă i : SI 
Pierre Bourdieu, Rațiuni practice. O teorie a acţiunii, Bucureşti, Editura Meridiane, 1999. 

Sensuri ale noţiunii de cultură de masă 


Sub impactul noilor mijloace de comunicare, universul culturii s-a schimbat radical. 
Au apărut arta de masă, cultura de masă, marele public, toate fiind expresii contemporane ale 
acestei situaţii. 

Cultura de masă a devenit o realitate nouă în societățile contemporane. Universul 
planetar este înconjurat acum de o centură densă de informaţii, mesaje, imagini, care stăpânesc 
imaginarul colectiv şi orientează percepțiile asupra realului. Edgar Morin 56 vorbeşte de 
industrializarea spiritului, de colonizarea sufletului, de o a doua industrializare prin care 
sufletul uman devine noua piaţă de desfacere a surogatelor culturale. Edgar Morin consideră 
că apariţia acestei culturi de consum este sinonimă cu tendinţa civilizaţiei contemporane de a 
cuceri “noua Africă”, adică interioritatea umană, sufletul indivizilor care devine acum noua 
piață de desfacere a produselor culturale industrializate. Absența spiritului critic şi 
manipularea dorințelor ar produce o stare de somnambulism cultural la indivizi, ei fiind dirijaţi 
într-un mod inconştient în comportamentele şi reacţiile lor. 

Cultura de masă este privită astfel într-un mod negativ ca o cultură fabricată pe cale 
industrială şi vândută negustoreşte. Ea alcătuieşte o noosferă care pluteşte la nivelul cotidian 
al vieţii. 

Edgar Morin consideră că societăţile contemporane au adus cu ele probleme de ordinul 
al treilea: a treia revoluţie industrială, puteri de ordinul trei (birocraţia, tehnica comunicării), a 
treia cultură, cultura de masă, după cea religioasă clasică şi după cultura modernă națională. 
Este cultura cu granițe fluide, care se supraadaugă culturii naționale, culturii religioase şi 
culturii umaniste clasice şi intră în concurență cu ele. Cultura de masă ar avea trei 
caracteristici fundamentale: 

e este produsă pe cale industrială, 

e este difuzată prin mass-media 

e şi se adresează masei, adică unui conglomerat de indivizi diferiți, unui public ce se 
extinde potenţial la totalitatea receptorilor. 

Societăţile moderne sunt astfel societăți policulturale, în care avem focare diferite de 
cultură: şcoala, biserica, statul, diferite instituţii şi uniuni de creație, precum şi mass-media şi 
lumea cotidianului. Cultura de masă dezintegrează celelalte culturi şi modelele constituite, le 
asimilează şi le pătrunde. Ea are o vocaţie cosmopolită în sensul că se poate extinde la nivel 
planetar. 

Faţă de această cultură s-a declanşat opoziția şi critica elitistă a intelectualilor. Dintr-o 
perspectivă aristocratică asupra culturii s-a spus că această cultură de masă nu este cultură, sau 
este o infracultură, o subcultură. Critica de dreapta vede în această cultură un “divertisment al 
sclavilor”, iar critica de stânga vede în ea un “opium pentru popor”, un barbituric, o 
mistificare deliberată. Astfel, alienarea prin muncă este prelungită în alienarea prin consum şi 
distracții, instrumentată de falsa cultură. 

Există aşadar o rezistenţă a intelectualilor față de cultura de masă. Intelectualii sunt 
folosiţi, ca mărunți salariați, în această industrie a culturii; dar ea nu este creaţia lor, este o co- 
producţie, având caracter industrial, comercial şi caracter de consum. În felul acesta dispare 
distanța dintre viață şi cultură. Cultura “înaltă” rămâne adeseori închisă în dogmatismul ei 
depăşit, fiind caracterizată drept snobism şi filistinism cultivat. Cultura de masă e văzută ca o 
mitologie a fericirii, având drept scop să coboare de pe piedestal cultura “înaltă” şi s-o aducă 
pe terenul realităților. Clasa intelectualilor este pusă în situaţia de a-şi anula rezistenţele 
psihologice față de această cultură, să-şi facă autocritica şi să se integreze în cultura de masă, 
să hoinărească pe marile bulevarde ale culturii de masă. Autorul consideră că acest tip de 

cultură este o încrucişare de drumuri în secolul XX. Ea a adus, prin societatea de consum, “o 
viață mai puţin supusă necesităţilor materiale, dar tot mai mult supusă fleacurilor”. 


Teorii critice asupra culturii de masă 


Şcoala de la Frankfurt, mai ales prin Adorno şi Marcuse, a dezvoltat o teorie critică 
asupra culturii de masă, asupra culturii produse şi difuzate de sistemul mediatic. Cultura de 
masă a fost apreciată uneori global ca o cultură de consum, fiind asociată cu spiritul comercial 
şi pragmatic, cu hedonismul şi căutarea plăcerilor, cu uniformizarea şi standardizarea 
modurilor de viață, ca urmare a extinderii principiilor comerciale şi asupra universului 
cultural. 

H. Marcuse a afirmat că societățile contemporane au reuşit să înfăptuiască o 
“contrarevoluție preventivă” prin această cultură de consum care are capacitatea de a 
administra dorințele şi ofertele culturale, de a stimula nevoi artificiale şi de a controla 
imaginarul colectiv, producând un consumator pasiv, împăcat cu situația sa, integrat 
sistemului, incapabil să se detaşeze critic față de realitate şi să i se opună. Sistemul mediatic ar 
fi produs astfel o societate fără opoziţie. 

Mass-media favorizează o circulație socială intensă a valorilor, dar şi o circulație 
intensă a nonvalorilor. Scufundat în acest ocean al comunicării, individul este dominat de stări 
negative, de stress, fiind suprasolicitat din punct de vedere informaţional şi agresat continuu 
de producția abundentă de imagini. 

Cultura de consum, s-a spus de atâtea ori, uniformizează indivizii şi nu le stimulează 
gândirea critică. Oferta culturală complexă solicită formarea unei conştiinţe critice pentru ca 
individul să poată selecta din această ofertă valorile autentice, să le distingă de nonvalori, 
potrivit unor criterii solide. Indivizii trebuie să-şi formeze motivații culturale puternice, 
deprinderi şi interese culturale care să-i orienteze spre valorile durabile. Pericolul este de a-l 
transforma pe individ într-un consumator pasiv, incapabil să participe la formarea 
personalităţii sale. 

Cultura de consum ar produce deci o nouă formă de dresaj uman, o stereotipizare 
periculoasă. Pe măsură ce s-au extins drepturile exterioare, în aceeaşi măsură au crescut 
constrângerile interioare, consideră exponenţii Şcolii de la Frankfurt. Exteriorizarea tot mai 
accentuată a vieții este însoțită de o pauperizare spirituală, asociată unei conduite senzorialiste, 
ce urmăreşte doar căutarea plăcerii. Ei consideră că salvarea poate veni numai de la apariția 
unei contraculturi puternice, diferită de cea oficială, de la subculturile marginale, 
periferializate astăzi. 

Cultura de masă a fost definită prin opoziția ei faţă de cultura de performanţă sau cea 
de specialitate. Teoreticienii consideră că societățile contemporane sunt societăți policulturale, 
în care coexistă diverse tipuri de culturi, subculturi regionale sau de grup, precum şi 
manifestări ce aparțin contraculturii, cultura de opoziție față de cea oficială. Cultura elitei, 
aparținând unui cerc restrâns, a fost opusă constant culturii de masă, cu o extensiune foarte 
largă. 

Cultura de masă actuală nu trebuie confundată cu fenomenele care aparțin culturii 
populare, tradiționale. Edgar Morin a definit cultura de masă ca un ansamblu de mituri, 
simboluri, limbaje, imagini şi norme ce privesc viața reală şi cea imaginară, conținuturi care 
sunt transmise prin sistemul mediatic contemporan. Ea presupune un anumit tip de producție, 
organizată după normele producției industriale, de serie, precum şi un lanţ de circuite de 
difuzare socială prin care această cultură ajunge la un public vast şi eterogen. Ea vehiculează 
un val de informaţii haotice cu structură mozaicată şi tranzitorie. Şi această cultură de masă se 
diversifică şi se fragmentează în funcție de anumite grupuri sociale şi profesionale, asigurând 
procesul simbolic de interacțiune socială. 

Cultura de masă a fost definită în termeni negativi sub raport axiologic, dintr-o 
perspectivă elitistă. În ceea ce priveşte perspectivele acestui tip de cultură, unii teoreticieni 
consideră că vom avea de-a face cu un determinism tehnologic tot mai accentuat, iar alții 
insistă asupra conținutului pe care-l au mesajele. Tot mai mulți teoreticienii acordă un rol 
privilegiat receptorului, considerând că efectele culturii de masă depind de orizontul de 
aşteptare al publicului. Receptorul competent dispune de reacţii de apărare față de oferta 
agresivă a culturii de masă. El poate alege din această ofertă un segment care corespunde 
orizontului său, refuzând alte componente. Teoriile interacționalismului simbolic consideră că 
viața socială este definită printr-un schimb continuu de mesaje între actorii sociali, mesaje 
care sunt interpretate diferit, iar comportamentul lor este determinat de aceste interpretări. 

În consecință, problema educaţiei culturale capătă o nouă dimensiune. Cultura trebuie 
să-l ajute pe individ să se adapteze la o schimbare rapidă, iar învăţământul ar trebui privit ca 
fiind adevărata “industrie grea” a societăților contemporane. Acceleraţia istoriei e şi un factor 
de selecţie, întrucât dezvoltarea capacităților de învăţare va reprezenta sursa cea mai 
importantă a dezvoltării. 

Revoluţia ştiinţifică şi tehnică, comunicațiile de masă, orientarea spre randament şi 
spre raționalitatea instrumentală au reuşit să asigure administrarea totală a societăţii şi a vieţii 
psihice a indivizilor. Astfel, susțin reprezentanţii Şcolii de la Frankfurt, sistemul se reproduce 
pe sine, reproducând cultura care-l legitimează şi care administrează dorințele subconştiente 
ale indivizilor. Capitalismul contemporan ar fi reuşit astfel performanţa de a înfăptui o 
contrarevoluţie preventivă, spune Marcuse, prin care dorința de schimbare politică este 
anesteziată. Indivizii sunt manipulați, fixaţi hipnotic de sistemul de consum, pe care nu doresc 
să-l depăşească. Cultura autentică, apreciază Marcuse, ar fi fundamental una de opoziţie, de 
refuz şi contestaţie a sistemului dominant, ceea ce nu cultura media nu poate fi. Perioada de 
glorie a acestei teorii s-a intersectat cu mişcările stângiste de la sfârşitul deceniului al 7-lea, 
perioadă în care s-a dezvoltat o contracultură faţă de cea dominantă. 

O teorie cu privire la relaţia dintre cultură şi mediul politic dezvoltă sociologul P.H.C. 
de Lauwe, care consideră că orice cultură are o dublă funcție: una de legitimare şi de 
conservare, de sprijinire a dominanţei puterii; una critică şi de schimbare, ipostază în care 
cultura se prezintă ca o cultură-acțiune. Cultura ar avea funcția de a conştientiza conflictele de 
interese şi situația grupurilor sociale în raport cu puterea. Conştientizarea acestor situaţii este 
factorul care generează aspirații, dorințe, valori şi proiecte de schimbare. Formate în 
laboratorul practic al “culturii trăite”, aceste aspirații şi proiecte se opun “codurilor 
constituite”, instituționalizate, întrucât “cultura vie constă în a repune în discuţie toate aceste 


coduri ori, cel puţin, în a le reînnoi permanent” 2 Grupurile aflate la putere sunt interesate în 
manipularea valorilor, în construirea unei imagini false a indivizilor asupra propriei lor 
situaţii, prin idealizarea unor stări şi difuzarea unor mitologii care să orienteze valoric subiecţii 
sociali. 

Prin contrast cu fenomenul de dominanță putem vorbi şi de un proces de dinamică 
culturală, ce presupune geneza unor aspirații spre schimbare la grupurile subordonate. Astfel, 
cultura ar îndeplini simultan rolul de instrument de dominație politică, dar şi cel de 
emancipare politică. Dominanţa spirituală se realizează prin intermediul unor factori 
psihosociali aflați sub presiunea mijloacelor de comunicare. 

Recunoaştem şi în acest sistem schema lui Marcuse, după care cultura afirmativă ar 
reproduce sistemul prin reproducerea valorilor sale (raționalitate, eficiență, ordine, glorificarea 
ştiinţei, tehnocrație, cultură de consum, mitologii publicitare), iar cultura de opoziţie, cultura 
ca act de creație ar fi responsabilă de furnizarea unor alternative sociale şi politice, ar fi o 
cultură “antidominantă”, o cultură “emergentă”, ca izvor al schimbării politice. 


26 : : : zs 

Realităţi culturale şi efecte politice 


Noilor mijloace electronice de comunicare au pus în relaţii de interacțiune profundă 
spațiul cultural şi cel politic. Mass-media reprezintă mecanismul care “fabrică” opinia 
publică şi imaginile asupra realității politice. Mijloacele de comunicare exercită o influență 
puternică asupra modurilor de percepție şi de gândire, asupra valorilor şi opțiunilor politice ale 
indivizilor. Sistemul mediatic - utilizând întreaga gamă de limbaje şi forme de comunicare - 
reprezintă azi “mediatorul” universal dintre componentele vieţii sociale, “interfaţa” dintre 
societate şi sfera politică, dintre cetăţean şi stat. Pe lângă mesaje, idei şi valori, care sunt 
infuzate treptat în imaginarul colectiv, sistemul mediatic determină o schimbare progresivă şi 
subterană inclusiv în modurile de înțelegere a lumii, în formarea aspirațiilor şi a criteriilor de 


evaluare a evenimentelor politice. Dar sistemul mediatic a modificat în chip radical nu numai 


structura culturii, ci şi formele de manifestare ale politicului. Intr-un context social în care 
comunicarea a devenit un fapt omniprezent, indivizii sunt “amețiți” de diversitatea 


informațiilor şi a mesajelor pe care le recepționează. “Bombardamentul comunicațional” la 
care este supus receptorul mediu (un om cu nevoi şi aspirații de nivel mediu) provoacă derută 
şi confuzie în sistemul său de apreciere a valorilor. Reperele culturale tradiționale nu mai 
funcționează, iar cele actuale sunt intens politizate. 

Receptorul care a ajuns dependent de “meniul” cultural standard oferit de sistemul 
mediatic solicită el însuți un repertoriu standardizat şi pentru mesajele politice, devenind astfel 
un complice al versiunilor maniheiste şi simpliste care i se oferă asupra evenimentelor 
politice, un stimulator al mesajelor propagandistice. Disoluţia grupurilor sociale primare, cum 
ar fi familia, determină ca relaţia dintre mass-media şi individ să fie una directă, iar creşterea 
standardului de viață asigură disponibilitatea indivizilor, eliberaţi de nevoi presante, pentru 
receptarea producției de iluzii şi a miturilor politice. De aceea, unii teoreticieni consideră că 
întreaga cultură de masă reprezintă un stoc de mituri şi de ideologii care trăiesc prin mass- 
media. 

Reprezentările politice ale indivizilor sunt mijlocite şi filtrate de codul lor cultural, de 
patrimoniul informațional şi de setul de valori la care aderă în plan existențial, practic. 
Componenta politică şi geopolitică ocupă o porţiune semnificativă din repertoriul mesajelor pe 
care le asimilează receptorul, deşi el nu este decât arareori conştient de sensul acestor mesaje, 
care 1 se oferă ambalate în forme care îşi disimulează conţinutul. 

Apariţia culturii de masă a fost interpretată şi ea prin grila sociologiei politice. 
Semnificaţia politică a noii realități culturale a fost descifrată de reprezentanţii Şcolii de la 
Frankfurt, în special de Theodor Adorno şi Herbert Marcuse, care au elaborat ceea ce s-a 
numit “teoria critică” a societății de consum. Ei au pornit de la ideea că sistemul mediatic, care 
a devenit o realitate dominantă în a doua jumătate a secolului XX, produce o degradare a 
culturii şi a valorilor, odată ce acestea intră sub dominaţia logicii mercantile. Cultura de masă 
este o “co-producţie” ce angaja cultura şi politica, cultura şi economia. Sistemul mediatic este 
simbolul noului tip de producție, cumulând producători cu interese economice determinate, 
artişti şi intelectuali angajaţi să producă mesaje anumite şi distribuitori tehnici ai mesajelor. 

După opinia lui Adorno şi Marcuse, industria culturală de masă propune o “barbarie 
stilizată” prin care se realizează o represiune simbolică (violenţă simbolică), având ca efect 
producerea “omului unidimensional” şi a unei societăţi total administrată, “fără opozitie”. S 
Din perspectiva lor, cultura de masă desemnează ansamblul comportamentelor, miturilor, 
ideilor şi reprezentărilor produse şi difuzate printr-o tehnică industrială, tehnică ce a făcut 

posibilă şi expansiunea mijloacelor de comunicare în masă. Ei asociază acest tip de cultură cu 
ascensiunea claselor medii pe scena istoriei, cu accesul acestora la universul valorilor 
culturale, fapt care determină apariţia unei “culturi de mijloc” şi disoluția culturilor de elită. 

Efectul acestei culturi constă în uniformizarea modurilor de gândire şi a 
comportamentelor, dispariţia spiritului critic şi erodarea personalităţii omului. În acest tip de 
cultură predomină divertismentul, care îl menține pe individ în afara problemelor grave ale 
societăţii. Este o “cultură afirmativă”, spune Marcuse, o cultură perfect integrată sistemului, 
fără vocaţie critică. Aceste societăți, ca dispun de un sistem tehnologic care “produce” 
realitatea, şi de un sistem mediatic performant, sunt societăți integrate şi pasive, capabile să 
integreze şi grupurile şi culturile contestatare. De aici Marcuse trage concluzia că sunt 
societăți profund “iraționale”, care anulează forța critică a culturii prin încorporarea 
elementelor culturale în chiar realitatea tehnologică. 


“În ambianța tehnologiei, cultura, politica şi economia se contopesc treptat într-un 

sistem omniprezent care înglobează sau respinge toate alternativele”. 

Formele de creaţie culturală şi-au pierdut distanţa critică față de realitatea socială, ele 
sunt “integrate” în “raționalitatea” sistemului, care funcționează după logica profitului şi a 
pieţei. Întrucât în aceste societăţi “raționalitatea tehnologică a devenit raționalitate politică”, 
ele au reuşit să pună în mişcare “un sistem de dominație” al cărui mecanism esenţial constă în 
“aplanarea antagonismului dintre cultura şi realitatea socială, prin eliminarea elementelor 
opoziționale, străine şi transcendente din cultura superioară” 279 Astfel, mass-media 
reprezintă instrumentul unei colosale manipulări sociale, ce poate “administra” chiar zonele 
inconştientului, ale imaginarului social. 

“Atunci cînd mijloacele de informare în masă amestecă în mod armonios, şi adesea 
insesizabil, arta, politica, religia şi filosofia cu reclame comerciale, ele aduc aceste 
domenii ale culturii la acelaşi numitor, adică la forma de marfă. Pe clapele sufletului se 
cântă melodia artei de a vinde. Valoarea de schimb contează, nu valoarea de adevăr. Pe 
ea se axează raționalitatea statu quo-ului, iar orice altă raţiionalitate îi este 
subordonată "7! 

Amestecul tuturor valorilor în “bulionul” culturii de consum anulează distincția dintre 
valoare şi nonvaloare, dintre cultură şi economie, dintre arta autentică şi producțiile 
comerciale. Producţia de iluzii pe scară industrială generează dorinţe artificiale, care se cer 
din nou satisfăcute, astfel încât oferta îşi produce cererea, şi invers. Mass-media reprezintă 
instrumentul unei culturi a mediocrităţii, care presupune o producţie de serie pentru o cerere 
de masă, fiind supusă legilor pieţei, orientată de valori comerciale, având un efect 
tranchilizant, asemeni unui narcotic social. Marcuse consideră că şansa unei culturi 
contestatare ar aparține grupurilor marginale, celor neintegrați, care mai pot dezvolta o cultură 
critică faţă de sistem. 

Marcuse a elaborat şi o teorie estetică prin care investeşte arta cu capacitatea de a 
depăşi realul prin “forma estetică” a ei, oferind imaginea altei realităţi, alternative. De aceea, 
el va face elogiul artei contestatare, a artei de ruptură, o “artă a refuzului” ce reuşeşte să 
depăşească realul, propunând utopii şi proiecte de schimbare. În aceste condiţii, educaţia 
culturală are un sens profilactic, fiind menită să-l ajute pe individ să se orienteze în haosul 
mesajelor mediatice, să-şi formeze o subiectivitate critică. 

Dintr-o altă perspectivă, Mircea Eliade”? a pus în evidență modul în care sistemul 
mediatic vehiculează o serie de mituri, în forme profane şi degradate, pentru a orienta 
structurile imaginarului colectiv şi a obține efecte politice în forme insesizabile. Colectivităţile 
umane se comportă şi astăzi mitic, sub fascinația pe care o exercită mass-media. Producțiile 
culturii de masă cultivă adeseori personaje extraordinare de tipul superman-ului, care reuşeşte 
mereu, fiind vorba de o satisfacere nostalgică şi secretă a omului mediocru, mărginit în 
existenţa sa, care speră să devină excepțional într-o zi, identificându-se în planul imaginaţiei 
cu aceste personaje care îndeplinesc o funcție compensatorie faţă de existenţa sa. Astfel, 
romanele şi filmele polițiste sunt construite pe structura mitică a opoziției dintre bine şi rău, 
dintre erou şi demon, schemă care permite mitizarea personajelor şi proiecția receptorului în 
drama reprezentată. De asemenea, transformarea vieții politice în spectacol mediatic 
îndeplineşte aceeaşi funcţie de mitizare a personalităților, a vedetelor. În aceeaşi serie se 
înscrie şi cultul obiectelor, al automobilismului, obiecte față de care adeseori omul are un soi 
de adoraţie de tip religios. 

Funcția literaturii în societățile contemporane se aseamănă cu cea a mitologiei, 
răspunzând nevoilor omului de a ieşi din timpul personal şi istoric şi de a se cufunda într-un 
timp imaginar, mitic. Efectul hipnotic pe care-l obțin unele producții de consum se sprijină pe 
fascinația poveștii, care exprimă nevoia fundamentală a sufletului uman de “ieşire din timp”, 
din timpul profan, de suspendare a actualității prin actul lecturii sau prin cel al receptării 
acestor producții. Funcţia literaturii devine astfel aceea de a recupera un timp pierdut, timpul 
mitic. Romanul şi filmul au luat, în societăţile contemporane, locul mitului, având o funcție 
terapeutică în raport cu existența cotidiană. Funcțiile gândirii mitice sunt constitutive ființei 
umane, şi multe întruchipări ale culturii de masă îndeplinesc aceste funcţii. 

Marile ideologii pot fi şi ele interpretate drept mituri elaborate în orizontul gândirii 
moderne, arată Eliade. De exemplu, prestigiul originii a funcționat în cazul Reformei lui 
Luther, care a propus o întoarcere la sursa primară a creştinismului, precum şi în cazul 
Revoluției Franceze, care a dorit să înceapă cronologia de la punctul 0. La fel, mitul rasist, al 
purității sângelui este prezent în numeroase ideologii moderne, după cum şi marxismul poate 
fi interpretat ca o mitologie ce proiectează vârsta de aur la sfârşitul istoriei, făcând din 
proletariat un agent metafizic al istoriei. Ideologii mesianice sunt şi cele ale liberalismului 
integral sau cele care astăzi vorbesc de “sfârşitul istoriei”, de o victorie definitivă a 
democraţiei asupra totalitarismului, abolind contradicţiile inerente ale istoriei. 


Noile forme de comunicare ca instrumente ale violenţei simbolice 


Mecanismele culturale pot fi utilizate ca instrument al violenţei simbolice — iată una 
dintre ideile cele mai frecvent întâlnite în analizele sociologice şi politologice contemporane. 
O serie de gânditori, între care trebuie menționați Nietzsche, Marx şi Max Weber, la care se 
adaugă mai recent H. Marcuse, Luis Althusser şi Pierre Bourdieu, au dezvăluit faptul că 
puterea politică foloseşte nu numai “aparate represive” directe, de constrângere fizică (poliție, 
tribunale, închisori etc.), dar şi un imens dispozitiv de “aparate ideologice” (biserică, şcoală, 
partide politice, ideologii, sindicate, instituţii de cultură, de informare şi de educație, 
ceremonii sociale, mituri şi simboluri etc.) pentru a obţine “acordul” populaţiei faţă de 
opţiunile şi acţiunile sale. În această viziune, cultura nu este independentă de spaţiul 
conflictelor de putere, ci este implicată profund în legitimarea unei direcții politice sau a unei 
opțiuni strategice a societății. Această “angajare” poate fi una manifestă sau disimulată, 

explicită sau implicită, în funcţie de atitudinea pe care o iau agenţii ei constitutivi (creatori, 
instituţii, specialişti etc.). 

Multe teorii contemporane susțin că regimurile politice actuale au înlocuit violența 
fizică directă cu violența simbolică, acțiune ce constă, în ultima instanță, în manipularea 
conştiințelor. Pierre Bourdieu a propus o explicaţie amplă a acestui fapt, elaborând în termeni 
mai riguroşi conceptul de violență simbolică. Agenţii sociali luptă pentru controlul câmpului 
social, la diverite niveluri, dar ei îşi convertesc în această competiţie diferitele forme de capital 
pe care le deţin (fizic, economic, social sau politic) în capital simbolic, care este recunoscut ca 
valoare de către membrii societăţii. În felul acesta, raporturile sociale reale devin raporturi de 
“semnificaţie”, care se impun prin asimilarea lor neconştientizată de către agenţii sociali. 
Subiectivitatea umană este o construcție determinată şi orientată de structurile obiective 
(şcoală, biserică, instituții politice, ideologii, instituții culturale, mass-media etc.). 
Subiectivitatea încorporează valori, gusturi, practici transmise de structurile societății, mai 
ales de structurile ce controlează câmpul culturii şi al mijloacelor de difuzare a valorilor. 
Structurile mentale ale indivizilor sunt orientate astfel prin conţinuturi, scheme de percepţie şi 
de gândire, interpretări, evaluări, imagini, etichetări, sancțiuni etc. de instituțiile şi elementele 
mediului social şi cultural. Instituţiile puterii politice sunt şi cele care au controlul instituţiilor 
culturale. 

Orice putere are astfel un caracter de violență simbolică. Biserica, de ex., exercită o 
atare violență prin diferite ritualuri şi practici, printr-un corp sacerdotal ce deţine “monopolul 
manipulării legitime a mântuirii”. Puterea politică îşi obține autoritatea şi legitimitatea prin 
intermediul unor mecanisme simbolice de impunere a unor semnificaţii ale faptelor sociale, 
orientând reprezentările, credinţele şi opiniile populaţiei în funcție de interese determinate. 
Astfel, statul îşi realizează scopurile prin mijloacele de concentrare şi manipulare a tuturor 
formelor de capital (fizic, economic, politic, cultural, informațional şi simbolic). Mai ales în 
epoca actuală, puterea se bazează pe autoritatea simbolică obținută prin publicitate şi mass- 
media, pe forţa pe care o are cultura de a integra grupurile recalcitrante în sistemul dominant 
de valori. 

Interesat să elaboreze o “economie a bunurilor simbolice”, Pierre Bourdieu analizează 
raporturile dintre câmpul puterii şi câmpul culturii printr-un aparat conceptual propriu (câmp 
social, politic, cultural, habitus, situație, spaţiu de poziții, luări de poziție, distribuţia 
capitalului etc.). Ceea ce rezultă din analizele lui Bourdieu este următoarea teză: cultura, în 
toate formele ei, este integrată şi participă la modelarea acestor raporturi de forță din societate, 
întrucât ea este elementul esenţial în “definirea situației”, prin teorii şi interpretări, prin valori 
şi semnificaţii, prin codificări, simboluri şi evaluări. Violenţa simbolică este o trăsătură 
universală a raporturilor sociale şi a raporturilor de dominație, de putere. Ea s-a extins în 
societățile contemporane, fiind disimulată sub aparențe democratice (dreptul la informare, 
libertatea de expresie, ritualul alegerilor etc.). Mass-media reprezintă sistemul complex prin 
care se exercită azi violenţa simbolică. În urma analizelor sale, Bourdieu propune completarea 
definiției statului, pornind de la formula consacrată a lui Max Weber: 

“Statul este un X (de determinat) care revendică cu succes monopolul folosirii 
legitime a violenței fizice şi simbolice asupra unui teritoriu determinat şi asupra 
populației sale”.27% 

Teoriile sociologice din lumea a treia au subliniat faptul că dominația economică a 

metropolei este însoțită de dominația culturală prin intermediul sistemului mediatic, prin 
învățământ şi programe de asistenţă etc. Am asista, astfel, la un proces de aculturaţie negativă, 

care duce la anihilarea culturilor locale, la anestezia conştiinţei naționale a grupurilor sub 
presiunea mesajelor fabricate în industriile culturale ale metropolei. Distribuţia centrelor de 
putere culturală pe glob coincide în bună măsură cu distribuţia centrelor de putere economică 
şi tehnologică. Societăţile dezvoltate dispun de mecanisme prin care îşi impun sistemul de 
valori, impun centre de legitimare şi consacrare culturală controlate de instituţiile metropolei 
(vezi cazul decernării premiilor Nobel). 


Cultură clasică-cultură mozaicată 


Odată cu extinderea noilor mijloace de comunicare a apărut şi ceea ce teoreticienii au 
numit “cultură mozaicată”, un tip de cultură ce are o structură diferită față de cea clasică. 
Acest tip de cultură dizolvă algoritmul clasic al personalităţii şi produce o cultură interioară 
inconsistentă, haotică. Abraham Moles”” a definit prin termenul de cultură mozaicată noua 
structură şi configurație a valorilor în contextul comunicării generalizate de azi. Fizionomia 
acestei culturi ar fi determinată de: 

e unconglomerat haotic de informaţii şi idei, stări de spirit eterogene, 

e absenţa legăturilor stabile dintre componentele culturii, 
lipsa de ierarhie şi ordine a elementelor ce alcătuiesc tabloul cultural al individului, 
relativism valoric, lipsa de coerenţă şi de stil. 

Structura clasică a culturii era una organizată vertical, piramidal; ea pornea de la 
câteva principii mari şi se dezvolta sub forma unei pânze de păianjen, având o structură 
reticulară, ordonată. În schimb, noua structură culturală este una orizontală, mozaicată, din 
care lipseşte un tipar organizator, o structură de rezistență care să integreze credinţele, 
atitudinile, ideile şi motivațiile. Individul este năucit de avalanşa informațiilor din mediul 
cotidian, este incapabil să le ordoneze, să le stăpânească în mod critic, astfel încît ajunge să fie 
caracterizat de un enciclopedism superficial. Este o “cultură amalgam”, după afirmația lui 
Rene Berger, o tehnocultură care dezintegrează structurile vechii culturi, fără să producă o 
nouă coerenţă. 

Această situație a generat atitudini diferite față de mass-media, de la optimismul 
excesiv, până la tendințele de culpabilizare. Cum a reacționat arta la această invazie a 
tehnicilor şi a gustului popular? Fie folosindu-le, fie reafirmându-şi limbajul propriu, 
distanțându-se radical de limbajul comun, complicând la nesfârşit gramatica proprie (vezi 
exemple în literatură şi în arta plastică). 

Sub această influenţa, s-a schimbat şi sensul noţiunii de om cult, care nu se confundă 
cu noțiunea de om informat. Noţiunea de om civilizat se referă la comportamentul uman, 
indicând faptul că un individ respectă în relaţiile cu semenii anumite valori, norme şi convenții 
fixate social. Dar în ceea ce priveşte cultura, nu cel care ştie de toate este un om cult, ci acela 
care trăieşte valorile, le integrează interior şi este capabil de a le folosi într-un mod creator. 
Intelectualii sunt şi astăzi “armata” specializată a culturii, dar ruptura dintre cultura de elită şi 
cultura de masă trebuie depăşită. 

Formele de educaţie sunt şi ele modificate de expansiunea sistemelor mediatice. Pe 
lângă posibilitățile extraordinare pe care le oferă, reproducerea tehnică a operelor (înregistrări 
audio şi video), internetul şi cd-urile, televiziunile şi cultura de consum reduc standardul 
valoric al educaţiei. După afirmația unui teoretician, J.E. Muller, “e mai uşor să flatezi 
ignoranta decât să te străduieşti să o desfiinţezi”. Decalajul uman este un fenomen ce exprimă 
faptul că indivizii nu sunt pregătiți pentru schimbările în avalanşă care se produc, iar lumea în 

care trăim nu mai corespunde adeseori cu ideile noastre despre ea. ° 

Sub presiunea unor mesaje contradictorii, se manifestă şi criza identității umane, care 
este de fapt o criză a imaginii despre sine a indivizilor, o criză a reprezentărilor inconsistente, 
fluide, fără repere, care ne populează mintea şi inconştientul. 

“Astăzi, criza reprezentării s-a agravat şi mai mult datorită birocraţiilor, a mediilor 
de tot felul care ridică din ce în ce mai multe obstacole între Stat şi individ, şi între 
indivizi. Semnul-putere sau semnul-marfă, un fenomen de saturație la centru le trimite 
prin refracție la periferie, punând în pericol chiar centrul, în calitatea sa de putere 
reală şi obiect real”. 

Credinţa că noile tehnologii ale comunicării vor aduce fericirea oamenirii este 
denunțată de Lucien Sfez ca o iluzie periculoasă. Sub presiunea sistemului mediatic, 
scufundaţi în multitudinea de imagini contrastante, indivizii îşi pierd identitatea, imaginea lor 
se disperează, se împrăştie, iar “în fața hiperproducției, hiperconsumul trimite pe fiecare la 
gusturile sale schimbătoare”. Indivizii sunt deposedați de repere axiologice sigure, trăiesc 
într-o lume de simulacre care se schimbă între ele, iar identitatea nu-şi poate construi o 
imagine fiabilă. Rețelele de comunicaţii, Internetul, computerul, sateliții de comunicaţie, 
“balaurul ordinatic”, toată “rețeaua care se întinde deasupra capetelor noastre”, cu “glasul lor 


anonim”, sunt factori care duc la “ştergerea diferențelor”, la anularea identităților în 

Sistemul mediatic, asemuit cu un “balaur anonim”, provoacă transformări culturale 
masive, astfel că exegeții acestui domeniu vorbesc de ştergerea reperelor şi a scărilor de 
valori, de faptul că mijloacele noi de comunicare generează o “cultură medie”, fără vocaţie 
identitară, nici la nivelul indivoizilor, nici al grupurilor sociale, o “cultură mozaicată” lipsită 
de repere stabile. Mediatizarea execesivă a evenimentelor, a lucrurilor, a mărfurilor, a 
liderilor, a vieţii până la urmă, duce la apariţia stării de “derealizare” în care se scufundă 
indivizii şi grupurile sociale.” Mediatizarea devine indicatorul realității însăşi, criteriul 
ontologic al existenței. 


Sistemul mediatic şi “cultura amalgam” 


Noile tehnologii, economia şi noile ei obiecte, produse industrial şi asimilate rapid în 
cotidian, noile experienţe plastice, noile forme estetice, vizuale şi auditive, unele bazate pe 
reproducere, altele pe virtuțile computerului, multiplicare mijloacelor de comunicare şi invazia 
mesajelor diverse în existenţa indivizilor, toate au schimbat radical cadrul, “natura”, în care se 
desfăşoară viața omului contemporan. 

Mediul tehnic se substituie celui natural, astfel că se schimbă şi reprezentarea noastră 
asupra realității. Mediul tehnic de existenţă - mediul haotic, saturat de semne eteroclite, de 
mesaje discordante, de “zgomote”, de discursuri politice, audiovizuale şi publicitare - este 
interiorizat în mecanismele psihice ale omului, modelându-i structura gândirii, traseele 
percepției şi conținuturile imaginaţiei. Rene Berger susține că acest “univers-amalgam” se 
reproduce într-o “conştiinţă amalgam”, într-o “cultură-amalgam”. Trăim într-o lume a 
reproducerilor, a duplicatelor şi a simulacrelor, o lume în care valorile se amestecă, în care 
Gioconda devine marcă de fulare sau este reprodusă pe cutii de brânză, astfel încât asităm la 

“un fenomen de hibridare generalizată, căruia mijloacele tehnice sunt pe cale de a-i da o 
z „» 280 
putere fără egal”. 

Lectura devine o “frunzărire” a cărţii sau a ziarului, comportament care se reproduce şi 
la cel care, plimbându-se, “răsfoieşte" semnele oraşului, fără a putea adânci semnificația lor. 
Dar semnele acestui cotidian haotic se reproduc în mintea noastră şi îi conferă o configurație 
asemănătoare. În locul unei lumi ordonate de raţiune,“noi trăim zilnic între telefon, jurnale, 
deplasări cu maşina, radio, televiziune, drum de fier, avioane, pe scurt, într-un «amestec» ”, 
într-un univers în care “lucrurile se-nlănțuie” “sub semnul încâlcirii, al îmbricării, mai bine 
zis al amaglamului”. 

Această cultură are cu totul alte practici, limbaje şi structuri decât cele din cultura 
modernă tradițională. Acum, valorile sunt amestecate într-un “talmeş-balmeş”, în 
supermagazine, o lucrare a lui Spinoza stă lângă o revistă sexy, “presocraticii fac bună 
vecinătate cu țigările şi legumele”, dispar frontierele dintre tehnică, economie şi artă, dintre 
cultura de competenţă şi cea de consum. “Universul amestecului, al aliajului devine marele 
Amalgam căruia îi corespunde o conştiinţă amalgam” 2! Mediul tehnic în care trăim 
reorganizează câmpul experienţei noastre exterioare şi interioare. 


Mass-media şi “cultura de spectacol” 


Sistemele mediatice au transformat societățile şi au dobândit o putere fantastică, fiind 
nu doar “a patra putere” într-un stat, ci forţa de care nu se mai poate dispensa nici un tip de 
putere. Competența comunicativă - sau comunicaţională - a devenit un concept care intră 
astăzi obligatoriu în definiția puterii, fund un element strategic ce poate decide nu doar 
succesul unor agenţi sociali, ci şi locul pe care-l deţin societățile, culturile, naţiunile şi statele 
pe scena mondială. 

Sistemul mediatic reprezintă azi o forţă uriaşă, care stăpâneşte efectiv lumea, după 
aprecierile unor analişti. Acest sistem globalizează lumea, dar şi divide. Fiecare agent, actor, 
grup social sau de interese, naţiune sau organizaţie îşi construieşte prin intermediul sistemului 
mediatic un edificiu simbolic ca mijloc de protecție pentru identitatea sa. Acest registru este 
fundamental non-raţional şi operează cu imagini istorice şi încărcate de angajări afective ale 
comunităților. Simbolurile politice sunt vehiculate prin mass-media. Orice eveniment sau 
proces politic implică şi un registru simbolic. Forţa modelatoare a sistemului mass-media este 
recunoscută în formarea şi orientarea opiniilor politice. Competența politică a cetăţenilor, dar 
şi a factorilor de putere, este în directă legătură cu gradul lor de informare. Un cetăţean lipsit 
de informaţii utile va fi expus manipulărilor, dependent de prejudecăţi şi de opiniile celor din 
Jur. Dimpotrivă, având o imagine cât mai exactă asupra realității sociale şi a instituțiilor 
publice, pe baza datelor pe care le deţine, în primul rând din mass-media, el va putea examina 
cu discernământ critic activitatea diverselor autorități publice. Surplusul de informație are 
totdeauna un corespondent în calitatea participării politice. 

Analiştii americani ai globalizării asociază expansiunea puterii sistemului mediatic cu 
postmodernismul cultural, asociat la rândul lui cu dispariţia distincțiilor clasice şi a oricăriei 
ierarhii valorice. Postmodernismul şi globalismul ne introduc într-o lume în care “toți devenim 
consumatori de realitate (deşi, ca în alte forme de consum, nu cu puteri egale de cumpărare)”, 
o lume în care operatorii din sistemul mediatic devin “creatori şi vânzători de realitate”. 
Globalizarea înseamnă, în esență, “marchetizarea totală a lumi” - termenul îi aparține lui 
Toffler -, adică, transformarea ei într-o gigantică piață în care se vând şi se cumpără toate 
bunurile. 

Această realitate “mediatizată”, secundă, prelucrată şi codificată pe înţelesul 
“clienților” (noul nume al publicului), realitate secundă pe care industriile mediatice o produc 
pentru “clienţii” care consumă în devălmăşie, ia locul realității primare. Realitatea mediatică 
este vândută pe o “piață nereglementată a realităţilor”, în care tot felul de sisteme de credință 
sunt oferite pentru “consumul public”. Globalizarea a generalizat războiul economic şi 
informaţional. Viaţa politică este de neimaginat azi fără sistemul mediatic. Manifestările 
politice, ceremoniile protocolare, limbajele şi simbolurile utilizate, apariţiile publice ale 
oamenilor politici, alocuţiunile mediatice, conferințele de presă, toate acestea alcătuiesc forme 
de existenţă ale vieţii politice. În toate există o intenţie de comunicare politică şi socială, cu 
scopul de a transmite anumite mesaje, de a mobiliza consensul sau resursele populaţiei. De 
exemplu, în România, în perioada tranziției postcomuniste, câmpul mediatic a devenit 
principala arenă de confruntare politică, de dezbatere publică a alternativelor, de influențare a 
oamenilor, de formare a convingerilor şi a atitudinilor politice. Natura ambivalentă a acestor 
mijloace s-a manifestat în mod relevant în anii tranziției, întrucât ele s-au ilustrat în acelaşi 
timp ca principalul factor de educare politică a cetăţenilor, dar şi ca cel mai periculos 
instrument de manipulare a conştiinţelor şi a opiniilor politice ale grupurilor sau indivizilor. 

Astfel, miijloacele de comunicare "structurează imaginile despre lumea din care 


provin, putând structura credinţele nostre şi modurile posibile de a acționa? Creatorii de 
mesaje mediatice şi întregul aparat care pune în mişcare industria mediatică au capacitatea de 
a impune criteriile de apreciere asupra evenimentelor politice, fiind în condiţia de interpreți ai 
istoriei şi profeți ai viitorului. Orice activitate politică este condiționată de utilizarea 
sistemului mediatic, care poate duce la glorie pe anumiţi actori ai scenei politice sau îi poate 
cobori în infernul oprobiului public sau al uitării. 

Rolul informativ al sistemului mediatic este depăşit de cel comercial, interpretativ şi 
evaluativ, fapt care determină sistemul să transforme informaţia politică în spectacol, "într-un 
joc de scenă sau în nişte benzi desenate 125 În acest fel, protagoniştii vieții politice au devenit 
"vedete" ale sistemului mediatic. Invazia politicului în spațiul mediatic a dus la supralicitarea 
interpretărilor ideologice şi politizate ale problemelor sociale ale reformei şi, implicit, la o 
politizare excesivă a receptorilor, la reproducerea în corpul societăţii a clivajelor din spectrul 
politic. 

"Starea de suprainformare sau de supra-abundenţă a ştirilor de actualitate 
alimentează gustul oamenilor pentru ideologii şi le măreşte vulnerabilitatea”. ci 

Când informația este orientată politic, în spatele ei vom descoperi un sistem ideologic, 
care transformă, de fapt, actul de informare într-o activitate de propagandă, urmărind să 
alimenteze conştiinţa oamenilor cu o anumită versiune asupra faptelor, cu idei, valori şi 
judecăţi corespunzătoare unei ideologii. 

Prin politizarea comunicării, mai ales după multiplicarea ziarelor şi apariţia posturilor 
private de televiziune şi a concurenţei dintre acestea, sistemul mediatic românesc, departe de a 
"produce un consens, de a crea un teren de întâlnire în plan social”, a indus şi întreținut 
divizările politice, a favorizat o cultură politică dominată de mituri şi aşteptări utopice, de 
formule stereotipe ale discursului politic, de atitudini contradictorii şi confuze față de procesul 
de schimbare. 

Numeroase cercetări aplicate comunicării de masă au stabilit că se poate vorbi de o 
"precondiționare" a unor evenimente şi de o “construcție a actualității” 25 în funcţie de felul 
în care sunt mediatizate evenimentele, tendinţele şi realitățile social-politice. Mai ales 
televiziunea are această capacitate de a anticipa şi construi opinia publică, prin selectarea şi 
ierarhizarea ştirilor, impunând anumite teme ale controverselor publice şi făcând valorizări 
implicite ale poziţiilor pe care le au actorii sociali față de aceste teme. 

Henri-Pierre Cathala arată că dezinformarea este o strategie a luptei politice (şi a celei 
geopolitice) prin care, în mod "deliberat şi intenționat", informaţiile şi mesajele sunt 
falsificate, pentru a obţine un anumit efect în spaţiul politic şi a exercita o influenţă în opinia 
publică. Ea reprezintă "o formă de agresiune"! asupra grupurilor şi indivizilor, cu scopul de 
a orienta opțiunile lor în favoarea unei anumite acţiuni economice sau a unei direcții politice, 
disimulându-se scopurile urmărite. 

Faţă de cele trei tipuri de culturi politice stabilite de Gabriel Almond şi Sidney Verba, 
Roger-Gerard Schwartzenberg afirmă că, odată cu expansiunea sistemului mediatic, asistăm la 
apariția unui nou tip de cultură politică, "cultura de spectacol", mai periculoasă decât cultura 
de supunere, ce favorizează dictaturile şi regimurile nedemocratice din țările lumii a treia. 
Cultura de supunere se bazează pe dominația mărturisită şi înțeleasă, pe comportamentul 
dependent al oamenilor care, deşi cunosc mecanismele sistemului politic, rămân pasivi, fără a 
încerca să influenţeze deciziile puterii. 

"Dimpotrivă, cultura de spectacol nu este decât simulare, artificiu, parodie. Este 
reprezentarea înşelătoare a democraţiei, simulacru culturii de participare. Individul se 
crede liber, activ, influent. Se crede un actor al sistemului politic, când în realitate nu 
este decât un spectator, păcălit, amãgit de jocul politicii, pe fundalul micilor ecrane şi 
după perdelele cabinelor de vot. Oare cum s-ar mai putea revolta el, dacă se crede un 
cetățean satisfăcut, care participă la exercitarea suveranităţii naţionale? Cu toate 
acestea, el nu participă la această mai mult decât participă spectatorul unui meci de 
fotbal la acțiunea sportivă... În acest fel, cultura de spectacol înlocuieşte în mod insidios 
cultura de participare, iar spectacolul politic înlocuieşte democrația”. id 

Autorul susține că această cultură de spectacol este o nouă versiune a culturii politice 
dependente, de supunere, o formă de alienare a cetăţeanului în universul caleidoscopic al 
montajelor şi punerilor în scenă de care utilizează politica-spectacol. Este o lume a farselor şi 
a manipulărilor, în care mass-media joacă rolul de maşinărie a dezinformării şi subordonării, 
de industrie a iluziilor. Mediile înlocuiesc realitatea cu imaginea asupra ei, transformă viața 
publică în vitrină cu imagini, cu iluzii şi himere, care seduc spiritul spectatorilor-cetăţeni, 
intoxicaţi de discursuri şi evenimente mediatizate, care învăluie lumea politicii într-o ceață 
permanentă. 

Acest ecran de artificii şi imaginii ascund realitatea, iar iluziile şi reprezentările ce 
trezesc încântare îi copleşesc pe receptorii. Prin complexul mass-media, puterea a fost 
transformată în spectacol, iar "practicarea puterii a fost înlocuită cu spectacolul puterii”, 
spectacol ce creează un "cetățean-spectator", un somnambul dirijat de mitologii, fără 
conştiinţă critică, ce are impresia că participă la marile evenimente ale lumii pentru că figurile 
oamenilor politici sunt prezente zilnic în casa sa prin imaginile televizate. 

Pierre Bourdieu consideră că televiziunea selectează numai “evenimente” de senzaţie, 
cu scopul de a-şi spori audiența, formând astfel o reprezentare falsă asupra lumii în care trăim. 

Imaginea lumii, aşa cum este oferită de televiziuni, seamănă cu "o succesiune de poveşti 
aparent absurde, ce sfârșesc prin a semăna unele cu altele, defilări interminabile de popoare 
trăind în mizerie, suite de evenimente care, apărute fără explicaţie, sunt sortite să dispară 
fără soluţie", deci o "succesiune absurdă de dezastre din care nimeni nu înţelege nimic şi 
asupra cărora nimeni nu are vreo putere" 2% 

Având în vedere aceste efecte ale sistemului mass-media, sociologii au interpretat 
fenomenul manipulării mediatice din variate perspective, ajungând la concluzia că presa şi 
sistemele mediatice, prin audiența lor socială, reprezintă o putere cu un statut deosebit în 
societățile democratice contemporane, prin forţa lor de a influența opiniile şi atitudinile 
politice ale cetăţenilor. O cultură politică solidă, bazată pe o bună informare şi pe spiritul critic 
al cetăţenilor este antidotul cel mai sigur al manipulării politice. 

Societăţile aflate în tranziţie, cum este şi România, sunt cele mai vulnerabile la 
fenomenul manipulării mediatice şi politice. Aceste societăți, ieşite din "tăcerea" totalitară, 
când discursurile alternative erau imposibile, sunt agitate de fantasme şi temeri, de utopii 
conjuncturale şi războaie mediatice, în care se utilizează etichete infamante, diversiuni şi 
codificări ce falsifică realitățile pentru a manipula opinia publică în favoarea unor idei şi 
acțiuni politice sau a unor versiuni interesate asupra evenimentelor. 

Aceste războaie de imagine fac parte constitutivă din datele realității politice şi sociale, 
întrucât indivizii reacționează nu în funcţie de datele reale ale contextului, ci în funcție de 
imaginea lor despre aceste date. Faimoasa "Teoremă a lui Thomas" are un câmp de aplicare 
ideal în societățile de tranziție, întrucât, spre deosebire de țările dezvoltate, unde receptorii 
sunt obişnuiţi şi acomodaţi deja cu practicile mediatice, aici cetăţenii sunt seduşi în mai mare 
măsură de versiunile mediatice asupra evenimentelor şi nu dispun încă de un sistem de 
protecție împotriva manipulărilor. Nici gradul de cultură politică, nici de stocul de informaţii 
sociale, nici acomodarea psihologică, nici discernământul critic sub raport politic, nici 
experiența pluralismului şi a competiţiei politice, nici distincția dintre o ofertă politică realistă 
şi una utopică, nici forța de a rezista la discursurile populiste şi demagogice nu intră în 
patrimoniul sistemului lor imunitar față de practicile de manipulare. 

În consecinţă, ei sunt vulnerabili la agresiunea informaţională şi pot confunda uşor o 
ceartă de cuvinte şi de etichete cu o confruntare reală a modelelor de reformă, pot lua drept 
prioritară şi autentică o problemă inventată, pentru care se consumă energii considerabile şi o 
masă enormă de vorbărie, fără ca receptorii să observe prompt că întreaga discuţie are un 
referent fictiv. lată mărturia unui observator şi analist occidental despre “capacitatea de 
autointoxicare a elitelor” din ţările est-europene: 

"Capacitatea de autointoxicare a elitelor aflate la putere şi, într-o măsură ceva 
mai mică, a societăţii a fost în mod constant subestimată de observatorii occidentali: 
să nu uităm că, în postcomunism, cetățenii n-au avut încă timp să-şi dezvolte o 
imunitate la vacarmul mediatic; crescuţi la şcoala totalitarismului, ei sunt convinşi că 
senzaţionalul nu este inocent, că un sens ascuns uneşte evenimentele risipite în 
paginile presei Lit (sublin. ns.). 

Aşadar, este de înţeles de ce indivizii, grupurile sociale active, dar şi cele pasive din 
cuprinsul acestor societăți nu au convingeri politice şi orientări valorice stabile. Ei trăiesc într- 
o lume care se schimbă de la o zi la alta, într-o realitate în care oamenii acționează mai 
degrabă în funcție de imaginea lor despre realitate - imagine "prelucrată" şi manipulată de 
sistemele mediatice - decât în funcţie de datele obiective ale acestei realități. 

O realitate în care se amestecă până la indistincție imaginile actorilor sociali despre ea 
cu datele obiective ale contextului în care ei acționează - cele din urmă fiind totdeauna 
receptate şi interpretate prin filtrul unor scheme preceptive şi axiologice particulare - este o 
realitate supraetajată, cu niveluri primare, intermediare şi derivate, în care disocierea dintre 
cauze şi efecte, obiectiv şi subiectiv este practic imposibilă. Determinismele "tari" - de la 
economic spre politic, de la fond spre forme, de la cauze la efecte, de la contextul social spre 
actori sociali, de la tehnologie la modul de viaţă - sunt adesea scurtcircuitate şi inversate de 
determinismele "slabe", de interacțiune şi retroacțiune, prin care valorile şi pattern-urile 
culturale "modelează" conduitele economice, cunoaşterea produce bogăție, nu este doar un 
produs al ei, mesajele transmise prin mijloacele de comunicare "produc" evenimente reale, nu 
sunt doar o reflectare a lor, imaginile au efecte adesea mai puternice decât obiectele 
referenţiale care le-au prilejuit etc. Într-un asemenea context de încrucișare a determinismelor, 
detaliile şi întâmplările mărunte pot decide uneori soarta unor procese sociale şi politice de 
anvergură. 


Mass-media şi noua lume de-masificată 


Teoriile mai recente cu privire la impactul pe care-l produce sistemului mediatic asupra 
universului cultural sunt mai puţin critice şi mai comprehensive față de lumea şi cultura 
media. Mass-media au pus în mişcare puternice forțe centrifugale care dezintegrează lumea 
veche, dispersează centrele de putere, ducând la o lume mozaicată, non-piramidală şi des- 
centralizată, la o economie de reţea, nu de comandă. 

Acum, cunoaşterea este "o avere formată din simboluri". Noul capital este un capital de 
cunoaştere, format din simboluri şi informații, nu din pământ şi maşini, este un capital care nu 
mai areun caracter finit, ci este format din elemente “intangibile”, inepuizabile şi neexclusive. 
E o "revoluţie a capitalului”, care a devenit “nereal", non-fizic, supra-simbolic. 

Noul război este războiul total al informaţiilor, “info-war”, iar tehnologia de 
contrainformaţii este cea mai redutabilă resursă a erei Powershift-ului. Mass-media au 
globalizat lumea, încercând să extindă apoi aceleaşi produse (reclame standardizate, programe, 
informaţii etc.) la scara întregii lumi. Dar, a apărut un fenomen şocant. Nu s-a ținut seama de 
caracteristicile regiunilor şi a diverselor pieţe naţionale, care se aflau în stadii diferite de 
dezvoltare: 

"Unele încă se mai află în condiția premergătoare pieței de masă, altele încă mai 


sunt în Stadiul pieței de masă; iar altele cunosc deja caracteristicile de de-masificare 

ale unei economii avansate". 


In ultimul caz, consumatorii cer produse individualizate, specializate. Producătorii au 
subestimat diversitatea culturală, iar corporaţiile au continuat să ofere aceleaşi servicii 
omogenizate şi standardizate, ceea ce a dus la falimentul lor. Preferinţele, gusturile, 


habitudinile, comportamentele, formele de gândire, practicile şi atitudiniile rămân diverse şi se 

diversifică mereu, aşa că "nici o Europă unificată nu poate fi considerată uniform 
"Dacă diversitatea e necesară în materie de produse pentru consumatori, are şanse 

să fie mai puţin necesară în cultură sau în ideologia politică? Oare mijloacele de 
informare globale omogenizează realmente diferenţele dintre popoare? Fapt este că, 
excepție făcând câteva cazuri, şi culturile - asemenea produselor - se de-masifică. lar 
multiplicitatea mass-media însăşi accelerează procesul. Astfel, înalta diversitate, nu 
uniformitatea, este aceea cu care vor fi obligaţi să se confrunte agenții pieţei sau 
candidaţii politici”. “Mai curând decât să omogenizeze planeta, aşa cum a făcut mass- 

media veche din Al Doilea Val, noul sistem global al mijloacelor de informare ar putea 
în schimb să adâncească_ diversitatea. Globalizarea, prin urmare, nu e totuna cu 
omogenitatea. În locul unui singur sat global, aşa cum îl prevedea Marshall McLuhan, 
regretatul teoretician canadian al mass-media, avem şanse să asistăm la o multitudine 
de sate globale absolut diferite - toate, cablate în noul sistem de informare, dar toate 
străduindu-se să-şi menţină sau să-şi accentueze individualitatea culturală, etnică, 
națională sau politică sei 

Deci, teoria "marketingului global" a eşuat şi asistăm la de-masificarea, de- 
standardizarea lumii, nu la omogenizarea ei. Omogenizarea era posibilă atunci când existau 
doar câteva canale care acopereau piața audiovizualului şi nu exista posibilitatea de a alege. 
Toffler susţine că "în viitor, va domina situația inversă", ”* situație cu ample implicații 
culturale şi politice. Aşadar, astăzi, tendințele globaliste se ciocnesc cu o tendință opusă. Dacă 
noile sisteme mass-media vor să reuşească, "vor trebui să se de-masifice" şi să se adapteze 
unei pieţe segmentate şi fracționate. Specificitatea, devalorizată inițial de expansiunea mass- 
media, este recuperată şi revalorizată chiar pe terenul lor. 

Noile sisteme mass-media sunt cuplate cu diversitatea, cu specificitatea, cu renaşterea 
identităților etnice şi naţionale, cu pieţe diversificate, diferenţiate, specializate, segmentate, 
eterogene. Ne aflăm la antipodul tendințelor ce au dominat civilizația celui de Al Doilea Val. 

În era “powershift-ului” se extind "mass-media subversive", care ruinează formele de 
putere autoritare şi închise, determinând un conflict între tipurile noi de comunicare şi cele 
vechi, sisteme folosite în strategiile mişcărilor revoluționare - cum ar fi bisericile, grupurile 
informale, opuse mijloacelor din al doilea val sau noile forme videocratice şi imageria nouă. 


Noua infrastructură electronică a economiilor supra-simbolice are şase trăsături: 


"interactivitatea, mobilitatea, convertibilitatea, conectivitatea, ubicuitatea şi globalizarea". d 


Lipseşte din enumerare tocmai de-masificarea, diversitatea, segmentarea, adecvarea la 
contexte locale etc. 


Comunicare şi război informaţional 


Conflictul identităţilor generează o competiţie dură şi în lumea comunicării. Sistemul 
mass-media a devenit pur şi simplu un teatru de război. State, naţiuni şi minorități etnice, 
aflate în poziţii de adversitate, se acuză reciproc de conservatorism, de nostalgii comuniste şi 
totalitare, de atitudini nedemocratice şi de încălcarea drepturilor omului, de tendințe 
naționaliste şi hegemoniste. Alături de puterea economică, puterea mediatică pe care o pune în 
mişcare un stat în universul comunicării internaționale reprezintă o componentă fundamentală 
a puterii sale globale. 

Toate conflictele majore de astăzi sunt însoțite şi de un conflict mediatic al 
interpretărilor, în care informaţiile sunt deformate, manipulate şi răstălmăcite, în aşa fel încât 
să prezinte o imagine favorabilă pentru autorii care emit mesaje şi să-i culpabilizeze pe 
ceilalți. Prin mass-media circulă mesaje antagoniste despre acelaşi eveniment, versiuni şi 
evaluări diametral opuse asupra unor procese istorice, influențând opiniile şi judecăţile 
factorilor de decizie. Agenţii sociali şi statele care deţin supremaţia în câmpul mediatic 
internaţional au un avantaj competitiv fundamental în lumea de azi. 

Românii sunt în situația de a resimți în chip dureros acest adevăr. Multe dicționare şi 
enciclopedii, studii de geopolitică şi tratate de istorie, dar şi articole din publicaţiile de largă 
răspândire prezintă o imagine deformată asupra poporului român, asupra originii şi a 

continuității sale istorice, precum şi asupra realităților de azi din România. De exemplu, tezele 
revizionismului ungar, promovate cu perseverență şi în mod sistematic în mediile intelectuale 
şi politice occidentale, au ajuns să fie acceptate şi preluate în multe studii şi publicații cu 
influență. Aşa se face că, în loc să vorbească de întregirea statului național român în 1918, în 
cadrul unui proces legitim de formare a statelor naţionale din zonă, studiile respective deplâng 
"dezmembrarea Ungariei” şi condamnă tratatele de pace de la Versailles care ar fi afectat 
echilibrul geopolitic al Europei! 

În harta ce însoţeşte faimosul studiu al lui Huntington, Transilvania este decupată din 
corpul României printr-o frontieră (eronată, evident) ce ar despărți creştinismul occidental de 
cel răsăritean. Într-un studiu al lui Francois Thual,*% Transilvania este apreciată drept "unul 
dintre leagănele istorice ale Ungariei", iar maghiarii care trăiesc în interiorul statului român 
sunt consideraţi "victime ale tratatelor din 1919, care au creat România Mare”. E limpede că 
războiul informațional şi istoriografic a fost pierdut de partea română, iar cunoscutele teze ale 
istoriografiei ungare au fost impuse cu tenacitate în mediile occidentale, fiind acum preluate 
de "imperiile informaţionale" ce conduc lumea. Replica românească la aceste deformări grave 
este palidă şi neconcludentă. 

Lumea comunicării, se ştie, este un loc strategic de unde se poate pierde sau câştiga un 
război. Prin forța sa de penetrație socială, sistemul mediatic poate influenţa credințele, 
motivațiile şi atitudinile, mentalitățile, convingerile, curentele de opinie, cercurile diplomatice 
şi centrele de decizie politică. Imaginile mediatice asupra conflictelor interetnice au o 
importanță decisivă în desfăşurarea concretă a acestora şi în modelarea decizilor pe care 
instanțele internaționale (cum ar fi Consiliul de Securitate sau OSCE) le iau față de aceste 
conflicte. Jean-Francois Revel vorbea chiar de "oligarhia mediatică" a jurnaliştilor şi a celor 
care deţin puterea efectivă asupra sistemului mediatic internaţional. "În Joc să descrie 
realitatea, televiziunea posedă capacitatea de a o fasona şi modela "57. Puterea comunicativă 
se converteşte în putere politică prin raza sa enormă de influență socială. 

Dramaturgia atroce a conflictelor interetnice este transformată în spectacol mediatic, 
cu posibilitatea de a vectoriza mesajele în favoarea unei părți, culpabilizând şi satanizând 
partea adversă. Portretul negativ al unei comunități etnice, făcut din detalii expresive şi din 
informaţii orientate politic, într-un mod insesizabil de către masa receptorilor, - masă a-critică 
şi în necunoştinţă de cauză asupra temeiurilor reale ale conflictului şi, deci, fără posibilitatea 
de a verifica autenticitatea mesajelor -, duce la o interpretare deformată a conflictului, la 
formarea unei atitudini care este în defavoarea respectivei comunităţi, oricât de îndreptăţite ar 
fi aspirațiile pentru care luptă. Războiul informaţional este azi o armă redutabilă, de o 
eficacitate fără egal față de mijloacele clasice de diversiune. 

V. ARTA CA FORMĂ DE COMUNICARE. 
PARTICULARITĂȚI ALE LIMBAJULUI ARTISTIC 


1. ARTĂ ŞI COMUNICARE 


Arta în universul culturii 


Arta a fost considerată ca model al culturii, întrucât este prin natura ei simbolică, după 
cum tehnica, orientată spre ţinte practic-instrumentale, a fost apreciată ca model al civilizaţiei. 
Limbajul şi unealta — iată două facultăți şi invenții ce reprezintă prinicipiile generatoare ale 
universului cultural şi de civilizație. Acţiunile lor sunt îngemănată în procesul umnaizării şi 
reprezintă două “feţe” complementare ale existenţei umane. Dihotomia limbaj-unealtă se 
regăseşte în polaritatea arta-tehnica, precum şi în cele dintre creație şi producție, dintre unicat 
şi serie, dintre originalitate şi standardizare. Dar, în tradiția gândirii greceşti, arta era 
considerată şi creație şi tehnică, plăsmuire şi meşteşug, poiesis şi tehne, limbaj şi formă a 
comunicării. După cum, de la începuturi, şi unealta a fost înzestrată, prin formă, culoare sau 
ornament (vezi, de ex., ceramica), şi cu semnificaţii estetice, iar azi produsele tehnicii se 
impun nu numai prin performanţele lor utilitare, ci şi prin valenţe estetice, prin design. În 
universul uman, disjuncția în planul funcțiilor nu poate ascunde conjuncția valorilor, care 
operează subteran. 

Arta are un statut de excelenţă în configuraţia oricări culturii. Arta este cea mai înaltă 
formă a creației umane, întrucât ea este plăsmuitoare de lumi şi de sensuri, fiind în acealaşi 
timp şi cea mai liberă activitate umană, cea mai îndepărtată de scopuri practice imediate. 
Creatorii şi teoreticienii au investit energii considerabile pentru a postula şi a impune 
autonomia artei, cu o pasiune a delimitării pe care nu o întâlnim când este vorba de ştiinţă, 
filosofie, morală sau religie, şi ele domenii valorice autonome, dar toate mai ancorate în sfera 
vieții practice. 

Exceptând aprecierea filosofiei, în anumite contexte, ca dragoste de cunoaştere, ca 
înțelepciune (sau speculație), numai despre artă s-a spus, cu gravitate şi aplicaţie, că este o 
activitate spirituală "gratuită”, ce provoacă o plăcere “dezinteresată”, o bucurie de o 
complexitate fără seamăn, o delectare ce nu are legături în contingent. Analizând această 
capacitate misterioasă a artei, Kant a văzut în creația artistică şi în opera de artă “o finalitate 
fără scop”, formulă paradoxală prin care surprinde atât intenția expresivă şi semnificantă a 
operei, dar şi “gratuitatea” ei în ordine practică. În acelaşi sens, Mihai Ralea spunea că arta 
este “o tehnică ce şi-a uitat scopul”, o activitate creatoare ce ne provoacă “o plăcere a 
artificialității”, întrucât ea produce un univers imaginar şi artificial, dar intens simbolic, care îl 
distanțează pe om de animalitate şi de natură, de natura sa biologică şi de natura exterioară. 

Dacă arta este nucelul şi modelul culturii, nucleul artei şi paradigma ei este poezia, ca 
rostire întemeietoare a ființei (după Heidegger), ca utilizare creatoare şi genuină a limbajului. 
G. Călinescu susţine că nici poezia, nici arta în varietatea genurilor sale nu pot fi definite logic 
şi normativ, ci doar descrise empiric, în manifestările lor concrete, deoarece, fiind activităţi 
creatoare, ele depăşesc mereu orice definiție închisă, circumscrisă unei experienţe estetice 
determinate. Totuşi, comentând cu savoare şi deschidere culturală diverse forme stilistice ale 
poeziei moderne, îndeosebi cele avangardiste, Călinescu afirmă că poezia (id est: arta) este 
“un mod ineficent de a comunica iraţionalul”, o activitate ce răspunde (prioritar) la “nevoia 
fundamentală a sufletului omenesc de a prinde sensul lumii”. “A prinde” (a codifica) în 
limbaje simbolice sensul lumii şi a-l comunica — iată rostul artei. 

Imagine şi comunicare artistică 


Arta este o formă fundamentală de comunicare umană, prezentă în toate epocile 
istorice şi în toate culturile cunoscute. Nu există comunități umane în care arta să nu fie o 
activitate esenţială. Acest fapt este o indicație antropologică de la care putem deduce că arta 
este o manifestare organică a condiție umane. Mai mult, arta poate fi înțeleasă ca un model 
exemplar pentru procesul de comunicare în general. Comunicarea artistică este un tip de 
comunicare distinct, cu particularități evidente, care o deosebesc uneori radical de 
comunicarea ştiinţifică şi de cea comună. Ea se caracterizează printr-o utilizare specială a 
semnelor, printr-un limbaj specific. Analiza semiotică a avut un succes deosebit în analiza 
artei ca limbaj şi ca fapt de comunicare, punând în evidenţă specificitatea limbajului artistic în 
raport cu alte limbaje. În această abordare, ea porneşte de la analiza artei ca limbaj, ca formă 
de expresie, şi se ridică spre analiza semnificaţiilor şi a receptării, studiind întregul lanț al 
comunicării artistice.’ 

Opera de artă, ca orice operă de cultură, poate fi privită sub o dublă ipostază: 


e ca formă de cunoaştere, ca sistem de semnificaţii care modelează realul, îl reconstituie 
într-un plan imaginar şi simbolic. Pe acest nivel, putem vorbi de raportul dintre artă şi 
realitate, dintre artă şi viaţă, de specificul cunoaşterii artistice, de forța imaginilor de a 
evoca anumite zone ale realului. Teoriile clasice au elaborat conceptul de “mimesis”, prin 
care arta era considerată o imitație a realității, a unor aspecte, elemente sau fapte din 
câmpul vieții reale. Procesul acesta a fost denumit transfigurare artistică sau reconstrucția 
realului prin imagini concret-sensibile (tautologie acceptată!) pentru a sublinia deosebirea 
faţă de cunoaşterea ştiinţifică, prin concept. Hegel spunea că arta este o “manifestare 
sensibilă a ideii”, spre deosebire de manifestarea ei conceptuală. Maiorescu, pe urmele 
sale, spunea că poetul trebuie să exprime un simțământ sau o idee sensibilă, nu o idee 
abstractă. 

e ca formă de comunicare, ca sistem de semne, ca limbaj care codifică un conținut 
informațional specific, un fascicul de semnificații, pe care le comunică. Este abordarea 
contemporană, care a lăsat în umbră conceptele clasice. În această ipostază trebuie să 
analizăm sistemul de semne al operei, sistem cu funcţii de comunicare, pentru a vedea 
cum se schimbă raportul dintre operă şi receptor, pentru a analiza problema 
accesibilităţii şi a interpretării artei. 

Există o serie de factori culturali care au dus la abordarea artei ca limbaj simbolic în 
secolul XX. Abordarea semiotică a artei a fost favorizată de unele particularități şi tendinţe ale 
artei contemporane, cum ar fi complexitatea crescândă a formelor de expresie, tendința 
accentuată spre înnoire formală, spre inovație, spre expresia însăşi. Esteticile şi metodologiile 
contemporane n-au contenit să avertizeze conştiinţa comună asupra funcției de comunicare a 
artei, asupra naturii sale simbolice. Această nouă perspectivă în gândirea ştiinţifică şi 
filosofică este atât de profundă încât ea a ajuns să modeleze decisiv toate abordările şi 
demersurile orientate spre înțelegerea culturii şi a universului artistic. 

Totodată, problema limbajului este una dintre cele mai frecvente teme abordate de 
filosofie şi de disciplinele sociale, care au descoperit semnificația antropologică a comunicării 
şi a limbajului. Au descoperit faptul că omul este o ființă care-şi construieşte mediul uman de 
existență ca un univers de semnificaţii, de simboluri în care-şi codifică experienţa sa practică 


şi cognitivă. 

Fixată în simboluri, în sisteme de semne complexe, această experienţă este stocată şi 
transmisă istoric. În felul acesta, experiența umană este tezaurizată, conținuturile de 
cunoaştere, atitudinile şi semnificațiile pot fi codificate şi permanentizate, alcătuind astfel 
memoria culturală a omenirii, făcând posibilă continuitatea procesului social şi cultural. Omul 
manipulează semnificațiile şi ideile prin intermediul sistemelor de semne. Astfel, istoria 
culturii şi meditaţia filozofică asupra ei au relevat însemnătatea fundamentală a sistemelor de 
semne pentru om. 

Dintre toate sistemele de semne create de om, cel mai important este limba, privită ca 
limbaj natural, ca limbă vorbită. Dar toate creațiile omului pot fi considerate sisteme de 
semne, limbaje. Unealta funcționează şi ea ca un sistem de semne în care putem “citi” gradul 
de dezvoltare economică, ştiinţifică, tehnică a unei societăţi. Organizarea socială poate 
funcționa şi ea ca un sistem de semne pentru a releva structura unei societăți şi modurile ei de 
viață. Economia însăşi, cu structurile sale, poate fi considerată ca un sistem de semne în care e 
codificată relația om-natură şi relaţiile sociale. Orice produs uman semnifică ceva. Lumea îi 
“vorbeşte” omului prin limbajele create de om pentru a tălmăci misterul lumii. Omul este un 
creator de semnificaţii şi un consumator de semnificaţii. Toate obiectele şi evenimentele sale îi 
“spun” ceva. Lumea însăşi poate fi considerată un uriaş “text” ce aşteaptă să fie interpretat. 
Omul a ieşit din tăcerea şi muţenia naturii şi s-a instalat în universul limbajelor. 

Sistemele lingvistice de comunicare alcătuiesc un fel de infrastructură pentru toate 
sistemele de semne construite de om. Ştiinţa, filosofia, mitul, religia, literatura, comunicarea 
cotidiană, toate sunt legate de limbă. Sistemele de semne nonlingyvistice sunt şi ele prezente în 
universul uman: sistemele vizuale şi plastice, sistemele gestuale (dansul), sistemele mixte 
(teatrul, cinema, ceremoniile sociale), comportamentul uman etc. 

Aşa cum am spus, analiza artei ca mod specific şi ireductibil de comunicare a fost 
impusă de experienţa artistică a secolului XX, dominată de o căutare febrilă a unor noi 
mijloace de expresie, de o complicare a structurilor formale, de o sporire a capacității de 
semnificare a limbajului artistic ce a fost pus acum în forme şi configurații inedite. Am asistat 
astfel la o îndepărtare de limbajul clasic, la o ruptură ce s-a produs inițial în planul expresiei, 
determinând apoi o ruptură între artă şi public. A apărut astfel problema accesibilității artei, 
care este de fapt o problemă de înţelegere a specificității limbajului artistic. 

Specificul artei, “esenţa” şi funcțiile ei, sunt acum cercetate dintr-o perspectivă nouă. 
Elementul definitoriu rezidă acum în analiza limbajului artistic, a particularităților sale, din 
care sunt derivate toate caracteristicile fenomenului artistic. De modul de înţelegere a 
limbajului artistic depind şi sebsurile acordate altor concepte utilizate de estetica tradițională 
pentru a lămuri specificul artei, precum imagine, conținut-formă, stil, emoție artistică, imitație 
şi originalitate, accesibilitate etc. 

Din perspectivă semiotică şi comunicaţională au fost elucidate caracteristicile 
procesului de receptare, diversitatea “lecturile” şi a interpretărilor aplicate operei, participarea 
creatoare a receptorului la constituirea mesajului, dinamica raportului dintre artă şi public, 
efectele artei asupra orizontului de aşteptare al publicului. În aceaşi timp, conceptul tradițional 
de imagine artistică a beneficiat de interpretări şi abordări mai profunde şi mai aplicate. 
Imaginea artistică este văzută ca un semn complex, ce uneşte organic expresia şi semnificaţia, 
ca un semn capabil să trezească, prin forma expresivă şi prin alcătuirea sa originală, un lanţ de 
trăiri şi reprezentări mentale în conştiinţa receptorului. Tema calsică a raportului dintre artă şi 
realitate a primit, de asemenea, interpretări noi, subliniindu-se capacitatea limbajului şi a 
imaginii artistice de a construi un referent fictiv şi simbolic sau de a funcționa ca “amintire” a 
referentului. 

Dintr-o perspectivă raționalistă şi logocentrică, predominantă până la revoluția 
înfăptuiă de romantism, abordările tradiționale au privit arta ca formă de cunoaştere, fiind 
interesate să dezvăluie specificul ei față de cunoaşterea teoretică. Romantismul reabilitează 

sensibilitatea, imaginația, intuiţia şi subiectivitatea, subliniind dimensiunea intrinsec simbolică 
a artei, limbajul ei “diferit” şi forța sa emoțională. Cumulând aceste perspective, clasice şi 
romantice, teoreticienii au insitat asupra următoarelor caracteristici ale cunoaşterii artistice: 

e arta este o cunoaştere specifică a generalului în şi prin particular, a particularului care 
include în sine o semnificaţie generală; 

e arta este o cunoaştere subiectivă, antropomorfizantă, în care autorul se proiectează pe 
sine în operă, cu stările sale sufleteşti, spre deosebire de cunoaşterea ştiinţifică, orientată 
de aspiraţia spre obiectivitate; 

e arta este o cunoaştere prin imaginii, nu prin noţiuni abstracte; cunoaşterea artistică se 
concretizează într-o imagine artistică, având forţa de a transmite o idee (un conţinut 
ideatic) prin concretețea figurației expresive. Imaginea artistică unifică organic şi 
expresiv două dimensiuni: una concret-sensibilă (expresia) şi alta ideală (semnificația, 
mesajul). Deci, imaginea artistică este o sinteză între abstract şi concret, între material şi 
ideal, între general şi singular. Calitatea artistică a imaginilor decide asupra valorii 
operelor. Imaginea artistică este sugestivă, expresivă, figurativă. 

e arta este o transfigurare a realului, o “recreare” simbolică a realităţii, nu o copie pasivă, 
fotografică. Opera este un model imaginar şi posibil al realului, deci o ficțiune, ce 
porneşte de la real, dar construieşte o lume imaginară, cu rostul de a codifica şi transmite 
un înţeles, o semnificație. Teortetizând conceptul de “mimesis”, Aristotel a subliniat că 
istoria (ca disciplină şi discurs raţional asupra realităţii în devenire) “povesteşte lucruri 
întâmplate cu adevărat”, înfăţişează “faptele aevea întâmplate”, poezia (epopeea, drama 
etc.), arta, prin extensie, înfăţişează “fapte ce s-ar putea întâmpla”, “lucruri putând să se 


întâmple în marginile verosimilului şi ale necesarului”??? Acest paragraf celebru din 
capitolul IX al Poeticii a prilejuit comentarii interminabile. Cert este că Stagiritul 
consideră că obiectul artei nu este realul, ci posibilul. În legătură cu conceptul aristotelic 
de “mimesis” s-au purtat numeroase dispute teoretice în estetica modernă. Nici 
abordarea semiotică nu a putut ocoli acest concept, reluat în teza că semnul artistic are 
un caracter iconic, adică se bazează pe “asemănarea” (metaforică sau metonimică) dintre 
imagine şi referent, pe similaritatea dintre expresie şi conţinutul pe care îl semnifică. 

e opera de artă are drept caracteristică definitorie unitatea organică dintre formă şi 
conținut, dintre expresie şi semnificaţie. Curentele artistice au pus accent fie pe registrul 
expresiei (formalism, estetism), fie asupra conținutului (artă cu tendință, artă cu un 
mesaj etic, didacticism etc.). 

e arta are un caracter subiectiv, probat atât în actul creaţiei, cât şi în momentul receptării. 
Caracterul emoțional al artei este vizibil în faptul că opera exprimă “trăirile” şi 
sentimentele autorului, cât şi în capacitatea ei de a provoca o stare emotivă complexă în 
conştiinţa receptorului. Termenul de “katharsis” a fost introdus şi teoretizat tot de 
Aristotel, care definea tragedia drept “imitaţia unei acţiuni alese şi întregi”, “imitație 
închipuită de oameni în acțiune, ci nu povestită, şi care stârnind mila şi frica săvârşeşte 
curățirea acestor patimi” 2% Aşadar, efectul “purificator” al artei este realizat printr-o 
dublă mişcare spirituală: identificarea emoţională a receptorului cu universul ficțional şi 
simbolic al operei (prin mecanismul empatiei, spun psihologii moderni), concomitent cu 
strategiile de distanţare critică față de acest univers. Receptarea estetică este un act de o 
complexitate unică, întrucât angajează subiectivitatea integrală a omului (percepția, 
sensibilitatea, afectivitatea, intuiţia, reprezentarea, proiecția imaginară şi gândirea 
rațională). 


2 : : : ca 
îs Aristotel, Poetica, Bucureşti, editura academiei RPR, 1965, pp 64-65. 
300... 
Ibidem, p. 60. 

e adevărul artistic este dat nu de adecvarea imaginii la realitate, ci de adecvarea dintre 
expresie şi semnificaţie, de forţa expresiei de a codifica şi transmite un anumit mesaj. 
Realismul a insistat asupra caracterului referenţial al artei. În cazul caricaturii, ne putem 
întreba dacă este “adevărata” imaginea sau sensul pe care îl transmite. Faptic, imaginea 
este o deformare a obiectului real, dar caricatura este “adevărată” prin semnificația pe 
care o transmite. 

Aşadar, imaginea artistică şi opera de artă ca întreg reprezintă o unitate contradictorie, 
o totalitate organică, semnificantă, cu vocaţie integratoare. Dintre toate domeniile valorice şi 
formele de creaţie umană, arta şi-a păstrat caracterul sincretic, nu şi-a tăiat legăturile cu 
totalitatea vieţii, opera de artă fiind autonomă şi heteronomă în acelaşi timp. Explorând 
heteronomia artei, subliniată de Vianu, Ion lanoşi vorbeşte cu îndreptăţire de “impuritatea” 
artei, de faptul că opera de artă, în structura sa semnificantă, contopeşte aspecte şi semnificaţii 
umane multiple (psihologice, morale, religioase, ludice, sociologie, tehnice, filosofice etc.). 
Arta încorporează în țesărtura ei conținuturi nespecifice, pe care le transfigurează, le supune 
unor legități proprii. Din această perspectivă, imaginea artistică nu este altceva decât 
“concretul semnificativ”, iar condiţia dintotdeauna a artei este aceea ca “maximala 
semnificaţie să fie contopită cu şi topită în (accentuăm: implicată, absorbită, dizolvată în) 
maximala concreteţe”. 


Artă şi mesaj 

Numeroşi teoreticieni au denunţat caracterul speculativ al vechii filosofii a artei, 
întrucât se ocupa de “frumos”, de categorii estetice, fără să aducă un spor de cunoaştere asupra 
fenomenului artistic concret. De exemplu, Socrate discută într-un dialog platonic cu Hippias 
despre frumos, acesta din urmă dându-i exemple de lucruri frumoase, dar Socrate îl avertiza 
mereu: “nu te-am întrebat care sunt lucrurile frumoase, ci ce este frumosul”, ca atare, 
conceptul de frumos. Max Bense afirmă că după mii de ani de când omenirea produce artă, 
gândirea speculativă nu este în stare să definească nici azi fenomenul artistic, cantonându-se 
într-o serie de banalităţi. 

De aceea, o abordare profitabilă ar fi aceea care încearcă să elucideze misterul artei 
pornind de la analiza limbajului artistic, aspect perceptibil şi care poate fi supus unei expertize 
aplicate. În cultura română, G. Călinescu a susținut că estetica nu are un caracter de ştiinţă, 
întrucât nu are un obiect propriu, nu poate oferi norme general valabile şi, paradoxal, s-a 
născut, ca disciplină, din frigiditatea unor intelectuali incapabili de emoții artistice autentice. 
Poziţia sa este una antinormativistă, astfel că tot ceea ce poate să facă estetica este să descrie 
fenomenul artistic, să analizeze operele artistice, dar nu să definească arta prin atribute 
generale sau prin norme universale, întrucât în creația artistică operează talentul, imaginația 
creatoare de forme veşnic noi. Respingând teoriile pretins “ştiinţifice” care căutau să fixeze a 
priori canoane şi norme în artă, Călinescu acceptă doar o analiză critică aposteriori. Dacă arta 
ar putea fi prinsă într-o formulă universal valabilă, atunci am putea elabora norme care, prin 
respectarea şi aplicarea lor, să ducă la producerea în serie a capodoperelor, ceea ce nu este 
posibil şi, dacă ar fi posibil, ar fi aberant. 

Considerând că arta este o continuă tensiune dintre atitudine şi tehnică, dintre formă şi 
fond, Călinescu respinge atât experimentul gratuit, cât şi tradiționalismul, care repetă “la 
nesfârşit forme învechite, transformă un echilibru realizat, deci epuizat în manieră”. Artistul 
autentic depăşeşte formulele şi programele estetice şi ideologice care vor să îndrume creaţia pe 
anumite făgaşe: 

“În realitate singurul agent al echilibrului (dintre formă şi fond — n.ns.) este talentul. 


01 ; é ORE sri i A > 
Ion Ianoși, Schiță pentru o estetică posibilă, Bucureşti, Editura Eminescu, 1975, p. 56. 

Când răsare geniul mor şcolile. Căci în capodoperă atitudinea şi maniera se distrug în 
actualitatea echilibrului, ca proces spontan al spiritului creator. Un scriitor mare e 
întotdeauna tradiționalist şi întotdeauna modernist. Creînd o operă individuală, el şi-a 


exprimat actualitatea sufletească ce conţine însă în chip implicit toate momentele 

istorice din evoluția literară a limbii în care scrie”. 


Analizând diversele teorii filosofice asupra artei (teoria mimesis-ului la Platon şi 
Aristotel, teoria artei ca eliberare de sub dictatura voinței oarbe, la Schopenhauer, teoria 
hegeliană a artei ca expresie sensibilă a Ideii etc.), Călinescu conchide că arta, în speță “poezia 
nu se poate defini, ci numai descrie”, folosind procedeul analogiei, având în vedere varietatea 
istorică şi individuală a formelor artistice şi a întruchipărilor sale concrete. Istoricul şi criticul 
trebuie să dea judecăți de valoare individuale, folosind într-un mod personal criteriul estetic. 
Observațiile sale sunt capitale şi intră în rezonanţă cu esteticile moderne. 

Călinescu a sublinat mereu autonomia artei, capacitatea ei de a crea lumi ideale, de a 
exprima stările fundamentale ale condiţiei umane, depăşind finalitățile practice şi 
contingențele sociale. El disociază între “eul psihologic”, practic, angajat “într-o reţea de 
contingente”, şi “eul contemplativ, simbolic şi în acest înțeles universal”. Creaţia artistică nu e 
posibilă fără depăşirea planului psihologic, empiric, care nu permite descătuşarea emoției 
artistice: 

“Când însă, ridicându-mă deasupra propriei mele activități psihice, îmi fac un 
obiect din însuşi eul meu practic, prin Chiar aceasta spiritul meu capătă o accepție 
universală, iar stările mele de conştiinţă devin reprezentative, simbolice pentru 
umanitatea în genere. Arta e inutilă şi arbitrară. De unde-i vine această libertate, dacă 
nu din depăşirea eului activ într-o contemplare în care spiritul, închizând în sine şi 
natura, devine fantasmă pură, obiect al eului universal aia 

Arta e subiectivă, dar în ea operează o subectivitate bogată, ce depăşeşte subietivitatea 
îngustă; avem de-a face cu o subiectivitate ce a încorporat semnificaţii şi stări care exprimă 
“permanenţa” sufletului uman. Trăind intens existenţa, cu dramele ei, artistul o transfigurează 
în creație. 

“Lupta în stradă şi şederea în turnul de fildeş sunt momente succesive şi obligatorii, 
nicidecum antinomice. Dante, V. Hugo, Tolstoi, Eminescu au fost nişte partizani plini de 
pasiuni politice. Şi cu toate acestea opera lor este abstractă şi eternă. Creatorul stă 
ziua, ca om, în tipetele cetăţii, în soare, iar noaptea se suie în turn, sub lună. Ziua 
priveşte lumea în contingența ei, noaptea în absolut. Momentul prim e necesar, 
închiderea în turn, aceea reprezintă faza artistică”. 

La fel şi criticul autentic, este marcat de subiectivitate, dar în acest înţeles larg, o 
subiectivitate ce a încorporat elemente şi repere ale obiectivităţii sociale şi culturale. Dar, ceea 
ce refuză categoric Călinescu este condiționarea politică a judecăților sale, întrucât ipostaza de 
critic e incompatibilă cu cea de om politic angajat. 

“Ca om politic nu poți fi critic, ca critic nu poți fi om politic. Aceste două ipostaze se 
separă. Desigur, acelaşi om poate fi şi una şi alta, pe rând, poate fi prieten de idei 
politice cu un autor şi un nemulțumit de literatura acestui autor; ori adversar politic al 
autorului şi admirator al artei lui literare. Planurile se separă. Simt repulsie să spun 
unui poet de alte convingeri politice «fost poet». Ca critic, mă îmbrac în haine 
somptuoase cum făcea Machiavel când intra în odaia lui de lucru, şi socotindu-l pe 
scriitorul antipatic decedat sub raportul vieţii, mă delectez numai cu opera lui, ca şi 
când ar fi anonimă. De aceea nu sunt admisibile în profesia critică unele excese. Un 

G. Călinescu, Echilibrul între antiteze, studiu publicat în 1927, în revista “Viaţa literară”, reprodus în vol. 
George Călinescu, Principii de estetică, Bucureşti, Editura pentru literatură, 1968, p. 194. 


Valoare şi ideal estetic, studiu din 1927, reprodus în vol. cit., p. 196. 

mare scriitor, chiar vinovat sub raport civic, rămâne mereu mare scriitor. Rebreanu 
este Rebreanu oricum şi oricând. Arta este o expresie a libertăţii, prin definiţie, căci ea 
nu acceptă limitele istoriei. Ea ne învaţă a privi lucrurile de sus, ca pe nişte 
fenomenalități, în perspectiva uriaşă a morţii. Arta garantează cea mai nobilă dintre 
libertăți: libertatea de a fi, o oră pe zi, singuri şi inactuali ”. 

Interesat să sublinieze autonomia artei, pentru a nu o aservi unor direcții ideologice şi 
practice, Călinescu insistă asupra rolului predominant pe care-l are criteriul estetic în 
aprecierea operelor. Dar el nu ajunge în extrema concepțiilor estetizante şi autonomiste; 
dimpotrivă, el pune operele literare într-o legătură relevantă cu întregul orizont al culturii, cu 
viața socială, cu mentalitățile şi structurile epocii, astfel că opera trebuie analizată din 
perspective multiple. 

Indiferent de raporturile sale cu zona referențială pe care o evocă, opera de artă are 
totdeauna un mesaj, ce derivă din structura ei formală, din organizarea semnelor într-o 
anumită configuraţie simbolică. Această organizare internă a operei, a elementelor de conținut 
şi a celor formale, deopotrivă, este responsabilă de semnificaţia pe care o transmite opera de 
artă. Spirit clasicizant, adept al romanului de tip balzacian, Călinescu are o atitudine reticentă 
faţă de noile formule estetice aduse de mişcările avangardiste, care dezorganizează voit forma 
şi limbajul, cultivă experimentul şi caută cu obstinaţie noutatea şocantă, doar pentru a epata şi 
a contrazice orizontul de aşteptare al publicului şi a lua în răspăr convențiile artistice 
tradiționale. 

Călinescu este un spirit deschis şi receptiv la inovațiile artei moderne, dar va sublinia 
mereu că arta presupune organizare, adecvare a expresiei la conţinut, mesaj ce se construieşte 
prin mijloace simbolice; de aceea, el pune sub semnul întrebării cultivarea de către 
experimentalişti şi avangardişti a arbitrariului ca sistem: “Hazardul pur fără intervenția 
spiritului nostru nu dă nimic”. Nici avangardiştii cei mai radicali, precum Tristan Tzara, nu şi- 
au urmat în operele lor indicațiile programatice de a cultiva hazardul pur, de “a scoate 
cuvintele din pălărie”, ci au integrat replicile lor împotriva academismului şi asociaţiile 
surprinzătoare pe care le practicau într-o structură dătătoare de sens. Pentru că efectul estetic 
se poate naşte şi din aceste asocieri surprinzătoare — recomandate ca procedeu sistematic de 
suprarealism -, asocieri care generează un sens sau exprimă chiar incorenţa vieții. Călinescu 
citează astfel cunoscuta afirmaţie a lui Lautreamont, autor intens cultivat de suprarealişti, care 
vorbeşte de frumuseţea stranie ce rezultă din “întâlnirea întâmplătoare pe o masă de disecție a 
unei maşini de cusut şi a unei umbrele”. Analizând diferite stiluri şi formule literare — 
clasicism, romantism, realism, parnasianism, simbolism, surprarealism sau dadaism - 
Călinescu găseşte că amestecul dintre hazard şi organizare logică e prezent în toate aceste 
curente, în dozaje diferite. 

G. Călinescu ajungea la concluzia că poezia nu se poate defini, dar se poate descrie, 
drept pentru care descrie “universul poeziei”, structurile imaginare şi virtuțile expresive ale 
unor obiecte, fapte, situaţii, aşa cum au fost prelucrate poetic de o serie de reprezentanţi ai 
genului. Dar, în timp ce arăta că nici o definiție nu e completă, fiind cantonată în perimetrul 
unui stil sau curent, fiind deci depăşită mereu de experienţa poetică, G. Călinescu a formulat, 
pornind de la specificul poeziei (un model paradigamatic al artei), una dintre cele mai 
expresive şi mai profunde definiții ale artei, definiție pe care o putem recupera tocmai din 
perspectiva semiotică şi comunicaţională: 

“Poezia este un mod ceremonial, ineficient de a comunica iraţionalul, este forma 

goală a activităţii intelectuale. Ca să se facă înţeleşi, poeţii se joacă, făcând ca şi 


nebunii gestul comunicării fără să comunice în fond nimic decăt nevoia fundamentală a 

sufletului omenesc de a prinde sensul lumii”. ` (subl. ns.) 

Adimirabilă definiție, în care sunt cuprinse tocmai conceptele fundamentale de sens şi 
comunicare, mesaj şi înțelegere. 

Opera de artă are un mesaj ce derivă din structura ei, din organizarea semnelor într-o 
configurație. Arta este, în sensul ei universal, un mod de a încifra simbolic experienţa umană 
şi de a comunica (transmite) un mesaj care să producă în subiectivitatea receptorilor o emoție 
“nepractică”. 


Limbajul artistic — modul de existenţă al operei de artă 


Estetica matematică şi informaţională (dezvoltată de Pius Servien, Max Bense, Helmar 
Frank) a încercat să analizeze limbajul artistic prin procedee matematice şi informaționale, 
demonstrând că este în măsură să vorbească despre obiectul artistic cu obiectivitatea şi 
rigurozitatea logică a demersurilor ştiinţifice. Astfel, Max Bense spunea: 

“De aproape 2000 de ani, omenirea produce artă într-o cantitate impresionantă, dar 
orice discuţie în jurul ei ajunge inevitabil la punctul în care trebuie să concedem că nu ştim 
despre ce vorbim” 

Acest lucru se datorează caracterului vag, imprecis, intuitiv şi oscilant al unor expresii 
precum frumos, formă, emoţionant, tragic, comic etc. E necesar ca aceste noțiuni cu care 
operăm să nu mai depindă de interpretările subiective ale teoreticianului, să fie formalizate şi 
definite riguros. Este deci o încercare de a descrie parametrii artei în limbaj matematic, 
informaţional şi cibernetic. Limitele unui atare demers constau în absenţa perspectivei 
axiologice. Analiza de acest tip a scos în evidență faptul că limbajul funcționează ca un fel de 
baraj al operei şi al receptării, ca un element specific al artei. Această perspectivă a adus un 
spor de rigoare şi de eficienţă analitică. 

Totodată, putem constata existența unei simultaneități istorice între demersul semiotic 
şi refugierea artei în limbaj, mizând pe potențarea valorii absolute a expresiei. Această 
perspectivă a trezit respingeri serioase din partea esteticii şi a criticii tradiționale. 

Opera de artă mijloceşte comunicarea dintre autor şi receptor, dar nu se reduce la 
stările subiective ale autorului (analiza psihologică a creatorului), nici la cele pe care le 
produce în receptor (analiza receptării), ci rămâne ca un lucru, ca un obiect estetic perceptibil. 
Dar opera de artă este un fals obiect, întrucât valoarea sa stă în forța simbolică a ei, în 
capacitatea de a evoca un conţinut spiritual şi de a deştepta în receptor o anumită stare 
subiectivă. Deci opera este un simbol care cuprinde un câmp de semnificații. Limbajul operei, 
expresia, într-un cuvânt, controlează acest câmp de semnificaţii, îl conţine potențial şi îl 
comunică. Deci, abordarea operei ca sistem de semne este justificată. 

Noua orientare în estetică, care priveşte opera de artă ca un limbaj, este interesată să 
analizeze compoziţia limbajului artistic, anatomia, structura şi funcțiile sale. Ea porneşte de la 
ideea că, dacă mesajul sau conţinutul operei sunt imprecise, mijloacele prin care sunt încifrate 
şi transmise aceste mesaje sunt precise. Nu putem avea acces la misterul artei, la conţinutul ei 
inefabil dacă nu stăpânim secretul limbajului artistic. Aici se află o problemă fundamentală a 
educaţiei estetice şi culturale. 

Conţinutul este vag, imprecis şi indeterminat, dar sub ochii noştri se află limbajul, 
mijloacele de expresie, care sunt de fapt mijloace de constituire a acestui conținut imprecis. 
Iată aşadar un obiect de analiză care se manifestă concret şi pe care îl putem supune expertizei 
ştiinţifice. Această orientare a dus la descalificarea esteticii speculative, tradiționale, care 
privea limbajul ca o simplă expresie independentă de conţinut, având doar funcția de a da 
strălucire conţinutului, adică o funcţie de ornament. 

Astfel, şi în analizele şcolare conţinutul de idei era separat de analiza mijloacelor 
artistice folosite de autor. Termenul de mijloc sugerează că limbajul este pe o treaptă 
inferioară faţă de conținut. Limbajul poetic, de exemplu, era considerat ca un acompaniament 

secund, având rolul de mână stângă într-o piesă pentru pian, pe când conţinutul (motivul 
ideatic) era executat de mâna dreaptă exclusiv. Era sugerată astfel ideea că mesajul poate fi 
înțeles fără a analiza aspectul formal, limbajul având doar rol de expresie în sens îngust. Dar, 
în artă complexitatea structurii şi a sintaxei limbajului e direct proporțională cu complexitatea 
mesajelor. Nu se pot transmite semnificaţii profunde în orice limbaj. 

Dacă informația pe care o încifrează şi o transmite limbajul artistic ar fi reductibilă la 
cea din limbajul natural sau din alt limbaj, atunci necesitatea artei ar fi de neînțeles. Arta ar fi 
o complicare inutilă a limbajului. Semiotica, analizând particularitățile limbajului artistic, ne-a 
avertizat că mesajele pe care le transmit operele de artă nu pot fi transmise altfel, că ele nu 
sunt reductibile şi traductibile în alte mesaje şi sisteme de semne. Este un câştig enorm faţă de 
abordările tradiționale. Dacă nu ar fi aşa, atunci nu am avea nevoie să citim operele originale 
şi ne-am putea mulţumi cu rezumatele lor critice. Dar nimeni nu-şi va face o cultură artistică 
citind rezumate ale romanelor sau analize critice ale operelor. O operă de artă nu poate fi 
rezumată, la limită. Semnificațiile sale şi efectele sale nu pot fi echivalate prin alt tip de limbaj 
sau comportament. 

Aşadar, limbajul artistic este chiar modul de existenţă a artei, nu doar modul ei de 
expresie, ca şi când conţinutul operei ar putea exista şi înainte ca el să fie exprimat sau alături 
de el. Raportul dintre conţinut şi formă în artă nu este unul exterior, forma nu “conține” 
conţinutul ca un înveliş exterior, ci este topită în conţinut şi invers. 


Concepte şi aspecte specifice ale comunicării artistice 


Semioticienii au căzut de acord asupra unei definiţii operaționale a conceptului de 
semn: o realitate sensibilă care indică (evocă, exprimă, desemnează, se referă la) o altă 
realitate decât cea proprie. Deci semnul este o realitate perceptibilă ce înlocuieşte o altă 
realitate. Realitatea la care se referă un semn este foarte complexă. Ea poate fi o realitate 
fizică, una subiectivă sau una imaginară. În cazul artei, această realitate poate fi constituită şi 
din atitudinile morale, din stările conştiinţei umane, din ideile filosofice şi ştiinţifice, din 
emoții, trăiri, sentimente etc. 

Relaţia de semnificare dintre semnul fizic şi semnificația sa poate îmbrăca forme 
diferite: 

e o relație directă (fotografie, document, istorie descriptivă etc.); 

e o relaţie convențională (H ca simbol al hidrogenului în chimie, semnele de circulație 
etc.); 

e o relație indirectă, complexă, fixată cultural şi acceptată prin tradiție (arta). Şi această 
relație este convenţională, dar este o convenţie fixată cultural (iluzia perspectivei în 
pictură, utilizarea metaforică a limbajului, convenţia reprezentării teatrale etc.) 

În cazul artei funcționează cea de a treia relaţie de semnificare. Orice semn artistic are 
o structură contradictorie, duală. El este alcătuit dintr-o dimensiune fizică, perceptibilă, 
materială, sensibilă, care poartă denumirea de semnificant. Noi o vom numi, pentru 
simplificare, expresie. La această dimensiune este asociată o dimensiune ideală, inteligibilă, 
care se referă la semnificația, la înţelesul sau la sensul pe care îl exprimă semnul. O vom numi 
semnificație. 

Aşadar, raportul dintre expresie şi semnificaţie devine fundamental şi înlocuieşte 
conceptele clasice de formă şi fond. Ne vom servi, în considerațiile următoare, de triunghiul 
semiotic elaborat de Peirce, modificând, tot pentru simplificare, termenii săi. 

e Într-un colţ al triunghiului avem referentul (real sau imaginar în cazul artei), zona de 
realitate pe care o indică sau la care se referă semnul. 

e În colțul opus vom avea semnul fizic, semnificantul, expresia concretă, simbolul, 
imaginea sau opera ca atare. 

e În vârful triunghiului, în locul conceptului de interpretant vom pune semnificaţia, 
conţinutul mental pe care îl evocă semnul, ideea sau conținutul afectiv pe care-l exprimă. 

În cazul semnului artistic putem spune că acesta evocă în mod metaforic şi metonimic 
un referent şi exprimă o semnificație. Semnul artistic cuprinde laolaltă expresia şi 
semnificaţia, împreună, fiind vorba de o unitate organică a lor. Elementul definitoriu al 
semnului artistic constă în imanenţa semnificației în expresie, spre deosebire de alte tipuri de 
limbaje în care semnificația este independentă de organizarea fizică a semnului. De aici derivă 
şi alte caracteristici ale semnului artistic: autoreflexivitatea şi ambiguitatea sa, deschiderea 
semantică, altfel spus, capacitatea sa de a putea fi interpretat în modalități multiple, întrucât el 
evocă concomitent un fascicul de semnificații, are deci o încărcătură semantică foarte mare. 

Opera de artă este un sistem de semne numai în situaţia în care acestea sunt legate între 
ele printr-o sintaxă specifică. Ele alcătuiesc un text care trebuie parcurs pas cu pas, un text 
alcătuit din cuvinte, fraze, episoade, capitole, în cazul operei literare. În ansamblul lor, ele 
alcătuiesc opera. În cazul artelor plastice, avem ca elemente liniile, figurile, spaţiul, semnele 
plastice, culoarea, desenul, imaginile, toate elementele fiind integrate în tabloul privit ca 
întreg. Opera de artă semnifică în totalitatea sa. Toate elementele sale sunt purtătoare de sens, 
iar sensul integral al operei se degajă din interacţiunea lor. De aceea, sensul este contextual în 
raport cu întregul operei şi în raport cu mediul cultural în care a apărut sau în care este 
interpretată şi receptată. 

Ce raport este între semn (expresie), semnificaţie şi referent? Unii teoreticieni au 
considerat că raportul dintre semnificant şi referent este unul de asemănare sau de iconicitate. 
Acest lucru poate fi demonstrat în cazul picturii figurative, al sculpturii şi al cinematografului, 
care sunt în principal arte ale reprezentării. Iconicitatea se referă la asemănarea dintre structura 
semnului şi o anumită calitate a referentului. De exemplu, expresia “Veni, vidi, vici” exprimă 
succesiunea logică dintre trei evenimente, sugerând o anumită secvenţialitate a lor. Dar, 
iconicitatea nu este o calitate universală a semnelor artistice. Există şi semne produse prin 
convenţie, în care nu există o analogie între expresie şi conținut. 

Charles W. Morris, în 1939, a integrat semnul estetic în categoria semnelor iconice, dar 
a revenit asupra acestei definiţii în 1946, în lucrarea Semne, limbaj şi comportament, unde 
afirmă că este greşită definirea artelor prin includerea lor într-o categorie distinctă de semne. 
Arta foloseşte toate sistemele de semne. Arhitectura, de exemplu, nu poate fi înțeleasă prin 
perspectivă iconică. Literatura este un limbaj secund față de limbă; plastica este un limbaj 
secund faţă de desenul tehnic. 

Teoreticienii au introdus noțiunea de distanţă dintre semnificant şi semnificat (expresie 
şi conţinut), ajungând la ideea că o distanță maximă măreşte valoarea operei, dacă nu 
depăşeşte graniţele inteligibiliului. O distanță mică produce o operă banală, una maximă face 
opera de neînțeles. Acest criteriu vine dintr-o perspectivă logocentrică, ce acordă limbajului 
rațional-abstract o valoare mai mare celui figurativ şi iconic. Dar lucrurile nu stau aşa în toate 
cazurile. Forţa expresivă şi complexitatea mesajului sunt cele care decid până la urmă valoarea 
operei de artă. 

Semnul e de fapt un sistem de funcţii. Roman Jakobson a descoperit, în analiza făcută 
procesului de comunicare lingvistică, cele şase funcții esenţiale ale oricărei comunicării: 
expresivă (emotivă), referenţială, metalingvistică, fatică, conativă şi poetică. În funcţia poetică 
(artistică) a limbajului, mesajul este orientat asupra lui însuşi, asupra propriei sale organizări 
semiotice, fiind autoreferenţial, caracteristică din care derivă toate celelalte trăsături ale 
limbajului artistic. 

2. NOI ABORDĂRI ALE LIMBAJULUI ARTISTIC 


Descoperirea limbajului şi a receptorului 


Dacă ar trebui să rezumăm noutăţile teoretice aduse de estetica secolului XX, 
sintetizând idei şi abordări din câmpul cercetărilor sociologice şi psihologice, din sfera 
semioticii şi a teoriilor asupra limbajului, am putea spune că aceste noi abordări au impus două 
teze de o relevanță deosebită, de fapt două “descoperiri” ce vor revoluţiona perspectivele 
asupra fenomenului artistic: 

e Arta este un proces fundamental de comunicare interumană, de unde importanța 
limbajului artistic; 

e În artă, receptarea are un rol crucial, de unde derivă şi importanța deosebită pe care o are 
procesul de receptare asupra fenomenului artistic în general.” 

Analiza procesului artistic este astăzi dominată de aceste două perspective privilegiate: 
abordarea semiotică şi informațională, care se prelungeşte în abordarea comunicațională. 

Abordarea structuralistă era orientată asupra obiectului artistic, încercând să dezvăluie 
morfologia sa. Acum, însă, avem de-a face cu o optică nouă, care acordă întâietate 
receptorului, destinatarului. Această mutație a fost generată de fenomenul artistic nou şi de 
contextul cultural al secolului XX: succesele psihologiei, ale ciberneticii şi ale teoriei 
informației au atras atenția asupra complexității procesului de comunicare artistică. 
Dezvoltarea sociologiei artei a pus în evidență faptul că receptarea nu este un proces pur 
psihologic, ci este co-determinat de o serie de factori socio-culturali care alcătuiesc împreună 
“câmpul ideologic” (Eco) în care este decodificat mesajul. Deci, nu doar procesul de creație 
este condiționat social-istoric, ci şi receptarea. 

Iată câteva aspecte care au fost puse în evidență de aceste noi abordări. 

e opera de artă nu e un simplu obiect material, suficient sieşi, ci un component al unui 
proces specific de comunicare, unde îndeplineşte funcția de purtător/transmițător de 
informație/semnificație. 

e opera poate fi analizată ca un limbaj specific, iar caracteristicile generale ale artei pot fi 
revelate prin analiza particularităților limbajului specific. Putem astfel determina 
specificitatea artei în câmpul culturii. 

e limbajul artistic constituie suportul material indispensabil al artei, modul ei fundamental 
de existență. Limbajul nu este un simplu vehicul al semnificației, ca în ştiinţă, ci este 
chiar materialul de construcţie, corpul ei viu. Mesajele artistice depind decisiv de modul 
de organizare a expresiei, de codul lor, de limbaj, de organizarea semiotică a semnelor. 

Abordarea artei ca limbaj s-a impus odată cu mutaţiile survenite în concepțiile asupra 
limbii. Astfel, raționalismul clasic considera că gândirea este o activitate autonomă, lăuntrică, 
independentă faţă de limbă, care ar fi doar forma, gândirea fiind conţinutul. În această viziune, 
limba ar fi instrumentul şi servitorul gândirii. Această perspectivă a fost abandonată de noile 
teorii care au demonstrat că gândirea nu există decât prin intermediul limbii, modelată şi 
structurată de limbă, care o orientează prin categoriile sale morfologice, sintactice şi 
semantice. Viziunea asupra lumii depinde fundamental de caracteristicile limbii în care este 
formulată, aşa cum au demonstrat teoriile relativismului lingvistic, elaborate de E. Sapir şi B. 
L. Whorf. Teza fundamentală a acestora este aceea că reprezentările asupra lumii depind de 
structura limbajului. 

Cercetările etnologice au demonstrat că limba este un mod de constituire a experienţei 
şi a imaginilor aspra realităţii, astfel că limbile decupează în mod diferit realitatea şi produc 


305... ; : Se 
Victor Ernest Maşek, Arta de a fi spectator, Bucureşti, Editura Meridiane, 1986, p. 5. 


189 


reprezentări diferite asupra lumii. De ex., lingvistul şi antropologul Benjamin Whorf (1897- 
1941) a arătat că triburile de indienii hopi nu deţin un concept asupra timpului, deoarece 
limbajul lor nu utilizează timpurile verbelor, cu ar fi trecutul “a fost”, prezentul “este” şi 
viitorul “va fi”. Astfel, fiecare limbă introduce o altă ordine în Univers şi decupează alfel 
experienţa. Mulţi exegeţi au arătat dependenţa logicii aristotelice de structura limbii greceşti. 
Logica matematică, modernă este dependentă mai degrabă de structura elastică şi 
permutațională a limbii engleze (relațională, nu substanţială). Aceeaşi perspectivă relativistă 
este utilizată şi de unii gânditori români, care au vrut să descifreze concepţia despre lume a 
românilor din analiza limbii (Mircea Vulcănescu, Constantin Noica). 

Teza privind dependenţa viziunii aspra lumii de structura limbii are o aplicație majoră 
în cazul artei şi al limbajului artistic, unde mesajul este structurat de elementele expresiei. 
Limbajul artistic nu este detaşabil de conținutul exprimat, el nu este altceva decât acesta, ci e 
chiar conținutul în ipostaza sa artistică, singura care ne interesează. Limbajul specific al artei 
semnalează astfel demarcaţia artei față de întregul univers nonartistic. Condiţia artei este 
exprimată deci în limbajul ei. 

Noile experienţe estetice au scos în evidenţă importanţa limbajului artistic, natura lui 
polisemantică şi ambiguă. Arta clasică miza pe un limbaj transparent, cu forme inteligibile şi 
aparent accesibile. Ea nu-şi putea percepe natura sa de limbaj. Dar arta modernă, 
postromantică, pune o miză fundamentală pe limbaj, considerând că destinul artei se joacă pe 
acest nivel. Toate curentele artistice din ultimele două secole au considerat că forma artistică 
dezvoltă o putere secundă, independentă de conţinut. 

După ce curentele postromantice au detronat “norma” artei clasice, adică ideea că arta 
trebuie să respecte un canon al reprezentării (regula celor trei unități în teatru, adecvarea 
stilului, înalt sau umil, la natura subiectelor reprezentate etc,.), ele au înlocuit norma cu 
“realitatea”, cu referentul (real, imaginar, psihologic etc.). Realismul din secolul XIX a 
considerat opera de artă ca o realitate semnificantă, dar o realitate secundă, privită ca o 
expresie a unui model extern (realitatea). 

“După cum revoluția romantică a detronat Norma, pentru a putea elibera creaţia şi 

critica, o nouă revoluţie în ştiinţele umane, în jurul anului 1900, a fost necesară pentru 
a detrona «Realitatea», devenită un mit al pozitivismului. Sensul general a fost, mai 
întâi, de relativizare, de împingere a nuanței până la atomizare, de înlocuire a tipicului 
(care la rându-i înlocuise «generalul» clasic) cu particularul, a existenţei istorice cu 
cea individuală, a unității cu fragmentul, a relaţiilor externe ale obiectului cu relaţiile 
interne, a obiectului cu constituenți lui. Într-un al doilea moment, unităţile terminale 
reconstituie întreguri, forme, universuri, dar după o altă logică decât cea a concretului 


inițial (fenomenul este evident în arta modernă, mai ales în pictura impresionistă şi 

postimpresionistă) Ra 
Eliberarea operei de modelul referențial extern (opera ca “reflectare” a realului) şi 
constituirea sa ca o realitate autonomă, ca semn, semnificând în raport cu alte semne, nu în 
raport cu referentul, mai mult, ruperea semnificatului (a universului intern, a “realității fictive” 
a operei) de referent, sunt procese fundamentale care se desfăşoară în literatura şi pictura de la 
sfârşitul secolului al XIX-lea. Opera de artă va fi privită de acum ca o realitate autonomă, 
semnificând în sine, fiind “considerată ceea ce fusese întotdeauna — fără a se remarca acest 
lucru — un limbaj”. 
Din această perspectivă, opera va fi receptată ca limbaj, dar şi producerea ei ca atare va 
ține seama tot mai mult de faptul că arta este un limbaj specific. Curentele artistice de la 
începtul secolului XX voiau să marcheze tocmai specificitatea limbajului artistic, libertatea de 

creație în câmpul artei, distanţa dintre limbajul artistic şi alte tipuri de limbaje. Practica 
artistică este orientată acum de interesul pentru găsirea unor noi forme de expresie, diferite de 
cele tradiționale. Procedeele curente constau în renunţarea la figurativism în pictură, căutarea 
unei noi gramatici a formelor viziuale, complicarea structurilor formale, utilizarea forţei 
muzicale a limbajului, “inlocuirea personajului cu o mască sau cu o voce” sau spargerea 


narațiunii în planuri diferite. Toate acestea marchează “primatul formei în dauna 

conținutului”. 


Avangarda artistică a făcut un pas mai departe, detronând nu numai referentul, dar 
demistificând şi ideea artei ca limbaj, utilizând însă tot un limbaj, dar unul nou, introducând 
noi convenţii de reprezentare, care inițial erau opuse celor anterioare, tradiționale (cubismul, 
suprarealismul, romanul de analiză psihologică, poezia ca o strictă construcţie a limbajului, 
ermetismul). 

Orientările postmoderniste, afirmate la sfârşitul secolului XX, vor regăsi însă unele 
filoane ale tradiției şi vor amalgama stilurile, pentru a obține structuri contradictorii (cum ar fi 
“realismul fantastic”), precum şi efecte multiple în planul receptării. Postmodernismul a 
recuperat în parte şi interesul pentru referent şi pentru naraţiunea cu “cheie”, pentru parabola 
simbolică (vezi romanul lui Eco Numele trandafirului) sau “plăcerea lecturii” ca act ritualic. 
Contemporan cu expansiunea audio-vizual-ului, cu transformarea vieţii în spactacol prin 
mediatizare, cu înlocuirea realității prin imaginea ei fabricată, postmodernismul amestecă 
inevitabil valorile înalte cu cele joase, pe “marile bulevarde” atât de încăpătoare ale culturii de 
masă. 

Această evoluție este semnificativă pentru mutaţiile din gândirea teoretică şi critică, 
mutații ce a însoțit schimbările acumulate în practica artistică. Sensul lor cumulat, teoretic şi 
practic, este acela că au impus abordarea artei ca limbaj specific. 


Limbajul ştiinţific şi limbajul artistic — doi poli ai limbajului 

Remarcabilele studii scrise în perioada interbelică de Pius Servien (Şerban Coculescu), 
în limba franceză, au scos în evidenţă distincția dintre limbajul ştiinţific şi cel poetic. Servien 
era o personalitate care întrunea calitățile omului de ştiinţă, ale artistului şi ale teoreticianului 
literar. Paul Valery spunea despre opera lui Servien că este “tentativa cea mai îndrăzneață de 
a captura hidra poetică”. Hidra la care se referea Valery era hidra limbajului aritistic, care se 
înfăţişează teoreticianului cu mai multe capete, greu de retezat dintr-o dată. Pius Servien şi-a 
adunat studiile sale în lucrarea Estetica, publicată în 1953 în limba franceză. % 

Ideea lui era aceea că a comenta arta tot într-un limbaj artistic (printr-o critică 
impresionistă şi metaforizantă) înseamnă a ne păstra într-o zonă preştiințifică, o zonă a 
aproximaţiilor. Cerința fundamentală pe care o impunea Servien era aceea ca metalimbajul 
(limbajul în care expunem consideraţiile noastre despre artă) să nu facă parte din aceeaşi sferă 
cu limbajul-obiect, adică cu limbajul artistic. Astfel, putem modela ştiinţific limbajul artistic 
folosindu-ne de instrumentele metodologice ale matematicii şi teoriei informației. El 
construieşte un model teoretic al limbajului artistic, un model ideal în care distingem 
fundamental între doi poli ai limbajului natural. 

Astfel, în limbajul ştiinţific întâlnim două caracteristici esenţiale: 

e semnificația este unică, iar expresia poate fi variabilă 
e posibilitatea sinonimiei infinite (2+3 este echivalent cu 4+1) 

De exemplu, expresia “apa fierbe la 100 grade Celsius” este echivalentă în ordinea 

semnificației cu expresia “la 100 grade Celsius, apa începe să fiarbă”. Deci, deşi semnificaţia 

rămâne aceeaşi, există nenumărate expresii care o pot transmite, fără a o altera. Ceea ce 
înseamnă că semnificația este univocă, fixă, invariabilă, clară, denotativă. 

Limbajul artistic se caracterizează prin atribute exact opuse: 

e expresia este unică, iar semnificaţia este multiplă, ambiguă; deci, limbajul artistic este 
plurivoc, polisemic; 

e în limbajul artistic semnificațiile sunt încorporate în expresie şi nu pot fi transmise prin 
expresii. 

În limbajul artistic, sensul este dependent chiar de stratul sonor şi ritmic al expresiei, 
aşa cum în muzică şi în artele plastice mesajul operei este dependent de expresia sensibilă, 
este “încifrat” în datele expresiei. Orice modificare a expresiei atrage după sine o modificare 
în planul semnificației. Fapt care nu se petrece în limbajul ştiinţific, unde putem modifica 
expresia fără a modifica mesajul. 

De exemplu, versul lui Bacovia “Aud materia plângând” nu poate fi tradus în ordinea 
semnificațiilor în alt limbaj sau într-o altă propoziție. La limită, nici o altă expresie nu poate 
prelua încărcătura semantică a acestui vers. Tudor Vianu spune despre limbajul artistic că este 
“umutabil”, adică expresia nu poate fi variabilă, nu poate fi desprinsă de semnificaţiile pe care 
le exprimă. 

Cele două caracteristici ale limbajului artistic pot fi formulate, spune Servien, şi în 
felul următor: 

e absenţa totală a sinonimiei (în planul expresiei) 

e omonimie infinită (acelaşi semn are în mod intrinsec semnificaţii multiple, aceeaşi 
expresie trezeşte reprezentări şi înțelesuri diferite, iar semnificaţiile se multiplică 
datorită contextelor în care este receptat şi descifrat mesajul) 

Deci, în cazul limbajului artistic, putem vorbi de valoarea de unicat a expresiei — idee 
care era sugerată şi în versurile eminesciene: “Unde vei găsi cuvântul/Ce exprimă adevărul”. 
Aici “adevărul” se referă la “expresia unică” pe care o caută poetul pentru a exprima starea sa 
sufletească. 

Aceste idei vor deveni un loc comun al esteticilor contemporane, dar ele se află 
prefigurate şi teoretizate foarte clar în opera lui Pius Servien, care este un deschizător de 
drumuri în acest domeniu. 

Umberto Eco va lansa, după 1960, ideea operei deschise, a operei care poate fi 
interpretată în multiple feluri, care are o semnificație ambiguă, iar alți teoreticieni vor susține 
ideea că opera poetică (artistică) este un ansamblu de conotații singulare, că limbajul poetic nu 
comunică ceva anume, ci se comunică pe sine, fiind caracterizat de autoreflexivitate. 

Cele două limbaje sunt utilizate pentru sarcini comunicaţionale diferite, au valori 
diferite, sunt orientate spre ținte diferite etc. Limbajul natural se află la intersecția celor două 
tipuri de limbaje. În cazul ştiinţelor umane şi sociale, limbajul este adeseori vag şi imprecis 
datorită faptului că, în aceste domenii, limbajul ştiinţific este contaminat de cel artistic, 
precum în cazul eseului. Spre a deveni ştiinţă, cunoaşterea artei trebuie să-şi constituie un 
limbaj teoretic specific. Sarcina ei este aceea de a traduce limbajul artistic în limbaj ştiinţific. 

Estetica informațională şi abordarea de tip semiotic nu au au valenţe critice şi 
axiologice. Ele sunt metodologii care se exercită asupra unei opere al cărui statut artistic a fost 
fixat anterior prin modele tradiționale (critica de artă, istoria artei etc.). 

Lumea artistică a manifestat o relativă detaşare față de aceste încercări, uneori chiar o 
atitudine de dispreţ, ele neavând ecou mare în perioada interbelică. Dar, în a doua jumătate a 
secolului al XX-lea, creatorii înşişi au devenit teoreticieni şi s-au interesat de virtuțile 
limbajului artistic (cazul lui Paul Valery sau al poetului englez T.S.Eliot). 

Pius Servien considera că artiştii au nevoie de o cunoaştere exactă a limbajului artistic, 
a virtuților sale pentru a le putea folosi într-o manieră eficientă. El respinge sloganurile de 
largă circulaţie după care “talentul n-are nevoie de ştiinţă” sau “luciditatea omoară emoția”. 

În felul acesta, el face un proces diletantismului artistic, amintind că orice artist trebuie să-şi 
cunoască meseria într-un mod ştiinţific. Marii creatori au fost şi “meseriaşi” desăvârşiţi, 
stăpâni pe mijloacele de expresie, inovatori tocmai în planul expresiei, al stilurilor etc. (vezi 
Leonardo da Vinci, A. Durrer etc.). 

Pius Servien mai formulează un principiu al esteticii informaționale, aplicând la artă un 
principiu fizic: “Asimetria este condiția unui fenomen, iar simetria este sfârşitul fenomenului”. 
Este şi cazul vieţii. Autorul traduce acest principiu prin ideea că ar exista un raport între 
dezordine (entropie) ca stare inițială şi ordine, ca stare finală a procesului de creaţie şi de 
comunicare. Alți teoreticieni, precum Max Bense, au considerat că arta este un efort de a crea 
ordine din dezordine. 

Pius Servien găseşte o altă trăsătură comună artelor şi anume ritmul: în poezie 
(metrica), în muzică, în dans, în artele plastice (vezi simetriile plastice şi arhitecturale ale 
imaginii). Orice operă de artă are o organizare internă ritmică, iar acest ritm poate fi modelat 
matematic, dobândind o expresie numerică. Există un ritm universal, al cosmosului, al istoriei, 
spunea Pârvan. Ideea este de esenţă pitagoreică. Caracterul universal al ritmului întemeiază 
posibilitatea exprimării sale matematice, teză care a fost susținută de Matila Ghyka. 


Unitatea dintre semnificaţie şi expresie 


Complexitatea limbajului artistic e direct proporțională cu complexitatea mesajului 
artistic. Nu se pot transmite semnificaţii profunde prin orice limbaj. Încărcătura semantică a 
operei e dependentă de sintaxa simbolurilor artistice. Ce comunică şi cum comunică opera 
artistică sunt aspecte solidare, indisociabile. Conţinutul şi forma alcătuiesc o unitate 
nedecompozabilă, fac corp comun. 

Această caracteristică a fost relevată de Vianu în analizele sale sistematice asupra artei. 
Prin comparaţie cu operele gândirii teoretice, ale ştiinţei, Vianu preciza că semnificațiile unei 
opere de artă “sunt atât de indisolubil legate de forma înfățişării sale materiale”, încât orice 
schimbare a acesteia modifică sensul şi valoarea operei. În felul acesta, opera de artă are un 
caracter “imutabil”, expresia nu poate fi modificată fără a modifica simultan şi planul 
semnificației. În cazul artei, spune Vianu, “valoarea şi bunul” (în care se întruchipează 
valoarea) “fac corp comun”, întrucât, în cazul limbajului artistic, raportul dintre sens şi 
expresie este unul de “imanenţă”. În țesătura sensibilă a imaginii artistice palpită un “înțeles 


mai bogat”, ce nu poate fi rezumat conceptual. “Simbolul artistic este deci ilimitat. 


SI pia SNA se SE a A în ; s 309 
Originalitatea arteistică este nu numai imutabilă, dar şi ilimitat-simbolică”. 


Astfel, teoreticienii au ajuns la concluzia cea mai relevantă caracteristică a limbajului 
artistic constă în unitatea organică dintre expresie şi semnificaţie, sau, cu o altă formulare, 
“imanența semnificației în expresie” 3! Această caracteristică poate fi probată pe întreaga 
gamă a creaţiei artistice, de la literatură la cinematografie. Pretutindeni, semnificaţiile 
transmise receptorului depind de structura expresiei, mesajul de structura codului, înțelesul de 
configurația sensibilă a imaginii etc. Limbajul artistic comunică ceva şi sub aspect referenţial, 
dar se comunică şi pe sine, adică dezvoltă o semnificație secundă, independentă de referința 
sa. Putem spune că ideea lui McLuhan, după care mijlocul de comunicare este mesajul, este 
formulată având în vedere şi virtuțile limbajului artistic. 

Toate caracteristicile artei ca limbaj şi formă specifică de comunicare (caracter 
simbolic şi subiectiv, prezenţa imaginilor, originalitatea şi “abaterea” parţială a codurilor de la 
norma instituită, caracterul conotativ şi ambiguu, deschiderea semantică a operei, adică 
posibilitatea unor interpretări multiple, participarea creatoare a receptorului etc.) pot fi deduse 


30 ; ; : A 
A Tudor Vianu, Opere, vol. 7, București, Editura Minerva, 1979, pp 517-519. 
310 ; ; uliu k . ; 
Cezar Radu, Artă şi convenția, Bucureşti, Editura Ştiinţifică şi Enciclopedică, 1989, p. 272. 

din/sau se întemeiază pe imanența semnificației în datele sensibile ale expresiei. Informaţia 
estetică este o funcţie a organizării sintactice a semnelor. Estetica informaţională a văzut în 
creație un consum de libertate, iar în receptare de asemenea un consum de libertate al 
receptorului. Odată început într-un anumit fel, discursul artistic este determinat de presiunea 
pe care o exercită trecutul discursului asupra prezentului său. 

Prin limbaj, arta îşi dezvăluie natura ei de convenţie umană, capacitatea ei de a 
construi universuri imaginare cu funcţie semnificantă. În formele recente de artă, convenția 
artistică este evidenţiată cu ostentaţie. Limbajul artistic se detaşează astfel de funcția 
instrumentală pentru a-şi potenţa funcția expresivă prin care se afirmă pe sine, opera devenind 
un spectacol al limbajului, precum în cazul lui Flaubert, Mallarme, Joyce, la care opera este o 
construcție autonomă în limbaj. 

Opera de artă a fost apreciată ca o realitate simbolică, menită să creeze lumi imaginare 
prin forța expresivă a simbolurilor. Distincţiile clasice dintre alegorie şi simbol ne ajută să 
aproximăm natura artei. În alegorie, expresia şi semnificaţia sunt detașabile, “figuraţia” este 
exterioară înţelesului şi are doar menirea de a ilustra “sensibil” sensul abstract. În simbol, 
semnificaţia şi expresia se contopesc şi formează unică şi “irepetabilă” realitate. Semnificațiile 
simbolului artistic nu pot fi rezumate conceptual şi nu pot fi transmise prin alte mijloace. Arta 
construieşte simboluri pentru a condensa şi fixa în ele sensuri multiple, simboluri ce pot fi 
proiectate pe o largă zonă de referenţialitate difuză, simboluri ce suportă o interpretări diferite. 
În această situaţie se află marile personaje ale dramaturgiei sau ale literaturii (precum Oedip, 
Antigona, Don Quijote, Hamlet, Faust, Ivan Karamazov etc.), care au devenit simboluri ale 
condiției umane, personaje ce trăiesc independent de contextul lor de geneză sau de sensurile 
cu care au fost investite de autorii care le-au creat. Simbolul artistic realizează acea fuziune 
organică dintre expresie şi semnificație care este marca definitorie a limbajului artistic. Iată 
cum privea Blaga distincția dintre alegorie şi simbol: 

“Când «imaginea» evidențiază sau pune în relief altceva, avem de-a face cu o 


alegorie; când «imaginea» se evidențiază pe sine sau se pune în relief pe sine, 

revelându-şi adâncimile, avem de-a face cu un simbol”. 


Caracterul iconic al semnului artistic şi gradele sale de referenţialitate 


După cum am semnalat, unii teoreticieni au considerat că semnul estetic este un semn 
iconic. Astfel, Charles Morris considera că opera este “un semn iconic care exprimă o 
valoare”. În felul acesta, iconicitatea devenea un criteriu al artei, asociat cu funcția 
apreciativă. 

Este un adevăr acceptat că limbajul artistic are un caracter polisemic, faptul că are o 
finalitate intrinsecă, nefiind subordonat necesităților pragmatice ale comunicării. Alții 
toereticieni au insistat asupra caracterului nonreferențial al limbajului artistic, considerând că 
semnul artistic nu poate fi pus în legătură directă cu un referențial anumit. Dificultăţile 
izvorăsc din dependenţa mare de context a semnelor artistice şi din varietatea formelor, a 
experiențelor şi a gustului estetic. Alte teorii au subliniat faptul că semnul estetic este un semn 
complex, alcătuit din numeroase alte semne, integrate într-un suprasemn, un fel de plurisemn. 
Modalităţile de constituire diferă de la o artă la alta, de la un curent artistic la altul. În sfârşit, 
există poziţii care apreciază că valoarea unei opere de artă depinde de distanța semantică 
dintre semnificație şi semnificant. 

Pornind de la distincțiile clasice ale lui Charles S. Peirce, autor care a propus 


i e a au Tue ini mea cai „312 pata À 
clasificarea semnele în iconi, indici şi simboluri, “ semnul iconic a fost definit ca un semn 

Lucian Blaga, Elanul insulei, Cluj-Napoca, Editura Dacia, 1977, p. 248. 

Charles S. Peirce, Semnificație şi acțiune, Bucureşti, Editura Humanitas, 1990, p. 276. 

care posedă anumite asemănări (proprietăţi comune, similitudini, analogii) cu realitatea pe 
care o indică. În cazul artei, putem vorbi de grade de referenţialitate: 

e gradul întâi de referenţialitate priveşte corespondența directă dintre imagine şi realitate, 
o corespondență anecdotică, uşor de recunoscut şi de probat (reportaj, romanul istoric, 
pictura figurativă, portretistică etc.) Dar această referențialitate este uneori indiferentă 
pentru valoarea operei. De exemplu, în poezia “Singurătate” a lui Eminescu, care începe 
cu versurile “Cu perdelele lăsate/Șed la masa mea de brad/Focul pâlpâie în sobă/lară 
eu pe gânduri cad” — este indiferent dacă detaliile evocate (perdelele, masa de brad, 
focul) sunt reale sau nu, dacă realmente poetul a scris versurile respective în atmosfera 
pe care o descrie; valoarea poeziei nu constă în exactitatea acestor detalii care sunt 
evocate, ci în atmosfera de intimitate şi de meditație pe care reuşeşte să o construiască 
poetul. De asemenea, în faimosul poem al lui Edgar Alan Poe este indiferent dacă 
autorul a dialogat efectiv la fereastră cu Corbul pe care-l evocă ca un simbol. Acest 
dialog este o convenţie folosită de poet pentru a sugera o anumită idee. 

e referențialitatea de al doilea grad se bazează pe o analogie subînțeleasă, pe o asemănare 
de situaţie, asemănare posibilă într-un anumit context. De exemplu, romanul Pădurea 
spânzuraţilor a lui Rebreanu porneşte de la un fapt real, biografic (este vorba de fratele 
autorului), dar construieşte un intrigă şi o acțiune care este posibilă în contextul descris 
de roman. Valoarea romanului nu constă în faptul că Rebreanu a respectat sau nu 
evenimentele reale. Cazul lui Apostol Bologa are o verosimilitate cu cazurile reale, adică 
o analogie posibilă. 

e al treilea grad de referențialitate se bazează pe o analogie minimă, situația în care între 
imagine şi referentul posibil e o distanță maximă. În aceste cazuri, referenţialitatea 
aproape că nu ne mai interesează. De exemplu, Hamlet dialoghează cu fantoma tatălui 
său, dar şi în acest caz avem de-a face cu o convenţie artistică, pe care spectatorul o 
acceptă, întrucât ea are un sens în spaţiul operei (tatăl lui Hamlet îi dezvăluie modul cum 
a fost ucis). De asemenea, alte opere majore, precum Don Quijote, Faust etc., îşi 
demonstrează valoarea nu prin recurs la referentul imediat, ci prin deschiderea lor 
semantică, prin bogăția de înțelesuri pe care ne-o dezvăluie. 

Creația artistică se manifestă pe întreaga claviatură a acestor grade de referențialitate. 
Putem spune că o referențialitate minimă înseamnă o libertate maximă în planul creaţiei, în 
planul invenţiei, iar o referențialitate maximă înseamnă o libertate minimă, adică o libertate 
minimă de invenţie, cum este cazul reportajului artistic, care nu se poate îndepărta foarte mult 
de situaţiile reale pe care le descrie. 

Gradele de referențialitate pot fi ilustrate şi prin evoluţia romanului modern de la 
canonul realist la cel postmodern. Romanul realist, de tip balzacian, construieşte o lume fictivă 
ce “seamănă” cu lumea reală, de fapt seamănă cu o anumită “imagine” consacrată asupra lumii 
reale (o lume coerentă, cu succesiune cronologică şi liniară a eveminentelor, prinsă în rețeaua 
unor cauze şi efecte riguros dezvăluite de naratolul omniştient, asemeni unui Dumnezeu 
pentru care lumea este transparentă, inteligibilă corentă). Ambiţia artei nu este de a dubla 
realul, ci de a reconstrui realul într-o ordine semnificativă, de a fi o replică la stările realului. 
Balzac nu a vrut să dubleze registrul civil, ci să umple spaţiul dintre rândurile sale, adică să 
dea viaţă artistică personajelor, să le recreeze într-o lume imaginară care are similitudini cu 
cea reală. În romanul clasic, lumea interioară a operei, construită cu măiestrie, printr-o 
convenţie, ne lasă impresia de “viaţă” şi ajunge să fie mai reală decât realitatea (referentul) de 
la care a pornit artistul. 

În romanele “realiste”, de tip clasic, autorul construieşte prin numeroase procedee 
tocmai această “iluzie” a realităţii, iluzia că opera sa fictivă seamănă cu realitatea. Această 
“impresie” de viață, de obiectivitate, de lume reală este însă construită printr-un “set de 

procedee care ne fac pe noi să credem în iluzia realităţii” 5 O caracteristică a romanului 
realist (Balzac, Tolstoi, Rebreanu) constă tocmai în faptul că această puternică senzaţie de 
realitate “ne ascunde procedeele fundamentale prin care ne este dată iluzia ei”, astfel încât 
romancierul, constructor al unei lumi, ne lasă să credem în “iluzia că nu există nici un 
artificiu”, că el reproduce doar “tablouri de viaţă, felii de istorie persoanje care au existat”. 
Procedeele sunt ascunse pentru cititorul nespecializat, care se scufundă în lumea imaginară a 
operei fără a fi conştient că este o vorba de o convenţie, că opera pe care o crede o reproducere 
a realului nu este decât produsul unui travaliu simbolic ce respectă un set de reguli şi 
procedee. 

Romanul de analiză psihologică, de tip Camil Petrescu, modifică aceste convenţii 
“realiste”, îl “detronează pe autorul-demiurg”, introduce mai muţi naratori în universul 
romanului, mută aparatul de luat vederi din cer în conştiinţa subiectivă a personajelor, astfel că 
se obțin mai multe versiuni, toate relative, asupra realului. Autorul, care nu mai ştie 
“finalurile”, reintroduce hazardul în dinamica personajelor, pentru a spori senzația de 
“autenticitate”, fiind interesat să redea incorenţa vieţii prin chiar organizarea aleatorie a 
intrigii şi a naraţiunii. Manolescu se foloseşte de o analogie inspirată pentru a deosebi romanul 
clasic şi de formula “modernistă” a romanului, de romanul de investigație psihologică. Este un 
raport asemănător cu imaginile pe care obținem dacă privim un covor pe față sau pe dos. 
“Camil Petrescu răstoarnă, într-un fel, romanul lui Rebreanu, de pe faţă pe dos. Privirea 
naratorului distinge acun nodurile, cusăturile, legăturile, dar nu mai poate vedea drumul 
global, imaginea globală a lumii. Cunoaşterea lumii s-a relativizat” 51 

Diferenţa dintre cele două imagini ale covorului este folosită de autor pentru a exprima 
metaforic diferența dintre formula romanului "doric" şi formula romanului "ionic" şi 
"corintic". 

Reacţia față de aceste două versiuni ale narațiunii “realiste” se manifestă printr-o 
scriitură ce îşi exhibă procedeele, artificiile, trucurile stilistice. Este romanul postmodern, 
anticipat la noi de scrierile atât de stranii ale lui Urmuz. Personajul, ce avea consistență 
psihologică sau identitate individuală, interioară, devine acum o “voce” impersonală, se 
reifică, aventurile sale existenţiale sunt parodiate, luate în răspăr, întâmplările narate sunt 
mereu comentate de o conştiinţă cinică şi distantă, care ne avertizează că ne aflăm într-un 
spațiul ce oscilează între ficțiune şi realitate, amestecându-le mereu. Amalgamul dintre 
convenţii şi viața reală este menit să ne pună în gardă că ceea ce numim viaţă reală sau 
realitate nu este decât un conglomerat de imagini, de poncife solidificate cultural, un depozit 
de convenții, despre care oamenii au uitat că sunt convenții. 

Evoluţia romanului şi a altor forme artistice (pictură, sculptură, muzică) anticipează 
sau este solidară cu schimbările produse în alte domenii culturale, în paradigmele ştiinţei şi ale 
filosofiei, în disciplinele sociale, în teoriile asupra limbajului sau asupra comunicării. 
Modificările înregistrate în formele estetice, în limbajul artistic şi în creația de ordin artistic 
sunt un simptom sau un reflex al schimbărilor petrecute în universul de existență al omului 
contemporan. Arta este un seismograf sensibil al societății. Ea captează mai devreme 
orientările şi tendinţele vieţii şi ale spiritului uman, anticipează schimbările care privesc 
universul existențial şi exprimă noile concepţiile despre om şi lume, dar într-o formă 
simbolică. 


e RER A 
Nicolae Manolescu, Modelul lumii în romanul modern, în vol. Cartea intereferențelor (coordonatori: Ştefan 
Berceanu, Ioana Bârnă, Petre Diţă ş.a.), Bucureşti, Editura Ştiinţifică şi Enciclopedică, 1985, pp 140-150. 

Mimesis şi creaţie în artă 

Fără îndoială raportul dintre artă şi realitate a fost una dintre temele cele mai dezbătute 
de teoreticieni. Ea este reformulată în condiţiile contemporane când o bună parte a creaţiilor 
artistice au abandonat imaginea “figurativă”, au construit universuri fictive şi forme ce au un 
caracter voit nonreferenţial. După cum am văzut, putem vorbi în cazul artei de grade de 
referențialitate. Arta nonfigurativă, arta abstractă şi atâtea alte forme ce ne inconjoară mizează 
pe forța de expresie a limbajului, fără a se mai legitima prin recurs la o zonă referențială 
exterioară formei artistice ca atare. Paradoxal, arta denumită “abstractă” a devenit mai 
“concretă”, în sensul că se sprijină tot mai mult pe concreteţea imaginii (culoare, linii, forme 
plastice etc.), pe forța ei de expresie, fără a-l mai trimite pe receptor la o “poveste” sau la un 
sens prestabilit, situate dincolo de universul concret al imaginii. 

Este instructiv să revenim la textul lui Aristotel, cel care a declanşat dezbaterea asupra 
caracterului de mimesis al artei, prin afirmaţia că, spre deosebire de omul de ştiinţă, artistul 
are menirea de a înfățişa “fapte ce s-ar putea întâmpla”, “lucruri putând să se întâmple în 
marginile verosimilului şi ale necesarului”. În contextul lucrării sale, Aristotel acordă 
“verosimilului” sensul de ceea ce se aseamănă cu realul, ceea ce are aparenţa realității şi este 
credibil pentru o fiinţă raţională. De aceea, procedeul fundamental al artei este metafora, care 
se bazează pe analogie, pe “asemănările” dintre lucruri. “Metafora e trecerea asupra unui 
obiect a numelui altui obiect”, spune Aristotel, deci un transfer de semnificații de la lucrurile 
absente spre cele prezente. Blaga rerabilitează metafora şi îi acordă o semnificație 
fundamentală pentru existena omului întru mister şi pentru revelare”. Blaga consideră 
metafora ca un procedeu “constitutiv” al spiritului uman, iar analiza ei ar reprezenta, dincolo 
de ineteresul strict estetic, “un capitol de antropologie" 515 În orice proces de semnificare, dar 
mai ales în cazul metaforei, avem “un transfer şi o conjugare de termeni ce aparțin unor 
regiuni sau domenii diferite”. Gradele de referențialitate ale imaginii artistice pot fi ilustrate şi 
prin distincția lui Blaga dintre metaforele plasticizante şi metaforele revelatorii. Metatorele 
plasticizante pun în relație două aspecte diferite, sporind doar expresivitatea limbajului, fără a 
îmbogăţi semnificația faptului la care se referă, precum se întâmplă atunci când comparăm 
rândunelele aşezate pe firele de telegraf cu “nişte note pe portativ”. În schimb, “metaforele 
revelatorii sunt destinate să scoată la iveală ceva ascuns”, fiind o înceracre de “revelare a 
unui mister” prin mijloace sensibile. Ele conferă faptului la care se referă semnificaţii noi, 
dezvăluie aspecte care îmbogăţesc sensurile unei realități sau situaţii. Exemplul dintâi pe care 
îl dă Blaga este Mioriţa, care este o imensă metaforă, unde moartea este asemănată cu “a lumii 
miresă”, iar pierea cu o “nuntă” cosmică. 

Să observăm că metaforle plasticizante pun în relație lucruri şi aspecte asemănătoare, 
între care există o analogie evidentă sau subînţeleasă, pe când cele revelatorii pun în relație 
aspecte şi lucruri îndepărtate, între care nu vedem o asemănare, astfel că între termenii ei 
există raporturi de disanalogie. Deşi gradul de referențialitate al metaforelor plsticizante este 
mai pronunțat, ele se află pe o treaptă de artisticitate mai scăzută decât metaforele revelatorii, 
în care referențialitatea este vagă, este minimă sau lipseşte, dar forţa lor de semnificare este 
maximă. 

Şi Aristotel acorda artistului libertatea şi dreptul de a “născoci” întâmplări şi subiecte 
care nu au adecvare directă la realitate, dar care au credibilitate, motivaţie şi semnificație. 
Precizările sale sunt elocvente. El ajunge să spună că iraționalul, “elementul miraculos” 
trebuie evitat în tragedie, întrucât nu are temeiul versomilității în existența curentă a omului, 
dar afirmă că “decât întâmplări posibile, dar anevoie de crezut, trebuie preferate mai curând 


315 i ; : A 
Lucian Blaga, Filosofia culturii, în Opere, vol. 9, București, Editura Minerva, 1985, pp 349-365. 

întâmplările imposibile cu înfăţişarea de a fi adevărate”. Mai mult, Stagiritul se dovedeşte 
de-a dreptul modern prin afirmaţia că Homer i-a învăţat pe poeţi “cum să mintă cu socoteală” 
noscocind întâmplări cu tâlc, fapte ce par neobişnuite (““imposibile” în ordinea verosimilului şi 
necesarului!), dar care îşi găsesc “motivarea fie în cerinţele operei poetice, fie în idealizarea 
adevărului, fie în credința obştească”. 


El merge până acolo încât legitimează dreptul artistului de a inventa situaţii şi forme 


ie i acuta a : E sori Ka AER A ne ao 3 17 
neverosimile”, “întrucât e verosimil să se întâmple uneori şi lucruri neversosimile”. 


Suntem înclinați să spunem că Aristotel ar legitima realismul magic din literatura recentă sau 
teatrul absurdului. Din perspectiva receptorului, pe care nu-l pierde din vederee niciodată în 
analizele sale, Aristotel susține că “puterea de înrâurire” a operei va crelşte atunci când artisul 
înfăţişează întâmplări şi situații ce “se vor desfăşura împotriva aşteptării, decât decurgând 
totuşi unele din altele”. Răsturnările de situații, deşi contrazic inițial orizontul de aşteptare al 
receptorului, au un efect estetic amplu. Împortant este ca toate aceste “abateri” de la canonul 
reprezentării să fir “cu socoteală”, adică să aibă semnificație, să transmită un mesaj. 

“În felul acesta, minunarea ascultătorului va fi mult mai mare decât în faţa unor 
fapte petrecute de capul lor şi la întâmplare. Se ştie doar că, din faptele întâmplătoare, 
singurele acelea ni se par minunate, câte ne lasă impresia că s-ar fi petrecut cu 
socoteală: ca atunci, bunăoară, când, în Argos, statuia lui Mitys a ucis pe omul vinovat 
de moartea lui Mitys, căzându-i în cap în timp ce o privea. Asemena lucruri, întra- 
devăr, nu par a se se petrece la întâmplare”. 

lată cât de mult se îndepărtează Aristotel de canonul realist al imitației directe. 
Exemplul cu statuia celul ucis care “cade” în capul asasinului semnifică faptul că “invenţia” 
artei, apelul la ficțiuni, născocirea unor situații etc. sunt permise dacă există în spate un fond 
vag de referențialitate, întrucât întâmplarea respectivă este credibilă şi se înscrie într-un 
orizont de aşteptare ce o poate asimila. 

Raportul dintre mimesis şi creație în artă a fost abordat în secolul XX de o serie de 
gândirtori de primă mărime, precum B. Croce, Georg Lukacs, M. Heidegger sau Mikel 
Dufrenne. Ei au subliniat că, indiferent de gradul de adecvare a imaginilor artistice la real, arta 
rămâne fundamental creaţie semnificantă, în toate demersurile sale. Libertatea de a se abate de 
la amănuntul nesemnificativ este uneori condiția sesizării esenţialului. Deformările, abaterile 
de la imaginea fotografică a realului şi invențiile literare sau plastice reprezintă condiția pentru 
a da relevanță unui sens, dreptul artistului la minciuna semnificativă (cazul caricaturii), dreptul 
său de a se distanţa de real, pentru a-l înţelege şi a-i conferi un sens. 

Arta evoluează în interiorul distanței dintre expresie şi semnificaţie (sau semnificant şi 
semnificat), dintre materialitatea obiectuală a imaginii şi idealitatea mesajului. Această 
distanţă are totuşi un prag critic. Nonreferenţialitatea absolută este o imposibilitate, întrucât 
nimeni nu poate inventa un semn care să nu amintească absolut deloc de realitatea 
înconjurătoare sau de realitatea culturală, semnificantă ea însăşi. Deci, legătura cu referentul 
nu poate fi pe de-a-ntregul anulată. De aceea vorbim de nivele de referențialitate şi de 
iconicitate. 

Unii teoreticieni consideră că originalitatea operei de artă e direct proporțională cu 
imprevizibilitatea limbajului artistic şi invers proporțională cu previzibilitatea sa. Dar nu 
trebuie să privim originalitatea doar sub raport cantitativ, adică doar prin cantitatea de 
informaţie nouă transmisă de operă. Există şi un sens calitativ al originalității. 


316. j 
Aristotel, op. cit., p. 90. 
31 ; 
7 Ibidem, p. 94. 
318. 
Ibidem, p. 66. 

Denotaţie şi conotaţie 


Distincția fundamentală dintre limbajul ştiinţific (sau cel comun) şi limbajul artistic 
poate fi înțeleasă prin distincţia dintre denotaţie şi conotaţie. În expresia “omul este un animal 
rațional”, termenii sunt folosiţi într-un sens denotativ. Dar, în expresia “omul este o trestie 
gânditoare” intervine conotaţia termenului “trestie”, care sugerează, pe de o parte verticalitate, 
iar pe de altă parte fragilitate; iată două caracteristici ale omului care sunt sugerate de această 
expresie. De asemenea, expresia “omul este lup pentru om” conţine semnificații secunde, care 
sunt transmise prin utilizarea cuvântului “lup” (cruzime, rapacitate etc.). Putem observa că 
gradul de expresivitate (şi de artisticitate) al acestor două expresii vine din faptul că sunt 
folosiți termeni concreţi, care îşi transferă instantaneu conotaţiile în contextul teoretic al 
enunţurilor de mai sus, încărcându-le de un halou de înţelesuri. Arta nu se poate desprinde de 
concret, este blestemul ei. Muzica, cea mai “imaterială” şi ideală formă de creație umană, este 
dependentă de materie, de fulxurile sonore care o intruchipează. 

Denotaţia se referă la sensul primar al unui semn, la sensul referențial. Conotaţia se 
referă la sensurile secunde, subiacente, “figurate” ale unui semn. Limbajul comun şi cel 
ştiinţific sunt puternic denotative, limbajul artistic este puternic conotativ. În cazul versurilor 
cu care începe “Mioriţa” avem de-a face, de asemenea, cu o încărcătură semantică ce nu poate 
fi echivalată într-un alt limbaj, datorită sensurilor conotative. 


“Pe-un picior de plai, Se cobor la vale. 
Pe-o gură de rai, Trei turme de miei 
Iată vin în cale, Cu trei ciobănei”. 


Foarte mulți termeni din aceste versuri au un referent real, unul este imaginar (rai), dar 
construcția imaginilor, ca şi asocierile dintre termenii invocaţi sunt imprevizibile şi generează 
sensuri noi. “Informaţiile” referențiale conţinute în această “descriere” sunt topite într-o 
structură lingvistică unică. Ele mizează pe gândirea analogică şi pe capacitatea receptorului de 
a reconstitui printr-o reprezentare mentală universul evocat prin termen sugestivi. Analogia 
este subînțeleasă. Şi în acest caz expresia spune mai mult decât am putea noi rezuma în 
limbajul comun. Ea spune şi ceea ce nimeni nu va putea vreodată rezuma în termeni ştiinţifici 
sau comuni, datorită efectului muzical, emoţional, pe care îl provoacă versurile. De exemplu, 
în primele două versuri apar termeni precum picior, gură. Aceşti termeni au o anumită 
semnificaţie: gura este organul vorbirii, al limbii ca mijloc de comunicare, iar piciorul evocă 
ideea de verticalitate, de înălțime. Sunt astfel evocate două atribute ale omului prin elemente 
extrem de puţine. Ele sugerează şi induc în reprezentarea noastră ideea asemănării dintre 
natură şi om, proiecția omului asupra naturii, comuniunea dintre om şi natură, adevărat rai al 
ființei româneşti. Trăsătură atât de des invocată pentru specificul viziunii româneşti asupra 
lumii. Această idee nu este formulată discursiv, ci este sugerată din faptul că termenii ce evocă 
anatomia umană sunt proiectați asupra universului natural. 

Din acest rai, grupul descris “coboară la vale”, iar cuvintele cale şi vale sugerează 
ideea unui plan înclinat, oblic, un plan care coboară şi duce - unde? - spre “negru zăvoi” care, 
iniţal este înfățişat tot ca un paradis natural, dar care, în evoluţia baladei, se va transforma, 
posibil, într-un loc al morţii. Este vorba de un univers care îşi spune povestea lui. O coborâre 
din planul eternității ființei spre istorie, spre conflict, o ieşire din natură spre cultură. Cadenţa 
însăşi a versurilor, ritmul lor legănat, sugerează această coborâre. La ameninţarea posibilă, 
ciobanul alege să se solidarizeze tot cu natura, nu cu istoria, soluţia sa fiind reintegrarea în 
natura simbolică şi eternă. De asemenea, numărul trei este un număr sacru, care poate fi pus în 
analogie cu diverse semnificaţii mitice. Toate aceste înțelesuri posibile sunt condensate în cele 
şase versuri şi nu pot fi extrase din țesătura lingvistică pentru a fi formulate altfel. Concluzia 
este că arta operează cu simboluri complexe în care sensurile sunt topite în elementele 
concrete ale imaginii. 


199 


Pentru a avea acces la misterul artei, la conținutul ei inefabil, trebuie să stăpânim 
secretul limbajului artistic. Limbajul artistic este modul de existenţă a artei, nu doar modul ei 
de expresie. Limbajul este primul element de conținut al artei. Forma nu conține “conținutul”, 
ci e topită în conţinut şi invers. Mijloacele de expresie sunt condiția vitală a artei, modul lor de 
existență. Pentru estetica de tip clasic, limbajul era un vehicul al conţinutului, o expresie 
independentă de conținut, doar cu funcţia de a da strălucire conţinutului. Limbajul artistic avea 
funcția de acompaniament, rolul de mână stângă într-o piesă de pian în care conţinutul 
(motivul ideatic) este executat de mâna dreapta. Această reprezentare nu corespunde cu natura 


şi funcția limbajului artistic. 


Tabloul opoziţiilor dintre limbajul ştiinţific şi limbajul artistic 


Sistematizând distincțiile cele mai relevante dintre limbajul ştiinţific şi cel artistic am 
întocmit următorul tabel, bazându-ne în principal pe lucrările lui Solomon Marcus." !* 


Limbajul ştiinţific 


Limbajul artistic 


1. Referențial şi denotativ 1. Preponderent expresiv şi conotativ 


2. Raţional, demonstrativ, riguros, aspiră 
spre densitate logică, elimină 
subiectivitatea 


. Transpartent şi tranzitiv. Expresia e doar 
un vehicul al semnificației. Limbaj 
adaptat la funcția de comunicare 
tranzitivă, expresia lasă să treacă 
semnificația intactă de la emițător la 
receptor, fără să o influențeze. 


. Expresii multiple, semnificație univocă şi 


. Expresie 


2. Preponderent afectiv, subiectiv, are densitate de 


sugestie, exprimă şi atitudinea emițătorului. 


. Preponderent reflexiv şi autoreflexiv. Expresia 


are valoare în sine. Exprimă mai mult decât 
comunică. La limită, limbajul poetic nu 
comunică, ci se comunică pe sine. Receptorul 
este atras de expresia ca atare. Mesajul artistic 
este centrat asupra lui însuşi, este autoreflexiv, 
atrage atenția asupra propriei sale organizări 
formale şi expresive. Funcţia de comunicare 
tranzitivă este secundară, mediată de funcția 
expresivă 


unică, semnificații multiple şi 


precisă. De aici decurge posibilitatea 
sinonimiei infinite (2+3 este un enunţ 
echivalent ca sens cu 4+1). Expresia e 
substituibilă. Semnificaţii identice pot fi 
transmise prin expresii diferite. Deci, 
pentru fiecare semnificaţie unică există 
nenumărate expresii care o pot transmite 
intactă la receptor. 


. Sensurile sunt acontextuale sau sunt 
determinate de contexte restrânse, bine 
definite. Semnificațiile nu se modifică în 
funcție de contexte. 


imprecise. Expresia e nesubstituibilă. Limbajul 
artistic nu admite echivalenţa semnificației în 
altă expresie. “Aud materia plângând” - nici o 
altă expresie nu poate echivala, la limită, 
semnificaţia pe care o are acest vers. Absența 
totală a sinonimiei stă în oglindă cu omonimie 
infinită (aceeaşi expresie are semnificaţii 
multiple). 


„ Sensurile se constituie prin lanţuri de asociaţii 
complexe, care angajează contexte lungi, ample. 
Semnificațiile se modifică datorită contextelor în 
care reverberează. 


319 : : spa 
Solomon Marcus - Poetica matematică, Bucureşti, Editura Academiei RSR, 1970. pp 31-54; Solomon 
Marcus, Artă şi ştiinţă, Bucureşti, Editura Ştiinţifică, 1986. 

6. Independența semnificației de expresie. | 6. Dependenţa semnificației de expresie. 
Semnificațiile transmise sunt uşor Semnificația este difuzată în structura expresiei 
traductibile dintr-o limbă în alta. şi nu poate fi “extrasă” din corpul ei. Imanenţa 

semnificației în expresie este indicatorul 
definitoriu al limbajului artistic, aspect ce 
măsoară gradul său de artisticitate. Ceea ce 
comunică o operă de artă nu poate fi comunicat 
altfel, adică printr-un alt tip de limbaj (uzual sau 
ştiinţific). Are o mare încărcătură semantică, 
distribuită în toate componentele sale. 


7. Se caracterizeză prin univocitate şi este | 7. Se caracterizeză prin ambiguitate, polisemie, 
orientat spre închidere semantică - deschidere semantică. 
sensuri precise. 


. Limbaj explicit, previzibil, orientat spre | 8. Limbaj imprevizibil, orientat spre originalitate, 
rutină, stereotipie. În limbajul științific nu creație, asociații inedite, sensuri noi. Este 
se pune problema stilului. structurat în mod ambiguu în raport cu o zonă 

referențială, reală sau imaginară, şi este alcătuit 
în mod imprevizibil în raport cu aşteptările 
receptorului. (limbajul ca abatere de la normă). 
Problema stilului e capitală. 


9. Nu suportă interpretări diferite. Suportă | 9. Suportă lecturi şi interpetări diferite, fiind un 
doar decodificări unice, standard, precise. limbaj ambiguu. Opera de artă este o “operă 
deschisă”. Opera este închisă fizic, dar deschisă 

ca semnificație şi interpretare. 

În concluzie, cele două limbaje sunt utilizate pentru sarcini comunicaționale diferite, 
sunt orientate diferit, au valori şi caracteristici diferite. Ele exprimă doi poli contradictorii ai 
universului cultural. Interferențele sunt posibile şi fireşti. Limbajul natural, uzual, e la 
intersecția acestor două tipuri de limbaj. 


3. ARTĂ ŞI CIVILIZAȚIE. ESTETIC ŞI FUNCTIONAL ÎN CIVILIZAȚIA 
CONTEMPORANĂ 


Noua condiţie a valorilor estetice 


Valorile estetice au un loc definitoriu în existența umană. Nu există societate, 
indiferent de nivelul ei de dezvoltare, în care activitățile estetice să lipsească. În societățile 
tradiționale, factorii estetici erau integrați în ansamblul vieții sociale. În societățile moderne, 
fenomenul estetic a devenit un câmp relativ autonom de creație. Autonomizarea artei față de 
societate a dus la profesionalizarea ei şi la opoziția dintre arta populară şi arta cultă, apoi 
dintre arta de amatori şi arta profesionistă. Astăzi se manifestă tendința de a reintegra arta în 
viața umană, de a prelungi arta în cotidian, de a reestetiza mediul de viață. 

Asistăm la o schimbare importantă față de perioada interbelică, perioadă de dominație 
a maşinismului şi a industrializării extensive. Fenomenul estetic se află astăzi într-o altă relație 
cu universul vieții. Expansiunea fenomenului estetic este menită să preîntâmpine pericolul 
unidimensionalizării, să contribuie la reechilibrarea vieţii umane. Civilizația actuală este 
interesată să asigure un plus de frumuseţe vieţii cotidiene. Produsele industriale, obiectele 

utilitare, îmbrăcămintea, mobilierul, amenajarea spaţiului de locuit, a oraşelor, a habitatului 
urban, toate se impun şi prin dimensiunea lor estetică. Confortul este asociat azi nu doar cu 
abundența obiectelor utilitare, ci şi cu valenţele estetice ale lor şi ale mediului de viață. Acest 
fapt a devenit o caracteristică a calității vieţii, o coordonată a civilizaţiei contemporane. 

Acest fenomen implică şi anumite semnificații filosofice. Asistăm la multiplicarea 
activităților estetice la care participă oamenii. Timpul destinat experienţelor artistice este în 
creştere, având în vedere prezenţa teatrului, a muzicii, a radioului, a discului, a casetelor video 
în viaţa cotidiană. În mod paradoxal, arta şi-a extins sfera de manifestare, prelungindu-se în 
teritoriile vieţii cotidiene. Hegel a enunțat teza despre (posibila) moarte a artei, prin 
expansiunea ştiinţei şi a gândirii raționale. Dar omul este o ființă contradictorie ce caută nu 
numai eficiența cunoaşterii, ci şi frumuseţea expresiei şi a formelor pe care le crează. Asistăm 
la o reabilitare a sensibilităţii şi la o diversificare a formelor de creație estetică, pe care Hegel 
nu o putea prevedea. Mijloacele de comunicare au umplut viața umană de un flux de imagini 
cu funcție estetică. Teoreticienii vorbesc cu temei despre civilizația imaginii ca de o 
caracteristică definitorie a lumii actuale. 

Producţia de bunuri materiale se intersectează azi cu interesul pentru estetizarea lor. 
Obiectul industrial este seriabil prin utilitate, dar poate fi individualizat prin formă şi prin 
calitățile sale estetice. La fel, urbanistica, după o perioadă de neglijare a dimensiunilor 
estetice, revine astăzi cu preocupări intense pentru construcția unui ambient infuzat de 
elemente estetice. 


Estetic şi funcţional 


O caracteristică a civilizaţiei contemporane constă în interferența şi întrepătrunderea 
dintre artă şi formele estetcie nonartistice, dintre estetic şi funcțional, dintre obiectul estetic şi 
cel utilitar, dintre valenţele estetice şi cele practic-instrumentale. Esteticul este o categorie mai 
largă decât arta, el îşi găseşte întruchipări expresive şi în afara artei, adică şi în alte sfere ale 
vieții umane (ceremonii sociale, sărbători, comportamentul uman, urbanistica, artele 
decorative, ambientul, design-ul obiectelor industriale etc.). Interpretând o serie de experiențe 
estetice inedite ale secolului XX, teoreticienii s-au aflat tot mai mult în dificultate atunci când 
au încercat să delimiteze arta de formele estetice nonartistice, deci cele care nu ating condiția 
artei. Ei vorbesc însă tot mai frecvent astăzi de dimensiunile estetice ale vieții umane, 
înțelegând prin aceste dimensiuni sferele de manifestare ale fenomenului estetic dincolo de 
teritoriul specific pe care în chip tradițional îl denumeau artă (literatură, pictură, sculptură, 
teatru, muzică, dansul coregrafic, arhitectura, la care s-a adăugat cinematografia). 

Pentru clarificarea raporturilor dintre aceste sfere şi teritorii - dintre artistic şi estetic, 
apoi dintre estetic şi funcțional — teoreticienii au căutat un criteriu de delimitare. Acest criteriu 
a fost găsit în ponderea pe care o au în anumite sfere ale activităţii umane - şi în rezultatele lor 
- cele două funcții: funcția estetică şi funcția practic-utilitară. 

Funcția practic-utilitară priveşte capacitatea unor obiecte/acţiuni de a satisface o serie 
de nevoi/trebuinţe/dorințe/scopuri ce ţin de existenţa practică a omului şi de universul 
instrumental al vieții sociale. Prin convenţie, ele sunt numite creații/obiecte funcționale, în 
sensul că sunt adecvate unei funcţii practice evidente. În această largă categorie a 
“funcționalului” intră toate creațiile umane care sunt adecvate unei funcții practice explicite - 
o unealtă, o casă, un drum, un mijloc de transport, un magazin, un telefon, o scrumieră, un fier 
de călcat, un indicator rutier, un medicament, o unitate de producţie economică, un obiect- 
marfă, o acţiune - de natură materială, spirituală sau simbolică - prin care se rezolvă o 
problemă de viaţă, individuală sau publică etc. Toate aceste mijloace (valori-mijloc) alcătuiesc 
universul atât de complex al civilizației în care trăim. Elementul comun al acestor 
obiecte/acțiuni constă în faptul că ele sunt concepute şi executate având în vedere prioritar 

funcția lor instrumentală, practică, utilitară. Ele răspund unor necesități vitale, biologice dar şi 

spirituale, satisfac evantaiul divers al nevoilor umane. 

Departe de a fi expresii “gratuite”, nepractice, cultura şi civilizația definesc 
mecanismul complex al creaţiei umane, prin care existenţa socială se produce şi a se reproduce 
pe sine. Dar unele creaţii satisfac cerinţe primare, altele nevoi secundare şi idealuri spirituale. 
La aceste solicitări polare şi contradictorii trebuie să răspundă orice comunitate umană - fie 
arhaică, antică sau medievală, modernă sau postmodernă. Mijloacele sunt diferite, funcțiile 
sunt aceleaşi. 

Dar registrul complex al existenţei umane nu poate fi redus la dimensiunea sa practic- 
utilitară şi funcțională. Omul “deplin”, spune Blaga, trăieşte concomitent în orizontul imediat 
(pe care îl cercetează necontenit şi îl amenajează practic, pentru a-şi amelora condiţiile de 
existenţă), dar şi în “orizontul misterului”, . . intră şi nevoi spirituale, 

Funcția estetică a fost definită adesea prin : 

e caracterul expresiv şi simbolic al unor creaţii (ce pot fi obiecte, imagini, discursuri, 
comportamente specifice); 

e originalitatea şi caracterul lor de unicat, de obiecte/opere irepetabile; 

e prin faptul că au statut de limbaj specific şi de mijloc distinct de comunicare (în care 
predomină aspectele conotativ, sugestiv şi metaforic, caracterul autoreferențial, ambiguu şi 
polisemnatic); 

e prin “gratuitatea” lor, adică prin faptul că aceste creaţii şi obiecte nu îndeplinesc (direct) o 
funcție practică de satisfacere a unor necesități primare etc. 

Însă, aceşti indicatori ai artei (altături de alţii) se regăsesc, în proporții variate, şi în alte 
creaţii ale omului, care nu intră în sfera artelor “frumoase”. Arta este un domeniu specializat al 
esteticului, un nucleu în care funcţia estetică este predominantă. În domeniile extraartistice ale 
esteticului, aceste valențe estetice intră în “aliaje” specifice, se asociază şi trăiesc în simbioză 
cu funcţii predominant utilitare. Aici, în teritoriul de interferență dintre estetic şi utilitar, 
funcțiile estetice sunt adiacente şi subordonate altor funcţii. 

În aceste zone intermediare, esteticul e constrâns de cerinţele funcţionalului, trăieşte în 
simbioză cu el, fiind însă într-o poziţie subalternă. Între teritoriul “clasic” al artei (ca nucleu al 
esteticului, unde funcţiile estetice sunt predominante) şi teritoriul mult mai larg al esteticului 
nu există o demarcaţie rigidă, o frontieră absolută, întrucât esteticul se referă la toate formele 
de manifestare a “frumosului”, înclusiv la cele în care însuşirile estetice coexistă doar 
(separate) cu cele funcționale, până la creațiile în care cele două dimensiuni se întrepătrund 
organic. Arhitectura ilustrează acest domeniu de interferenţă dintre stetic şi funcțional. Ea este 
o ştiinţă şi o tehnică a construcțiilor cu valoare utilitară, dar şi o artă cu multiple virtuți 
expresive şi simbolice în toate civilizațiile. 

Funcţiile estetice pot fi adiacente sau cu totul neînsemnate dacă este vorba de o casă, 
de un pod, de un siloz sau de un bloc de locuinţe, dar ele dobândesc o importanță deosebită 
când este vorba de un edificiu public (palat, primărie, castel, teatru, reşedinţa regilor sau a 
preşedinţilor, sediul unei instituţii internaţionale de azi - ONU, NATO, Consiliul Europei etc.) 
sau în cazul unor edificii cu funcție religioasă (biserci, catedrale etc.). Aspectul estetic creşte 
în importanță pe măsură ce un edificiu este investit cu o semnificație deosebită. Factorul 
estetic, prin valenţele sale expresive şi simbolice, este chemat să sublinieze şi să potenţeze 
semnificaţia (politică, religioasă etc) a edificiului respectiv. 

De exemplu, termenul de frumos în limba română are o polisemie care ne permite să-l 
aplicăm şi unor realități diferite de artă (“lucru” frumos, gest frumos, om frumos etc.). 
Frumosul interferează cu toate sferele vieții, surprinzând calitățile estetice laolaltă cu alte 
calități (utilitare, morale, spirituale). Orice obiect şi orice activitate umană poate atinge 
potenţial o calitate estetică dacă îşi depăşeşte funcția primară. Termenii de frumos sau cel de 
artă, atunci când sunt aplicaţi unor gesturi sau activități din afara câmpului artistic propriu-zis, 

indică sensul unei perfecțiuni, faptul de a dobândi o virtute în plus. Astfel, vorbim curent de 
“arta de a trăi”, “arta de a iubi”, de “arta culinar arta de a conduce” etc. În astfel de situaţii, 
termenul de artă are sensul de “măestrie”, de perfecțiune, de abilitate şi eleganță, de 
îndemânare, de vocaţie. 

În consecință, întrucât nu există un criteriu absolut pentru a demarca arta de variatele 
manifestările estetice (prezente în existența umană), manifestări care nu îndeplinesc totuşi 
condiţile integrale pentru a fi considerate ca aparținând artei, în sens tradițional, teoreticienii 
au ajuns la concluzia că trebuie să operăm cu un “principiu al gradualităţii”, care ne perimte să 
vorbim de variabilitatea şi de ponderea relativă a funcției estetice în raport cu cea practic- 
utilitară. 

Spațiul intern al societății şi al vieții umane este mediul de manifestare al unor 
activități estetice extrem de diverse, dintre care putem menționa: obiectele industriale, 
urbanismul, ceremoniile sociale, formele de spectacol şi de divertisment, vestimentația şi 
moda, artizanatul, jocurile, înlocuitorii tehnici ai artei, conduita umană, toate componentele 
care intră în ceea ce se numeşte estetica vieții cotidiene. Artele decorative se află într-o zonă 
intermediară între artă şi viață, între funcția estetică şi cea utilitară. 

Deşi există asemănări între artă şi aceste zone estetice, de o mare varietate în civilizaţia 
actuală, confuzia dintre ele trebuie eliminată. Arta rămâne o zonă a creaţiei, nu a producției. 
Arta autentică îşi păstrează funcție simbolică şi critică, pe când zona “înconjurătoare” a 
esteticului, în care el este “amestecat” cu funcționalul şi cu atîtea forme degradante ale 
divertismentul, intră adesea în teritoriul culturii de “masă” şi de consum. 

ă” reprezintă şi un câmp tematic nou ce se cere explorat şi 


ce 

Această zonă “întermediară 
analiat de teoria culturii. În toate manifestările semnificative ale societăţilor actuale întâlnim o 
preocupare pentru a institui o nouă relație dintre artă şi viaţă. Epoca modernă s-a caracterizat 
prin distanţarea (sau ruperea) artei de viață. Refacerea unității dintre artă şi viață, dintre 
frumos şi util, dintre estetic şi funcțional reprezintă o marcă a timpului noastru. 

Preocupările ecologice ale contemporaneităţii au redeschis tema frumosului natural şi a 
esteticii cadrului natural. Deterioarea ecologică a naturii e şi o deteriorare estetică. 
Sensibilitatea contemporană a dus la redescoperirea frumuseţii naturale, la o reevaluare 
estetică a naturii, la o redimensionare a sentimentului naturii. Putem menţiona în acest caz 
turismul de masă, filmul documentar şi ştiinţific, extinderea fotografiei, literatura călătoriilor, 
cunoaşterea unor spaţii inaccesibile (mediul subacvatic sau spaţiul interstelar) prin filmul 
ştiinţific, toate contribuind la revalorizarea naturii ca fapt estetic. 


Comportamentul uman între etic şi estetic 


Disciplinele antropologice au cercetat şi modul în care este apreciat comportamentul 
uman în diferite culturii, în funcție de idealul de frumuseţe fizică şi de principiile etice ale 
convieţuirii sociale. În culturile arhaice, omul era apreciat în funcţie de abilităţile sale practice, 
de forța fizică, de calităţile sale de vânător, războinic, conducător, şaman, preot etc., dar şi în 
raport cu valenţele estetice ale activităţii sale sau ale comportamentului său. Antropologii au 
constatat marea varietate a idealului de frumusețe umană, deosebirile de la o cultură la alta, 
varietatea criteriilor aplicate frumuseţii fizice şi comportamentului uman după varietatea 
sistemului de valori şi de credinţe, varietate ce se întâlneşte şi în societățile moderne. 

Antichitatea greco-romană a construit idealul unei îmbinări armonioase în ființa umană 
a valorilor estetice cu cele morale şi raționale (în conceptul de “kalokagaton” sau unitatea 
dintre frumos şi util). Concepția medievală a subapreciat frumuseţea fizică în favoarea celei 


320 ; ia AA ; ir ; : : da at tatea a 
Vezi dezbaterea acestei idei în lucrarea lui Cezar Radu, Artă şi convenție, Bucureşti, Editura Ştiinţifică şi 

sufleteşti, morale şi spirituale. Renaşterea şi epoca modernă au reabilitat unitatea dintre trup şi 
suflet, dintre interior şi exterior, dintre fizic şi psihic, dintre suflet şi manifestările umane. 
Epoca modernă l-a privit pe om în toate ipostazele sale, ca forță economică, instanță morală, 
ființă socială, dar mai ales ca ființă rațională, subliniind calitățile sale demiurgice, în plan 
tehnic şi simbolic. Ceea ce se apreciază însă la om este personalitatea sa, integrarea datelor 
fizice şi a celor socio-culturale într-o formulă expresivă, inconfundabilă. 

Oamenii, ca spectatori şi actori ai vieţii cotidiene, apreciază concomitent toate 
dimensiunile ființei umane în relaţiile lor complexe, în care se manifestă sentimentele 
fundamentale de prietenie şi dragoste, de admiraţie şi respect, sentimente ce constituie liantul 
afectiv al vieţii sociale. Apreciind omul la nivelul frumuseţii fizice, al datelor sale biologice şi 
naturale, constatăm că “nu există un etalon universal de frumuseţe umană”. Frumosul uman 
aparține deopotrivă naturii şi culturii, iar “figura” omului este locul de întâlnire a materiei şi a 
spiritului, iar “finuta şi figura omului aparțin simultan ambelor realităţi” 5 

Frumosul uman ţine în acest caz de “înfăţişare”, de sinteza expresiei şi a trăirilor 
interioare, întrucât la om “faţa” este elementul decisiv prin care se exprimă forţa de 
manifestare a spiritului său. Este semnificativ faptul că, de la Renaştere încoace, portretul a 
devenit un gen major al artelor plastice, exprimând viziunea antropocentrică a epocii moderne. 
Pictura a fost obsedată (prin Michelangelo, Leonardo da Vinci, Durer sau Rembrandt), de 
“chipul” omului, de forța lui de a exprima o stare sufletească (bucurie, teamă, durere etc.) sau 
individualitatea şi personalitatea omului. Literatura şi teatrul au înfățişat, în galeria 
personajelor tipice, toată gama caracterelor umane, cele nobile şi generoase (Don Quijote, 
Romeo şi Julieta, Werther, Alioşa Karamazov, Gelu Ruscanu etc.), cele demonice şi abjecte 
(lago, Harpagon, Mefistofel), până la cele care exprimă complexitatea dramatică a condiţiei 
umane (Hamlet, Faust, Ivan Karamazov, Ana Karenina etc.). 

În conduita umană, criteriile de apreciere sunt şi ele variabile, dar predomină cele care 
se referă la anumite valori morale: nobleţe, curaj, generozitate, demnitate, cinste etc., calităţi 
apreciate pozitiv mai mult decât elementele strict fizice. Semnificațiile morale care sunt 
ataşate unei conduite modifică percepţia noastră asupra unui individ. “Orice virtute 
înfrumusețează şi orice viciu urâţeşte” (Lichtenberg). Chiar şi defectele fizice pot fi 
transfigurate dacă asupra omului sunt proiectate valori morale superioare. În acest sens, 
analizând valoarea simbolică a aspectului fizic față de spiritul uman, contaminările reciproce 
dintre cele două dimensiuni, Karl Rosenkrantz, autor al unei lucrări de referință, Estetica 


urâtului, reaminteşte că “Alcibiade spunea despre Socrate că este urât când tace, dar frumos 

când vorbeşte”. 


Frumosul uman este, aşadar, o sinteză dintre aspectele fizice şi morale, dovedite în 
comportamentul social civilizat, care este apreciat şi în funcţie de calităţile sale estetice. În 
relațiile interumane şi în comunicarea socială contează adecvarea conduitei la caracterul 
situaţiilor specifice (de protocol, raporturi instituţionale, ceremonii sociale, sportive etc.), cât 
şi aspectele ce ţin de comportamentul cotidian. Scriitorul italian Edmondo de Amicis spunea: 
“Educaţia unui popor se judecă după ţinuta de pe stradă. Văzând grosolănia pe stradă, eşti 
sigur că o vei găsi şi în casă". 


<A NES : : i 
Victor Ernest Maşek, Arta de a fi spectator, Bucureşti, Editura Meridiane, p. 144. 

Sinteza valorilor în ceremoniile sociale 


Ceremoniile sunt momente cu semnificație deosebită în viața indivizilor şi a 
comunităților, cu importante funcții de solidarizare socială şi de identificare colectivă. 
Ceremoniile sociale sunt o secvență delimitată spațio-temporal în interiorul existenței 
cotidiene, o manifestare prilejuită de un eveniment deosebit din viaţa individului sau a 
comunităţii, manifestare menită să consacre tocmai semnificația evenimentului respectiv. 
Dimensiunea estetică, de sărbătoare şi spectacol, este subînţeleasă. 

Specificul ceremoniilor sociale constă în faptul că ele realizează un transfer din planul 
realității cotidiene în planul unei realităţi de alt ordin, cu semnificaţii înalte. Termenul de 
“con-sacrare” sugerează tocmai această trecerea din spaţiul profan spre unul sacru, 
“investirea” actului sau a momentului respectiv cu semnificaţii deosebite. Aceste semnificaţii 
sunt solidare şi cu faptul că sărbătorile sau ceremoniile aparțin “timpului liber”, diferit de 
timpul dedicat muncii sau activităţilor rutiniere. Ceremoniile introduc o ruptură în curgerea 
banală a vieții, fiind astfel forme moderne asemănătoare cu riturilor din culturile arhaice, prin 
care se marchează repetarea gesturilor primordiale, reîntoarcerea spre originii, spre timpul 
sacru. 

Alt element caracteristic al ceremoniilor sociale constă în faptul că ele prilejuiesc o 
implicare afectivă profundă şi complexă a participanților şi a asistenţei. Cei implicaţi au 
convingerea că “participă” la ceva deosebit de existența obişnuită şi, în consecinţă, prin 
complexul de manifestări prilejuite de aceste ceremonii, ei trăiesc stării sufleteşti diferite de 
cele obişnuite. 

Aceste ceremonii sunt extrem de diverse: festivități publice (de ex., depunerea 
jurământului de către militari, defilări şi parăzi militare), sărbători tradiționale sau religioase, 
aniversarea unor date istorice, manifestări sportive şi jocuri, evenimente deosebite în viața 
oamenilor (zi onomastică, botez, nuntă, înmormântări etc.). Ceremoniile presupun un cadru 
amenajat în chip deosebit, potrivit semnificației pe care o are momentul celebrat, o 
îmbrăcăminte adecvată, o atitudine specifică a participanţilor. Obiectele folosite, gestica şi 
comportamentul, discursurile şi afişele, toate sunt încărcate cu funcții simbolice. Manifestările 
respective conţin şi un coeficient estetic, obținut prin combinarea efectelor de ordin etic, ludic, 
artistic sau religios, într-un cadru cu aspect sărbătoresc ce cumulează elemente diverse 
(muzică, forme vizuale, cadru plastic, scenografie, vestimentaţie sau port popular, dans, 
recitaluri, concursuri etc.). Toate vizează implicarea subiectivă a spectatorilor, prilejuind stări 
specifice, diferite de cele cotidiene (vezi ritualul mesei de sărbătoare în familie). 

În ceremoniile sociale întâlnim o sinteză a valorilor, o resolidarizare a lor într-o formă 
de manifestare intersubiectivă ce contopeşte semnificaţii sociale şi individuale, religioase şi 
etice, estetice, ludice şi psihologice. Ceremoniile sunt o matrice a tuturor formelor de 
comunicare umană, cumulând mesaje diverse; o intersecție a tipurilor de limbaje şi de discurs 
prin care oamenii îşi vorbesc direct sau prin simboluri. Sensul primar al ceremoniei este de a 
întări comunicarea şi dialogul social, de a coeziunea indivizilor şi implicit comunitatea lor. 


4. DESIGN-UL SI ESTETICA VIEŢII COTIDIENE 


De la arta aplicată la arta implicată 


Design-ul a devenit o categorie a civilizaţiei contemporane. El priveşte obiectul utilitar 
ce posedă şi o dimensiune estetică, dimensiune ce este integrată organic funcției sale 
prioritare, nu printr-o estetizare exterioară, ci printr-o formă care este impusă chiar de funcția 
obiectului. Definirea design-ului a suscitat numerose discuţii, dar notele comune, ce revin la 
toți teoreticienii, sunt cele de mai sus. Astfel, Gheorghe Achiţei, propune următoarea definție: 

“Design-ul se referă la toate acele forme funcţionale, cu destinaţie şi statut foarte 
diverse, produse de obicei industrial, a căror compoziţie vizuală prezintă interes estetic 
fără a recurge la efecte de ornament şi decoraţiune, prin simpla lor geometrie C 

Aşadar, design-ul urmăreşte modul în care factorii estetici pot fi incluşi în sânul 
utilității, înlăuntrul funcției utilitare. În fazele primare ale industrialismului, preocuparea 
pentru estetica produselor era minimă, valoarea economică a lor fiind elementul decisiv. 
Civilizația actuală încearcă să conjuge însă factorii economici şi cei estetici, să asocieze 
sentimentul utilului cu cel al frumosului, potențându-le reciproc. În domeniul produselor 
industriale, factorii estetici sunt condiționați de cei funcționali. Problema constă la ce nivel şi 
în ce modalități se poate realiza “sinteza” sau fuziunea lor. Gheorghe Achiței consideră că 
istoria design-ului a parcurs până acum patru etape: aplicativistă, modernistă, stilistă şi 
consumistă.””” O primă fază a design-ului a fost cea “aplicativă”. La sfârşitul secolului al XIX 
încă era dominantă tendința de a înfrumuşeţa obiectele industriale prin “aplicarea” pe 
suprafața lor a unor ornamente şi decorații abundente, producând obiecte “înzorzonate” şi 
înfrumuseţate arficificial. Treptat, teoreticienii şi proiectanții s-au ferit de estetizarea gratuită, 
exterioară, căutând una care să derive chiar din funcția utilitară a obiectului. 

La începutul secolului XX se impune orientarea “modernistă” ce tinde să se elibereze 
de decorativism, fără a elimina cu totul ornamentica, utilizată de acum pentru “estetizare” doar 
cu discreție şi într-un sens mai apropiat de canonul funcționalist, ce se va impune masiv abia 
în periada interbelică. Arhitectul Adolf Loos a rezumat reacţia modernistă față de decorativism 
prin sloganul “ornamentul e un delict”. Astfel, la începutul secolului, Paul Souriau (în lucrarea 
Frumuseţea rațională, publicată în 1904), a susținut teza că orice obiect poate fi frumos - fără 
a 1 se adăuga elemente decorative suplimetare - atunci când el corespunde scopului pentru care 
a fost creat. În cazul obiectelor produse pe cale industrială (maşinii, mobilier, unelte etc) se 
pot întâlni exemple de perfectă şi strictă adapatare a acestor produse la funcțiile pentru care au 
fost proiectate, obținând astfel şi valenţe estetice. Era un punct de vedere opus esteticii 
kantiene care susține că frumosul exclude orice finalitate practică. Etienne Souriau dezvoltă 
perspectiva iniţiată de tatăl său, a unităţii dintre funcțional şi estetic. În lucrarea Viitorul 
esteticului, din 1929, el formulează şi un principiu fundamental al design-ului, principiu care 
afirmă că estetica industrială nu este o “artă aplicată, ci o artă implicată”. El sublinia astfel 
legătura organică dintre calitățile funcționale ale obiectului şi calităţile estetice. 

Orientarea “stilistă”, numită şi modern style, afirmată tot la începutul secolului XX, 
mizează pe stilizare şi estetizare la nivelul compoziției formale şi vizuale a obiectelor 
industriale. Stilismul —tendinţă ce s-a manifestat până după al doilea război mondial - a căutat 
forme atrăgătoare, ameliorând formele vechi şi estetizând “ambalajul”, care era menit “să ia 
ochii” şi să facă vandabil produsul, fără a depăşi dihotomia dintre “forma” produsului şi 
funcţia sa utilitară. “Stilul” obiectului, “înfrumuşeţarea” formei sale, în scopuri mercantile, era 
conceput şi practicat (de “stilişti”, de cei care aveau sarcina să confere stil obiectelor 
industriale) tot ca un “adaus” în raport cu funcția utilitară a obiectului. Estetizarea abuzivă, 
prin decoraţii abundente, duce adeseori la kitsch, iar uneori are menirea de a camufla calitatea 
proastă a materialului. În acest sens, celebrul arhitect Le Corbusier spunea: “Marfa proastă 
este totdeauna decorată în mod supraabundent”. În acest caz, esteticul este folosit cu funcția 
de paravan faţă de calitatea produselor. 

În perioada interbelică asistăm la o reacţie organizată (având în substrat o nouă viziune 
asupra ambientului şi o atitudine radicală făță de tradiţie) din partea specialiştilor, a creatorilor 
din domeniul urbanistic şi al formelor vizuale, dar şi din partea teoreticienilor la aceste 

tendințe ce au perpetuat, chiar şi în forme disimulate, principiul tradițional al “artei aplicate”. 
Estetica industrială a devenit un câmp de cercetare intens în perioada interbelică şi după aceea, 
fiind întemeiată ca disciplină teoretică şi practică prin contribuţia unor teoreticieni precum 
Herbert Read, Jacques Vienot, David Pye, dar mai ales a celor grupaţi în şcoala Bauhaus. 
Estetica industrială s-a manifestat în diverse domenii, cum ar fi: estetica maşinilor-unelte, a 
utilajelor, estetica locului de muncă (hală, atelier etc.), estetica obiectului de consum, care 
reprezintă domeniul cel mai larg de aplicaţie al design-ului. 

În perioada interbelică s-a impus orientarea numită funcționalism, impusă de Școala 
Bauhaus în arhitectură şi urbanistică, prin care clădirile şi spațiile urbane erau concepute în 
raport de strictă adecvare la funcția lor utilitară, fără nici un adaos de natură decorativă şi 
estetică. Şcoala Bauhaus (1919-1933), inițiată de Walter Gropius (1883-1969), a cercetat 
modul de integrare a formelor plastice în ambianţă şi posibilitățile de a realiza o unitate între 
toate elementele urbanismului (clădiri, străzi, pieţe, monumente etc.). În acest cadru au fost 
elaborate noile structuri vizuale moderne, integrând arta şi tehnica. Această şcoală a fost un 
adevărat laborator pentru studiul formelor, ducând la epurarea lor de elemente expresive 
gratuite. Funcționalismul a impus câteva principii: primatul funcției utilitare împotriva 
tendințelor de estetizare, aplicative sau “stilistice”; eliminarea decorativismului parazitar, 
asceza funcțională şi geometrică a formelor (a clădirilor în deosebi), precum şi principul 
standardizării. Astfel, design-ul a trecut de la etapa aplicativă la cea modernistă şi 
funcționalistă, orientare ce va domina arhitectura şi artele vizuale până în ultimele decenii ale 
secolului XX. 

Orientarea funcționalistă, îmbrăţişată de arhitecţi şi de specialiştii în forme vizuale 
până spre anii '70, a sărăcit mediul ambiant, l-a dezestetizat, astfel că în ultimele decenii a 
apărut o reacţie care urmăreşte recuperarea dimensiunilor estetice ale urbanismului. Oraşul ca 
mediu de viaţă are o structură complexă, adecvată unor funcții economice, sociale şi culturale, 
iar artele plastice se integrează firesc în acest spaţiu (monumente, decoraţii, grafică, afişe, 
stații de metrou, parcuri etc.). Nu întâmplător, calităţile estetice ale unui oraş sunt apreciate ca 
o oglindă a gradului de civilizație şi a mentalităţii unui popor. 

Funcţionalismul, paradigmă a modernismului încrezător în virtuțile sale practice, nu a 
putut însă rezista la ofensiva pieței “generalizate” şi a “globalismului”, context în care 
obiectele produse de om nu mai sunt apreciate doar prin criteriul adevării lor la o funcție 
practică determinată, ci prin capacitatea lor de a stârni şi satisface nevoi artificiale, pentru a 
asigura “vânzarea” unor produse — create în mod intenţionat ca perisabile - într-o societate 
care nu poate exista fără acest “schimb” univeral. Acum, design-ul este folosit ca agent şi 
instrument prioritar pentru “vânzarea” obiectului. Interesul consumatorului este orientat acum 
spre forma estetică a obiectului, iar funcția sa utilitară poate trece în plan secund, dacă este 
vorba de o socetate de consum şi de o societate a abundenței. Aceasta este faza consumatoristă 
a design-ul, în care estetizarea este subordonată interesului mercantil. 


Principii şi domenii ale design-ului 
Termenul de design s-a impus după 1950 în vocabularul contemporan pentru a înlocui 
vechiul termen de “estetică industrială”. Prin design se înțelege azi un proces ce cuprinde 
conceperea, proiectarea şi producerea, cu mijloace industriale, a unor obiecte ce au calităţi 
funcționale şi estetice totodată. Ambiguitatea termenului derivă din faptul că el se referă 
concomitent la activitatea de “proiectare” a obiectului, dar şi la obiectul însuşi, cu virtuţie sale 
intrinseci. Unii teoreticieni reduc activitatea de design doar la prima fază, a conceperii şi 

proiectării. Alții înclud şi activitatea de producere efectivă şi extind termenul şi asupra 
“produsului finit”, asupra obiectul “de tip design”. În sfârşit, o altă sursă a disputelor consă în 
faptul că design-ul priveşte atât producţia de unicate (piese de mobilier, vase, veşminte etc.), 
cât şi producția de serie mare, pornind de la un prototip (industria de automobile, avioane, 
trenuri, televizoare etc.). Casele de modă şi industria de îmbrăcăminte ilustrează celor două 
situaţii. Primele lansează şi unicate, dar şi serii limitate, iar unele dintre acestea sunt asimilate 
de industrie ca prototipuri pentru serii mari. Pentru design-ul aplicat producției de serie se 
utilizează termenul de industrial design. Cei mai importanţi factori estetici ai produsului 
industrial privesc culoarea şi forma. Culoarea obiectului sau combinaţia sa cromatică 
reprezintă o calitate frapantă sub raport estetic, care este imediat receptată. Forma priveşte 
compoziţia structurală a obiectului, conform unor principii ergonomice, dar şi calitățile sale 
propriu-zis formale: configurație armonioasă, echilibru, forme aerodinamice la vehicule etc. 

Obiectul de tip design presupune o concepţie şi o proiectare ce trebuie să ţină cont de 
exigențe funcționale, economice, tehnologice şi estetice în acealşi timp. El presupune şi un 
mod de execuţie bazat pe folosirea unor tehnologii înalte şi perfecţionate. Materialul, forma, 
culoarea şi configurația elementelor componente trebuie să fie aibă în vedere destinația 
practică a obiectului şi capacitatea sa de a fi utilizat în mod confortabil şi plăcut. Condiţia 
estetică a acestor obiecte este să aibă o “înfăţişare” cât mai frumoasă şi plăcută. Încă o dată se 
verifică faptul că valoarea estetică este legată de “înfăţişare”, de organizarea “frumoasă” a 
aparenţelor, de “chipul” obiectelor (şi al omului), de “expresia” unui conținut sau mesaj. Pe 
lângă funcția primară a obiectului, el ne transmite şi un mesaj prin “formă”, “înfăţişare” şi 
expresia sa. 

Este importantă, de asemenea, integrarea în context a obiectului, adecvarea obiectului 
în raport cu mediul în care urmează să funcționeze, geometrizarea şi stilizarea formelor şi 
chiar ornamentația, fără a fi stridentă. O importanță deosebită o are execuția, finisajul, 
perfecțiunea formelor, mai ales la obiectele de uz casnic şi în cazul clădirilor. 

Design-ul trebuie să satisfacă două serii de condiţii. Condiţiile economice privesc 
calitatea produselor, adecvarea lor la funcţie, rentabilitate şi măestrie în execuţie. Condiţiile 
estetice se referă la înfăţişarea plăcută, armonioasă, realizată de un nou specialist, designer-ul, 
care cooperează cu proiectanţii şi cu executanţii. În sensul actual, design-ul se referă la orice 
produs utilitar care trezeşte reacţii estetice prin chiar forma sa, prin compoziția şi structura sa, 
fără adaosuri decorative. Dar, decorația nu poate fi exclusă cu totul, întrucât există situații în 
care arta aplicată îşi are rostul său. 

Gh. Achiţei — autor al unor studii de referință în domeniu - consideră că design-ul 
cuprinde trei domenii importante: “design-ul ambiental, design-ul formelor vizuale 

comunicante şi design-ul de obiecte”. “ Menţionăm câteva aspecte ale acestor domenii, 
urmând sistematizarea propusă de autorul citat: 


e Design-ul ambiental priveşte amenajarea clădirilor şi a locurilor de muncă, sistematizarea 
localităţilor şi a circulației, aranjarea locurilor publice etc. 


e Design-ul formelor vizuale comunicante este şi el foarte divers, vizând grafica publicitară, 
reclama, etichetele, inscripţiile de pe obiectele utilitare, vitrinele, afişele din locurile 
publice, grafica de carte etc. 


e Design-ul de obiecte este domeniul cel mai extins care priveşte toate produsele industriale. 
Design-ul de obiecte este categoria cea mai complexă, incluzând o mare varietate de 
situații, ce privesc maşinile, uneltele şi utilajele, aparatura de laborator, mijloacele de 
transport, obiectele de uz gospodăresc şi personal, echipamentul sportiv, ambalajele, 
jucăriile şi chiar armele etc. 

Un domeniu vast al design-ului priveşte estetica vestimentaţiei şi moda. În design-ul 
vestimentaţiei funcţia estetică joacă un rol important. Îmbrăcămintea are concomitent funcţii 
utilitare şi funcţii expresive, precum şi funcții de a marca un anumit statut social (uniforme 
etc.). Vestimentația pentru ocazii speciale a dus la apariţia fenomenului social numit modă, 
care poate fi definit ca o tendinţă de adaptare a vestimentaţiei la fluctuațiile preferințelor şi ale 
gustului. Evoluţia modei este determinată social şi psihologic, este dependentă de anumiţi 
factori morali, economici, culturali, precum şi de tendinţa de imitație socială. 

Casa de modă a devenit o instituţie de creație în acest domeniu, iar prezentarea 
diverselor tipuri de vestimentație un spectacol frecvent în zilele noastre. Termenii utilizați în 
domeniu s-au specializat şi ei, astfel termenul de ţinută priveşte vestimentația obligatorie, 
potrivit uzanţei, pentru anumite ceremonii sociale (sărbătoare, festivități, protocol etc.), iar 
termenul de toaletă vizează doar vestimentația feminină adecvată fie unor manifestări publice, 
fie unor activități de zi sau de seară. 

Un domeniu ce a dobândit o relevanță deosebită în civilizaţia contemporană priveşte 
înlocuitorii tehnici şi industriali ai artei care mijlocesc socializarea unor valori şi comunicarea 
unor mesaje în lumea contemporană (fotografii, diapozitive, reproduceri, albume, disc, benzi 
de magnetofon, videocasete etc.). Există diferite situații intermediare între artă şi tehnică, cum 
ar fi cazul arhitecturii, filmul documentar, fotografia ştiinţifică şi artistică, reportajul etc. 

O situaţie deosebită o are artizanatul, greu de definit, întrucât el pare a fi o prelungire a 
artei populare, dar diferă radical față de aceasta prin destinaţia sa comercială şi chiar prin 
alterările estetice pe care le produce satisfăcând gusturile îndoielnice ale cumpărătorilor. Arta 
populară era destinată unor trebuinţe proprii ale creatorului sau ale comunități săteşti (olăritul, 
meşterii specializaţi în construcția caselor etc.). Artizanatul este un produs manual sau de 
atelier meşteşugăresc, inspirat de arta populară, dar are un scop comercial explicit, acesta fiind 
elementul distinctiv față de arta populară. 

Un domeniu nou priveşte mijloacele de comunicare în masă, dintre care unele au un 
statut intermediar, precum este discul şi caseta video, care sunt simple înregistrări tehnice cu 
funcţia de păstrare, fiind “conserve” de sunet şi imagini. În aceeaşi situaţie se află şi afişul, 
care este o formă vizuală expresivă. 2% 


Funcţii estetice şi psihologice ale mediului de viaţă 


Civilizația tehnologică a transformat radical mediul de viaţă al omului. Mediul de 
viață, cel natural şi social deopotrivă, joacă o diversitate de roluri, fiind un izvor al resurselor 
materiale, un prilej pentru activitatea imaginativă, condiționând, prin elementele sale de decor, 
viața imaginară şi psihică a omului. Locuinţa, vestimentația şi obiectele care populează viața 
omului sunt şi un mijloc important pentru a simboliza viața sufletească a individului. 
Aranjarea locului de muncă sau a locuinţei îl reprezintă adeseori pe locatar, după cum 
compoziţia unui oraş sau a spațiilor verzi au o funcție estetică evidentă. 

În aceste condiţii, preocuparea de a proiecta forme care să satisfacă concomitent atât 
cerințele funcționale, cât şi cele estetice, excluzând ornamentele şi decoraţiile gratuite, 
suplimentare, este firească şi extrem de semnificativă pentru standardul civilizației actuale. 
Design-ul a apărut ca urmare a posibilităţii industriei de a depăşi cererea într-un anumit sector, 
astfel încât a apărut posibilitatea alegerii şi după alte criterii decât cele strict utilitare. 

Totodată, design-ul şi preocupările pentru estetica vieţii cotidiene au apărut şi ca 
urmare a nevoii de a ţine seama de o serie de factori de natură psihologică, de necesitatea de a 
umaniza maşina şi produsul industrial, de a depăşi prăpastia psihologică dintre om şi maşină, 

integrând obiectul industrial în ambianța vieții umane. Obiectul tehnic este omniprezent astăzi 
în viața umană. Ca atare, interesul pentru dimensiunea sa estetică este vital pentru a conferi 
noului habitat uman un confort psihic şi o configurație compatibilă cu dezvoltarea spirituală. 
O serie de studii întreprinse de psihologia formelor şi a culorilor au ajuns la concluzia după 
care calitatea estetică (sau nonestetică) a obiectelor influențează continuu structurile 
psihologice ale omului, percepțiile, reprezentările, imaginarul şi atitudinile sale. 


5. VALOARE ŞI ACCESIBILITATE. CONCEPTUL DE OPERA DESCHISĂ. 
PROBLEMA KITSCH-ULUI ŞI STRATEGIA EDUCAȚIEI CULTURALE 


Valoare şi accesibilitate 


În procesul de receptare pot interveni trei situaţii diferite. Una în care opera este total 
diferită de codurile receptorului, a doua în care există o interferenţă între codurile operei şi ale 
receptorului şi a treia în care există o suprapunere între cele două sfere. 

În prima situaţie, opera are o originalitate maximă, este alcătuită total imprevizibil, iar 
experiența estetică a receptorului este insuficientă pentru a-l ajuta să o descifreze. Redundanţa 
este zero, astfel încât mesajul este ininteligibil. 

În cea de a treia situație extremă avem de-a face cu o redundanță maximă, iar 
informația estetică nouă este egală cu zero. Opera nu are originalitate, iar mesajul este banal, 
dar inteligibil. Paradoxul axiologic al artei constă, potrivit lui Radu Cezar, în faptul că 
originalitatea şi accesibilitatea se află într-un raport invers proporțional. 

"Această schemă pune clar în evidenţă că originalitatea (deci ceea ce este cu 
adevărat creaţie în zâmislirea unei opere) şi accesibilitatea (condiţia receptării) - 
ambele fiind, cum arătam, surse şi constituenți ai valorii estetice - sînt într-un raport de 
netă opoziţie reciprocă, fiecare existând în conexiune cu celălalt, dar funcționând (= 

acționând determinând un efect dat) numai pe seama şi în dauna celuilalt”. 


Valoare 


—————————— 
Originalitate Accesibilitate 
(informaţie) (redundanţă) 


Din perspectiva esteticii informaționale, Abraham Moles a arâtat că, pe măsură ce 
creşte cantitatea de informaţie şi gradul de originalitate al operei de artă, în aceeaşi măsură 
creşte şi dificultatea receptorului de a o descifra. Pe măsură ce aceste caracteristici se 
diminuează, creşte redundanţa mesajului şi gradul de accesibilitate a operei. Există o limită în 
procesul de inovare artistică, limită de care autorul trebuie să țină seama. E vorba de anumite 
praguri perceptive, de ansamblul de convenţii artistice asimilate de public, de contextul 
cultural şi spiritual. Echilibrul între cele două tendinţe este fecund atunci când opera aduce 
elemente de noutate, dar nu depăşeşte în totalitate orizontul de aşteptare al receptorului. Din 
schema de mai sus rezultă două tendinţe antinomice dezvoltate în decursul secolului XX. 

O primă tendință duce spre o producţie de serie, de tip industrial, care generează opere 
accesibile, banale, care nu depăşesc orizontul de aşteptare al receptorului, ci îl confirmă. Este 
tendința culturii de consum. 

O a doua tendinţă în câmpul estetic şi cultural este dominată de căutarea originalității, 
de profesionalizarea creaţiei artistice, de instituirea operei ca un unicat şi tendinţa autorilor de 
a complica mereu structurile formale, o tendinţă de hermetizare, opusă primei tendințe, care ar 
putea fi numită de kitschizare. 

Din aceste considerente rezultă că accesibilitatea este o noţiune ce exprimă raportul 
complex dintre operă şi receptor. Ea depinde atât de codurile operei, de distanța dintre 
expresie şi semnificație, cât şi de structura subiectului receptor, de patrimoniul sâu cultural şi 
de contextul receptării. Deci accesibilitatea este un fenomen de relaţie, o noţiune variabilă 
istoric, mai ales în condiţiile artei moderne, care a folosit limbajul în modalităţi inedite față de 
tradiția consacrată. 


Caracteristici ale procesului de receptare 


Procesul de receptare este cel mai important moment al comunicării artistice, întrucât, 
prin intermediul său, opera îşi realizează funcțiile sale complexe. Teoriile contemporane au 
abordat procesul cultural cu precădere din perspectiva statutului privilegiat al receptorului. Ele 
au descoperit faptul că, în cazul comunicării artistice, ca şi în alte situații comunicaţionale, 
avem de-a face cu un mesaj ambiguu, polisemantic, care poate fi interpretat în modalități 
diferite. 

În lumina acestei idei, receptarea devine un proces extrem de complicat. Întrucât opera 
este purtătoarea unor semnificații diferite, ea poate fi interpretată diferit, suportă lecturi 
diferite, iar orice interpretare poate fi considerată o recreare a operei. Aceste teorii au 
dezvăluit însemnătatea procesului de receptare pentru orice tip de comunicare. De fapt, orice 
mesaj este elaborat în vederea receptării, el vizează totdeauna un public-țintă, căruia i se 
adresează în mod potenţial. Orice creaţie este guvernată de intenția unei comunicări. Din 
obiect în sine, opera se transformă prin receptare în obiect pentru alţii. 

Procesul de creație se încheie o dată cu desăvârşirea operei, dar fenomenul artistic 
continuă, căci opera trece în circuitul social şi comunicaţional, exercitîndu-şi efectele asupra 
receptorilor. Din această perspectivă putem sublinia faptul că receptarea este un proces activ, 
este o formă de activitate umană, care presupune anumite faze şi procese înlânțuite: percepția 
psihofizică a operei, trăirea estetică, înțelegerea şi interpretarea ei, judecata de gust şi de 
valoare. Toate aceste momente au o dimensiune subiectivă, iar receptorul are o contribuţie 


creatoare în aceste procese." 

De fapt, putem spune că receptarea reproduce, în ordine inversă, structura activității 
creatoare. Există procese şi structuri izomorfe ale creaţiei şi ale receptării. Creatorul este 
subiectiv, exprimă o anumite viziune personală asupra lumii, orientează mesajul prin intenția 
sa comunicativă, este caracterizat de talent şi măestrie, structurează mesajul în mod ambiguu. 
Receptorul, la rândul sâu, decodifică în mod personal mesajul, dispune de un sistem de 
motivații şi interese estetice, are o anumită capacitate şi deprindere de a recepta şi de a 
descifra mesajul, este înzestrat cu un gust artistic şi decodifică opera pe un anumit traseu care 
depinde de personalitatea sa. Receptarea este activă, receptorul este un partener de dialog. În 
comunicarea artistică, ca şi în alte tipuri de comunicare, intenţia autorului nu coincide 
totdeauna cu semnificaţia obiectivă şi contextuală a mesajului receptat. Are loc o pierdere de 
informație, dar şi un adaus de informaţie estetică, întrucât opera reverberează într-un context 
nou şi dobândeşte semnificații noi în procesul receptării. 

Momentele receptării debutează cu percepţia estetică, care presupune contactul 
senzorial cu obiectul estetic. Condiţia unei percepții adecvate este legată de focalizarea 

atenţiei asupra calităților estetice ale obiectului, inhibarea altor interese şi trăiri ale 
receptorului pentru a elibera interesul strict estetic. 

Un moment important este emoția estetică sau trăirea estetică, care este o stare 
complexă ce angajează ansamblul fenomenelor psihice şi intelectuale. "Răsunetul afectiv al 
operei de artă se însoţeşte de fapt cu o complicată rețea de fapte intelectuale". Este vorba 
de o trăire complexă în care se întrepătrund emoțiile, imaginaţia şi stările intelectuale, 
apreciative. 

Teoreticienii au subliniat caracterul de gratuitate al emoţiei artistice, desprinderea ei de 
emoțiile practice. Astfel Titu Maiorescu susţinea teza, de sorginte hegeliană, după care arta 
este o “manifestare sensibilă a ideii”, pe câtă vreme ştiinţa şi filosofia ne furnizează adevărul 
în forme conceptuale şi abstracte. Arta, afirma criticul de la Junimea, ca activitate autonomă a 
spiritului, provocă o “emoție impersonală”, sintagmă paradoxală, prin care înţelegea faptul că 
sufletul individual, eul practic şi empiric se ridică în actul trăirii estetice la nivelul 
contemplației dezinteresate. Teoria sa despre artă, cu nuanţe formaliste, va genera o ripostă 
din perspectiva teoriilor sociologice şi psihologice ale artei. Dar arta nu poate fi izolată de 
viață, iar emoția artistică angajează şi emoţiile practice. De aceea, Vianu spune că în emoția 
estetică nu putem disocia în totalitate elemente extraestetice de cele strict estetice. 

Emoţia estetică declanşează un curent asociativ de sentimente, stări, idei şi imagini, 
asociaţii "dirijate" de fondul operei, cristalizate în jurul unui ax dominant de semnificaţii. 
Această stare este un aliaj sentimental complex, care presupune şi o atitudine apreciativă. 
Dintr-o perspectivă psihologică, Theodor Lipps a asociat emoția estetică unei stâri de empatie, 
care presupune o proiecție a receptorului în opera de artă şi o identificare a sa cu universul 
imaginar al operei. 

Empatia este definită ca trâire a unui sentiment proiectat într-un obiect expresiv, un 
sentiment care este simultan al receptorului şi al operei. Este vorba de o fuziune între receptor 
şi operă, de o identificare spirituală, imaginativă. Empatia estetică porneşte de la semnele 
oferite de operă, dar suportul ei constă într-o satisfacție imaginară, diferită de emoţiile 
practice, de satisfacțiile produse de datele realului. Eul contemplator se eliberează astfel de eul 
practic şi trăieşte o "emoție __impersonală”, concept teoretizat şi de Titu Maiorescu. Este 
vorba, deci, de o contemplare a obiectului de artă într-un mod "dezinteresat", prin care 
subiectul se îmbogâţeşte spiritual, asimilând semnificaţiile operei şi trăindu-le intens în plan 
imaginar. În contemplaţia estetică, subiectul se trăieşte pe sine în opera de artă, eliberându-se 
temporar de interesele sale practice, proiectându-se în lumea ideală a operei. 

Vianu consideră că receptarea presupune "o stare de pace lâuntrică", fiind un act 
spiritual ce are un caracter uneori ritualic, de sărbătoare, delimitat de acţiunile practice. 

"Cine nu se pricepe să facă linişte în sine, nu poate auzi glasurile artei. Tumultul 
interior le acoperă. Pacea sufletului le scoate în relief. Cel care se pregăteşte pentru 
întâlnirile artei trebuie să opereze în sine acel katharsis, acea purificare a pasiunilor, 
care nu este numai un efect al artei, ci şi o condiţie a ei”. 

Receptarea este o activitate spirituală complexă care porneşte de la o fază emoțională, 
de la o impresie provocată de forma operei pentru a trece apoi spre conţinutul ei, realizând un 
balans continuu între semnificație şi expresie. Receptorul reproduce în sine imaginile artei şi 
le reface mental, se proiectează pe sine în operă cu întreaga sa experiență umană. 

Receptarea presupune şi alte momente, dintre care menționăm înțelegerea conţinutului 
ideatic al operei, interpretarea şi evaluarea, formularea judecății de gust şi a judecății de 
valoare. În toate aceste momente are loc o participare creatoare a receptorului, o înţelegere 
personală a operei în funcție de partimoniul său cultural. 


331 A ; : A 

Conceptul de operă deschisă. Participarea creatoare a receptorului 

Umberto Eco a lansat ideea de operă deschisă într-o lucrare publicată în deceniul al 7- 
lea. După teoria lui Eco, deschiderea semantică a operei înseamnă o proprietate 
fundamentală a oricărei structuri formale cu funcţie estetică. Opera este concepută ca o rezervă 
nedefinită de înţelesuri, astfel încât deschiderea operei reclamă un consum estetic deschis. Eco 
consideră că există o deschidere de gradul întâi care este caracteristică oricărei opere cu 
funcție estetică, inclusiv artei clasice, chiar şi atunci când artistul nu intenționează să 
construiască şi să comunice un mesaj ambiguu. 

Deschiderea de gradul al doilea este caracteristică operelor avangardiste şi 
postavangardiste, care sunt deliberat construite în mod ambiguu, astfel încât receptorul este 
solicitat să colaboreze cu opera, iar percepţia activează întreaga experiență acumulată a 
receptorului. În acest fel, o operă bogată, de performanţă, este aceea care suportă mai multe 
interpretări şi satisface mai mulţi receptori. 

În aceste condiţii, opera suportă mai multe lecturi posibile, în funcţie de natura 
receptorilor, de orizontul lor de aşteptare. Receptorul are o participare activă, creatoare, el este 
chemat să contribuie la constituirea operei, la constituirea sensurilor latente ale ei. Patrimoniul 
cultural al receptorului este un concept de aceeaşi natură precum conceptul de orizont de 
aşteptare. 

Orice receptare este, deci, o "execuţie" a operei, o concretizare a ei, o lectură posibilă a 
ei. Adeseori, opera mizează pe participarea imaginativă a receptorului, precum se întâmplă în 
spectacolul teatral, în care, de exemplu, decorul poate fi alcătuit doar din câteva elemente care 
sugerează doar atmosfera în care se desfăşoară acţiunea, lăsând pe seama receptorului să 
completeze prin imaginaţia sa acest cadru. Receptorul definitivează intuitiv sensurile care sunt 
doar sugerate de operă. 

Semnele operei sunt doar un suport pentru imaginaţia receptorului, care este chemat să 
aleagă diferite itinerarii de lectură sau "chei" prin care să descifreze opera. El este chemat să 
umple "golurile semantice" ale operei, să organizeze semnificaţiile latente, să dea o formă 
câmpului semantic al operei. Într-un cuvânt, el trebuie să asimileze personal opera. În acest 
sens trebuie înțeleasă afirmaţia lui Paul Valery, care spunea: "Eu scriu jumătate de poem. 
Cealaltă jumătate o scrie cititorul". 

Opera este un cadru semiotic în care receptorul îşi proiectează experienţa sa estetică. 
Din această perspectivă putem înţelege varietatea interpretărilor. Există atâtea semnificaţii, 
câți cititori are un roman sau o poezie. Fiecare descifrează opera printr-o lectură unică, dând o 
altă configurație mesajului. Putem vorbi astfel de subiectivitatea individuală a receptorilor şi 
de varietatea istorică a procesului de receptare. În acest sens, Roland Barthes spunea că opera 
este "o formă pe care istoria o umple", în sensul că opera este descifrată totdeauna din 
perspective diferite în funcţie de orizontul de aşteptare al receptorilor. 

Nici o judecată de valoare asupra unei opere nu e definitivă. O epocă nouă poate 
actualiza şi aprecia un aspect al operei care nu a fost sesizat sau apreciat de publicul din epoca 
în care a apărut opera. Astfel, opera este deschisă unei suite de interpretări istorice diferite în 
funcție de contexte culturale diferite. Această caracteristică este înscrisă în chiar structura 
operei, în structura ambiguă a limbajului artistic, în caracterul conotativ, sugestiv, simbolic, 
asociativ, intuitiv, şi autoreflexiv al mesajului, mesaj care nu este traductibil integral în nici un 
alt limbaj. Deşi opera este finită, ea suportă un consum infinit, sub raport teoretic. Astfel, 
receptarea este o continuă confruntare a receptorului cu opera, un dialog ce solicită 
participarea creatoare a receptorului. Nici o interpretare nu epuizează complet mesajul unei 
opere. 

Operele profunde sunt tocmai acelea care suportă interpretări multiple, care pot trezi 
interesul unor receptori diferiți. Libertatea de interpretare este limitată totuşi de cadrul imanent 
al operei, semnificațiile sale sunt organizate în jurul unor nuclee tematice care dirijează 
interpretarea şi receptarea. Secretul capodoperei constă în faptul că ea ne spune şi azi ceva 
esențial despre condiţia umană, provoacă şi azi efecte estetice asupra receptorilor. 


Orizontul de aşteptare şi relaţia dintre artă şi public 


Accesibilitatea nu este doar o calitate intrinsecă a operei, ci şi o funcție a experienței 
estetice a publicului, variabilă istoric. Arta lărgeşte permanent cadrul imaginativ, mental şi 
spiritual al receptorilor, formează aspirații şi dorinţe noi, producând o schimbare în orizontul 
de aşteptare. Teoreticianul Hans Robert Jauss a definit orizontul de aşteptare ca fiind un cadru 

funcțional în care se petrece procesul de receptare. 


El cuprinde un ansamblu de convenții şi coduri acumulate de receptor, o anumită 


viziune asupra lumii, asupra artei, un set de aşteptări psihologice cu care receptorul întâmpină 
opera. Din perspectiva acestui concept înțelegem faptul că arta produce, în raport cu generații 


succesive de receptori, schimbări de orizont. Ea are capacitatea de a răspunde la întrebări 
mereu noi cu care o confruntă receptorii. O operă care exprimă condiţia umană şi situaţia unei 
epoci istorice acționează asupra tuturor epocilor următoare. Aceasta este forța artei. 

Alte tipuri de mesaje, ştiinţifice şi filosofice se perimează, îşi pierd forța modelatoare 
pe măsură ce apar idei şi structuri intelectuale noi, care le depăşesc pe cele vechi. Arta, însă, 
îşi păstrează de-a lungul secolelor forţa ei de a emoţiona, de a produce o schimbare de orizont 
şi la receptorii din alte epoci. Perenitatea artei constă tocmai în capacitatea ei de a de a 
reorienta aşteptările publicului, de a răsturna perspectivele şi clişeele de lectură. Arta are o 
existență procesuală, istorică prin receptarea ei de câtre un public în necontenită schimbare. 

Din această perspectivă, putem vorbi de storicizarea noțiunii de public şi de 
diferențierile care au loc în funcţie de fondul cultural al diferitelor sale segmente. Publicul nu 
se confundă cu populația, ci reprezintă totalitatea indivizilor care receptează arta şi cărora li se 
adresează creatorii. Publicul este deci o comunitate structural neomogenă şi variabilă istoric. 
În artă contează enorm diferenţele individuale dintre receptorii sau dintre grupuri de receptori, 
în funcţie de orizontul lor de aşteptare. 

În epoca modernă am asistat la o creştere cantitativă a publicului, ca urmare a 
procesului de urbanizare, de democratizare a accesului la cultură, a extinderii sistemului de 
învăţământ şi a mijloacelor de comunicare în masă. În același timp, putem vorbi şi de o 
creştere a nivelului calitativ al publicului, care derivă din creşterea gradului de cultură, din 
îmbogățirea experienţei estetice. În acelaşi timp, asistăm la o diferenţiere accentuată a 
publicului, la o stratificare a sa în funcție de factori sociali, de diversitatea profesiilor, a 
modurilor de viaţă, precum şi a unor factori culturali, a gradului de cultură, a orizontului de 
aşteptare, a mediului cultural etc. 

A existat totdeauna o distanţă între public şi inovaţia artistică, o diferenţă între tempo- 
ul publicului şi cel al creatorilor. Condiţia existențială şi culturală a creatorilor este diferită de 
cea a receptorilor. Receptorul este modelat de existenţa sa cotidiană, nu doar de cea culturală. 
El trăieşte într-un mediu hipertehnicizat, este angajat adeseori într-o muncă de tip industrial 
care îi solicită un comportament stereotip, este orientat spre valorile pozitive, utilitare, iar 
mijloacele de comunicare îi formează anumite structuri spirituale. Arta însă îi solicită omului 
un comportament personal, subiectiv, creator, activ, calități pe care mediul actual de viaţă nu 
le stimulează. Dificultatea receptării artistice vine din natura ambiguă şi autoreferențială a 
limbajului artistic. În cazul comunicării artistice, accentul nu cade pe funcţia referențială, 

denotativă, ci pe cea emotivă, sugestivă, conotativă; limbajul artistic este deci neunivoc, 
profund ambiguu, plurivalent, original, deschis semantic; expresivitatea este un atribut esențial 
pentru mesajul artistic, întrucât valoarea sa depinde hotărâtor de forma sensibilă în care se 
cristalizează. Datorită acestor proprietăţi, mesajul artistic conţine în sine posibilitatea de a fi 
descifrat şi interpretat în diverse modalităţi în funcție de câmpul semantic (istoric, social, 
ideologic, cultural) în care este receptat şi de particularităţile subiectului receptor, care 
proiectează asupra operei experienţa sa estetică, tipul de cultură şi sensibilitatea care îi aparțin. 

Datorită obişnuințelor dobândite în utilizarea limbajului ştiinţific şi a celui uzual, 
comun, care sunt coduri “tari”, receptorul are tendinţa de a recepta şi limbajul artistic în 
conformitate cu aceste coduri “tari”. În cazul operelor care îi depăşesc orizontul de aşteptare, 
receptorul comun are tendința de a reduce semnificaţiile conotative la cele denotative, 
structurile narative la intrigă, universul cromatic la culori fără nuanţe, tabloul la alegoria sau la 
povestea fugurată în el, imaginile operei la similitudine directă, structurile de profunzime la 
cele de suprafață etc. 


Cultura de consum şi problema kitsch-ului 


Un fenomen de o însemnătate deosebită pentru universul cultural în care trăim este 
apariția (în prima jumătate a secolului XX) şi răspândirea masivă (odată cu extinderea noilor 
mijloace de comunicare) a culturii de consum, termen prin care definim produsele 
subculturale, asociate “loisir”-ului, destinate divertismentului şi satisfacției imediate, integrate 
într-un sistem comercial atotcuprinzător. După al doilea război mondial, cultura de consum și- 
a lărgit enorm repertoriul, dispunând şi de un sistem de producţie de tip industrial. Ea a fost 
stimulată sociologic de ascensiunea clasei de mijloc, de disponibilitatea şi gustul ei pentru 
formele joase şi accesibile de cultură, cele care satifac dorința de confort sufletesc şi de 
evaziune din real, oferind un “complement” al vieţii, o formă agreabilă de petrecere a tipului 
liber. Industriile culturii de consum au proliferat mai ales în artele spectacolului, unde au creat 
adevărate “genuri” (teatrul bulevardier, music-hall-ul, filmele de aventuri, cele melodramatice, 
larcimogeme, apoi seria triller şi horror, o bună parte a emisiunilor de televiziune, mai recent 
serialele cu “telenovele”, filmul şi literatura da factură erotică, romanele de aventuri şi cele 
polițiste, fenomenul culturii de discotecă, diverse forme ale muzicii uşoare etc.). 

“Consumatorul” acestui tip de (sub)cultură se recrutează din zone sociale şi 
profesionale diverse, având centrul de greutate în sfera omului-mediu, cu o educaţie culturală 
precară, lipsit de gust şi de discernământ critic, disponibil pentru divertismentul grosier, sedus 
de versiunile idilice, idealizante şi edulcorate asupra vieții, captiv în mitologiile difuzate de 
mass-media. Acest consumator pasiv (de informaţii, imagini, opinii şi mitologii) este produsul 
uman al unei anume oferte mediatice, un receptor care se abandonează în chip somnabulic 
acestui univers de simulacre, univers care îl fascinează, îl obsedează, îi ocupă viaţa interioară; 
consecința pe termen lung, pe care subiectul respectiv nu are cum să o conştientizeze, constă 
în faptul că “meniul” subcultural pe care l-a asimilat (consumat) îi “intoxică” spiritul şi 
afectivitatea, îl înstrăinează de realitate, alterându-i percepţia realistă şi înțelegerea adecvată a 
lumii în care trăieşte şi a propriei sale vieţi. Consumatorul culturii de consum nu poate fi 
conştient de discrepanţa dintre “imaginea” lui asupra lumii şi datele reale ale lumii în care 
trăieşte efectiv. El se exilează în trăiri fictive şi artificiale, refuză experienţele şi datele care îi 
pot contrazice imaginea standard pe care şi-a format-o, astfel încât el devine o victimă facilă a 


strategiilor de manipulare.” 


334 : ‘a aTi MEDEE : £ si : 

Înainte ca sistemul mediatic să îşi etaleza forța de penetraţie socială şi capacitatea de a 
modifica formele de expresie artistică, precum şi formele corespunzătoare de receptare, 
teoreticienii au vorbit de fenomenul kitsch, care se generaliza ca maladie pe o mare suprafață a 
culturii, încă de la începutul secolului XX. 

Kitsch-ul este un termen internaţional, acceptat în mod convențional, pentru a 
desemna o specie de creaţii estetice inferioare, pseudoartistice, opere-surogat caracterizate 
prin următoarele atribute principale: 


e subordonarea şi deturnarea funcției estetice față de exigențe adiacente (de obicei 
comerciale, de divertisment etc.); 


e prevalența stimulilor elementari, biologici (erotism, vulgaritate, pornografie) şi etico- 
afectivi (sentimentalism, idealizare şi schematism, refuzul problematizării, viziune 
tranchilizantă, edulcorată, melodramatică asupra vieţii); 


e accesibilitatea directă a mesajului (semnificaţii univoce, simpliste, concepție reducționistă, 
convenţională, oricând colorată afectiv şi încercând să atenueze conflictul dintre real şi 
ideal) este în acord cu transparența şi caracterul direct, elementar al limbajului folosit 
(atenuarea funcției simbolice, transfigurare rudimentară a stărilor, absenţa originalității, 
expresie ilustrativă, mimetică, standardizată); 


e opera kitsch este funcția hedonică deliberat creată în aşa fel încât să placă, să nu exprime 
ceva, ea urmăreşte să epateze, să şocheze, să fascineze şi să subjuge sensibilitatea joasă şi 
imaginaţia receptorului; 

e pentru aceasta ea cultivă atitudinile provocatoare, supralicitează funcția de delectare şi 
divertisment a artei, solicită zonele inferioare ale sensibilităţii, gustul pentru trivial şi 
grotesc, se asociază cu pesimismul retoric sau cu optimismul facil; 


e prezentând minciuna drept realitate şi anulând convenţia reprezentării artistice, producția 
kitsch confirmă sistemul de aşteptări şi idealuri ale receptorului, îi alimentează 
mecanismele de iluzionare şi înstrăinare de realitate; 


e funcția compensatorie — operele kitsch îl izolează pe receptor într-un spațiu imaginar care 
îşi pierde funcția de exprimare simbolică pentru a dobândi cu precădere o funcție 
psihosociologică, terapeutică sub raport afectiv, aceea de a-i da individului sentimentul 
securității şi a-l proteja de complexitatea realului, oferindu-i o imagine pe măsura 
aspirațiilor sale de confort intelectual; 


e aceste opere, saturate de ceea ce pare interesant, atractiv, senzaţional, au un efect profund 
nociv asupra publicului, standardizează reacţiile, anulează personalitatea receptorului, 
pervertesc gusturile, hrănind cu imagini false, confecționate nevoia omului de frumos, 
întreținându-i iluziile de grandoare, bunăstare şi fericire. 

Sinonim deci operelor de prost gust, destinate unui consum de masă, kitsch-ul este 
pretutindeni semnul sigur al unei subiectivități inautentice, mistificate, frivole, care se 
raportează fals la sine şi la lume. 

Dificultatea definirii kitsch-ului”“” derivă din vastitatea sferei sale de manifestare ŞI 
din capacitatea sa de a îmbrăca cele mai deosebite forme de expresie. Produsele kitsch s-au 
răspândit cu mare virulență în ultima sută de ani, fiind favorizate de anumite condiţii sociale şi 
culturale (ascensiunea clasei de mijloc, subordonarea creației față de consum în economia de 


Enciclopedică, 1989; V.Ernest Maşek, Arta de a fi spectator, Bucureşti, Editura Meridiane, 1986; Nicolae 

piață, comercializarea artei, mediul filistin, frivol, ideea de carierism social, marile ambiţii 
culturale dictate de snobism), ajungând azi să acopere o mare suprafață a culturii şi a 
existenţei cotidiene. 

Expansiunea acestui univers de obiecte şi produse kitsch a fost asigurată de mijloacele 
de comunicare în masă şi de finalitatea lor ideologică în condițiile manipulării conştiinţei, 
sentimentelor, dorințelor în societatea de consum. Evantaiul produselor kitsch este extrem de 
larg şi el cuprinde: unele obiecte industriale sau de artizanat, funcționale şi decorative; pictura 
de gang sau cea “naturalistă“, stridentă cromatic; muzica de joasă calitate, de divertisment şi 
petrecere; melodramele cinematografice, filmele de aventuri, serialele de televiziune; 
romanele de dragoste, de aventuri, polițiste, piesele bulevardiere; desenele umoristice seriale, 
spectacolele de varietăţi, unele forme de arhitectură şi de decorație, prezente mai nou în chiar 
spațiul rural, preferința pentru coloritul şocant, pentru contrastul extravagant, pentru un 
figurativism direct, nestilizat. 

În lucrările contemporane de exegeză asupra fenomenului kitsch se vorbeşte de un om- 
kitsch, de o filosofie-kitsch, de o morală-kitsch, ceea ce înseamnă că el este capabil să altereze 
zone diverse din sfera creaţiei culturale. Acest fenomen se manifestă cu mare virulență şi în 
mediul cultural al tranziției postcomuniste, odată cu dispariția spiritului critic şi cu invazia 
serialelor pe micile ecrane, precum şi a formelor joase de petrecere a timpului liber. Pentru a-l 
stăvili este nevoie de o complexă strategie de educaţie culturală, îndeosebi sub raport estetic, 
de o ofensivă anti-kitsch, care să elimine produsele comerciale, de prost gust. Folosind 
pârghiile sociale şi instituționale de care dispune societatea, programul acestei educaţii trebuie 
să cuprindă contactul direct cu operele de artă autentice, ridicarea nivelului general al 
cunoaşterii şi dezvoltarea capacității de percepere şi înțelegere adecvată a limbajului artei. 


Abordarea semiotică a kitsch-ului 


Pentru a defini mai exact arta de consum, numită şi kitsch, Radu Cezar face o analiză 
semiotică a acestui tip de producţie culturală. Marea diversitate a formelor în care se manifestă 
kitsch-ul ridică o serie de dificultăți în definirea lui. Teoreticienii vorbesc de obiecte-kitsch, 
atitudini-kitsch, situaţii-kitsch, de un kitsch democratic, exotic, aristocratic, de altul manierist 
şi academizant, precum şi de un kitsch avangardist. Astfel, după opinia autorului, kitsch-ul nu 
poate fi confundat cu prostul gust, care este etern, nici cu arta mediocră, nici cu oferta 
culturală accesibilă. Pentru a identifica mai exact indicatorii fenomenului, autorul propune un 
demers delimitativ riguros, dintr-o perspectivă semiotică. Din punct de vedere sociologic, 
kitsch-ul apare în perioadele de mare instabilitate socială, de mobilitate pe verticală a 
indivizilor, ca urmare a procesului de modernizare şi urbanizare. 

Acesta este sensul afirmației metaforice a lui Herman Istvan, care spunea că 
“Napoleon a creat kitsch-ul”. Celebra afirmație a lui Napoleon cum că fiecare soldat poartă în 
raniță bastonul de mareşal exprimă o anumită situație socială de instabilitate a grupurilor şi a 
indivizilor. Această afirmaţie proiectată din perimetrul militar în cel social sugerează ideea că 
indivizii pot trece rapid peste anumite trepte sociale, ajungând în vârful piramidei, fără a 
asimila în profunzime codurile lor culturale. În societăţile tradiționale sau medievale în care, 
afirmă teoreticianul maghiar, “oamenii îşi au locul lor bine stabilit în societate încă de la 
naştere”, deci în societăţile caracterizate prin stabilitatea structurilor şi a ierarhiilor sociale 
kitsch-ul nu poate apărea. 

Acest fenomen este rezultatul unor epoci de instabilitate a ierarhiilor sociale şi de 
confuzie a valorilor. Or, dacă în plan militar sau chiar economic e posibil ca un individ să 
acceadă la o poziţie socială înaltă datorită unui act de bravură sau unei conjuncturi financiare, 
el nu are cum deveni peste noapte dintr-un ignorant un om cult. Dar, dobândind un nou statut 
social, individul solicită şi un statut cultural pe măsură. Cum însă el nu poate asimila rapid 

noile coduri culturale, el va solicita producţia unui tip de artă pe gustul său neformat, o artă 
făcută din opere surogat, din succedanee, care mimează codurile artei autentice. 

Radu Cezar consideră că fenomenul kitsch este rezultatul unui “şoc cultural” ce apare 
la impactul dintre două tipuri de culturi. Condiţiile de apariţie a kitsch-ului presupun ca cele 
două culturi aflate în interacțiune să fie suficient de inegale (ca structură internă, grad de 
dezvoltare, prestigiu etc.) pentru ca una să fie asimilată, iar cealaltă să fie asimilatoare. Ele 
trebuie să se afle în raporturi de disonanţă ca nivel de dezvoltare, ca instrumente de cunoaştere 
şi sub raportul prestigiului social. Cultura asimilatoare trebuie să depăşească sensibil 
conştiinţa posibilă a agenţilor purtători din cultura ce va fi asimilată. În acest impact se produc 
restructurări ce depăşesc capacitatea de autoreglare a culturii ce va fi asimilată. Astfel, cultura 
modernă de tip urban exercită o seducţie asupra agenţilor din cultura rurală, tradițională, dar 
receptarea mesajelor din prima cultură este distorsionată de situaţia existenţială în care se 
găseşte cultura de tip tradiţional. 

În aceste raporturi apar cel puţin patru tipuri de coduri care interacționează: 


sistemul codurilor ideologice, care priveşte interesele sociale, reprezentările asupra lumii, 
semnificaţia noţiunilor de bine şi rău etc.; 


e sistemul codurilor modului de trai, care se referă la tradiții, experiența acumulată, 
deprinderi, practici, stiluri de viaţă etc.; 


e sistemul codurilor cognitive, care se referă la experienţa de cunoaştere şi la tipurile de 
limbaje în care este sedimentată această cunoaştere; 


e sistemul codurile estetice, care privesc formele de expresie artistică folosite de comunități. 

Ordinea în care sunt enunțate aceste coduri este ordinea importanţei lor pentru culturile 
premoderne. Codurile ulterioare se întemeiază pe cele anterioare, iar influența inversă, deşi e 
prezentă, nu are semnificație deosebită. Codurile anterioare sunt “coduri mai tari” decât cele 
ulterioare. Adică codurile 1, 2 şi 3 domină în raport cu sistemul codurile estetice. Când 
mesajul estetic depăşeşte conştiinţa posibilă a destinatarului aflat în cultura premodernă, 
atunci apare o reacţie fie de indiferenţă, fie de opoziţie activă (de respingere şi de repliere pe 
poziţii tradiționaliste), fie una de acceptare. Pentru ca fenomenul kitsch să apară e necesar să 
existe o compatibilitate relativă între primele trei coduri, din cele două culturi, precum şi 
dorința subiecților fixaţi în cultura tradițională de a “traduce” codurile estetice ale culturii 
moderne în codurile “tari”. 

Când capacitatea de asimilare a subiecților din cultura tradițională este insuficientă 
pentru a decodifica şi recepta în profunzime codurile culturii moderne, atunci se produc 
alterări ale mesajelor în aşa fel încât ele să devină asimilabile. Imposibilitatea de a decodifica 
adecvat şi de a recepta adecvat aceste mesaje duce la tendința de a traduce codurile slabe 
(estetice) în cele tari (ideologice sau cognitive), de a traduce conotația în denotaţie, de a aplica 
primele trei coduri la codurile estetice, producându-se astfel substituiri şi reducții masive. 
Acest lucru explică de ce fenomenul kitsch este dominat de “logica reductivă”, după cum 
afirmă Herman Istvan. Radu Cezar afirmă că dacă nu poate exista subiect-kitsch fără obiect- 
kitsch (şi nici invers), atunci este evident că “geneza istorică a kitsch-ului începe printr-o 
alterare a atitudinii perceptive a subiectului estetic, în contact cu o anumită ofertă cultural- 

artistică, deci începe prin constituirea _subiectului-kitsch”. > De aici decurge faptul că 
educația culturală a subiectului are un rol fundamental în limitarea fenomenului kitsch-ului. 

că majoritatea fenomenelor constatate în spațiul rural, cele care pun în evidență diversitatea 

formelor de manifestare a kitsch-ului, se supun unei “logici reductive”: “aglomerarea de 
forme şi culori; exagererea contrastelor cromatice; renunțarea la stilizare, în favoarea unui 
mimesis rudimentar; decorativism strident etc.” 

În ceea ce priveşte caracterul de fatalitate al kitsch-ului în societățile moderne, autorul 
are o poziție nuanţată, formulând o strategie educațională anti-kitsch, care este posibilă 
utilizând toate formele de educaţie şi de formare a gustului autentic, chiar mijloace de 
comunicare în masă, liderii de opinie etc. Totuşi, kitsch-ul este întreţinut de anumite fenomene 
obiective, de o serie de circumstanţe care țin de producția culturală de masă. 

“De fapt, în momentul în care o cultură devine conştientă de prezenţa nocivă şi de 
primejdia proliferării kitsch-ului, acesta deja s-a şi răspândit şi consolidat, a şi cuprins 
pături Statistic şi cultural semnificative ale publicului, şi-a şi creat mecanisme de 
autoreproducere şi autopromovare adecvate realității socio-culturale respective etc., iar 
eradicarea lui a şi devenit practic imposibilă”. ct 

Pentru combaterea kitsch-ului şi a culturii de consum, societățile contemporane nu au 
găsit încă un remediu sigur şi o strategie educaţională eficientă. Deşi lucrările de analiză 
critică asupra acestor fenomene sunt remarcabile, dezvăluind consecințele culturii de consum 
asupra tinerei generaţii şi, în general, asupra personalității umane, ele dezamăgesc în privința 
remediilor propuse. 

VI. CULTURA POSTMODERNĂ. ABORDĂRI, TEORII ŞI 
CARACTERISTICI 


Prin schimbarea paradigmelor ştiinţifice, prin diversificarea limbajelor simbolice, prin 
varietatea de stiluri artistice şi de experienţe spirituale, secolul XX a impus o mentalitate 
relativistă, în care mulți teoreticieni văd o trăsătură esențială a postmodernismului. La această 
perspectivă au contribuit noile forme de comunicare, intensificarea dialogului dintre culturi, 
redescoperirea şi afirmarea culturilor nonoccidentale, schimbul rapid de valori şi idei favorizat 
de procesele de globalizare. Asistăm la o coexistenţă a diferitelor valori şi moduri de gândire, 
a practicilor culturale şi educaţionale (situație definită uneori drept multiculturalism), la o 
articulare mozaicată a ideilor şi a stilurilor. Epoca noastră a impus astfel o nouă relaţie dintre 
unitate şi diversitate. Această relație reprezintă cadrul teoretic în care putem înţelege 
schimbările atât de variate din cultura contemporană. 

Ecuația unitate/diversitate defineşte o structură ontologică şi constitutivă condiției 
umane şi nu o stare tranzitorie a ei. Istoria reproduce şi conservă, în contexte mereu 
schimbate, inclusiv în modalitățile ei contemporane, structura contradictorie a acestei relaţii. 
Modul în care este interpretată şi apreciată această structură bipolară a culturii depinde însă de 
presupoziţiile de ordin filosofic care orientează modurile de gândire, de vectorii axiologici ai 
unei epoci, de cadrul conceptual şi mental în care se înscriu demersurile cognitive şi 
simbolice. 


1. _COINCIDENTIA OPPOSITORUM 


O lume unitară şi diversă 


Unitatea şi diversitatea reprezintă, aşadar, cele două feţe de nedespărțit al omului şi, 
implicit, cei doi poli ai ontologiei culturii. Având în vedere aceste polarități interne ale 
realității umane, termenul de cultură ar trebui scris cu aceeaşi îndreptățire la singular şi la 
plural.” La fel ca şi termenul de civilizație, pentru care Braudel propune utilizarea 
concomitentă a singularului şi a pluralului, fără a privilegia o dimensiune în dauna celeilalte. 

Noţiunea de civilizație s-a impus în epoca Luminilor, când progresele tehnice, 
ştiinţifice şi economice, abordările raționale, dezvoltarea vieţii urbane, a comerțului şi a 
transporturilor, precum şi afirmarea ideilor politice de esență democratică au schimbat 
scenografia şi substanţa vieţii sociale, făcând vizibile diferențele față de fizionomia epocii 
medievale, cu fragmentările ei politice, cu economiile naturale, stratificările ei sociale, cu 
dominantele ei rurale, despotice şi religioase. Treptat, civilizația a început să fie asociată cu 
dezvoltarea industriei, cu extinderea tehnologiilor şi a noilor mijloace de transport, 
comunicaţie şi comerţ, cu alcătuirile politice democratice şi moderne, cu noile moduri de viaţă 
şi de comportament. În felul acesta, un tip istoric de civilizație a fost identificat treptat cu 
Civilizaţia ca atare. 

Dar, pe acest fundal în curs de expansiune al civilizației industriale s-au constituit 
tocmai structurile politice şi culturale ale națiunilor moderne, pentru care tema identității a 
devenit un vector esenţial. Diversitatea etnică şi naţională a culturilor a dobândit un relief 
extrem de semnificativ, atât în abordările doctrinare, cât şi în acţiunile politice ale noilor 
agenți istorici. Culturile naționale s-au consolidat şi au devenit sisteme de referință pentru 

noile tendinţe creatoare şi chiar pentru strategiile de cooperare spirituală şi împrumut de valori 
pe arii determinate de civilizaţie. Obsedaţi adesea de condiția umană în genere, creatorii 
individuali de excepție au în permanență ca "fundal" o matrice culturală națională pe care o 
reprezintă şi faţă de care opera şi aventura lor creatoare dobândesc o semnificaţie primară, cu 
deschidere spre universalitate. Ilustrarea acestei idei ar fi superfluă. Excepţiile îşi au totdeauna 
o explicaţie concretă. 

Dar cultura are şi o inerentă vocație integratoare, la fel de puternică şi de activă ca şi 
fenomenul pluralităţii sale. Altfel n-ar putea fi considerată ca o determinaţie universală a 
umanului, în oricare din ipostazele sale. Conceptele integratoare sunt astăzi o expresie a unei 
nevoi spirituale tot mai profund resimtite într-o lume atât de diversă şi complexă, cum este cea 
actuală, dar care a dobândit conştiinţa că e totuşi o lume unitară, în care entităţile ei specifice 
se află angajate inevitabil într-o constelație de interdependenţe din care nu mai pot evada decât 
cu riscul de a se autocondamna la izolare şi subdezvoltare. E o lume în care diferenţele în 
egalitate coexistă cu diferenţele ce perpetuează şi ascund grave inegalităţi între societăți şi 
culturi, o lume care a convenit - cel puţin teoretic, deocamdată - că există un prag al acestor 
contradicții dincolo de care ea nu se mai poate reproduce. 

Folosirea la singular a termenilor de cultură şi civilizaţie are o justificare antropologică 
evidentă, dar şi una istorică azi, întrucât aproape toate societățile împărtăşesc, în proporții 
inegale, desigur, o serie de bunuri şi achiziţii fundamentale, ce se difuzează şi se răspândesc 
pe tot globul. Cu toate acestea, civilizațiile îşi păstrează diferenţele, organizate în jurul unor 
nuclee specifice de valori. Chiar uniformizarea recentă a unor aspecte ale modului de viaţă, 
sub presiunea tehnologiilor şi a noilor forme ale civilizaţiei, este relativă şi nu indică anularea 
trăsăturilor distinctive ale civilizațiilor istorice, chiar dacă ele sunt acum constrânse de logica 
istoriei şi doresc chiar să asimileze mijloacele şi valorile particulare ale civilizației industriale 
occidentale. 


"Civilizaţia industrială exportată de Occident nu este decât una dintre trăsăturile 
civilizaţiei occidentale. Adoptând-o, lumea nu acceptă dintr-o-dată şi ansamblul acestei 
civilizaţii, ci, dimpotrivă (...). Pe scurt, presupunând că toate civilizațiile lumii ajung, 
într-un răstimp mai lung sau mai Scurt, să-şi uniformizeze tehnicile uzuale şi, prin 
aceste tehnici, unele dintre modurile lor de viaţă, nu este mai puţin adevărat că, pentru 
multă vreme de aici înainte, ne vom găsi în cele din urmă în fața unor civilizaţii foarte 


diferenţiate. Pentru multă vreme încă, cuvântul civilizaţie va avea singular şi plural. În 
această privință, istoricul nu ezită să fie categoric iii 
Pluralul va exista nu doar "pentru multă vreme", cum spune Braudel, ci pentru întregul 
timp în care va exista omul. Pentru că diversitatea - în toate registrele ei - nu poate fi 
suprimată fără a suprima însăşi existența umană. 


Ipostaze ale diversității 


Aproape toți teoreticienii constată că lumea actuală se caracterizează prin creşterea 
diversității, ca răspuns la amenințările tendințelor uniformizatoare. Mai întâi trebuie să 
constatăm creşterea diversității în interiorul societăților actuale, care au devenit un complex de 
instituții, relații şi activități extrem de variate. Grupurile sociale, atât de diverse azi, față de 
structura socială clasică a unei societăți moderne, se caracterizează şi printr-un ansamblu de 
trăsături culturale. Aceste trăsături, când sunt închegate, alcătuiesc subculturile unei culturi 
naționale, diferențiate după clase sociale, origine etnică, religie, stil de viață, regiune, 
generații, scopuri şi interese. 

Subculturile dau identitate grupurilor din interiorul unei societăţi, mai ales când derivă 
din condiții economice (săracii din ghetouri în opoziţie cu societatea celor bogați). “Orice 
grup de mărime medie care are idei sociale, valori, norme şi stiluri de viaţă considerabil 
diferite de cele ale societății mai mari, poate fi considerat o subcultură cs 

Subculturile creează un mozaic cultural în interiorul unei societăți şi ele se pot 
diferenția şi prin limbaj (limbajul oamenilor de ştiinţă este un jargon subcultural, terminologia 
negustorilor de droguri). 

Contraculturile reprezintă cultura unui grup care se opune tiparelor acceptate social, 
cultivînd idei, norme şi stiluri de viață contrare societății în ansamblu. Valorile şi normele 
acestor subgrupuri contrazic normele acceptate social, le pun în discuţie (cazuri: mişcările 
teroriste, mişcările hippy, Ku Klux Klan-ul, Hamas etc.). Unele contraculturi sunt absorbite cu 
timpul în structurile culturale ale societăţii. 

Pe alt nivel de analiză vorbim de diversitatea dintre societăţi, care are evident expresii 
culturale puternice. Aşa cum au arătat antropologii şi teroeticienii culturii, societățile se 
deosebesc prin limbă, religie şi tradiții, prin valori, norme şi instituţii, prin modelele de 
comportament, prin toate elementele care participă la configurarea modelului lor cultural. 
Antropologia americană a propus o serie de concepte diferenţiatoare, cel mai important fiind 
cel de “pattern” cultural, lansat de Ruth Benedict (1934), care a descris “două situaţii 
diametral opuse: o cultură de tip dionisiac, de activitate frenetică, de sensibilitate exacerbată şi 
de înălțare individuală prin competiție (Kwakiult din insula Vancouver, Columbia Britanică) 
şi o cultură apolinică, de discreţie, sobrietate şi moderație, care pune accentul pe importanța 
colectivităţi în raport cu individul (Zuni, din New Mexico)”. Acentul cade în aceste analize 
pe normele care orientează comportamentul indivizilor în cadrul unei culturi acceptate social. 

Cum vom arăta, cu toate legăturile şi interdependenţele dintre societățile moderne şi 
cele actuale, acestea îşi păstrează deosebirile culturale. Cultura americană pune accentul pe 
individ şi pe realizările personale, spre deosebire de cea japoneză sau chineză. Factori care 
intervin în fixarea acestor tipuri deosebite sunt extrem de complecşi, porndind de la tradiţii, 
limbă şi religie, de la istorie, geografie şi climă, până la condiţii sociale, forme de expresie 
spirituale etc. 

Contrar acelor previziuni care ne înfăţişează lumea de mâine uniformizată lingvistic, 
cultural, politic, economic, religios şi etnic, asistăm la o expansiune a diversităţilor, dar şi la 
o pulverizare a lor în mediul unei lumi descentralizate şi dezarticulate, cu identități multiple şi 
încrucişate. John Naisbitt, care a descris zece tendinţe ce transformă societățile contemporane, 
anticipează că globalizarea economiilor va fi însoţită de o tendinţă opusă în plan cultural. 

"În viața de toate zilele, cu toate că participăm la o economie globală tot mai 
interdependentă, mă aştept la o renaştere culturală şi lingvistică. Pe scurt, suedezii vor 
deveni mai suedezi, chinezii, mai chinezi. lar francezii, deie Domnul, vor deveni mai 
francezi”. Za 

Exact aşa se întâmplă. Totuşi globalizarea avansează. Dar aşa cum interdependenţele 
de ieri nu au anulat identitățile, nici globalizarea nu va şterge diferenţele şi identitățile, nici 
măcar pe cele economice, decum pe cele culturale, lingvistice, spirituale şi morale. Le va 
transforma, este drept, le va articula altfel în noul mediu comun, în forme pe care nu le putem 
anticipa. Acest paradox îi contrariază pe cei care proiectează viitorul prin imaginea unor 
societăți uniformizate şi perfect sincronizate ca model de civilizație. Diversitatea sistemelor 
de valori se va conserva în cel mai extins şi profund globalism şi universalism. Ne 

îndreptăm, aşadar, spre o lume în care societăţile se vor caracteriza prin opțiuni multiple, o 
lume în care nu vor mai exista curente dominante şi exclusive, o lume particularizată prin 
arhitecturi regionale şi locale, cu forme de o varietate debordantă, care dau impresia unui 
pluralism hibrid şi eclectic, lipsit de marca unor stiluri unificatoare. 

"Într-o perioadă de timp relativ scurtă, societatea de masă unificată s-a fracţionat în 
multe grupuri diverse, cu valori şi gusturi extrem de diferite; specialiştii din domeniul 
reclamei numesc fenomenul societate cu piaţa segmentată, cu piața descentralizată. Vă 
mai aduceți aminte de vremurile când căzile de baie erau albe, telefoanele erau negre şi 

Relativism şi etnocentrism 


Diversitatea crescândă în interiorul societăților şi dintre acestea au dus la relativismul 
cultural, ca o atitudine de acceptare a acestei diversități şi de respect față de valorile altor 
societăți sau grupuri sociale. Relativismul îi detaşează pe indivizi de propria lor cultură, 
îndemnându-i spre toleranță şi spre o judecată binevoitoare față de obiceiurile, 
comportamentele şi experiențele culturale din alte societăți. Relativismul pleacă de la ipoteza 
că nu există un tipar cultural care să fie considerat absolut, că “nici o practică culturală nu 
este inerent bună sau rea; fiecare trebuie înțeleasă în raport de locul ei în configurația 
culturală mai largă”. El suspendă aprecierile axiologice şi ierarhizatoare ale observatorului 
străin. Relativismul temperează evaluările în raport cu o cultură standard şi induce toleranța, 
stimulează pe oameni să-şi privească cu distanță propria cultură, apreciată şi ea ca fiind 
relativă. 

Relativismul a apărut şi ca o replică la tendințele dogmatice ale diverselor şcoli de 
gândire. El face apologia diversităţii şi a pluralismului în cunoaştere, în gândire, în sfera 
moralei şi a artei. Teoreticienii se întreabă dacă relativismul exprimă şi el, alături de alte 
aspecte, criza modernităţii sau dacă este un element caracteristic al mentalităţii moderne. 

În al doilea rând, anulând reperele stabile, relativismul poate fi utilizat, în plan politic, 
drept argument pentru a justifica poziţii anacronice sau pentru a respinge unele valori 
democratice şi general-umane. O serie de întrebări se ridică şi cu privire la noul val politic al 
democratizării, care tinde să devină planetar şi presupune depăşirea relativismului şi 
reabilitarea conceptelor şi a abordărilor universaliste. Unii analişti semnalează tendința 
sistemului mediatic de a instaura dominaţia unei “gândiri unice”. Respingerea relativismului 
dizolvant poate merge până acolo încât să încurajeze un nou dogmatism şi să descurajeze 
căutările şi abordările alternative. 

În consecinţă, acceptând un set de valori comune, care sprijină actualul proces de 
globalizare, putem oare conferi şi relativismului un drept la existență în anumite planuri ale 
vieții sociale? Sau relativismul se va restrânge doar la sfera vieții private? 

Relativismul trebuie pus în corelaţie cu etnocentrismul structural al oricărei comunități 
umane care îşi preferă valorile şi cultura sa în raport cu alte culturi. Etnocentrismul este o 
atitudine universală, ce o regăsim în toate culturile lumii, arhaice sau moderne. El se 
caracterizează prin tendinţa de a considera propria cultură superioară altora şi de a judeca alte 
culturi după standardele propriei culturi. Când etnocentrismul devine intolerant şi exclusivist, 
alte culturi sau subculturi sunt percepute “ca derivații, nu ca deosebiri”, ca greşite, nu ca 
diferite. Etnocentrismul este prezent şi în atitudinile contemporane, în forme de expresie noi. 

Azi, ca şi ieri, identitățile culturale sunt un semn de bogăţie şi vitalitate a umanului, dar 
şi o sursă a conflictelor pustiitoare, atunci când grupurile etnice şi națiunile, culturile, 


5 Ibidem, p. 328. 

societățile şi statele, în spectacolul policrom al diversităţii lor, nu reuşesc să facă din întâlnirea 
şi coexistenţa lor în agora lumii actuale o şansă a dezvoltării, o condiţie pentru salvarea 
civilizației. 


Temeiuri istorice ale unităţii şi diversităţii 

Structura antinomică a umanului, din planul antropologic de fundal, se reproduce în planul 
istoric real, există adică numai ca istorie în care se conjugă laturile complementare de care am vorbit. 
Istoria e o facere şi desfacere continuă a unităţii şi diversităţii, a permanenţei şi a schimbării. Echilibrul 
dinamic al acestor tendinţe se realizează în forme particulare, relative şi diferite de la o epocă la alta, în 
modalități concrete, într-un proces care modifică atât conţinutul concret al culturilor, cât şi natura 
relaţiei dintre ele. Lumea arhaică, Antichitatea, Evul Mediu, Renaşterea, epoca modernă, cu 
diversităţile lor structurale, de ordin geografic, politic, social, tehnic, spiritual, religios ori artistic, au 
produs forme diferite de asociere şi coeziune a comunităţilor umane, au pus în mişcare mecanisme 
specifice pentru satisfacerea nevoilor şi aspirațiilor umane. Emergenţa naţiunii ca formă de comunitate 
umană a adus la suprafaţa istoriei alt tip de raporturi între cei doi vectori ai existenței umane, iar 
procesele specifice ale contemporaneităţii generează, după cum vedem, o tensiune febrilă între 
tendinţele identitare şi fenomenul de integrare regională, continentală şi mondială a societăţilor. 

Omul e o "ființă istorică" în măsura în care e o ființă "creatoare", capabilă să-şi diversifice 
acțiunea instauratoare în raport cu cerințele şi solicitările diferenţiate ale unei istorii specifice. Aşa cum 
am mai spus, universalul şi specificul sunt realităţi polare şi se conțin reciproc în structura 
existenței umane. Nivelul complex de organizare socială pe care se desfăşoară existența culturală a 
omului se diversifică structural şi această diversificare ține de condiția omului de a fi "creator", de a fi 
o ființă culturală, istorică. Structura antinomică a existenţei umane e azi din ce în ce mai frecvent 
invocată în teoriile antropologice. Şi trebuie să ne obişnuim cu acest mod de a gândi, chiar dacă 
limbajul conceptual nu este adecvat pentru a exprima nu atât contradicţiile gândirii noastre, cât 
contradicţiile lumii pe care am descoperit-o şi în care trăim. 

Deşi se înrădăcinează în structurile genetice şi naturale, diversitatea umană îşi are temeiul în 
circuitul nesfârşit al interacțiunilor sociale, cu registrele lor obiective şi subiective, diferențiate şi 
solidare. Diversitatea etnică şi naţională - singura de care ne ocupăm - e într-adevăr una cu semnificație 
antropologică şi istorică. Unitatea umanului nu presupune uniformitatea şi omogenitatea formelor sale 
concrete de existenţă, ci este compatibilă cu (şi se exprimă chiar prin) diversitatea acestora din urmă. 

Devenirea istorică a umanităţii, inclusiv în modalităţile contemporane care au multiplicat 
raporturile de interdependenţă dintre societăţi, nu are ca rezultat atenuarea sau erodarea specificităților 
sociale, etnice, religioase, politice şi economice. Există o macro-istorie a umanităţii în măsura în care 
există o istorie "locală" şi specifică a comunităților umane determinate; există cultura ca semn al 
umanului în măsura în care există culturi specifice prin care se realizează efectiv această dimensiune 
universală a omului. Istoria conservă şi reproduce datul ontologic al complexului unitate/diversitate, 
reconstituind, în condiţii mereu schimbate, înfățişările acestei structuri originare a umanului. 

Suportul existențial real pe care se edifică diversitățile culturale îl reprezintă aşadar istoria 
particulară a subiectului creator: comunitatea etnică organizată în cadre sociale şi politice, în moduri de 
viaţă distincte. Totodată, acest suport este şi unul global - cel mai vast sistem de referință al identității 
culturale, întrucât el reprezintă locul în care se conjugă sinergic toți factorii determinativi ai 
diversificării etnice a umanităţii. În secolul nostru s-a consacrat ideea că fiecare tip de societate 
etnicizată este caracterizată de o temporalitate proprie, cu ritmuri şi secvenţe care-i definesc evoluţia 
particulară, evoluţie generată de procesele sale imanente în care sunt cuprinse şi interiorizate totodată 
şi raporturile temporale cu alte societăți. 

Timpul istoric dobândeşte semnificaţii diferite în funcţie de natura proceselor evolutive interne 
ale unor societăţi şi de poziţia lor faţă de centrul generator al unor civilizaţii. Atunci când antropologia 
vorbeşte de "popoare fără istorie”, e vorba mai mult de o "metaforă", căci "istoricitatea" e o 
caracteristică a oricărei culturi reale, iar atributul respectiv - absenţa istoriei - nu depinde de natura 
intrinsecă a culturilor respective, explică C.Levi-Strauss, ci “rezultă din perspectiva etnocentristă în 

degrabă faptul că popoarele respective au alt tip de istorie decât cea a societăților moderne, o istorie 
care "este şi va rămâne necunoscută, dar nu că ea nu există". Timpul "global" al istoriei umane este 
o rezultantă sau o funcție a diferitelor temporalități etnice şi "locale" articulate în fluxul unor 
interdependente care pot avea sensuri variate (coordonare şi schimb reciproc de valori, sincronizare 
relativă sau subordonare şi aculturație negativă etc.). 

Istoriile particulare sunt consecința unor procese specifice din interiorul societăților respective, 
a existenței lor într-un sistem de condiții determinate, precum şi efectul cumulat al relațiilor existențiale 
cu alte societăți. Pentru a face inteligibile desincronizările şi "decalajele" istorice dintre arii îndepărtate 
sau chiar dintre societățile aparținând aceluiaşi tip de civilizaţie avem nevoie de un sistem de referință 
(ideal şi ipotetic) prin care temporalităţile să devină comparabile. În condiţia de referenţial e promovat 
totdeauna un model de temporalitate, înrădăcinat într-o istorie determinată, cu un vector anumit. 

Teoria levi-straussiană cu privire la distincţia dintre "istoria staționară” şi "istoria cumulativă” 
reține doar două modalități semnificative în care societățile folosesc şi administrează timpul istoric. 
Istoria reală combină în proporții variabile cele două modele de temporalitate. Caracterul concret şi 
determinat al evoluţiei pe care o parcurge fiecare etnie, linia sa istorică unică, nu anulează aspectele 
de generalitate pe temeiul cărora putem reconstitui imaginea unitară a istoriei umane printr-un concept 
care să conserve însă diversitatea calitativă, mecanismele dezvoltării "inegale", semnificația particulară 
a vectorilor şi a ritmurilor interioare de dezvoltare din perimetrul unor tipuri de civilizație sau de 
societăți. 

Reelaborând ideea de timp istoric, într-o opoziţie clară cu viziunea evoluționistă a unui timp 
uniform şi omogen al societăților, ştiinţele sociale şi gândirea filosofică actuală solicită o nouă 
paradigmă de înţelegere a unității şi diversităţii procesului istoric, în care asocierea culturilor cu 
temporalitatea ce le caracterizează imanent reprezintă o cerință esențială, întrucât istoria, spunea Paul 
Ricoeur, "ne-a zămislit multipli şi diverşi "348 Deşi încadrată de trăsături care tind să se "mondializeze", 
civilizația contemporană este şi ea definită prin focare şi linii istorice diverse în interiorul unei istorii de 
ansamblu. "Problemele globale" ale omenirii au laturi şi fațete diferite, semnificații particulare în raport 
cu istoria specifică a fiecărei arii, regiuni sau context naţional. Se impune astfel ideea că modernizarea 
țărilor rămase în urmă nu înseamnă reproducerea notelor caracteristice ale societăților dezvoltate în 
structura țărilor înapoiate, aşa cum a fost înțeles multă vreme acest proces, ci o dezvoltare proprie, pe 
linia temporalităţii endogene şi a contextului cultural specific. Valul industrialismului de tip occidental 
tinde să uniformizeze substratul economic al societăţilor, dar efectul acestei expansiuni a fost tocmai 
renaşterea diferențelor ireductibile, scoțând la iveală morfologiile şi structurile profund diferenţiate ale 
societăților contemporane. Civilizaţia contemporană, împotriva unor imagini şi scenarii elaborate de 
ideologiile uniformizării, probează vocaţia societăţilor naţionale de a-şi edifica suporturi şi configurații 
culturale originale. 

Istoria oricărui popor poate fi considerată o "enigmă" a istoriei universale în aceeaşi măsură în 
care ea ni se dezvăluie şi ca un fapt de ordinul banalităţii. Căci istoria acoperă câmpul indefinit, cu 
geometrie variabilă, dintre "caz" şi "lege", dintre singularitate şi generalitate, dintre schimbare şi 
repetabilitate. Singularitatea istorică e totdeauna relativă şi are sens numai încadrată într-o structură 
care o depăşeşte, într-o legitate care o întemeiază. Pe de altă parte însă, "legea" umanului este tocmai 
diferențierea. Printr-o riguroasă demonstrație, în care sintetizează datele furnizate de arheologie, 
antropologie şi istorie, A.Leroy-Gourhan ajunge la concluzia că diversificarea culturală este 
operatorul universal al istoriei umane: 

"diversificarea culturală a reprezentat elementul principal de reglare a evoluţiei la nivelul 

lui homo sapiens". 2” 

De aceea temeiul istoric al diversităţii culturilor este esenţial. Culturile sunt specifice pentru că 
istoria popoarelor este diferențiată în toate registrele ei structurale. Valorile culturale condensează 
istoria, o esenţializează şi o codifică în forme care exprimă originalitatea popoarelor. Formele concrete 


gra Levi-Strauss, op.cit., p.21. 

ale diversității etnice au evoluat istoric, ajungând azi să fie reprezentate în primul rând de entităţile 
naționale, la care se adaugă formele prenaţionale ce au supravieţuit în diverse zone (grupuri etnice), 
precum şi grupurile care au dobândit calitatea de minorităţi etnice prin noua relație cu statele naționale 
moderne care le cuprind. Toate agregatele etnice şi societale îşi construiesc un tip de identitate, prin 
integrarea formelor de viaţă şi de expresie într-o configurație ce le conferă durabilitate şi semnificație 
diferențiatoare. Ca structuri macrosociale, integrate politic, economic şi cultural, națiunile reprezintă 
ipostazele cele mai semnificative ale diversității umanului în condițiile sociale şi istorice ale 
modernităţii şi ale lumii contemporane. 

Procesele de integrare şi de globalizare, pe care le-am abordat în alte capitole şi la care vom 
reveni, presupun existența acestor entități organizate care participă în calitate de subiecţi ai 
fenomenului de integrare sau de globalizare. Mecanismele diversificării sunt şi cele care generează 
unificări relative. Dialogul culturilor contemporane este un proces istoric amplu care se cere interpretat 
în formule adecvate pentru a nu supralicita una din aceste tendinţe, devalorizând-o pe cealaltă. 

"O interpretare corectă, ştiinţifică şi umanistă, a fenomenelor de universalizare culturală, de 
interferenţă şi cooperare a culturilor nu înseamnă des-naţionalizarea lor, negarea specificului 
naţional, ci, dimpotrivă, dezvoltarea şi îmbogățirea acestuia deoarece tocmai specificul naţional 
este condiţia esenţială, organică a procesului de universalizare". 2” 

Orice formă a diversităţii umane implică şi o individualizare culturală. Indivizii şi grupurile 
umane se personalizează pe temei cultural, sub influența mediului economic şi a instituţiilor politice. 
Variatele forme de expresie care alcătuiesc o cultură națională se află în relații de interdependenţă şi se 
integrează într-un bloc coerent, determinând formarea unui orizont de semnificaţie în care se conjugă 
limbajele, atitudinile, tipurile de discurs, operele individuale, într-un cuvânt, acele creaţii care pot 
funcţiona ca un indicator al identităţii naţionale. Antropologia culturală a demonstrat însemnătatea 
modelelor culturale pentru înţelegerea diversităţii formelor de viață umană, rolul mediului cultural în 
structurarea specifică a felului de gândire, simţire şi acţiune al grupurilor umane. 

Naţiunile îşi construiesc identitatea durabilă prin toate manifestările lor expresive, dar în 
primul rând prin creaţia de valori, prin cultură în sensul larg al cuvântului. Conceptul de identitate 
națională sau de specific național exprimă sintetic personalitatea culturală a națiunilor. El angajează, 
după cum vom vedea, toate planurile majore ale vieţii naționale, dar centrul de greutate al conceptului 
cade în sfera pe care o delimitează creaţia spirituală şi culturală. Îndată ce folosim conceptul de 
identitate, la nivel antropologic, societal, istoric, cultural sau individual, indiferent de context, el se 
asociază în mod natural cu sensul termenului de cultură. 


Niveluri relative de integrare 


Încercările de a inventaria "civilizațiile" lumii contemporane sunt discutabile mai ales în 
măsura în care - aşa cum observă un teoretician - ele se "întemeiază în fapt şi în mod esenţial pe 
împărțirea actuală politică a lumii contemporane"! În alte sistematizări se utilizează factorul religios 
drept criteriu de diviziune. După cum se ştie, Toynbee a inventariat şi cercetat nu culturi naţionale, ci 
arii de civilizaţie în care sunt integrate diferite popoare şi culturi. După opinia sa, obiectul istoriei îl 
constituie nu naţiunile, statele naţionale şi culturile lor, deşi acestea s-au impus în ultimele secole ca 
factori de orientare a procesului istoric, ci macrostructurile istorice şi spirituale pe care le decupează 
realitățile numite civilizaţii.” 

Dar în dinamica acestor arii vaste de civilizaţie participă azi culturi naționale specifice, cu un 
profil interior mai mult sau mai puţin individualizat. Aceste vaste arii de civilizaţie, diferenţiate după o 
sumă de criterii, pot fi considerate forme istorice de universalitate, articulate azi "planetar", în lumea 
globalizărilor. Dacă ne referim la culturi, atunci criteriul național e un indicator necesar al 

diferențierilor. Dacă ne referim la civilizaţii, atunci criteriul național este integrat într-un plan 
supraordonat ce cuprinde o familie de culturi naţionale, culturi înrudite prin religie, tradiții, 
infrastructuri tehnologice şi economice, moduri de viață şi comportamente tipice, ritualuri şi simboluri 
comune. 

Sub presiunea noii mentalități relativiste, câştigă teren azi pozițiile teoretice care văd în 
culturile naţionale expresia unei pluralități a liniilor de evoluţie istorică, de dezvoltare şi creație. 
Important este ca înregistrarea pluralităţii culturilor să inspire totodată şi o cercetare mai profundă a 
conexiunilor dintre ele, după alte scheme conceptuale decât cele fals evoluționiste şi difuzioniste, 
pentru a recompune imaginea unitară a procesului istoric. 

"Nu ne poate satisface o abordare 'multilineară' a problemelor evoluţiei istorice, adică o 
metodă care ar consta în descrierea separată a diferitelor linii de evoluţie şi apoi în 
inventarierea lor abstractă ca tot atâtea posibilităţi de transformare socială. Pluralitatea 
'posibilelor' nu poate fi gândită în afara "mediului istoric”, iar diversitatea mediilor este 
implicată în însăşi evoluţia istorică". 2” 

Aşadar, culturile naţionale "plurale" se integrează într-un mediu istoric - o formă de 
civilizație, de universalitate -, iar pluralitatea acestor forme se articulează în macroevoluţia culturală a 
omenirii. Desigur că unitatea şi diversitatea omului se exprimă în ipostaze variate. Dar proiectarea 
acestei relații asupra culturii e dintre cele mai semnificative pentru antropologia contemporană. Şi e 
semnificativă în măsura în care omul e definit prin cultură, nu prin activităţi sau facultăţi izolate, nu 
prin factori condiţionali exteriori care-şi trimit pulsaţiile în spaţiul culturii, deşi ei trebuie luați în 
calcul. E vorba mai degrabă de a conjuga cauzalitatea internă a fiecărei culturi cu influențele externe, 
de faptul că cele din urmă sunt absorbite în structurile cele dintâi. Din acest mod de abordare se poate 
reconstitui integralitatea fenomenului uman, prin trasee analitice, orizontale şi verticale, din a căror 
împletire interdisciplinară rezultă imaginea stereoscopică a umanului desfăşurat în spaţiu şi timp. 

Noua situaţie existențială a umanităţii actuale cere un nou concept de istorie, un concept 
elastic, capabil să facă joncţiunea dintre micro şi macroevoluţie, să integreze parametrii semnificativi ai 
diversităţii umane în imaginea unităţii sale antropologice şi istorice. Nevoia obsesivă a reconstituirii 
universalului antropologic s-a instaurat în spiritualitatea contemporană concomitent cu imaginea mai 
complexă asupra diversităţii culturale, diversitate determinată de suporturile specifice ale societăţilor şi 
ale comunităților naţionale şi etnice. Diversitatea umană are numeroase planuri de manifestare, zone şi 
forme de articulare, linii de evoluţie. Dimensiunile acestei diversităţi - care trebuie corelate în unitatea 
fundamentală a omului - sunt atât de ample şi de profunde încât sociologul C.Wright Mills se întreba 
dacă ştiinţele sociale, mai ales în actuala lor alcătuire disciplinară, sunt capabile să stăpânească teoretic 
câmpul aparent "dezordonat" al formelor de existență umană. El considera că pentru a încadra 
conceptual diversitatea umană trebuie să decupăm unităţile în care indivizii se grupează pentru a-şi 
produce viaţa colectivă, structurile care au o "existență istorică". De la instituţii ce asigură viața 
socială - familiale, educaţionale, religioase, economice, coordonate funcțional -, ne putem ridica la 
structurile sociale mai consistente şi apoi la structurile politice ale societăţii naţionale, căci "cea mai 
cuprinzătoare unitate de structură socială o constituie statul-națiune". 55% 

Alegerea acestei unități macrosociale ca obiect de studiu ar avea o serie de avantaje teoretice şi 
metodologice, pe câtă vreme "civilizațiile" cu care operează teoria lui Toynbee - arii vaste ce cuprind 
un ansamblu de societăți, culturi şi popoare aflate în interacţiune - ar reprezenta un obiect mult prea 
vag şi imprecis pentru o abordare de tip "ştiinţific". Nu se poate nega însă necesitatea unor atari 
perspective sintetice asupra marilor ansambluri de civilizaţie în istorie sau în antropologia culturală. 
Mills îşi întăreşte însă ideea considerând că națiunile organizate în state de sine stătătoare reprezintă azi 
"forma dominantă în istoria lumii", structuri în care se desfăşoară toate procesele sociale 
contemporane, chiar şi cele care presupun un cadru internațional. 

"Statul-națiune a scindat şi organizat, în diferite grade şi moduri, 'civilizaţiile' şi 

continentele lumii. Amploarea răspândirii sale şi etapele dezvoltării sale sunt cheile principale 

Pe lângă adecvarea la realitatea istorică, structurată ea însăşi în cadre naţionale, prin alegerea 
națiunii şi a culturilor naţionale ca unităţi de lucru, "ne plasăm tocmai la un nivel acceptabil de 
generalitate" care ne permite să formulăm coerent atât problema diversităţilor subordonate (indivizi, 
grupuri sociale, instituții, modele comportamentale, moduri şi stiluri de viaţă, subculturi aparținând 
unor grupuri profesionale sau de vârstă etc.), cât şi "problemele globale", internaţionale, în care sunt 
implicate toate naţiunile. Aşadar, fără a pierde din vedere nici procesul de globalizare economică la 
care asistăm şi care este, în esenţă, un proces de creştere a interdependenţelor şi a legăturilor multiple 
dintre naţiunii, state, regiuni, societăţi, grupuri sociale şi indivizi. 


Sincronisme, decalaje şi integrări 

Diversitatea umanului se întruchipează pe toate registrele vieţii sociale. Dar ea se manifestă cu 
expresivitate şi relevanţă în plan cultural. Etniile au fost totdeauna asociate cu un echipament cultural 
specific şi acest fenomen este recunoscut atât la nivelul conştiinţei comune, cât şi la cel teoretic şi 
ştiinţific. Diferenţele dintre popoare şi naţiuni sunt mai vizibile în stratul înfăptuirilor culturale, ele "sar 
în ochi" observatorului străin îndată ce îşi fixează atenţia pe conduite, stiluri de viață, practici 
cotidiene, reacţii caracteristice, habitudini, toate asociate evident cu reprezentări specifice asupra lumii 
şi cu moduri de înţelegere şi gândire care aparțin modelului cultural pe care-l urmează şi care le 
consacră personalitatea colectivă. 

"Cultura umană este înzestrată cu o extraordinară supleţe”* spunea Edward Sapir, 
subliniind că omul a creat în diferite părți ale lumii tipuri originale de organizare socială, iar din 
punctul de vedere al conţinutului lor simbolic, diferitele moduri de înțelegere şi de raportare la 
experienţă trebuie plasate în contextul lor istoric şi social pentru a li se putea descifra semnificaţia. 
Adversar redutabil al "cronologiilor ipotetice şi în consecință trucate" pe care le manevra 
evoluționismul, scheme prin care era stabilită o filiație unică a procesului istoric, Sapir cerea o 
interpretare a fenomenului cultural în termeni istorici autentici, raportând adică modelele culturale la 
istoria comunităţii care le-a produs, înțelegându-le deci ca "momente ale unei secvenţe specifice", ale 
unei istorii determinate.’ 

Deşi mai greu observabile, conexiunile dintre societăți şi arii de civilizaţie sunt active pe tot 
parcursul istoriei, intensificându-se extraordinar în epoca modernă şi contemporană, când se formează 
şi sisteme economice cu extensie mondială. Evoluţiile politice şi economice dintr-o societate devin tot 
mai dependente de procesele care au loc în alte părți ale lumii. Reţeaua de conexiuni economice şi 
culturale dintre societăţi diverse creează un "sistem mondial" în Europa, o dată cu zorii epocii moderne, 
pe suportul civilizaţiei industriale, ce cuprinde acum popoare cu organizări politice şi culturi diverse, 
fără a reproduce structura imperială premodernă. Spre deosebire de imperiile medievale, acum are loc o 
îmbinare a unui sistem economic ce operează prin aceleaşi mecanisme în societăți diferite cu o 
diversitate de sisteme politice şi culturale, fapt ce reprezintă secretul performanțelor aduse de 
capitalism. 

"Capitalismul a fost capabil să înflorească tocmai pentru că economia mondială a cuprins 
în limitele sale nu unul, ci o multitudine de sisteme politice”. 33? 

Este o altă formulă de armonizare a unității şi a diversității. Răspândirea civilizației industriale 
a produs însă efecte diferite în structura societăţilor, în funcție de natura organizării sociale a muncii şi 
de plasamentul acestor societăţi faţă de centrul economic, comercial şi tehnologic care controla acest 
schimb de valori şi distribuţia profitului. 

Dacă într-un imperiu structura politică tinde să lege cultura de ocupaţie, într-o economie 
mondială ea tinde să lege cultura de localizarea spațială. Şi motivul îl constituie faptul că într-o 
economie mondială mecanismul principal de presiune politică este structura statală locală 
(naţională). Omogenizarea culturală tinde să servească interesele grupurilor-cheie şi presiunile 

se exercită pentru a crea identități cultural-naţionale “. 


Acest fenomen se petrece în zonele avantajate ale "centrului", unde un puternic aparat de stat 
este asociat cu o cultură naţională consistentă, dar această simbioză nu se produce şi în zonele 
periferice, unde valul "economiei mondiale" întâlneşte structuri statale slabe şi culturi naţionale 
embrionare. 

"Economiile mondiale sunt divizate astfel în state din centru şi zone periferiale. Nu am spus 
state periferiale deoarece o caracteristică a zonei periferiale este că statul indigen este slab, 
mergând de la nonexistenţa sa (adică o situaţie colonială) până la o existență cu un grad scăzut 
de autonomie (adică o situaţie neocolonială) “29 

Relaţia "centru/periferie" devine acum una structurală, responsabilă de dezvoltarea inegală a 
societăților din interiorul sistemului de economie mondială, de distribuţia inechitabilă a resurselor şi a 
avantajelor dezvoltării. Dezvoltarea metropolei pe seama periferiilor şi adâncirea decalajelor 
economice şi sociale dintre diferite arii ale "sistemului mondial" devin mecanisme obiective şi condiții 
de dezvoltare a acestui sistem mondial. Sistemul economic mondial se extinde mereu, mutându-şi 
frontierele, de la o perioadă la alta, pentru a integra alte regiuni exterioare, operaţie prin care anumite 
zone îşi pot schimba rolul, trecând de la statutul de periferie la cel de semiperiferie sau de la cel de 
metropolă la cel de semiperiferie. 

În condiţiile acestor raporturi specifice dintre centru şi periferie, care domină epoca modernă, 
este firesc să asistăm la un conflict al identităților, în care societăţile dezvoltate îşi percep identitatea lor 
ca formulă pozitivă şi demnă de a fi imitată de cele dependente şi periferice, pe câtă vreme acestea din 
urmă dezvoltă mişcări de emancipare politică, economică şi culturală pentru a-şi promova identitatea ca 
replică la tendinţele de subordonare şi tutelă pe care le pun în mişcare statele metropolitane. Drama 
țărilor din periferie este că ele aspiră să se sincronizeze efectiv cu modelul politico-economic al 
metropolei, dar sunt constrânse chiar de valorile şi logica pe care le-o impune metropola să-şi apere şi 
să-şi consolideze identitatea împotriva tendințelor hegemonice ale aceleiaşi metropole. În interiorul 
unui asemenea paradox a evoluat şi societatea românească în epoca modernă. Dualitatea orientărilor 
spirituale şi politice din cuprinsul ei exprimă tocmai aceste solicitări contradictorii la care a trebuit să 
răspundă. 

Exponenţii politici şi doctrinari ai "metropolei" au ca supoziţie ideea că un anumit tip de 
civilizaţie, pe care-l reprezintă, este universal şi compatibil cu orice morfologie socială. Progresul ar 
însemna deci extinderea mondială a acestui model de civilizaţie. Într-o asemenea viziune, diversitatea 
structurală şi orizontală a societăților naţionale îşi pierde semnificaţia de fond şi se transformă într-o 
expresie a decalajelor istorice. Diversitatea structurală a umanului ajunge să fie receptată şi interpretată 
ca o problemă a decalajelor istorice în perspectiva unui sincronism fatal. Identitatea celor "rămaşi în 
urmă" este evaluată doar în termeni negativi. Nerecunoaşterea valorică a însemnelor culturale ale 
acestei identităţii aflate "în decalaj" față de standardele spaţiului universal este un prilej de nesfârşite 
frustrări şi lamentaţii naţionaliste. 

Diversitatea culturală, socială şi a mediului ecologic este o condiție a supraviețuirii şi 
dezvoltării existenței umane. Interpretarea sensului istoriei contemporane ca un proces de creştere a 
uniformizării, de ştergere a diferenţelor şi de omogenizare nu are îndreptăţirea pe care o revendică unii 
teoreticieni. Deşi anumite fapte pot furniza argumente pentru o atare interpretare. Dar e o interpretare 
ce exclude faptele care nu o sprijină. Mai exact, faptele care par a-i furniza probe sunt interpretate 
unilateral. Şi această interpretare e una ideologică şi aparţine acelor teorii prin care se exprimă tendința 
unor metropole sau forțe politice interesate să sprijine acest proces de uniformizare în favoarea lor. 
Lecţia antropologiei filosofice e însă alta. Să o rezumăm prin anunțul axiomatic al unui ilustru 
reprezentant al ei, Claude Levi-Strauss: 

"Diversitatea culturilor umane se află înapoia noastră, în jurul nostru şi în faţa noastră" 2” 
Creşterea interdependenţelor dintre culturi şi societăţi nu înseamnă nici omogenizarea, nici 
uniformizarea lor. Istoria viitoare a omenirii va conserva diversitatea culturilor şi a societăţilor. 
Dar va articula altfel această diversitate, în forme pe care le ţine în rezervă şi pe care azi le putem doar 

întrezări. Tensiunea dintre universal şi specific va cunoaşte, de asemenea, alte forme de manifestare şi 
echilibrare, ea se va păstra, dar poate nu în conținuturile istorice pe care le-a avut până acum. În 
concluzie, interpretarea procesului istoric de universalizare ca un proces de uniformizare a culturilor şi 
ca singurul sens valabil al istoriei este în dezacord atât cu tezele antropologiei filosofice actuale, cât 
şi cu tendințele complementare ale culturilor, la fel de puternice, tendinţe care le orientează spre 
diferenţiere şi originalitate, spre consolidarea şi afirmarea specificului lor. 

În fond, după cum am spus, cele două tendinţe trebuie privite ca fiind corelative şi 
constituționale istoriei umane, în toate fazele sale. Astăzi însă aceste tendinţe se află într-o tensiune pe 
care culturile n-au cunoscut-o înainte sau n-au resimţit-o cu aceeaşi intensitate. Confruntarea celor 
două laturi complementare este agravată azi de faptul că ea interferează cu - şi înglobează, de fapt - alte 
fenomene contradictorii ale progresului contemporan (tensiuni economice, utilizări negative ale ştiinţei, 
riscuri ecologice etc.). E vorba de faptul că cele două vocaţii lăuntrice ale culturii nu intră în dialog 
exclusiv prin mijloace culturale, adică, strict vorbind, nu e doar o tensiune între valorile spirituale, ci se 
confruntă societăţi şi strategii politice cu potențialul lor demografic şi economic, ştiinţific, tehnic şi 
militar. 

Culturile diverse sunt puse astăzi față în față, sunt într-o dependență mutuală, angajate într-un 
context comun ce se extinde la scară planetară. Aceste entități trebuie armonizate în 
contemporaneitate, în spaţiul ideal al unei co-existențe în care universalul şi specificul să nu se opună, 
ci să se întrepătrundă în favoarea creaţiei autentice. Fiecare cultură decupează din continuum-ul 
existenţei o fâşie, un interval prin care i se revelează lumea. Analogiile cu spectrul solar sunt adeseori 
folosite pentru a sugera că discontinuităţile dintre culturi se integrează în continuum-ul macroculturii. 
Eminescu a socotit că metafora unităţii şi a diversității poate deveni mai convingătoare dacă asemănăm 
umanitatea cu "o prismă cu mii de culori, un curcubeu cu mii de nuanțe": 

"Naţiunile nu sunt decât nuanțele prismatice ale Omenirii şi deosebirea dintre ele e atât de 
naturală, atât de explicabilă cum putem explica din împrejurări asemenea diferenţa dintre 
individ şi individ” 


De la disjuncţie la conjuncţie 


Gândirea politică şi socială este somată să răspundă la o serie de întrebări ce nu sunt deloc 
convenţionale. De circa zece ani asistăm la o veritabilă competiţie între istoria reală şi codul de 
interpretare pe care o serie de exponenţi ai gândirii politice îl aplică acestei istorii. Interpretarea 
standard ne spune că noul val al democratizării va diminua semnificaţia ideii naţionale în perspectiva 
integrărilor continentale şi mondiale. Acest cod de lectură a fost însă violent contrazis de evoluţiile 
post-comuniste şi de conduita actorilor principali pe scena istoriei. 

Contrar unor şcoli de gândire ce ne asigurau că societăţile se îndreaptă spre uniformizare şi 
omogenizare, asistăm la o expansiune a diversităților, dar şi la o pulverizare a lor în mediul unei lumi 
descentralizate şi dezarticulate, cu identități multiple şi încrucişate. Aşa cum interdependențele de ieri 
nu au anulat identitățile, nici globalizarea nu va şterge diferențele şi identitățile, nici măcar pe cele 
economice, decum pe cele culturale, lingvistice, spirituale şi morale. Le va transforma, este drept, le va 
articula altfel în noul context policentric, în forme pe care nu le putem anticipa. Diversitatea sistemelor 
de valori se va conserva în cel mai extins şi profund globalism şi universalism. Ne îndreptăm, aşadar, 
spre o lume în care societățile se vor caracteriza prin opțiuni multiple, o lume în care nu vor mai exista 
curente dominante şi exclusive, o lume particularizată prin arhitecturi regionale şi locale, cu forme de o 
varietate debordantă, care dau impresia unui pluralism hibrid şi eclectic, lipsit deocamdată de marca 
unor stiluri unificatoare. 

E bine să ne amitim de postulatul formulat de Levi-Strauss, unul dintre cei mai mari 
antropologi ai secolului XX, care aprecia că identitatea autentică este o funcţie a relaţiilor dintre 
societăţi şi culturi, nu o consecinţă a izolării şi a închiderii în sine." Aceste relații s-au multiplicat, iar 
identitățile nu sunt monade mai mult sau mai puţin separate, ci entități integrate în lanțul 
interdependenţelor mondiale. Procesele de diversificare se petrec acum înlăuntrul societăţilor şi în 
spaţiul interdependenţelor dintre ele. Revenirea postmodernă a identităților naționale se petrece acum 

după ce s-a consumat o bună parte din scenariul faptic al integrării, dar şi din mirajul ei. Umanitatea se 
află în căutarea unei noi articulaţii istorice dintre unitate şi diversitate, dintre mecanismele integratoare 
şi realitățile identitare, variabile şi particulare. 

Unitatea fenomenului uman se menţine şi se manifestă numai în diversitatea lui. Aceste două 
determinaţii sunt date una prin alta, se conţin şi se genereaza reciproc, în orice fază a istoriei umane. E 
momentul să ne întrebăm: ce raport logic poate prelua şi conceptualiza relația dintre cele doua 
tendințe ale lumii actuale? Prin ce grilă teoretică putem întelege structura unei lumi care ni se 
înfătişează simultan "la singular şi la plural", unitară şi diversă, în acelaşi timp? În altă parte,“ am 
arătat că cel mai adecvat cadru teoretic este cel al raportului unitate/diversitate, respingând categoric 
modelul teoretic al raportului clasic general/particular. Argumentaţia acestei opțiuni nu o pot reproduce 
aici. 

Gândirea contemporană este angajată într-un amplu proces de schimbare a paradigmelor 
filosofice şi ştiinţifice, proces din care decurge şi o altimagine asupra raporturilor dinamice dintre 
societăți şi culturi, un alt tip de implicaţie a identitaţii şi a integrării. Istoria gândirii filosofice cunoaşte 
numeroase soluții date acestei ecuaţii, dar cele mai frecvente au în comun procedeul disocierii 
planurilor, disociere care este operată în variate sisteme de referință (ontologice, structurale, 
funcţionale, temporale, cognitive, sociale, axiologice etc.). Rezum lucrurile, spunând că, în ceea ce 
priveşte relaţia unitate/diversitate, moştenirea raționalismului platonician a fost administrata în aşa fel 
încât soluţiile sale sunt recognoscibile în enunţuri şi idei cu valoare paradigmatică de tipul: 


e unitatea e substanţiala, diversitatea e fenomenală; 
e unitatea e reală, diversitatea e aparentă; 

e unitatea ţine de esenţă, diversitatea de existenţa; 
e unitatea e primordială, iar diversitatea e secundă; 
e unitatea e inteligibilă, diversitatea e sensibilă; 

e unitatea e logică, diversitatea e istorică; 


e unitatea ține de formă, diversitatea de conţinut (sau invers). 

În toate aceste variante prioritatea onto-logică este acordată unitătii; diversitatea are un rang 
inferior atât în plan ontologic, cât şi în cel logic, epistemologic şi axiologic. Această schemă de gândire 
este proiectată azi şi asupra raportului integrare/identitate, primul termen fiind asimilat unității, iar al 
doilea diversităţii. Aceasta este "paradigma disjunctivă”, afirmă Edgar Morin.” Mihai Ralea 
caracteriza mentalitatea europeană, sacrificând nuanțele, prin opoziţiile de tip disjunctiv care i-ar fi 
definitorii în mod structural: 

"Luaţi oricare din preocuparile adânci ale istoriei continentului nostru, oricare din valorile 
absolute pe care le respectă, oricare din principiile sau postulatele pe care se reazimă. Toate, 
absolut toate presupun şi contrariul lor. Dintr-un început cultura noastră e zămislită astfel încât 
orice noțiune şi orice evaluare sunt definite prin contrast. Opoziția e un dat fundamental al 
sufletului european. Ea e singurul ei «urphenomen»".3% 

Recunoaştem şi în textul lui Ralea "paradigma disjunctivă” care a dominat gândirea occidentală 
modernă. După caracterizarea atât de fermă a lui Ralea, gândirea europeană ar fi o “oscilație 
pendular", o "alternare" între aceste tendinţe opuse, câutând să refacă totalitatea, sinteza, unitatea, 
fără a putea însă depâşi cadrul ei congenital, de tip disjunctiv. Semnele timpului, spunea Ralea, sunt 
favorabile însă aspiraţiei spre totalizare, integrare şi conjuncţie. 

Paradigma disjunctivă, care exprimă un anumit sistem de valori, s-ar caracteriza, spune Edgar 
Morin, prin opozitia permanentă dintre "o unitate fără diversitate şi o diversitate fără unitate”. Astăzi 
însă, din jocul diverselor doctrine şi teorii, din probele aduse de ştiinţă şi de filosofie, din noile 
"alianţe" ale valorilor, se impune cerința de a explica "de ce omul este în acelaşi timp unul şi divers", 

altfel spus, de a explica prin aceleaşi mecanisme şi principii atât unitatea, cât şi diversitatea umanului. 
Lumea contemporană, multiplicând concomitent forțele integrării şi pe cele ale identităţii, nu se mai 
recunoaşte în ceea ce Noica numea "logica lui Ares”, logica unui "mecanism de subsumare", pentru 
care partea este în întreg, însumată mecanic întregului, cu care n-are nici o "intimitate", o logică pentru 
care "individualul nu mai înseamnă nimic”, fiind "un element, un caz statistic, un individ numărat şi un 
fel de soldat într-o oaste"? 

Operând cu forme desprinse de lucruri individuale, “logica lui Ares” ajunge să pună uni- 
forme pe aceste lucruri. În blocul opoziţiilor pe care le instituie - întreg/parte, unitate/diversitate, 
general/individual, universal/specific, esența/fenomen - ea privilegiază net primii termeni, cărora le 
acordă o valoare dominantă. Ștefan Lupaşcu, un alt gânditor român care a elaborat un model logic ce 
poate fi aplicat relaţiei dinamice identitate/integrare, susține că logica de tip clasic, cea care a constituit 
instrumentul metodologic al ştiinţei veacuri de-a rândul, are ca presupoziţie adâncă “actualizarea 
infinită a identităţii” (aici cu sensul de unitate) şi “virtualizarea” (adică, des-ființarea) infinită a 
“diferenţierii” din structura realului.” 

Gândirea contemporană se eliberează treptat de mitul paradigmei disjunctive pentru a-şi 
reconstitui prin eforturi variate o paradigmă conjunctivă. Acest proces a avansat pe măsură ce imaginea 
furnizată de ştiinta clasică şi-a arătat limitele de valabilitate, iar mentalitatea pe care a generat-o a 
suferit prefaceri fundamentale. Trecerea de la paradigma disjunctivă la cea conjunctivă nu e doar o 
însemnată reformă epistemologică la care participă "noile alianțe" din câmpul cunoaşterii sau 
demersurile interdisciplinare, ci un proces de restructurare a valorilor şi de reamenajare existenţială a 
relațiilor dintre identități şi noul lor mediu global. 

Spiritul românesc este pregătit, printr-un îndelung exerciţiu reflexiv, pentru a recepta şi 
conceptualiza noul raport dintre identitate şi globalizare. Cu "Logica lui Hermes", dar şi cu alte scrieri 
care-i poartă sigiliul inconfundabil, Noica rezumă o viziune pe care regăsim o structură de durată lungă 
a culturii române. Ideea simplă şi esentială este aceea că şi "întregul este în parte, iar nu numai partea 
în întreg". Logica lui Hermes operează cu o "realitate sintetică" numită de autor holomer, adică nu 
cu generalul şi individualul văzute ca entități separate, sau cu întregul şi partea indiferente, ci cu 
“individual-generalul", cu "partea-tot”, cu partea care interiorizează întregul (conform mecanismului 
esențial al vieții şi al spiritului care este cel al "trecerii mediului extern în cel intern”), cu individualul 
care este un "loc de intersecţie" şi de întâlnire a determinaţiilor generale, cu individualul purtator de 
semnificaţii generale etc. Partea nu este în întreg, ci întru întreg, ceea ce înseamnă că ea poartă în sine 
toată încărcătura întregului, iar întregul poate fi reconstituit pornind de la partea care "dă seama" de el. 
Operând cu oglindirea "holografica" a întregului în părți, noua logică este mai aptă să preia şi să 
conceptualizeze natura specifică a realitătilor umane, inclusiv din epoca globalizării. 

A depăşi paradigma disjunctivă înseamnă, printre alte operaţii, a concepe aceste atribute ca fiind 
consubstanţiale şi coincidente, solidare ontologic, deşi asimetrice, dar nu opuse exclusiv, conjuncte, iar 
nu disjuncte. O cultură dată întruchipează şi revelează condiţia umană, fără a înceta să fie particulară, 
specifică, originală, inconfundabilă, nesubstituibilă.  Concomitenţa globalizării cu  resurecția 
identităţilor ar putea fi interpretate prin această paradigmă conjunctivă. 

Gândirea contemporană trăieşte un proces de acomodare cu structurile contradictorii pe care i 
le relevă exercitiul ei cognitiv. În confruntarea cu aceste structuri contradictorii, precum este şi relația 
identitate/integrare, ea apelează şi la formule mitice, care fixează realitățile polare, dar nu le dizolvă în 
sinteză, ci le păstrează ca entităti distincte într-o realitate care le integrează. Acest mecanism spiritual, 
spune Mircea Eliade, este exprimat în formula “coincidentia oppositorum”?! O formă culturală 
"locală" e încărcată inerent de semnificatii universale, rămânând în acelaşi timp specifică, e parte şi 
întreg în acelaşi timp, după cum orice simbol este relevare şi ocultare în concomitentă a unor 
întelesuri.*? 

Umanul e imanent şi se oglindeşte "holografic” în orice cultură etnică împlinită, dar el e 

"transcendent" tuturor culturilor reale care s-au consumat şi afirmat în istorie. Transcendent în sensul în 
care spunea Blaga că omul e o "fiinţă istorică" ce-şi depăşeşte mereu creaţiile istorice determinate, dar 
nu-şi poate depăşi niciodată destinul de fiinţă creatoare. De aici ambivalența constituționala a oricărei 
culturi determinate, calitatea ei de a fi universală şi specifică în acelaşi timp şi prin aceleaşi opere, de 
a releva condiția umană însăşi şi de a rămâne specifică, parțială, originală şi inconfundabilă. Cultura 
unui popor e o varietate a umanului, o întruchipare concretă a lui, dar una care poartă în sine 
semnificaţiile întregului, pe care le interiorizează şi le exprimă. E partea care oglindeşte şi 
întruchipează întregul. Folosindu-ne de excepţionala "metafora epistemologică" propusă de Noica, 
putem spune că o naţiune sau o cultură anumită se aseamână cu şenila tancului care "traduce" 
universalitatea nedeterminată a drumului în mişcarea ei interioară determinată, 
"devenind vehicol cu drum cu tot, aşa cum a vroit Hegel să aibă drept «adevăr» rezultatul cu 
drum cu tot sau aşa cum a năzuit întotdeauna filosofia să aibă Unul cu multiplu sau cu divers cu 
tot". 


2. CULTURA POSTMODERĂ ŞI CARACTERISTICILE SALE 


Paradoxurile modernităţii din perspectivă postmodernă 


Modernitatea a susţinut cu fervoare ideea că ea aduce ceva radical nou față de epocile 
anterioare, s-a înfățişat pe sine ca o nouă configuraţie istorică, ce depăşeşte formele trecutului, 
spre care a aruncat o privire superioară, uneori dispreţuitoare, arogantă. Încrezătoare în 
performanţele sale ştiinţifice şi tehnice, ea a văzut în trecutul premodern un loc al erorilor şi al 
neştiinţei, al barbariei şi al violenţelor iraționale. Sigură de sine, precum cei care pilotau vasul 
Titanic, modernitatea a crezut (şi mai crede şi azi) că a devenit stăpâna naturii, prin rațiune, 
ştiinţă şi tehnică, stăpână pe mecanismele lăuntrice ale energiei şi ale psihicului uman. 
Ambiţia ei a fost de a raționaliza viaţa, de a spori eficienţa acţiunii, de a se detaşa de orice 
transcendenţă, de a seculariza viaţa, artificializând-o, de a-l proclama pe om subiect autonom, 
supus doar propriei sale legislații raționale. 

Dar modernitatea, văzută ca un segment istoric ce se întinde de la Renaștere până după 
al doilea război mondial, s-a înecat ea însăşi în violențe şi războaie pustiitoare, a industrializat 
moartea, a dezlănţuit iraționalul, mai mult decât în alte epoci; a luat în stăpânire codul genetic 
şi energia nucleară, a investigat spațiile galactice, dar a deteriorat natura şi mediul de viaţă, a 
modificat genetic plantele şi a reactivat maladii incurabile (SIDA, cancerele, stress-ul etc.). 
Acestea sunt câteva dintre paradoxurile modernității, dar ceea ce sporeşte drama conştiinţei 
moderne este că omul a devenit conştient de aceste pericole, dar el îşi contemplă adesea 
neputința, întrucât mecanismele pe care le-a inventat şi le-a pus în mişcare funcționează acum 
singure. Metafora Titanicului?" este foarte expresivă pentru situația în care a ajuns astăzi 
condiția umană. Încrederea oarbă în perfecțiunea tehnicii i-a pierdut pe cei de pe vas, iar cei 
care au scăpat naufragiului, ca după potopul biblic, sunt azi mai circumspecți şi au dobândit o 
altă conştiinţă a limitelor proprii. Probabil că aici e rădăcina neliniştilor şi a atitudinilor 
postmoderne. 

Un sentiment de îngrijorare şi derută se poate constata în lumea contemporană în 
legătură cu direcția în care se dezvoltă ştiinţa şi cu viitorul incert al omenirii. Pentru a da o 
expresie plastică acestui sentiment de incertitudine, A. Toffler citează parabola savantului 
american Ralph Lapp, extrem de sugestivă: 

“Nimeni, nici măcar savantul cel mai strălucit în viaţă astăzi, nu ştie cu adevărat 
încotro ne duce ştiinţa. Ne aflăm într-un tren a cărui viteză creşte, gonind pe o linie 
presărată cu un număr necunoscut de macazuri care duc la destinaţii necunoscute. Pe 


locomotivă nu se află nici un om de ştiinţă, iar acarii s-ar putea să fie demoni. Cea mai 


st Siza A A >» 375 
mare parte a societății se află în vagonul de bagaje şi priveşte înapoi”. 


Omenirea priveşte înapoi încântată că se desprinde atât de repede de trecut sau cu 
îngrijorare? Cei nostalgici după vremurile de odinioară sunt etichetaţi drept exponenți ai 
romantismului desuet sau ai unor poziții reacționare. 

Omenirea a ajuns în punctul în care poate observa şi analiza un alt paradox al lumii 
moderne. Globalizarea şi integrarea, ca vectori fundamentali ai istoriei contemporane, readuc 
în discuție structura profund contradictorie a lumii moderne. Câteva dintre paradoxurile 
modernitaţii ar putea fi rezumate astfel: 


s-a născut din tendința de a universaliza un model standard de civilizație şi de a impune 
evoluţiei istorice un sens unic, dar a produs cele mai puternice entități diferenţiale — 
națiunile, mai întâi în spaţiul occidental, apoi în toată lumea, iar azi creşte procesul de 
diversificare internă a societăților; 


s-a clădit pe un proiect ambițios de raționalitate şi a generat cele mai violente iraționalisme; 


civilizația occidentală a dominat lumea non-occidentală, colonial şi militar înainte, economic, 
cultural şi informațional azi, dar a dezlanţuit cele mai puternice tendințe şi forțe identitare 
în aceste zone. 

Globalizarea nu face excepție de la acest scenariu al efectelor perverse. Construind o 
piață unică a bunurilor şi a informațiilor, globalizarea postmodernă a revitalizat într-un mod 
surprinzător forţele aparent adormite ale identităţii. Astfel că teza după care febra identităților 
este un “produs” al globalizării, respinsă inițial, este acceptată azi în mediile occidentale cu 
aerul unui enunț banal. Globalizarea economiilor, a pieţelor, a comerțului şi a informației, sub 
acțiunea noilor mijloace de comunicare, duce la o transformare de substanță a civilizaţiei. 
Acest fenomen atât de relevant îi face pe teoreticieni să caracterizeze epoca actuală doar din 
perspectiva globalizării, diminuând adesea semnificaţia fenomenului complementar. Astfel, 
renaşterea 1dentităților este privită ca un fenomen straniu, ca o deviere sau o ciudăţenie, care 
“iese din cadru”. Iese din cadru întrucât contrazice paradigmele prin care a fost interpretat 
procesul istoric actual, mai ales după prăbuşirea comunismului. 

Este o interpretare care vine din ceea ce numesc paradigma disjunctivă, care pune 
integrarea în opoziție cu identitatea. Este cunoscută interpretarea lui Fukuyama, pentru care 
victoria capitalismului liberal ar însemna şi abolirea conflictelor ideologice fundamentale, în 
primul rând a celor de natură etnică şi națională, interpretare ce a stăpânit câțiva ani mediile 
politice şi jurnalistice, în pofida caracterului său de mit politic.*7€ Ralf Dahrendorf a contestat 
violent această interpretare, afirmând că frământările actuale nu trebuie văzute ca o 
confruntare între "sisteme", ci ca o trecere spre "societatea deschisă”, în care viitorul nu este 
"programat" dinainte, iar oamenii se confruntă şi îşi caută calea spre noi organizări sociale, 
prin încercări şi erori, fără a mai recunoaşte vreunui "sistem" politic dreptul de a deţine 

Evoluţia termenului de postmodernism 


Dezbateri de anvergură a suscitat în ultimele trei decenii tendința numită 
postmodernism în cultură. Termenul are o carieră teoretică interesantă, care merge de la 
particular la general. Amintesc faptul că post-modernismul a fost mai întâi o reacție față de 
arhitectura de tip funcționalist, care a dominat până în anii '70 ai secolului XX. De la o 
tendință identificabilă în perimetrul unor arte (arhitectură, muzică, literatură) s-a trecut la 
amplificarea sferei de referință a termenului, vorbindu-se inițial de un nou “stil”, apoi de o 
nouă “mişcare artistică”, pentru ca astăzi vocabula “postmodernism” să ajungă în condiția de 
concept cu vocaţie generalizatore, fiind aplicat întregului câmp cultural. 

În anii '80, termenul trece din plan estetic în cel teoretic amplu, devenind un concept al 
filosofiei culturii şi al sociologiei istorice. Din aproape în aproape, termenul glisează dinspre 
artă spre filosofie, de la sensul focalizat ce privea un nou stil artistic, cu anumite procedee 
expresive, la sensul larg, ce angajează o nouă viziune asupra lumii. Este momentul în care s-a 
încetățenit şi conceptul de “cultură postmodernă”, iar teoreticienii artei şi filosofii au 
declanşat o amplă dezbatere privitoare la caracteristicile acestui nou tip de cultură (vezi 
bibliografia). 

În acelaşi timp, termenul este preluat de filosofia istoriei, de istoria ştiinţei şi de 
filosofia sistematică, astfel că, printr-un proces de reducție logică, se creează în planul gândirii 
filosofice polaritatea cunoscută “modernitate/postmodernitate”, ca două stadii distincte în 
evoluţia civilizaţiei europene şi, prin inducția fenomenului de globalizare la scară planetară, în 
evoluţia civilizației umane. 

Conceptul de postmodernitate ajunge să desemneze astfel o “epocă”, o nouă şi ultimă 
“etapă” în evoluţia civilizaţiei, pe traseul cunoscut al schemei Antichitate-Evul Mediu- 
Renaştere-Epoca Modernă. Conceptul de postmodernitate/cultură postmodernă se înscrie 
astfel în familia noilor concepte din disciplinele sociale, istorice şi umane. El interferează cu 
semnificaţia unor concepte ce sunt tot mai frecvent utilizate în limbajul epocii actuale, precum 
cele de societate/civilizaţie postindustrială, societate informațională, după cum rezonează şi cu 
ideologiile ce ne asigură că am intrat în epoca post-ideologică, post-istorică etc. 


Sensuri ale postmodernismului 


Aşadar, trepat, sensul filosofic şi istoric al conceptului de postmodernitate a început să 
prevaleze asupra celui estetic şi literar. În cele mai articulate viziuni, epoca post-modernă 
este asociată cu o nouă formă de civilizație, post-industrială şi post-masificată, cu o nouă 
paradigmă ştiinţifică, diferită radical de cea clasică. Acest lucru ne interesează în mod 
deosebit. Schimbările peisajului social şi cultural vin în avalanşă, dar sunt haotice, fără a 
impune o direcţie clară de sens şi program. Toffler le-a grupat în ceea ce el numeşte al treilea 
val al civilizației, valul postindustrial, după cel al civilizaţiei agricole (care a dominat mii de 
ani, de la revoluția neolitică) şi cel al civilizației industriale moderne. Cert este că, odată cu 
transformările economice şi tehnologice din ultimele decenii, peisajul intelectual şi artistic 
abundă în noutăți sofisticate şi în schimbări rapide, dar toate dau impresia unei agitații 
asemănătoare cu mişcarea browniană, ceea ce anulează adesea chiar relevanța acestor 
schimbări. 

Din această agitaţie pare a se naşte, totuşi, o nouă lume. Ceea ce ne interesează este că 
unii teoreticieni, precum Ihab Hassan, acordă postmodernismului sensul de curent larg ce 
exprimă "un fenomen social, poate chiar o mutație în umanismul occidental dar mutație ce 
comunică subteran cu noile idei politice şi sociale, cu noile paradigme ştiinţifice. Ieşirea din 
modernitate este asociată cu fenomene contradictorii, faţă de care întâlnim atitudini 

antagonice, de la apologie la negare pătimaşă. Dar fenomenul este real. El arată că s-au epuizat 
unele teme, idei şi atitudini, iar societăţiile dezvoltate ("de avangardă") sunt în căutarea unei 
noi identități pe măsură ce dobândesc o nouă fizionomie culturală şi spirituală. 

Urmând analizele lui Matei Călinescu putem spune că postmodernismul este legat de 
criza modelului ştiinţific newtonian, de criza determinismului clasic, de noul loc acordat 
hazardului şi dezordinii în procesele naturale, de epistemologia falsificabilităţii a lui Popper, 
nu de cea a verificabilităţii, de "revoluţia ştiinţifică” şi de ideea de paradigmă din teoria lui 
Kuhn. Ştiinţa devine acum conştientă de noul ei statut, fapt exprimat de Prigogine prin teoria 
sa privind ordinea născută din dezordine, revalorizând ideea de hazard şi de timp ireversibil (la 
care s-a opus şi Einstein). Faţă de această idee, ştiinţa modernă a manifestat reticente, întrucât 
ea căuta legile eterne ale materiei, prin care credea că va exorciza timpul şi schimbarea, 
diversitatea şi noul. 

În studiul său, fundamental pentru înţelegerea fenomenului, Matei Călinescu arată că 
termenul a fost impus de istoricul Arnold Toynbee la începutul anilor '50 pentru a defini faza 
de tranziţie a civilizaţiei occidentale, de la raționalismul modern spre o "izbucnire anarhică de 
iraționalism", ilustrată de brutalitățile războiului şi ravagiile revoluțiilor, o "modernitate 
demonică", anarhică, ce ar fi renunţat la viziunea raționalistă ce a asigurat gloria Occidentului. 
În plan social, modernitatea era legată de burghezie şi clasa mijlocie, pe când 
postmodernitatea ar exprima ascensiunea clasei muncitoare industriale, urbane, societatea de 
masă, consumul de masă, educaţia şi cultura de masă, toate cu sens de degradare, declin, 
incertitudine. 

Postmodernismul a stârnit interpretări divergente şi polemici aprinse, mai ales în 
privinţa corelaţiilor sale cu tendințele spirituale ale epocii. Astfel, Habermas consideră că 
postmodernismul filosofic reia atitudinile neoconservatoare ce susțin că modernitatea a eşuat, 
iar elanurile ei nu mai au valabilitate azi. Aceste poziţii pretind că ies din orizontul revolut al 
modernităţii, dar, de fapt, ele nu fac decât să se revolte împotriva modernităţii şi a proiectului 
ei emancipator. Seduşi de Heidegger şi de ideile lui Nietzsche, "cel mai antimodern dintre 
filosofii moderni", suporterii postmodernismului s-ar afla într-o complicitate spirituală cu o 
îndelungă tradiţie a reacției contra Luminilor. La teza lui Arnold Gehlen despre "cristalizarea" 
culturii moderne în formule dogmatice, deoarece modernitatea şi-ar fi dezvoltat în mod 
exhaustiv posibilitățile pe care le cuprinde şi, drept urmare, prin direcțiile alternative ale 
gîndirii, "noi am intrat în post-istorie""%, Habermas răspunde că esenţa acestor poziţii rezidă 
în decuplarea modernităţii de raționalismul occidental şi abordarea culturii moderne ca 
fiind o etapă depăşită. Pentru Habermas, modernitatea, ca proiect iluminist, nu şi-ar fi epuizat 
potențialul ei emancipator, iar ideologia conservatoare a postmodernității nu este altceva decât 
o respingere a modernităţii şi a valorilor ei centrale, raționalitatea şi universalitatea. 

Spre deosebire de aceste conotaţii negative, teoreticienii şi criticii literari au recuperat 
termenul cu un înţeles nou, acela de revalorizare a tradiţiei, a trecutului şi a diferenţelor, de 
eliberare de regulile stricte ale distanței dintre artă şi viață, de evadare din "închisoarea" 
raționalismului, în favoarea unei viziuni pluraliste şi demasificate, a unei construcții estetice 
atente la nota locală, particulară, individuală, mai accesibilă şi chiar populară în forme şi 
gusturi. 

Postmodernismul nu respinge, precum avangarda insurgentă, trecutul instituționalizat, 
tradiția şi sentimentele comune, ci le reinterpretează, adesea ironic şi parodic, dar totdeauna cu 
o undă de nostalgie şi implicare participativă. 

3. TEORII ASUPRA CULTURII POSTMODERE 


Postmodernitatea ca o nouă “faţă” a modernităţii 
Matei Călinescu apreciază că modernitatea occidentală a dezvoltat o “cultură a 


discontinuități"? ®?, în care vocația creatoare era solidară cu forța unei culturi de a se reînnoi, 
autonegându-şi diversele ei înfățişări istorice. Modernitatea era o "creație prin ruptură şi 
criză", născută dintr-un sentiment al timpului linear şi ireversibil. Această formulă a 
modernității s-a impus hegemonic în câmpul spiritual şi a marginalizat atitudinile şi formulele 
alternative de creaţie şi abordare a lumii. Inevitabil, sensurile modernităţii erau confiscate de 
un anumit tipar cultural. Societăţile care stăpânesc şi controlează - prin performanțele lor 
economice, tehnologice, militare şi culturale - raporturile geopolitice ale lumii actuale au la 
îndemână şi industria mediatică prin care îşi impun sistemele lor de valori drept sisteme cu 
valabilitate universală, care ar exprima "progresul", sensul pozitiv al istoriei, "umanitatea" în 
genere. Interesele lor sunt înfăţişate ca interese comune ale tuturor societăților, ca fiind 
singurele raţionale şi general valabile. 

Această "ideologie" latentă - arareori formulată în termeni expliciţi - este cu atât mai 
eficace în substratul psihologiilor colective cu cât ea acționează prin mecanisme inconştiente 
ale subiectivităţii. Ideologiile, miturile, reprezentările şi modurile de gândire standardizate 
operează funcțional asupra oamenilor printr-un mecanism care de obicei le scapă. Faptul că 
aceste paradigme nu beneficiază decât de puţine formulări critice şi raționale, care să lumineze 
dependenţele lor genetice şi funcționale de anumite variabile istorice, sociale, economice, 
politice şi culturale, nu le împedică să fie operaţionale în raporturile practice ale oamenilor cu 
mediul lor de existență. 

Experiențele istorice şi culturale la care asistăm ne arată că se prefigurează, cu 
inevitabile obstacole, un nou mod de înţelegere a modernităţii şi a proceselor ce se desfăşoară 
sub ochii noştri. Este şi unul dintre înțelesurile postmodernismului, văzut adesea ca o nouă 
"față a modernităţii", ca un ansamblu de fenomene şi idei ce se exprimă printr-o varietate de 
stiluri, creaţii şi direcții spirituale imprevizibile. Produsele cele mai diverse, curentele 
eclectice şi esteticile cele mai antinomice sunt prezente azi concomitent în "supermarket-ul 
cultural” al epocii, de-a valma, fără ierarhie valorică, într-un pluralism ce-şi celebrează 
apogeul. 

"Am putea spune că noua avangardă, postmodernistă, reflectă la propriu ei nivel 
structura 'modulară' a lumii noastre mentale, în care criza ideologiilor (manifestată 
printr-o ciudată şi canceroasă proliferare de micro-ideologii, în timp ce marile ideologii 
ale modernităţii îşi pierd coerenţa) face din ce în ce mai dificilă stabilirea unor ierarhii 
convingătoare de valori! 

Deşi păstrează anumite caracteristici ale modernismului - precum ispita de a se 
autodenunţa şi a se nega pe sine - şi chiar ale avangardei, de care se distanțează evident prin 
unele atitudini, totuşi, pe măsură ce avangarda a fost percepută ca o etapă finală a 
modernismului, cele mai multe interpretări văd astăzi în postmodernism conştiinţa târzie a 
faptului că modernitatea intelectuală şi culturală traversează o criză profundă de identitate şi 
îşi caută porți de ieşire spre noua lume a diversităţii, pe care tocmai ea a născut-o în perioada 
când avea convingerea că o uniformizează. Matei Călinescu afirmă că dacă vedem în 
modernitate o structură complexă, cu diverse ipostaze între care există "asemănări de familie", 
atunci postmodernismul ar putea fi considerat o nouă "față" a modernității. 

"După părerea mea, postmodernismul nu este un nume nou dat unei noi 'realităţi' 


380 , , ” 3 3 4 

Matei Călinescu, Cinci fețe ale modernităţii, Bucureşti, Editura Univers, 1995, pag. 86. 
381... 

Ibidem, pag. 128. 


239 


sau 'structuri mentale" sau "viziuni asupra lumii’, ci o perspectivă din care se pot pune 
anumite întrebări despre modernitate în cele câteva întrupări ale ei”. 
Să fie postmodernitatea conştiinţa critică a modernităţii, conştiinţa limitelor la care a 
ajuns proiectul ei întemeietor şi expresia căutărilor în care este angajată cultura contemporană 
pentru a depăşi aceste limite? 


Lyotard: dispariţia marilor naraţiuni unificatoare 


Jean-Francois Lyotard, unul dintre cei mai cunoscuți teoreticieni ai 
postmodernismului, consideră că elementul caracteristic al culturii actuale rezidă în lipsa de 
credibilitate a concepțiilor universaliste sau a marilor basme ideologice. 

“În societatea şi cultura contemporană, societate postindustrială, cultură 
postmodernă, problema legitimării cunoaşterii se pune în alți termeni. Marea povestire 
şi-a pierdut credibilitatea, oricare ar fi modul de unificare ce îi este destinat: povestire 
speculativă, povestire despre emancipare” 2” 

Acesta este enunţul pe care Lyotard îşi construieşte ipoteza sa explicativă. Aceste 
metanaraţiuni ideologice moderne - cum ar fi teoriile despre emancipare ale modernităţii, 
iluminismul cu metanarațiunea sa despre progresul prin cunoaştere, hegelianismul, marxismul, 
capitalismul şi liberalismul ce văd eliberarea omenirii de sărăcie prin intermediul pieţei şi al 
"mâinii sale invizibile" - şi-au pierdut credibilitatea. Aceste "mari basme ideologice" ale 
modernităţii au postulat o viziune finalistă asupra istoriei universale şi au văzut în raționalitate 
un instrument al armonizării sociale. Matei Călinescu conchide pe urmele lui Lyotard: 

"Universalismul a fost depăşit, iar marile povestiri ale modernităţii (pe care le--aş 
numi versiuni ale 'teodiceei epistemologice' moderne) se dezintegrează sub ochi noştri, 
lăsând loc unei mulțimi de 'povestioare' eterogene şi locale, adeseori de natură foarte 
paradoxală şi paralogică. În aceste condiţii, 'Diskurs'-ul lui Habermas nu mai poate fi 
decât o iluzie prelungită" g 

Unificarea şi legitimarea nemaifiind posibile prin cele două tipuri de metanarațiuni, 
cunoaşterea îşi caută noi forme de legitimare. Procedurile de legitimare anterioare erau cele 
activate de dispozitivul de emancipare al Luminilor şi de discursul speculativ, de tip hegelian. 
Legitimând autonomia disciplinelor ştiinţifice, modernitatea a creat un hiatus între discursul 
denotativ şi cel prescriptiv, între competenţa teoretică a raţiunii şi competenţa practică. Dar, cu 
timpul, şi discursul ştiinţific este delegitimat întrucât el nu are “nici o vocaţie de reglementare 
a jocului practic”, nici a celui estetic, fiind pus pe picior de egalitate cu celelalte “jocuri de 
limbaj”.5% Consecința este că “ştiinţa joacă propriul ei joc; ea nu poate legitima celelalte 
jocuri. De exemplu, cel al prescripției îi scapă. Dar ea nu se poate legitima pe sine aşa cum 
presupunea speculaţia”. 

În spaţiul postmodern, tipurile de discurs şi jocurile de limbaj se multiplică, apar noi 
coduri, limbaje, logici, pe măsură ce cunoaşterea şi comunicarea se tehnicizează. Astfel, 
universul cunoaşterii se pulverizează, şi “nimeni nu vorbeşte toate aceste limbi, ele nu au o 
metalimbă universală” care să le traducă pe unele în altele, pentru că filosofia şi-a pierdut 
funcția de legitimare şi s-a redus la “studiul logicilor sau al istoriei ideilor”.% Acest tablou ce 
poate părea pesimist se hrăneşte din “nostalgia povestirii pierdute”. De fapt, în secolul XX, 

cunoaşterea, cu instituţiile ei, a ajuns dependentă şi controlată de putere (în sens larg), care i-a 
prescris obiectivele şi criteriile de legitimare: obţinerea unei performanțe maxime în planul 
eficienţei (practice). Ştiinţa, dependentă de fondurile alocate pentru cercetare, a trecut sub 
controlul unui alt “joc de limbaj”, al puterii şi al bogăției, în care miza nu este adevărul, ci 
obținerea performanței. Povestirea de legitimare emancipatoare sau speculativă (care funcționa 
încă în secolul al XIX-lea) este abandonată în favoarea legitimării prin performanţă. “Nu se 
cumpără savanţi sau tehnicieni şi aparate pentru a cunoaşte adevărul, ci pentru a mări 
puterea” 35! 

Hegemonia criteriului tehnic şi al performanţei (economice) duce la “/egitimarea prin 
putere” (autoritatea decizională), într-o lume în care termenii ecuaţiei “bogăție, eficiență, 
adevăr” s-au sudat prin practici validate de rezultate. Ştiinţa şi dreptul sunt legitimate prin 
eficiență, iar aceasta prin cele dintâi. Operaţionalizarea informațiilor a devenit acum 
instrumentul cel mai performant pentru a obține “controlul contextului”, impotriva partenerilor 
care alcătuiesc acest context, fie că e vorba de “natură” sau de oameni. 

Domeniile ştiinţei care nu pot participa la optimizarea performanţelor sistemului prin 
aplicaţii tehnice sunt abandonate sau marginalizate. Lyotard afirmă că asistăm la 
“mercantilizarea cunoaşterii”, context în care întrebarea frecventă nu ia forma “e adevărat?” 
ci “la ce serveşte asta?”, echivalentul interogaţiei pragmatice “este vandabil?”, “este 
eficace?”. Aceeaşi subordonare față de instituțiile puterii se constată şi în cazul 
învățământului, apreciat şi el prioritar prin criteriul performanţei. 

În faza actuală, pe primul plan trec tehnologiile ce privesc administrarea informaţiei şi 
a comunicării, sursă postmodernă a puterii, prin producerea unei reamenajări a datelor, a 
combinării inedite a câmpurilor de cunoaştere într-o perspectivă interdisciplinară, procedeu 
care poate duce la invenția unei “mutări” noi sau chiar în schimbarea regulilor de joc. Acum 
trăsătura cunoaşterii devine includerea în discursul ştiinţific a discursului despre regulile care 
îl validează, cu toate paradoxurile ce decurg de aici. Interesându-se de limitele cunoaşterii şi 
ale determinismului, de catastrofe, de “fracta”, “știința postmodernă face teoria propriei sale 
evoluţii discontinui, catastrofice, nerectificabile, paradoxale...Ea produce nu cunoscutul, ci 
necunoscutul şi sugerează un model de legitimare care nu este nicidecum cel al mai bune 
performanțe, ci cel al diferenţei înţeleasă ca paralogie”. e 

Speranţa vagă a lui Lyotard este că societatea postmodernă a ajuns în situaţia în care 
este caracterizată de o multitudine de “jocuri de limbaj”, discursuri, experiențe, stiluri, 


incompatibile şi autolegitimante, dar care, prin “rearanjarea informaţiei” într-un mod 
imprevizibil ar putea să ducă la salturi de imaginaţie şi la apariția unor noi structuri cognitive 
şi culturale. Astfel, ar apărea la orizont, dincolo de viziunile neopozitiviste, “perspectiva unui 
alt tip de legitimare” decât gradul de performanță, anume legitimarea postmodernă, aceea care 
se naşte din “interacțiunea comunicativă” a oamenilor. 


Vattimo: “gândirea slabă” şi dispariția sensului unic al istoriei 


Din alte perspective, "sfârşitul modernităţii” aduce un nou tip de gândire, pe care 
filosoful italian Gianni Vattimo îl numeşte "gândirea slabă”, în opoziţie cu metafizica 
tradițională ce glorifica certitudinea logică şi adevărurile atemporale, cu "gândirea tare", ce se 
pretinde universală, atemporală, cu afirmaţii agresive şi intolerante, ce nu suportă contrazicere. 
Opoziția "gândire tare/gândire slabă” reproduce opoziţia dintre tendinţa spre universalizare şi 

cea spre relativizare. Această nouă orientare se întâlneşte cu hermeneutica, pentru care orice 
interpretare este dependentă de contextul istoric şi de subiectivitatea locală a interpretului, 
interpret care îşi acceptă slăbiciunea metodologică față de obiect, fără a-i impune acestuia 
raționalitatea pe care o poartă cu sine. 

Dar, perspectiva istoricistă şi evoluționistă, specifică modernității, este atât de 
înrădăcinată în mentalitatea occidentală, încât, cu toate criticile la care a fost supusă, rămâne şi 
azi hegemonică, deoarece traduce şi legitimează mecanismele istorice ale societăților din 
lumea euro-atlantică. După cum vom vedea, presupozițiile ei de fundal pun în mişcare tocmai 
opoziţiile “tari” dintre subiect-obiect, dintre rațiune şi viaţă, dintre modernitate şi 
premodernitate. Din acest mecanism al opozițiilor tari decurge şi credința că istoria are un 
sens orientat, univoc şi predictibil, că viitorul poate fi dedus din trecut, că societăţile 
întârziate din spațiul estic sau asiatic n-au altă şansă decât de a reparcurge modelul de evoluție 
al celor dezvoltate, că se pot face anticipări pe termen lung pe baza "legilor" generale de 
evoluţie etc. Toate acestea par a recunoaşte îndreptățirea diversității istorice pentru a o anula 
apoi într-o schemă universalistă ce devine tiranică pentru gândirea istorică, politică şi 
filosofică. Interpretările care s-au aplicat fenomenului național din Est, îndată după seismul de 
acum câţiva ani, vin din perimetrul acestei paradigme. 

Integrarea post-naţională tinde să devină o nouă religie universalistă, în fața căreia 
revendicarea identității naţionale este percepută ca o formă de erezie. Pentru mulți adepți ai 
integrării, Europa națiunilor ar aparţine trecutului, deşi ea se prelungeşte în actualitate datorită 
unor factori inerţiali şi blocajelor provocate de forțele naționaliste care readuc "barbaria" 
medievală în acest moment al modernităţii târzii. Argumentele invocate de acest curent de 
gândire au cucerit spațiul mediatic şi sunt foarte greu de dislocat. Nu ajunge să afirmi, chiar pe 
baza faptelor, că națiunile nu vor să moară şi vor continua să subziste împotriva cursului firesc 
al istoriei. Dar există oare un curs "firesc" al istoriei? 

Orice proiecție utopică asupra istoriei se va confrunta cu realitatea decalajelor vizibile 
dintre societăţi, cu lumea profund discontinuă în care trăim, cu segmentele sale neomogene şi 
inegale ca putere, cu manifestări de hegemonism şi imperialism cultural, cu spectrul atâtor 
tensiuni etnice, religioase, economice, culturale şi militare. Dacă putem afirma că procesele de 
modernizare industrială au fost parcurse de toate societățile dezvoltate actuale, trebuie să 
remarcăm de îndată că ele au ajuns în acest punct pe trasee şi drumuri particulare, în funcţie de 
conjuncturi, zone, resurse locale, relații cu societăţile vecine, moşteniri culturale, morfologii 
sociale etc. În constrast cu viziunile modernităţii, pentru gândirea postmodernă istoria nu are 
niciodată un singur vector de înaintare, ci păstrează, în orice moment al desfăşurării sale, o 
tensiune fecundă între unitate şi diversitate, identitate şi diferenţă. A estompa una din aceste 
tendințe înseamnă a ne interzice accesul la logica ei contradictorie. Acest mit al istoriei 
unilineare este abandonat azi de noile perspective post-moderne. Iată textul lui Vattimo: 

"Modernitatea a fost epoca istorismului forte; însuşi conceptul de modern a căpătat 

o valoare normativă - trebuia să fim moderni deoarece eram istorişti, adică a fi modern 
însemna a fi în realitate mai apropiați de sfârşitul timpurilor, cu alte cuvinte mai 
avansați către adevăr. Numai în cultul progresului are sens o valoare normativă a 
termenului de modern. Nimănui nu-i place să fie numit reacţionar; preferă să fie numit 
modern, pentru că ne gândim la istorie ca la un curs unitar, progresiv, în care cu cât 
cineva e mai în faţă, cu atât e mai aproape de adevăr. Acum însă, în sensul acesta, 
modernitatea s-a încheiat, pentru că nu mai există nimeni care să-şi imagineze un curs 
unitar al istoriei - o invenţie a lumii occidentale care se considera pe sine centrul, în 
timp ce toate celelalte culturi, cu istoriile lor, erau mai primitive, mai înapoiate, 
necivilizate etc. Marile imperialisme o dată încheiate - a luat cuvântul cultura islamică, 
diversele culturi ale lumii a treia nu se mai simt primitive în comparație cu noi - e greu 
să ne mai gândim la istorie ca la un curs unitar. Aceasta, după mine, justifică excursul 

celor care vorbesc de sfârşitul modernităţii. Sfârşitul modernităţii nu înseamnă că nu 
mai au loc evenimente, ci că evenimentul nu mai e considerat ca având loc pe o linie 
unitară a istoriei gândite ca progres unic: nu există o istorie unitară şi deci nu există 
ceva cum ar fi progresul: deci nu mai există modernitatea. Post-modernitatea este 
epoca unei gândiri nu atât fragmentate, cât a pluralității; chiar trecerea de la unitate la 
pluralitate e o formă de slăbire... Gândirea slabă acceptă elementele postmodernităţii: 
sfârşitul metafizicii, sfârşitul viziunii unitare. Aceste sfârşituri nu sunt nişte decese după 
care să ţii doliu, ci nişte eliberări. Multiplicarea interpretărilor nu înseamnă că nu mai 


există religie, ci e o eliberare a unei pluralități de forme de viaţă între care putem să 

alegem sau pe care le putem face să conviețuiască, cum de fapt se întâmplă". 


Rezumat: caracteristici ale culturii postmoderne 


Postmodernitatea a beneficiat de interpretări diverse şi chiar opuse, de atitudini care 
merg de la apologie la negare pătimaşă. Imposibilitatea de a o defini după canoane clasice este 
tot o trăsătură intrinsecă a acestui tip de cultură. Vom încerca să degajăm caracteristicile 
acestui tip de cultură din câteva perspective: sociologice, istorice, filosofice, cultural-estetice 
şi semiotice. Observăm, pentru început, că realitățile şi entitățile ce erau umilite şi 
subordonate, atârnate la carul de triumf al modernității, sunt acum reabilitate: natură, istorie, 
mit, cultură, religie, experiență personală, sensibilitate. 


Sensuri sociologice şi istorice: 


e Arnold Toynbee a acordat un sensul negativ termenului de postmodern, la începutul anilor 
’50, când a folosit termenul pentru a defini faza de tranziție a civilizației occidentale de la 
raționalism modern la o “izbucnire anarhică de iraționalism”, perioadă caracterizată prin 
ravagiile războaielor şi ale revoluțiilor, denumind-o “modernitate demonică”, ce a renunțat 
la viziunea raționalistă asupra istoriei. Modernitatea rațională ar fi legată de burghezie şi 
de clasa de mijloc, iar postmodernitatea ar exprima ascensiunea clasei industriale, urbane, 
societatea de masă, consumul de masă, educaţie şi cultura de masă, toate cu sens de 
degradare, declin, incertitudine. În alte perspective de analiză (Toffler), acestea sunt 
caracteristici ale modernităţii, pe care postmodernismul, demasificat, le-ar depăşi. 


e Alvin Toffler, Alain Touraine şi alți autori consideră că postmodernitatea ar coincide cu 
apariția societății postindustriale, informatizate, o societate postmasificată, în care are loc 
criza structurilor sociale clasice; este asimilată cu “al treilea val al civilizaţiei”, după cel al 
civilizaţiilor de tip agrar şi industrial; postmodernitatea este legată de emergența societății 
informatizate, cu toate caracteristicile ei cunoscute din descrierile multor autori 
(predominanţa noilor mijloace de comunicare, economie simbolică, cognitariat etc.). În 
plan cultural, Toffler constată o amplificarea cantitativă a publicurilor de artă, un interes 
mai pronunțat pentru fenomenul cultural, mai ales în spaţiul SUA.”! În aceste condiţii, 
consideră el, teoria modernistă şi elitistă care critica America pentru arta de consum este 
caducă! 

e S. Huntington identifică elementul caracteristic al epocii actuale în sfârşitul dominației 
culturale a Occidentului; am asista la trecerea de la conflictele ideologice la cele 
civilizaționale, de la modernizarea prin “occidentalizare” la modernizarea prin 
“indigenizare”, de la civilizația universală la structuri diferenţiate după criterii culturale 
locale, de la bipolarism la o lume multipolară în interiorul globalizării, caracterizată prin 

refuzul uniformizării, creşterea importanţei forțelor culturale, noneconomice. Puterea 
culturală şi cea comunicaţională dobândesc relevanță în conflictele geopolitice şi 
geoeconomice ale actualităţii (războiul informațional, psihologic, simbolic etc.). 


Sensuri filosofice: 


Gianni Vattimo: postmoderitatea este asimilată cu “gândirea slabă”, cu respingerea 
opoziţiilor clasice şi rigide ale raționalismului (subiect/obiect,  materie/spirit, 
existență/conştiință, cauză/efect etc.) postmodernitatea respinge afirmațiile “tari”, ce 
pretind că exprimă adevăruri atemporale, şi promovează relativismul; respinge ideea că 
istoria ar avea un vector unic şi susține ideeea pluralității liniilor de evoluţie istorică; 
precursori ai postmodernismului sunt Nietzsche şi Heidegger prin deconstrucția metafizici 
moderne. Teza dependenţei ideilor, a culturii şi a interpretărilor de contexte istorice este 
esențială acum, precum şi refuzul universalizării şi acceptarea relativismului. 


Francois Lyotard - sfârşitul marilor naraţiuni ideologice, a pretenţiei lor de a da o definiție 
şi o interpretare standard, unică şi singura adevărată a lumii. Lipsa de credibilitate a 
concepțiilor universaliste şi a marilor sisteme filosofice şi metafilosofice (asimilate cu 
mari “basme ideologice”, precum Luminismul cu ideea de progres, hegelianismul, 
marxismul, liberalismul şi capitalismul, ce văd eliberarea de sărăcie prin intermediul 
mâinii invizibile a pieţei etc.) 

Ihab Hassan — este vorba de o mutație în umanismul occidental, ce comunică subteran cu 
noile paradigme ştiinţifice, criza modelului newtonian şi al paradigmei clasice, criza 
determinismului clasic, noul loc acordat dezordinii şi hazardului. 


Ilya Prigogine — cultura actuală se caracterizează prin “noua alianță” dintre natură şi 
cultură, natură şi ştiinţă, om şi natură, printr-o nouă viziune asupra lumii, în care au 
relevanţă ideea de dezordine, de structuri departe de echilibru, de temporalitate, viaţă etc. 


Jurgen Habermas — postmodernismul este o contrareacţie conservatoare împotriva 
moştenirii Luminilor, o mişcare reacționară, ce respinge pilonii modernității, raționalitatea 
şi universalitatea (raţiunii). 


Luc Ferry - postmodernitatea este o culme a modernismului ultraindividualist (recuperarea 
subiectivităţii integrale) şi hiperclasicist; -el semnifică o revrăjire a lumii (modernitatea e 
similară cu “dezvrăjirea lumii”, după expresia lui Max Weber, cu secularizarea vieţii, cu 
dispariția transcendenței, azi asistăm la recuperarea sentimentului de comunitate şi 
solidaritate, a tradițiilor). 


Matei Călinescu. - postmodernitatea este o “față a modernității”, o prelungire a avangardei 
şi o depăşire a ei totodată, o perspectivă din care modernitatea se interoghează pe sine; 
asistăm la sfărâmarea blocului cultural al modernității în fragmente disparate, la cultivarea 
fragmentului în locul marilor ideologii literare, artistice, filosofice, politice, care îşi pierd 
coerenţa, în timp ce proliferează micro-ideologiile. 


Sensuri culturale şi estetice: 
Relativismul cultural şi axiologic (anularea criteriilor unice, monolineare), interesul pentru 
diferențe în interiorul globalizării, sinteze global/local, multiculturalismul ca formă de 
păstrare a diferenţelor. 


O revalorizare a tradițiilor culturale, moderne sau premoderne, rescrierea lor parodică sau 
incentă, reînnodarea legăturii cu trecutul. 

Eclectismul şi amestecul stilurilor (toate sunt considerate valide), varietatea stilurilor şi a 
direcțiilor de gândire, fără ierarhie valorică, hibridarea lor, religii de amestec, curente 
eclectice, un nou alexandrinism, schimbări haotice, fără o direcție clară. 


Autoreferenţialitatea discursului literar, romanul despre roman, intertextualizare şi 
problematizare a condiției scriitorului, anularea iluziei naturaliste, fragmentarea 
discursului, detronarea ficţiunii - dar şi caracteristici opuse: reabilitarea ficţiunii, a 
romanului popular, a poveştilor, reîntoarcere autorului, a subectivităţii. 


Pentru mulți teoreticieni (mai ales din spaţiul american), posmodernismul semnifică 
refuzul elitismului literar şi artistic, moartea avangardei, coborârea artei în social şi în 
cotidian, anularea distanţei dintre artă şi viață, o viziune pluralistă şi demasificată, apariția 
unui soi de nouă cultură populară. 


Distincția dintre valorile culturale (“gratuite”) şi cele utilitare, dintre cultură şi civilizație 
tinde să se anuleze; elemente ale civilizației informaţionale, precum computerul şi 
internetul, au devenit factori interni ai mediului cultural, surse ale unor noi forme de 
creaţie culturală: 


Regăsirea figurativismului, de la teroarea inovației şi a originalității la savoarea repetiției; 
după deconstructivismul avangardist urmează reconfigurarea postmodernă a subiectivităţii; 


Detronarea hegemoniei deţinute de rațiune şi raționalism, în fapt, detronarea paradigmei 
clasică; reabilitarea unor domenii şi a unor referențialuri subapreciate de modernism: 
sensibilitate, inconştient, imaginaţie, afectivitate, mentalități, tradiţii, folclor, mit, cultură 
simbolică — “victime” ale rațiunii suverane şi ale raționalismului; vezi şi revalorizarea 
mediului natural - medicina naturistă, mişcările ecologiste etc.); 


Revenirea (“stranie”) a interesului pentru unele dimensiuni sociale pe care teoreticienii 
modernităţii le declarau prematur “depăşite”: naţiune, istorie, religie, identitate culturală 
(“banda celor patru”- Dominique Wolton); 


Reabilitarea diversităţii culturale (multiculturalismul) în opoziţie cu ideea de unitate şi de 
uniformizare, reabilitarea diferenței în contrapondere cu fenomenul globalizării, interes 
pentru culoare locală şi pentru creația specifică, în opoziţie cu ideea de canon universal sau 
de legitate universală; 


Relaţia dintre Unu şi Multiplu devine tensionată şi paradoxală, multiplicitatea se revoltă 
împotriva tiraniei exercitate de unitate, dar spiritul comunitar revine în forță împotriva 
individualismului anarhic şi a dizolvărilor care le-a produs moderintatea târzie în relațiile 
interumane (Zygmun Bauman). 


Din punct de vedere semiotic, postmodernismul se poate caracteriza ca fiind: 


e o combinare liberă a tipurilor de coduri culturale; 

e un amestec între structurile de cod tare şi a celor de cod slab; 

e coexistența unor tendinţe contradictorii în care elanul ce vizează deconstrucția codurilor 
anterioare se întâlneşte cu încercările de a recupera şi reconfigura tradițiile culturale, în 
care desemiotizarea unor aspecte ale vieţii (aflate sub dominația pragmatismului) îşi 
găseşte contraponderea în resemiotizarea lumii exterioare şi a culturii, în căutarea 
“bunurilor simbolice” ca însemne ale prestigiului social; 

e reabilitarea dimensiunii semantice a limbajelor culturale (vezi referința la valori, la 
transcendenţă şi renaşterea sentimentului religios) stă în echilibru cu tendinţa de 
complicare a dimensiunii lor sintactice şi cu cea de intertextualizare pragmatică a 
acestora; 

e o promovare deliberată a structurilor deschise, a ambiguităţii şi a interpretărilor multiple, 
libere de canoane; 

e o relectură liberă a istoriei, rescrierea trecutului prin traducerea lui permanentă în 
codurile actualității; 

e hegemonia codurilor audio-vizualului, fapt care produce o cultură a imaginii, în care 
evenimentele sunt prelucrate mediatic şi transformate în spectacol; acest flux de 
percepții şi informaţii disparate formează în conştiinţa indivizilor un “tabloul al lumii” 
caracterizat prin dezordinea reprezentărilor sociale, generând o “cultură mozaicată”, o 
“cultură amalgam” etc. 

VII. NAŢIONAL ŞI UNIVERSAL ÎN CULTURĂ. DIALOGUL ŞI 
COMUNICAREA DINTRE CULTURI 


1. O ECUAȚIE FUNDAMENTALĂ A CULTURII 


Culturile şi personalitatea naţiunilor 


Cultura se diferențiază istoric şi sincronic nu numai în funcție de nivelul de dezvoltare 
al unei societăţi, ci şi în raport cu particularitățile unei comunități umane determinate. 
Configuraţia tipologică a unei culturi poartă în chip necesar amprenta cadrului național în care 
se dezvoltă societăţile contemporane. Acest cadru este codificat în structurile materiale şi 
spirituale, teoretice şi simbolice ale culturilor. Raportul național-universal exprimă în sfera 
creaţiei de valori atribute esențiale şi complementare ale culturii, fiind o manifestare a 
raportului dintre diversitate şi unitate în viaţa socială. 

Termenii de național, specific național sau identitate națională exprimă integrarea 
notelor distinctive ale unei culturi într-o configuraţie relativ stabilă, ce priveşte modul de a 
simți, gândi şi acționa al comunităţii respective, particularitățile sale istorice, sociale şi 
psihologice codificate în diverse sisteme de valori. Identităţile naţionale şi cele ale grupurilor 
etnice, deşi au elemente durabile, de permanenţă istorică, nu sunt structuri îngheţate, ci 
configurații aflate în devenire, odată cu evoluţia componentelor morfologice ale societăților 
respective. Dimensiunea națională a culturii este o determinare obiectivă, constituind forma 
originală de manifestare şi expresie a acestei comunităţi în sfera creaţiei culturale. 

Dintre principalii factori, de mare diversitate, cu valoare distinctivă pentru specificul 
național putem menționa: 

e acțiunea modelatoare a condițiilor cosmico-geografice; 

e  particularitățile etnice şi antropologice ale unei comunități; 

e  cethosul, factura psihică şi morală, dominantele caracterologice; 

e structura psihologiei colective; 

e tradiția ca sistem al valorilor durabile şi regulative pentru modul de viață al unei 
comunități; 

e limba ca instrument esenţial de constituire şi comunicare a valorilor şi a semnificaţiilor; 

e fizionomia spirituală, modurile specifice de organizare a conţinuturilor de cunoaştere; 

e atitudinile axiologice reprezentative faţă de lume şi față de condiția umană. 

Toţi aceşti factori se integrează într-o totalitate dinamică complexă care se 
obiectivează şi se codifică în filosofie, artă, morală, religie, mitologie, comportamente, 
obiceiuri şi moduri de viață. Elementele de compoziţie ale specificului național au un caracter 
procesual istoric, ele se formează şi se modifică sub presiunea interacțiunii lor reciproce şi a 
unor condiţii sociale în care aspectele generale şi specifice, repetabile şi singurale se află într- 
o țesătură organică. Istoria comunităţii respective constituie matricea formativă a acestor 
factori, câmpul de manifestare şi intersecție care îi pune în corelație şi îi combină, le 
modelează şi le reglează raportul dintre constanţă şi variabilitate. 

Termenul de universal exprimă atributul acelor performanţe culturale care semnifică 
pretutindeni o afirmare creatoare a omului, care, deşi cristalizează o experiență practică şi 
cognitivă specifică, prin adâncimea şi bogăţia umană a mesajului lor, prin forța lor de 
expresie, devin revelatorii pentru condiția umană însăşi, putând fi omologate valoric şi 
funcțional în orice spațiu uman. Aceste creații sunt capabile să răspundă unor nevoi şi aspirații 
diferite de cele care le-au prezidat geneza, alcătuind, ca valori sintetice, un spațiu axiologic 

planetar, definitoriu şi constitutiv pentru existența umană ca mod specific de ființare. 
Universalul nu se constituie din modele supranaţionale, nu există ca o substanță separată de 
înfăţişările naţionale concrete. Criteriul care selectează şi face comensurabile opere cu geneze 
şi mesaje diferite, particulare, acordându-le statut de universalitate este realizarea lor valorică 
în funcţie de exigenţele domeniului în care se înscriu operele respective. 


Naţional şi universal — o ecuaţie complexă 


Valorile create în spațiul culturii naționale poartă în fizionomia lor, ca o engramă, 
tiparul unui mod specific de simţire şi gândire, forma esenţializată şi transfigurată a unei 
experiențe istorice irepetabile. Totodată, prin caracterul lor exemplar, prin faptul că exprimă 
un sens al existenţei omului în univers, un aspect esențial al condiției umane, aceste valori se 
răsfrâng modelator sau catalitic şi asupra altor comunităţi umane, dobândind o recunoaştere şi 
o semnificație universală. Referindu-se la creația literară, Maiorescu afirma: 

"Căci orice individualitate de popor îşi are valoarea ei absolută şi, îndată ce este 
exprimată în puternica formă a frumosului, întâmpină un răsunet de iubire în restul 
omenirii ca o parte integrantă a ei (să 

Afirmarea culturilor naționale în epoca modernă a modificat şi raporturile în care 
găseau până atunci diferite arii şi zone de civilizaţie. Se instituie treptat o nouă configuraţie a 
universalităţii, pe măsură ce operele, stilurile şi procedeele afirmate în cadrul unor culturi ies 
din sfera lor restrânsă de audienţă şi participă activ la un circuit mijlocit de interdependenţele 
spirituale şi materiale. Teoreticienii vorbesc tot mai des de un "patrimoniu universal", de o 
ordine "ideală" a valorilor în care converg semnificaţii, viziuni şi performanţe creatoare de 
pretutindeni, cele care definesc condiţia umană în varietatea înfățişărilor sale istorice. 

Relaţia universal/specific (U/S) exprimă un nod problematic pe care storia însăşi l-a 
ramificat în atâtea planuri şi câmpuri tensionate. Sunt necesare câteva disocieri conceptuale, 
reluând ideile din capitolele anterioare, dar într-un registru parțial schimbat. Vom aborda 
imaginea teoretică a raportului U/S şi mai puţin contextele istorice reale în care se manifestă, 
deşi acestea din urmă vor fi inevitabil invocate. Retragerea discuţiei în planul infrastructurii 
teoretice are avantajul de a geometriza în prealabil datele problemei, pentru a le interpreta apoi 
printr-o grilă relativ unitară. 

Culturile naționale interiorizează relația U/S, o traduc în propria lor realitate. Drept 
urmare, ea este o ecuaţie fundamentală şi interioară a fiecărei culturi naţionale, nu doar o 
relație exterioară între ele. Atunci când sunt recunoscute şi validate dincolo de mediul lor de 
geneză, valorile naţionale se afirmă ca valori universale, nu se proiectează în universalitate ca 
într-un spațiu care le-ar fi exterior. Forţa unei culturi trebuie să se exprime în planul istoric 
real, întrucât numai astfel se certifică identitatea unei naţiuni, ca subiect semnificativ în 
condițiile epocii moderne şi contemporane. lar specificul național al unei culturi nu se poate 
defini decât în această perspectivă comparativă care vizează universalitatea, ea însăşi cu grade 
diferite de manifestare, după cum vom vedea. Textul lui Maiorescu conjugă planul 
antropologic şi cel istoric. Putem spune că "orice individualitate de popor îşi are valoarea ei 
absolută” şi exprimă o ipostază a condiţiei umane unitare. Afirmația implică planul ontologic 
şi antropologic al relației unitate/diversitate, plan în care ea are semnificație. Dacă 
performanţele reale obţinute de o naţiune în sfera creaţiei de valori sunt comunicate şi 
cunoscute într-o arie mai extinsă şi trezesc - aşa cum spune Maiorescu - un “răsunet de iubire 
în restul omenirii”, fund recunoscute şi prețuite ca valori autentice, atunci putem spune că 
respectiva cultură şi-a universalizat valorile, dobândind legitimitate şi pondere în planul 
istoriei reale. Este planul de relief al relației U/S. 


392 s Ă : : 

Universalitatea intrinsecă a culturilor se manifestă mai întâi prin funcţia lor existențială 
fundamentală, aceea de a asigura existenţa şi evoluţia comunităților umane. 

"Marele test şi merit al culturilor este de a fi asigurat supraviețuirea entităţilor care 
le-au creat. Acesta e supremul criteriu al validității... Culturi mici şi ignorate şi-au 
câştigat poate merite mai mari prin faptul de a fi păstrat - în ciuda modicităţii 
mijloacelor lor - unitatea unor popoare şi, ca o călăuză, de a le fi trecut prin istorie 3% 

În orizontul semnificației antropologice se înscrie şi principiul umanist formulat de 
D.D.Roşca, după care "fiecare popor reprezintă o valoare unică în lume, adică, nici unul 
nu poate fi înlocuit în mod absolut prin altul". Privit astfel, orice popor - indiferent de 
performanţele pe care le-a realizat sau de mărimea sa - "este în principiu un rezervor de puteri 
creatoare de cultură originală”, cuprinzând în sine cel puțin o "promisiune" a unei creații 


originale. Din această perspectivă "toate națiunile sunt egale”, dar este vorba de o “egalitate 

de drepturi, care nu înlătură inegalităţile de puteri şi însuşiri”. 


Dacă ne plasăm în perspectiva acestor "inegalităţi de puteri”, atunci alte aspecte devin 
prioritare. leşim din planul antropologic şi intrăm în cel istoric. Ne vom întreba, inevitabil, 
prin ce performanţe creatoare s-a afirmat un popor, ce valori a propulsat în mediul universal, 
ce contribuţie are la patrimoniul ştiinţific, spiritual, moral şi artistic al omenirii. Deci, binomul 
U/S are drept referință privilegiată dimensiunea istorică şi pragmatică a unei culturi, 
patrimoniul axiologic prin care o comunitate s-a afirmat efectiv în mediul dat al unei forme 
istorice de universalitate. Vorbind de universalitatea operei eminesciene, Călinescu o compara 
cu o "inimă individuală puternică şi sonoră, ale cărei bătăi istorice se aud pe orice punct al 
globului, precum şi-n viitor" 5% Observaţia este valabilă pentru orice valoare culturală 
autentică. Trebuie să menţionăm însă, anticipând argumentele viitoare, că universalul nu e o 
realitate "anonimă", o substanţă în sine, super sau trans-națională, chiar dacă o concepem, 
printr-un exces de abstractizare, ca o "ordine ideală”, strict axiologică, ca un patrimoniu 
comun de valori în care omenirea îşi poate regăsi determinaţiile sale esenţiale şi definitorii. 


Niveluri de manifestare a raportului universal/specific 


După cum rezultă din dezvoltările anterioare, relația unitate/diversitate (U/D) am 
considerat-o relaţia de fundal, care angajează planul ontologic şi antropologic. Relaţia U/S ne 
apare drept o proiecție a primei relații pe suprafaţa variabilă a istoriei, aşadar, o relație care se 
consumă efectiv în planul de relief - acolo unde decisive sunt raporturile istorice reale şi 
procesul comunicaţional. În acest plan, coexistenţa culturilor naţionale se exprimă prin 
tensiuni, asimetrii, decalaje, restructurări, influenţe, dialog, schimb de valori etc. Planul de 
fundal şi cel de relief sunt complementare, se oglindesc reciproc, fără a fi automat solidare. 

Aşadar, chiar dacă forțăm puţin o analogie, putem considera universalul ca un duplicat 
istoric şi axiologic al unității antropologice a condiţiei umane. Dacă unitatea e un concept de 
orizont antropologic, universalul e un concept istoric. Ca atare, universalul e mijlocit de 
contexte istorice, de condiţii şi mecanisme ale receptării, de tehnici ale comunicării şi 
difuziunii, de o seamă de împrejurări pragmatice. E un concept funcțional, care se referă la o 

realitate determinată de "o sumă de raporturi constituite” între societăți şi culturile 

naționale, culturi aflate în simultaneitate cronologică, deşi nivelul lor de dezvoltare - măsurat 
şi acesta după criterii variabile şi relative - este diferit, "inegal". 

Universalitatea nu are o formulă istorică definitivă, ea se reconstruieşte din mers, pe 
măsură ce focarele naţionale de creație se multiplică şi se impun în istoria reală. Când apare un 
stil nou, o personalitate, o operă sau un curent spiritual de mare forță, dacă acestea dobândesc 
audiență pe spaţii ample, se schimbă termenii şi criteriile universalității. Marile evenimente şi 
mişcări spirituale din istoria civilizației au răsturnat ierarhii şi reputaţii, au "răvăşit echilibrul 
universal constituit", determinând o "reaşezare" a raporturilor anterioare dintre culturi. 
Fiecare naţiune reprezintă, în sens potenţial, cum spunea D. D. Roşca, o sursă de creaţie, un 
"centru" gravitațional care poate reorganiza imaginea universalului în funcție de geometria lui 
proprie, dacă are puterea de a-şi promova şi impune valorile sale particulare ca valori şi criterii 
cu valabilitate universală. 

"E limpede că apariția unei culturi creează o altă pondere, descentrează raporturile 


existente, impune revizuirea universalului, prin însuşi faptul că o asemenea cultură se 

instalează în universal ca o obsesie”. 


Ideea de universal implică evident ideea de esenţă sau condiție umană, ideea de unitate 
a umanului. Dar universalul nu poate fi confundat cu eidosul de tip platonician, absolut şi 
transcendent, anterior existenței umane particulare. El are o determinaţie socială şi istorică, 


deoarece “esența umană nu e transcendentă, ci imanentă omului şi istoriei sale" f” Nici o 
cultură nu se poate substitui universalului, nu se poate identifica în absolut cu el. Fiecare 
cultură națională poartă răspunderea pentru destinul omenirii, iar universalitatea aparține de 
drept tuturor culturilor, cel puţin ca potenţialitate, ca o determinaţie inerentă a lor. 

Aşadar, putem stabili mai multe niveluri de realitate pe care se manifestă relația U/S, 
niveluri care angajează culturile naţionale ca întreguri, ca totalități coexistente într-un dialog 
extins la nivel mondial. Al.Tănase distinge "două înțelesuri fundamentale"! ale conceptului 
de universalitate culturală. Primul s-ar referi la "esența creațiilor culturale, la însuşirile lor 
enoseologice, axiologice şi sociologice”, la faptul că afirmarea culturii semnifică, în orice 
spațiu şi timp, o afirmare a umanului. Este aspectul intensiv al universalului. 

Al doilea înţeles se referă la "circulația în timp şi spațiu a valorilor culturale, la 
procesul de influențare reciprocă şi întrepătrundere a acestora pe parcursul unor arii 
geografice şi perioade istorice mai mari sau mai mici"? Este aspectul extensiv, care 
reprezintă un proces de realizare a culturii, de transformare a unei potenţialități în realitate 
istorică. În altă lucrare, autorul revine şi precizează că înţelesul intensiv se referă la momentul 
genetic al culturii, la caracterul structural al culturii, dar şi la procesul de universalizare a 
istoriei umane în epoca modernă şi contemporană. 

O operă de artă, de exemplu, dobândeşte o semnificație universală atunci când 
sondează (şi codifică prin forța ei de expresie originală) structurile de profunzime ale unui 
mod de viaţă, fondul de reprezentări şi mentalitatea unei colectivități determinate; aşadar, când 
elaborează, pornind de pe solul specific național, mesaje de mare densitate cognitivă şi 
simbolică, înțelesuri care pot deveni revelatorii pentru condiția umană. Dar trebuie să facem o 
distincție între termenii "ecuației" universal/universalitate, căci atingerea universalului (prin 

substanța umană a operei) "nu duce spontan la universalitate". Primul termen îl condiționează 
pe cel de-al doilea, "dar nu conduce cu necesitate la PA Li (subl.ns.), întrucât universalizarea 
reală presupune şi implică, în cazul operelor artistice, o serie de factori "extraestetici”, factori 
care favorizează sau nu integrarea ei în circuite comunicaţionale tot mai ample. 

Există, indiscutabil, o competiţie între culturi şi centre spirituale, pentru a cuceri, prin 
ideile şi operele lor, poziţii favorabile în dispozitivele informaţionale şi în mediile 
internaționale. Valorile trebuie testate şi validate în momentul producerii lor, iar pentru 
aceasta e nevoie de confruntare, difuziune şi promovare activă a lor pe piaţa bunurilor 
simbolice. Originalitatea națională a unei culturi nu se poate defini exclusiv prin autoraportări, 
absolut necesare însă pentru a stabili liniile sale de continuitate, ci presupune dialog şi 
confruntare cu experiențele şi achiziţiile din alte zone. Un antropolog apreciază că cea mai 
mare nenorocire a unei culturi ar fi aceea de a fi izolată, ca şi când ar fi singură pe lume. 

Istoria e un câmp al geometriilor noneuclidiene. Întrucât lumea actuală a devenit 
realmente "policentrică", după cum spun mulţi teoreticieni, vechea reprezentare, după care 
universalul ar fi apanajul unor arii privilegiate, este combătută cu fervoare. Numai că, în 
istoria reală, raportul centru/periferie rămâne şi azi un sistem de referință pentru "dialogul" 
dintre culturi. Această realitate defineşte o structură de raporturi inegale între societăți şi 
culturi, structură care e pusă în discuţie din diverse considerente, dar nici conjunctura actuală, 
cu toate schimbările de ordin politic şi comunicaţional, cu toate mecanismele de integrare pe 
care le-a pus în mişcare, nu a modificat fundamental datele acestor raporturi, deşi le-a 
relativizat considerabil în unele aspecte. Centrele metropolitane reuşesc să perpetueze, prin 
diferite strategii şi practici mediatice, prin performanțele lor tehnologice şi economice, o 
imagine a universalităţii culturale în care ele deţin poziții de comandă "axiologică", impunând 
diverselor culturi ideea că etalonul de apreciere a universalității unei valori s-ar afla exclusiv 
în proprietatea lor. Culturile "mici" şi periferice reuşesc arareori, prin performanţa vreunui 
creator de excepţie, să străpungă şi să intre în acest cerc al universalităţii reale, controlat masiv 
de sistemul mediatic. 

Pentru a înțelege complexitatea acestor raporturi dintre culturi am operat cu distincțiile 
dintre antropologic şi istoric, dintre axiologic şi comunicațional, dintre universalitatea 
potenţială şi universalitatea reală. Asemenea distincţii sau altele înrudite se întâlnesc 
frecvent în literatura de specialitate şi ele exprimă nevoia de a introduce mai multă rigoare în 
abordarea unei probleme atât de caracteristice pentru epoca actuală. Încercând să sistematizez 
aceste planuri de manifestare a universalului, am reorganizat lanţul distincțiilor conceptuale 
într-o altă formulă. Ea reuşeşte să integreze multe dintre delimitările curente, pe care de altfel 
se şi sprijină. 

Am disociat, astfel, patru niveluri ale relaţiei U/S, niveluri corelate şi parțial 
interferente, dar totuşi suficient de bine individualizate: 

1. nivelul ontologic şi antropologic; 
2. nivelul istoric; 
3. nivelul axiologic; 
4. nivelul comunicaţional. 
Să parcurgem semnificaţia acestor niveluri şi să arătăm corelaţia dintre ele. 


403 : : 

2. PATRU NIVELURI ALE RELAȚIEI UNIVERSAL/SPECIFIC 


Nivelul antropologic: coincidenţa dintre universal şi specific 


"Fiecare nație de pe lume e îndreptăţită să spere că va fi sortită să exprime de la 
locul ei terestru adevărurile universale”. 
G. Călinescu 


A exista în mod autentic uman, adică a realiza în mod plenar atributul esențial al 
condiției umane, care este creaţia (id est: cultura), înseamnă a fi specific (sau a avea "stil", 
spune o vorbă înţeleaptă). Atributele universale ale existenţei umane se întruchipează în forme 
originale şi specifice pentru fiecare comunitate care-şi realizează condiţia de subiect al 
propriei sale deveniri. Cultura e universală prin funcția ei simbolică, spune Cassirer, sau 
metaforică, spune Blaga, dar această funcție e solidară cu pecetea stilistică a creațiilor 
culturale, ceea ce înseamnă caracter diferențiat, particular. Cele două determinații - caracterul 
revelatoriu şi caracterul stilistic - sunt solidare în structura culturii. Acest fapt exprimă 
intersecția antropologică a universalului şi specificului în sfera creaţiei culturale. Orice națiune 
cuprinde în structura sa etnopsihologică ansamblul virtualităţilor umane pe care le realizează 
şi le valorifică în moduri specifice, diferențiate, în acord cu natura condițiilor sale de viață. 

Aşadar, vom spune că, în plan antropologic general, atributul specificității coincide cu 
cel al universalității şi invers. A fi specific în cultură înseamnă, pentru orice comunitate 
integrată social, a realiza atributele universale ale condiției umane în forme determinate de un 
complex de factori particulari. Coincidenţa de care vorbim e o coincidenţă a contrariilor; 
umanul nu există, deci, decât ca unitate în diversitate. 

Orice comunitate umană se defineşte prin cultură, dar, fixată într-o matrice de condiţii 
determinate, ea produce o cultură specifică, în care sunt cuprinse, desigur, şi o serie de 
elemente şi influențe din alte culturi. Atributele cu sferă antropologică de manifestare se 
întruchipează totdeauna în forme şi conținuturi specifice, mai mult sau mai puţin diferite, de 
la o cultură la alta. Paradoxul este deci acela că atributul universalității coincide cu cel al 
specificității. Omul este o ființă vorbitoare, dar comunitățile umane folosesc limbi diferite. La 
fel se întâmplă şi cu alte "constante" sau trăsături general-umane: ele există şi se manifestă 
numai ca realități diferențiate. 

Întâlnim şi azi poziţii şi discursuri ale ideologiilor universaliste care, în forme 
disimulate sau mai directe, acordă principiului naţional o semnificație depreciativă, privindu-l 
fie ca atribut al unor comunități care nu se pot ridica, în mod principial, prin actele lor, la 
universal (deficiență antropologică, de ordinul esenței, teză care reeditează rasismul), fie ca 
expresie a faptului că unele culturi se află pe o treaptă inferioară de dezvoltare încât nu pot 
participa încă la creația universală (deficiență istorică, "decalaj istoric", subdezvoltare). 
Culturile participă însă la universalitate chiar în forme subordonate, indiferent de tipul lor 
structural sau de faza istorică în care se află. 

Desigur că acest plan ontologic şi antropologic - în care termenii relației U/S coincid - 
este un "construct teoretic" în mare parte, întrucât umanul nu există decât în forme istorice de 
manifestare. Nu există o structură antropologică trans-istorică în care să plasăm, ca într-un 
paradis, coincidenţa absolută a contrariilor definitorii ale omului. Fiind un nivel liber, 
deocamdată, de orice consideraţii axiologice, ca rezultat al unei imagini metateoretice de 
sinteză, el poate fi reprezentat integral prin relația U/D (unitate/diversitate), aşa cum am 
procedat în capitolele anterioare. 

Nivelul istoric al relaţiei universal/specific 


"Popoarele sunt ceea ce sunt înfăptuirile lor." 
Hegel 


Pe acest nivel lucrurile trebuie privite altfel. Coincidenţa ontologică dintre termenii 
relației noastre nu mai funcționează. Istoria este câmpul tensiunilor multiple dintre U/D şi U/S. 
Universalul antropologic e "preluat" şi întruchipat de forme istorice diferite. De fapt, planul 
istoric e adevăratul plan de existență a raportului U/S în care pulsează forțele antropologicului 
ca virtualitate. Între cele două ar fi o relaţie de tipul virtual/actual, posibil/real. În planul 
fenomenologic al desfăşurării istorice întâlnim un mozaic de popoare şi culturi aflate în 
raporturi variate. Liniile diversificate de evoluție culturală se integrează în arii şi focare de 
civilizație. Istoria e locul de intersecție şi de colaborare a culturilor, creuzetul în care etniile îşi 
combină creaţiile în unități mai vaste, ca urmare a unor legături şi convergenţe economice, 
geografice, lingvistice, religioase şi politice. După unii autori, acestea ar fi tocmai civilizațiile. 
Se formează astfel arii şi tipuri istorice de universalitate, unități supraordonate în mediul 
cărora culturile de un tip asemănător întreţin schimburi metabolice mai intense. În istorie nu e 
niciodată activ "universalul antropologic” decât prin formele sale determinate. Identitatea 
culturală a unei națiuni trebuie ea însăşi caracterizată în raport cu forma istorică de 
universalitate în care se integrează. 

În plan istoric, relaţia U/S este locul în care se manifestă tensiuni şi convergenţe 
multiple, atât pe axa temporalităţii (forme istorice de universalitate care au dăinuit secole şi s- 
au destrămat apoi, cedând locul altor forme), cât şi pe axa spaţial-geografică. În funcţie de 
sfera (sau de durata) în care o operă sau o paradigmă culturală dobândesc recunoaştere şi 
exercită o acțiune modelatoare, putem vorbi de o seară a universalului, pe zone, arii, 
continente sau chiar la nivel planetar. La fel, putem vorbi şi de subdiviziuni ale culturii 
naționale (regionale, provinciale etc.), uneori semnificative. 

Structurile supraordonatoare, solidarităţile şi tiparele istorice de universalitate culturală 
se întretaie şi cu succesiunea tipurilor de societăţi şi cu gradul lor de răspândire geografică. Ne 
întâlnim aici cu opoziții şi convergențe relative ale culturilor, cu nenumărate poziţii 
intermediare, cu sfere, trepte şi grade de universalitate şi specificitate. Cultura română - arată 
Alexandru Duţu - a evoluat în secolele XVI-XVIII într-un tipar de universalitate specific sud- 
estului european, iar procesele din cadrul ei nu pot fi înţelese adecvat decât raportându-le la 
structurile mentale şi spirituale dominante în această arie. Tranziția spre noua formă modernă 
de universalitate s-a făcut lent şi continuu, dar şi cu sincope şi dezechilibre. Mişcarea 
romantică ar fi reprezentat mediul spiritual în care s-au plămădit noi impulsuri, "tendințe care 
indică demarajul spre o lume nouă, cu o nouă viziune despre umanitate şi relaţiile dintre 
popoare în curs de clarificare". 

Raporturile dintre culturi nu sunt strict spirituale, ci sunt supradeterminate de factori 
economici, politici, existenţiali şi istorici, geopolitici şi lingvistici etc. În funcţie de criteriile 
ce operează în forma de universalitate la care participă, se pot stabili raporturi de consonanță 
sau de inegalitate, "decalajele istorice" şi tensiunile între diferite societăți şi culturi. 
Microevoluţia unei culturi se integrează - sincronic, anacronic sau protocronic - în 
formele dominante ale unei macroevoluţii istorice, regionale sau continentale. Este şi 
cazul societăților central şi est-europene care s-au ataşat şi integrat treptat în formele de 
universalitate impuse de modelul civilizaţiei occidentale. Se ştie în ce măsură atitudinile faţă 
de acest model au divizat forțele politice şi spirituale din interiorul unei culturii, inclusiv în 
cazul culturii române moderne. Culturile considerate până mai ieri periferice, mai ales din 

Alexandru Duţu, Cultura română în civilizația europeană modernă, Bucureşti, Editura Minerva, 1978, 
pp.119-244. 

afara spațiului european, sunt într-o viguroasă ofensivă odată cu procesul de redeşteptare 
națională pe care l-au trăit o serie de popoare. 

Deşi îşi are legile ei, istoria nu e niciodată scrisă dinainte, iar unele evoluţii 
surprinzătoare pot răsturna, pe durate medii şi lungi, ierarhii sau formule de universalitate 
considerate "eterne" de beneficiarii lor. Universalitatea intrinsecă (sau potenţială) a unei 
culturi trebuie să dobândească o recunoaştere efectivă în plan istoric, adică în formele active 
de universalitate, acelea care domină o epocă sau o arie de civilizație. Abia azi, spun cei mai 
optimişti teoreticieni, forma de universalitate care se plămădeşte din convergenţele 
"panumane", din jocul interdependenţelor şi al cunoaşterii reciproce, tinde să înalțe 
universalul antropologic la suprafaţa vizibilă a istoriei, conectând societăți şi culturi cu 
tradiții diferite, cu valori şi mentalități opuse, care aspiră toate la îndreptățire şi recunoaştere 
universală. Tendinţa de suprapunere a celor două planuri e asimptotică, dar o epifanie totală a 
virtualului antropologic (ca "deschidere" perpetuă) în actualitatea istoriei nu se va realiza 
niciodată într-un moment anumit. Întrucât este vorba de o ființă creatoare, istoria globală a 
omului rămâne o "operă deschisă”. 

Dar, din faptul că o valoare autentică nu se poate universaliza spontan şi automat în 
plan istoric, decurge o altă distincţie pentru analiza noastră, aceea dintre universalitatea 
potenţială şi universalizarea reală. Este distincția capitală prin care putem înţelege drama 
procesului de universalizare, competiţia dintre culturi, strategiile mediatice de promovare şi 
impunere a unor valori, diferențele dintre criteriul axiologic şi cel comunicațional, dintre 
valoare şi notorietate, dintre imaginea pe care o au unele culturi despre ele însele şi imaginea 
altora despre ele. 


Sensul axiologic al relaţiei universal/specific 


"Ceea ce-i neadevărat nu devine adevărat prin împrejurarea că-i naţional; ceea ce-i 
urât nu devine frumos prin aceea că-i naţional: ceea ce-i rău nu devine bun prin aceea 
că-i național”. 


Mihai Eminescu 


Raportarea termenilor din ecuaţia pe care o discutăm la noțiunea de valoare este 
obligatorie şi extrem de instructivă. Sensul axiologic este decisiv pentru a releva semnificația 
universală a creaţiilor naționale. Este limpede că performanţele culturale sunt cele în care vom 
regăsi ipostazele reprezentative ale specificului național. Operele situate pe trepte valorice 
joase nu reuşesc să se constituie în modele durabile ale unei spiritualităţi, rămânând strict 
ilustrative şi documentare, fatal epigonice şi imitative față de un model intern sau extern. 
Operele repreprezentative, cele care rezumă simbolic identitatea unei culturi şi lărgesc 
totodată câmpul ei de expresie, impunând modele de specificitate, sunt tocmai cele mai 
împlinite sub raport valoric. 

Rezultă, aşadar, că funcţia exponențială a unei opere este direct legată de înălțimea 
ei axiologică. De exemplu, o creaţie artistică minoră sub raport estetic va avea o valoare 
reprezentativă la fel de modestă, de scurtă durată, deşi în anumite contexte elementele ei de 
specificitate pot fi hiperbolizate față de valoarea ei estetică reală. Asimetria e posibilă şi în 
situația inversă, când o operă excepţională sub raport artistic nu e validată social sau e 
contestată din perspectiva unui model preconceput şi canonizat de specificitate. Fiecare 
creator de marcă are un mod ireductibil de a fi specific. Specificitatea națională nu 
întunecă şi nu anulează originalitatea individuală a creatorilor, căci specificul nu se obține, 
spunea G.Călinescu, prin conformarea la o "ținută canonică”, impusă de un stil, de un curent 
artistic sau de o directivă ideologică. Mai mult, căutarea obsesivă şi programatică a 

specificității se soldează cu efecte estetice neconvingătoare, adesea degradate. Acelaşi 
Călinescu afirma: 

"Specifiştii nu sunt adesea cei mai specifici, ascunzând sub o teorie complexul lor de 

inferioritate etnică aR 

Postulatul conştiinţei critice actuale este acela că, în domeniul creației artistice, putem 
vorbi de o echivalență între operele realizate valoric şi cele care exprimă în mod autentic 
identitate națională. Este câştigul cel mai însemnat al unor dezbateri interminabile din 
cultura română privind relația dintre specificitatea națională a operelor şi valoarea lor estetică. 


"Specificitatea unei opere de artă nu este un criteriu, ci o consecință a valorii ei. Nu 

eşti mare scriitor fiindcă eşti specific, ci devii specific fiindcă eşti mare scriitor". 


Este o precizare excepțională, care aparține lui Ovidiu Cotruş. Este surprinsă astfel 
conexiunea firească dintre valoarea estetică şi valoarea reprezentativă, specific națională. 
Eminescu, pentru a-l cita încă o dată, avea o reprezentare complexă asupra dimensiunii 
axiologice a relației U/S. El a criticat afişarea exterioară, ostentativă şi demagogică a unui 
specific redus adesea la elemente etnografice sau la conținuturi brute, netransfigurate, la 
formule declarative, fără acoperire valorică în substanța operei. Rezumând concepția lui 
Maiorescu despre aceeaşi problemă - în formula: "naționalitatea în marginile adevărului" (am 
putea traduce: ale valorii) -, Eminescu identifica şi condiționa specificitatea de însemnele 
valorice autentice (în funcție de domeniile structurale ale culturii): 

"Ceea ce-i neadevărat nu devine adevărat prin împrejurarea că-i național; ceea ce-i 
urât nu devine frumos prin aceea că-i național: ceea ce-i rău nu devine bun prin aceea 
că-i național a 

Specificitatea nu poate fi determinată decât prin criterii axiologice, singurele care îi 
atestă realitatea culturală. Aceste criterii sunt şi ele istorice, variabile, dependente de un 
câmp cultural şi mental, de un context anumit, nu trebuie deci fetişizate şi plasate într-un 
spațiu transcendent faţă de mişcarea vie a culturilor şi faţă de consensul inter-subiectivităţii lor 
relative. Aşadar, criteriul specificității nu poate fi aplicat operelor într-un mod separat, el nu 
stă alături de criteriile prin care determinăm valoarea operelor, ci este implicat în acestea din 
urmă ca o latură organică a lor. Totodată, este un criteriu integrator care se sprijină pe 
celelalte pentru a fixa operele într-un patrimoniu național şi într-o tipologie reprezentativă. 

Culturile naționale nu pot participa la universalitate decât cu valorile lor specifice, 
originale, acelea care emană din nucleul lor profund, astfel ca, spune Paul Anghel, la 
întrebarea posibilă, "de unde vii, străine?" - pe care i-ar putea-o adresa cineva - exponentul 
unei culturi naţionale să poată “răspunde simplu: Din lăuntru eii Specificitatea autentică şi 
universalitatea axiologică nu sunt determinate de "bogăţia" influențelor pe care le-a asimilat o 
cultură, deşi acestea sunt fireşti şi profitabile, ci de natura sintezei pe care o realizează, de 
modul de obiectivare şi de conţinutul ei intrinsec, de valorile ei ca atare. Au fost consumate 
multe energii şi demonstrații împotriva reprezentărilor eronate: dacă este adevărat că nu poţi fi 
universal fără a fi în acelaşi timp specific, fără a te autodefini în cadrul cultural de apartenență, 
la fel de adevărat este că nu poți fi nici specific, nici universal fără însemnele valorii. 

În ceea ce priveşte raportul universalitate/valoare, echivalența celor doi termeni este 
extrem de elocventă. Semnificaţia conceptului de universal nu poate fi stabilită decât pe 
teren axiologic. Cultura universală cuprinde acele creaţii de performanţă care, exprimând o 
experiență umană particulară, prin adâncimea şi bogăția mesajului lor, prin forţa de expresie, 
devin revelatorii şi exemplare pentru condiția umană însăşi, capabile adică să fie omologate 
valoric şi în alte spaţii decât în cele care le-au mijlocit geneza. Tudor Vianu remarca faptul că 
valorile universale sunt acelea care 

“reprezentând cu mare forță şi claritate timpul şi locul lor, au izbutit să-şi 

prelungească însemnătatea dincolo de acestea şi, după proba repetată a secolelor sau 
deceniilor, să se mențină în conştiinţa de cultură, operată de temporalitatea de durată 
lungă, care selectează cristalul autentic al culturii de strălucirile de moment, de 


improvizaţiile conjuncturale, de moda sezonieră”. K 

Într-o atare perspectivă, în ordinea ideală a axiologicului, operele sunt 
"contemporane", ajung până la noi ca elemente constitutive ale patrimoniului prin care se 
defineşte homo sapiens. Decolând de pe solul unui specific etnic, pe care-l autodefinesc în 
chip esenţial, valorile universale sunt capabile să răspundă unor nevoi spirituale generate de 
alte ipostaze ale condiţiei umane. Conceput ca spațiu axiologic panuman, universalul face 
posibilă coexistenţa şi comparația unor opere cu geneză şi mesaje diferite, fiecare dezvăluind 
o altă fațetă a raportului dintre om şi lume, o altă ipostază a omului şi a efortului său, mereu 
reluat în coordonate noi, de a se cunoaşte pe sine, de a-şi interoga destinul. Şi în acest caz 
deci, realizarea valorică a operei coincide cu semnificaţia ei universală intrinsecă. 

Faptul că între valoare şi universalitate trebuie să stabilim un raport de echivalență 
rezultă şi din alte împrejurări. Acelaşi criteriu valoric care conferă semnificaţie universală unei 
operei îi conferă şi valoare reprezentativă, specific națională. Capodoperele sunt locul de 
convergență a naționalului şi universalului. Aşadar, pe plan axiologic, termenii ecuaţiei U/S 
se identifică. Aici nu e vorba de polaritate sau opoziţie, ci de aspecte corelative şi coincidente 
în substanţa lor. Valoarea este termenul mediu al relaţiei U/S. Ea mijloceşte raportul U/S în 
ambele sensuri, fiind veriga ce permite oglindirea celor doi termeni unul în altul. 

"Universalitatea fiind un punct cosmic al unei verticale pe pământ, iar nu o 

abstracție, orice poet universal este ipso facto un poet național". 


Călinescu ne oferă aici o formulare axiomatică a raportului pe care-l abordăm. E intere- 
sant de observat care este sensul afirmației şi ordinea atributelor. Orice poet universal — deci care 
şi-a validat valoarea şi în alte medii culturale — este implicit şi naţional. Nu invers! Dacă 
inversăm relația, atunci ea nu mai are aceeaşi tărie. Arghezi surprinde şi el paradoxul întâlnirii 
dintre idiomatic şi universal: "Fiind foarte român, Eminescu e universal".*!|! «Foarte român” 
are sens axiologic, de caracter reprezentativ, expresie exemplară a identităţii naționale. Prin acelaşi 
atribut axiologic (care trebuie să dobândească mai întâi o recunoaştere în spațiul național), 
operele exprimă un cadru specific, dar îl depăşesc, îşi transcend factorii şi condițiile locale la 
intersecția cărora au apărut, câştigându-şi dreptul de a figura în "muzeul imaginar" al omului. 

Specificul şi universalul sunt deci atribute coexistente, corelative, se conțin reciproc. 
Valorile cu semnificaţie universală sunt identice cu acelea care au maximă relevanţă şi pentru 
specificul național. Ar fi cea mai gravă eroare să probăm valoarea universală a culturii române 
prin Eminescu, lorga, Sadoveanu sau Brâncuşi, iar specificul ei naţional prin alte creații de nivel 

axiologic inferior. Pe măsură ce ne plasăm analizele pe o scară valorică mai joasă, în aceeaşi 
măsură scade, concomitent, semnificaţia universală şi cea naţională a operelor respective. 
Această coincidenţă nu trebuie transformată într-o dogmă. Dacă este adevărat că opera de artă 
este "un monument, nu un document", cum spunea Croce, putem totuşi întâlni situații în care 
valoarea documentară a unei opere (în raport cu un mediu social, cu o mentalitate, cu o epocă 
etc.) să-i asigure perenitatea, chiar dacă sub aspect valoric nu este o capodoperă. 

Dar toate consideraţiile pe care le-am făcut până acum despre criteriul axiologic aveau 
în vedere universalitatea potenţială a unei opere, pe care circuitul comunicațional o valorifică 
sau o ignoră conform unor mecanisme şi criterii ce nu mai ţin exclusiv de raporturile culturale 
dintre societăţi şi popoare, ci de un complex de factori istorici şi de contexte pragmatice. În 
fond, criteriul valoric nu e fixat în absolut, este tot unul istoric. Să coborâm aşadar din nou în 
planul istoriei reale. 


Nivelul comunicaţional: universalitatea ca arie de difuzare a operelor 


Este sensul comunicațional şi funcțional al universalității. Universalul înseamnă, sub 
acest aspect, sfera de difuziune a valorilor, aria de răspândire a unor modele culturale, 
câmpul de influenţe pe care le exercită. Este un sens extensiv, dar unul care contează 
decisiv în planul istoric real, în spațiul pragmatic şi existențial. Extinderea şi recunoaşterea pe 
care o dobândesc operele în arii culturale cât mai largi înseamnă o valorificare a universalității 
lor potențiale prin circulație, comunicare şi validare dincolo de frontierele unei culturi. 
Universalul potenţial şi universalizarea comunicațională nu se confundă. Istoria cunoaşte 
destule cazuri când opere minore ca valoare s-au bucurat de o audiență foarte mare într-o 
anumită perioadă, iar opere majore dintr-o cultură n-au dobândit o recunoaştere pe măsura 
valorii lor intrinseci. Universalizarea nu se realizează de la sine, ci trebuie afirmată printr-o 
strategie complexă (traduceri, comentarii, politici ofensive, reclamă etc.). Pentru literatură, 
după cum ştim, este important gradul de universalizare a limbii în care este scrisă o operă. 
Sfera de răspândire a valorilor nu e determinată totdeauna de valoarea intrinsecă a operei. 

Distincția dintre universalul potenţial, cu sens axiologic, şi universalizarea reală, cu 
sens comunicaţional (notorietate, audienţă, succes, recunoaştere internațională), este necesară 
pentru a explica atât procesul de difuzare socială a valorilor, cât şi situațiile în care opere de 
performanță ale unor culturi nu beneficiează de recunoaşterea universală pe care le-ar 
îndreptăţi-o valoarea lor intrinsecă. Universalizarea unor paradigme ştiinţifice şi filosofice se 
face printr-o concurență cu paradigmele rivale. Este elocvent modul în care s-au impus unele 
teorii ştiinţifice, care aduceau o perspectivă radical nouă asupra unor domenii, cum a fost 
teoria cuantică sau noile teorii cosmologice. Ele au întâmpinat la început rezistenţe masive din 
partea unor cercuri intelectuale şi numai după un număr de experienţe şi verificări au reuşit să 
obțină recunoaşterea comunităţii ştiinţifice, iar apoi, treptat, au ajuns să se împună în cercuri 
tot mai largi, fiind acceptate şi de conştiinţa comună. 

Operele trăiesc într-un mediu social şi cultural, iar destinul lor depinde nu numai de 
valoarea lor intrinsecă, ci şi de configuraţia de ansamblu a acestui mediu istoric. O serie de 
descoperiri ştiinţifice aparținând unor savanţi români nu s-au bucurat de recunoaşterea 
universală pe care o meritau la timpul lor. Exemplul acesta ne arată că între "universalitatea 
potențială" şi audiența ei mondială se interpun o serie de factori şi circumstanţe, care țin de 
dispozitivul material şi instituțional care stă în spatele unei culturi, de mecanismul promovării 
şi al recunoaşterii internaționale. 


"Culturile sunt egale din punct de vedere al vocației lor. Mijloacele de care dispun 

Procesul comunicațional universal nu "absoarbe" imediat creațiile de performanță din 
toate culturile, ceea ce ar fi ideal; comunicarea valorilor depinde de o seamă de împrejurări şi 
acțiuni practice, de prestigiul unei culturi, de aria geografică a limbii, de situația geopolitică a 
societății şi a culturii respective. Gradul de universalizare a culturii proprii şi a limbii este un 
criteriu al puterii unui stat. Azi, în societățile dominate de comunicații şi mass-media, 
libertatea informației şi diversitatea mesajelor sunt o realitate şi o provocare la care fiecare 
cultură trebuie să răspundă în mod profesionist şi eficient. 

Receptarea unei opere care revoluţionează un domeniu sau un stil, întrucât solicită o 
schimbare a orizontului de aşteptare, întâmpină dificultăți mult mai mari - chiar în cuprinsul 
culturii în care apare, nu numai în exterior, - decât operele care confirmă acest orizont şi 
găsesc o mentalitate şi un gust pregătite să le asimileze. Operele temeinice, de profunzime şi 
de rezistență, pătrund mai greu în spaţiile culturale unde întâlnesc un receptor manevrat de 
fluctuațiile modei, aflat sub presiunea mass-media şi a culturii de consum, receptor mai puţin 
sensibil la valoarea ca atare şi mai atent la aspectele de accesibilitate imediată sau la cele 
exotice, pitoreşti. Ca sferă de circulație, Panait Istrati e mai "universal" decât Sadoveanu, de 
pildă. Sub raport axiologic, însă, lucrurile stau altfel. 

Dar ignorarea unor valori se face adesea pragmatic şi sistematic. După cum am arătat 
în altă parte, circuitele comunicaţionale, care îşi au "legile" lor, sunt controlate de instituții şi 
centre care aparţin culturilor consolidate. Culturile intrate mai târziu în ciclul modernizării, 
fapt explicabil istoriceşte prin nenumărați factori, culturile de circulație restrânsă, deşi ar avea 
ce oferi, se izbesc de această situaţie şi ele cunosc foarte bine distincția dintre universalitatea 
axiologică potenţială şi universalitatea comunicațională reală. Ultima este cea care contează 
efectiv, întrucât numai prin ea o operă este recunoscută şi omologată în mediile active al 
conştiinţei contemporane. 

Ni se pare limpede faptul că disputa sincronism/protocronism, "5 atât de aprinsă cu 
două decenii în urmă în cultura română, poate fi interpretată şi prin grila distincției dintre 
universalul axiologic şi universalitatea extensivă, comunicaţională, dintre universalitatea 
potenţială şi cea reală. Viziunile sincroniste reduc universalitatea la sensul ei comunicaţional, 
la sfera de difuziune, supralicitează însemnătatea prezenței într-un anumit flux cultural, 
solicitând adaptarea culturilor la "spiritul timpului”, spirit identificat evident cu un model 
cultural privilegiat. Pentru această perspectivă, a exista ca valoare universală înseamnă a fi 
integrat şi omologat în circuitul actual al valorilor, a fi recunoscut ca atare de "centrele" de 
legitimare şi consacrare exterioare culturii naționale. 

Dar absenţa recunoaşterii internaționale, într-un anumit moment, sau absența din 

circuitul comunicațional, totdeauna controlat de instanțe pragmatice, nu înseamnă absenţa 

Vezi, Mihai Ungheanu, Exactitatea admirației, Bucureşti, Editura Cartea Românească, 1985, pp.387-477 
(unde este publicat textul integral al celor două dezbateri, din 1977 şi, respectiv, 1978, organizate de revista 
Luceafărul pe această temă). 


Participanţii la dezbatere au "demitizat" şi demistificat strategia de impunere a valorilor în plan universal şi 
tratamentul inegal la care sunt supuse unele culturi (vezi, de exemplu, premiile Nobel). lată câteva aprecieri 
făcute de M.Ungheanu în această privință: "Întotdeauna mecanismul occidental al promovării, al succesului este 
pus în mişcare nu de întâmplătoare impulsuri subiective, ci de precise interese naţionale, politice. Funcţionează 
aici forța şi interesele imperialismului cultural sau politic care beneficiază de o bună organizare, de bune vaduri 
de difuzare şi de o experimentată propagandă. lată de ce faptul că prioritatea diverselor valori româneşti n-a 
fost validată acolo, ne obligă la formularea unei scări de valori proprii, la luciditatea perspectivei protocronice 
şi nu la entuziasmul tarasconez care i se atribuie preventiv. Obiectivitatea Occidentului în materie de cultură, 
literatură, artă e una din iluziile scumpe intelectualului român, la care, date fiind brutalele realități, este, 
credem, constrâns să renunţe. Scara de valori pe care ne-o propune Occidentul fiind nu o dată falsă, este firesc 
să tindem către o proprie scară de valori" (M.Ungheanu, op.cit., p.475). 

universalității potenţiale şi axiologice a unor creaţii sau culturi. În cultură, spune Vianu, nu se 
pot face ierarhii după considerente de alt tip, economice, demografice sau militare. 

"Nu există popoare mici şi mari decât ca o expresie statistică. Popoarele cele mai 
puțin numeroase au dat şi continuă să dea opere în care sufletul omenesc trăieşte în 
forme de mare originalitate şi seducţie (ti 

Există situaţii, de care istoricii actuali ai culturii îşi dau tot mai bine seama, când valori 
autentice sau emblematice pentru o cultură, prin care ea şi-ar fi putut consacra identitatea şi 
vocaţia creatoare, nu au intrat în circuitul mondial din motive variate. Este vorba de valori 
universale potenţial (sub raport axiologic) care nu s-au universalizat real (sub raport 
comunicaţional). În numele acestei universalităţi potenţiale şi axiologice, probate astăzi de 
examenul critic, prin cercetare istorică şi comparativă, teoria protocronismului solicită 
recunoaşterea şi validarea originalității, a iniţiativelor creatoare şi a "valorilor universale" pe 
care le cuprind culturile ce nu s-au bucurat de cunoaşterea şi aprecierea la care ar fi fost 
îndreptăţite. Drept urmare, aceste valori lipsesc din "tabloul" universalității pe care şi l-au 
întocmit "marile culturi” pentru uzul propriu, tablou care este "exportat" apoi în culturile 
"periferice", inoculând acestora un sentiment de inferioritate. 

Dar, în condiţiile dialogului de azi, în care sunt cuprinse toate culturile, iar "centrele" 
culturale autentice sunt răspândite peste tot "şi nu se reduc la câteva capitale vest- 
europene""!€, este firesc să se schimbe şi imaginea asupra universalității. Culturile 
defavorizate de istorie îşi reconstruiesc o nouă conştiinţă de sine, diferită de aceea care le-a 
fost întreţinută sistematic de "centrele" de legitimare şi consacrare. Vechea reprezentare 
asupra universalităţii e pusă permanent în discuţie, aşa cum am arătat, de culturile naţionale de 
pretutindeni, fortificate în conştiinţa identităţii lor spirituale şi încurajate să elaborează o altă 
paradigmă a raportului naţional/universal. Numai că, sub aspect practic, raporturile dintre 
culturi se modifică foarte greu şi nu totdeauna criteriile axiologice sunt cele care decid în 
strategiile de promovare "internațională". 

Creatorii şi gânditorii români au subapreciat adesea însemnătatea procesului real de 
universalizare. E cunoscută, de exemplu, poziția lui Călinescu față de cei care deplângeau 
cioranian lipsa de răspândire şi audienţă a creațiilor româneşti: 

"Universalul e absolutul. Chestiunea răspândirii e de un ordin cu totul secundar şi 
exterior şi depinde numai de legile difuziunii. Dante exista în Trecento şi continentele 
nu-l cunoşteau, Racine era în secolul al XVII-lea şi boierii români nu-l cunoşteau". 417 

Drept este că problema decisivă rezidă în existenţa acestor valori universale în 
cuprinsul unei culturi naționale, dar fără înscrierea lor în orbita comunicaţională cultura 
respectivă nu se poate afirma, nu-şi poate proba această existenţă originală. Sensul 
comunicațional nu trebuie absolutizat, dar a-l ignora astăzi ar fi o eroare capitală. El indică 
gradul de recunoaştere şi de legitimare pe care l-au obţinut valorile unei culturi naționale pe 
plan mondial. Maiorescu, la timpul său, consemna schimbarea de optică a Occidentului față de 
cultura română şi ca urmare a prezenţei unor valori româneşti pe circuitele "difuziunii". 

"Astăzi oamenii luminaţi din străinătate par a simți că în privința întregii vieţi a 

poporului român au fost prea puțin şi prea rău informaţi şi se întorc cu oarecare 
curiozitate spre cunoaşterea unei naţiuni ce a arătat o valoare mai mare decât i se 

lată un efect al "difuziunii". Valorile nu trăiesc în absolut, închise în sine, ci în 


3 


relativul istoriei. Căci apreciem totdeauna "valoarea universală" a unei opere "din unghiul 

timpului şi cu interesele care ne sunt proprii”, spunea Vianu, iar "un criteriu impersonal" “, 


sustras temporalităţii şi istoriei reale, din care să determinăm semnificația universală a 
valorilor, în diversitatea lor, nu poate fi găsit. O analogie cu piața economică este utilă pentru 
a sublinia că valoarea operelor are nevoie de această confruntare pe piaţa "culturii universale", 
piață dominată de circuitul comunicațional şi de un marketing specific. Forțând analogia, am 
putea spune că o cultură naţională care nu-şi universalizează practic valorile se află în situația 
unei întreprinderi sau economii care produce bunuri "pe stoc", nepreluate de piaţă şi deci 
neincluse în circuitul de consum. Este greu să mai valorifici, în alt moment istoric, potențialul 
spiritual al acelor valori care nu au dobândit o recunoaştere universală la timpul lor. Deşi 
conştiinţa critică le poate redescoperi şi reevalua, este greu să le mai inserezi în tabloul 
solidificat al culturii universale. Universalitatea unei culturi naţionale nu e plenară fără 
integrarea valorilor ei, trecute sau prezente, în circuitul viu al culturii contemporane. 

În rezumat, există câteva analogii şi simetrii între cele patru sensuri ale universalului. 
Sensul ontologic şi antropologic este solidar cu sensul axiologic (universalitatea potențială), 
iar sensul istoric cu cel comunicațional, pragmatic şi funcțional-extensiv. Primele două sensuri 
sunt de fundal, de întemeiere, iar ultimele două sunt sensuri de relief, active în planul istoric 
real. Ultimele două apar ca o valorificare, ca o afirmare reală a potenţialului pe care-l cuprind 
primele două. Mai exact, ca o funcţie existenţială pe care o dobândesc în anumite condiții 
determinate. 


Modele logice ale raportului U/S 


După cum am arătat în cuprinsul lucrării, paradigmele teoretice ale raportului U/D comandă 
din umbră, ca un registru de fundal, câmpurile semantice ale termenilor din raportul de care ne ocupăm 
acum, raportul U/S. Modelele teoretice prin care este interpretată realitatea istorică esențializează o 
mentalitate colectivă şi, deci, în calitatea lor de cadre de gândire cu durată lungă, au dobândit o 
imunitate relativă față de schimbările survenite în contextele istorice la care se aplică. Ele se înfăţişează 
ca structuri de mare rezistență în gândirea unor epoci sau tipuri de cultură. Funcția lor este 
asemănătoare cu aceea pe care o îndeplinesc presupozițiile filosofice în cunoaşterea fizică. 

"În calitatea lor de supoziții-cadru, ele constituie condiții formale ce fac posibilă 
cunoaşterea fizică. Ele sunt a priori în dublul sens că reprezintă premise din cele mai generale 
ale cercetării şi că nu pot fi răsturnate, pur şi simplu, de noile date ale experienţei ştiinţifice”. 

Aceasta este de fapt şi situaţia în care se află paradigma clasică a raportului U/D, care exercită 
o presiune extrem de puternică şi asupra gândirii ştiinţifice şi filosofice actuale. Cercetând modelele 
teoretice din substratul antropologiei culturale, am ajuns la convingerea că teoriile asupra raportului 
U/S sunt ele însele o expresie a unei situaţii istorice şi culturale reale, o imagine abreviată a 
raportului real dintre culturi. Situaţiile de fapt sunt interpretate prin schemele conceptuale în 
vigoare, fără ca valabilitatea teoretică a acestora din urmă să fie pusă în discuţie. Multe erori de 
apreciere, prejudecăţi şi imagini deformatoare despre o operă sau despre cultura națională, privită în 
ansamblul ei, vin dintr-un fond solidificat de reprezentări pentru care universalul ar fi totdeauna 
altceva decât naţionalul. 

Deşi a fost revizuită în multe dintre presupoziţiile ei structurale, paradigma raționalismului 
clasic continuă să modeleze reprezentările curente, dar şi cele savante, asupra raportului U/S, întrucât 
nici situațiile istorice şi contextele sociale care au generat-o nu s-au restructurat radical, n-au fost 
depăşite pe de-a-ntregul nici de epoca actuală. Să amintim câteva idei din acest patrimoniu de locuri 
comune, întrucât sunt recunoscute şi general acceptate în planul strict al teoriei. 

Astfel, se spune adesea, şi cu temei, că universalitatea este o realitate axiologică. Dar 
omenirea nu este un subiect istoric unitar şi abstract, ce ar promova aceleaşi valori, cu aceeaşi 
intensitate sau în aceleaşi forme. Valorile general-umane se întrupează totdeauna în condiţii particulare. 
Există interpretări ghidate de "interese de cunoaştere", cum ar spune Habermas, care detaşează 
generalul formal de particularul concret, ca şi când universalul cultural ar exista ca o realitate 
separată de culturile naţionale. Eroarea care subzistă în interpretările curente este aceea de a plasa 
universalul într-un spaţiu de sine stătător, de a-l considera anterior, separat şi dincolo de naţional. 
Universalul se constituie însă din modele naționale, istorice, determinate, care au dobândit semnificaţie 
universală prin expresivitate şi caracter exemplar.” 

Universalitatea e o sinteză a valorilor de pretutindeni, o sinteză ce cuprinde şi perpetuează 
diversitatea. Nu există, în acelaşi timp, o specificitate absolută, o singularitate ireductibilă a culturilor 
naționale, în sensul unităţilor închise spengleriene. Marile creații reprezentative, exprimând cu forță 
sufletul unui popor, viziunile sale despre lume, se înscriu firesc în rețeaua unor corespondențe şi 
înrudiri, a unor filiaţii şi influenţe, fără a-şi anula prin acest fapt originalitatea şi statutul propriu. 

Problema e tocmai aceasta: de a nu acorda universalului calitatea de superexistenţă, pe de o 
parte, iar pe de altă parte, de a nu-l dizolva în conjuncturi istorice relative şi în circumstanţele pasagere 
ale difuziunii. A-l proteja adică de tendinţele de absolutizare şi idealizare excesivă şi, în extrema 
cealaltă, de relativizare contextuală. 

Țesătura complexă a relaţiei U/S va fi înțeleasă mai bine dacă vom respinge câteva interpretări 
unilaterale care o falsifică. Cea dintâi dintre acestea rezidă în ideea opoziţiei dintre naţional şi 
universal. "Dualismul antinomic" al gândirii occidentale, despre care vorbea Mihai Ralea, a fost 
proiectat şi asupra relaţiei U/S. Cultura europeană, afirmă Ralea, ar avea o poziţie intermediară între 
culturile de tip eleat şi culturile de tip heraclitean“?, o formă ce caută să concilieze contrariile, dar 
recade mereu în dualităţile care îi alcătuiesc esenţa, cu accente alternante şi ritmice, când pe una, când 
pe alta dintre cele două componente ale sale. Relaţia U/S a fost şi ea înțeleasă prin grila dualităților 
clasice, prin mecanismul constituțional al  opoziţiiilor  general/individual,  conţinut/formă, 
esență/fenomen, natură/cultură etc. 

Nucleul logic al acestor opoziții este codificat de relaţia General/Particular (G/P), relaţie a 
cărei autoritate ţine de formula pe care i-a dat-o Aristotel. Modelul logic al relaţiei G/P (sau G/P/ - 
incluzând şi individualul) are un prestigiu fără echivalent în mentalitatea noastră. Relaţia G/P exprimă 
"principala trăsătură structurală a existenței", spune Mircea Florian, fiind "oarecum minunea 
lumii". Dar constatarea cea mai relevantă pentru noi este următoarea: raportul U/S în cultură nu 
este perfect simetric raportului logic G/P. Identificarea celor două raporturi, echivalarea lor tacită 
este sursa celor mai frecvente deformări care se întâlnesc în teoriile specificului naţional şi în 
înțelegerea raportului dintre culturile naţionale şi "universalitate". 

Contaminarea celor două tipuri de raporturi este favorizată şi de faptul că echivalenţa lor este 
justificată până la un anumit punct şi prezintă o aparenţă de adevăr care o protejează de o examinare 
mai atentă. Întrucât a gândi raportul U/S în cultură prin intermediul raportului G/P presupune stabilirea 
unei simetrii logice şi posibilitatea de a substitui în decursul analizei termenii lor corespunzători, 
ajungem inevitabil la reprezentări care deformează imaginea relației dintre culturile naţionale. 

Astfel, în schema G/P, determinaţiile particulare nu se confundă cu cele generale şi nu le vor 
lua locul. Ele coexistă în orice realitate, dar reprezentarea care se impune este că ele ar fi straturi şi 
aspecte diferite. Generalul e prezent în fiecare specie particulară, ca un set de note comune, dar el nu 
cuprinde şi "diferenţa specifică” a lor. Nici în viziunile ontologice, nici în perspectiva teoriei 
cunoaşterii, aşa cum ni le-a transmis glorioase tradiția raționalistă, nu poate fi vorba de o identitate a 
generalului cu particularul. Structura logică a raportului G/P ne spune că "diferența specifică" e altceva 
decât generalul. Afirmația că generalul există în şi prin particular nu salvează nimic, ci mai degrabă 
aminteşte încă o dată deosebirea lor constituţională. 

Aşadar, din această schemă ar rezulta că universalitatea unei culturi ar fi dată doar de acele 
creații care exprimă notele general-umane ale unei realități sociale concrete, iar specificul național al 
respectivei culturi ar trebui să-l reducem - inevitabil - la creațiile care exprimă notele sale "particulare". 
Absurditatea concluziei este evidentă: ar rezulta că operele specific naționale vor rămâne "particulare" 
prin faptul că ar exprima realităţi particulare, nu generale. În felul acesta, operaţia logică de substituire 
a termenilor a şi favorizat introducerea unei sciziuni în cosmosul de forme culturale. De fapt, disociem 
în felul acesta "universalul" de "specificul naţional", ca două straturi ale culturii, ca două etaje ale 
unui edificiu. lată consecinţele ce decurg din echivalarea raportului U/S cu raportul G/P: 

1. Creaţiile care au caracter universal ar fi altele decât cele care au atributul specificității 
naționale; 

2. Universalul ar fi etajul superior, sub raport axiologic, față de care specificul naţional ar fi 
etajul său inferior. 

Aceste implicații rezultă din faptul că relaţia U/S se contaminează automat de o semnificație 
axiologică. Chiar dacă aceste reprezentări inadecvate au fost adesea respinse, argumentele folosite au 
fost tot cele extrase din grila raportului G/P. 

"Dar, mai întâi, particularul este însuşi modul de existență al generalului şi nu ceva care-l 
completează şi-l îmbogăţeşte (ca şi cum ar fi totuşi altcceva). Apoi, raportul general-particular 
nu este traductibil prin - şi echivalent cu - raportul esenţă-fenomen"."* 

Afirmaţii perfect îndreptăţite, dar analiza nu iese din schema consacrată a relaţiei G/P, în care 
se află rădăcina interpretărilor deformatoare. Incompatibilitatea de principiu rezidă în faptul că în 
structura logică a relaţiei G/P nu este cuprinsă presupoziţia ca notele particulare să se convertească în 
note generale şi nici operaţia inversă prin care generalul ar deveni individual. De aceea, în această 
logică este de neînțeles faptul că pot deveni universale tocmai valorile care exprimă diferenţele şi 
originalitatea unei culturi naţionale. Nici o cultură nu participă la universalitate decât cu valorile care-i 
exprimă identitatea şi nu cu valorile în care s-ar exprima caracteristicile altor culturi sau "notele 
comune" ale diferitelor comunităţi etnice. Mircea Florian este foarte explicit în această privinţă: 

"Generalul, oricât ar fi de diferențiat, nu devine individual, nu absoarbe unicul pentru a 
produce o esență unică. Structura existenței nu cunoaşte metamorfoza generalului în 
individual şi invers"...decât poate "printr-o mişcare de baghetă magică. ""(subl.ns.). 

Pentru M.Florian, individualul este dominant, este "suportul lumii", iar generalul este recesiv; 
individualul este însă "constituit din generali", el fiind suportul care îi ţine laolaltă. 

"Individualul dă unitate generalilor, care altminteri n-ar exista, căci repetăm şi accentum 
apăsat - generalul nu are existenţă independentă şi deci el este acela care dispare, se goleşte de 
existență, dacă ridică pretenţia de independenţă şi prioritate”. 26 (subl. ns.). 

Raportul G/P, aplicat culturii, ne arată mereu distincția dintre culturile naționale şi cultura 
universală, cu toate adaosurile "dialectice" care însoțesc analiza acestui raport. Dar, prin sensurile sale 
antropologice şi axiologice, raportul U/S în cultură exprimă tocmai ideea unei identități a creațiilor 
specific naționale şi a celor universale, aşadar unitatea a două aspecte ale culturii pe care raportul G/P 
nu face decât să le arate deosebirea, chiar şi atunci când în spirit dialectic vorbeşte de unitatea lor. 

Am arătat că operele universale nu sunt altele decât cele naţionale, ci sunt tocmai cele care 
întrunesc în modul cel mai profund şi atributul specificității naţionale. Aceleaşi creaţii care sunt 
examinate pentru a releva dimensiunea universală a unei culturi sunt examinate şi pentru determinarea 
specificului ei național. Or, această împrejurare esenţială nu rezultă din modelul logic al raportului 
G/P. 

Aşadar, într-o cultură națională nu putem face distincții pertinente între creații care ar fi 
universale şi alte creaţii care ar fi doar specific naţionale. Criteriile de diferenţiere vizează gradul de 
realizare valorică a operelor. În operele din vârful ierarhiei valorice universalul şi specificul se 
identifică, iar, pe măsură ce coborâm pe scara axiologică a operelor, atributele universalităţii şi ale 
specificităţii naţionale se reduc şi scad concomitent cu aceeaşi intensitate. Numai astfel putem înţelege 
de ce "orice poet universal este ipso facto un poet naţional". Drept urmare, pentru a înlătura umbra 

grea a viziunii platoniciene, cu presupoziția ei că universalul reprezintă o existență de sine stătătoare, 
am proiectat raportul U/S pe fundalul raportului U/D şi am ocolit sistematic în lucrare echivalarea 
lui cu raportul G/P. De aceea, în text nici n-am folosit aceşti termeni, decât rareori. 

Relaţia G/P este solidară cu "logica dominaţiei”, care este o relaţie cu sens vertical, pe când 
relația U/D evocă orizontalitatea în care dialoghează diversitățile coexistente ale unei umanități 
solidare. Supraevaluarea generalului, în fapt, a părţii care vrea să se substituie întregului, este o 
stratagemă teoretică asociată unor tendințe de dominație. Împotriva metropolei (sau a "centrelor de 
putere" pe care istoria recentă le-a multiplicat), societățile din "periferie" şi din "semiperiferie" au făcut 
revoluţii în numele particularului şi al diversităţii, revendicând luarea în considerare a identităţii lor 
culturale. 

Numai în măsura în care relaţia G/P ar fi reinterpretată şi reformulată, după modelul propus de 
C.Noica, dintr-o perspectivă hermeneutică, ea ar putea fi utilizată pentru a explica şi descrie raportul de 
inerenţă dintre U/S. Creaţiile de performanţă din interiorul unei culturi, precum şi culturile naționale, 
privite ca totalități concrete în raport cu planul universalităţii antropologice, se află în condiţia de 
holomer, de individual-general, un individual saturat de general, care poate "da seama" de general. 
Culturile naționale conţin şi întruchipează universalul în propria lor substanță, şi aceasta într-un sens 
profund existenţial, anume acela că asigură reproducerea şi dezvoltarea istorică a comunităților care le- 
au produs. Universalitatea pe care o dobândesc operele de performanţă este, într-un fel, o plus-valoare 
a culturilor naționale. Orice cultură națională este un "universal concret" (Hegel), un întreg structurat, 
o totalitate individualizată, şi, ca atare, numai relația U/D poate exprima raporturile dintre culturile 
naționale, ca totalități cu identitate relativă, precum şi raporturile dintre aceste culturi şi universalitatea 
pe care o mijlocesc ele însele prin propria lor existenţă şi prin dialogul dintre ele. 

Cultura, în înţelesul cu care operăm, nu e imaginea completă şi reduplicată a societăţii 
naţionale, ci imaginea ei expresivă, ceea ce înseamnă caracteristică. Structurile societăţii pot fi 
regăsite simbolic în forma internă a culturii, în eşantioanele ei reprezentative. În țesătura vieţii sociale 
se pierd adesea liniile care dau personalitate naţiunilor. În cultură, identitatea dobândeşte pregnanţă, 
contur, relief, devine reperabilă. De aceea, încercările de a caracteriza naţiunile se adresează culturilor 
produse de ele şi nu vieţii lor sociale globale, pentru a căror înţelegere e necesară o radiografie mult 
mai complexă. Privit pe "față", un covor are contururi, desene, figuri distincte, recunoaştem 
personalitatea lui. Acelaşi covor privit pe "dos" îşi arată ornamentele tulburi, înecate în fire şi noduri 
care fac aproape imposibilă operaţia de reconstituire a liniilor şi figurilor care apar pe "faţa" lui.” A 
cerceta "atelierul" de ţesătorie, societatea ca totalitate, în care se produce covorul - pentru a păstra 
sugestia metaforică a exemplului -, e o cerință legitimă, dar ea presupune alt tip de analiză. 
forme şi modalități care-i sunt proprii, în alcătuiri simbolice originale, inedite. Culturile naționale sunt 
întreguri, sunt universuri care aspiră spre completitudine, totalități ce au un caracter de saturație 
simbolică în raport cu funcţiile la care trebuie să răspundă, indiferent de numărul elementelor care 
satisfac aceste funcţii. Într-o viziune holografică, pe care am invocat-o adeseori în cuprinsul acestei 


cărți, "biblioteca unei civilizaţii e întotdeauna completă". 


Dialogul şi comunicarea dintre culturi 


Disciplinele antropologice au organizat în secolul nostru un adevărat asalt asupra diversității 
culturilor, încercând să se elibereze de imaginea unei umanităţi omogene şi canonizate după modelul 
clasic. Poziția epistemologică a antropologiei este marcată însă şi astăzi de o contradicţie internă: după 
cum am mai spus, ea s-a afirmat ca o ştiinţă occidentală aplicată culturilor "neoccidentale”, ştiinţa 
societăților dezvoltate despre societățile "întârziate" ("fără istorie" scrisă, societăţi şi culturi "arhaice", 
"primitive", "tradiționale" etc.). Din această împrejurare decurg multe atitudini contradictorii. 

Recunoaşterea diversităţii naționale a culturilor se făcea adesea pe fondul reprezentărilor etnocentriste 
care acordau culturii occidentale privilegiul de a exemplifica direcţia sau "calea regală" a umanității. În 
loc de a aborda dezvoltarea modernă a societăților occidentale ca o evoluţie particulară (rezultat al 
unor conjuncturi specifice), antropologia culturală şi filosofia istoriei au transformat această 
particularitate într-un model cu valabilitate generală. 

Max Weber a explicat însă faptul că apariția capitalismului occidental de factură modernă este 
legată de o combinaţie particulară de factori - organizarea rațională a muncii libere, dezvoltarea piețelor 
de capital, inovaţii tehnologice, orientarea spre rentabilitate şi calcul economic, administraţie raţională 
eficientă, la care se adaugă o nouă mentalitate economică, având un substrat religios în etica 
protestantă. Arătând că mulţi factori caracteristici ai capitalismului modern existau în mod separat şi în 
alte societăţi, Max Weber repetă obsesiv ideea că "numai în Occident"? aceşti factori s-au combinat 
într-o ecuaţie capabilă să genereze capitalismul raţional, de mare întreprindere, orientat spre eficiență 
pe termen lung, formulă ce a depăşit în performanţe capitalismul "aventurier", colonial şi politic, cât şi 
pe cel financiar, "speculant". El subliniază mereu caracterul particular al modelului de capitalism şi de 
civilizație din ţările occidentale, chiar dacă ulterior acest model s-a extins şi a dobândit o însemnătate 
universală. Întrebările sale cele mai frecvente sunt de genul: 

"De ce interesele capitaliste nu au avut acelaşi efect în China sau în India? De ce acolo nici 
dezvoltarea ştiinţifică, nici cea artistică, nici cea statală, nici cea economică nu le-au împins pe 
făgaşul raţionalizării care este propriu Occidentului ?".*% 

Interesat de "efectul practic al religiei", Max Weber găseşte o corelaţie expresivă între 
formele de organizare socială, conduitele economice şi motivațiile muncii, pe de o parte, şi conţinutul 
credințelor şi ideilor religioase, pe de altă parte. Este o idee ce va face carieră în gândirea 
contemporană. Pe acest temei, el descifrează "specificul raționalismului occidental" (sublinierea 
autorului) față de modurile de gândire dominante din alte arii de civilizație. Astfel, spiritul 
capitalismului occidental, cu revalorizarea etică a muncii şi noile sale comportamente economice, ar fi 
marcat în mod evident de influenţa exercitată de “etica rațională a protestantismului ascetic”, una 
dintre forţele culturale ale acestui tip de capitalism. Din analizele lui Max Weber rezultă că forma de 
capitalism care a triumfat în Occident este "cu totul deosebită şi (care) nu s-a dezvoltat nicăieri în altă 
parte".*? Aşadar, este atipică, este excepţia, nu regula istoriei universale. 

Reprezentările occidentalo-centriste au operat însă cu teza că performanţele acestei civilizaţii 
ar demonstra că numai modelul ei exprimă sensul viabil şi autentic al istoriei umane. Reducând ideea 
de progres la o lege abstractă, marxismul dogmatic, de manual, a vulgarizat acest "europocentrism", iar 
exponenţii lui, "fiindcă erau prea puțin marxişti""S, au transferat logica de evoluţie a societăţilor 
occidentale într-o schemă ce ar fi aplicabilă la scara istoriei universale. Marcat de paradigma clasică, în 
varianta ei istoristă, Marx s-a ferit, totuşi, să facă o atare extrapolare, precizând, în câteva rânduri, că 
schema sa de evoluţie este valabilă "numai pentru condiţiile existente în Europa ".** 

Aceste scheme s-au dovedit, totuşi, extrem de tenace şi nu au fost depăşite decât odată ce 
istoria reală a reamenajat raporturile dintre culturi, iar normele de obiectivitate ştiinţifică ale 
paradigmei clasice au fost puse în discuţie atât în ştiinţele naturii, cât şi în cele sociale şi umane. 
Antropologul a înțeles că nu poate ajunge la o înţelegere autentică decât dacă încearcă să-l cunoască pe 
"altul" la el acasă, să-l cunoască "în sine", ca structură diferențiată şi individualizată a umanului. 
Apollo, zeul tutelar al spiritualității, care a propus gloriosul umanism clasic, a reprodus adesea în 
cultura "socratică”, secole de-a rândul, şi opoziţia dintre "grec şi barbar”. În ceasul umanismului 
contemporan, culturile, inclusiv cele "de performanţă", au ajuns în punctul critic dincolo de care nu mai 

sunt posibile decât umanismele "deschise", acelea care se ştiu relative şi muritoare, disponibile pentru 
dialog şi colaborare. 

Civilizaţia contemporană a atins două performanţe tehnologice cu semnificaţie "metafizică" 
pentru destinul omului. E vorba de producerea pe cale industrială a armelor nucleare şi de ieşirea din 
spațiu terestru şi explorarea cosmosului. Putându-se autodistruge ca specie, omul a devenit cu adevărat 
"stăpân" pe soarta sa. Civilizaţia e, într-adevăr, la "răscruce". De aici încolo destinul omului depinde de 
"alegerea" ce o va face. Noţiunea de responsabilitate capătă acum altă dimensiune, una cu adevărat 
coextensivă libertăţii. Şi întrebarea - hamletiană! - pe care şi-o formulează astăzi gândirea filosofică 
este aceea dacă omul va supravieţui propriei sale libertăţi pe care a dobândit-o cu atâtea eforturi şi 
sacrificii. Savanţii au calculat că Universul trebuie să prelucreze o cantitate de informaţie de ordinul a 
10 la puterea 33 de biţi pentru a produce şi menţine în viață un subiect capabil să pronunţe: Cogito, 
ergo sum. În colţul nostru de univers omul a devenit acum cu adevărat o ființă cosmologică, un factor 
al devenirii naturii, capabil să manipuleze codul genetic şi să provoace schimbări majore în condițiile 
terestre de viață. 

Aşa cum relația omului cu natura a atins un punct critic, dincolo de care omenirea, obsedată de 
scopuri imediate, ar putea să sfârşească printr-o lentă sinucidere ecologică - variantă deloc abstractă şi 
îndepărtată -, tot astfel şi vechile raporturi de dominație dintre societăți, națiuni şi culturi particulare au 
atins un prag de la care conservarea diversităţii a devenit o condiţie a supraviețuirii. Pentru 
ambele tipuri de relaţii se vorbeşte azi de necesitatea unei "noi alianțe", de un nou umanism care să 
oprească tentativele de "colonizare" a naturii şi strategiile de dominație în relațiile dintre societăţi şi 
culturi. 

Trăim într-o lume globală, unică, cu relaţii de solidaritate funcțională între părţile sale, dar este 
şi o lume a inegalităților şi contradicţiilor puternice. Interdependenţele şi integrările n-au anulat 
discrepanţele economice, tehnologice, sociale şi culturale dintre naţiuni, ci le-au adâncit. Experienţa 
trăită de America Latină îi prilejuieşte lui Eduardo Galeano constatarea amară că: 

"Înfrângerea noastră a făcut parte implicit din victoria altora", deoarece "forța sistemului 
imperialist, în ansamblul său, rezidă în mod necesar în inegalitatea părților sale 
componente". “> 

"Dependenţa nu încetează, îşi schimbă doar substanţa” şi strategiile, spune autorul citat, 
prioritară devenind acum dependenţa tehnologică şi ştiinţifică, invazia modelelor culturale ale 
metropolei prin mass-media, transplantul cultural, asistenţa financiară sub mantia căreia "se ascund 
multe pumnale strălucitoare".** Galeano consideră că vastul sistem al interdependențelor actuale 
reprezintă, în multe privințe, "organizarea internaţională a inegalităţii" culturale şi economice, 
situație din care rezultă că 

"subdezvoltarea latino-americană este o consecință a dezvoltării altora, că noi, latino- 
americanii, suntem săraci, deoarece pământul pe care călcăm este bogat, şi că locurile 
binecuvântate de natură au fost blestemate de istorie.“ 

lată, aşadar, că şi mult lăudata tendință de mondializare şi globalizare poate fi privită din 
sisteme de referință diferite pentru a-i descifra semnificaţiile şi consecinţele. Mircea Eliade afirmă că 
tocmai în perioada în care se edificau aceste interdependențe moderne, viziunile istoriciste şi 
evoluționiste - care operau cu ideea unui sens unic şi universal al dezvoltării istorice, pe care-l 
identificau cu tipul de civilizație occidentală - au fost susţinute teoretic de 

"gânditorii care aparțineau naţiunilor pentru care istoria nu a fost niciodată o teroare 
continuă. Aceşti gânditori ar fi adoptat probabil altă perspectivă dacă ar fi aparținut naţiunilor 
marcate de fatalitatea istoriei”. *%5 

Termeni ca "neocolonialism", "invazie culturală" şi "imperialism cultural" sunt folosiţi deseori 
pentru a semnala şi descrie realitatea acestor decalaje şi amenințări asupra identităţilor culturale.“ 

Punând în dezbatere efectele generate de mass-media asupra relaţiilor dintre culturi, unii exegeţi merg 
până acolo încât afirmă că 

"sistemele moderne de comunicare şi modul în care acestea sunt folosite creează o 
ameninţare la adresa identităţii culturale a majorităţii ţărilor, dacă nu cumva a tuturor” 
(subl.ns.). 

Deşi s-au lărgit cadrele spirituale şi geografice ale dialogului dintre culturi, "logica dominației" 

(logica lui Ares!) nu s-a restrâns, ci s-a extins, şi-a rafinat instrumentele şi strategiile. 

"Occidentul, cândva stăpânitorul planetei, a fost constrâns să renunţe la imperiile coloniale, 
dar îşi menţine cu disperare imperialismul intelectual”.** 

Mass-media vehiculează cu precădere o cultură de consum, produs al "industriilor culturale"*?, 
interesate să "colonizeze noua Africă", cum spune E. Morin, să ia în stăpânire şi să manipuleze sufletul 
receptorilor, pentru a-l transforma într-o nouă "piaţă de desfacere”. Întrucât a reuşit să administreze 
dorinţele şi aspriaţiile sociale, capitalismul târziu ar fi înfăptuit o "contrarevoluție preventivă", spunea 
Marcuse. Noile mijloace tehnice de comunicare şi difuzare sunt intrumentele cele mai eficace de 
subordonare culturală, de instituire a unor raporturi inegale, prin care culturile periferice devin o piață 
de desfacere pentru produsele industriei culturale din metropole. 

Efectele uniformizării şi ale standardizării sunt reale şi îngrijorătoare. Aceste mijloace au 
produs iniţial un consumator pasiv, lipsit de spirit critic, masificat, unidimensionalizat de societatea de 
consum. Dar, aşa cum demonstrează Robert Escarpit, receptorul, după ce a depăşit momentul 
fascinației şi al seducţiei, devine tot mai selectiv şi mai puţin dispus să accepte orice ofertă 
(pseudo)culturală. El se instruieşte pas cu pas, iar în ceea ce priveşte societatea de consum "nu trebuie 
să fim prea siguri de eternitatea sau durabilitatea ei". O "revoluţie" culturală se înfăptuieşte tacit, 
nezgomotoasă, nespectaculoasă, dar adâncă. Mijloacele de comunicare vor permite, treptat, "fiecăruia 
să fie un altul, diferit de alţii dar prin ceilalți, cu arme egale, cu şanse egale de a-şi afirma 
individualitatea” ** 

Culturile îşi reconstruiesc modernitatea proprie, folosind legăturile inter-culturale ca platformă 
pentru consolidarea identităţii lor. Din această interferență rezultă inevitabil şi o apropiere şi o 
asemănare a stilurilor de viaţă şi a modurilor de gândire, situație în care valorile ce aparţin "societăților 
favorizate” dobândesc în chip "firesc" o poziţie hegemonică. Uniformizarea ce rezultă din 
imperialismul mediatic poate duce la stagnarea omenirii în forme stereotipizate, pe când diversitatea 
culturală, dacă ar fi încurajată, ar menţine resursele de creativitate pentru fiecare societate în parte şi 
pentru omenire în întregul ei. lată un avertisment privind aceste ameninţări: 

"Căci omogenitatea crescândă la care ar conduce uniformizarea lumii pe baza unui model 
unic poate face ca specia umană să fie lipsită de mijloacele necesare spre a face faţă unor 
pericole necunoscute sau noi, asemenea acelor specii de plante şi animale selecționate artificial 
pentru performanţele şi randamentul lor, care se văd, dintr-o dată, lipsite de apărarea pe care 
bogăţia şi varietatea potenţialului genetic natural le-ar fi putut-o oferi în faţa primejdiei. Cine 
ar putea spune că o anume cultură ori trăsătură genetică, acum pierdute printre ruinele 

societăţilor tradiționale, nu forma parte integrantă dintr-un patrimoniu necesar poate pentru 
progresul viitor al umanităţii? Tot astfel, nu putem exclude posibilitatea că într-o zi societatea 
tehnologică mondială ar putea să piară ca urmare a entropiei, din cauza insuficientei 
diferențieri a culturilor". 

Identitatea culturală e privită ca una dintre "forțele motrice ale istoriei". Orice formă 
autentică de creaţie este indisolubil legată de un moment concret şi specific, de o realitate particulară 
din care rezultă şi pe care o exprimă, deschizându-se, în acelaşi timp, spre sensuri universale. Orice 
cultură individualizată produce şi afirmă idei, reprezentări, simboluri şi valori care exprimă condiția 
general umană: 

"Aceasta este imanenţa statornică a universalului oricărei experienţe de cultură şi de ştiinţă, 

care defineşte în esenţă solidaritatea spirituală a omenirii”.*% 

Orice cultură este o şansă acordată omenirii, suportul unei varietăţi a creaţiei umane. Ideea 
pluralităţii culturale s-a impus concomitent cu noţiunea de patrimoniu cultural universal. Amândouă 
sunt noţiuni caracteristice epocii noastre. Rene Maheu a caracterizat stadiul contemporan al omenirii 
prin noțiunea de "civilizație a universalului", folosind o sintagmă lansată de Teilhard de Chardin. El 
a precizat însă, chiar în discursul ținut la Universitatea din Bucureşti, cu ocazia decernării diplomei de 
doctor honoris causa al acestei universităţi, că în noul mediu al civilizației universale 

"particularitățile geo-socio-istorice ale indivizilor şi ale popoarelor nu sunt nicidecum 

suprimate; omul nu există şi nu progresează decât prin diversitatea sa”.** 

Sensul pertinent al noţiunii de "civilizaţie a universalului” se referă la posibilitatea 
cunoaşterii reciproce a culturilor, la oglindirea lor unele în altele, la interdependenţele lor active şi, 
totodată, la posibilitatea de a alcătui un tablou cât mai complet al patrimoniului comun al umanității, 
patrimoniu în care intră aceste pluralităţi culturale cu ceea ce au ele specific şi original. Ca urmare a 
noilor mijloace de cunoaştere şi comunicare, toate înfăptuirile culturale ale omenirii pot fi în chip 
potenţial cunoscute şi asimilate de fiecare cultură în parte. Fiecare are, potenţial vorbind, şansa să 
"traducă" în propria sa perspectivă de gândire şi sensibilitate totalitatea perspectivelor umane. Rezultă 
oare din acest dialog o uniformizare a lor în chip necesar? Dimpotrivă, întâlnindu-se, culturile se 
îmbogăţesc reciproc şi se consolidează fiecare în specificul ei, diversificând astfel forța creatoare a 
omului. Paradoxul fecund, repetat de atâtea ori cu privire la relaţia de inerenţă între specific şi 
universal, e reamintit încă o dată de autor: 

"Pentru ştiinţă, ca şi pentru cultură, considerate ca experienţe trăite, se poate spune: 

«devenind tot mai particular, devii tot mai universal". isi 

De aceea, recunoaşterea pluralității culturilor nu contrazice unitatea spiritului uman. Noţiunea 
de istorie universală capătă acum sensuri noi. Dezvoltarea culturilor nu mai este concepută ca un 
proces cu un subiect unic şi constant. Acest subiect e acum conceput ca fiind divers în el însuşi, iar 
istoria universală trebuie să recompună tabloul acestor înfăptuiri originale. 

Orice perspectivă cu pretenţii globale e condiționată de un context cultural determinat. Există 
o "subiectivitate" consubstanţială fiecărei culturi. Constatând că toate filosofiile istoriei sunt 
marcate de perspective etnocentriste, Ricoeur aprecia că întâlnirea unor culturi naționale diferite în 
contextul unei civilizaţii universale este un fenomen care nu şi-a găsit încă o conceptualizare adecvată: 
"nu avem filosofii ale istoriei care să rezolve problemele de coexistenţă"S! ale acestor culturi. 

Astăzi însă, datorită acestui spațiu "inter-subiectiv" în care dialoghează culturile, există 
posibilitatea de a lua ca punct de plecare şi în reconstituirea istoriei universale nu câteva sau un grup de 
culturi considerate etalon, ci tocmai multiplicitatea "subiectului", adică un subiect "plural" al 
creației umane. Aceasta este noutatea pe care o aduce epoca noastră şi care, într-adevăr, merită 

sincronice şi diacronice ale umanității. Dar numai în acest înțeles de care am vorbit până acum, adică o 
cunoaştere şi o oglindire reciprocă a culturilor, o sinteză a unor culturi diverse, fără a le dizolva într-un 
flux omogenizator şi unilinear. Semnificaţia termenului cuprinde, de asemenea, şi ceea ce se poate 
numi "descentralizarea perspectivelor de interpretare”? a culturilor. Suntem, aşadar, în faţa unui nou 
umanism, un umanism "descentrat", deschis, planetar, global, eliberat de îngustimi, prejudecăţi şi 
etnocentrisme imperiale şi tribale, singurul capabil să valorizeze pozitiv şi să legitimeze diversitatea 
reală a culturilor, să înlocuiască vechea ordine a dominaţiei şi a confruntării cu un spaţiu intersubiectiv 
al dialogului şi al colaborării. 

Noua împrejurare istorică în care se află omenirea - solidarizată ca destin global - presupune 
tocmai recunoaşterea diversităţii ei lăuntrice drept condiţie a supravieţuirii şi dezvoltării sale. Este 
interesant modul în care s-a repercutat această situaţie nouă în categoriile mentale şi afective proiectate 
asupra raportului U/S. Fenomenele de care vorbim au intensificat, prin rezonanţa lor, atât sentimentul şi 
conştiinţa teoretică a unităţii fundamentale a destinului uman, cât şi convingerea că diversitatea 
creaţiilor umane, a culturilor deci, are o valoare pozitivă şi trebuie apărată ca un patrimoniu de bogăţie 
a umanului. Ideea de unitate a omului, în raport cu care dobândesc semnificaţie diferitele culturi, suferă 
un proces de reconstrucție, dar pe o bază oarecum ne-euelidiană. Unitatea umanului nu mai este 
gândită nici ca fiind anterioară, nici posterioară entităților culturale diverse, ci inerentă fiecăreia. 

Personalităţile emblematice ale culturii române, polivalente şi orientate prin vocaţie spre 
sinteze de tip universal, precum Cantemir, I.Heliade Rădulescu, Eminescu, Haşdeu, Blaga, Iorga şi 
M.Eliade“*, au gândit specificul integrat în universal, dar nu dizolvat în el. Ultimul dintre cei 
menţionaţi, Mircea Eliade, şi-a situat deliberat cercetările în perspectiva istoriei universale“. Teza sa 
este că fiecare cultură "locală" trebuie integrată în vasta panoramă a macroistoriei umanităţii pentru a-i 
dezvălui semnificaţia universală. Universalul e un concept cheie, dar e altfel înțeles acum. El e solidar 
cu ideea de totalitate spaţio-temporală a fenomenului uman. Universalul semnifică acum ceea ce 
aparţine ontologic tuturor culturilor, indiferent de faptul că realizările lor sunt validate sau nu de o 
metropolă ce controlează la un moment dat fenomenalitatea istoriei. 

Confruntarea spiritualității occidentale cu modelele culturale arhaice, tradiţionale sau extra- 
europene a pregătit un nou mod de înţelegere a diversităţii culturilor şi un nou concept al temporalităţii 
lor. Lecţia acestei confruntări duce la ideea că nici o cultură dată nu deţine o cheie absolută pentru 
descifrarea lumii şi că oricând sunt posibile alte chei şi formule de existență. 

"Cultura occidentală desfăşoară parcă un prodigios efort de anamnesis istoriografică. Ea 
se străduieşte să descopere, să "trezească", să recupereze trecutul societăţilor celor mai exotice 
şi mai periferice, atât preistoria Orientului Apropiat cât şi culturile "primitivilor” pe cale de a se 
stinge. Întreg trecutul omenirii vrea să-l învie. Asistăm la o lărgire vertiginoasă a orizontului 
istoric. Acesta e unul din rarele sindromuri îmbucurătoare ale lumii moderne. Provincialismul 
cultural occidental - care începe istoria cu Egiptul, literatura cu Homer şi filosofia cu Tales - e 
pe cale de a fi depăşit". 

Prin acest fenomen, culturile se "deschid" unele spre altele, înțelegându-se pe ele însele mai 
profund. Din această deschidere, fiecare cultură se poate îmbogăţi pe sine, creativitatea spirituală poate 
fi stimulată."* Eliade se referă aici doar la întâlnirea culturilor actuale cu cele arhaice şi tradiționale, 
producând o totalizare a tuturor momentelor şi liniilor de evoluţie ale fenomenului cultural. Procesul 
este însă mai larg şi include firesc şi comunicarea dintre culturile actuale, cele care sunt angajate în 
istoria de azi, indiferent de nivelul lor istoric. 

Comunicarea intensă între culturi este un fenomen caracteristic al actualității şi el a generat 
unul dintre "proiectele cele mai viguroase şi, de asemenea, cele mai novatoare din a doua jumătate a 

secolului XX”. Fiecare cultură intrată în această "horă" a istoriei contemporane trebuie să se adapteze 
regimului ei de deschidere, dacă vrea să supravieţuiască. Fiecare trebuie să asimileze în structurile ei 
înțelesuri din celelalte culturi, să "traducă" valorile celorlalte în propriul ei limbaj, exprimându-se pe 
sine şi exprimându-le şi pe celelalte. Într-o formulă mai apăsată este vorba de cerința ca fiecare 
cultură să le totalizeze în sine pe celelalte. Iată una din semnificaţiile termenului de "civilizaţie a 
universalului”. 

Orice cultură e o "coincidenţă a contrariilor", o totalizare a lor în forme originale. La nivelul 
lor de adâncime, culturile sunt întruchipări ale limbajului simbolic, moduri în care societăţile 
determinate îşi codifică experienţa lor cognitivă şi practică. Găsim aici arhetipuri, mituri, simboluri, 
credinţe şi atitudini ce pot fi considerate ca "modele exemplare" pentru o cultură dată. Pe suportul 
acestui strat originar, culturile "comunică" între ele; fapte istorice şi creații diferite pot arăta 
cercetătorului similitudini, corespondențe semnificative, forme comune, atitudini care se înscriu în 
câmpul de variabilitate al aceleiaşi condiţii umane. Matricea generativă a culturilor există numai 
prin suita istorică a apariţiilor sale. Toate apariţiile sunt însă importante şi semnificative pentru 
refacerea universalului global. Urmărind aceste semnificații de adâncime, în expresiile lor diversificate 
în spațiu şi timp, putem reface "unitatea profundă şi indivizibilă a istoriei spiritului uman". 
Antropologia e obsedată acum de posibilitatea integrării diversităţii în unitate, de totalizarea 
diferenţelor în favoarea semnificaţiilor universale. 

Paradoxul fecund pe care-l pun în evidenţă asemenea cercetări rezidă în faptul că ele dezvăluie 
cu intensitate unicitatea fiecărei culturi. Specificitatea devine o trăsătură recunoscută ca universală. 
Nici o cultură nu se poate substitui universalului, nu poate fi universală fără a fi profund specifică. 
Printr-un demers de "arheologie" spirituală, de anamnesis, cum spune Eliade, s-a întărit conştiinţa 
unităţii fenomenului uman, dar şi conştiinţa tot mai limpede a diversităţii interioare a acestei unități. 

Revenind la imaginea contemporană a relației U/S produsă prin anamnesis-ul istoriografic şi 
etnologic-antropologic, mai amintim o ultimă relaţie edificatoare: aceea dintre arhaic şi universal, 
arhaic şi specific. Culturile arhaice (stabilizate în cursul revoluţiei neolitice) sunt tot mai des văzute ca 
nişte matrici universale din care se desprind ramificații istorice bine individualizate. Culturile arhaice 
sunt şi ele produsul unor vetre etnice întinse, profund specifice, dar cu frontiere spirituale şi lingvistice 
imposibil de determinat azi cu exactitate cartografică. Ceea ce nu le estompează însă specificitatea 
lăuntrică, pregnant exprimată în structura unor valori şi simboluri exemplare pentru aria lor. 

Teza că atunci când coborâm din culturile istorice în cele arhaice, ce ar cuprinde adevărate 
arhetipuri, specificitatea se dizolvă în oceanul unei indistincţii universale nu are nici un temei. 
Structurile universale, detectate de structuralişti în producţiile folclorice şi arhaice (basm, narațiune 
mitică, simboluri, credinţe religioase etc.) sunt reale în măsura în care e reală şi specificitatea acestora. 
Fantasma unui universal nealterat de istorie şi varietate, înrădăcinat într-un fel de memorie a speciei, e 
ispita cea mai ademenitoare pentru structuralismul de factură eleată. Şi acest demers se izbeşte până la 
urmă de stânca "universală" a bionaturalului, presupunând că în mecanismele gândirii simbolice 
pulsează un fond ancestral comun. 

Cu toate corespondenţele detectate de antropologi, culturile arhaice sunt produsul unor vetre 
etnice diferenţiate. Filonul arhaic, conservat de culturile istorice, nu este un temei pentru a pune la baza 
umanității universalul indistinct. Orice cultură are un fond autohton adânc prin care comunică 
"organic", - adică firesc -, cu alte culturi. Structurile arhaice, în măsura în care supraviețuiesc în 
memoria culturală, sunt organizate în categorii specifice, dar asemănările sunt şi ele fireşti şi putem 
vorbi cu temei de o "consonanță interculturală""* între diverse zone de creaţie. Consonanţa se obţine 
utilizând diverse note într-un acord muzical, nu cântând pe aceeaşi notă. Metafora acordului muzical 
sau cea a prismei care descompune raza de lumină unitară în fâşii cromatice, ultima folosită de 
Eminescu, pot sugera unitatea în diversitate a culturilor. Adâncindu-te în specificitate, regăseşti 
universalul imanent, consubstanțial. 

"Echivalenţa culturilor”! şi "chestiunea răspândirii” 


Ideea "echivalenţei culturilor" este un rezultat al sensurilor ce se degajă din experienţele spirituale 
majore ale secolului XX. Într-un articol din 1923, Blaga surprinde convergenţa ideii de echivalență a 
culturilor cu mişcările caracteristice ale epocii. 

"Totuşi ne putem mândri astăzi cu o lărgime de vederi cum poate n-am avut-o niciodată. Un 
semn al acestei conştiinţe lărgite e şi principiul 'echivalenţei culturilor!. N-a trebuit să vină un geniu 
extraordinar ca să-l descopere. Principiul pluteşte în aer. E expresia unei intense apropieri 
sufleteşti între popoare nu numai peste hotarele politice uşor de trecut, ci peste mări şi munţi 
despărțitori de rase, mai greu de trecut" ** (subl. ns.). 

Două aspecte putem remarca în acest text. Mai întâi e vorba de noutatea ideii de echivalență a 
culturilor - noutate în raport cu paradigma dominantă a culturii occidentale. În al doilea rând, Blaga pune în 
legătură această idee nu cu procesul de închidere a culturilor în singularitatea lor ireductibilă, ci cu acela de 
deschidere şi comunicare, de apropiere şi solidarizare a popoarelor. Recunoscând semnificația procesului 
de creştere a interdependenţelor dintre culturi, proces pe care îl va şi teoretiza mai târziu, Blaga nu îl 
concepe ca pe un fenomen de omogenizare a istoriei umane, ci ca expresie a unei noi unităţi care 
conservă şi încurajează diferenţele. "Descentrarea"” istoriei, pluralismul experienţelor spirituale şi 
comunicarea interculturală duc la revalorizarea diferențelor şi la atenuarea etnocentrismelor negative şi 
agresive. 

"Unde avem de a face cu culturi în adevăr diferite, nu avem nici un drept să vorbim de 
superioritatea uneia față de cealaltă. Este o echivalență între cultura europeanului, a slavului, a 
negrului sau a chinezului; o echivalență în înțelesul că fiecare cultură trebuie judecată prin logica şi 
normele ei imanente”.*% 

Pe aceeaşi pagină Blaga mai face o precizare: 

"Primatul unei culturi, care ne-ar obliga să judecăm prin valorile ei toate celelalte culturi, e o 
iluzie. Ca să surprinzi ritmul lăuntric ce determină structura şi formațiunile unei culturi, trebuie să 
te apropii de ea cu o oarecare feciorie sufletească, lepădându-te cu îndrăzneală de tot ce ai învăţat”. 

Avem în textele de față un admirabil rezumat al problematicii pe care am discutat-o în acest capitol 
şi al noii paradigme pe care spiritualitatea contemporană o edifică. "E un crez ce deschide perspective şi 
dezmărgineşte cugetul”, îşi încheie Blaga articolul. Este linia de gândire a noului umanism. 

Despre ce fel de echivalență este vorba? În concepția lui Blaga, similară ca sens unor poziții 
contemporane asupra acestei probleme, este vorba de o echivalență antropologică a culturilor, nu de una 
istorică sau axiologică. Culturile sunt echivalente pe un plan metafizic-antropologic, adică, în relația lor cu 
absolutul unei realităţi pe care îl dezvăluie fiecare în mod relativ şi în forme specifice. Echivalenţa se 
manifestă pe două planuri la Blaga. Ea are un sens negativ: nici o cultură nu poate revela în mod absolut 
adecvat şi definitiv misterul, toate sunt relative; şi un sens pozitiv: toate culturile sunt tentative de a 
dezvălui structura de adâncime a lumii, ceea ce le dă îndreptăţire şi legitimitate să existe în formele lor 
proprii. Echivalenţa antropologică nu le anulează diversitatea stilistică şi istorică. Vorbind de semnificaţia 
metafizică a culturii, de fapt de semnificaţia ei ontologică şi antropologică, Blaga afirmă: 

"Această semnificație conferă un rost, un tâlc, tocmai relativității produselor şi plăsmuirilor 
umane. Stilul nu poate fi absolut. Stilul absolut e o contradicție in adjecto". 

"Privind stilurile, nu putem concepe deci o superioritate categorică a unuia față de altul şi nici 
vreo legătură, pe o unică linie ascendentă, între ele. Sub unghi metafizic stilurile sunt 
echivalente”. 

"Orice stil, fiind deopotrivă expresia unei revelări, ca şi expresia unei rezistenţe active pe care 
ne-o opune misterul, nu poate fi decât un moment relativ în destinul creator al omului. A te fixa 
definitiv asupra unui anume Stil, însemnează a-l substitui de fapt revelației absolute”. 

"Orice fixare de țăruşul istoric al unui stil contrazice destinul creator al omului”."“ (toate 
sublinierile din textele citate aparțin lui Blaga). 

Ideea echivalenţei culturilor depăşea evident conştiinţa posibilă şi orizontul de aşteptare din 
veacurile anterioare. Secolul trecut a pregătit-o, descoperind istoric şi etnografic diversitatea. Secolul 

nostru a omologat-o teoretic. Este profund semnificfativă împrejurarea că în ultima sută de ani cele mai 
ample şi mai coerente filosofii asupra culturii sunt de fapt teorii asupra unităţii şi diversității 
culturilor. E un semn al timpului. Conştiința românească a dezvoltat ideea echivalenţei culturilor 
în mai multe planuri, consecință a faptului că principiul naţional, după cum arăta Iorga, a fost axul în 
jurul căruia s-a desfăşurat spirala istoriei noastre. Filosofia culturii elaborată de Lucian Blaga se 
înscrie, din momentul prefigurărilor sale şi până la dezvoltările sistematice, pe coordonatele umaniste 
ale acestei idei. Chiar fundamentele sistemului său de gândire intră în albia aceleiaşi semnificaţii. În 
centrul existenței este plasat nu un principiu personalizat, ci unul "impersonal", "Marele Anonim" care nu 
privilegiază nici o cultură anume, toate fiind necesare şi complementare. Absolutul se dezvăluie fiecăruia 
în măsura în care 1 se şi ascunde. Toate culturile de pe circumferința umanului s-ar afla - cu diferenţe fireşti 
între ele şi cu avansuri istorice sau stilistice pentru unele dintre ele, pe o anumită latură sau direcţie -, în 
poziţii echidistante față de "centrul" metafizic al existenței. Echivalenţa în raport cu absolutul se traduce, pe 
planul existenței umane, în diversitatea stilistică şi istorică a culturilor, adică diversitatea "unghiurilor de 
atac" pe care le experimentează culturile în raport cu existența. 

Deşi echivalente în vocaţia lor, culturile se diferenţiază şi se confruntă între ele pe temeiul unor 
criterii şi finalităţi particulare pe care istoria le aduce în prim plan la un moment dat. Dar nu în raport cu 
sisteme de referință absolute, imposibil de fixat într-un set de criterii explicite. Din nou trebuie să apelăm la 
cele două planuri conjugate: unul antropologic şi unul istoric. Pe primul plan avem de a face cu o 
echivalență a culturilor, pe al doilea plan, pragmatic şi funcțional, avem de a face cu inegalităţi de putere, 
competiții valorice, mediatice, practice etc. 

Cum să împaci ideea echivalenţei culturilor cu faptul real că pe plan istoric ne izbim tocmai de 
inegalitatea dintre ele? Un răspuns posibil la această problemă se află în concepţia lui D.D.Roşca. 

"Fiecare naţiune ...este în principiu un rezervor de puteri creatoare de cultură originală", iar "a 
căuta să desfiinţezi - nu importă cum! - o naţiune este în ochii spiritului, adică pe plan de cultură, 
un rău absolut, deoarece faci să dispară din lume o posibilitate de creaţie originală...” "O concepție 
ca aceasta nu preconizează suprimarea întrecerii între naţiuni, ci formulează ca ideal de realizat 
egalizarea condiţiilor acestei concurențe. Egalizarea condiţiilor nu şterge, ci dimpotrivă, scoate în 
just relief inegalitatea virtuților” ** 

Inegalitatea performanţelor este pusă de filosoful român într-un raport necesar cu natura 
condiţiilor în care se dezvoltă naţiunile şi deci, numai "egalizarea condiţiilor” în care se desfăşoară 
confruntarea axiologică dintre culturi poate oferi legitimitate acesteia. Dar stările de fapt diferă de cele 
cerute de starea de drept, mai ales că egalizarea condițiilor este o "idealizare", nicicând întâlnită în istoria 
reală. 

Ideea lui Blaga despre "echivalenţa culturilor” are în vedere tocmai sensurile de fundal, sensul 
antropologic şi cel axiologic (universalitate potenţială), neglijând planul istoric, cel al sferei de influenţă şi 
răspândire a unei culturi. Se pare însă că, în epoca pe care o trăim, culturile nu se mai pot consola şi 
mulțumi cu această recunoaştere a echivalenţei lor în principiu; ele aspiră în mod legitim să impună o altă 
ordine istorică a universalităţii, una în care toate cele patru sensuri ale relației U/S să fie active şi reale. 
Universalitatea plenară le cuprinde pe toate patru. Shakespeare, de exemplu, a exprimat ipostaze 
exemplare ale condiției umane, modelul său de dramaturgie s-a impus treptat şi a fost asimilat în istoria 
culturii şi a spiritualității europene, valoarea estetică a operei sale este incontestabilă şi este validată 
comunicaţional şi recunoscută pe mapamond. 

"Chestiunea răspândirii" se pune în termeni dramatici pentru cultura românească, după cum am arătat. 
Nevoia de comunicare şi dialog e cu atât mai imperioasă pentru o cultură națională cu cât ea ajunge să producă 
opere de nivel axiologic universal, care, în chip firesc, au un mesaj cu o mare deschidere semantică şi suportă 
lecturi, interpretări şi aprecieri diferite, în funcţie de contextul receptării lor. Pentru afirmarea lor efectivă în 
diverse spaţii culturale, altele decât cele de geneză, "legile difuziunii" nu pot fi ignorate. 

"Universalul, în acest sens actual, concret, practic, înseamnă: circulaţia internațională cât 

Numai astfel valorile româneşti pot deveni "valori de circulație universală". Reevaluarea 
importanţei pe care o are aspectul comunicațional e în strânsă legătură cu insatisfacția pe care o trăieşte 
conştiinţa de sine a culturii române în privința acestei "chestiuni" pe care G.Călinescu o proclama de 
ordin secundar şi exterior. Problema e mult prea complexă pentru a o putea aborda aici în toate 
implicaţiile sale. De altfel, Călinescu însuşi revine, într-o conferință din 1947, asupra universalizării, 
operând perfect conştient cu disocierea celor două niveluri, fără a mai devaloriza tranşant "chestiunea 
difuziunii”: 

"Criza de universalitate este de fapt o criză optică, o criză de difuziune. Literatura noastră 
nu e în atenția universului. De unde vine aceasta? Din lipsa de valoare? Nu, căci tocmai autorii 
noştri cei mai puţin valoroşi sunt traduşi în nenumărate limbi. Intrarea unei literaturi în 
conştiinţa universală se supune unor legi misterioase şi socotesc că orice-am face nu (se) poate 
suplini procesul natural. Cred însă că mecanismul e acesta. Prin atenţia îndreptată asupra unui 
popor dintr-o cauză oarecare, se naşte deodată interesul pentru soarta culturii acestui popor. 
Astfel curiozitatea pentru fenomenul slav a introdus literatura rusă în reflectorul atenţiei 
cosmice, de care acum beneficiază şi cele mai mărunte produceri. Catolicismul a răspândit 
literatura şi arta italiană, filosofia probabil cultura germană. Un prilej accidental duce la 
descoperirea unei culturi. E necesar însă ca în momentul descoperirii, respectiva cultură să 
pară a fi produs o formă de creaţie nouă. Aci unii fac obiecţia: dar tocmai asta ne lipseşte, 
noutatea. lată un lucru pe care nu-l putem şti. Noutatea e o chestiune de orizont, cum zic 
diltheyenii; surpriza poate veni oricând. (...). Cine îmi spune mie că peste un mileniu lorga nu 
va apare (ca) un Confucius, iar Blaga un soi de Platon? Contaminările culturale pe care le 
constatăm azi devin fără însemnătate mâine când patina timpului descoperă o culoare nouă. 
Aşa cum pictura profită de patină, este o patină şi a literaturii. Neculce nu ştia că e scriitor. 
Limba noastră de azi va face deliciile secolelor de mâine şi vulgarităţile noastre vor deveni 
suave. Nu vreau să spun că proasta literatură se va face bună prin distanţă, însă literatura bună 
pentru noi azi, căpătând adâncime, va avea fără discuţie o altă suprafaţă de percepţie. O 
literatură, o artă în general, nu cade în interesul cosmic decât când are un lung proces de 
dezvoltare. (...). Aşa se întâmplă şi cu culturile în general. Atenţia stârnită de un moment matur 
descoperă în intregime şi valorifică tot restul culturii şi totul pare nou. Aşadar, cultura noastră 
va deveni universală la timpul său, iar tânguirea că nu e universală pentru anume lipsuri 
iluzorii e fără temei". 1“ 

Din acest lung citat se poate vedea zbaterea lui Călinescu de a împăca universalitatea 
axiologică (indiferentă la oscilaţiile receptării) şi universalizarea efectivă, cea din urmă aflată în 
suferință pentru cultura română. Călinescu amestecă aici "chestiunea difuziunii” cu variabilitatea 
istorică a receptării şi a orizontului de aşteptare, proiectând universalizarea operelor româneşti în viitor 
pentru a linişti conştiinţa nefericită a acestei culturi, frustrată azi de faptul că beneficiază de o 
"suprafață de percepţie" limitată, sub potențialul ei spiritual, dacă ne-am conduce numai după 
considerente strict axiologice. 

Participarea la schimbul mondial de valori reprezintă o necesitate vitală pentru metabolismul 
unei culturi, care trebuie să asimileze, pe de o parte, valorile autentice din spaţiul universal, iar pe de 
altă parte, să-şi promoveze în acest spaţiu operele sale de substanţă, cele care-i exprimă identitatea 
spirituală. Slaba noastră prezenţă în mediul cultural internațional ţine şi de deficienţa strategiilor de 
promovare, de faptul că nu avem instituţii specializate în difuziunea şi afirmarea valorilor româneşti. 
Deşi s-ar părea că ne aflăm doar în faţa unei impotente "administrative", adevărul este că sursa acesteia 
ţine de o anumită concepție naivă şi depăşită cu privire la modalităţile în care se poartă astăzi "războiul 
informaţional" şi competiţia valorilor în universul comunicațional mondial. 

Ideea echivalenţei culturilor se regăseşte, în exprimări diferite, la mulți gânditori aparținând 
unor culturi numite îndeobşte periferice sau de frontieră. Se pare că, fiind confruntați mereu cu 
inegalitățile de putere dintre culturi şi cu diferenţele de tratament mediatic - practici mai vizibile pentru 
cei situați în zonele de interferenţă culturală - aceşti gânditori au formulat teza echivalenţei culturilor în 
răspăr cu o strategie de promovare ce este înclinată să acorde supremație altor criterii decât cele ale 
spiritului. Această sensibilitate deosebită ţine şi de statutul geopolitic al acestor culturi, de faptul că 

receptorii şi creatorii din aceste zone se află în permanent contact cu "alţii", cu non-europenii, cu alte 
tipare de cultură, cu alte sisteme de valori. 

Culturile au destinul popoarelor care le produc. lar egalitatea în drepturi, postulată la nivel 
politic şi formal, nu înlătură “inegalitățile de puteri şi însuşiri”, ca să reluăm formularea lui D. D. 
Roşca. Complexul neuniversalizării este trăit cu intensitate de întregi zone culturale, ce se văd 
marginalizate în tabloul de valori pe care-l impun mediile ce controlează câmpul real al 
"universalităţii”. Exponenţi ai unor culturi de frontieră, mulți gânditori din Europa "periferială" (din 
spaţiul răsăritean sau din cel iberic, cu prelungiri în aria latino-americană) au intuit şi au formulat în 
termeni dramatici această problematică, fiind şi cei care au conştientizat mai acut relativitatea şi 
limitele modelului occidental de cultură. Curentele de idei ce au marcat în epoca modernă evoluția 
culturilor din ariile amintite au fost direct şi total angajate față de problema identităţii naţionale. 
Modernizarea a reprezentat pentru aceste culturi un test al capacităţii de a se adapta şi asimila noile 
orizonturi ale spiritualităţii occidentale, dar şi un test al forţei lor interioare de a-şi păstra identitatea în 
faţa unor vădite intenţii de dominație culturală. Să amintitm aici doar reacţia patetică a unor gânditori 
spanioli care se delimitau cu atâta fervoare de modelul occidental încât cereau nu imitaţia acestuia, ci 
"hispanizarea" lui. Într-o atare atmosferă intelectuală a devenit emblematic strigătul disperat al lui 
Unamuno, de la începutul secolului XX, în fața modelului logocentric şi tehnicist occidental: 

"Oare nu se poate trăi şi muri, mai ales muri, muri liniştit, chiar şi rămânând în afara 

acestei culturi? “ ** 

lată interogaţia care sfâşie şi azi conştiinţa multor culturi şi societăţi. Fiecare cultură răspunde 

la această întrebare pe cont propriu. 

